
FILOSOFIE SPIRITUALĂ 


O INFINITATE DE DUMNEZEI 


Teoria Dumnezeilor multipli sau paraleli +: Consecințe și 
detalieri 1: Ego-ul e Dumnezeu? 7: Metafora sforii : Metafora 
anesteziei locale 


Mulţi înţelepţi au încercat de-a lungul istoriei să explice Divinitatea, 
dar nu au prea reuşit. Cauza este că Divinul sau Absolutul este dincolo de 
gândire şi minte, deci nu poate fi conceptualizat. Din acest motiv, toate 
învăţăturile spirituale se lovesc la un moment dat de un zid al 
incoerenţei. Cu cât încearcă să fie mai detaliate şi să explice totul, cu atât 
se înfundă în propriul model al realităţii, care este doar o hartă, nu 
terenul. Şi atunci introduc noi şi noi concepte, care să explice petele albe 
de pe această hartă. 

Îmi încerc şi eu puterile la aceeaşi probă sportiv-intelectuală: cum să 
explicăm Misterul inexplicabil. 

Modelul pe care l-am folosit în mai multe articole anterioare a fost 
unul foarte simplu. Vezi figura 1. Divinitatea ar fi ca un cerc imens, din 
care îşi desprinde mici fragmente, numite spirite. Aceste spirite 
populează Creaţia divină, reprezentată ca un pătrat separat de Sfera 
Divină. Spiritele sunt fragmente holografice ale Sferei Divine, adică au 


calităţi divine. 
(tai CREATOR 
CREAŢIE 


Fig.1 Creatorul este distinct de Creaţie şi de spiritele Sale 

4 Problema cu acest model este că sugerează că spiritele ar fi mult 
mai mici şi mai slabe decât Tatăl Divin. În plus, afirmă că s-ar separa de 
Divin atunci când sunt „trimise” în Creaţie. Ambele afirmaţii sunt, 
probabil, false. 

Pentru a corecta acest model, propun altul, ceva mai precis. 


Teoria Dumnezeilor multipli sau paraleli 


Divinul ar fi Sfera primordială. El se clonează sau se replică într-o 
infinitate de Spirite identice. 


Fig.2 Spiritele sunt clone identice ale Divinităţii, dar cu misiuni distincte 


Aici, fiecare Spirit este identic cu Divinitatea primordială, de unde a 
început clonarea. Spiritele se înşiră pe o axă, plecând de la Origine. 
Această axă invizibilă ar echivala cu Creaţia, la modul abstract. Fiecare 
Spirit este unic şi original, ocupându-se în detaliu de o anumită porţiune 
a Creaţiei şi nu de alta, corespunzător poziţiei sale pe axă. 

Prin urmare, Creaţia este cea care dă unicitate fiecărui Spirit, căci în 
lipsa ei, toate ar fi absolut identice sau nici n-ar exista. Din varietatea 
Creaţiei şi creaturilor rezultă deci şi originalitatea fiecărui Spirit. Dar este 
valabilă şi reciproca: dacă Spiritele nu ar avea din start o misiune 
distinctă, nu ar putea modela creaturile într-un mod distinct. 

Spiritele sunt legătura dintre Absolut şi Creaţie. Pentru a putea crea, 
întâi, Absolutul se divide/multiplică în nenumărate Spirite. (Spre 
deosebire de matematică, în acest caz, diviziunea şi multiplicarea sunt 
identice ca sens, pentru că Absolutul nu poate fi cuantificat.) 

Fiecare Spirit se încarnează în miliarde de forme fizice (umanoizi, 
animale, plante, minerale, elementali etc) şi forme energetice (fiinţe 

astrale cu formă, mentale fără formă etc), simultan (fiindcă timpul nu 
există în lumea lui Dumnezeu). Aceste miliarde de forme, animate de 
unul şi acelaşi Spirit, alcătuiesc doar o mică parte a Creaţiei universale. 
Toate Spiritele adunate formează Întreaga Creaţie. 

Prin urmare, Creaţia şi Creatorul se generează reciproc. Creatorul 
este format din mulţimea de Spirite co-creatoare. Ele n-ar putea exista 
dacă n-ar fi Creaţia, care să le dea unicitate. Pe de altă parte, Creaţia 
apare din jocul liber al nenumăratelor Spirite. 

Am putea spune chiar mai mult: Creaţia şi Creatorul sunt una, 
nu două chestiuni distincte şi conectate, ci sunt feţele aceleiaşi monede. 
Aceasta este viziunea nondualistă. (Discutăm de două aspecte diferite, 
pentru că încă ne aflăm în dualitate, şi însăşi gândirea este dualistă, 
folosind concepte în perechi.) 

4 Dar chiar şi acest model are o hibă. El consideră că totul începe cu 
Sfera primordială, care este copiată de restul Spiritelor. Se pare însă că 
nu este chiar aşa. De aceea, vom introduce o completare. 


Fig.3 Toate Spiritele există din veşnicie şi sunt necreate de nimeni 


Vom considera că nu există nicio Sferă primordială, căci ar însemna 
să fi apărut prima în timp. Or, tocmai am spus că timpul nu există în 
lumea divină. Prin urmare, modelul mai apropiat de realitate ar fi cel al 
unui rând de Spirite, înşirate ca nişte mărgele pe o aţă. Acest şirag nu are 
niciun capăt, însemnând că niciun Spirit nu este mai important decât 
altul şi nici mai bătrân decât altul. Creaţia ar fi reprezentată, la modul 
abstract, de aţa care face legătura dintre mărgele. 

Acum ne imaginăm mai clar de ce Creatorul este, de fapt, suma 
tuturor Spiritelor creatoare, neexistând nicio ierarhie, niciun Spirit 

princeps, niciun Creator primordial. Fiecare Spirit este acelaşi 
Creator, ocupându-se de o porţiune limitată a Creaţiei, dar 
având aceleaşi calităţi divine cu celelalte Spirite. Creatorul este un colier 
de Spirite. 

4. Însă şi acest model are un defect. El sugerează că Creaţia ar fi un 
fenomen obiectiv, exterior Creatorului. Adică avem aţa şi mărgelele, ca 
obiecte diferite. Aceasta este o viziune dualistă, probabil falsă. Vom 
încerca să perfecţionăm acest model, astfel: 

Spiritele-mărgele sunt, de fapt, nişte biluţe metalice magnetizate. Ele 
nu sunt ţinute în şirag, de ceva material exterior, ci de atracţia magnetică 
dintre ele. Or, magnetismul este un câmp invizibil, imaterial. Creaţia ar fi 
acest câmp ireal, iluzoriu. Spiritele formează automat un colier, datorită 
câmpului lor magnetic. Nu au de ales, forţa magnetică le va atrage 
împreună, creând automat ceva — un colier divin. 

4 Din păcate, şi acest model are un mic defect şi anume relativa 
rigiditate. Forma de colier ne sugerează că poziţia biluţelelor va rămâne 
identică în eternitate, ceea ce nu este cazul. Haide să nu ne limităm la 
această formă circulară, ci să considerăm că biluţele sunt libere să 
alunece unele faţă de altele. Ne-am putea imagina că ţinem în palmă o 
grămadă din acestea, pe care le frământăm neîncetat, schimbând 
structura grămezii. 

Deci sferele se aranjează aleatoriu în spaţiu, lipite între ele de forţa 
magnetică. Există în comerţ un set de biluțe magnetice cu care copiii pot 
alcătui diverse forme, numit „Magcube 216”, care poate ilustra această 
idee. 


Fig.4: Spiritele au totala libertate de creaţie, de explorare şi interacţiune 


Şi ajungem astfel la ideea de reţea, urzeală, țesătură cosmică, cuvânt 
care în sanscrită se numeşte „tantra”. lată sensul real al cuvântului 

tantra, care are o semnificaţie cosmică-divină, nicidecum sexuală, cum a 
ajuns în Occident. 

Iar dacă aranjăm biluţele pentru a forma o sferă mai mare (fig.5), la 
exteriorul sferei apare un alt tipar, cunoscut sub numele de „Floarea 
vieţii”. Poate că această ultimă imagine reprezintă cel mai limpede 
Realitatea divină. 


Fig.5 Există o unică Fiinţă concretă, reală, care îşi asumă diferite misiuni 
creatoare. Creaţia este o abstracţiune, ireală, ca un câmp magnetic invizibil 
generat în interiorul Divinităţii. 


Dumnezeu sau Creatorul este suma tuturor Spiritelor. Nu vreo altă 
Fiinţă exterioară a creat spiritele, ci ele există din veşnicie împreună. 
Putem spune că ele sunt una şi aceeaşi Fiinţă, care şi-a repartizat în Sine 
sarcinile Creaţiei. Fiecare părticică a primit o sarcină. 

Şi nu i-a dat-o nimeni, ci şi-a asumat-o, şi-a imaginat-o, şi-a ales-o 
fiecare Spirit. Libertatea este totală, nicio restricţie. Mai mult, fiecare 
Spirit este liber să-şi extindă misiunea neîncetat. Aceasta este tendinţa 
majorităţii Spiritelor, să exploreze noi şi noi aspecte, unele absolut 
inedite, altele mai vechi, dar privite dintr-o altă perspectivă. 

Iar dacă există şi Spirite mai leneşe, mai dezinteresate de Creaţie, 
nu-i niciun bai. Chiar şi acestea au contribuţia lor, manifestând o 
detaşare absolută şi, astfel, întreţinând aşa-zisa zonă “transcendentală”. 

Creaţia ia naştere din interacţiunea acestor Spirite, o interacţiune 
mereu schimbătoare. Fiecare Spirit generează o părticică din Marea 
Creaţie, fiind atent la detaliile din raza lui de competenţă. Fiecare Spirit 
este liber să experimenteze ce vrea, să creeze ce şi câte creaturi vrea, iar 

rezultatul global este, de aceea, imprevizibil şi uimitor pentru toată 
lumea. 

Aici nu vorbim de oameni, de creaturile limitate, care presupunem 
că ar avea liber-arbitru. Nu. Omul nu are o reală libertate, fiind 
condiţionat de o mulţime de lucruri. Aici vorbim de adevărata libertate a 
Spiritelor, care, vă amintesc, au miliarde de extensii sau ejecţii 
magnetice, ca fiinţe încarnate sau energetice. În spatele tuturor formelor 
şi fenomenelor pe care le vedem în univers se află nişte Spirite 
dumnezeieşti, pe care nu le vedem cu ochii fizici. Chiar şi spiritele naturii 
sau îngerii sau spiritele maeştrilor etc, sunt, de fapt, simple extensii ale 
grandioaselor Spirite divine. 

Divinitatea vede însă lucrurile puţin altfel. Creaţia nu este ceva 
concret, real, cum sunt Spiritele. Creaţia este acel câmp magnetic global 
generat de biluţe. Deci este ceva abstract, am putea spune, chiar ireal, ca 
o iluzie sau un vis, din perspectivă divină. 

Forţa magnetică modifică mereu geometria structurii de Spirite- 
biluţe. Şi invers, prezenţa Spiritelor generează automat un câmp 
magnetic al Creaţiei, având un rezultat spontan, aparent haotic. Îi 
spunem „haotic” pentru că nu este ordonat de nimeni din afară. Se 
autoreglează, astfel că, în cadrul Creaţiei, apare o ordine şi legi cosmice. 
Fără lege şi ordine, Creaţia n-ar avea coerenţă, s-ar dezintegra imediat. 

Totuşi, nimeni nu impune nimic, fiecare Dumnezeu este liber să 
creeze orice vrea. De aici, aparentul haos. Totuşi, niciunul nu-şi impune 
dorinţele şi orice iniţiativă este pusă în practică cu acceptul unanim. De 
aici, aparenta ordine. Oricât ar părea de ciudat, acordul unanim este 
uşor de obţinut, deoarece Dumnezeu este foarte îngăduitor, acceptă cam 
orice iniţiativă şi, doar în cazuri extreme, uzează de veto. 

Şi astfel, aparenta ordine şi aparentul haos alternează la nivel 
personal, colectiv şi global, după cum putem observa în jur. Dar nu există 
nici ordine, nici haos, ci doar aşa ni se pare nouă câteodată. Mai bine zis, 
ambele există simultan. Cele două sunt expresia libertății, respectiv a 
concordiei ce există în lumea dumnezeiască — aspecte care nu se opun 
reciproc, ci se completează armonios, generând dinamismul lumii. 

Tot astfel, nu există nici bine, nici rău, ci doar aşa îi pare ego-ului 
nostru. Nimeni şi nimic nu ne poate feri complet de necazuri, dureri şi 
suferinţe, dar există multe metode să ne întărim şi să le suportăm mai 
uşor. Dacă vreţi explicaţii de ce există răul, religile au varianta lor, 
spiritualitatea de origine orientală are o altă variantă, psihologia are 
viziunea ei ştiinţifică. Iar nondualismul are o abordare foarte simplă şi 

clară: fără ego, nu mai pare să existe nici bine, nici rău, ci totul este 
neutru moral, se întâmplă, pur şi simplu, bucuria şi suferinţa. 


Consecințe și detalieri 


Acest model al Divinităţii are ceva special faţă de modelele 
anterioare şi anume importanţa fundamentală acordată 
Spiritelor, mai mult decât vreunui Dumnezeu suprem. 

Unii i-ar spune politeism, dar ar fi o etichetă nepotrivită, fiindcă 
modelul ţinteşte spre nondualism, adică spre unitate, deşi nu ierarhia de 
tip monoteist. În religii şi în spiritualism, îngerii sau spiritele sunt văzute 
ca un fel de frați mai mari ai omului sau tătuci înţelepţi. Spiritul ni se 
prezintă ca o entitate temporală, care evoluează în timp, deci, în niciun 
caz nu poate fi asemănat cu Dumnezeu. Spiritul este o entitate energetică 
şi atât, o rotiţă dintr-un angrenaj, un element dintr-o ierarhie. EI face 
voia Domnului şi NU ESTE Dumnezeu. Astfel, spiritul sau îngerul este 
antropomorfizat, este tras pe calapodul minţii umane. 

Dimpotrivă, în acest nou model, Spiritul este ridicat la rangul de 
Divinitate absolută, peste care nu tronează niciun alt Dumnezeu mai 
potent. Am încercat să sugerez acest lucru scriind Spirit, cu majusculă, 
atunci când nu are sensul pe care i-l dau religiile sau spiritualismul, cel 
de entitate energetică. Spiritul, cu majusculă, este un imens colectiv de 
entităţi fizice şi energetice şi, mai mult decât atât, este însuşi Dumnezeu. 
Diferenţa dintre aceste Spirite divine este că fiecare animă un alt grup de 
entităţi, cu misiuni diferite. În rest, sunt identice ca putere şi drepturi 
divine. 

Chiar şi Isus ne spune, uneori, prin mediumul Gina Lake, că este un 
colectiv, nu o persoană, şi vorbeşte la plural, cu „Noi”. Aceeaşi idee este 
reiterată de spiritele care vorbesc prin mediumul Leslie Flint. De altfel, 


majoritatea spiritelor sau extratereştrilor care vorbesc prin mediumii actuali ni 
se adresează ca din partea unui colectiv. 


Desigur, această nouă viziune contrazice ceea ce se cunoaşte sau se 
presupune în spiritualism şi religii. Pierdem ceva vechi, dar câştigăm o 
nouă viziune, ni se deschide un nou orizont al înţelegerii. 

De obicei, spiritele se prezintă mediumului sub forma personalităţii 
lor din ultima viaţă omenească, ca şi cum ar fi nişte oameni fantomatici. 
Sau, în viziuni, îngerii apar ca nişte entităţi energetice care îl conduc pe 
neofit prin lumea spiritelor. 

Dumnezeu, în schimb, se ţine ascuns, protejat, imposibil de aflat. 
Spiritele-ghizi ne spun că Dumnezeu nu poate fi văzut, că le este 

inaccesibil chiar şi lor, atât este EI de secret sau imaterial. Nici măcar 
acea Lumină adorabilă de la capătul tunelului nu este Dumnezeu. Şi 
niciun spirit nu pare să ştie când va ajunge la capătul scării evolutive, 
când va intra definitiv în Divinitate. 

Treaba asta ne poate pune pe gânduri: oare nu cumva, prin aceste 
cuvinte laconice, doar ne păcălesc, ascunzându-ne că ele însele sunt 
Dumnezeu?! Prefăcându-se că sunt nişte biete slugi ale Domnului este un 
mod subtil de a nu se demasca. Nu cumva acel Dumnezeu separat nici 
măcar nu există, decât în poveştile cu iz religios?! 

În ultimii ani, unii mediumi au primit informaţii conform cărora 
spiritul este mai mult decât se presupunea în spiritism. Au aflat că 
spiritul se poate diviza în 12 sau 144 de porţiuni, care se pot încarna chiar 
simultan (în oameni şi animale)! De pildă, Bashar, celebrul extraterestru 
canalizat de Daryl Anka, spune că ei doi fac parte din acelaşi suprasuflet 
(oversoul — lb.eng]l.). (sursa:) 

Asta e deja o nouă abordare, care ne apropie treptat de o înţelegere 
mai vastă. Ne obişnuim cu ideea că spiritul este cu totul altceva decât o 
entitate asemănătoare cu omul. Nu mai este o simplă entitate, ci ceva 
măreț şi greu de înţeles. La fel ca Dumnezeu. 

Probabil că forma de entităţi energetice sub care ni se prezintă 
Spiritele este aleasă de ele pentru a nu ne tulbura mintea prea tare. Am fi 
cu totul bulversaţi dacă fiecare Spirit s-ar prezenta simultan ca mai multe 
entităţi. Sau dacă toate Spiritele s-ar prezenta ca Dumnezeu. Nu le-am 
mai crede pe cuvânt. 

Cum să fie toate Dumnezeu?! Care ar mai fi atunci diferenţa? 

Păi, diferenţa este aceea că fiecare Spirit vrea să se manifeste 
original şi are propriile idei cum să influenţeze Creaţia şi creaturile. Iar 
statutul de Dumnezeu îi permite s-o facă. Are totală libertate, în limitele 
ordinii generale a Creaţiei. 

Chiar şi din spiritism aflăm că spiritele se consultă, dezbat, se 
contrazic şi, în final, iau decizii de comun acord. Însă doctrina spiritistă 
se menţine în dualitate, pentru a părea familiară. Modelul său comun 
este că omul ar fi chiar spiritul încarnat, dar care este adormit sau 
amorţit şi uituc. Lui îi vin în ajutor nenumărați îngeri păzitori, spirite- 
ghid, entităţi astrale. Desigur că acest model lasă unele chestiuni sub 
semnul întrebării. 

Prima dată am aflat din cărţile lui Michael Newman că Spiritul, de 
fapt, trăieşte în alte sfere şi îşi trimite doar o mică parte la încarnare. Iar 


1 https://detoatepentrutotisimaimult.blog/interviu-cu-un-extraterestru 

în alte articole, am completat modelul spiritist, pe baza informaţiilor din 
alte surse, astfel: Mintea fizică nu este singură, ci omul mai are o Minte 
supraconştientă, numită Inima sau Duhul Sfânt sau Sinele Superior. 
Acesta este primul ajutor şi sprijin în orice chestiune ce depăşeşte 
competențele minţii fizice. Abia în a doua instanţă intervin şi spiritele 
ajutătoare. 

Care este rolul propriului Spirit? 

El coordonează Mintea supraconştientă. 

Dar cât de bine informat sau potent este El, din moment ce are 
nevoie de ajutoare externe?! 

Aici, chestiunea cam rămâne în suspensie, din perspectivă spiritistă. 

Pe de altă parte, nondualiştii sunt complet indiferenți la poveştile cu 
spirite. Ei văd numai imaginea de ansamblu: Tot-ce-există. Ba mai mult, 
neoadvaitinii spun că nu există niciun scop al creaţiei, care este doar o 
aparenţă. Iar ego-ul sau simţul separării este o iluzie şi mai mare, care 
poate dispare în secunda următoare fără ca nimic să se schimbe în 
exterior. Nici ego-ul nu are niciun scop sau explicaţie, ca orice altceva. 

Prin urmare, s-a căscat o prăpastie între învăţătura spiritistă şi 
viziunea nondualistă. Fiecare explică o parte a tabloului, dar nu 
comunică între ele. 

Nondualistul, deşi vorbeşte în termeni universali, este strâns legat 
de perspectiva propriului corp-minte. Ce înseamnă “aici-şi-acum” pentru 
un iluminat nu este acelaşi “aici-şi-acum” pentru alt iluminat. Deşi 
folosesc aceleaşi cuvinte, descriind dispariţia limitelor dintre eu şi lume, 
este evident că viziunea concretă depinde de fiecare corp-minte în parte. 

Prin urmare, ar fi nevoie de atenuarea acestui paradox, cel puţin la 
nivel teoretic, intelectual. 

Noul nostru model subliniază rolul major al Spiritului individual, în 
sensul că nu există un Dumnezeu suprem căruia i s-ar supune toate 
spiritele, ci toate Spiritele sunt Dumnezei egali. Abolim ideea de 
ierarhie, ceea ce este un pas destul de revoluţionar, anarhic. 

Mai mult, neexistând timp, Spiritele nu evoluează. Iată o altă 
afirmaţie scandaloasă. Spiritul doreşte să aibă tot felul de experienţe în 
încarnările sale, dintre care unele neplăcute. Nu e nimeni de vină pentru 
suferinţa omului, nici agresorii, nici karma, nici vrăjile sau blestemele, 
nici măcar bietul om. Toate acestea sunt nişte eventuale corelaţii, 
contexte sau pretexte pentru ca Spiritul să experimenteze prin 
intermediul omului ceea ce şi-a propus şi orice altceva mai apare. 

Isus, în cartea „Falling in Love with Life” (Îndrăgostirea de viaţă), 
dictată mediumului Gina Lake: 

«Da, puteţi găsi şi exemple în care oamenii mor de foame şi atunci vă 
întrebaţi: „Lor cum le asigură nevoile Dumnezeu?”. Fiinţa divină, care sunteţi 
cu toţii, doreşte să aibă parte de orice fel de experienţe şi, astfel, fiecare dintre 
voi a avut şi vieţi în care a trăit în cele mai devastatoare condiţii. Chiar şi 
aceste condiţii vă servesc pentru a vă dezvolta în anumite moduri. Ele vă 
dezvoltă răbdarea, compasiunea şi sensibilitatea. Ele slujesc unui scop în 
evoluţia vieţii. Deocamdată, aşa stau lucrurile în această dimensiune — aveţi 
un ego care vă împiedică să vedeţi adevărul şi să aveţi o relaţie cu 
Dumnezeu.» 

Desigur, ego-ul nostru se revoltă de o asemenea perspectivă şi, dacă 
ar lua-o în serios, şi-ar numi Spiritul sau pe Dumnezeu drept călău sau 
sadic sau criminal. E dreptul ego-ului să se simtă nedreptăţit. Şi este 
normal să caute explicaţii raţionale, cauzale. 

Dar ce este ego-ul? 

Este iluzia de persoană cu conştiinţă de sine. Conştiinţa de sine este 
expresia dualității subiect-obiect: eu-subiect se analizează ca pe un eu- 
obiect. Însă, în concordanţă cu nondualismul, aceasta este o iluzie creată 
de Spirit ca să experimenteze ignoranţa de Sine, ascunsă sub 
masca conştiinţei de sine. Deci părerile şi supărările ego-ului (care 
este doar un program de bruiaj sistematic al Adevărului), nu au niciun 
efect, nicio consecinţă. 

Spiritul este avid de orice experienţă umană, până într-o zi, când şi-a 
făcut plinul. Şi atunci decide să aducă trezirea spirituală sau iluminarea 
în omul în care este încarnat, adică sfârşitul experienţelor egotice. Viaţa 
omului iluminat continuă, dar fără simţul persoanei separate de Tot-ce- 
există. Desigur, acel corp-minte îşi va păstra locul său în lume, va 
continua să aibă grijă de el şi îşi va păstra intactă personalitatea 
omenească. Nu e nimic patologic în asta, dimpotrivă, aduce o sănătate 
psihică maximă. 

Ce este iluminarea? 

Este înţelegerea organică, profundă că Tu eşti Dumnezeu. 

Cum se întâmplă asta? 

Prin eliminarea din prim-plan a ego-ului, rămâne Spiritul în prim- 
plan, care este Dumnezeu, tu fiind una din miliardele Sale de extensii. 
Este ca atunci când pe ecranul computerului sau televizorului avem o 
imagine mare, iar într-un colţ rulează o fereastră mai mică cu alt film. 
Prin iluminare, ego-ul nu mai ocupă tot ecranul minţii, ci se retrage într- 
un colţişor. 

Simţind intuitiv că provii din Spirit, te simţi una cu celelalte Spirite, 
prin urmare, nu te mai simţi separat de restul lumii. Aşa explicăm 
dispariţia senzaţiei de separare, la un nivel subliminal. La nivel mental, 

continui să analizezi lucrurile raţional, să le împarţi în categorii, dar eşti 
mult mai tolerant. 

Dar dacă deja sunt Dumnezeu, de ce nu-mi dau seama încă de 
acum, măcar oleacă? 

Fiindcă încă nu ţi-a venit vremea să afli. Ai văzut cât de bine se 
deghizează Dumnezeu sub forma unor spirite sau îngeri. La fel de bine, 
ba şi mai bine, s-a deghizat sub forma ta umană. EI a decis să joace acest 
rol de ignorant şi limitat, cu care te identifici acum. Dar e doar un rol. Tu 
eşti, în esenţă, Dumnezeu. La suprafață, continui să pari o fiinţă 
mărginită şi ar fi o dovadă de inteligenţă şi bun-simţ să nu te pretinzi mai 
mult decât pari. Ar fi ridicol ca ego-ul, care este un program de 
inteligenţă artificială, să se autoproclame „Dumnezeu”. 


Ego-ul e Dumnezeu? 


În multe texte şi învățături nondualiste se repetă acelaşi mesaj: „Tu 
eşti Dumnezeu, Tu eşti Dumnezeu”. Problema este că aceste învățături se 
adresează unor ego-uri, care, inevitabil, vor înţelege anapoda mesajul, 
cum că „omul ar fi dumnezeu”. Tot aşa, ego-ul înţelege anapoda legea 
karmei, cum că ar 1) face inutilă compasiunea, fiindcă 2) fiecare are ceea 
ce merită. Dintr-o premisă corectă (2), ego-ul trage o concluzie eronată 
(1). 

În general, cuvântul Dumnezeu semnifică un Creator macrocosmic, 
îndepărtat, care cuprinde tot ce există. Intelectual, este imposibil să crezi 
că tu ai fi Tot-ce-există. Şi niciun iluminat nu a spus sau dovedit că ştie 
ORICE şi, în general, nu a căpătat o cunoaştere lumească sau ştiinţifică 
în plus. Deci, din start, afirmaţia nondualistă sună fals pentru ego. Sau o 
acceptă de suprafaţă, ca să extragă nişte avantaje din ea, dacă este 
posibil. 

Cu ajutorul teoriei multitudinii de Dumnezei cu drepturi şi puteri 
egale este mult mai uşor să înţelegi sau să accepţi că eşti doar una dintre 
extensiile unui astfel de Dumnezeu egalitar. Teoria lasă o marjă raţională 
şi pentru diferenţele dintre oameni şi pentru discordanţele din lume etc. 
Pare o explicaţie mai logică decât aceea că Dumnezeu ar fi monolitic. 

Într-un articol recent, sugeram această idee, dar sub o formă 
hibridă. Spuneam acolo că Dumnezeu este format sau găzduieşte foste 
spirite care şi-au aruncat învelişul energetic, perispiritual. Se înţelegea că 
toate spiritele vor deveni cândva una cu Dumnezeu, dar abia după ce-şi 
vor fi terminat stagiul evolutiv, adică într-un viitor aruncat la infinit. 

Modelul actual este mai radical, el stipulează clar că fiecare Spirit 
este deja Dumnezeu şi a fost dintotdeauna. Şi că nu există un singur 
Dumnezeu, ci o infinitate. Acest mesaj ne cam bulversează... 

Atunci cui să ne rugăm? 

Să ne rugăm Dumnezeului din noi. Ca oameni, facem parte sau 
suntem animați de un Spirit-Dumnezeu. Avem propriul nostru 
Dumnezeu la purtător. Atunci de ce să ne rugăm altui Dumnezeu 
închipuit undeva, departe?! Sigur, dacă vrem, putem să ne rugăm şi 
Dumnezeului vecinului. Dar oare ar fi onest din partea noastră, ştind că 
suntem meniţi să facem voia Dumnezeului din noi, nu al vecinului? 
Desigur, este posibil să facem şi voia Dumnezeului vecinului, dar numai 
dacă este de acord Dumnezeul nostru. 

Propriul nostru Spirit este Dumnezeul nostru. Spiritul vecinului este 
şi el un Zeu, egal cu Dumnezeul nostru în lumea absolută a Dumnezeilor. 
La un nivel profund, toate Spiritele sunt una şi conlucrează. E ca situaţia 
gemenilor siamezi, care au creiere diferite, dar acelaşi sânge. În acest 
model, recunoaştem că totul este Dumnezeu, dar punem accent pe 
Dumnezeul din noi. Acesta este un punct de vedere mai sănătos 
psihologic. Ca simpli oameni, nu privim lumea prin ochii altuia, nu 
vedem prin ziduri, nu trăim viaţa celorlalţi. 

Însă, modelul nu discriminează pe nimeni şi nici nu încurajează 
egocentrismul. Ego-ul n-are nicio legătură cu Spiritul. Ego-ul poate 
dispărea într-o secundă, dar Dumnezeul minţii-corp rămâne. Acesta este 
Sinele Divin din om. Este Sine, pentru că este specific acestui ansamblu 
corp-minte. Mai exact spus, corpul-minte este o extensie a acestui Spirit 
şi nu a altuia. Este Divin, pentru că e în comuniune cu Tot-ce-există, prin 
legătura inter-Spirituală. 

La nivel de corp-minte, sunt un individ, dar la nivel de Spirit, 
suntem un colectiv universal. Problemele psihiatrice apar când, la nivel 
de suprafaţă, nu îmi mai percep corect corpul-minte (de pildă, mă 
confund cu alte fiinţe într-un mod necontrolat, ca după o repriză de 
stupefiante). Iar problemele psihologice sunt nelipsite atunci când, la 
nivel profund, subtil-energetic, NU mă simt unitar cu universul (adică 
sunt egocentric). Majoritatea tulburărilor psihologice au drept cauză 
esenţială influenţa exagerată şi necontrolată a ego-ului. 


Metafora sforii 


Am găsit o altă variantă pentru a ilustra ideea Dumnezeilor multipli. 

Să ne închipuim o sfoară lungă roşie. Pe aceasta facem nişte noduri 
mai mici, iar nodurile le grupăm în nişte ochiuri mai mari, iar în final 
lipim capetele sforii. Vom obţine imaginea din figura 7. 


Fig.6 Absolutul (întreaga sfoară roşie), Spiritul (ochi sau buclă largă) şi 
încarnările sale (noduri) 


Absolutul sau Originea este sfoara. Nu există altceva decât sfoara, 
oricum am vrea să o punem: întinsă, răsucită, împletită, înnodată. 

Din ea facem nişte ochiuri mari sau bucle largi, care sunt Spiritele. 
Spiritele sunt aceeaşi sfoară, dar aranjată într-o anumită topologie. 

În fiecare ochi facem nişte noduri strânse, care reprezintă entităţile 
în care se încarnează Spiritul respectiv. Fiecare entitate face parte din 
acelaşi spirit, căci nodul e făcut într-un anumit loc al unui ochi de sfoară. 

Entităţile pot fi fizice — oameni, animale, plante — sau energetice — 
eterice, astrale sau pur spirituale. Fiecare entitate încarnează anumite 
dorinţe ale Spiritului, în anumite puncte din spaţiu-timp. Deci ar fi 
posibil ca tu să aparţii de acelaşi Spirit ca şi îngerul tău păzitor. Ba, mai 
mult, îngerul tău păzitor să fii chiar tu din viitor! 

Atunci, cine sunt eu? 

Sunt Nodul Ochiului Sforii. Cu alte cuvinte, sunt fie unic, fie colectiv, 
fie Întregul — în funcţie de punctul de vedere: 

1. Ca nod (entitate), sunt individual şi irepetabil. 

2. Ca ochi (Spirit), sunt o fiinţă colectivă de nenumărate noduri 
(entităţi). 

3. Ca sfoară întreagă (Absolut) sunt totul: şi noduri (entităţi), şi 
ochiuri (Spirite). 

Practicile meditative avansate descriu o scară de stări „iluminatorii”, 
adică mai multe tipuri de experienţe extatice. Le-am putea pune în 
corespondenţă cu anumite entităţi spirituale înalte, să zicem, cele 9 
ranguri îngereşti. O stare de conştiinţă modificată ar fi, deci, un salt în 
cadrul ochiului sforii, de la nodul entității fizice în care suntem încarnaţi 
în prezent la un nod al unei entităţi spirituale angelice, în care ne vom 
manifesta cândva, într-un viitor ideal. 

În schimb, iluminarea nondualistă este de un singur fel, când nu te 
mai percepi separat, adică există numai Întregul, sfoara (eventual, 
aranjată în ochiuri). 


Metafora anesteziei locale 


Toţi maeştrii recunosc că numai Graţia Divină poate conferi harul 
iluminării. Pe de altă parte, învăţăturile spirituale şi nondualiste ne oferă 
diverse practici pentru a provoca sau grăbi această realizare. Pare un 
paradox. Isus ne explică, prin Gina Lake, faptul că că nu putem provoca 
iluminarea, dar ne putem opune ei. Şi aceasta pare tot o contradicţie. Păi, 
ori avem influenţă, ori n-avem?! 

Ceea ce trebuie să înţelegem este că putem să ne opunem iluminării, 
ba chiar este foarte probabil că o vom face la timpul respectiv. Însă 
această opoziţie nu o va bloca, ci doar ne va provoca o oarecare durere. 
Deci putem să primim iluminarea suferind sau nesuferind, ceea ce, 
trebuie să recunoaştem, înseamnă o mare diferență pentru persoana 
noastră. 

Folosind o metaforă, este ca şi cum ne medicul ne spune că trebuie 
să trecem printr-o operaţie chirurgicală, dar putem alege dacă vrem cu 
anestezie sau fără anestezie. Dacă vrem cu anestezie, medicul ne învaţă 
cum să ne provocăm singuri o anestezie locală, iar apoi ne lasă să 
aşteptăm la coadă pentru operaţie. Nu se ştie cât vom aştepta, dar între 
timp, putem exersa anestezia locală. Şi vom observa că ne simţim foarte 
bine când ne amorţeşte zona dureroasă. Ba chiar ne vom face un obicei 
din a ne anestezia durerea locală. Mesajul nondualist este precum această 
anestezie, pe care învăţăm să ne-o provocăm singuri. Desigur, nu sunt 

operaţia chirurgicală în sine, dar viaţa noastră în aşteptarea ei devine 
mult mai plăcută. Ba chiar uităm cu totul de operaţie. 

Iluminarea nu este pentru toată lumea. Dar asta nu înseamnă că 
iluminaţii ar fi nişte privilegiați! Dacă Divinul ar vrea, ar ilumina 
instantaneu toată omenirea. Nu o face, deci nu asta vrea. Fiecare om îşi 
are rostul său în felul în care este acum. Însă anumiţi oameni vor avea 
parte de iluminare, care nu este altceva decât o moarte iniţiatică. Acest 
fel de moarte este la fel de radicală ca moartea fizică, cum şi-o închipuie 
ego-ul. Desigur, după cum am spus, nimeni nu poate alege, ci Divinul 
singur decide dacă şi când va desfiinţa „mitul persoanei”. 

Mai mult chiar, nici măcar de învăţăturile spirituale nu se poate 
apropia oricine, ci numai cei chemaţi, adică cei cărora li se apropie 
termenul să fie „operaţi pe spirit deschis”. Numai acestora învăţăturile li 
se par o minune de înţelepciune şi compasiune divină şi le pot aplica cu 
succes pentru a-şi diminua din presiunea existenţei egotice. Astfel, când 
vine clipa iluminării, ei vor fi deja pe jumătate detaşaţi de balastul 
condiţionărilor psihice, făcând tranziţia spre nondualitate foarte uşoară, 
aproape insesizabilă. 

9 ianuarie 2022 

DE CE? - INFAMA ÎNTREBARE 


Metafizica, spiritualitatea, religia îl caută pe Dumnezeu sau 
Adevărul. În aceste domenii, întrebarea care nu trebuie pusă niciodată 
este „de ce?”. De ce? Pentru că ea cere un răspuns decisiv, care să anuleze 
toate celelalte posibile răspunsuri. Or, Adevărul este all inclusive, el nu 
respinge nimic. Prin urmare, orice răspuns va fi un adevăr parţial, fiindcă 
respinge toate celelalte variante. Şi ce este un adevăr parţial altceva decât 
o minciună binevoitoare?! 

De aceea, când puneţi întrebarea „de ce?”, să vă aşteptaţi să primiţi 
în schimb o mică minciună, o poveste interesantă, o variantă dintre 
atâtea altele. Ce credeţi că o validează mai mult decât pe celelalte? Există 
contraargumente pentru orice. Depinde ce urmăriţi, unde vă aflaţi, de ce 
parte sunteţi, ce istorie personală aveţi. 

De exemplu, Marius Ghidel spunea, la un moment dat, că Dumnezeu a 
creat lumea pentru că Absolutul nu se poate cunoaşte pe Sine, care este un 
ocean de posibilităţi infinite. Pentru a se putea privi în oglindă, trebuie să se 
manifeste, parţial, sub nişte forme limitate. lar creaţia va continua până la 


epuizarea tuturor posibilităţilor Sale creatoare, până când îşi va completa 
imaginea de Sine în oglinda creaţiei. 


În schimb, Rupert Spira spune că Absolutul nu are nevoie de nimic 
exterior Sieşi pentru a se cunoaşte. Orice manifestare este invariabil limitată, 
parţială, deci îi va prezenta o imagine deformată. Este ca şi cum ţi-ai pune 
nişte ochelari cu lentile roşii ca să priveşti lumina albă. Absolutul nu are nevoie 
de Creaţie ca să ştie cine este. 


Iată deci cum se poate răspunde la fel de convingător la o întrebare 
imposibilă. Mai sunt şi alte variante de răspuns, tot aşa, în perechi opuse. 
Toate religiile şi sistemele filosofice se bazează pe nişte axiome iniţiale 
indiscutabile, căci altfel ar sfârşi în haos. Dar sfârşesc în minciună, 
falsitate, ipocrizie. 

Şi toată bulibăşeala pleacă de la dorinţa omului de a cunoaşte 
Misterul nondual în mod logic. De aceea se spune în mitul Genezei că 
Adam şi Eva au fost alungaţi din Paradis pentru că au muşcat din mărul 
cunoaşterii. Cunoaşterea logică este nulă din perspectivă nondualistă, 
fiindcă logica este invariabil bivalentă — da sau nu. Ea nu suportă 
inclusivitatea, ci dimpotrivă, funcţionează prin excluderi succesive. Dar 
Adevărul nu exclude nimic şi, de aceea, El nu poate fi cunoscut prin 
logică, prin minte. Mintea înseamnă logică. Absolutul este incognoscibil, 
fiindcă include totul, admite simultan contrariile. 

Control prin cunoaștere 


Desigur, toată argumentaţia mea DE CE nu trebuie pusă niciodată 
întrebarea „de ce?” îşi va suporta propria concluzie, adică, va fi 
contracarată de justificări în favoarea cunoaşterii metafizice. Aşadar, DE 
CE este bună cunoaşterea spirituală? 

Păi, când suferim în viaţă, ego-ul nostru se va întreba inevitabil „DE 
CE mi se întâmplă asta tocmai mie?”. Vrea o explicaţie la faptul că 
lucrurile au ieşit de sub control. lar prin cunoaştere, încearcă să 
redobândească controlul pierdut. Ni se pare că cunoaşterea spirituală 
este un fel de culme a cunoaşterii comune şi ştiinţifice. 

Aproape orice gând este considerat de ego ca un pas înainte către 
controlul vieţii. Cu cât ştim mai multe, cu atât ne simţim mai în 
siguranţă. „Informaţia înseamnă putere”, se spune. De aceea pare dificilă 
practica spirituală a eliminării gândurilor sau a neîncrederii în gânduri. 
Pentru că simţim că pierdem controlul. Or, tocmai aici este cheia 
succesului spiritual: să ne lăsăm să cădem pe spate, cu ochii închişi, în 
braţele Vieţii. La fel cum ne ducem la culcare fără nicio grijă că ne scade 
temperatura corpului şi că putem visa urât. Avem deplină încredere că ne 
vom trezi vii şi proaspeţi din această aproape-moarte de noapte. 

Am explicat electricitatea şi de ce apar fulgerele şi astfel am renunţat 
să ne mai închinăm la Zeul Fulger. Iar acum vrem să îl explicăm pe 
Dumnezeu, cum gândeşte, ce motivații are şi cum l-am putea manipula. 
Asta face metafizica şi spiritualitatea şi religia. Dar vor avea de furcă mult 
timp cu acest Mister, cam toată eternitatea... El nu se lasă explicat, nu 
fiindcă ar fi discret sau secret, ci fiindcă este INFINIT. 

E vorba că avem două minţi: mintea personală şi mintea de lucru. 
Mintea personală, egotică, este cea cu bube în cap. În rest, cunoaşterea 
ştiinţifică şi aplicativă poate merge înainte. Cunoaşterea spirituală nu 
este necesară. 

- Wow, ce afirmaţție-bombă! Mulţi ar spune invers, că „ştiinţa fără 
conştiinţă este ruina sufletului”. Dacă ar fi aşa cum zici, de ce o lume 
întreagă se ocupă serios de spiritualitate, de ce s-au scris cărţile sfinte? 

Bună întrebare. Poate pentru că, cum spunea Adyashanti, „ajungi la 
spiritualitate fiindcă Realitatea Sinelui deja a mijit în tine, şi prima 
formă în care se manifestă în conştiinţă este însăşi aspiraţia spirituală”. 
Şi crezi că ai nevoie de nişte cârje, sfaturi, îndrumări — aşa a apărut 
spiritualitatea. 

Neputând să ajungi imediat la nondualitate, la Sinele Absolut, întâi 
observi că nu eşti Acolo şi apoi te întrebi cum să ajungi Acolo. Când 

discipolul este pregătit, apare şi maestrul. Şi vei găsi nenumărate 
doctrine, teorii, practici, învățături spirituale ce-ţi arată ce trebuie să faci 
ca să ajungi Acolo. 

Însă singura ta acţiune posibilă — admițând că, realmente, ai putea 
face ceva — este cea de a nu te opune procesului subtil, treptat, de 
elevare. Deci nu trebuie să faci ceva anume, ci să te laşi purtat de Graţie. 
Pare simplu, dar ego-ului nu-i place deloc să piardă controlul situaţiei. 

De fapt, numai prezenţa ego-ului te împiedică să observi că nu există 
niciun acolo, ci numai aici. Dar îţi dai seama de asta abia când dispare 
acolo, de la sine, şi rămâne doar aici. Asta e iluminarea. 

Şi iluminaţii au păreri contrarii în chestiunile lumeşti, când sunt stimulaţi 


să şi le spună. De pildă, Marius Creţu este vaccinist convins, dar Atmaji este 
antivaxer convins. Amândoi sunt iluminaţi, ba chiar prieteni. 


Proba că sunt iluminaţi autentici este că nu dau atât de mare importanţă, 
nu-şi asociază opiniile cu propria persoană (care, la ei, nu mai are nicio 
„greutate”). Deci, în ochii iluminatului, părerea sau preferința sa nu are 
importanţă. Ea poate fi oricând combătută fără ca el să se supere. Ba, o poate 
combate chiar el. Este o simplă idee, un simplu joc al minţii. lar mintea nu este 
deloc de încredere, te poate trăda în orice moment, adoptând un alt punct de 
vedere mai „convingător”. 


Absolutul este ni-ceva 


Atâta mai vreau să adaug: Cunoaşterea spirituală este bună 
pentru ego, ba îi este chiar vitală, la fel ca şi liberul-arbitru. Fără 
cunoaştere (iluzia controlului) şi liber-arbitru (iluzia de făptuitor), ego-ul 
s-a asfixia. Dar când lipseşte ego-ul, nu mai ai nevoie de „de ce-uri”. 

Deci, vom interpreta utilitatea cunoaşterii metafizice conform 
poziţiei în care ne aflăm pe moment: a ego-ului sau a Absolutului. 
Absolutul nu este o idee abstractă. Absolutul este cel mai real şi concret 
nimic. 

Absolutul nu este „ceva”, de aceea i-am spus „nimic”, fiindcă nu 
aveam alt cuvânt diferit de sensul lui „ceva”. Totuşi Absolutul există, este 
real, dar nu este „ceva” comparabil cu ceea ce omul cunoaşte sau îşi 
imaginează. De aceea i se mai spune vid sau „no-thing”. 

Jocul de cuvinte „no-thing” (semnificând, în engleză, „nu ceva”, dar 
şi „nimic”, când se scrie legat) nu are încă un echivalent în limba română. 
Vă propun acum varianta „ni-ceva” sau niceva. Poate că limbajul spiritual 
românesc va adopta cuvântul NICEVA pentru ceea ce nu este nici „ceva”, 

nici „nimic”, cu alte cuvinte, care există şi nu există simultan. Absolutul şi 
doar Absolutul este ni-ceva. 


Căutătorii spirituali și virusul 


Maestrul A spune că discipolii spirituali sinceri nu trebuie să se 
teamă de virus, fiindcă toţi sunt protejaţi de Dumnezeu. 

Maestrul B spune că asta ar fi o dovadă de aroganță şi 
iresponsabilitate şi că discipolii trebuie să se protejeze ca oricare alt 
cetățean. 

Maestrul A spune că teama scade imunitatea împotriva virusului, iar 
cei care se protejează, subconştient, se tem. 

Maestrul B spune că asta ar fi o dovadă de bravadă, nu de 
înţelepciune. Au murit de virus şi preoţi, şi călugări. 

Maestrul A spune că asta arată nivelul scăzut al spiritualităţii 
creştine. 

Maestrul B spune că au murit din toate religiile şi grupările 
spirituale. 

Maestrul A spune că doctorul Nostradamus a stat printre ciumaţi şi 
nu a păţit nimic. 

Maestrul B spune că nu oricine are parte de asemenea protecţie 
divină. 

- Învăţătorule, tu ce ne povăţuieşti? Care maestru are dreptate? 

- Amândoi şi niciunul. Dacă ar fi fost altfel, nu m-aţi mai fi întrebat. 
Amândouă opiniile contrare spun o parte din adevăr. Nu există niciun 
adevăr absolut în chestiunile relative la ego. Există doar rezonanţă 
individuală cu un anumit punct de vedere sau afirmaţie. 

Abordarea chestiunii virusului este greşită din start, fiindcă pleacă 
din ego. Şi orice răspuns tot ego-ului se adresează. Însăşi preocuparea 
pentru această chestiune arată dorinţa de a supravieţui. Iar unde este 
ego, apare şi îndoiala. 

Dacă vreţi să scăpaţi de confuzie şi angoasa lipsei unei soluţii clare, 
atunci detaşaţi-vă de această problemă. Vă detaşaţi când pricepeţi că nu 
puteţi controla viaţa. 

Detaşarea de problemă vine automat când puneţi pe prim-plan 
dorinţa de a scăpa de ego şi angoasele sale. Asta să vă fie „obsesia”, nu 
virusul. Folosiţi-vă de ocazia pandemiei ca să vă observați reacţiile 
egotice. Căutaţi-vă identitatea reală în Spirit. Urmăriţi să îndepliniţi 

planul Spiritului şi vă va da El reţeta sănătăţii şi a supravieţuirii. Sau vă 
va proteja de răul cel mai mare. 

Asta nu înseamnă că nu v-aţi putea îmbolnăvi, dar nu nu veţi fi în 
pericol. Sau, chiar dacă aţi muri, înseamnă că ăsta e lucrul cel mai 
potrivit pentru voi. Moartea este o simplă trambulină, nimic altceva. Însă 
Spiritul nu va permite să muriţi, dacă el vrea să trăiţi. S-au întors ei la 
viaţă oameni declaraţi morţi de către medici, fiindcă nu le venise vremea. 

Poate că tocmai ăsta este rostul experienţelor din apropierea 
morţii (NDE): să arate oamenilor că nimeni nu poate muri dacă nu i-a 
venit timpul. Şi au fost trimişi înapoi milioane, literalmente, milioane de 
decedați, ca să împrăştie vestea cea bună. Deşi ei ar fi vrut să rămână 
Acolo. Vedeţi, nici moartea nu ne-o controlăm! 

Nimeni nu moare decât cu programare. Pot apare mici variaţii de 
câteva zile, săptămâni sau luni, care nu contează. Moartea este o decizie 
importantă, care nu stă în puterea noastră. Desigur, ne putem feri de 
boală, cum este normal, dar rezultatul final sau fatal nu depinde de noi şi 
nici de medici. 

Deci să ne punem soarta în mâinile Spiritului, fără a brava şi fără a 
ne teme. 

23 ianuarie 2022 

MODELE DE ÎNCARNARE A 
SPIRITULUI 


Fenomenul încarnării spiritului poate fi descris prin mai multe 
modele sau paradigme. Iată-le pe cele descoperite de mine până acum. 

1. Pe cel mai simplu model l-am botezat modelul “trepte 
discontinui”. 

2. Următorul model, mai complet, se poate numi modelul 
“rampa”. 

3. Iar ultimul se poate numi modelul “caracatiţa”. Motivarea 
acestei ultime denumiri, în revelaţiile divine: “Minţi dezinformate“ 
(capitolul 2 din cartea "Making Love to God" de Tina Spalding) şi 
Mesajul 31 din seria “40 de zile şi 40 de nopţi cu Isus”, transmise prin 
Tina Spalding de către spiritul lui Isus. 

Iată figurarea celor trei modele care descriu alternaţia încarnare- 
eliberare de trup: 


(entitate în evoluţie) 


Model 1 


Încarnare fizică 


(entitate în evoluţie) 


Model 2 


Încarnare fizică 


Model 3 

MODELUL 1 


Primul model (paradigmă) are la bază nişte noţiuni mai uşor de 
înţeles. Afirmă că spiritul se încarnează ca om, trăieşte cât trăieşte pe 
Pământ, iar apoi revine de unde a plecat, în Ceruri. Ar fi aceeaşi entitate 
care baleiază între lumea spirituală şi lumea fizică. Oamenii au denumit- 
o “suflet”, care ar fi un fel de fiinţă hibridă om-spirit. Adică, sufletul se 
numeşte om când este încarnat şi se numeşte spirit când este 
dezîncarnat. 

“Sufletul” este un termen ambivalent, care acoperă ambele 
posibilităţi de existenţă ale entității. Pentru a mări intensitatea trăirii 
fizice, sufletul preferă să-şi uite natura divină. Se spune că, altfel, ar 
deveni indiferent şi detaşat, prea „cu capul în nori”. 

Entitatea este văzută aici ca o creatură a lui Dumnezeu, care 
evoluează în timp. După fiecare încarnare umană, spiritul se îmbogăţeşte 
cu experienţe, dar şi cu karmă, care va trebui ispăşită în vieţile 
următoare. Spiritul este la fel de supus voinţei unui Dumnezeu exterior 
ca oricare om. În general, este îndrumat de spirite mai avansate şi mai 
înțelepte, inclusiv la alegerea noii încarnări umane. 

Spiritul este înconjurat de mai multe învelişuri energetice, care îi 
obturează claritatea viziunii. Când este încarnat pe Pământ, spiritul este 
îmbrăcat cu toate aceste „haine”, care îl fac să uite totul: de unde vine, cine 


este, care-i rostul său. Când omul moare, spiritul îşi aruncă unele dintre aceste 
haine, dar nu pe toate, păstrând astfel reminiscenţe de iluzie. 


Astfel, fantomele sunt spirite care au rămas cu învelişul eteric şi cu 
celelalte de mai sus. Majoritatea oamenilor merg în astralul median după 
moarte, unde îşi păstrează învelişul astral şi celelalte de mai sus. Spiritele 
superioare îşi leapădă şi învelişul astral şi rămân cu învelişul mental şi 
celelalte de mai sus. 

Modelul treptelor discontinui (1) este în acord cu revelaţiile spiritiste 
şi cu observaţiile empirice ale călătorilor astrali (cum ar fi Jurgen Ziewe). 
În astralul asemănător Pământului, unii locuitori nici măcar nu şi-au dat 
seama că au murit, atât de similară este ambianța de acolo. Chiar şi cei 
care au aflat vestea, rămân ţintuiţi în acel tărâm, neputând urca în lumi 
superioare, din cauza obiceiurilor de gândire şi a energiilor de tip 
pământesc care le-au rămas în perispirit (aura spiritului). 

XXX 

Deşi acest model lămureşte multe mistere, totuşi, el nu se pune de 
acord cu descoperirea iluminaţilor, anume că există un Ceva superior, 
tainic, o parte cu adevărat divină a spiritului, cu care ne putem uni doar 
prin iluminare. Acest Ceva ascuns nu a uitat niciodată că este divin şi ne- 

a condus mereu paşii prin toate tărâmurile pe unde a călătorit sufletul 
nostru. Deci apare ideea că există două paliere distincte ale fiinţei 
noastre: sufletul (supus experienţelor energetice prin diverse spaţii, lumi, 
dimensiuni, frecvenţe) şi Nucleul divin sau Spiritul. 

Este posibil ca un mic fragment din acest Spirit (adică sufletul) să 
sufere trauma condiţiei umane, în timp ce restul Spiritului îşi păstrează 
conştiinţa divină trează, care va continua să coordoneze activitatea 
omului. Această premisă ne conduce la modelul 2. 


MODELUL 2 


Modelul 2 este o dezvoltare elaborată a modelului 1, fiind mai 
concordant cu datele experimentale şi unele revelații spiritiste. 

Partea principală a spiritului (Nucleul) se menţine imaculată, 
nepătată de întruparea în dimensiunile inferioare. El îşi trimite la 
încarnare doar o mică parte a Conştiinţei sale, pentru a căpăta 
experienţe, care îi vor îmbogăţi perispiritul. Deci evoluţia apare prin 
îmbogățirea perispiritului energetic. Fragmentul de Conştiinţă este un 
simplu martor şi animator al perispiritului. 

(Nucleul sau conştiinţa se divide doar aparent, fiindcă nu aparţine lumii 
materiale şi nu poate fi cuantificată. Doar îşi stabileşte un punct focal de 
interes asupra individului uman. Sau, folosind modelul dimensiunilor multiple, 


Conştiinţa are „n” dimensiuni, din care utilizează doar 3 pentru conştientizarea 
planului fizic, restul fiind libere să conştientizeze multe alte dimensiuni.) 


Putem spune că învelişul energetic este cel care a evoluat şi va 
evolua în continuare prin alte încarnări sau activităţi astrale. Evoluţia se 
referă la calitatea energiei perispiritului, adică ceva exterior Nucleului 
divin. Spiritul nu ajunge imediat în Absolut, ci evoluează treptat, 
întrupându-se în diverse lumi mai fizice sau mai eterate. 

Practic, perispiritul constituie entitatea spirituală. „Înălţarea în 
rang” a spiritului înseamnă că perispiritul pierde din învelişurile mai 
grele, inferioare, devenind astfel mai liber şi mai apropiat de Creator. În 
final, şi ultimul înveliş perispiritual va fi eliminat, rămânând Conştiinţa 
pură, care va reveni în Absolut. 

Atunci când spiritul se va scufunda total în Absolut, la sfârşitul 
evoluţiei sale, se presupune că toate experienţele acumulate se vor păstra 
cumva ca informaţie non-energetică, ataşată de conştiinţă sau într-un tip 


special de akasha divină. 
XXX 

Acest model (2), “rampa”, ne prezintă un statut ambiguu al 
spiritului. Pe de o parte, spunem că se menţine într-o stare olimpiană, de 
detaşare şi superioritate, dar pe de altă parte, spunem că evoluează odată 
cu fiecare încarnare. Desigur, afirmaţia se justifică prin faptul că ceea ce 
evoluează este perispiritul, iar Nucleul spiritului rămâne în sfere înalte. 

Totuşi, nu este aşa de simplu. Pot apare situaţii ca cea în care 
perispiritul este imatur, netrecut prin destule încarnări. În acel caz 
îndrumările sale pentru om fie nu există, fie sunt imperfecte, departe de 
superioritatea pretinsă unui spirit divin. Şi astfel, revenim la modelul 1, 
unde sfaturile şi îndrumările vin neapărat din partea altor spirite libere 
prietene şi mai înțelepte. Asta nu demolează modelul 2, dar lasă nişte 
semne de întrebare. 


Compromis între modelul 1 și 2 


Pe scurt, modelul 1 stabileşte că sufletul îşi păstrează identitatea 
după moarte, care a fost a omului, iar modelul 2 spune că identitatea 
omenească se pierde după moarte, rămânând doar identitatea spirituală, 
care a fost şi este dintotdeauna aceeaşi. 

Cum am putea pune de acord cele două poziţii aparent opuse 
relative la identitate? 

Folosind modelul celor 3 minţi: fizică, astrală şi mentală, care 
corespund cu trei învelişuri energetice. Mintea mentală este cea mai 
apropiată de Spirit; practic, ea este esenţa Sinelui Superior. Spiritul are o 
natură absolut divină, non-umană, şi nu poate fi înţeles. Dar mintea 
mentală păstrează o urmă de individualitate din colaborarea cu minţile 
astrală şi fizică. 

Mintea astrală este mult mai apropiată de mintea fizică, păstrând 
identitatea acesteia. La moarte, pierdem mintea fizică (creierul) odată cu 
corpul, dar rămânem cu mintea astrală. Din acest motiv, nici nu simţim 
că am murit, conştiinţa continuă, dar fără mintea fizică. 

Totuşi, sufletele superioare nu se opresc în lumea astrală, unde 
sufletele continuă o viaţă limitată de tendinţe omeneşti. Sufletele 
superioare trec în lumea mentală, unde individualitatea aproape se 
şterge. 

În concluzie, dacă sufletul se opreşte în planul astral după moarte, 
îşi va păstra identitatea umană, cel puţin o perioadă de timp. Dacă însă 
sufletul avansează în planul mental, îşi va lepăda haina astrală şi va 

rămâne în stare mai pură, fără identitatea anterioară, ci mult mai 
asemănător cu Spiritul. Spiritul nu are nicio identitate, este spaţiu pur. 


Ego-ul sau simţul identităţii personale, este ca o turbulenţă într-un lac 
liniştit, sau ca o gaură neagră în imensitatea cosmică. Ego-ul este o contracție 
a spaţiului pur. El absoarbe pentru sine tot ce vede în jur, ca şi cum ar fi 
centrul universului. Evident, este o falsă impresie. Această contracție poate 
dispărea şi atunci rămâne spaţiul coerent, limpede, netulburat, în care totul 
continuă să se întâmple ca înainte, dar fără acea tensiune psihică. Omul 
iluminat poate avea aceleaşi experienţe ca cel neiluminat, dar nu se mai agaţă 
de ele, nu se agaţă de nimic, fiindcă a dispărut contracția egotică. 


MODELUL 3 


În modelul 3, “caracatiţa”, nu apare ilustrată ideea de evoluţie, 
deoarece timpul nu există în lumea lui Dumnezeu. Fiecare entitate fizică 
sau astrală sau spirituală trăieşte după cum intenţionează Spiritul 
absolut divin, care se “întrupează” în mai multe lumi vibratorii (fizice, 
astrale cu formă, mentale fără formă), în mai multe tipuri de entităţi, în 
mai multe epoci istorice sau referinţe temporale — toate având loc 
“simultan”, fiindcă nu există timp. (Cuvântul “simultan” nu este chiar 
adecvat, căci se referă tot la timp, dar nu avem altul la dispoziţie. Mintea 
nu poate concepe non-timpul. Dimpotrivă, ea a fost creată special pentru 
a susţine ideea de timp!) 

Acest model nu are nicio legătură cu modelele 1 şi 2 şi nu le putem 
pune de acord. De pildă, ar trebui să explicăm de ce entităţile evoluează 
din una într-alta. Deci evoluează şi fiecare depinde de cea dinaintea sa 
(aşa cum ilustrează modelele 1 şi 2). Ideea de evoluţie merge mână în 
mână cu ideea de cauzalitate. Modelul 3 aboleşte însă ideea obişnuită de 
cauzalitate şi timp. 

Modelul 2 este valabil dacă considerăm Spiritul ca o combinaţie 
între Nucleul imaculat şi perispiritul energetic. Perispiritul, sau sufletul, 
evoluează ca urmare a încarnărilor. 

Modelul 3 ia în consideraţie doar Nucleul Spiritului, care nu 
evoluează în timp. Totuşi, ar putea exista un altfel de evoluţie, specifică 
non-timpului. 

Perispiritele sunt specifice fiecărei entităţi (om, entitate energetică, 
înger). Totuşi, există şi nişte legături karmice sau energetice între 
entităţile animate de acelaşi Spirit. Iar legăturile se fac, aşa cum sugera 
Isus, prin capul caracatiţei, tentaculele fiind entităţile respective (vezi 
Mesajul 31, antemenţionat). 

În modelul 3 nu se face o trecere imediată de la o tentaculă la alta 
“vecină”, în virtutea unor legi automate, de genul succesiunii 
reîncarnărilor. Ci totul se face prin alegerile libere ale Spiritului, care 
poate face unele legături karmice între tentacule, pe motive pe care 
numai EI le cunoaşte. 

Am putea descrie situaţia altfel: Toate vieţile anterioare se găsesc în 
aura energetică a corpului, ca seminţe karmice. De aici, ele pot genera 
diverse influențe asupra persoanei noastre. Nu întotdeauna cea mai 
apropiată încarnare (în timpul istoric) ne marchează mai profund (deşi 
cam aşa se întâmplă, în general). Pot fi şi influenţe de la distanţe istorice 
foarte mari (ba chiar, cum spun unele surse spirituale, din încarnări 
viitoare). Timpul este o iluzie foarte puternică, dar doar o iluzie. 

Reciproc, actuala noastră viaţă apare ca un „abur” în aura unei alte 
fiinţe încarnate din acelaşi spirit. Practic, fiecare fiinţă are o aură formată 
din influenţele simultane ale tuturor celorlalte fiinţe. Regăsim aici 
principiul holografic „Întregul este prezent în parte, iar partea este 
prezentă în Întreg”. 


Folosirea celor trei modele 


Exploratorul astral Jurgen Ziewe a fost întrebat „Dacă suntem 
suflete bătrâne când ne încarnăm, de ce copiii care mor prematur încă 
mai trebuie să crească în astral, să meargă la şcoala astrală, de ce nu se 
întorc imediat la spiritul lor?” (Aceste aspecte le relatase Jurgen, în urma 
călătoriilor sale astrale.) 

Este o întrebare plină de miez, la care Jurgen nu a dat un răspuns 
direct, ci a preferat să răspundă din experienţele sale. (vezi Afterlife 
Answers 12). 

În cadrul modelului 41, răspunsul ar putea fi acesta: Nu toţi 
suntem suflete bătrâne şi nu toţi rămânem în astral. Un suflet bătrân va 
sta foarte puţin acolo, după care va fi atras într-o sferă superioară 
astralului. Jurgen nu a avut timp să analizeze evoluţia în timp a acelor 
copii astrali. Totuşi, putem spune că acolo copiii cresc mult mai repede. 
Acest fapt a fost verificat de persoanele care şi-au pierdut copiii, dar i-au 
contactat prin mediumi sau telepatic şi au observat că s-au maturizat 
mult mai repede decât pe Pământ. 


2 http://www.spiritus.ro/RAZVAN/jurgen_ziewe-afterlife12.htm 

În cadrul modelului 42, răspunsul este mai nuanţat şi mai în 
acord cu profunzimea întrebării. După cum spune cercetătorul 
hipnoterapeut Michael Newton, nu toate sufletele parcurg etapele 
tranzitorii de după moarte în aceeaşi ordine şi în acelaşi interval de timp. 
Etapa finală constă în reunirea cu spiritul-mamă. Dar până atunci, 
sufletul poate rămâne într-un tărâm astral o perioadă de timp pe care nu 
o putem noi prestabili. Poate fi vorba de câteva săptămâni sau poate fi 
vorba de câteva secole, în cazul fantomelor. Din cercetările Ninei Petre, 
rezultă că intervalul obişnuit dintre două încarnări este de câteva decenii. 
Totuşi, Ian Stevenson a catalogat numeroase cazuri în care sufletele de 
copiii decedați s-au reîncarnat extrem de repede, după zile sau luni, 
păstrându-şi intacte amintirile din viaţa anterioară. 

Dar mai poate interveni şi nerăbdarea spiritului. După cum spune 
Michael Newton şi Guy Needler şi Joshua Stone şi alţii, spiritul îşi poate 
trimite la încarnare simultan două suflete sau chiar mai multe! Prin 
urmare, este foarte posibil ca, dacă sufletul copilului decedat va sta ceva 
mai mult timp în astral, în acest răstimp, un alt suflet al aceluiaşi spirit 
să fie trimis la încarnare pe Pământ. Din punctul de vedere al spiritului, 
chiar şi viaţa în astral este tot un fel de „încarnare”, o existenţă într-o 
iluzie (e adevărat, ceva mai rafinată decât iluzia fizică). 

Deci vorbim despre sufletul-copil, nu de spirit, iar spiritul îşi poate 
crea mai multe suflete, toate având aceeaşi identitate spirituală! Acestea 
ar fi adevăratele “suflete-gemene”. 

Jurgen Ziewe mai spune că, din lumea pur spirituală, vieţile anterioare se 
văd ca nişte luminiţe mai mult sau mai puţin strălucitoare. Anumite aspecte 
nedorite le pot micşora lumina. Spiritul îşi analizează mereu toate vieţile şi 
face legături între ele. De pildă, un aspect diminuat dintr-o viaţă din secolul 19 
se poate completa cu un alt aspect exagerat dintr-o viaţă din secolul 15. lar 


spiritul foloseşte aceste aspecte complementare pentru a scrie scenariul 
pentru o nouă viaţă, o nouă încarnare ce va vindeca şi vieţile trecute. 


În cadrul modelului 43, totuşi, această nouă viaţă poate avea loc, 
de pildă, în secolul 4, adică în trecut! Spiritul este liber de constrângerile 
timpului, el poate combina şi recombina vieţile şi caracteristicile în orice 
ordine doreşte, până devine mulţumit de perfecțiunea luminiţelor sale. 
Astfel am putea explica afirmaţia Elenei Gabor că suntem influenţaţi nu 
numai de vieţile anterioare, ci şi de vieţile noastre din viitor. Desigur, 
pare un scenariu SF, dar nu putem limita Realitatea spirituală la gândirea 
noastră pămâneană. 

Iată şi mărturia Mirei Kelley, hipnoterapeută pentru regresia în 
vieţile anterioare, al cărei client, John, în stare de hipnoză a descris 6 
vieţi ale sale paralele, întinse pe parcursul a 140 de ani, între anii 1910 şi 

2040! Spiritul-ghid al clientului i-a răspuns Mirei că suprasufletul nu 
cunoaşte timpul şi poate alege chiar mai multe încarnări simultane sau le 
poate aranja succesiv. Fiecare încarnare conţine un suflet, adică un 
fragment din energia suprasufletului (spiritului).3 Cartea Mirei Kelley 
“Dincolo de vieţile trecute” este editată şi în limba română. 

Aceeaşi idee este reiterată şi de spiritul Ananda, care a transmis prin 
mediumul Tina Spalding cartea „Making Love to God”, vezi capitolul 
„Minţi dezinformate“4. 


Și eu model ce aleg? 


Vă puteţi alege modelul preferat, căci fiecare prezintă felia lui de 
Adevăr. Majoritatea oamenilor înţeleg mult mai bine modelul 1. Eu am 
promovat până acum Modelul 2, dar nu am prejudecăţi. 

Probabil că iluminaţii vor prefera Modelul 3, pentru că este în 
sintonie cu nondualitatea. Mai ales că este ilogic, inacceptabil, inutil şi 
inimaginabil. Dacă nu aş fi găsit indicii clare ale acestui model 3 în unele 
mesaje spiritiste, probabil că nici nu mi-ar fi trecut prin minte aşa ceva. 
Dar tocmai prin aceasta modelul trece „proba inimaginabilului”, cum o 
numeam în alt articol. Adică, este ceva ce depăşeşte fantezia umană şi, în 
plus, spiritele care au lansat aceste idei şi-au riscat credibilitatea, prin 
urmare n-ar fi avut niciun interes să ni-l prezinte, dacă n-ar corespunde 
Adevărului. 

După cum spuneam, Jurgen Ziewe a avut această viziune, anume că 
vieţile terestre apar Spiritului ca într-o reţea tridimensională, unde 
fiecare nod al reţelei reprezintă o încarnare, având o culoare şi 
luminozitate distinctă. Privind din spaţiul divin atemporal, el poate alege 
o anumită viaţă cu o lumină mai slabă sau o culoare mai murdară pentru 
a o aprofunda. Şi se încarnează acolo. Scopul nu ar fi aici „evoluţia”, 
fiindcă nu există timp, ci „luminarea tuturor nodurilor”. Este un alt 
termen, un alt concept, o altă abordare a rolului încarnărilor. Mai mult, 
încarnările par a fi prestabilite de la „bun început” în acea reţea. 

Să ne gândim la capodopera „Mona Lisa” a lui Leonardo da Vinci, pe care 
el a pictat-o ani de zile, ducând-o după el pe oriunde mergea. Nu a avut niciun 


scop cu acest tablou, nu a dorit să-l vândă, nu a dorit să-l expună, pur şi 
simplu, l-a îmbunătăţit iar şi iar, de amorul artei. Aşa este şi cu spiritul, face din 


3 https://www.youtube.com /watch?v=Ia7n1_4EPck 
https://www.youtube.com /watch?v=cCD55Ys2v5Q 
4 https://www.spiritus.ro/RAZVAN/minti_dezinformate.htm 

tot angrenajul vieților sale o operă cinetică de mare amploare, pe care o 
înfrumuseţează iar şi iar. De amorul vieţii, pur şi simplu. 

Mergând pe această logică nouă, nu putem exclude ca spiritul să se 
reîncarneze în aceeaşi viaţă iar şi iar, până îi corectează luminozitatea, 
precum în filmul „Ziua cârtiţei“. Aşa am putea înţelege mai bine 
modelul 3, caracatiţa. 

Trebuie să ne împăcăm cu ideea că niciodată nu vom găsi un model 
complet şi perfect al acestor chestiuni, pur şi simplu, pentru că mintea 
umană este ea însăşi imperfectă şi limitată. Mintea omului nu va putea 
niciodată cuprinde creaţia divină infinită. 


Sinele-suflet și sinele-Spirit 


Studiind atent literatura spirituală şi colaborând cu mediumi, 
Robert Schwartz a ajuns şi el la aceeaşi observaţie. Anume că par a exista 
două tipuri diferite de „spirit”: sinele-suflet (în evoluţie de la neiubire 
către iubire atât pe Pământ, cât şi în tărâmurile non-fizice, multi- 
dimensionale) şi sinele-spirit (divinitate neschimbată, atotiubitoare, non- 
dimensională). Citiţi fragmentul de la finalul acestui subcapitol. 

Din perspectiva sufletului, viaţa este un continuu efort de 
autoîmbunătăţire. Din perspectiva spiritului, nu ai ce îmbunătăţi, eşti 
deja perfect. 

Chiar şi karma capătă sensuri diferite. Din punct de vedere sufletesc, 
karma trebuie „eliberată” sau „arsă”, adică trebuie să dizolvăm cauzele 
dezechilibrelor iniţiale, prin suferinţă sau acţiuni înțelepte, ce dovedesc 
asimilarea lecţiei karmice. Însă din punct de vedere spiritual, karma este 
expresia unei nevoi de „echilibrări”, adică spiritul simte nevoia să 
experimenteze ambele fațete: bun şi rău, prost şi inteligent, gras şi slab, 
călău şi victimă etc. 

Dacă karma nu este eliberată sufleteşte, va exista tendinţa de a relua 
ciclul karmic, din nevoia de echilibrare spirituală, opinează Robert 
Schwartz. Cu alte cuvinte, în fiecare cuplu de opuşi există aceeaşi energie 
(o credinţă), dar manifestată în moduri diferite (în exemplele de mai sus: 
energia moralității, energia mintală, interesul pentru aspectul fizic, 
violența). Dacă această energie instabilă nu este eliberată din aură, ea va 
tinde să manifeste în continuare alternativ când unul din elemente, când 
elementul contrar. 

Aşa încearcă autorul să combine şi să dea un sens comun celor două 
perspective diferite, ale sinelui-suflet şi sinelui-spirit. Este normal ca 

omul să încerce să lege lucrurile disparate, pentru a-şi linişti dorinţa de 
înţelegere, dar rezultatul poate fi uşor contrazis cu alte argumente. Cel 
mai simplu contra-argument este că, în această viziune, sinele-suflet pare 
a avea un rol mai important şi mai progresist decât sinele-spirit. Din 
perspectivă umană, sufletul încearcă să facă viaţa mai suportabilă, pe 
când spiritul este indiferent sau complet detaşat de suferinţele omului. 
Dar să nu uităm că tot sufletul îl pune pe om să sufere în numele 
„purificării karmei” sau altor scopuri tainice. 

La o analiză atentă, autori diferiţi se referă la acelaşi subiect în mod 
radical diferit. Niciun trăitor mistic nu a reuşit să lămurească această 
dilemă filosofică. Ci fiecare a cunoscut doar unul dintre cele două tipuri: 
fie sufletul divin, fie spiritul divin. Sau amândouă, dar pe rând. Cred că 
misterul nu poate fi rezolvat de mintea umană actuală. Dar cel puţin, am 
expus termenii problemei şi să fim de acord că ei nu pot fi puşi de acord. 

Din perspectivă nondualistă, nu este cazul nici măcar să încercăm a 
corela cumva cele două perspective opuse. Absolutul şi Creaţia sunt 
chestiuni total diferite şi, totuşi, sunt aceeaşi Energie divină 
nemanifestată, respectiv, manifestată. Ele sunt intrinsec legate, dar 
nimeni nu poate găsi această legătură în mod logic, ci doar experienţial, 
prin iluminare sau trezire spirituală. Orice alt demers intelectual va eşua. 
Însuşi acest articol demonstrează cât de îndoielnică este gândirea 
omenească atunci când încearcă să descifreze misterele metafizice... 

Urmăriţi în acest sens şi mărturia NDE a lui Rich Kellys, una dintre 
puţinele viziuni apropiate de nondualitate. 


Citat din “Darul sufletului tău”, de Robert Schwartz — Cap.1 
P4g.34-35 


Trei straturi ale sufletului și vindecarea falselor credinţe 


«Faptul că o parte mai luminată a sufletului îi permite unei părţi mai 
întunecate să ducă la îndeplinire un act precum violul nu a fost un subiect pe 
care eu să-l studiez, în cadrul cercetării efectuate pentru prima mea carte - cel 
puţin, nu în aceşti termeni. Când am întâlnit acest aspect în cercetarea mea 
ulterioară, am fost derutat. Perspectiva mea era aceea că noi, ca suflete, 
suntem lubire. Dar unul dintre ghizi mi-a clarificat cum stau lucrurile: „Sufletul 
este atât iubire, cât şi non-iubire. El se maturizează şi evoluează. Nu e 
atotcunoscător şi atotiubitor. Sufletul este acea parte din tine care traversează 
diverse experienţe şi, prin intermediul lor, trece de la non-iubire la iubire.” 


Există trei „straturi” ale sufletului: sinele-Spirit, sinele-Suflet şi 
personalitatea pământeană. 


5www.spiritus.ro RAZVAN Imarturii-richo1.htm 

Esenţa fiinţei noastre este sinele-Spirit, cunoscut drept Spirit, Dumnezeu 
sau prezenţa Eu Sunt. Această parte a sufletului este atotinţeleaptă şi 
atotiubitoare. Este parte din tărâmul Fiinţei: mereu prezentă, neschimbătoare, 
Una cu toate celelalte fiinţe şi cu Tot-Ceea-Ce-Există. 


Sinele-Suflet face parte din tărâmul Devenirii. E acea latură din noi 
implicată în dualitate. Sinele-Suflet evoluează prin experienţe. De aceea, 
poate comite ceea ce noi considerăm a fi greşeli. lşi poate uita conexiunea 
eternă cu Spiritul şi se poate simţi deconectat de lubirea din care a fost creat 
şi către care evoluează. 


Personalitatea pământeană din fiecare viaţă este o expresie a energiei 
enorme şi mult mai ample care este sinele-Suflet. Personalitatea e inspirată de 
sinele-Suflet, iar acesta din urmă învaţă din experienţele personalităţii, 
îndeosebi prin sentimentele trăite de aceasta. Multă vindecare poate să aibă 
loc - şi chiar are - în Casa noastră non-fizică, în care ne întoarcem între 
încarnări. Dar vindecarea se poate petrece doar prin traversarea şi depăşirea 
unei provocări atunci când suntem într-un corp. In tărâmul non-fizic deţinem o 
cunoaştere mai extinsă, dar viaţa pe Pământ ne oferă oportunitatea magnifică 
de a transforma acea cunoaştere într-o experienţă simțită. Există o diferenţă 
între „a căpăta înţelepciune” şi „a fi înţelept”. 


Sinele-Suflet are o cunoaştere mai vastă decât personalitatea 
pământeană, dar nu este în mod necesar pe deplin aliniat cu Spiritul. Sinele- 
Suflet este multidimensional: se poate exprima în mai multe dimensiuni sau 
încarnări simultan. Vindecarea pe care fiecare dintre noi o realizează în viaţa 
actuală aduce vindecare altor personalităţi anterioare ce au fost create de 
sinele-Suflet, iar vindecarea acelora o determină pe cea actuală. In capitolul 
despre boli mintale, vei vedea că Mikaela a fost de acord, înainte de a se 
naşte, să experimenteze câteva forme de boală mintală extremă, pentru a se 
vindeca pe ea însăşi, dar şi pentru a aduce vindecare altor încarnări ale 
sinelui-Suflet. 


Se pune întrebarea: de ce Spiritul sau Dumnezeu ar permite existenţa 
bolilor mintale sau a altor forme de suferinţă? Un răspuns ar fi acela că Spiritul 
este în mod inerent nelimitat. Dacă Spiritul ar împiedica sinele-Suflet să 
planifice o încarnare şi să aibă anumite experienţe, Spiritul însuşi ar deveni 
limitat, ceea ce este contrar naturii sale...» 


Divinitatea este paradoxală 


Sinele-suflet şi sinele-spirit sunt ca cele două feţe ale aceleiaşi 
monede. Nu pot fi separate, coexistă, dar privesc în direcţii opuse. Primul 
este sinele manifestat, energetic, iar al doilea este sinele nemanifestat, 
transcendent. Ei se oglindesc unul în altul, sunt total distincţi, dar în 
unitate indisolubilă. 

Oricât de înalt şi fericit ar fi tărâmul non-fizic în care rezidă sufletul 
(înainte de încarnare), totuşi, se simte incomplet şi imperfect, ceea ce îl 
atrage către încarnare pe Pământ sau o altă planetă mai evoluată. Prin 
definiţie, sufletul nu va ajunge niciodată perfect, nu va fi niciodată identic 
cu spiritul. Va tot urca, la infinit. Misiunea sufletului nu se va termina 
niciodată, nu-şi va găsi niciodată pacea deplină. Sarcina sa este precum a 
lui Sisif. 

În schimb, spiritul este însăşi definiţia sau sursa păcii şi iubirii şi 
libertăţii. El nu face niciun efort către nimic, căci are tot ce şi-ar putea 
dori. De fapt, nu are nicio nevoie, nicio dorinţă. Pentru el, totul este un 
fel de joacă. Fiecare încarnare este încă un rol de actor. Personajul piesei 
este iluzoriu şi numai actorul este real. 

Dar, pentru sinele-suflet, viaţa umană are o mare miză şi se implică 
în aducerea ei la liman. Robert Schwartz spune că spiritul-Dumnezeu îi 
prezintă sufletului toate oportunităţile de încarnare, iar sufletul îşi alege 
familia şi destinul în funcţie de nevoile sale, de dezechilibrele energetice 
acumulate în aura sa. 

Din altă perspectivă, am putea spune că Dumnezeu este atât 
Absolutul, Vidul Creator, Tao, neutrul, cât şi valoarea supremă a tuturor 
calităţilor nobile: iubire, bine, frumuseţe, libertate, curaj etc. Dumnezeu 
este libertate absolută, adică haos. Şi totuşi, Dumnezeu înseamnă şi 
ordine desăvârşită. Nu este mai puţin Dumnezeu în niciuna dintre cele 
două ipostaze. Spiritualitatea nondualistă ne pune în vedere tocmai 
această simultaneitate şi coincidenţă a celor două sfere existenţiale 
distincte. „Nirvana este una cu samsara”, se spune în buddhism. 
(Desigur, nu este „totuna”, adică cele două se simt diferit, dar „sunt una”, 
adică reprezintă aceeaşi Realitate unică.) 

Nondualiştii nu resping lumea, nu se detaşează de ea, ba chiar o percep 


cu mai multă acuitate. Din contră, unele şcoli spirituale promovează 
“detaşarea”, adică indiferența faţă de lumea fizică. 


Iluminaţii neo-advaita spun, şi mai radical, că Absolutul este Tot-ce- 
există, Vidul creator este în acelaşi timp creaţia manifestată. Nu e vorba 
că ar fi două lucruri separate, ci nimicul este, simultan, totul. Şi mai 
spun ceva bizar, că în momentul când ego-ul dispare — prin iluminare 
spirituală — se vede — de către nimeni — că nici nu a existat vreodată 
vreun ego!!! 

În timp ce oamenii spirituali preamăresc „puterea gândului” de a 
manifesta orice doresc (mentalitatea de luptător), nondualiştii vorbesc de 
puterea „non-gândirii” (forţa apei, a non-rezistenţei, wu-wei), căci orice 
gând în scop personal este un instrument de control al vieţii, care 

întăreşte iluzia că ego-ul ar exista (nu ne referim aici la gândirea practică, 
ce operează asupra aspectelor concrete!). „Cea mai puternică protecţie o 
capeți atunci când nu te aperi”, scrie Marius Ghidel. 

Nu există nici liber-arbitru, pentru că nu există un „eu” care să fie 
separat de unica Fiinţă sau Tot-ce-există. Nu există nici măcar 
cauzalitate, pentru că nu există timp. Desigur, acestea sunt nişte 
paradoxuri incomprehensibile, dar al cărui adevăr poate fi intuit, simţit 
cumva. Mintea nu este proiectată să gândească nondualist, ci dimpotrivă, 
dualist, în alb şi negru. 


Transcendentul transparent 


Oare ce culoare aţi atribui Vidului creator? Dacă ar fi negru, atunci 
ar fi simplu să reprezentăm Vidul, printr-o imagine total neagră, precum 
spaţiul cosmic. Dar aici nu vorbim de vidul cosmic, ci de Vidul absolut, 
unde nimic nu se manifestă. Deci nu poate fi negru, fiindcă orice culoare 
este „ceva”, iar Vidul este nimic. Prin urmare, Vidul este, în mod necesar, 
total transparent. 

Am putea spune că orice ne apare în faţa ochilor este văzut printr-un 
fel de ecran transparent, care este Vidul creator. Mai mult chiar, fiecare 
obiect este modelat din „substanţa” inexistentă şi transparentă a Vidului, 
dar care ne pare reală, fiindcă şi ochiul nostru este modelat din aceeaşi 
„substanţă” compatibilă cu obiectul respectiv. 

Atunci când ajungem în transcendent şi nu există decât Vidul, 
privim prin el, dar privirea nu se poate opri pe nimic, fiindcă nu există 
nimic acolo, nici măcar spaţiul. Şi atunci, vederea alunecă tot mai 
departe şi mai departe, în căutarea unui punct de oprire, pe care nu-l 
găseşte niciodată. De aici apare senzaţia de infinit, fiindcă în spatele 
vidului se află tot vid şi iarăşi vid... Dar nu există spaţiu, ci doar un 
punct vid. Fiind vid, acel punct dă impresia de spaţiu infinit. 


Fără cauză și efect 

Să revenim puţin la ideea năstruşnică de „a-cauzalitate”. Ea se referă 
la Absolut, care nu poate fi legat prin nimic, este libertate pură. Totuşi, 
Creaţia n-ar putea exista fără legea cauzalităţii, a cauzei şi efectului. 

Să facem analogia cu cei care programează jocuri video sau care 
simulează lumi virtuale pe computer. Personajele create de ei trăiesc în 
virtutea unei programări interne, din care nu pot ieşi. Am putea spune că 
şi Creaţia este un gen de simulare realizată de Absolut. Diferenţa este că 

Absolutul nu este separat de Creaţia Sa, ci este chiar ea. Însă personajele 
virtuale, creaturile, sunt programate să nu-L vadă. Prin urmare, ele pot 
vedea numai ceea ce le prezintă simţurile lor limitate, preprogramate şi 
ele. Şi văd că acţionează legea cauzalităţii. Doar că şi aceasta este la fel de 
aparentă precum este însăşi Creaţia. Personajele virtuale nu au nicio idee 
despre cum gândeşte programatorul demiurg. Şi dacă ar afla, probabil că 
ar considera că este un haos total, din punctul lor de vedere. 

În momentul când Graţia Divină îi conferă unei creaturi iluminarea 
spirituală, ea începe să-L vadă şi pe Designerul Divin în spatele oricărei 
ființe, al oricărui obiect, pretutindeni. Şi nu că-L vede, ci îi simte 
Prezenţa neasemuită, care are calitatea de totală libertate. Sentimentul 
libertăţii este atât de pregnant, încât iluminatul va fi fermecat şi îi va 
cânta ode şi îi va preamări Prezenţa în cuvinte omeneşti. Aparenta 
cauzalitate şi ordine va păli ca importanţă, la fel cum va păli ca 
importanţă chiar şi aparentul Univers. Libertatea divină nu are 
oprelişti, nu se supune niciunei cauzalităţi limitative. Marea Conştiinţă 
este total imprevizibilă, deşi ne dă impresia că urmează nişte tipare, nişte 
legi. 

XXX 

O altă idee... Cum creează Dumnezeu sau Absolutul? Revenim la 
comparaţia cu programatorii pe computer. Când simulează nişte lumi 
virtuale, ei au observat că trebuie să pună nişte reguli pentru ca jocul să 
fie interesant. Dacă sunt prea puţine, jocul n-are vână, e dezlânat, nu 
prezintă interes. Dacă are prea multe, jocul se blochează la un moment 
dat. Există un număr optim de reguli ce trebuie programate pentru ca 
jocul să aibă o desfăşurare interesantă şi cursivă. 

Aşa a făcut şi Dumnezeu când a vrut să creeze. A procedat cum 
facem şi noi, întâi a greşit, apoi a încercat din nou şi din nou şi din nou. 
Are toată veşnicia la dispoziţie. Şi nici măcar nu trebuie să aibă atâta 
răbdare, fiindcă este şi El destul de curios, ba chiar foarte curios. De 
aceea, creează simultan mai multe universuri, o infinitate de universuri, 
ca să vadă ce se întâmplă cu fiecare. 

Noi ne aflăm într-un univers durabil, optimizat. Aici, Dumnezeu a 
găsit reţeta optimă, adică numărul cel mai potrivit de reguli/legi cosmice. 
Care sunt aceste legi? Legea cauzei şi efectului. Legea polarităţii. Legea 
rezonanţei sau afinităţii. Legea holistică, ce spune că întregul se află în 
fiecare parte. Legea expansiunii pe tipare fractalice (a corespondenţei 
între diferitele dimensiuni vibratorii). Legea ritmului sau ciclurilor. Şi 
altele. Nu sunt foarte multe, dar ele asigură o infinitate de posibilităţi şi, 
mai ales, îi menţine Creatorului interesul treaz. Dumnezeu este foarte 

curios şi îşi iubeşte creaţia, vrea s-o desăvârşească, vrea s-o apropie de 
perfecțiunea Sa transcendentă. 


Limitele gândirii şi ale cuvintelor 

În concluzie, cum am putea înţelege faptul că Dumnezeu controlează 
toate detaliile creaţiei (putând prezice în detaliu un eveniment mărunt de 
peste ani de zile), dar în acelaşi timp, are totala libertate de a o modifica?! 
Păi, nu putem înţelege cum coabitează haosul cu ordinea. Nici fizicienii 
cuantici nu înţeleg cum apar particule elementare stabile din spuma 
cuantică haotică. 

Şi cum am putea înţelege că viaţa sufletului este un continuu efort de 
autoîmbunătăţire, dar în acelaşi timp, nu avem ce îmbunătăţi, pentru că 
spiritul este deja perfect?! Păi, nu putem înţelege, ci doar accepta. 

Şi cum am putea înţelege că avem liber-arbitru (misiunea sufletului 
este de a alege mereu şi mereu), dar în acelaşi timp, viaţa ne este 
predestinată?! Sunt noţiuni antagoniste, care nu pot sta alături. 

La fel cum nu putem înţelege că nu există timpul. Şi cum nu putem 
înțelege că toate creaturile sunt manifestări diferite ale aceleiaşi Fiinţe 
unice. Şi cum nu putem înţelege raţional iubirea necondiționată a 
Absolutului, care iubeşte cu aceeaşi intensitate şi binele şi răul, 
nerespingând nimic. Dacă sufletul şi spiritul sunt una şi dacă viaţa are 
rostul să ne facă sufletul să înţeleagă tot mai multe lucruri, de ce nu ne 
oferă spiritul toată cunoaşterea universală, pe care o are deja?! 

La o sumară analiză la rece, toate învăţăturile spirituale sunt pline 
de contradicții, din simplul motiv că se adresează minţii omeneşti. Şi 
însăşi mintea este în contradicţie cu Realitatea — mintea este duală, iar 
Realitatea este nonduală. Mintea cere Adevărul, dar nu-l poate suporta 
şi, atunci primeşte adevăruri parţiale sau transformă Adevărul metafizic 
în minciuni inteligibile. Ne putem încrede în minte doar parţial, până la 
un punct, în treburile practice. Pentru asta a fost optimizată. Însă, în 
chestiunile spirituale, metafizice, mintea devine un balast şi o barieră. 

Toate învăţăturile hrănesc mintea cu ceea ce poate ea înghiţi: 
cunoaşterea raţională. Realitatea însă nu poate fi cunoscută în esenţa ei 
cu ajutorul minţii. Dar cum? Prin intuiţie. „Intuiţia” este singurul cuvânt 
comun ce defineşte non-mintea. Deci nu vă temeţi să vă „pierdeţi” 
raţiunea în căutarea Adevărului, fiindcă sunteţi întotdeauna susținuți de 
intuiție. 

Chiar şi misticul autentic recunoaşte că nu ştie ce vorbeşte când 
vorbeşte despre EL, Absolutul, Tatăl, Dumnezeu, Tao, starea de 

nondualitate. În sensul că Transcendentul Absolut, pe care îl simte 
misticul prin intuiţie, nu poate fi exprimat în cuvinte. Dar cuvintele îi 
sunt puse de Sus pe buze, pentru a le da semenilor săi o vagă aromă din 
Ceea-ce-există sau „Eu-sunt-totul”. Misticul vede că Realitatea nu are 
nimic în comun cu acele cuvinte, dar nu se poate opri să vorbească 
despre Ea, fiind ca şi fermecat. 

Însăşi expresia „Eu-sunt” nu corespunde Realităţii. Acolo nu există 
niciun „eu”, oricât de divin ni l-am închipui pe acest „eu”, ci o conştiinţă 
impersonală, care nici măcar nu este conştiinţă, fiindcă nu are ce 
conştientiza în afara sa. Noţiunea şi senzaţia de „eu” a fost creată de 
Ceea-ce-există, odată cu restul Creaţiei. 

Şi nu există acolo nici verbul „a fi”, care are un opus în „a nu fi”, ci 
există ceva fără opus, adică este nimicul, „ni-ceva”. 

Şi nu există nici măcar „acolo”, căci este pretutindeni şi aici. Aşa că, 
dragii mei, luaţi-vă cuvintele înapoi şi folosiţi-le la treburi mai 
pământeşti... 

31 ianuarie 2022 

SIMBIOZA DINTRE EGO ȘI SPIRIT 


Ego spiritual 4 Căutarea libertăţii 7 Metafora cu harta 
piraţilor zEgo-ul dualiştilor şi ego-ul nondualiştilor i Altă explicaţie 
pentru trecerea de la ego la non-ego si Persoană versus 
personalitate zTrezire bruscă versus trezire treptată 7 Ego-ul e un 
proces si Visul lucid al iluminării 1 Conştiinţa este ca lumina 
lluminare versus extaz 7 Ba există karmă 2 Alege-ți maestrul 
Divizarea şi învălurirea conștiinței 1 Nu există decât Mintea Divină 2 
Universul este Mintea 


«Sunt atât de multe alte greşeli noi de făcut, nou-nouţe, încât e 
păcat de Dumnezeu să-ţi pierzi timpul repetând o greşeală veche.» 
(Nichita Stănescu) 


Ego spiritual 


Ego-ul preia iniţiativele venite de la spirit şi şi le însuşeşte, ca şi cum 
chiar el le-ar fi iniţiat. Le găseşte calităţi pozitive şi le foloseşte în 
propriul folos. 

De pildă, spiritul ne îndrumă paşii către anumite iniţieri în diverse 
terapii sau căi spirituale. Ego-ul este foarte interesat, căci i se promite 
rezolvarea unor probleme pur omeneşti sau chiar dobândirea fericirii. De 
ce să nu accepte aceste sugestii?! Ba chiar este foarte atras de ritualuri, 
mantre, vizualizări, întâlniri cu celebrităţi, orice îi poate îmbunătăţi 
imaginea de sine. Toate acestea îl fac să simtă că a dat peste un mare 
secret al existenţei. Se foloseşte de tehnicile spirituale aşa cum se 
foloseşte de diverse instrumente pentru a-şi împlini dorinţele. Şi unele 
sunt foarte de folos pentru viaţa umană. 

Sau ego-ul poate deveni foarte interesat în a filosofa spiritual, dacă 
are o înclinaţie intelectuală deosebită. Prin asta, se simte superior sau 
încearcă să evadeze din existenţa cotidienă. Conceptele metafizice îi dau 
fiori de plăcere şi crede că aşa îl poate prinde pe Dumnezeu în corzi la 
marginea ringului. Este o voluptate pe care ego-ul nu şi-o poate refuza. O 
iluzie. 

Sau ego-ului poate să-i placă să mediteze. Să stea ore întregi 
nemişcat, controlându-şi fluxul mental, făcând din asta o plăcere 
supraomenească. Da, este suprema satisfacţie, cea de a se rupe complet 
de mecanica lucrurilor pământeşti, de a permite energiilor puternice să-l 

expansioneze până înghite tot universul în individualitatea sa fără formă. 
Tot o iluzie, dar mult mai fină. 

Cele amintite mai sus sunt forme de manifestare a ego-ului spiritual, 
dar iniţiativa lor aparţine spiritului. Ego-ul doar le adoptă, căci un ego 
inteligent nu se va opune făţiş, ci va prelua iniţiativa spiritului şi o va 
modifica pe alocuri, cât să se potrivească intereselor sale. 

Atâta timp cât spiritualitatea nu îl extrage din iluzia cosmică, este 
acceptabilă. Tehnicile energetice îi oferă puteri iluzorii, filosofia îi oferă o 
înţelepciune iluzorie, iar meditaţia îi oferă iluzia transcenderii. Toate 
căile spirituale ne scot dintr-o iluzie grosieră şi ne bagă într-o iluzie mai 
subtilă. Şi există o infinitate de trepte evolutive, adică vise în vise, fiindcă 
iluzia primordială se repetă la diferite scări, după un tipar fractalic. 

Şi atunci, ce soluție avem ca să scăpăm de acest ego? 

Întrebarea este foarte bună, dar din păcate, este pusă tocmai de ego. 
Aşa că, chiar dacă ar exista un răspuns clar şi eficient, cel care îl va auzi îl 
va deturna şi nu-l va pune în practică cum trebuie. Şi dacă chiar ar exista 
o soluţie exterioară eficientă, ea ar trebui să dea un rezultat imediat şi 
puternic. Ceea ce nu se întâmplă, deci nu există o asemenea soluţie 
universală. Nici cel mai grozav guru nu poate garanta că o anumită 
metodă, în sine, va distruge ego-ul. 

De aceea, cel mai bun răspuns este tăcerea. 

Iar când, totuşi, ego-ul este dizolvat, asta-i urmarea voinţei şi puterii 
spiritului. Şi iată că am ajuns la cheia fundamentală. Spiritul este cel ce 
îşi oferă graţia ca să ne scape de ego. Dar pe cine scapă, pe care „noi”?! Se 
scapă singur de ego. EI ştie oricând ce şi cum să facă, nu are nevoie de 
soluţiile noastre. Toate iniţierile şi metodele spirituale sunt destinate 
ego-ului spiritual, ca să-i ofere senzaţia că avansează. Dar orice progres 
se va înfunda într-o iluzie mai rafinată. Absolutul nu poate fi atins 
progresiv, ci instantaneu. Şi niciun ego nu-L poate atinge, ci Absolutul se 
revelează Sieşi, prin anularea acelui iluzoriu ego. 

Spiritul are o agendă necunoscută sau poate că face nişte experienţe 
pe ego. Uneori, înainte de a fi dizolvat, ego-ul simte o spaimă nelămurită, 
de parcă şi-ar presimţi sfârşitul. Alteori, se stinge aşa cum un balon 
pierde aerul şi dispare fără emoţii. De cele mai multe ori, ego-ul dispare 
şi reapare alternativ, până când nu mai reapare, sau dimpotrivă, revine în 
forţă definitiv. Este un joc imprevizibil. 

De aceea, n-aş cuteza să afirm că omul trebuie să-şi propună ca ţel al 
vieţii dispariţia completă a ego-ului, cum spun nondualiştii clasici. De ce? 
În primul rând, că nu depinde de el, oricâte metode ar aplica, ci este un 
act de graţie. 

În al doilea rând, ego-ul nu îl deranjează deloc pe spirit. Cei doi 
convieţuiesc în simbioză. Numai ego-ul spiritual îşi face un duşman 
personal din ego-ul nespiritual. 

În al treilea rând, dacă apare interesul pentru dispariţia ego-ului, 
asta se întâmplă firesc atunci când se apropie momentul iluminării. Este 
perfect în regulă, este un fenomen precursor, o intuiţie corectă. Iar 
dorinţa de a pregăti, chiar de a grăbi acel moment este perfect naturală, 
deşi inutilă. Iluminarea va avea oricum loc, cu sau fără aprobarea ego- 
ului, la momentul decis de spirit. 

Însă dacă acel moment al iluminării este îndepărtat sau chiar 
neplanificat, ar fi nepotrivit ca omul să se preocupe intens de această 
chestiune. N-are nicio şansă, ba chiar se va nevroza, ca un avertisment să 
fie cuminte şi să nu se amestece în planurile spiritului. Dar de obicei, 
astfel de oameni nici nu sunt preocupaţi de spiritualitate. Aşa că le 
ducem grija degeaba. Totul e bine aşa cum este. 

Sunt „nespirituali” acei oameni care trebuie să experimenteze 
prostiile ego-ului şi sunt „spirituali” acei oameni care se apropie în mod 
natural de punctul culminant al evoluţiei lor terestre. Totul este perfect 
aşa cum este. 

Ego-ul nespiritual îl calcă pe nervi pe ego-ul spiritual. Dar spiritul se 
înțelege perfect cu amândoi. E de acord cu prostiile pe care le face ego-ul 
nespiritual. E de acord şi cu ambițiile ego-ului spiritual. Iar când nu e de 
acord cu ei, îi manipulează subtil să facă cum vrea el. 

Dar cum e posibil să existe două ego-uri într-unul?! Ei bine, nu sunt 
doar două, ci mult mai multe. În psihologie se numesc subpersonalităţi. 
Şi există cu zecile în fiecare dintre noi. Aşa că ego-ul nu este o fiinţă 
unitară, coerentă, cu o personalitate clară, ci este un conglomerat de 
orientări sau programe psihice. Ego-ul este o programare cu multiple 
direcţii şi posibilităţi, asemănător inteligenţei artificiale A.I.. Cu cât trece 
prin viaţă, cu atât îşi creează noi subprograme adaptative. Copilul mic are 
un ego primitiv, în formare, uşor previzibil. Omul maturizat are un ego 
sofisticat, cu nenumărate unghere şi imprevizibil. 

Prin iluminare, omul pierde ego-ul. Ce înseamnă asta? Înseamnă că 
nu mai funcţionează după un program predefinit, decât dacă şi când 
doreşte spiritul. În general, va acţiona după impulsurile spiritului, adică 
complet imprevizibil şi absolut liber. Alteori, ego-ul va fi lăsat să-şi facă 
numărul, să-şi manifeste preferinţele şi opiniile. Oricum, n-au nicio 
importanţă, ci doar colorează viața. Omul trebuie să manifeste o 
personalitate proprie, ca să fie recunoscut şi admis între ceilalţi oameni. 

Căutarea libertăţii 


Sunt mulţi căutători de aur pe lume. Căutători de plăceri, şi mai 
mulţi. Dar unde pot fi găsiţi căutătorii de libertate? 

Nu este de ajuns să ai libertatea să cauţi comori sau să-ţi satisfaci 
orice plăcere. Aceea nu este adevărata libertate, ci una „îmbuteliată”. 
Libertatea reală este atunci când înţelegi că fericirea ta nu depinde nici 
de aurul pe care-l deţii, nici de plăcerile din care poţi gusta câteodată. 
Dacă nu eşti eliberat interior de toate condiţionările exterioare, degeaba 
mai ai aparenta libertate de a le împlini. 


Metafora cu harta piraţilor 


S-a dus vestea că există o hartă veche ce indică unde a fost îngropată 
comoara piraţilor. Aşa că oamenii au început să viziteze insula unde se 
presupune că zace acea comoară misterioasă. 

Ateiştii au început să exploreze la întâmplare, cu nişte detectoare de 
metale. Religioşii şi spiritualiştii au pus mâna pe acea hartă, mergând 
exact la punctul indicat. Dar când au ajuns acolo, i-a găsit acolo pe 
nondualişti, care le-au spus râzând că harta este corectă, doar că nu 
specifică şi adâncimea la care e ascunsă comoara. Şi le-au dezvăluit 
Adevărul: 

„Comoara nu a fost ascunsă de pirați, ci de extratereştri, cu mii de 
ani înainte. Nu e îngropată la câțiva metri, ci la câţiva kilometri. Şi nu e 
alcătuită din aur şi pietre preţioase, ci este un întreg oraş subteran, plin 
cu extratereştri vii şi puşi pe fapte mari.” 

Na, acum sapă Gogule, dacă mai ai chef! Harta era clară, dar 
incompletă. Ar fi trebuit să menţioneze că însăşi comoara este un Mister, 
de neînțeles şi de nedescoperit... 


Ego-ul dualiștilor și ego-ul nondualiștilor 


Putem defini trei mari categorii de mentalități: ateistă, spirituală şi 
nondualistă. 

+ Ateistul consideră că ego-ul sau persoana sa are puterea de a 
schimba totul în jur. Prin angrenarea voinţei sale individuale, poate 
influenţa semenii şi mediul ca să-i fie lui bine. Ego-ul este autonom, nu 
depinde de nimeni. Este o mentalitate care simplifică multe lucruri, ceea 
ce poate fi benefic în anumite cazuri. 

+ Religiosul începe să priceapă că liberul-arbitru are limite serioase, 
că există nenumărate condiţionări psihologice, naturale, sociale etc, 
precum şi o Voinţă superioară care nu poate fi păcălită. Şi începe să se 
teamă de Ea şi să-i recunoască întâietatea. 

Fataliştii religioşi pun accent pe Voința divină, iar voluntariştii 
religioşi seamănă cu ateiştii, doar că invocă şi Voia Domnului. Desigur, 
ambele poziţii sunt incerte. De unde putem noi şti sigur care este Voința 
Divină?! 

Din această perspectivă, ego-ul are libertate de decizie doar în 
chestiunile mici, dar în treburile importante, Voința divină decide. Cu 
alte cuvinte, libertatea este împărţită în două: libertatea ego-ului şi 
libertatea Divină, fiecare având rolul şi domeniul său. Aceasta, evident, 
este o viziune dualistă, deşi este promovată chiar şi de unii învăţători 
nondualişti. 

Mai mult, învățătorii spirituali consideră că ego-ul se poate 
autodiminua şi chiar autoelimina prin diverse practici spirituale, pentru 
a face loc în interior Divinităţii. 

Unele învățături nondualiste consideră că rolul ego-ului ar fi de a 
produce un pic de haos, necesar pentru a dinamiza creaţia. Iar apoi, 
supraego-ul va repara ce a stricat ego-ul primitiv. Dar este tot o viziune 
dualistă, destinată ego-ului spiritual. 

Am spune, mai degrabă, că ego-ul se poate diminua, ceea ce-l va face 
mai puţin nevrotic, ceva mai fericit. Dar nu poate fi cu adevărat fericit, 
pentru că natura lui este să ascundă Fericirea divină. Adevărul este că 
nicio practică spirituală nu poate anula ego-ul, ci poate încerca doar să 
facă viaţa mai suportabilă pentru ego, precum psihoterapiile. 

+ Mai există însă şi viziunea nondualistă radicală, pură, care nu face 
niciun compromis cu ego-ul. Toate deciziile le ia Voința divină, iar voinţa 
individuală este doar un releu al Acesteia. Singura problemă este că ego- 
ul (sau senzaţia de individ separat) are impresia că el decide. Este o iluzie 
demantelată chiar de neuroştiinţe — s-a demonstrat că decizia este luată 
de creier cu o jumătate de secundă înainte ca individul să simtă că 
decide. Acest tip de ego este demascat de nondualişti ca fiind o simplă 
iluzie. Dumnezeu este singurul Autor a tot ce vezi pe lume, bun sau rău. 
Nimeni altcineva nu există, nici măcar tu. Sau tu eşti, de fapt, EI, la scară 
redusă. 

Dar care ar putea fi rostul acestei iluzii? 

Bună întrebare. Să fie doar un joc?! Am putea spune că este similar 
cu acel „văl al uitării”, care ne desparte de Fiinţa infinită care suntem. 

Fiecare înveliş subtil (fizic, eteric, astral, mental, cauzal) este încă un văl 
adăugat peste identitatea noastră reală, care este Absolutul. 

Rolul ego-ului sau al vălului este să menţină conştiinţa focalizată 
asupra micii realităţi fizice. Fără ego, conştiinţa s-ar dilata automat şi 
omul nu s-ar mai simţi atât de implicat în viaţa sa măruntă. Or, dorinţa 
divină este ca mica conştiinţă să se preocupe numai de micul rol care i s-a 
dat, cu toată atenţia şi grija. Iar asta are un efect important. 

Dacă ego-ul n-ar avea niciun efect asupra realității umane, atunci 
nu ar avea niciun rost să existe! 

Da, ego-ul n-ar exista dacă n-ar avea niciun efect asupra creaţiei. Şi 
tocmai acest punct nu-l lămuresc nondualiştii radicali — nu găsesc nicio 
explicaţie pentru contracția egotică, dar nici nu o caută. Nu înseamnă 
neapărat că ei greşesc. Chestiunile metafizice sunt dificile, pentru că 
logica poate avansa doar până la un anumit punct, unde se blochează. O 
putem lua pe alt traseu logic, dar tot într-o fundătură ajungem. 

Se întâmplă aşa, prin similitudine cu procesarea cibernetică: logica 
omenească este serială (liniară şi succesivă), iar logica divină este 
paralelă (concomitentă şi atotcuprinzătoare). Nu putem pretinde aceeaşi 
viteză de procesare şi performanţe, sunt chiar incomparabile. Nu putem 
simula procesarea paralelă printr-un fir serial. 

Bun, dar de ce învăţăturile spirituale vorbesc despre diminuarea 
ego-ului şi chiar dispariţia sa prin iluminare, dacă are acest rol atât de 
important şi dorit de Divinitate, de focalizare asupra măruntei existenţe 
umane? 

Ego-ul (primitiv, supraego, spiritual etc) e ca un briceag cu mai 
multe scule încorporate (cuţit, tirbuşon, desfăcător de capace etc). 
Indiferent de scula folosită, este acelaşi briceag. Întrebarea mai bună ar 
fi: în ce scop jucăm rolul acestui personaj uman, cu ajutorul ego-ului? 

Se spune că rolul personajului uman este ca Spiritul să acumuleze 
experienţe şi să-şi dezvolte anumite calităţi. Sau poate că scopul 
personajului este să furnizeze un feedback Conştiinţei absolute dinspre 
lumea materiei grosiere. Putem interpreta în mai multe feluri, dar toate 
sunt nişte explicaţii dualiste. Cu certitudine că nu acesta este Adevărul 
absolut. 

Tentativa de a continua cu răspunsurile logice se va continua într-un 
ciclu nesfârşit şi ne menţine în dualitate. Iar de aici nu avem cum pricepe 
Adevărul. Singura soluţie este să trăim direct Adevărul - adică să 
procesăm informaţiile în paralel, nu liniar. 

Cum o putem face? 

Nu ţine de noi, de ego, este decizia Divină, de a arunca „vălul uitării” 
de pe mica conştiinţă, care nu este altceva decât Marea Conştiinţă 
focalizată pe un punct uman. Totul e un gigantic Joc divin, extrem de 
plăcut când e privit de Sus, dar care poate fi dureros când a privit de aici, 
de Jos. 

Care-i rostul iluminării? 

Poate că rolul iluminării este ca unele persoane „alese pe 
sprânceană” să povestească celorlalte această perspectivă divină, altfel de 
neînchipuit. Iluminarea este un fapt rarisim şi se spune că au acces la ea 
numai spiritele evoluate, deci puţine. Şi nu toţi oamenii evoluaţi primesc 
iluminarea. Deocamdată, iluminarea pare a fi doar o metodă ca oamenii 
să nu uite de Divinitatea din ei, să nu uite că ei sunt chiar Dumnezeu 
întrupat, la o scară mai mică. 

Se pare că nu putem avea certitudini metafizice... 

Dacă am răspunde perfect la toate întrebările, am putea transforma 
Nondualitatea într-un sistem sau credinţă. Unii chiar au făcut asta, 
reducând nondualitatea la fraze standard şi chiar un crez religios, pe 
care-l apără cu patimă. Dar nu asta e Nondualitatea. Ea este o 
recunoaştere şi o descriere vagă a Adevărului, nu prescrie nicio cale de a- 
L atinge. Prescrierile sunt destinate ego-ului, care este o iluzie. Şi 
atunci...?! Uite ce uşor se ajunge într-o fundătură logică! 

Lumea voia să pună mâna pe „comoara piraţilor”, dar ea este cu 
totul altceva: un Mister de neînțeles şi care nici măcar nu poate fi 
dezgropat. 


Altă explicaţie pentru trecerea de la ego la non- 
ego 


Scopul vieţii pe Pământ este ca spiritul să experimenteze 
DUALITATEA. 

Iar pentru asta are nevoie de ego ca de aer, ca să simtă separarea la 
maximum, cu tot ce implică ea: dreptaci-stângaci, iubire-sex, Steaua- 
Dinamo, minte-inimă, bucurii-suferinţe etc. Ego-ul se simte ameninţat 
mereu şi de aceea produce bucluc, necaz, durere sieşi şi celorlalţi. 
Dumnezeu (în care există numai unitate, comuniune) nici nu putea 
concepe aşa ceva, şi de aceea a proiectat acest dispozitiv ingenios, numit 
ego, pentru a genera iluzia separării. lar separarea aduce automat 
suferinţă, precum şi contrapartea sa duală, bucuria. În Dumnezeu nu 
există suferinţă, aşa că prima măsură pe care a luat-o ego-ul a fost să se 

simtă despărţit de Creator. Aşa devine posibilă suferinţa, ca şi bucuria 
omenească. Nu vorbim aici de durere, care există şi la animale, ci de 
suferinţă, care este un efect psihic amplificat de ego. Este un aspect al 
Dualităţii. 

Diminuarea ego-ului este o cu totul altă experienţă necesară 
spiritului şi anume TRECEREA înapoi de la Dualitate la Nondualitate. 

Planul divin este ca Pământul să cunoască, după milenii de 
dominație a ego-ului, şi o altă formă de viaţă umană conştientă — starea 
trezită, fără ego. Însă trecerea între cele două tipuri de civilizaţie nu poate 
fi bruscă. Ea este pregătită prin existenţa acelor rari oameni iluminaţi 
spiritual. În ultima vreme, se constată că aceştia sunt tot mai mulţi! Este 
un semnal puternic că schimbarea de paradigmă este aproape. 

Experienţa trezirii lor şi dificultăţile care o însoțesc fac parte din 
zestrea întregii omeniri şi constituie o moştenire prețioasă pentru 
urmaşi. Nimic nu se pierde din subconştientul colectiv. 

Cu alte cuvinte, iluminaţii de ieri şi de astăzi pregătesc terenul 
pentru o iluminare în masă. Expertiza lor va folosi pentru ca trecerea 
generală să fie nedureroasă. Această trezire are un scop colectiv, dar şi 
unul individual pentru spirit, fiind unică pentru fiecare individ. 

Per ansamblu, toate aceste experienţe de trezire se adună într-o 
cunoaştere generală a speciei. Iar trezirea este abia prima etapă a 
iluminării complete, care presupune şi abilităţi paranormale. Dar asta e o 
altă lecţie, ceva mai complexă, de care nu au parte chiar toţi cei treziţi. 

Toate aceste experienţe sunt împărtăşite cu alţi oameni interesaţi şi 
astfel se clădeşte treptat o nouă paradigmă, precum şi metode de a depăşi 
dificultăţile inerente acestei treceri radicale de la ego la non-ego. 

Unii dintre iluminaţi (maeştri sau învăţători sau conferenţiari 
nondualişti) au rolul de hub-uri de cunoaştere. Adică, ei adună informaţii 
de la mulţi alţi oameni treziţi sau în curs de trezire şi astfel pot împărtăşi 
cu oricine elementele generale sau particulare din procesul de trezire. 
Este un lucru potenţial folositor pentru cei nou-veniţi şi facilitează 
trezirea în masă a omenirii. 


Persoană versus personalitate 


Nondualiştii neo-advaita definesc iluminarea ca dispariţia simțului 
persoanei, care este considerată de unii învăţători spirituali ca parte a 
ego-ului. Dar în ego mai găsim şi condiţionări, preferinţe, opinii, care nu 
dispar automat odată cu iluminarea. Deci, prin iluminare, dispare simţul 

persoanei separate, dar rămân mare parte din caracteristicile psihologice, 
din personalitate. Richard Sylvester spune că emoţiile naturale rămân, 
cum sunt furia, tristețea, frica şi fericirea, dar tind să dispară emoţiile 
nevrotice, precum vina, jena, neliniştea, iritabilitatea, care sunt legate 
strâns de persoană. Dispare şi speranţa, simultan cu disperarea, ca şi 
plictiseala. 

Pe de altă parte, învăţăturile spirituale au ca prim rol să 
îmbunătăţească condiţionările, să ne facă viaţa mai suportabilă şi mai 
plăcută, precum psihoterapiile. Însă unele pun în prim-plan, ca 
momeală, obţinerea iluminării. Nicio cale sau metodă nu garantează însă 
iluminarea. Totuşi, statistic vorbind, majoritatea iluminaţilor au fost 
nişte căutători spirituali, ceea ce ne poate face să credem, în mod eronat, 
că motivul iluminării lor ar fi chiar învăţăturile pe care le-au urmat. Este 
o confuzie. 

O altă confuzie care se face este între personalitate (unicitatea 
atributelor umane) şi persoană (simţul separării). Corpul-minte are o 
personalitate şi un conţinut inconştient, mai mult sau mai puţin 
problematic. Iar peste el se suprapune simţul persoanei, al separării. 
Învățăturile spirituale se adresează personalităţii, iar nondualitatea 
vorbeşte despre dispariţia simțului persoanei. Sunt două chestiuni net 
diferite: „persoana” şi personalitatea. 


Trezire bruscă versus trezire treptată 


Ne putem închipui o linie subţire care demarchează cele două stări, 
de separare şi de non-separare. Omul obişnuit are conştiinţa sub linie, în 
spaţiu-timp. În momentele de trezire, conştiinţa sare peste linie, intrând 
în veşnicie şi infinit. Iniţial, trezirea nu durează decât o fracțiune de 
secundă (cronometrată în spaţiul-timp). Rămâne doar o amintire a 
trezirii, care va fi interpretată de minte în diverse feluri, pozitive sau 
negative. La un moment dat (în spaţiul-timp) trezirea se stabilizează, 
devenind iluminare. Cu alte cuvinte, mica conştiinţă umană nu mai este 
învălurită, îşi pierde contracția de separare. Rămâne deasupra liniei, 
neacoperită de vălul uitării. 

În unele cazuri, iluminarea apare treptat, în doze mici, pe 
neobservate. Este un alt mecanism ales de Divinitate. Apare o perioadă 
de tranziţie, în care intuiţia devine tot mai puternică, precum şi alte 
calităţi psihice. Durata procesului (în timp) poate fi de câţiva ani, timp în 

care şi personalitatea poate suferi unele modificări subtile. Iar la finalul 
procesului, într-un moment de graţie, persoana va dispărea complet. 


Ego-ul e un proces 


De obicei se vorbeşte despre ego ca de o entitate interioară, care se 
opune Voinţei divine. Numai că ego-ul nu este o entitate, ci un proces 
bine pus la punct, prin Voința divină. Este un proces cu două aspecte 
distincte: condiţionările şi simţul separării. 

Aşa cum există procesul invers al decondiţionării, prin care ego-ul 
este îmblânzit, diminuat ca agresivitate, tot aşa există şi procesul invers 
al apropierii de Unitate. 

Controlul pe care îl capătă supraego-ul asupra ego-ului primitiv este 
procesul decondiţionării, condus de Spirit. Ego-ul fiind un proces, el nu 
are voinţă proprie, ci doar o programare. Totul este coordonat de Sus. 
Dar, ca fiinţe supuse iluziei cosmice, vedem lucrurile din interior şi ne 
identificăm cu ego-ul. Proiectăm asupra ego-ului calitatea pe care numai 
conştiinţa o are, cea de Fiinţă. 

Tot de Sus vine şi iluminarea, care modifică celălalt aspect al 
procesului egotic, anume iluzia separării. Ego-ul este un „duşman” 
redutabil al iluminării, pentru că aşa este scenariul impus de Dumnezeu. 
Iluzia separării este chiar Dumnezeu care se supune singur acestei 
limitări. 

Viaţa fizică este o contracție foarte mare a Conştiinţei infinite şi este 
firesc să se simtă neplăcut. A primit o denumire, ego, contracția 
energetică care ne obligă să ne preocupe lucrurile limitate din jur. De 
aceea, când urmărim interesele ego-ului, simţim un gen de contracție 
interioară şi o neplăcere subtilă. Iar când urmăm interesele Spiritului, ne 
simţim mult mai bine, pentru că Spiritul este inerent fericit. 

În momentul când conştiinţa începe să ni se dilate, lucrurile lumii nu 
prea ne mai interesează, nu de altceva, ci fiindcă ne obligă să fim limitați. 
Ele fac parte din creaţia divină, dar iluminatul nu mai este atât de aplecat 
asupra micii sale realităţi de gânduri, obiecte, persoane şi nevoi. Se simte 
liber să nu mai fie restrâns la micul său cerc. Nu atât lumea nu îl mai 
interesează, ci obligaţia de limitare, contracția egotică nu îl mai afectează. 
Toţi oamenii îi devin fraţi, nu doar membrii familiei. 

Îi devine clar că, înainte, era obligat de o forţă coercitivă să se 
contracte asupra unei mici porţiuni din realitate. Starea sa naturală este 
cea de libertate, de expansiune, dar i-a fost blocată, din dorinţa de a fi 

concentrat asupra fiinţei sale reduse. Prin iluminare şi chiar înaintea ei, 
omul îşi dă seama că fiinţa sa este mult mai largă. Dar iluminarea este 
Graţie pură. După cum tot Graţie a fost şi anti-iluminarea sa. 


Visul lucid al iluminării 


Conştiinţa se poate trezi brusc, repetat şi apoi stabilizându-se. Sau 
conştiinţa se poate trezi treptat, iniţial psihologic şi apoi la nivel de 
conştiinţă. În ambele situaţii, se constată că a dispărut simţul persoanei, 
al separării. Iluminarea este asemenea unui vis lucid, în care devenim 
conştienţi că visăm. Însă, spre deosebire de visul lucid uman, pe care îl 
putem controla, Visul divin nu este controlat de noi. Deşi suntem lucizi, 
rămânem în acest Vis şi ne supunem capriciilor sale, neputând să-i 
modificăm cursul. De altfel, nici nu avem dorinţa să o facem, fiindcă 
voinţa noastră este una cu Voința Creatorului, a celui care coordonează 
întregul Vis Cosmic. 

Nondualiştii spun că, la moarte, oricine revine la conştiinţa 
nonduală, de unitate cu Dumnezeu. Totuşi, dovezile celor întorşi din 
moarte clinică contrazic această idee. De altfel, pare mai probabil ca Visul 
lucid să continue şi după moarte, într-o formă schimbată. Deci Visul nu 
se va termina brusc, cum au tendinţa să spună radicalii nondualişti. Mai 
degrabă, vom deveni mai puternici în a modifica cursul Visului, dar nu 
vom ieşi din el cu totul. 

Chiar şi arhanghelii trăiesc într-un vis lucid, deşi mult mai rafinat şi 
având o mare putere de intervenţie. Visul Divin începe odată cu apariţia 
individualităţii marilor îngeri sau zeități, care sunt aproape de Absolut. 
Noi, oamenii de rând, trăim un vis simplu, nelucid, fiind complet 
transpuşi şi convinşi de realitatea sa aparentă. 


Conștiinţa este ca lumina 


Absolutul este precum Soarele. Spiritele sunt precum razele soarelui, 
fiecare rază are particularitatea ei şi aterizează în alt loc. În calea unei 
raze punem 0 prismă, care va descompune lumina. Prisma este 
obstacolul care separă, desparte raza unică în mai multe culori. În final, 
pe perete, unica rază va apare multiplicată în mai multe culori alăturate. 
Acestea ar fi încarnările umane. 

Omul este Lumina albă (conţinând toate culorile în mod egal) care a 
fost limitată la un spectru foarte redus (o singură culoare). Această 

culoare singulară nu este de sine stătătoare, ci este chiar Lumina 
soarelui, doar că filtrată. Conştiinţa umană, deşi limitată, are natura 
Conştiinţei Divine. 


Iluminare versus extaz 


Starea de extaz, de transă, de samadhi este minunată, dar nu poate 
dura la nesfârşit. Omul trebuie să revină la starea sa firească. Extazul este 
starea firească a îngerilor. 

În schimb, iluminarea poate fi trăită permanent, în viaţa curentă, 
nonstop. Este pierderea simțului de separare. Iluminarea este trăită şi în 
starea de extaz. Am putea spune că, din ea, iluminatul păstrează numai 
aspectul legat de unitatea fiinţelor. 

Nu se pune problema comparării celor două stări, fiind destinate 
pentru scopuri diferite. Iluminarea este aspectul ce poate fi coborât pe 
Pământ din starea îngerilor şi făcut permanent. Samadhi este o stare 
supraomenească, o exemplificare a stării pe care am putea-o trăi 
permanent după moarte, în acele tărâmuri îngereşti. Fiecare din cele 
două se aplică la alt tărâm vibratoriu. 


Ba există karmă 


Richard Sylvester spune că nu există karmă, pentru că nu există 
nicio persoană. Tony Parsons spune că nu există karmă, pentru că nu 
există timp. Sunt exagerări ale unor nondualişti neo-advaita, părerea lor 
omenească. 

Suntem de acord că există numai Unimea, care acţionează prin orice 
fiinţă într-un mod unic. Dar nimic nu împiedică Unimea să acţioneze 
coordonat în Creaţie. Ba dimpotrivă, evidenţa arată că haosul este ţinut 
sub controlul legilor cosmice. Creaţia este o iluzie divină, dar una bine 
structurată. 

Este clar că în Creaţie se respectă legea cauzalităţii. Aceasta nu 
impietează cu nimic asupra libertăţii totale a Absolutului. El are inclusiv 
libertatea de a acţiona conform unor reguli autoimpuse. Observațiile 
asupra naturii, oamenilor şi aspectelor paranormale ne arată că aceste 
legi se respectă, nu sunt nişte aparenţe. Creaţia este o aparenţă divină, 
dar în cadrul ei, legile sunt reale, coerente, obligatorii. 

Orice joc are nevoie de reguli pentru a fi interesant. Divinul îşi 
autoimpune nişte reguli şi se străduieşte să producă Realitatea în acest 

cadru limitat. Nu se pune problema că cineva l-ar obliga, căci este absolut 
liber. EI însuşi a conceput timpul, cauzalitatea, karma şi toate celelalte 
legi ale creaţiei. Şi îşi manifestă libertatea de acţiune între aceste limite 
autoimpuse. De aici vine şi plăcerea jocului divin. Divinul se strecoară 
liber printre stâlpii legilor. Fără aceste repere, n-ar mai fi joc, ci haos. 
Plăcerea jocului vine din imprevizibilul evenimentelor, dar temelia 
jocului este organizarea sa strictă. 


Alege-ţi maestrul 


Richard Sylvester spune că nu există karmă, pentru că nu există 
nicio persoană. Tony Parsons spune că nu există karmă, pentru că nu 
există timp. Oricât de simpatici mi-ar fi aceşti doi iluminaţi neo-advaita, 
nu pot fi de acord cu ei în această privinţă. Dacă este adevărat că 
discipolul care se iluminează (Richard) în preajma /datorită unui maestru 
(Tony) va împrumuta din opiniile, calităţile/defectele acestuia din urmă, 
atunci declar că îl prefer ca Maestru pe Isus. 

Acum, parcă-i şi văd pe unii zâmbind pe sub mustață: „Isus e mort 
de mult! Caută un maestru spiritual printre cei vii!”. Îi rog să se mai 
gândească. Dacă EI şi-a materializat trupul atunci, o poate face şi astăzi. 
Nu i-au îmbătrânit abilităţile miraculoase. 

Iar în privinţa învățăturilor despre iluminare, nici nu-i nevoie ca 
Isus să apară fizic. Ele sunt deja disponibile prin cărţile transmise de 
Marele spirit prin mediumii săi, pe care le-am tradus deja (vezi rubrica 
Şcoala spirituală „Direct cu Isus”). 

Iar dacă ziceţi că e nevoie de prezenţa fizică a maestrului pentru a-ţi 
transmite energia de iluminare, vreau să vă spun că nu este chiar aşa. 
Transmisia este oricum un fenomen subtil şi o poate face orice Spirit- 
maestru din subtil. 

În concluzie, nu lipseşte niciun ingredient — nici învățături scrise, 
nici forţa subtilă. Iluminarea poate avea loc oricând, cu oricine. 


Divizarea și învălurirea conștiinței 


Dar oare poate rezulta vreo plăcere divină din această simulare? Se 
poate păcăli Divinul de unul singur? 

Se vorbeşte despre „contracția energetică” ce apare în copil pe la 
vârsta de 1-2 ani. Alţii vorbesc de „vălul uitării”, ce apare chiar de la 
naştere. Oricum, e vorba de acelaşi mecanism care obturează viziunea 

clară că nu există nicio persoană separată, ci o unică Fiinţă, Unimea. 
Acest filtru operează asupra unei mici porţiuni din Marea Conştiinţă, 
numită conştiinţa umană. 

Deci, prima fază ar fi de divizare a Conştiinţei unice. Iar a doua, de 
învălurire. Din cauza diviziunii şi învăluririi, conştiinţa umană îşi pierde 
temporar amintirea divinității sale. Şi astfel, devine posibil să manifeste 
libertatea divină în moduri absurde, specifice „liberului-arbitru”. Totuşi, 
mica conştiinţă este supravegheată de Marea Conştiinţă, de care este 
legată indisolubil. Ea poate fi lăsată să aleagă cu liberul-arbitru omenesc 
sau i se pot impune decizii Divine. 

În acest mod, prin divizare şi învălurire, Divinul se poate păcăli 
singur. În acelaşi timp, Divinul Suprem nu pierde niciodată controlul. 
Plăcerea Sa constă în a interveni punctual atunci când este nevoie. 

Problema noastră, ca oameni, este că nu putem defini când 
acţionează ego-ul şi când, Divinul. Putem specula oricât, dar nu putem şti 
pe moment. Putem doar intui. Dar intuiţia nu ţine loc de demonstraţie. 
Sau putem deduce ulterior, pe baza desfăşurării evenimentelor. Dar, de 
obicei, rămânem în confuzie. 


Nu există decât Mintea Divină 


Ce este mintea? Mintea este un flux de gânduri, care deseori par 
foarte coerente şi astfel ne dau impresia că sunt gândite de o entitate 
inteligentă. De fapt, există numai Mintea Divină, care, printr-o infinitate 
de canale, trimite fluxuri de gânduri diferite la fiecare creatură. Absolutul 
ține socoteala fiecărei creaturi şi ştie ce gânduri îi trimite. Mintea 
fiecăruia este generată în Mintea Divină. 

Putem face analogia cu o reţea de computere. Să zicem că există un 
singur server central, unde este instalat sistemul de operare, iar pe 
computerele de lucru sunt transmise doar rezultatele prelucrate de 
server. Aşa explicăm şi liberul-arbitru. Este doar iluzia utilizatorilor din 
reţea că computerul lor ar fi complet şi autonom, fără a cunoaşte 
hardware-ul din interiorul carcasei, anume că-i o simplă interfaţă 
ecran-+tastatură, lipsită de multe componente electronice vitale şi fără 
sistem de operare propriu. Toţi depind de serverul central. 

Mintea Divină a decis ca omul să aibă impresia de liber-arbitru şi 
face tot posibilul să îi păstreze această convingere. Iată cum o face: 
Mintea Divină decide ceva şi îi trimite informaţia omului. Omul primeşte 
intuitiv informaţia, dar se îndoieşte de această decizie (tot printr-un 

impuls divin, de îndoială). Deci Mintea Divină îi trimite simultan un set 
de gânduri contradictorii, alternative la prima decizie. Un alt gând 
insistent pe care îl primeşte omul este că ar putea alege liber oricare 
dintre acele gânduri. Până la urmă, omul decide aşa cum i se impune, dar 
având impresia că a deliberat cu propria conştiinţă. Totul este un joc cu 
gândurile, trimise prin canalul individual (aşa-zisa minte individuală). 


Universul este Mintea 


„Universul e mental” spune principiul hermetic. În traducere, 
Mintea lui Dumnezeu este universul. Nu că l-ar fi conceput, ci chiar 
ESTE. Universul este visul Absolutului din Mintea Sa. 

Tot ceea ce pare solid este, de fapt, plăsmuit din nimic, pentru că 
Mintea Cosmică nu are creier, ci este vid complet. Ceea ce pare solid nu a 
devenit solid peste noapte şi nici măcar nu există, decât în Minte. Creaţia 
este ca o oglindă din fum în care se priveşte Nimicul. 

Acum ne aflăm cu toţii în Matrix, într-o simulare de realitate. 
Cuvântul „noi” sau orice plural este o ficţiune, fiindcă nu există decât o 
unică Inteligență care este totul şi toţi. 

23 februarie 2022 

VÂRFURILE ÎMPING LA RĂZBOI 


Elitele îndoctrinează masele ş Fără ierarhie, ci doar o frăţie 2 
Exteriorul este totuna cu interiorul 


Nondualitatea: « Atunci când doi oameni sau două naţiuni se luptă, 
Unimea se manifestă de ambele părți, jucând diferitele roluri necesare pentru 
conflict. Conflictul este o modalitate prin care Unimea explorează viaţa — prin 
intermediul dualității şi prin faptul că doi oameni sau două naţiuni se urăsc sau 
se iubesc.» citat din cartea “Zece învățături pentru o singură lume”, dictată 
mediumului Gina Lake de către Maica Domnului 


Doamnelor şi domnilor, Breaking News: 

„Să nu ucizi” este porunca pe care o respectă cu sfinţenie creştinii 
ruşi şi ucraineni, pe timp de pace. Pe timp de război, devine un lux 
prostesc. 

Patriarhul ortodox Kiril al Rusiei a binecuvântat armata roşie. Acum 
sufletele agresorilor ruşi nu vor mai intra în iad, ci în rai. D-aia e bine să 
fii creştin, ca să-ţi pună preoţii o „pilă” la Dumnezeu. 

Fiecare soldat rus în viaţă înseamnă mai mulţi soldaţi ucraineni 
ucişi. Şi invers. Dumnezeu primeşte acum milioane de rugăciuni de la 
mamele şi soțiile ucrainene şi rusoaice. Este clar că nu le va rezolva pe 
toate şi mulţi îşi vor da duhul. Practic, şi EL este acum bombardat - sub 
tirul încrucişat al unor cereri contradictorii - şi apar, din când în când, 
întreruperi de furnizare a Graţiei. 

Rugăciunea este ultimul refugiu al ego-ului. Ego-ul este însăşi ideea 
omului de liber-arbitru, cu care pretinde că poate influenţa mersul vieţii 
şi pe Dumnezeu. Speranţa moare ultima, se spune. Dar abia după ce 
moare şi speranţa, poate apare eliberarea adevărată, pierderea iluziei că 
poţi manipula viaţa şi moartea. Există liber-arbitru, desigur, dar el 
aparţine doar spiritului. 


Elitele îndoctrinează masele 


Omenirea trage multe concluzii din războiul din Ucraina. Dar cea 
mai importantă ar trebui să fie că e nevoie de resetarea mentalităţii sale. 
Să treacă de la mentalitatea de turmă la mentalitatea de colectiv. 

Cauza principală a războiului, în general, este îndoctrinarea cu idei 
false şi nocive. Dacă oamenii ar fi încurajați să gândească liber, nesupuşi 
unor ierarhii sau „elite”, atunci războaiele ar fi imposibile. Autentica 
resetare va consta în valorizarea libertăţii individuale de a decide singur 
şi în deplină cunoştinţă de cauză, în acelaşi timp cu încurajarea gândirii 
colectiviste, prin care individul doreşte să fie de folos celorlalţi, dar nu 
făcând rău altora. 

Democraţiile sunt încă în stadiul copilăriei, ba chiar au fost corupte. 
Nu există democraţie reală acolo unde există dezinformare, sărăcie şi 
inegalităţi sociale, minciună şi ticăloşii ale celor puşi să ne ferească de 
ticăloşi. 

Secole de-a rândul, poporul rus a fost spălat pe creier cu idei 
suprematiste, militariste, imperialiste, iar rezultatul s-a vădit 
mereu, culminând cu acest război ucrainean, inacceptabil pentru lumea 
modernă (care a inventat un termen mai adecvat, terorism de stat). Ei 
bine, dacă este „inacceptabil”, înseamnă că minţile oamenilor s-au copt şi 
vor înțelege faptul că evitarea unor conflicte viitoare nu poate fi făcută tot 
cu îndoctrinare în masă şi limitarea libertăţii. Unde există o turmă, va 
răsări de undeva şi un păstor îmbătat de putere. Nu putem împiedica 
apariţia unor păstori beţi (dictatori), dar putem face ca turma să devină 
un colectiv conştient de propria valoare şi de a celorlalţi. Un colectiv bine 
închegat poate limita orice exces individual. Asta se vede şi acum în 
micile comunităţi rurale izolate, unde indivizii recalcitranţi sunt 
cunoscuţi, ţinuţi la respect şi, dacă e nevoie, chiar ostracizaţi. 

Este nevoie de o educaţie psiho-spirituală încă din copilarie. Trebuie 
încurajată libertatea de gândire şi manifestare individuală. Nu bazată pe 
egocentrism sau frică, ci pe respectul reciproc, autoimpus de spiritul din 
fiecare. Omul care se simte liber este creativ, deschis, optimist şi dornic 
de colaborare cu ceilalţi. De aceea, educaţia spirituală este nu doar 
indispensabilă, ci temelia celorlalte tipuri de educaţii. 

Altfel, omenirea va continua cu aceleaşi tipare găunoase de gândire, 
care s-au finalizat întotdeauna cu războaie, adică răul suprem. Fiecare 
război a produs o resetare, dar în limitele gândirii egotice, iar mai târziu 
conflictele au revenit. O resetare viabilă trebuie bazată pe o transformare 
a mentalităților, nu aducând noi impuneri, noi obligaţii, noi restricţii. 
Asta doar ar prelungi actuala agonie a umanităţii, condusă de nişte 
„elite”. 

Elitele decid acum ce şi cum este bine, iar prostimea trebuie să se 
supună forțat. Această paradigmă nu mai funcţionează, fiindcă şi elitele 

pot greşi (fiind îndoctrinate), dar un popor niciodată (dacă nu este 
îndoctrinat). Războiul acesta a dovedit-o. Ce dovezi mai clare vrem?! 

Poate că a sosit momentul în care să privim adevărul în faţă, anume 
că egocentrismul şi închinarea la idei („idolii” omului) sunt cauza 
profundă a suferinţei şi nefericirii pe această planetă. Dacă vrem o pace 
durabilă, cu astea trebuie să ne luptăm pe viitor. 


Fără ierarhie, ci doar o frăţie 


Vorbesc de desființarea organizării bazate pe ierarhie! Este o 
concluzie radicală, dar singura logică, în actualul context belicos, ce 
ameninţă însăşi existenţa omenirii. Ego + subordonare ierarhică = 
război în cadrul speciei umane, mai devreme sau mai târziu. 
Desigur, nimic nu se poate face peste noapte. Pentru a putea desfiinţa 
ierarhia, întâi trebuie diminuat ego-ul din indivizi, cel care vrea să se 
impună asupra altora. În esenţă, ego-ul este marea şi singura problemă a 
condiţiei umane, fiind cel care produce suferinţa. 

Poate că, deocamdată, pare utopic, dar aşa este organizată lumea 
spiritelor, fără nicio ierarhie. Oare nu repetăm noi mereu în rugăciune 
„precum în Cer, aşa şi pe Pământ”?! Haide atunci să şi punem în practică 
ceea ce repetăm de două mii de ani! 

Spiritele au puteri şi abilităţi diferite, dar toate sunt egale. Niciun 
spirit nu este obligat să facă ceea ce nu doreşte niciodată. I se dau sfaturi 
bune, se încearcă convingerea lui, dar i se respectă liberul-arbitru. 

Tocmai de aceea există aşa-zisele spirite „rele”. Ele nu au înţeles încă 
ce înseamnă colaborarea şi că binele tuturor conduce şi la binele propriu. 
În schimb, urmărirea doar propriului „bine” în dauna celorlalţi nu le 
aduce suferinţă doar acelora, ci şi propriei fiinţe. 

Lumea spiritelor este una singură. Cele două aparente tabere, ale 
binelui şi răului, nu sunt foarte clar delimitate, căci unele spirite sunt 
încă nedecise, şi nici nu vor să se încadreze în vreuna dintre părți. 

Spiritele superioare nu au nicio ierarhie impusă. Se consideră toate 
egale. Iar spiritele superioare vor să le ajute pe cele inferioare lor cu toată 
ştiinţa şi puterea lor. „Şefii” sunt cei care se dedică cel mai mult 
„subalternilor” şi nu invers, cum se întâmplă pe Pământ. Nu este însă o 
piramidă inversată, ci nicio ierarhie. Gestul lui Isus de a spăla picioarele 
discipolilor acest lucru a vrut să-l transmită. Fără ierarhie, ci doar o 
frăţie. 


RĂZVAN-ALEXANDRU PETRE - Eseuri pe teme spirituale 2022 pag. 56 


Toate spiritele inteligente se consideră egale între ele şi fiecare dă tot 
ce poate pentru colectivul din care face parte de bunăvoie. Pot exista 
chiar şi spirite indecise, care vor să se odihnească în izolare. Nu le 
împiedică nimeni să nu facă nimic. Dar li se spune, din când în când, că 
fericirea vine din expansiune, din deschidere, din punerea la dispoziţia 
nevoilor universului, din participarea la binele tuturor cu tot ceea ce eşti, 
oricât de mărunt te-ai credea. 

Desigur, pentru a o face într-un mod eficient, e necesar să asculţi de 
sfaturile şi indicaţiile spiritelor mai experimentate, aşa-zise „superioare” 
sau mature. Dar le priveşti ca pe nişte fraţi mai mari, nu ca pe şefi. Nu 
există niciun şef în lumea spiritelor. Doar colaborare armonioasă. 


Exteriorul este totuna cu interiorul 


Dumnezeu nu este Şeful suprem. Dumnezeu nici nu există separat 
de celelalte spirite. „Eu şi Tatăl, una suntem”, spune Isus. Toate spiritele 
laolaltă sunt Dumnezeu, inclusiv cele inferioare. Da, e adevărat, acestea 
fac uneori ravagii printre oameni, îndemnându-i la fapte împotriva 
binelui general. Dar sunt tot Dumnezeu sau Absolutul nondual, care nu 
este condiţionat de nimic, nici măcar de acest criteriu. Absolutul simte 
nevoia să experimenteze totul, şi binele, şi răul, şi tot ce se mai poate ivi. 
Nu are oprelişti, dar nici nu doreşte răul în mod intenţionat. Nu are nicio 
intenţie, nu se poate opri de la nimic. Este expansiune pură, curiozitate 
pură, libertate pură. 

Tocmai de aceea, nici nu se pune problema ca spiritele superioare să 
le distrugă pe cele inferioare, sau binele să învingă răul. E de ajuns că 
legile naturii le izolează automat într-un spaţiu definit de propria lor 
neînțelegere, egocentrism şi ignoranță. Iadul este în fiecare şi, de aceea, 
oricine poate scăpa instantaneu din el. La fel şi raiul, este o stare de 
spirit, nu un loc. 

De altfel, lumea spiritelor nu este un loc în spaţiu, ci o simplă stare. 
Nu există spaţiu şi nici timp, ci doar stări interne diferite. Fiecare spirit 
are propriul „interior”, deşi nu există niciun „exterior”. Spiritele 
reprezintă Absolutul care s-a împărţit în mai multe stări. 

În Absolut, nu există nimic altceva, decât propria sa imaginaţie. 
Universul ce ni se pare „exterior” este forma „interioară” pe care o ia 
Vidul atunci când „visează cu ochii deschişi”. Lumea este chiar EL, în 
toate detaliile, diversitatea, mărimile şi calităţile. Tot ce percepem sau ne 
imaginăm este EL. Asta înseamnă nondualitatea. 

Există spirite bune şi spirite rele, dar nu există un Creator distinct 
sau mai presus de ele. Spiritele sunt însuşi Dumnezeu, care se manifestă 
diferit. Desigur, ni-l putem imagina pe Dumnezeul Binelui sub forma 
unui spirit superior. Doar că există tot atâtea modele de Dumnezeu câte 
spirite superioare există, adică o infinitate. Nu există un singur 
Dumnezeu-model, pe care să-l copieze spiritele superioare. Ci fiecare 
spirit superior tinde să devină el însuşi un model original de Dumnezeu. 
Şi nu există limite, fiecare spirit poate evolua, literalmente, la infinit, mai 
presus de orice Dumnezeu imaginabil. Aceasta este libertatea Absolută. 


3 martie 2022 

CELE TREI MINȚI ȘI VISUL COSMIC 


Atenţie, identitate, voință Y? Minte astrală şi supraego * 
Dedublarea conştiinţei 7 Categorii de dedublare astrală 7? De la 
personal la impersonal şi înapoi 7: O mărturie a trecerii de la stadiul 
„impersonal” la stadiul „personal” Y Visul Creaţiei şi întoarcerea la 
Sursă 7: Vis în vis în vis ? Voalul uitării 


Conform lui Ramesh Balsekar, ca şi cercetărilor recente de 
neuroştiinţă, mintea fizică are două componente: 

- mintea „de lucru”, intelectuală, raţională, dedicată sarcinilor 
obiective, utilitare, practice. 

- mintea „gânditoare”, personală, autoreflexivă, egotică şi care 
funcţionează aproape tot timpul, de obicei, fără rost, pălăvrăgind, 
cicălindu-ne, ca o voce repetitivă în cap. 

Ambele tipuri operează cu gândirea dualistă. Primul tip ne ajută să 
ne descurcăm în chestiunile practice, în rezolvarea de probleme reale, 
concrete. În schimb, al doilea tip ne face să suferim, prin faptul că ne 
gândim la probleme ireale — pe care le-am putea avea, dar nu le avem şi 
poate că nu le vom avea niciodată. 

Mintea egotică ne poate fi de folos numai în situaţii excepţionale, 
când viaţa ne este realmente în pericol, ceea ce nu prea se întâmplă în 
societatea civilizată în care trăim. Gândiţi-vă sincer, de câte ori aţi fost 
ameninţaţi cu moartea în decursul acestei vieţi? În schimb, de câte ori nu 
v-aţi gândit la modul ipotetic că, dacă vă va lipsi un element de confort, 
va fi „sfârşitul lumii” şi aţi acţionat cu disperare pentru a evita 
„catastrofa”?! În ambele situaţii este declanşat ego-ul, doar că în a doua 
situaţie, nu era cazul. 

Desigur, ego-ul va susţine că era cazul, dar asta-i doar părerea lui. Ar 
trebui să-i cereţi şi părerea lui Dumnezeu. Oare v-ar fi lăsat să muriţi?! 
Bineînţeles că nu, dar ego-ul îşi face treaba pentru care a fost programat 
prin frică, anume să vă ferească de orice neplăcere. Nu are nicio vină. 

Chestiunea este însă că vremea ego-ului a trecut şi se apropie altă 
epocă, luminoasă, deschisă, vremea spiritului liber. Din acest motiv se 
discută astăzi în spiritualitate atât de mult despre ego şi cum să-i 
contracarăm fricile. Pentru că i se apropie clipa dispariţiei. Cel puţin în 
unii oameni. Fenomenul se numeşte trezire spirituală sau iluminare. 

Atenţie, identitate, voinţă 


Deşi am vorbit despre ego de nenumărate ori, acum vom susţine că 
ego-ul nu există ca o entitate distinctă, ca un obiect sau lucru, nici măcar 
ca o energie perceptibilă. Nu există decât Conştiinţa pusă într-o vibraţie 
fizică şi apoi izolată de restul mai mare al Fiinţei. Faptul că avem 
impresia de separare de restul lumii este urmarea firească a faptului că 
cineva chiar ne-a izolat Conştiinţa, ne-a închis-o în dimensiunea de 
vibraţie fizică. Deci ego-ul apare din intenţia Creatorului sau Spiritului. 
De aceea, tot de acolo va veni eliberarea de ego, adică străpungerea 
barierei dintre lumi, ieşirea din colivie. Dar până atunci, ego-ul are multe 
de făcut din punct de vedere spiritual-evolutiv. 

Am putea folosi următoarea metaforă: Ego-ul este ca un cofraj în 
care este turnat betonul personalităţii. Odată ce beton s-a întărit, cofrajul 
nu mai este necesar, ba chiar trebuie îndepărtat, pentru a putea finisa 
construcţia. 

La baza fiinţei stă Conştiinţa. O putem descrie ca având în centru 
Voința inteligentă, la mijloc Identitatea „eu sunt...” şi la exterior Atenţia 
receptivă. În funcţie de mediul sau vibrația în care este pusă Conştiinţa, 
ea va genera un răspuns specific şi diferit. Pusă în mediul mental, 
Conştiinţa va crea Mintea mentală. Pusă în mediul astral, Conştiinţa va 
crea Mintea astrală. Iar în mediul fizic, Conştiinţa va crea Mintea fizică. 
Sunt cele trei minţi care formează Mintea sufletului. 

În mediul fizic, Atenţia recepționează doar stimulii proveniţi de la 
corpul-minte fizic. Senzaţiile corporale îi dau senzaţia de separare de 
mediu, iar gândurile personale accentuează această senzaţie. Exemplu: 
„Nimeni nu mă înţelege, bietul de mine!”. 

Percepţiile Atenţiei ajung la Identitatea „eu sunt...”, care va 
completa punctele libere cu informaţiile găsite în corpul-minte. Deci, eu 
sunt un corp şi o minte distinctă, am o identitate familială şi socială sau 
mai multe etc. Pe baza acestor concluzii, Voința inteligentă va lua 
mereu deciziile corespondente, adică vom acţiona mai egoist sau mai 
altruist, în funcţie de situaţia de fapt. 


Minte astrală și supraego 


Totuşi, în practică, nu suntem limitați doar la stimulii fizici, ci 
primim semnale şi de la Mintea astrală, care este etajul superior al 
minţii. Şi de acolo ne vine salvarea, căci altfel am fi condamnaţi pe veci să 

rămânem la stadiul de ego nefericit. Iar primul efect al acestui ajutor este 
că, pe lângă ego-ul primitiv, ne dezvoltăm şi un supraego civilizat. De 
fapt, atât ego-ul, cât şi supraego-ul sunt reacţiile Conştiinţei la stimulii 
primiţi din exterior, fie de la mediul fizic, fie de la mediul social. 

Deci ego-ul primitiv este reacţia normală la duritatea mediului fizic. 
În schimb, supraego-ul este reacţia normală la dorinţa oamenilor de a 
trăi într-o societate mai plăcută, mai puţin agresivă, mai liniştită. 

Cuvinte-cheie pentru ego-ul primitiv: instincte, dorinţă de supravieţuire şi 
securitate, egocentrism, materialism, posesiuni, putere. Tot aici iau naştere 
emoţiile inferioare şi negative (invidie, lăcomie, ură, furie etc). 


Cuvinte-cheie pentru supraego: bună-cuviinţă, moralitate, nobleţe, 
altruism interesat, religiozitate. Aici apar emoţii superioare precum afecțiunea 
pentru semeni, faimă, glorie, nevoia de apartenenţă socială. 


Folosind piramida lui Maslow, am putea spune că ego-ul corespunde 
primelor două niveluri, iar supraego-ul cuprinde următoarele trei 
niveluri. 


Dicnida 
lui Nlazlow 


4. Nevoia de recunoaştere socială 
3. Nevoi sociale şi de apartenenţă 
2. Siguranţă şi securitate personală 


1. Apă, hrană, adăpost 
Nevoi fizilogice primare (de supraviețuire) 


5. Autorealizarea, 
dezvoltarea personală 


După cum ne dăm seama, ego-ul şi supraego-ul pot intra uneori în 
conflict, având interese opuse. Civilizaţia ne ajută să sprijinim supraego- 
ul în ciuda ego-ului, când interesele lor se ciocnesc. Însă latura animalică 
rămâne şi ea puternică. 

Am spus mai devreme că apariţia supraego-ului este opera Minţii 
astrale, prin influenţa ei ascunsă, dar eficientă. Dar ea poate avea un 
impact cu mult mai mare, prin spiritualizarea intensă a omului. 

Mai există o spiritualitate impusă de supraego, care depinde însă de 
aprecierea semenilor, de unele avantaje materiale sau sociale, de normele 
societăţii etc. Aceea este o spiritualitate egotică, instabilă, îndoielnică, 

bazată pe o credinţă mentală ce poate fi uşor înlocuită cu altceva. Cum se 
mai spune „Cred în Tine, Doamne, dar ajută-mi necredinţei mele!”. 

În schimb, spiritualitatea autentică este un flux de energie astrală 
imparabilă, care nu are nevoie de argumente, convingătoare de la sine. 
Oamenii autentic spirituali nu depind de părerea celorlalţi despre 
credinţa lor, nu sunt interesaţi de recunoaşterea socială a valabilităţii 
spiritualităţii lor, sunt „singuri cu Dumnezeu sau cu Sinele lor superior”. 

Ei bine, când acest flux spiritual devine foarte intens, se produce o 
spărtură în bariera naturală care există între Mintea fizică şi Mintea 
astrală. Apare iluminarea sau trezirea spirituală. 

Deci normele sociale, învăţăturile religioase au rolul să 
domesticească animalitatea omenească. lar învăţăturile şi practicile 
spirituale individuale îşi propun mai mult, anume să grăbească spargerea 
barierei dintre Mintea fizică şi cea astrală. Dar chiar şi atunci când 
supraego-ul începe practica spirituală, intenţia primară vine de Sus, iar 
rezultatele pozitive sunt aprobate tot de Sus. În acest sens, se spune „Nu 
M-ai fi căutat dacă nu M-ai fi găsit deja”. Adică, într-o exprimare mai 
puţin paradoxală, „Nu M-ai fi căutat dacă nu te-aş fi pus Eu să Mă 
cauţi”. 

MINTEA ASTRALĂ este o structură care intermediază între Mintea 
fizică şi Mintea mentală. Are două feţe: o faţă orientată către omul fizic, 
iar cealaltă față este orientată către rafinatul Sine superior - sau 
Conştiinţa cristică sau Inima sau Duhul Sfânt, cum i se mai spune Minţii 
mentale. 

MINTEA MENTALĂ reprezintă Spiritul în cadrul structurilor 
mentale umane. Este o anticameră a perfecțiunii. Spiritul este ceva 
indescriptibil, dar el îşi trimite toate intenţiile spre Mintea mentală, care 
devine astfel înlocuitorul sau ambasadorul Spiritului în fiinţa umană. 

Scopul final al evoluţiei este ca şi omul fizic să manifeste întocmai 
intenţiile Spiritului. Iar pentru aceasta, Mintea mentală învaţă şi 
influențează energetic Mintea astrală. Ea, la rândul său, va influenţa 
Mintea fizică, fie în modul obişnuit (prin sugestii, îndemnuri, fioruri etc), 
fie în starea specială de Graţie numită trezire spirituală. 

Deci, iniţial, avem situaţia în care Mintea fizică este total dominată 
de ego, iar Mintea mentală primeşte instrucţiunile Spiritului. Între cele 
două niveluri este o foarte mare discrepanţă. Aici intervine Mintea 
astrală, care moderează diferenţele. Treptat, ea dezvoltă supraego-ul, iar 
în final, aduce iluminarea minţii fizice. Dar, în prealabil, şi Mintea astrală 
este pregătită de Mintea mentală cu tot ce trebuie să ştie şi să facă. Deci 
Mintea fizică nu poate fi trezită dacă, în prealabil, nu a fost iluminată 

Mintea astrală. Evoluţia palierelor mentale se face concomitent, cu un 
decalaj în favoarea nivelului astral. 

Pe de altă parte, Mintea astrală copiază întocmai preocupările şi 
emoţiile Minţii fizice. Corpul astral experimentează în mediul astral tot 
ceea ce face omul fizic, ba mai mult chiar. Când vrem să învăţăm o nouă 
abilitate, de pildă, să învăţăm o limbă străină, Mintea astrală învaţă şi ea 
acea limbă, doar că mult mai rapid şi mai eficient. Prin urmare, Mintea 
astrală ne ajută să învăţăm mai bine şi mai uşor decât am face-o fără 
ajutorul ei. Toate metodele care folosesc „subconştientul”, de fapt, profită 
de bunăvoința Minţii astrale de a ajuta Mintea fizică în tot ce face. 

Acest lucru este valabil chiar şi pentru faptele oneroase, agresive, 
dăunătoare, dacă Mintea astrală nu este destul de cizelată şi rafinată de 
către Mintea mentală. Şi tocmai aici are influenţă gradul de evoluţie 
spirituală, către ce anume înclină balanţa Minţii astrale: către faptele 
omeneşti sau către intenţiile Spiritului. De multe ori, nu există niciun 
conflict între cele două. Dar când apar conflicte de interese, Mintea 
astrală se tulbură şi trebuie să se decidă cumva de partea cui este. O 
perioadă de timp poate avea intenţii amestecate, contradictorii, care se 
ivesc şi în comportamentul omului, indecizie şi acţiuni incoerente. Şi este 
rolul Minţii mentale să o ajute în această alegere. 

Mintea astrală poate să facă tot ce poate face Mintea fizică. Acest 
lucru a fost demonstrat pe cel puţin două căi. 

- Unii iluminaţi au primit graţia pierderii gândurilor, însoţită de o 
mare fericire, aşa-zisa “rămânere în prezent”. De pildă, Nisargadatta 
Maharaj a rămas fără gânduri timp de o lună, timp în care şi-a continuat 
nestingherit serviciul şi toată rutina. Papaji a rămas fără gânduri timp de 
9 luni, continuând să meargă la serviciu etc. Desigur, acestea au fost nişte 
exemplificări că nu există nimic din ce face Mintea fizică şi Mintea astrală 
să nu poată face. 

- O altă demonstraţie a acestui lucru o face hipnoza. Prin hipnoza 
profundă, Mintea fizică este suspendată şi tot dialogul şi toate acţiunile 
cad în seama Minţii astrale. 

Atunci, care mai este rolul Minţii fizice? Păi, Mintea astrală a învăţat 
tot ce ştie şi ce face Mintea fizică copiind-o. Deci, întâi e nevoie ca Mintea 
fizică să aibă iniţiativa, să acţioneze prima, iar apoi Mintea astrală o va 
imita, ba chiar cu mai multă pricepere. 

Dedublarea conștiinței 


Există câte o CONŞTIINŢĂ identică în fiecare dintre cele trei Minţi. 
Însă percepțiile şi acţiunile acestei Conştiinţe diferă în funcţie de mediul 
în care se găseşte. Conştiinţa are proprietatea de a se putea diviza. La 
naşterea omului, Conştiinţa iniţială s-a divizat în cele trei Conştiinţe 
mentale. 

În timpul somnului, Conştiinţa fizică se divide iar, lăsând o parte în 
trupul fizic care se odihneşte (şi unde nu prea are ce face), iar restul, 
Conştiinţa de rezervă, iese din corp şi călătoreşte în planul astral. Practic, 
Conştiinţa fizică de rezervă se uneşte cu Conştiinţa astrală, redevenind o 
singură Conştiinţă. Dintotdeauna, Mintea astrală cunoaşte la perfecţie 
toate gândurile, preocupările, emoţiile, calităţile şi defectele Minţii fizice, 
ba chiar le reproduce în activităţile sale astrale. Prin urmare, când 
Conştiinţa de rezervă se uneşte cu Conştiinţa astrală, nu va întâmpina 
niciun obstacol, nu va avea nicio suspiciune, se va simţi ca acasă, căci se 
va regăsi în totalitate, fiind o copie astrală a fiinţei fizice. Apar însă şi 
capacităţi noi, specifice astralului, şi noi informaţii interesante. 

Problema oamenilor este că nu-şi amintesc în mod conştient ce au 
făcut şi ce au aflat pe timpul dedublării astrale din timpul nopţii. Robert 
Bruce explică această amnezie prin faptul că Conştiinţa fizică trebuie să 
aleagă între două seturi de amintiri: amintirile din corpul fizic care se 
odihneşte şi amintirile călătoriei astrale. Mintea fizică nu poate păstra 
decât unul din aceste două seturi de amintiri care, de obicei, va fi cel din 
corpul fizic. 

Chiar dacă Mintea fizică nu-şi aminteşte informaţiile căpătate în 
somn, ele rămân vii şi clare în Mintea astrală, sau „subconştient”, cum i 
se mai spune. 

Unii călători astrali reuşesc o performanţă şi mai mare, anume să se 
ridice la nivelul mental. Conştiinţa lor astrală trece bariera dintre planul 
astral şi planul mental, unindu-se cu Conştiinţa mentală. Este o realizare 
deosebită pentru omul obişnuit, fiindcă trecerea este însoţită de o 
purificare energetică absolut obligatorie pentru a rezista în mediul 
extrem de rafinat de acolo. 

Această condiţie nu se pune la intrarea în astral. Astralul este un 
mediu mult mai permisiv, fiindcă are mai multe niveluri vibratorii 
distincte, de la sub-dimensiunile infernale la dimensiunile inferioare 
(asemănătoare cu Pământul), dimensiunile intermediare şi cele 
superioare (paradisiace). 

Corpul-minte astral are de unde alege, în rezonanţă cu faptele, 
preferinţele şi potenţele omului fizic. Orice există sau se produce pe 
Pământ îşi găseşte un corespondent vibratoriu într-unul din subplanurile 
astrale. Iar când adormim, vom ajunge în acel mediu astral cu care 
rezonăm în mod natural. Nu întâmpinăm nicio restricţie, cum se petrece 
la trecerea în planul mental rafinat. 


Categorii de dedublare astrală 


Criterii de clasificare a dedublării astrale: 

Conştientă — inconştientă (uitarea dedublării) 

Voluntară (tehnici de proiecţie astrală) — involuntară (răpire în duh) 

Pornind din starea de veghe — sau de vis lucid 

Se ştie că marele mistic Ramana Maharishi rămânea uneori în transă 
cu ochii deschişi, care erau total inexpresivi. El se dedubla 
INVOLUNTAR, din starea de VEGHE, pentru a realiza diverse misiuni 
cerute de Spirit. De pildă, prietenul său Vasishtha Ganapati Muni 
relatează că, la un moment dat, avea nevoie de ajutor într-o problemă şi 
s-a trezit cu Ramana lângă el, oferindu-i o soluţie salvatoare. Dar 
Ramana se afla la câteva sute de kilometri depărtare şi el nu şi-a părăsit 
niciodată ashramul. Prin urmare, se petrecuse fenomenul de bilocaţie 
sau ubicuitate. 

Şi misticul Marius Ghidel povesteşte zeci de situaţii în care a fost 
„răpit în duh” chiar din starea de veghe. De pildă, la un moment dat, el 
picta un tablou, când s-a trezit dus într-o altă realitate, spunem noi, 
astrală. La întoarcere a observat că trupul îi era aproape îngheţat, deşi 
era vară. 

Prin urmare, când conştiinţa părăseşte corpul, ia cu sine o cantitate 
de energie vitală, care face ca temperatura organismului să scadă. Acest 
fenomen îl observăm cu toţii când dormim şi simţim nevoia să ne 
învelim, pentru că trupul se răceşte cu 1-2 grade, adică semnificativ. 
Imediat ce ne trezim, simţim cum ne încălzim subit, datorită revenirii 
conştiinţei şi energiei vitale care a însoţit-o. 

Se spune că orice om se dedublează astral pe timpul somnului, dar 
nu este conştient de asta. De fapt, dedublarea INCONŞTIENTĂ înseamnă 
că nu ne amintim aventurile astrale, după cum explică Robert Bruce. 
Căci pe timpul dedublării în astral suntem absolut conştienţi. 

Aici există unele nuanţe, cât de deplin conştienţi suntem. Pe timpul 
somnului, conştiinţa nu are aproape nimic de făcut, aşa că îşi poate 

disloca o parte din sine pentru a călători în astral. Chestiunea este câtă 
energie ia cu ea. Cu cât ia mai multă energie din rezerva nefolosită, cu 
atât senzațiile sunt mai vii, lumea astrală pare mai reală. 

Senzaţia maximă se obţine la moarte, când conştiinţa se dislocă în 
întregime şi devine total disponibilă pentru a percepe alte realităţi. Prin 
urmare, unii reuşesc să se dedubleze mai energic decât alţii şi vor avea 
experienţe mai vii, mai reale. 

Există diverse tehnici de proiecţie astrală VOLUNTARĂ. Cele mai 
multe pleacă din starea de VEGHE, din poziţia întins în pat. Există şi 
tehnici, precum cea a lui LeBerge, care pleacă din starea de VIS lucid. 

După cum spune Robert Bruce, la omul obişnuit, toate dedublările 
încep şi se sfârşesc într-o stare de vis. Poate de aceea nu ni le amintim 
decât ca nişte frânturi de vis, dacă ne mai amintim ceva din ele. Deci sunt 
INVOLUNTARE, nu ni le propunem intenţionat. 


De la personal la impersonal și inapoi 


Cercetătorul Jeffrey A. Martin, după ce a intervievat nenumărați 
iluminaţi de pe tot globul, a trasat un fel de hartă a stărilor de iluminare. 
Vezi articolul meu despre PNSE (Persistent Non-symbolic Experiences)6. 
Pe scurt, ce ne interesează aici este că a găsit 4 trepte crescătoare sau 
grade de iluminare, care se succed mereu în aceeaşi ordine. Chestiunea 
interesantă, la care nu există nicio explicaţie, este că etapa 1 are un 
caracter dualist (senzaţia de sine individual cu liber-arbitru), etapa 2 este 
nondualistă (unde lipseşte senzaţia de făptuitor şi apare unitatea dintre 
subiect şi obiect), etapa 3 redevine subtil dualistă şi etapa 4 reia un 
caracter nondualist. Este o evoluţie stranie, în zig-zag, nicidecum cum 
ne-ar fi sugerat logica succesiunii planurilor vibratorii. 

Vom căuta o explicaţie la această constatare empirică, apelând la 
conceptul prezentat în articolul meu “Chakra din chakră”7. Ideea este că 
cele 7 chakre corespund unor câmpuri energetice sau straturi aurice, tot 
mai extinse, mai depărtate de trup. În fiecare strat auric există toate cele 
7 chakre. De aici, conceptul de „chakra din chakră” (mai corect spus, cele 
7 chakre din stratul auric corespunzător unei anumite chakre). De pildă, 
stratul auric nr.4 corespunde chakrei Anahata, iar în el există subchakra 
propriu-zisă Anahata, precum şi subchakra Ajna şi aşa mai departe. La 


S*www,spiritus.ro/RAZV AN /nondualitate-jeffrey.martin.htm 
7www.spiritus.ro/RAZVAN/chakra_din_chakra.htm 

fel, în stratul auric nr.6, ce corespunde chakrei Ajna, există o variantă 
mai rafinată a chakrelor Anahata şi Ajna. Cu cât ne depărtăm de trup, 
subchakra cu acelaşi nume are proprietăţi şi roluri tot mai subtile. 

Aplicând acest concept la cele 4 trepte de iluminare, fenomen care 
începe să apară mai sus de planul astral, am putea spune următoarele 
(vezi imaginea de mai jos): 

Etapa 1 corespunde planului mental inferior şi subchakrei Anahata 
din stratul auric Anahata. Este o stare cu emoţii pozitive şi negative, dar 
şi capacitatea de a ne detaşa de ele. 

Etapa 2 corespunde planului mental superior şi subchakrei Ajna din 
câmpul auric Anahata. Este o stare cu emoţii tot mai pozitive, dar şi de 
nondualitate. 

Etapa 3 corespunde planului spiritual inferior şi subchakrei Anahata 
din stratul energetic Ajna. Este o stare unde există o singură emoție 
pozitivă. 

Etapa 4 corespunde planului spiritual superior (universal) şi 
subchakrei Ajna din stratul auric Ajna. Revine starea de vid impersonal, 
o detaşare mai mare, complet lipsită de emoţii. 


Realitatea ultimă 


Plan spiritual superior 


Plan spiritual inferior 


Plan mental superior 


Plan mental inferior 


Plan astral 


În acest fel, putem stabili o evoluţie constant ascendentă (fie de la 
subchakra Anahata la Ajna în cadrul aceluiaşi strat, fie de la stratul 
Anahata la stratul Ajna). 

Desigur, aceasta este o schemă sumară şi imperfectă, dar va permite 
continuarea cercetărilor asupra acestui subiect. Analizele ulterioare ar 
putea ţine cont, de pildă, de faptul că mai există, intercalată, şi chakra 
Vishuddha, ceea ce ne duce la o traiectorie generală cu 9 etape. De fapt, 
chiar Jeffrey Martin a putut decela, din punctul său de vedere, 10 trepte 
de iluminare în total. 


O mărturie a trecerii de la stadiul „impersonal” la stadiul 
„personal” 


Iluminatul Jeff Foster îşi descrie pe blogul său transformarea 
interioară de la nondualismul radical la o viziune spirituală mai 
personală şi plină de compasiune. 

Fragmente traduse din articolul «WHY THE IMPERSONAL DOES 
NOT “EXIST”. The birth and death of fundamentalism in nonduality and 
Advaita teachings» (trad. De ce nu „există” impersonalul. Naşterea şi 
moartea fundamentalismului în învăţăturile nondualităţii şi advaita): 

«Obişnuiam să ţin întâlniri de “nondualitate (advaita) radicală” şi 
îmi plăcea nespus abordarea fără compromisuri. Mi-a luat mult timp şi 
multă umilinţă până să înţeleg faptul că impersonalul şi personalul sunt 
una, iar poziţia “anti-personală” este simpla preferinţă a unor învăţători 
spirituali. Există oameni care acţionează într-un mod “impersonal” faţă 
de ceilalţi, dar nu există mesaje “impersonale”. Ceea ce aceşti învăţători 
numesc “adevărul impersonal” este, de fapt, propria lor poziţie anti- 
personală, deghizată ca fapt obiectiv. 

“Eu sunt nimeni, nimic nu există”. O, da, ce adevăr frumos! Dar, în 
acelaşi timp, nu este deloc adevărat — nu până când afirmaţia nu este 
echilibrată de opusul său, în cadrul Visului. Niciun concept nu poate 
cuprinde Viaţa, fiindcă Viaţa este anterioară tuturor conceptelor (inclusiv 
acestea de faţă). Conceptele sunt întotdeauna dualiste. “Sinele” şi “Non- 
sinele” apar şi dispar împreună. În cadrul Visului, totul este perfect 
balansat de reflexia sa. “Nimic nu există” este perfect echilibrat de “există 
ceva”. 

Însă viaţa este întotdeauna mai presus de aceşti opuşi. E mai presus 
de “persoană” şi “non-persoană”, de “timp” şi “absenţa timpului”. Viaţa 
este dincolo de orice înţelegere intelectuală. 

Este clar că: 


3https://www.lifewithoutacentre.com/ 

1. Numai o persoană ar putea separa personalul de impersonal, şi 
apoi să pretindă că învăţătura sa o exprimă pe una sau pe cealaltă. 

2. Numai o persoană ar putea pretinde a nu fi o persoană, pentru că 
numai o persoană poate vedea acea diviziune (persoană/nonpersoană). 
Numai un ego poate pretinde că este eliberat de ego. 

3. Numai un învăţător prins în dualitate ar putea respinge alte 
învățături pentru că sunt dualiste. Lumea este o oglindă perfectă a ta. 

4. Dacă un învăţător ar fi cu adevărat impersonal, nu ar putea exista. 
Oceanul nu vorbeşte, ci numai valul o face. Ca să se poate autodefini ca 
impersonală, o învăţătură trebuie, înainte de toate, să se bazeze pe 
personal şi apoi să-l nege. Ingenios. 

Oricum, toate lucrurile astea sunt minunate. Arată că nimeni nu are 
toate răspunsurile. Niciunul dintre valuri nu poate fi o autoritate. Un val 
care pretinde că a transcens oceanul este doar un val care face anumite 
afirmaţii. Nimeni nu a „atins” impersonalul sau nu a „depăşit” 
personalul, pentru că niciun val nu se poate depăşi singur. 

Cu alte cuvinte, impersonalul nu poate fi impersonal, decât atunci 
când include şi personalul. Pare o completă contradicţie. Nu poţi găsi 
impersonalul decât în inima personalului — un paradox. 

Obişnuiam să vorbesc mult din perspectiva absolută, “oceanică” — 
cum că nu există eu, nu există lumea — şi o mai fac uneori, dar numai în 
anumite situaţii, când pare adecvat. Din perspectiva oceanului, nu există 
timp şi spaţiu, nimic de făcut şi nicăieri de mers. Totuşi, simultan, 
adevărul ultim se exprimă ca timp şi spaţiu, ca aparenţa valurilor, ca 
aparenţa unui om în lume. Nu există eu şi nici tu, dar există aparenţa lui 
eu şi tu — şi tocmai aici trăim şi ne întâlnim, în mijlocul aparenţei. 
Dansez şi mă joc ca un val, recunoscându-mă mereu ca fiind şi oceanul, 
fără nicio contradicţie. Pare un paradox doar minţii. 

Nondualitatea nu este o respingere a dualității, ci o celebrare a ei. 
Dacă “nu există nimeni” este crucificarea, atunci “aparent, există cineva” 
este învierea. Crucificarea are nevoie de înviere pentru a se completa. 
Prin urmare, advaita radicală este parţial adevărată — până când se 
completează cu reflexia sa. Atunci se termină totul. 

Ce uşurare este să fii din nou o fiinţă umană care trăieşte, respiră, să 
laşi viaţa să se exprime prin această formă umană, această frumoasă 
experienţă personală, ştiind totodată că cel ce dansează, se joacă, se 
celebrează pe sine în ficare clipă este impersonalul!» 

(Sursa traducerii)? 


9 https://www.lifewithoutacentre.com/writings/the-birth-and-death-of-fundamentalism-in-nonduality-and-advaita-teachings/ 

Dintr-o altă perspectivă, putem spune că iluminatul este 
medium pentru propriul spirit. Iar în acest caz, se potriveşte perfect 
ceea ce scrie mediumul Pamela Kribbe în cartea sa „Channeling, cu 
Jeshua”, în capitolul „Note despre channeling”:o. 


Visul Creaţiei și întoarcerea la Sursă 


ABSOLUTUL este un fel de ocean de fotoni conştienţi, dar haotici, 
Conştiinţa nediferenţiată. 

Imediat mai „jos” este planul Conştiinţei diferenţiate, pure. Aici 
există grupări de fotoni conştienţi, creând „centre” de conştienţă. Lumina 
curge liber între ei, se simt unul şi acelaşi, dar constată totuşi o 
diferenţiere. Aceştia ar fi „proto-spiritele” sau spiritele in formare. 

Puțin mai „jos” ca vibraţie este planul spiritelor deja individualizate. 
Ele apar ca luminţe distincte, ce se simt ca fraţii, dar fiecare are o agendă 
proprie, de care se ocupă cu predilecție. Încearcă să aducă la perfecţiune 
aspectele individuale, precum un artist stă aplecat asupra operei sale ani 
de zile, până când devine mulţumit de rezultat, după criteriile proprii. 
Una din modalităţile de cizelare a acestui spirit este încarnarea în planul 
fizic. 

Trecem peste planul cauzal şi cel mental, coborând până la planul 
astral. 

Considerăm că planul astral şi cel fizic formează o unitate în jurul 
sufletului sau individualităţii umane. În planul astral superior ia naştere 
iniţial omul psihic, persoana subiectivă, limitată ca viziune şi interese 
strict la corpul şi mintea sa. Prin coborârea în planul vibratoriu fizic, 
omul pur psihic devine şi om fizic. Planul fizic este al obiectivităţii, al 
limitărilor externe, al entropiei (timpul este ireversibil, lucrurile se strică 
ireparabil etc). 

Spaţiul şi timpul au apărut iniţial în astral, dar acolo sunt mai laxe, 
mai flexibile, fără repere atât de clare ca în planul fizic. Timpul şi spaţiul 
astral nu corespund cu cele fizice nici ca durate, nici ca repere. 

Prin gânduri şi emoţii putem modifica rapid mediul înconjurător 
astral. În schimb, în planul fizic, acest lucru nu mai este atât de uşor, 
omul este supus unor condiţii implacabile şi astfel apare frica. Trupul 
devine important, căci dacă este invalid sau bolnav, apar şi mai multe 


2 www.spiritus.ro/RAZVAN'/jeshua+pamela12.htm 

limitări. Iar limitările sunt considerate de ego ca fiind sursa suferințelor 
sale. Ego-ul se teme de suferinţă. 

Am putea spune că ego-ul fizic este sinonim cu frica. Ego-ul astral 
poate scăpa de frică (în astralul median şi superior), dar rămâne cu 
dorinţa de împlinire, nostalgia fericirii complete, care străbate uneori din 
planurile superioare, ca o chemare divină la neodihnă. 

Mitul alungării din paradis semnifică încarnarea omului psihic în 
planul fizic. Viaţa grea de pe Pământ a generat o activitate psihică umană 
cu emoţii negative şi gânduri inferioare, care, au căpătat ecou în planul 
astral, generând acolo astralul inferior sau infernul. Şi invers, mintea 
fiind legată direct de planul astral, iadul se poate manifesta în omul fizic. 
Omul îşi provoacă singur propriul iad. Nimeni şi nimic nu-l obligă să 
rezoneze cu astralul inferior şi nici să-l hrănească cu propriile tenebre. 

Rostul omului este să nu se lase manipulat de aceste emoţii 
inferioare, ci dimpotrivă, să-şi învingă condiţia fragilă, dezvoltându-şi 
calităţi specifice planului fizic, precum curajul, răbdarea, anduranţa, şi 
exprimând calităţile divine ale planurilor superioare, precum iubirea, 
noblețea, curiozitatea etc. 


Vis în vis în vis 

Absolutul visează că devine mai multe conştiinţe distincte şi 
perfecte, sau raze de conştiinţă. Raza sau conştiinţa pură visează că 
devine o individualitate spirituală (spirit) cu anumite caracteristici şi 
agendă de perfecţionare. 

Spiritul visează că se întrupează în dimensiunea egotică (planurile 
astral şi fizic) pentru a se perfecționa, sub forma unor suflete. Spiritul 
poate visa mai multe vise deodată. 

În sens invers, la moartea corpului fizic, sufletul se eliberează de 
limitările fizice şi revine în planul astral. Cum spuneam, acelaşi spirit are 
mai multe suflete întrupate simultan, atât în planul astral, cât şi cel fizic. 
La un moment dat, fiecare suflet ce aparţine de acest spirit se eliberează 
şi de astral (murind ego-ul) şi „rămâne” doar spirit. Cu alte cuvinte, visul 
acelui suflet individual ia sfârşit şi rămâne doar visul de spirit. 

Este logic că şi visul de spirit va lua sfârşit cândva, pentru a rămâne 
doar Absolutul în perfecțiunea sa. 

În acest context, se încarnează sufletul sau spiritul? 

Dacă spiritul ar fi cel ce se reîncarnează, înseamnă că şi-ar crea un 
nou suflet pentru planul fizic. Practic, fiecare reîncarnare ar produce un 
alt suflet. Ceea ce se cunoaşte din lumea de dincolo infirmă această 

ipoteză, căci aceeaşi conştiinţă astrală care a trăit viaţa anterioară, tot ea 
se reîncarnează. 

Când sufletul se reîncarnează, nu mai păstrează din vechea 
personalitate decât urme şi fragmente. Şi dispare din planul astral. Cu 
alte cuvinte, vechiul suflet se metamorfozează în alt suflet. Este aceeaşi 
conştiinţă, dar cu alte calităţi energetice. Acel suflet devine de 
nerecunoscut şi nu mai răspunde la vechiul nume. 

Totuşi, dacă un călător astral sau un medium vrea să ia legătura cu 
sufletul unui om decedat de mult timp şi deja reîncarnat, o va putea face, 
fiindcă ia contact cu spiritul. Iar spiritul are toată baza de date a 
întrupărilor anterioare şi se poate da drept orice suflet pe care l-a generat 
în trecut. 

De asemenea, dacă spiritul şi-a retras toate sufletele din planurile 
astral şi fizic, rămânând în planul mental sau cauzal, el tot se poate 
reîncarna, dacă o doreşte (precum acei boddhisattva-şi). Pur şi simplu, 
visează instantaneu un suflet nou, care poate să semene cu oricare dintre 
sufletele trecutului sau cu niciunul. Şi îl trimite fie în planul astral, fie 
chiar în cel fizic. 

Vă amintesc aici că în articolul „Modele de încarnare a spiritului” 
am propus trei paradigme. Evoluţia sufletului se potriveşte cu modelul 1 
(trepte discontinui), iar evoluţia spiritului, cu modelul 2 (rampa). 

Ce este moartea? 

Este sfârşitul visului fizic. Corpul rămâne pe Pământ şi se 
dezintegrează. La fel, când corpul astral este părăsit de conştiinţă, el se va 
dezintegra în atomi astrali. Deci suferim moartea fizică şi apoi, la un 
moment dat al timpului astral, vom suferi şi moartea astrală. 

Dedublarea astrală şi somnul reprezintă un fenomen intermediar, 
când corpul fizic este păstrat în viaţă, dar conştiinţa fizică se uneşte cu 
conştiinţa corpului astral şi călătoreşte prin astral. Deci conştiinţa 
sufletului are două componente: fizică şi astrală. Le mai spunem mintea 
fizică şi mintea astrală, care au o activitate relativ independentă. 

Lumea însăşi este visul lui Dumnezeu. 


Voalul uitării 


Christian Sundberg ne aduce o mărturie şocantă dinaintea naşterii 
sale, de care îşi aminteşte, care se referă la aplicarea voalului uitării 

peste suflet. El o descrie ca pe o operaţie spirituală în toată legea, prin 
care sufletului îi sunt blocate nenumărate calităţi divine, lăsându-i-se 
doar câteva, cele absolut necesare pentru a-şi îndeplini menirea din 
această viaţă de om. 

Este un lucru eliberator să aflăm că ne-am coborât voluntar în acest 
puț al uitării şi separării de Sursă. Odată ajunşi în acest întuneric 
spiritual, în mod aproape natural, ni s-a dezvoltat ego-ul, ca un mijloc de 
a suporta şi a rezista psihic la ciocnirile din acest plan fizic. Am putea 
spune chiar că ego-ul ne-a fost dăruit tot de Divinitate pentru a putea 
supravieţui aici. 

Scopul acestei coborâri sau distanţări de Sursă este să aducem aici, 
atât de departe, iubirea divină. Orice mică bucurie sau veselie sau fericire 
de o clipă înseamnă un imens progres pentru întreaga Creaţie, fiindcă ea 
se extinde prin aceste străpungeri în întuneric. 

Este un efort comun de a extinde graniţele Iubirii până în cele mai 
sumbre unghere ale imaginaţiei divine. Şi orice mic succes pentru 
creatură este un mare succes pentru Creaţie, care se adună neîncetat 
(succesele). 

Revenind la ego, el are rolul lui pentru subzistență, dar de obicei se 
opune integrării iubirii în viaţă. Prin urmare, cu cât spiritul evoluează şi 
doreşte să aducă tot mai multă iubire în condiţia umană, se loveşte de 
opoziţia ego-ului, care devine o frână pentru acest scop nobil. De aceea, 
spiritualitatea promovează ideea de eliminare a ego-ului, sau măcar de 
domesticire, de diminuare a lui. Este un echilibru dinamic între 
tendinţele egotice, conservatoare ale minţii-corp, şi tendinţa spirituală de 
expansiune. Pe parcursul evoluţiei, spiritul câştigă tot mai mult teren. 

Ne putem întreba de ce spiritul nu este mai îndrăzneţ şi să-şi 
impună voinţa contra ego-ului. Păi, este foarte îndrăzneţ, dar spiritul are 
agenda lui, planificarea lui înţeleaptă, care să nu strice ordinea lumii. 
Ego-ul este eliminat treptat, ca să nu producă mari dezechilibre. Iar la un 
moment dat sau mai multe, spiritul poate chiar produce mari deschideri 
sau străpungeri spirituale complete, ruperi ale vălului uitării şocante 
pentru bietul om. Este o adevărată provocare să integrezi o asemenea 
revelaţie în viaţa de zi cu zi. Unii oameni care au suferit o iluminare 
spirituală chiar renunţă la ea, fiindcă sunt buimăciţi. Tot de aceea, 
spiritele preferă deseori să alterneze între iluminare şi revenire la 
normal, cel puţin de câteva ori, pentru a obişnui omul cu ea şi a-l face să 
şi-o dorească tot mai mult. 

20 martie 2022 

SPIRIT ȘI ŞTIINŢĂ 


Omul nu-i Spirit, dar este spirit 6 Descoperirile fizicii cuantice Ș 
Nimic nu este separat & Paradoxurile Ș Vieţi paralele, nu succesive Ș 
Pro şi contra realităţilor similare paralele  6& 10-dimensional Ș 
Simţurile mentale suplimentare 


Omul nu-i Spirit, dar este spirit 


În mesajele spiritiste, autorul sau entităţile care se exprimă prin 
medium ni se adresează fie ca şi cum am fi nişte spirite eterne uituce sau 
adormite, copiii lui Dumnezeu, fie ca şi cum am fi nişte simpli oameni. 

Care-i adevărul despre noi, cum să ne privim, ca pe nişte co- 
creatori divini sau ca pe nişte pacienţi? 

Originea/Sursa i-a dezvăluit mediumului Guy Needler:2 cum a 
apărut Creaţia. Întâi Originea s-a divizat în două părţi, păstrând una 
pentru Sine, iar pe cealaltă a divizat-o în 12 Entităţi Sursă sau Dumnezei 
(Elohimi). Fiecăruia i-a acordat autonomie deplină şi ştiinţa Sa pentru a 
crea, la rândul lor, universuri multi-dimensionale. Universul în care ne 
aflăm noi a fost creat de unul dintre aceşti Dumnezei, care a ales să 
copieze modelul Original. Adică a păstrat jumătate din el pentru Sine, iar 
din cealaltă jumătate a creat miliarde de miliarde de spirite. Prin urmare, 
un spirit conţine o fracțiune infimă din Conştiinţa divină, totuşi, 
păstrând holografic toate calităţile divine. (Cum spune fizicianul vizionar 
Nassim Haramein, creaţia are o natură holografică şi fractalică.) 

Mai departe, acest spirit alege aceeaşi metodă de auto-divizare 
pentru a da naştere conştiinţei umane, trimise la încarnare într-un corp 
omenesc. Spiritul se poate diviza tot în 12 unităţi mai mici, destinate 
încarnării. Se poate încarna, pe rând sau simultan, în 12 organisme fizice. 
De obicei, spiritele mai evoluate nu se încarnează decât într-un singur 
corp la un moment dat, pentru a fi mai eficiente. Această informaţie, cu 
cele 12 diviziuni ale conştiinţei, o găsim şi la alţi mediumi (Joshua Stone, 
Benjamin Creme etc.). 

Aflăm încă un lucru interesant, acela că, dintre cele 12 unităţi de 
conştiinţă supuse încarnării, unele pot fi conştiinţe animale (numite 
„shards” de Guy Needler), având mai puţină concentraţie de conştiinţă. 
Aceeaşi idee o transmite şi spiritul Ananda în capitolul „Minţi 


2 www.spiritus.ro/RAZVAN/istoria_lui_dumnezeu.htm 

dezinformate” din cartea „Making Love to God”, transmisă mediumului 
Tina Spalding. Aici îmi aduc aminte şi de comunicarea telepatică a 
mediumului Nina Petre cu subconştientul unui motan năzdrăvan, 
motanul Costică, care fusese întrupat anterior într-un yoghin. Pare 
incredibil ca un spirit uman elevat să ajungă întrupat ulterior într-un 
animal domestic, ceea ce poate fi explicat prin aşa-numitele shards, sau 
fracțiuni de conştiinţă spirituală. (Vezi cartea „Viaţă, moarte şi dincolo de 
moarte“, de Nina Petre.) 

Şi acum, puţină aritmetică: din conştiinţa spiritului de 100%, 50% 
rămâne compactă, iar restul se poate diviza în maximum 12 unităţi, 
fiecărei unităţi revenindu-i, în medie 4,15%. Am putea spune deci că o 
Conştiinţă umană conţine cam 4% din Conştiinţa spiritului său. 
Înţelegem astfel de ce omul nu este echivalent cu Spiritul său. 

Desigur, este un model simplist şi cantitativ, iar în planul Conştiinţei 
nu se aplică aritmetica, aşa că este important să reținem că, indiferent de 
procentul de conştiinţă al unităţilor microspirituale, toate au calităţi 
divine complete (sunt holistice). Prin urmare, şi Conştiinţa umană este 
ca un Spirit, doar că ceva mai slăbit. În plus, ea preia informaţii doar de 
la mintea fizică, ceea ce-i reduce şi mai mult forța de impact. Deci 
conştiinţa umană este limitată de doi factori: procentul de conştiinţă 
spirituală încarnată şi contactul exclusiv cu realitatea fizică. Din cauza 
acestui procent redus, conştiinţa umană poate fi „umbrită” de „vălul 
uitării” a cine este, ca Spirit. 


Descoperirile fizicii cuantice 


Inteligența globală a început să urce cu viteză acum 100 de ani, 
odată cu apariţia mecanicii cuantice. Fizicienii s-au văzut dintr-o dată 
propulsaţi în poziţia neaşteptată de filosofi spirituali de prim rang. 
Descoperirile cuantice care au revoluţionat gândirea filosofică sunt 
principiul superpoziţiei şi principiul înlănţuirii. 

Principiul superpoziţiei postulează simultaneitatea particulă- 
undă, de care ştie orice licean care nu a chiulit de la orele de fizică. 
Mecanica cuantică spune că orice lucru există atât ca particulă, cât şi ca 
undă, simultan. De aici nu este decât un pas până la conceptul filosofic de 
nondualitate, anume că această Creaţie manifestată este totuna cu 
Absolutul creator nemanifestat. 

Tot mecanica cuantică spune că toate particulele sunt înlănţuite, 
adică păstrează o unitate iniţială. De aici rezultă conceptul filosofic de 

unitate a tot ce există. Nondualitatea creaţie-Creator şi unitatea lumii 
sunt caracteristici-cheie ale Divinităţii, unica Fiinţă ce există în realitate. 

Cine ar fi crezut că tocmai ştiinţa va veni în sprijinul unor doctrine 
antice greu de înţeles precum advaita vedanta, taoismul, buddhismul, 
precum şi revelaţiile diverşilor mistici de pretutindeni şi din toate 
timpurile?! În cursa spiritualităţii, multe religii au rămas de căruţă şi 
tocmai o ramură ştiinţifică a ajuns în plutonul fruntaş. Incredibil! 
Fondatorii mecanicii cuantice au rămas ei înşişi perplecşi de ce au 
descoperit şi s-au gândit că pe undeva este o greşeală. Chiar şi genialul 
Albert Einstein spunea că „Dumnezeu nu joacă zaruri”, apropo de 
principiul probabilistic cuantic, care a înlocuit determinismul fizicii 
clasice. 

Savanţii moderni au mers însă şi mai departe cu raţionamentele 
desprinse din experimentele cuantice. Ei spun acum că principiul 
superpoziţiei nu mai pare imposibil logic dacă luăm în calcul ideea că atât 
particula, cât şi unda există în mod determinist, dar în două universuri 
simultane, paralele: într-unul este particulă, iar în celălalt este undă! 

Cu alte cuvinte, trăim într-un multivers cu o infinitate de variante de 
universuri foarte asemănătoare. Asta se apropie de ceea ce sugerează unii 
iniţiaţi spirituali, că de fiecare dată când omul trebuie să aleagă, 
universul se bifurcă în două sau mai multe variante corespunzătoare. În 
fiecare variantă de univers, viaţa merge înainte. Evident, conform acestei 
teorii, numărul de universuri este nelimitat în multivers şi ele nu intră în 
contact unul cu celălalt. 


Nimic nu este separat 


Unitatea „Fizic - Psihologic - Spiritual” 
Nivelurile fizice crescătoare dimensional: 
1. Atomic şi subatomic 
2. Chimic-molecular 
3. Biologic-celular 
4. Mecanic-corporal 
5. Evenimente societale 


Psihologia are legătură cu fiecare dintre acele niveluri fizice. Astfel: 

1. Fizica cuantică a depistat un comportament al particulelor 
elementare care se schimbă când sunt observate de om faţă de 
momentele când nu există o conştiinţă-martor. 


2. Diferite substanțe chimice pot induce stări psihice deosebite 
(ex. DMT, LSD etc). Şi invers, anumite emoţii produc substanţe 
corespunzătoare în creier. 


3. Efectele psihosomatice. De exemplu: stresul psihic creează 
modificări negative în corpul fizic; dar masajul corporal creează 
modificări pozitive în psihic. 


4. Acţiunile proprii provin din gânduri şi emoţii. Faptele altor 
oameni ne produc gânduri şi emoţii. 


5. Psihologia mulțimilor are propriile sale legi. 


Domeniul fizic se referă strict la evidenţele empirice şi datele ştiinţifice. 

Domeniul psihologic este majoritar subiectiv, dar testabil parţial de 
ştiinţă. 

Domeniul spiritual (subitil-energetic) cuprinde fenomenele misterioase, 
neştiinţifice şi non-umane. 

Proiectul conştiinţei globale (Global Consciousness Project):3 are ca 
obiect de studiu generarea aleatoare de zero şi unu în câteva zeci de 
servere din întreaga lume. În mod normal, probabilitatea statistică a 
fiecăruia este de 50%. Dar s-a constatat, de exemplu, la atacarea 
turnurilor gemene din New York din septembrie 2001, că exact în acea 
perioadă s-au generat inexplicabil cu mult mai mulţi de unu (90%), 
încălcând flagrant legile probabilității matematice. Concluzia clară este 
că evenimentele societale au o influenţă asupra nivelului atomic, unde 
sunt generate acele impulsuri electronice. Este o legătură de la nivelul 5 
către nivelul 1, prin intermediul conştiinţei. 

Ţinând cont că există o legătură strânsă între domeniul fizic şi 
psihologic, dar şi spiritual, putem concluziona că există o unitate a 
întregii lumi, pe toate palierele sale. Nimic nu este separat de restul, 
aşa cum presupune ştiinţa, în mod simplist. TOTUL ESTE O UNITATE. 


13 https://noosphere.princeton.edu/ 

Paradoxurile 


Paradoxurile apar pentru că noi vedem mai mulţi acolo unde nu 
este decât Unul singur. 


Închipuie-ţi că eşti singur într-o cameră plină cu oglinzi. Fiecare 
dintre ele te reflectă dintr-o anumită poziţie, iar unele te reflectă cu un 
mic decalaj în timp. În loc de oglinzi am putea instala nişte ecrane LED, 
iar pe fiecare dintre ele rulează un film cu tine în timp real, dar cu mici 
decalaje. Din cauza decalajelor, privind doar ecranele, am putea trage 
concluzia că mişcarea de pe ecranul 2 apare din cauza mişcării de pe 
ecranul 1. De fapt, există o singură mişcare, cea a personajului viu din 
centrul camerei, iar tot restul sunt nişte deducţii bazate doar pe 
observarea ecranelor şi ignorarea persoanei reale care se mişcă. Tot 
secretul ar fi în acel decalaj dintre imaginile filmate, care ne sugerează 
ideea de falsă „cauzalitate”. 

Aşa este cu paradoxurile. Cauzalitatea pare a nu se mai respecta, din 
cauză că cineva a modificat decalajele dintre ecrane, eventual le-a 
inversat, şi vechea logică s-a dat peste cap. 

lată ce scrie iluminatul Cătălin Manea despre „Trezirea în 
paradox”, în cartea sa „Nobleţea firescului”, apărută în 2022: 

«Paradoxul... un joc aparent fără sfârşit, un joc care, de fapt, nu te 
ademeneşte în interpretări sau concluzii, ci îţi arată că, în această lume, 
nimic nu poate fi fix sau constant. De aceea, paradoxul este chiar focul cu 
care învăţăm să dansăm pentru o adaptare firească la această lume plină 
de imprevizibil. 

A urmări explicaţiile logice ale firului raţional implică pierderea 
tristă a intuiţiei şi astuparea prospeţimii de a descoperi ceea ce nu poate 
fi descoperit. Pentru că viaţa nu se defineşte, ea se descoperă lăsându-se, 
de fapt, descoperită de cel care nu face din asta un scop al deşertăciunii. 
Asemenea unei furtuni de nisip, viaţa aşterne fardul paradoxului peste 
privirile rigidizate de la atâta adorare a explicabilului. 

De aceea, de multe ori, pare că nimic nu mai are sens. Şi are sens să 
nu mai aibă nimic sens, deoarece tot ceea ce are sens nu îţi poate arăta 
crăpătura ce te poate scurge în afara uzualului. Sau, mai mult, chiar dacă 
totul este în conformitate cu dorinţele si standardele tale, simţi că totul e 
destrămat. Chiar dacă raţional este totul aşezat, în tine există o frumoasă 
zbatere a paradoxului, care parcă vrea să se joace pe acest tărâm 
imprevizibil. Ce echipă sublimă! Paradoxul călcând pe tărâmul 
imprevizibilului. Un nor rupt din cerul prefăcut în pământ, din care 

curge o ploaie ce nu este înţeleasă, dar care nici nu are nevoie să fie 
înțeleasă. » 


Vieţi paralele, nu succesive 


Că vieţile spiritului sunt paralele, nu succesive, am putea accepta 
teoretic, oarecum. Totuşi, nu putem înţelege deloc cum o viaţă ulterioară 
poate influenţa o viaţă trecută. Pare o simplă afirmaţie gratuită şi fără 
fundament logico-cauzal. Prin asta demonstrăm că nu înţelegem nici 
faptul că vieţile sunt paralele. Paralel înseamnă simultan. 

lată cum putem interpreta ideea că avem vieţi paralele şi nu 
succesive. Ea se corelează cu altă idee năstruşnică, anume că există mai 
multe Pământuri fizice paralele, dar şi cu ideea că particulele cuantice 
sunt probabilităţi, nu entităţi. 

Evenimentele de pe Pământ se derulează după o diagramă 
arborescentă, în care, la fiecare intersecţie, apar bifurcaţii de ramuri, 
reprezentând două sau mai multe posibilităţi de evoluţie generală şi 
alegere individuală. Privind această diagramă de sus, observăm că se 
activează anumite traiectorii, iar fiecare traiectorie reprezintă o versiune 
a Pământului. Unele traiectorii au porţiuni comune între ele sau, 
dimpotrivă, sunt foarte depărtate ca rezultat. Toate acestea formează 
setul de Pământuri fizice paralele. În acest sens, Pământul nu este privit 
ca un corp solid, ci ca o traiectorie a unor evenimente înlănţuite. Şi există 
nenumărate Pământuri fizice paralele. 

Conştiinţa spiritului se întrupează în toate aceste Pământuri 
alternative, nu numai într-unul dintre ele. Încarnările pot începe în 
aceeaşi perioadă în două sau mai multe Pământuri, evoluând diferit. Dar 
unele încarnări se petrec numai în unele versiuni de Pământ, nu şi în 
altele. 

Iar asta mai înseamnă că trupul este ceva abstract, deloc solid, cum 
ni-l închipuim noi. Vizionarii spun că obiectele sunt iluzorii, cum ar fi 
rotocoalele de fum. 

În fiecare versiune de Pământ (traiectorie de evenimente) trebuie să 
se păstreze cauzalitatea, curgerea într-un singur sens. În acest sens, O 
viaţă anterioară cauzează anumite urmări karmice într-o viaţă ulterioară. 
Totuşi, după cum afirmă şi cercetătoarea prin hipnoză Elena Gabor, 
este posibil ca o viaţă viitoare să influenţeze o viaţă trecută, ceea ce ar 
contrazice principiul cauzalităţii. Cum este posibil? 

Este posibil, dacă acceptăm că această influenţă se petrece prin 
corpul comun, care este Spiritul sau Conştiinţa centrală. Deci acea viaţă 
viitoare ne poate influenţa numai dacă ea nu face parte din traiectoria pe 
care ne aflăm acum, ci din altă traiectorie, dintr-un Pământ paralel. Nu 
este o influenţă din viitorul actualului Pământ, ci dintr-un Pământ 
paralel. 

Astfel se rezolvă paradoxul acauzalităţii prin introducerea 
conceptului Pământurilor paralele, care nu recunoaşte planeta ca fiind o 
entitate concretă, ci o succesiune de evenimente, deci ceva abstract. 

Iar aici dăm peste conceptul cuantic de probabilitate de undă, care 
spune cam acelaşi lucru: nu există particule solide, ci acţiuni punctuale 
ale unor probabilităţi abstracte. Dacă plecăm de la ideea că această lume 
este solidă, am dori să recunoaştem aceeaşi soliditate şi la nivelul cuantic, 
ceea ce însă nu reuşim. Observăm un comportament al unei presupuse 
particule solide, dar numai când facem observaţia respectivă (ca şi cum 
ne-ar „cânta în strună”), iar în restul timpului, comportamentul nu este 
al unei entităţi concrete. Este ca şi cum particula respectivă (sau 
imaginea ei) aparţine simultan de mai multe realităţi paralele. 

Să zicem că un observator exterior vrea să afle starea Pământului la 
un moment dat. Starea de fapt, nu poziţia spaţială. Asemenea unei 
particule cuantice, starea este o probabilitate, cauzată de istoria generală, 
de evenimentele petrecute, de traiectoria probabilistică pe care se află 
acest observator. 


Pro şi contra realităţilor similare paralele 


Destul de recent, spiritele superioare au început să ne transmită prin 
mediumi că există o infinitate de linii temporale paralele, adică o 
infinitate de Pământuri care coexistă. Într-o linie temporală, Pământul a 
fost distrus de un cataclism, în altă linie temporală, Pământul este un 
paradis pentru toţi locuitorii săi şi tot aşa, nenumărate variante. Noi ne- 
am afla acum într-o variantă în care ar depinde de noi pe ce traiectorie 
cârmim planeta: către armonie între noi şi cu natura sau către 
distrugerea totală. 

Această logică are însă un posibil defect. Ea consideră că noi trăim în 
singura realitate concretă, iar celelalte variante ar fi ireale, probabilistice, 
virtuale. Ar trebui, eventual, să vorbim de o unică realitate concretă şi de 
multe alte irealități virtuale paralele cu ea. Iar asta nu ar aduce nicio 
noutate la paradigma deja folosită de gândirea omenească. 

Însă iluminaţii afirmă că realitatea este o iluzie. Cu alte cuvine, 
realitatea noastră este la fel de ireală ca şi celelalte. 

De ce atunci ni se vorbeşte despre realităţi similare paralele? Poate 
pentru a justifica ideea de liber-arbitru, care stă la baza tuturor 
învățăturilor spirituale. Totuşi, odată cu iluminarea, se vede că nu există 
niciun liber-arbitru, fiindcă nu există nicio persoană separată de Întreg. 
Libertatea aparţine numai Întregului şi este o libertate absolută, 
necondiționată, cu adevărat imprevizibilă. 

Odată ce dispare noţiunea de liber-arbitru, oare nu devine superfluă 
şi ideea de Pământuri paralele, ca şi multe alte noţiuni sau învățături 
spirituale?! Poate că au fost doar nişte poveşti frumoase, de care copiii au 
nevoie până mai cresc. 

Acceptând că există un singur Făptuitor universal, nu putem exclude 
complet ideea că El şi-ar imagina simultan mai multe realităţi paralele, 
pe care le-ar trăi simultan. Ar fi o modalitate de expansiune creatoare. 
Nu se pune problema că s-ar plictisi să trăiască o singură realitate, căci El 
nu simte plictiseala. El priveşte prin ochii tuturor fiinţelor, limitându-se 
la spectrul senzorial şi mental al creaturii respective. Deci, deja priveşte 
realitatea unică într-o infinitate de moduri diferite şi interesante. Dar 
nimic nu-l opreşte să genereze şi alte realităţi similare şi simultane, 
pentru a face jocul vieţii şi mai interesant. 

Totuşi, din nenumărate relatări spiritualiste aflăm că există, cu certitudine, 
acel mecanism numit Akasha, care este intens folosit de spirite pentru a afla 
diverse variante de viitor. Akasha nu doar stochează amintirile universale, ci şi 


generează scenarii de viitor. Nici spiritele nu ştiu cum o face, dar se folosesc 
din plin de acest mecanism futurologic. 


10-dimensional 


Pentru a ne lămuri oarecum misterul dimensiunilor multiple am 
putea apela la matematică. 

Noi trăim într-un plan cu trei dimensiuni spaţiale şi una temporală: 
3D+t. Mai bine spus, mintea noastră este setată să priceapă realitatea 
doar cu atâtea dimensiuni, nici mai multe, nici mai puţine. Dar savanții 
sunt convinşi să realitatea are mai multe dimensiuni. Conform algebrei 
superioare, ar fi vorba de 8D+t. Pentru ca spaţiul să aibă stabilitate, 
trebuie să aibă musai 8 dimensiuni. Şi conform teoremei lui Cantor, este 
nevoie de încă o dimensiune suplimentară care să menţină stabilitatea 
acestui sistem. l-am putea spune Absolutul transcendent, 10- 
dimensional. 

Deci Dumnezeu este atât transcendent, Creator, cât şi imanent 
(creaţia însăşi): 1 + (8D + t) = 10. Din perspectiva creaţiei, există un 
Creator distinct de ea. Dar din perspectiva Lui, doar El există şi este totul, 
inclusiv toate creaturile. Aceasta este şi viziunea spiritualităţii 
nondualiste. 

Desigur, este o adevărată provocare să înţelegem ce, unde, cum sunt 
celelalte 5 dimensiuni ascunse. Să o luăm uşurel. 


NOTĂ: Spiritualitatea new age vorbeşte despre Ascensiunea în 4D şi 5D. 
Sensul acelor simboluri este cu totul altul decât cel pe care-l folosim aici. 


Ca să analizăm planul superior 4D+t suntem obligaţi să folosim 
proiecţiile sale în planul 3D+t. Mai concret: Dacă notăm dimensiunile 


spaţiale 4D cu 1, 2, 3 şi 4, atunci vom avea următoarele proiecţii sau 
modele oarecum inteligibile în planul nostru: 


(1,2,3)=+t 
(1,2,4)+t 
(1,3,4)+t 
(2, 3,4)+t 
(1,2, 3,4) 


Observăm că ultima proiecţie nu conţine dimensiunea temporală. Cu 
alte cuvinte, am substituit dimensiunea temporală, dinamică, cu una 
spaţială, statică. 

Matematic vorbind, avem nevoie de 5 proiecţii sau modele pentru a 
înţelege cam ce înseamnă un spaţiu cu încă o dimensiune suplimentară. 
Trebuie să fragmentăm realitatea mai vastă pentru a o analiza cu mintea 
noastră 3D. În general, mintea omenească gândeşte liniar şi succesiv, 
ceea ce nu corespunde cu planurile superioare, unde ideile vin la pachet, 
dintr-o dată. 

Chestiunea seamănă puţin cu istoria fizicii. Ce simplă era fizica 
newtoniană, învățată la şcoală! Şi ce complicată este fizica modernă, atât 
de complicată, încât nici măcar cele mai strălucite minţi nu o înţeleg pe 
deplin. Fizica modernă se bazează deja mai multe modele: modelul 
standard, modelul cuantic, modelul superstringurilor, teoria totului a lui 
Garett Lisi, modelul unificator al lui Nassim Haramein etc. Niciunul 
dintre aceste modele nu le înglobează complet pe celelalte, ci aduce o altă 
perspectivă asupra fundamentului creaţiei. 

Simţurile mentale suplimentare 


Matematic vorbind, cu cât urcăm spre mai multe dimensiuni, cu atât 
numărul proiecţiilor necesare în planul nostru 3D creşte foarte mult. 


5 pentru 4D+t (combinări de 5 luate câte 4) 
15 pentru 5D-+t (combinări de 6 luate câte 4) 
35 pentru 6D+t (combinări de 7 luate câte 4) 
70 pentru 7D+t (combinări de 8 luate câte 4) 
126 pentru 8D+t (combinări de 9 luate câte 4) 


Am putea compara aceste proiecţii cu nişte simţuri. Fiecare 
dimensiune suplimentară adaugă, în mod automat, creaturii din acea 
dimensiune un număr corespunzător de simţuri. Deci, dacă în 3D folosim 
5 simţuri (văz, auz, miros, gust, tactil), în 4D se mai adaugă alte 5 simţuri 
cu totul noi, în 5D, încă alte 10 etc. 

Desigur, lucrurile nu stau exact aşa, dar măcar ne putem face o idee 
cum se complică lucrurile cu cât urcăm pe scara dimensiunilor. Se 
complică pentru mintea noastră 3D, însă realitatea este simplă pentru 
fiinţele care trăiesc în planurile respective. Cel mai simplu este pentru 
spiritele foarte înalte din 8D, care văd întreaga realitate dintr-o ochire, 
fără niciun efort, fiindcă dispun de toate simţurile mentale posibile. 

Acest lucru l-au remarcat semenii noştri care au fost „răpiți în duh” 
în planurile foarte înalte. Acolo, înțelegeau absolut orice şi nu mai aveau 
nicio întrebare. Însă revenind în lumea terestră, au constatat că 
neclarităţile au revenit şi nu mai puteau explica lucruri esenţiale, care 
acolo păreau extrem de simple. De ce? Pentru că şi-au pierdut multe 
dintre simţurile mentale. 

Cum să înțelegem cele 5 dimensiuni suplimentare, de la 4D la 8D? 

Am putea face o comparaţie cu planurile invizibile, denumite de 
către teosofie: astral, mental, cauzal, spiritual, universal. 

În astral (4D+t), avem o viziune panoramică de 360 de grade (lucru 
remarcat de toţi călătorii în astral, ba chiar şi de unii oameni cu 
capacităţi de clarviziune în 3D. Ba chiar şi văzătorii de aură percep, din 
altă perspectivă, a patra dimensiune). Este evident, o urmare a faptului 
că avem acces la o dimensiune spaţială în plus. 

Tot în astral, ne putem deplasa instantaneu între două puncte. 
Evident, scurtătura apare în dimensiunea spaţială suplimentară, deşi 
încă există timp. 

În planul astral superior, viaţa sufletelor este foarte similară cu a 
pământenilor. Dar apar unele diferenţe, ca libertăţi suplimentare. De 

pildă, omul poate zbura sau levita cu uşurinţă. Putem interpreta acest 
fenomen ca o utilizare a celei de-a patra dimensiuni spaţiale, de care am 
amintit mai sus. După cum a stabilit Einstein, gravitația apare prin 
curbarea celei de-a patra dimensiuni spaţiale. Ei bine, astralul ne pune la 
dispoziţie această posibilitate, de a „îndrepta” acea curbură. Cu cât 
vibrația astrală este de frecvenţă mai ridicată, cu atât levitaţia devine mai 
uşor de obţinut. În astralul foarte jos, nu este posibilă deloc. 

Trecând acum în planul mental, lucrurile devin şi mai fantastice. 
Dacă în astral eram legaţi de o ambianţă consensuală, adică era aceeaşi 
pentru toţi locuitorii dintr-un loc, în schimb, în planul mental avem 
libertatea totală de a modifica complet mediul. Putem chiar crea şi 
distruge lumi. Această performanţă este posibilă fiindcă avem acces la 
încă o dimensiune suplimentară. (5D+t) 

În planul cauzal, putem scruta viitorul şi prezice evenimentele, cu 
ajutorul mecanismului numit Akasha. Pentru a înţelege fenomenul, am 
putea spune că se adaugă încă o dimensiune temporală (5D+2t). 

În mod normal, reprezentăm timpul ca un vector, adică o linie 
dreaptă (axă) cu o săgeată a curgerii timpului din trecut spre viitor. Dacă 
însă definim timpul ca un plan bidimensional, atunci timpul devine o 
mulţime de vectori rotiţi sub diverse unghiuri. Cu alte cuvinte, din fiecare 
moment important se ramifică mai multe viitoruri posibile. Deci în 
planul cauzal există, practic, o infinitate de fluxuri temporale. Aflându-ne 
acolo, putem explora toate posibilităţile şi putem face nişte previziuni pe 
termen lung, pe baza probabilităților. 

Totuşi, dacă le comunicăm celor din planul terestru, aceste 
previziuni se pot dovedi eronate. De ce? Pur şi simplu, fiindcă am ales o 
previziune care nu corespunde cu varianta de plan terestru în care am 
aterizat. Da, este evident că, privind din cauzal, există mai multe 
Pământuri, unde se desfăşoară diverse scenarii. Într-un scenariu, nici nu 
a existat al doilea război mondial, pe când în altul, omenirea deja a 
dispărut din cauza unui conflict nuclear. Şi există numeroase astfel de 
scenarii, care în planul cauzal coexistă, niciunul nepredominând faţă de 
restul. Deci, ceea ce noi, în 3D, considerăm o realitate palpabilă, pentru 
cei din dimensiunile superioare, este o simplă variantă de lucru, cu nimic 
mai reală decât celelalte scenarii. 

Ne vom opri aici cu speculaţiile, ca să nu ni se încingă prea tare 
creierul. 

30 martie 2022 

DUMNEZEUL BINELUI PERSONAL 
ESTE O FICŢIUNE 


“Istoria omenirii este desfăşurarea cugetării lui Dumnezeu. Nu se 
mişcă un fir de păr din capul nostru fără ştirea lui Dumnezeu” (Mihai 
Eminescu) 


Iubirea necondiționată este totul 


Binele şi răul sunt categorii relative. De ce? 

Binele apare din copilărie ca fiind acele experienţe personale 
plăcute. Primul bine pe care-l simţim este sânul matern. 

Mai târziu, empatizăm cu semenii, dar tot pe baza experienţelor 
personale anterioare. Aşa învăţăm şi ce este binele celorlalţi. Iar 
societatea ne întăreşte comportamentul altruist prin recompense ce ne 
gâdilă ego-ul. 

În final, aflăm de la alţii ce este binele moral (din ideologii, filosofii, 
teologii etc). Acest tip de bine este extrem de înşelător, fiindcă depinde 
de nişte idei volatile şi schimbătoare. De pildă, nazismul prezenta binele 
sub o formă ce s-a dovedit a fi complet falsă. 

Prin urmare imaginea pe care ne-o clădim despre Dumnezeul 
„binelui” depinde direct de experienţele noastre personale (adică egotice) 
sau de nişte idei (prin definiţie, înşelătoare). Ar fi mai corect să-l 
denumim Dumnezeul „binelui personal”. Şi atunci, cât de credibil sau 
real sau universal valabil este acest Dumnezeu personal creat de mintea 
şi experienţele noastre limitate?! 

Desigur, se poate obiecta ca spiritele superioare ne încurajează 
această viziune a Divinităţii binelui. Aşa este, dar nici nu au cum să facă 
altfel, fiindcă ele se folosesc de ceea ce avem deja ferm înrădăcinat în 
minte. 

Dovada este că, în transmisiile mediumnice mai recente, aceleaşi 
spirite bune lansează nişte idei mai „revoluţionare”, în consonanţă cu 
nondualitatea. Se întâmplă asta, fiindcă mintea omenirii a făcut 
progrese şi poate primi un adevăr de alt nivel. Anume, că acel imaginar 
Dumnezeu al binelui personal nu există. El este ca un talisman de 
autoprotecţie — ficţiunea feririi magice de suferinţe. 

Acest nou adevăr creează o revoluţie în gândirea spirituală şi este o 
piatră de încercare pentru mulţi. Totuşi, binele nu dispare din viaţa 

noastră, căci este înrădăcinat în experienţele noastre omeneşti. Ştim cu 
toţii sau nu putem uita ce este bun şi ce este rău. 


Dar experienţele extatice beatifice? Oare nu acela este 
Dumnezeul binelui?! 


Absolutul divin este dincolo de preferinţele naturale ale omului. Nu 
poate fi redus la atracţia naturală către plăcere şi fuga de suferinţă a 
oricărui om normal. Divinitatea este cu totul altceva. Binele practic este 
una, iar Absolutul este alta, este nondual (dincolo de perechile bine/rău, 
adevăr/minciună, corect/greşit etc.). 

Într-adevăr, în experienţele parapsihice apare uneori, temporar, 
acea stare de fericire absolută, care coincide cu ceea ce am putea numi 
Binele suprem, din care nimeni n-ar vrea să mai iasă vreodată. Dar oare 
este acea fericire identică cu binele omenesc? Desigur că nu. Binele 
omenesc, relativ, este o condiţionare învățată. În schimb, acea fericire 
extatică este un magnet pentru lumea spiritelor. Am putea să-i spunem 
„Bine absolut”, ca să ne apropiem cumva de el. Dar este ceva greu de 
înțeles. Şi puţini oameni au avut acces direct la E. 

Însă există o legătură: omul învaţă ce este binele relativ de la ceilalţi 
oameni, dar şi pe baza intuiţiei Binelui absolut, primind scurte fericiri 
spirituale care îl încurajează să „facă binele” pe Pământ. Cine îl 
încurajează în acest mod? Spiritele bune. Chiar şi iubirea romantică este 
unica Iubire care există, dar limitată la un singur om. Este doar un flash, 
care, peste ceva timp, ar putea dispărea la fel de misterios cum a venit... 
Şi-a jucat rolul şi acum poate să plece. 

Iubirea divină necondiționată iubeşte totul, nu numai aspectele 
fericite. Mai mult, le trăieşte direct pe toate, inclusiv suferinţa. Suprema 
fericire şi suprema suferinţă sunt incluse în Absolut, care nu se reduce la 
niciuna dintre ele. Biata fiinţă umană nu poate pricepe şi nici suporta aşa 
ceva, decât primind Graţia iluminării. 

În concluzie, pe de o parte, există Dumnezeul imaginar al binelui 
personal, iar pe de altă parte, există Dumnezeul real al iubirii 
necondiționate a totului, inclusiv a conflictului dintre bine şi rău. 
Conceptul de Dumnezeu personal versus conceptul de Dumnezeu 
impersonal — din această dilemă ego-ul nu poate ieşi. 


Iubirea este Absolutul? 


Există unii semeni ai noştri care pot induce în altă persoană, 
temporar, un puternic sentiment de iubire. Tehnic vorbind, ei emit un 

flux puternic de energie de la nivelul Anahata chakra. Iubirea este o forţă 
teribilă şi „victima” nu i se poate opune, decât dacă este conştientă că este 
supusă unui tir energetic cu putere hipnotică. Deci iubirea poate fi 
considerată o energie specială, manipulabilă de către oameni speciali. 

Desigur, această energie provine dintr-o Sursă infinită, numită şi 
Dumnezeul iubirii. Dar acesta nu este Absolutul Creator, ci este creat. 
Prima energie pe care o creează Absolutul este iubirea. Automat, ea 
generează opusul său, lipsa de iubire (care ia mai multe forme: frică, ură 
etc.). Iubirea nu există în Absolut, fiindcă nu are niciun obiect asupra 
căruia să se manifeste şi nici măcar ca iubire de sine nu există, fiindcă 
acolo nu există nicio conştiinţă de sine. 

Iubirea-fericire apare doar odată cu Creaţia şi se adresează Creaţiei. 

Notă: Absolutul nu trebuie înţeles ca o entitate care decide să creeze 
ceva. Creaţia este simultană şi totuna cu Creatorul. «La început era Cuvântul 
şi Cuvântul era la Dumnezeu şi Dumnezeu era Cuvântul.» (loan 1:1) 


Nondualitatea este simultană cu Dualitatea. Absolutul şi Relativul sunt cele 
două feţe ale monezii. Nu există o ierarhie şi nici o succesiune a lor. 


Unii iluminaţi ne relatează că, iniţial, iluminarea lor a constat într-o 
stare de detaşare, fără emoţii, de percepţie a vidului în orice, văzând 
lumea ca pe o iluzie. Mai târziu, peste luni sau ani de zile de deşert 
sufletesc, iluminarea s-a îmbogăţit cu dimensiunea iubirii. Abia aceasta 
este iluminarea completă, când se poate vorbi despre „iubirea 
necondiționată”. 

Am putea spune că această primă etapă este traversarea 
purgatoriului, în care psihicul se purifică de ultimele reziduuri pentru a 
putea primi, în final, iubirea. Şi am putea specula mai departe, că prin 
unele practici spirituale, aceste reziduuri pot fi micşorate chiar înainte de 
iluminare şi astfel, durata purgatoriului să se reducă. Am găsit astfel 
rostul învățăturilor spirituale, deşi ele, în sine, nu pot provoca 
iluminarea. 

Unele persoane suportă cu greu trecerea prin vid şi numesc această 
perioadă „Noaptea întunecată a sufletului”. De fapt, vidul este doar 
aparent pentru minte, dar aşa îl percep toţi oamenii. Nu există concepte 
despre ce se află dincolo de minte, de aceea, oamenii i-au dat non- 
existenţei numele şi înţelesul de „vid”. Non-existenţa este tot un fel de 
existenţă, dar inimaginabilă. 

Sintagma „iubire necondiționată” cuprinde în ea două aspecte: 
iubirea, care se referă la dualitatea creată, şi pacea, care se referă la 
nondualitatea creatoare. În prima fază a iluminării apare sentimentul de 
pace absolută, specifică neantului, lipsei oricărei manifestări. Abia în a 

doua fază a iluminării, este integrată şi dualitatea relativă, care este 
iubită  „necondiţionat”, nediferenţiat, ca pe un copil drag al 
nondualităţii. Desigur, nu la toţi iluminarea s-a întâmplat în această 
formă etapizată, dar cei care au păţit aşa sunt dovada vie a acestor 
concluzii. 

Această iubire pare absurdă minţii umane; de pildă, ea are imensă 
compasiune pentru cel care suferă, dar priveşte pozitiv şi suferinţa, ca pe 
o necesitate. Interesant însă, omul care a primit această Graţie nu 
întotdeauna înţelege şi rațiunea acelei suferinţe, dar are o încredere 
totală în înţelepciunea divină. Faţă de starea de neant absolut, senin şi 
pacific, creaţia, indiferent sub ce formă s-ar manifesta, este o colosală 
minune. Dinamismul creaţiei este iubit în totalitatea sa, poate, fiindcă 
intră în antiteză cu starea de nemişcare absolută, în care nu se întâmplă 
niciodată nimic. 

Omul iluminat trăieşte simultan în două lumi: cea a dualității şi cea 
a nondualităţii. Pe de-o parte, este om ca oricare altul (cu o personalitate 
şi condiţionări omeneşti), dar pe de altă parte, şi-a pierdut simţul eului 
(sentimentul de persoană separată de restul lumii). El vede totul, inclusiv 
propriul corp-minte, ca făcând parte dintr-un continuum de energie 
universală. Un alt nume al nondualităţii poate fi nonsepararea. 

Nondualitatea este neantul absolut, unde nu există nimic, 
literalmente. Ca să existe conştiinţă, ar trebui să aibă un obiect de 
contemplat, or nu există nimic acolo. Deci nici măcar conştiinţă. Un alt 
nume al nondualităţii poate fi nonconştiinţa. Este un nimic atât de 
adânc, înspăimântător, care poate fi numit şi nonexistenţă. Sau 
Dumnezeu. În acest nimic apare lumea asta mirifică, cu miliardele ei de 
forme şi mişcări. Cum şi de ce? 

«Doar EI, acela care porni Creaţiunea, 

EI, cel care-o priveşte din ceruri, numai El, 


EI, cel care-a făcut-o, sau poate n-a făcut-o. 
EI singur ştie poate. Sau poate că nici El.» 


Sursa: “Imnul creaţiei”, traducere din Rig Veda de Mihai Eminescu!“ 


12 aprilie 2022 


14 http://www.spiritus.ro/RAZVAN'/opusi_fara_opozitie.htm+Imnul_Creatiunii 

FINEŢURI NONDUALISTE 


Ego-ul e un gramatician & Metafora mersului pe sârmă O Arma 
perfectă a ignoranței G Eu nu există G Nondualitatea este nihilistă? G 
Nondualitate moderată și radicală 8 Trezirea însăşi se trezește G 
Detaşarea nu înseamnă nihilism 


Ego-ul e un gramatician 


Oamenii scriu texte nenumărate şi nu se gândesc niciodată cum 
anume scriu. Au învăţat cândva, iar acum scriu automat. Din când în 
când, apare un lingvist care începe să împartă textele în propoziţii şi în 
părţi de vorbire, să le analizeze sintactic şi morfologic. Exact ăsta-i ego- 
ul, un gramatician, care comentează cât de corect sau incorect au scris 
oamenii. Ego-ul nu este un creator de texte, ci un simplu critic al textelor 
altora. 

La această analogie am ajuns pe baza studiilor de neuroştiinţă şi în 
acord cu nondualitatea. Ego-ul — adică senzaţia că suntem cineva, o 
persoană, un decident — este un simplu comentariu ulterior la 
desfăşurarea vieţii. Întotdeauna este decalat, în urma vieţii. Realitatea se 
desfăşoară independent de voinţa „persoanei”, ego-ul fiind acel şuvoi de 
gânduri secundare care însoțesc curgerea vieţii. Prezentul articol este 
scris în acord cu această viziune NONDUALISTĂ RADICALĂ. 

Deci, realitatea este jocul primar, adevărat. Ego-ul provoacă jocul 
secund al spectacolului mental, al comentariilor, opiniilor, 
presupunerilor, speranţelor, amintirilor, toate raportându-se la gândul 
de „eu”. În jurul gândului primordial de „eu” — care este chiar mai mult, 
anume, o contracție energetică — se adună automat restul gândurilor 
legate de „persoana mea”. 

Corpul şi gândurile există, dar nu şi „persoana mea”, care este o 
senzaţie distinctă, adăugată la mintea-corp. Fiind doar o anexă, o 
adăugire, senzaţia de persoană poate fi şi scăzută, eliminată fără niciun 
pericol. Exact asta se petrece în fenomenul trezirii sau iluminării 
spirituale. 


+ kk 


Disclaimer (derogare de răspundere): 

Metafora mersului pe sârmă 


Să scrii despre nondualitate este ca şi cum ai merge pe o sârmă 
întinsă peste o prăpastie. Oricând poţi pune piciorul greşit şi să aluneci în 
hăul nonsensului. 

Este mult mai simplu să trăieşti nondualitatea: este ca şi cum ai 
merge pe o sârmă întinsă peste o prăpastie. Cu diferenţa că, graţie trezirii 
de moment, vezi că sârma este imaginară...! 

Ce vei face atunci? 

Dacă te vei panica, din cauză că n-ai pe ce călca, atunci o sârmă se va 
materializa instantaneu sub picioarele tale, dându-i falsa senzaţie de 
siguranţă. Şi vei reveni la echilibrul logicii. Totuşi, cât de sigur poate fi 
mersul pe sârmă?! 

Dacă însă nu te vei speria că pluteşti pe aer, observând că şi 
prăpastia este tot imaginară, te vei lăsa să cazi în gol, râzând de teama de 
moarte a acrobaţilor responsabili. Şi vei cădea, vei tot cădea la nesfârşit şi 
vei fi cu adevărat în siguranţă, fiindcă imaginara prăpastie nu are niciun 
capăt. Plutind în gravitație zero, nimic nu-ţi mai este greu sau imposibil. 


Arma perfectă a ignoranței 


Ego-ul este un produs genial al Divinităţii, arma perfectă a 
ignoranței. Nu a fost uşor să ajungă la ea. Conform mitului biblic, 
Dumnezeu a trebuit să inventeze întâi şarpele, apoi pomul interzis şi apoi 
să o convingă pe Eva să muşte din măr. Abia atunci a putut fi păcălit 
Adam şi aşa a căzut întreaga omenire în ignoranță. Aşa spune povestea. 

Omul ignoră evidenţa divină, anume că totul este o unitate fără 
cusur, totul e înlănţuit şi interdependent, şi nici fiinţa umană nu e 
separată de restul lumii. Doar omului actual i se pare normal să fie 
separat de totul, să fie un subiect în relaţie cu o mulţime de obiecte. Este 
o simplă iluzie mentală, la fel cum există şi iluzii optice sau sonore. 

Ego-ul are rolul său divin şi se pricepe bine să acopere Realitatea cu 
vălul ignoranței. Este un instrument redutabil al Divinităţii, pe care Ea 
însăşi l-a creat şi îl menţine, pentru scopuri greu de priceput de mintea 
omenească. Iar la un moment dat, tot Ea ridică vălul, fără explicaţii. 

Iluzia e opera Spiritului. Iluminarea este tot opera Spiritului. „Eu” de 
ce mă bag în seamă?! 

Eu nu există 


Dacă „eu” nu există, cine face alegerile individuale? 

În primul rând, condiţionările psihice şi fizice, personalitatea umană 
(am putea să-i spunem inconştientul). În al doilea rând, o instanţă 
superioară misterioasă, impersonală (am putea să-i spunem Sine, Spirit, 
Dumnezeu) sau supraconştientul. Tertium non datur. Conştientul nu are 
liber-arbitru, aşa cum pretinde, fiindcă el nu alege nimic, fiind decalat cu 
o secundă în urma realităţii. 

Desigur că nu putem accepta uşor această idee, fiindcă, la urma 
urmei, ne credem a fi tocmai această voinţă personală. Nu vrem şi nici nu 
putem renunţa la acest statut de „fiinţă autonomă”. Face parte din 
programarea, condiţionarea noastră dată de Creator -— unica Fiinţă ce 
există. (Mai corectă ar fi exprimarea că s-a programat singură.) 

Este incorect să spun că nu am liber-arbitru, şi sună chiar 
deprimant, ci că „eu” nu există. Liberul-arbitru este un atribut 
fundamental a ceva ce nu există. Însă, dacă cred că sunt o „persoană”, 
atunci automat voi fi convins că am liber-arbitru, nici nu se poate altfel. 

Nu voi recomanda nimănui să susţină sau să creadă că nu are liber- 
arbitru. Nu ar fi onest să afirme aşa ceva cât timp nu a trăit iluminarea, 
prin care să se convingă singur de acest adevăr. Ca simplă credinţă, poate 
deveni periculoasă pentru sănătatea psihică. (De fapt, marea majoritate a 
credințelor omului sunt dăunătoare, căci sunt bazate pe un neadevăr 
fundamental: că el ar fi ego-ul.) 

Înţelepciunea adunată prin experienţe de viaţă ne poate conduce, 
din aproape în aproape, la aceeaşi idee: că evenimentele şi deciziile 
principale din viaţă nu puteau fi evitate, iar noi doar am alunecat pe un 
făgaş aranjat de forţe invizibile. 


Nondualitatea este nihilistă? 


Când un ego ascultă sau citeşte adevărul nondualist, una din 
posibilele sale reacţii este să fugă înspăimântat, eventual suduind sau 
batjocorind. O altă posibilă reacţie este să încerce să obţină un avantaj, 
un secret, ceva -— asta îi este natura, să atragă orice idee în vârtejul 
propriei sale supravieţuiri. Se preface că nu ar fi vorba chiar despre 
eliminarea sa, ci despre altceva. 

Cum spunea neo-advaitinul Jim Newman, când ego-ul încearcă să 
pună în practică adevărul nondual radical, poate deveni chiar nihilist 

— adică extrem de pesimist, sceptic, distructiv. De exemplu, îşi propune 
să nu mai caute nimic, să nu mai depună niciun efort spiritual — care este 
tot un fel de căutare şi un efort de autoanihilare. 

În schimb, descrierea stării de nondualitate, de unitate a tot-ceea- 
ce-există, nu este nihilistă, ci un indicator către adevărul absolut. 

Dar când ego-ul mental încearcă să aplice acest adevăr la existenţa 
relativă, are mari şanse să devină nihilist, inadecvat, fals. Orice gândeşte 
ego-ul despre sine este fals, pentru că el însuşi nu există ca fiinţă, ci este 
doar un gând primordial, care se înconjoară cu o mulţime de alte 
gânduri, care să-i acopere goliciunea. 

De pildă, mă pot comporta prosteşte — iar oamenii o fac deseori — 
dar asta nu înseamnă că eu aş fi prost, fiindcă ar însemna că eu aş fi 
personalitatea mea. Or nu există niciun eu. Există doar un agregat de 
calităţi şi defecte care se pot schimba de-a lungul vieţii şi există o serie de 
decizii bune sau proaste, dar pe care nu le ia „persoana”, ci 
supraconştientul sau inconştientul. lar conştientul este doar un 
observator neputincios, care este iluzionat că el ar fi „făptuitorul”. Este 
iluzia perfectă, pusă la cale de Divinitate. 


Nondualitate moderată și radicală 


De dragul clarităţii, trebuie să specificăm o diferenţă importantă. 

1 — Pentru neo-advaita sau nondualismul extrem, care nu 
recunoaşte puterea ego-ului, nimic nu are semnificație sau scop. Asta 
sună nihilist pentru un ascultător neavizat. Ego-ul caută ceva de care să 
se agaţe şi negăsind, poate avea reacţii ciudate. 

Totuşi, la unii care au auzit acest mesaj pe internet, ego-ul a cedat şi 
s-a dizolvat, iar omul s-a iluminat -— fără nicio altă practică. Iar asta 
justifică afirmaţia neoadvaitinilor că „ego-ul nu poate face nimic pentru 
iluminare”. Trezirea spirituală se întâmplă sau nu se întâmplă şi nimeni 
nu deţine reţeta. Asta e în acord cu experienţa oricărui iluminat. 

Este util să înțelegem ce vor neoadvaitinii să spună prin „nimic nu 
are semnificaţie”. Nu este atât o sentinţă universală, cât o recunoaştere a 
condiţiei naturale a minţii umane golite de ego. 

Mintea iluminatului nu mai caută semnificaţii, aşa cum face mintea 
obişnuită. Mintea obişnuită pune etichete la totul, interpretează, dă 
sensuri şi valori în raport cu propria persoană sau cu grupul social ori cu 
specia umană. 

Mintea iluminatului nu mai este avidă de concepte şi judecăţi şi 
priveşte lumea experienţial, nu conceptual. Mintea egotică crede că ştie 
multe sau se preface că ar şti, iar pentru ceea ce nu ştie, goneşte continuu 
după cunoaştere. Nu o face din curiozitate, ci ca să se simtă în siguranţă. 
„Informaţia este putere”. 

2 — Dimpotrivă, pentru nondualiştii clasici sau moderați, totul 
are o semnificaţie personală. Adică, reacţiile celorlalţi sunt oglinda ta. 
Aşa că poţi învăţa enorm despre tine de la lume. Este o metodă clară prin 
care îţi recunoşti manifestările ego-ului şi încerci să le contracarezi. 

Şi prin această cale, unii au reuşit să se detaşeze de ego şi să atingă 
iluminarea. Iar asta justifică afirmaţia nondualiştilor clasici că „ego-ul 
poate şi trebuie să se străduiască întru iluminare”. Dacă stai să-ţi pice din 
Cer, aştepţi degeaba. Asta e în acord cu bunul-simţ. 

Totuşi, aici se vorbeşte mai ales din poziţia candidatului la 
iluminare, care încă are un ego, nu de cel deja iluminat. Învățătorul îşi 
adaptează discursul la specificul învăţăceilor, îi pasă de ei şi de progresul 
lor — ceea ce nu se întâmplă cu neoadvaitini, care par mai „duri”. 

Ce paradox! Deşi vorbim despre nondualitate, chiar şi în sânul 
acestei doctrine se manifestă o evidentă dualitate. Suntem cu toţii 
oameni, având o minte grosieră şi limitată prin natura ei!... De fapt, 
întreaga lume este duală şi trebuie să ne aşteptăm să nu găsim niciodată 
acordul perfect, viziunea unică, coincidenţa completă. Natura are oroare 
de uniformitate. 

Lisa Cairns spune că, în primii ani după iluminare, omul este mai 
radical şi impersonal, lovit în cap de măciuca trezirii. Dar, odată cu 
trecerea timpului, integrând noua stare în corpul-minte, devine ceva mai 
uman, mai preocupat de persoana celor care îl ascultă. Ea consideră că 
ego-ul trebuie să fie bine calmat şi relaxat înainte de a i se da pe gât 
medicamentul amar al trezirii din iluzie. 

Fred Davis spunea aşa, cu umorul său spontan: „Nu-i nevoie să stai 
40 de ani într-o peşteră, meditând, ca să te trezeşti la Realitate. Nu spun 
că nu e posibil, dar nu-i nevoie să stai în peşteră. Se poate întâmpla să 
conduci camionul şi, dintr-o dată, să te trezeşti. Iar dacă eşti întrebat de 
alţi căutători cum ai reuşit, ce-ai să spui altceva, decât adevărul?! Că, 
pentru a te trezi, trebuie să conduci un camion!” O 


Trezirea însăși se trezește 


Tot Fred Davis aduce puțină lumină şi în chestiunea meritului şi 
efortului personal — mai corect spus, impersonal. El spune cam aşa: 

«Fred nu s-a trezit. Nici nu are cum, căci Fred e un personaj fictiv. Ci 
însăşi Trezirea s-a trezit din visul că ar fi „Fred”.» 

Dar tot el spune că majoritatea clienţilor săi sunt oameni care s-au 
trezit, iar apoi au pierdut trezirea. Sunt în perioada „post-trezire”, când 
îşi amintesc că au pierdut ceva preţios, dar nu mai ştiu exact ce şi cum 
era. 

De aceea, Fred îl atenţionază amical pe cel proaspăt trezit: «Ai grijă, 
Trezire, şi menţine-te trează. Altfel, este posibil să recazi în visul că ai fi o 
persoană!». Şi ce trebuie să facă Trezirea? Nimic altceva, decât să-şi 
amintească tot mereu Cine este. 

Ideea sugerată de Fred este că există un mecanism universal („vălul 
uitării”) care adoarme Conştiinţa divin-umană şi o face să se identifice cu 
mintea/ego-ul/persoana. Prin urmare, Conştiinţa divin-umană (abia 
trezită la propria sa Divinitate) trebuie să-şi seteze în inconştient un gen 
de alarmă care sună din minut în minut, amintindu-i Cine este, pentru a 
nu se mai lăsa prinsă în plasa Uitării şi identificării automate cu gazda sa, 
corpul-minte. 

Există un merit — exclusiv al Trezirii — şi e nevoie apoi şi de un efort 
— impus de Trezire minţii inconştiente — pentru a se menţine trează, în 
ciuda hipnozei cosmice care îi coboară pleoapele. Nu este efortul ego- 
ului /persoanei (care este o iluzie), ci al părţii impersonale a minţii. 

Vă recomand pentru audiție dialogul lui Fred Davis cu o doamnă care s-a 


trezit recent, după o sesiune online: Nonduality: Witness Lisa's Spiritual 
Awakening'5 


Detașarea nu înseamnă nihilism 


Încă o remarcă importantă: detaşarea spirituală nu înseamnă 
nihilism. 

Să începem cu un exemplu. În copilărie, poate că jucai fotbal amical 
şi aveai o deosebită satisfacţie să dai goluri, nu atât pentru rezultatul 
partidei, care oricum nu conta, ci pentru că captai atenţia şi admiraţia 
colegilor şi spectatorilor. Rolul de golgeter îţi creştea importanţa de sine, 
iar asta te făcea fericit. Deci mecanismul psihologic era următorul: goluri 
—> laude —> fericire. Erai fericit, pentru că legai fericirea de laude, care 
erau legate de o realizare exterioară (golurile). 


15 https://www.youtube.com/watch?v=4huoCOZPxc4 

Când te-ai maturizat, nu mai jucai fotbal şi ai PIERDUT acea sursă a 
fericirii. Dar, bineînţeles, ai găsit altceva care să-ţi atragă laude, poate 
faptul că erai expert în domeniul tău de activitate. Mecanismul s-a 
păstrat, dar ai schimbat obiectul laudelor. 

Este efectul placebo aplicat intensiv. Sau o profeție care se 
autoîmplineşte. Întâi, stabileşti că fericirea ta depinde de ceva. Apoi 
realizezi acel ceva şi, consecutiv, condiţionarea se împlineşte: devii 
fericit, dar pentru scurt timp. 

Înţelepciunea este o etapă dramatică, fiindcă PIERZI acea „sursă” 
exterioară de fericire. Acest tip de placebo nu mai funcţionează în cazul 
tău. Nu te mai interesează laudele celorlalţi. Şi nu e vorba doar de laude, 
ci şi de alte plăceri fizice sau estetice sau intelectuale pe care le asociai cu 
fericirea, în mod artificial. 

De exemplu, dacă eşti foarte bun în domeniul tău de activitate, nu te 
mai interesează faptul că eşti apreciat şi nici măcar că câştigi mai mulţi 
bani ca alţii — ci te bucură să fii de folos semenilor prin priceperea ta. 
Simţi că fericirea izvorăşte din pura satisfacţie a lucrului bine făcut şi cu 
dedicație. 

Pentru ego, poate părea o anihilare a bucuriei de a trăi, dar este doar 
o detaşare spirituală. Detaşarea de ceva perimat şi naiv este simultană cu 
ataşarea de ceva mai real. De ce anume? De adevăr, pur şi simplu. 

Odată cu vârsta, îţi dai seama că nu mai poţi să învesteşti nişte 
obiecte sau realizări exterioare cu fericirea ta. Este absurd să depinzi de 
nişte factori aleatori pentru a fi fericit. Toată fericirea este deja 
disponibilă în tine, aşa că de ce să o mai condiţionezi de ceva ce-ţi scapă 
de sub control?! 

Acesta este un semn clar că te apropii de iluminare, chiar dacă încă 
nu ai trecut acel „prag” magic. În această perioadă de tranziţie, îţi PIERZI 
iluziile, câştigând luciditate şi claritate. Detaşarea de fostele surse de 
bucurii nu înseamnă că nu mai poţi juca fotbal cu plăcere, desigur. Ci că 
fericirea ta nu mai depinde de faptul că dai goluri sau nu. Eşti fericit doar 
fiindcă joci, ba chiar şi dacă nu joci. 

Ai acces şi la bucuriile normale, dar în plus, eşti fericit permanent şi 
necondiţionat. Dar, în general, îţi cam pierzi interesul pentru vechile 
plăceri. Este normal ca, după ce a trecut un timp, să îţi revizuieşti 
atracțiile, pentru că, pur şi simplu, s-au „învechit”. Sau tu te-ai maturizat. 
Este trecerea lină către fericirea blândă a înţelepciunii. 

Dar care este definiția nihilismului? 

Nihil este nimicul-vid pe care îl trăieşte direct misticul, iar nihiliştii 
sunt oamenii din auditoriu care înţeleg mental ceea ce încearcă să descrie 

iluminatul. Mintea lor stabileşte atunci nişte concepte fixe pe baza 
prezentării acestui subiect incomprehensibil. Nihilismul este o teorie 
născută moartă despre viaţa veşnică. 

Cum spunea hâtrul iluminat Tony Parsons: «În sala unde 
conferenţiez eu despre „totul care este nimic” sunt mulţi oameni care 
înţeleg foarte bine ceea ce spun. Se pare că sunt singurul din sală care nu 
ştie despre ce vorbeşte.» O 

Cuvintele nu fac decât să amplifice separarea. Fiecare cuvânt este o 
graniţă, o barieră, delimitând un sens, un concept. Este o acţiune 
contrară nondualităţii, care vede totul ca o singură unitate. Se pare că 
numai tăcerea ar putea reunifica această babilonie. 


20 aprilie 2022 


RĂZVAN-ALEXANDRU PETRE - Eseuri pe teme spirituale 2022 pag. 96 


NONDUALITATEA ESTE DOAR 
GRAȚIE 


Liberul-arbitru în dualism și nondualism Pe care s-o aleg? 4 
Discuţia despre liber-arbitru este inutilă şi absurdă isus, învățătorul 
nondualist :4Graţia 


Când mintea tace, atunci „eu” dispare. Şi tocmai de aceea, ego-ul nu 
ne permite să nu gândim. Dar se mai întâmplă să scape hăţurile şi să 
rămânem spontan în contemplare, fără gânduri, fără eu. 

Problema ego-ului spiritual care ar vrea să atingă nondualitatea este 
că nu se poate opri pe el însuşi să funcţioneze. Ca să se asigure că nu îi 
mai trec gânduri prin cap, ar însemna deja să gândească continuu „oare 
acum gândesc... dar oare acum gândesc?”. Negândirea se întâmplă sau 
nu, dar nu ego-ul o produce. El nu face niciodată nimic, doar 
interpretează ce se întâmplă spontan. lar când apare negândirea, nu e 
nimeni acolo care s-o ateste. Abia când ego-ul revine, el îşi aminteşte că 
adineauri nu gândea nimic. De fapt, adineauri nu exista nimeni. 

Şi atunci, ce folos au învăţăturile şi practicile spirituale, meditaţia? 

Învățăturile spirituale au rolul să modeleze personalitatea, să 
recondiţioneze mintea, nu să elimine simţul „eului”. De aceea, toate 
învăţăturile spirituale sunt dualiste, chiar şi atunci când vorbesc de 
nondualitate. Ele pun ego-ul la treabă sau caută să-l limiteze, deci, 
implicit, îi recunosc puterea. Şi astfel, într-un fel, îl întăresc. 


Liberul-arbitru în dualism și nondualism 


Sunt învățături dualiste cele care susţin că deciziile omului le ia fie 
ego-ul, fie Sinele divin, între ei fiind un conflict. Folosind o comparaţie, 
este ca şi cum bestia ego circulă liber printre oameni, făcând nenumărate 
victime. Iar omul spiritual ar fi eroul care o vânează. 

Unele învățături sunt mai apropiate de nondualitate, nuanţând că 
deciziile majore le ia Sinele divin (inclusiv iluminarea), rămânând ego- 
ului sarcina să le ia doar pe cele minore, neimportante pentru destin (de 
pildă, ce să mănânce azi la cină). Este un nondualism „de 
compromis”. Spre exemplu, ni se spune că există karma (lecţii 
neînvăţate, sensibilităţi moştenite) şi dharma (rostul individului în 
Întreg), care ne condiţionează puternic încă de la naştere. 

Uzând de aceeaşi comparaţie, aici bestia ego este închisă într-o cuşcă 
de la Zoo. Urletele ei bagă spaima în vizitatori. Ba chiar îşi poate strecura 
laba printre zăbrele, rănindu-i pe neatenţi sau bravarzi. 

Nondualiştii radicali spun că nu există decât o unică Fiinţă, care 
apare ca întreaga lume. Cine ar putea schimba ceva decât tot Ea, care a 
pus totul la cale?! Eliminarea aparentului ego (iluminarea) este 
prerogativa exclusivă a Spiritului impersonal sau Dumnezeu, căci tot EI l- 
a creat. 

Continuând forţat cu comparaţia anterioară, bestia ego este acum 
închisă într-o cutie sub pământ. Nimic din ce face nu răzbate afară, nu 
are niciun efect asupra realităţii. 

Poate că este o imagine cam exagerată. De aceea, să folosim altă 
metaforă. 

În cazul omului care se apropie de iluminare, ego-ul său este 
precum un câine cuminte, care este dus la plimbare legat cu lesa. Nu este 
lăsat de capul lui, iar stăpânul îl ţine din scurt. Acest om se gândeşte să 
facă într-un fel, dar când se apucă de treabă, uneori, constată că 
acţionează altfel decât îşi planificase. De ce? Pentru că Stăpânul divin îl 
trage cu lesa în direcţia necesară pentru binele Întregului. 

În cazul omului deja iluminat, fără ego, comparaţia este cu un câine 
căruia i s-a implantat un cip în creier, astfel că stăpânul îi transmite 
telepatic toate comenzile. Îi transmite „stai lângă mine”, iar câinele nu 
pleacă nicăieri. Îi transmite „acum zbenguieşte-te”, iar câinele o ia la 
goană prin iarbă. Fără strigăte, fără lesă, într-o comuniune perfectă de 
gânduri. Ba, culmea, îi poate transmite şi idei de genul „acum fă ce-ţi 
doreşti tu”, iar câinele va proceda conform nevoilor naturale ale corpului 
său şi, poate, ale unor dorinţe mai vechi. 

În acest ultim caz, nu are sens să vorbim de liber-arbitru. Există doar 
automatisme ce pot da această impresie, dar care sunt ţinute sub un 
control superior. 

Nu putem avea un model universal care să se aplice tuturor cazurilor 
şi oamenilor. Iar asta îl frapează pe cel obişnuit cu modelul ştiinţific. În 
practică, găsim confirmări ale tuturor modelelor, aşa că toate par 
adevărate. Asta e logica divină. Nondualitatea rimează cu nonsensul. 
Nimic nu-i bătut în cuie. Nu există un adevăr absolut. 


Pe care s-o aleg? 


Dar aceste învățături sunt contradictorii! Cum să aleg una dintre ele? 

Aşa cum alegi de obicei: care îţi „face cu ochiul”. Oricum, te poţi 
răzgândi oricând. Oamenii aleg după cum le place omul care vorbeşte sau 
după interese sau... cu intuiţia. 

Totuşi, aş vrea nişte argumente logice! 

Toate credinţele încep prezentând nişte aparente idei de bun simţ. 
Dar nu merg, niciodată cu raţionamentul prea în profunzime, pentru că 
logica se înfundă la un moment dat. De aceea, vrând-nevrând, oamenii 
aleg pe dibuite, după inspiraţie, dorind să creadă în ceva. 

Învățăturile dualiste sunt cele mai atractive. Ego-ul este prezentat 
într-un mod foarte credibil şi poate fi recunoscut în psihicul oricărui om. 

Te pot atrage şi învăţăturile care tind spre nondualitate, dar care 
păstrează opoziţia ego-Sine. 

Numai dacă ego-ul a început deja să se dizolve, te va convinge 
mesajul nondualist fără compromisuri, deşi pare a nu avea nicio bază în 
experienţa comună. El afirmă că ego-ul este o iluzie totală, ca şi universul 
interior pe care îl creează. 

Totul este creaţia Divinităţii, care este Realitatea fundamentală şi, 
singura, în ultimă instanţă. Orice alt construct mental este praf în vânt... 


Discuţia despre liber-arbitru este inutilă și 
absurdă 


De ce este inutilă discuţia despre libertatea voinţei? Fiindcă nu 
schimbă realitatea cu nimic. Este o simplă paradă filosofică. 

De ce este absurdă? Iată de ce: 

Trăim în dualitate, unde orice concept se bazează pe alt concept 
contrar. Când vorbim despre liberul-arbitru, presupunem în subsidiar că 
există şi obligaţia/impunerea. Altfel n-am mai vorbi despre acesta. 

Dacă afirmăm că există liber-arbitru, automat implicăm ideea că 
există şi obligaţie. Deci liberul-arbitru este limitat, mai mult sau mai 
puţin, de nişte obligaţii. Discuţia s-ar rezuma la cât se întind obligaţiile, 
or limitele sunt foarte variabile. 

Dacă afirmăm că nu există liber-arbitru, automat anulăm 
aspectul contrar, adică orice obligaţie. Prin urmare, există o totală 
libertate. Şi ajungem astfel la un paradox: cine spune că nu există liber- 
arbitru (asta spun iluminaţii), de fapt, spune că libertatea este absolută. 
Iar cine spune că există liber-arbitru, de fapt, recunoaşte că această 
libertate are restricţii, nu este deloc absolută. De fapt, este un lucru foarte 

clar că omul are nişte condiţionări native de care nu poate scăpa 
(genetice, familiale, educative, culturale etc.). 

Voi duce concluziile mai departe. Când gândeşti sau auzi pe cineva 
rostind o afirmaţie perfect logică, să fii sigur că este parţial 
falsă! Logica divină este întotdeauna contradictorie, paradoxală, nu se 
poate rezuma la cele două valori de adevăr, „da” sau „nu”. Această 
simplificare este destinată numai minţii, care este mărginită din proiect. 
Poate de aceea, unii iluminaţi neo-advaita repetă destul de des, ca un tic 
verbal, expresia „în aparenţă”. Orice ar spune la un moment dat cu toată 
convingerea, ne avertizează că are o valoare relativă, personală şi să nu 
luăm spusele lor ca literă de lege, doar aşa, fiindcă provine dintr-un 
spaţiu al iluminării. 

Caracteristica specială a iluminării este că rosteşte mereu ceva 
valabil pentru contextul respectiv, adică situaţia, mediul, auditorii de la 
un moment dat. Cu altă ocazie, ar putea spune cu totul altceva, mai 
adecvat noului context. Cimentarea spuselor unor iluminaţi în cărţi, de 
pildă, nu garantează vreun beneficiu real şi imediat pentru un cititor 
oarecare, care trăieşte în cu totul alt context. 


ISus, învățătorul nondualist 


Pe când trăia, Isus a dat oamenilor învățături de diverse grade, 
conform cu nivelul fiecăruia. Ies în evidenţă cele de nondualitate: „Nu 
vă îngrijoraţi pentru ziua de mâine, ce veţi mânca şi ce veţi îmbrăca. 
Preocupaţi-vă doar de ce trebuie să faceţi astăzi şi acum. Daţi atenţie 
clipei prezente, ca să fiţi receptivi la inspiraţia Duhului Sfânt, la glasul 
intuiţiei divine.” (vezi citatul original în Matei 6.25-34) 

Sau „Nu vă împotriviţi celui ce vă face rău. Ci, oricui te loveşte peste 
obrazul drept, întoarce-i şi pe celălalt”. (Matei 5.39). Este una dintre cele 
mai controversate afirmaţii cristice, pentru că este spusă dintr-o 
perspectivă pur nondualistă. Unii au încercat să aplice mecanic acest 
îndemn şi au ajuns să fie bătuţi măr. De ce? Fiindcă ego-ul lor spiritual 
credea că poate câştiga nişte avantaje magice asupra inamicilor, mimând 
detaşarea. Dar inamicii au simţit sfidarea şi i-au pedepsit. 

Ego-ul, chiar dacă se preface că întoarce obrazul, este altfel 
programat. Doar când vezi cu adevărat că celălalt eşti chiar tu, atunci nu 
te mai opui la ce se petrece, bun sau rău. Asta înseamnă să nu te mai 
simţi separat, să trăieşti nondualitatea. Şi atunci apar miracolele. Dar e 
greu de înţeles şi mai greu de aplicat, dacă încă nu ai ajuns acolo... 

Desigur, învăţăturile spirituale, chiar şi tehnicile yoghine, se bazează 
pe principiul „Fake it until you make it”, în traducere liberă, „Mimează, 
imită, în speranţa că vei deveni autentic”. Dar oare se poate preface 
cineva că este iluminat sau este doar o umplere de timp cu speranţe?! 


Grația 


Când meditezi, mintea se poate opri spontan, dar nu pentru multă 
vreme. Se poate întâmpla oricând, nu doar în meditaţie, să îţi stea mintea 
în loc, să „rămâi în prezent” (de pildă, când asculţi o muzică frumoasă). 
Problema „ta” este că, inevitabil, vei reveni la starea naturală de ego. 

Învățăturile spirituale dualiste sunt foarte folositoare pentru a-ţi 
diminua ego-ul, a-ţi purifica tiparele mentale, ceea ce, evident, te face să 
te simţi mai bine, mai relaxat. Este un prim pas important pe calea către 
trezire. 

Am putea rămâne cu impresia că, dacă vom continua pe acest drum, 
ego-ul va dispărea de la sine. Iar unii meditează întreaga viaţă cu această 
speranţă. Dar practicile nu ajung niciodată până la capăt, nu-ţi pot anula 
ego-ul. Pentru asta trebuie să intervină Graţia. 

Iar dovada indubitabilă este că trezirea poate apare spontan la 
oameni nepreocupaţi de spiritualitate. O altă dovadă clară este că trezirea 
poate apare la un moment dat, iar peste un minut, o zi sau o lună, să 
dispară şi să revii la vechea viziune limitată asupra vieţii. Fără nicio 
explicaţie, fără nicio instanţă unde să reclami că ţi s-a luat cea mai 
prețioasă avuţie, cea spirituală. Al cui e meritul, a cui e vina?! Li s-a 
întâmplat multora. N-au ştiut cum să revină la acea stare de graţie. 
Pentru că era Graţia, nu rezultatul efortului sau ştiinţei lor. 

Mesajul nondualist este minunat şi fermecător, pentru că îţi poate 
diminua senzaţia de făptuitorul lucrurilor, ceea ce-ţi aduce o remarcabilă 
eliberare psihică. Însă nondualitatea este o „cale fără de cale”, nu are cum 
să fie o metodă, căci este o Graţie. Mesajul nondualist este energetic, o 
transmisie directă asupra inconştientului. 

Problema cu învăţăturile spirituale dualiste este că ego-ul primeşte 
misiunea să acţioneze cumva spre trezirea, iluminarea şi eliberarea sa. 
Iar asta îi întăreşte importanţa pe care şi-o arogă. De aceea, se spune că 
marea piedică în calea iluminării spirituale este tocmai 
căutarea iluminării. 

Or, tot acest proces de subminare a ego-ului se petrece în subteran, 
fără ştirea sau aprobarea lui. Căci dacă simte pericolul, ego-ul se opune 

din răsputeri adevărului spiritual, printr-o stare de frică teribilă şi 
îndepărtare de sursa înţelepciunii. Sau, paradoxal, în cazul căutătorilor 
cu ştate vechi, chiar prin amplificarea eforturilor de a se ilumina, o 
încordare pur egotică... 

Ca de obicei, ego-ul preia un fapt care i se întâmplă corpului-minte şi 
încearcă să se pună pe el în centrul operaţiunii. Ego-ul spiritual se crede 
răspunzător pentru succesul sau insuccesul iluminării spirituale. Or, ea 
apare sau nu apare indiferent de părerea ego-ului, de justificările sau 
opoziţia sa. 

Totuşi, asta nu înseamnă că practica spirituală ar fi inutilă; are 
beneficiile ei separate. Dar mai mult decât atat, pur şi simplu, este calea 
pe care doreşte Creatorul să meargă acea fiinţă şi la care nu se poate 
opune. Creatorul doreşte să aibă experienţe cât mai variate şi unice în 
fiecare fiinţă. Iar mulţi sunt destinaţi să joace tot Jocul spiritualităţii — cu 
adorarea gurului, excursia în India, retreat-uri şi satsang-uri, post, 
rugăciune, lumânări parfumate, pelerinaje etc. Nimic din acestea nu-i 
greşit, dar nici nu are vreo importanţă reală. 

Disclaimer: Ce am spus mai sus nu se constituie într-o 
recomandare nici de a renunţa la practicile spirituale, nici de a la 
continua. Fiecare va acţiona cum se simte îndemnat şi orice va alege este 
în regulă, este Jocul divin. Nimeni nu poate acţiona decât cum îi este 
menit. Şi oricum, va urma doar sfaturile care rezonează cu menirea sa şi 
cu experienţele pe care trebuia să le aibă. 


28 aprilie 2022 

PACEA ŞI RĂZBOIUL VIN LA PACHET 


Ego-ul face pace de frică n Diminuarea ego-ului, ca program de 
ţară n Cine e de vină pentru acest război? n Părerea înțeleptului 


Ego-ul face pace de frică 


Gândirea religioasă afirmă că războiul vine de la Satan, iar pacea 
vine de la Dumnezeu. În realitate, amândouă vin de la ego. Orice război 
se termină cu o pace şi orice pace se termină, la un moment dat, prin 
război. Ele sunt nedespărţite, deci au o sursă comună. 

Pacea exterioară nu aduce pacea interioară. Oare nu spune ego-ul că 
„viaţa este o luptă”?! Oamenii continuă să fie nemulţumiţi şi pe timp de 
pace. Nemulțumirea este un atribut specific ego-ului. Ba chiar, cu cât trec 
mai mulţi ani de pace şi prosperitate, cu atât oamenii devin mai 
intoleranţi la frustrări, ceea ce este un semn de agresivitate interioară. La 
un moment dat, revoltele şi chiar războaiele între naţiuni izbucnesc 
iarăşi, ca o răbufnire a nemulțumirii interioare. 

Războiul îl face pe ego-ul să se simtă mai real, pe când pacea îl 
blegeşte. Observaţi cu cât nesaţ privim ştirile de război, ca şi cum acela 
este “the real deal”, treaba cu adevărat serioasă, pe când restul sunt mici 
mofturi. Ego-ul simte că, în faţa morţii, îşi întăreşte toate forţele de 
supravieţuire. “Supravieţuirea” este motto-ul definitoriu al ego-ului şi, de 
aceea, are nevoie de câte un război din când în când. Sau vreo altă 
calamitate, care să-l scoată din moleşeală, să-i dea acţiune. Poate de 
aceea sunt atât de vizionate filmele cu violenţă sau cu diverse apocalipse: 
stimulează instinctul de supravieţuire, adica ego-ul. 

Când ego-ul îşi manifestă latura sa paranoică, e pus pe distrugere. 
Când se teme, ego-ul îşi manifestă latura de autoconservare. De fapt, 
frica şi furia sunt aceeaşi energie. Iraţionalitatea şi inteligenţa coexistă în 
ego. Ego-ul este bipolar. EI creează războiul, el creează şi pacea. 

Pacea adevărată va putea veni pe Pământ doar când aproape nimeni 
nu va mai concepe nici măcar ideea de război. 

Instinctul de conservare este omniprezent în lumea vie, dar nu el 
este acest ego. Ego-ul pune stăpânire pe el şi se foloseşte de acest instinct 
de supravieţuire pentru a-şi justifica existenţa şi manifestările. Animalele 
nu fac războaie (cu excepţia clanurilor de maimuțe, care arată că au deja 
un germene de ego). 

O latură a ego-ului crează ororile, iar o altă latură se indignează, se 
revoltă. Iar indignarea se poate transforma rapid în răzbunare şi în 
comiterea de orori în oglindă. Un telespectator, iniţial paşnic, la ce se 
întâmplă în Ucraina poate fi rapid convertit într-un jurat radical şi 
draconic. Sau într-un trist jelitor. 

Oare este mila o expresie a compasiunii divine? 

Nu, ci mila este tot ego. Vedem orori şi, prin empatie, ne imaginăm 
suferinţele acelor semeni. Frica de suferinţă activează ego-ul, ne temem 
să nu păţim la fel. Mila este un gen de autoprotecţie, un mecanism 
inconştient de a ne diminua agresivitatea lăuntrică şi astfel, să ne simţim 
mai bine. 

Agresivitatea interioară ne face întotdeauna să ne simţim rău. Iar 
când privim ororile de război, ne creşte agresivitatea lăuntrică. Soluţia la 
îndemâna oricui este să schimbăm canalul TV în favoarea unor emisiuni 
liniştitoare, cu animăluţe simpatice sau cu frumuseţea naturii sau cu 
poveşti romantice etc. Sau să uităm de televizor şi să ieşim în natură ori 
să facem lucrări gospodăreşti sau creaţii artistice sau să ne jucăm ca nişte 
copii. 

Indignarea înseamnă agresivitate (război), iar mila înseamnă teamă 
(pace) şi amândouă sunt tot acelaşi ego. 


Diminuarea ego-ului, ca program de ţară 


Când strivim un gândac de bucătărie, nu avem empatie faţă de acea 
fiinţă, deci nici milă. În schimb, un cadavru uman ne înmoaie inima, prin 
dezgust şi teama să nu ajungem ca el. Este o reacţie automată, dar bazată 
şi amplificată de o ideologie materialistă. În realitate, sufletul eliberat din 
carapacea trupească este acum pe deplin fericit, zburdând într-un alt 
plan de existenţă. 

Ego-ul este şi o ideologie. Se înveleşte mereu cu idei, fiind o formă 
fără fond. E de ajuns ca cineva viclean să-i livreze nişte idei poleite, iar 
ego-ul le va asimila cu drag. Aşa prind ideologiile la oameni. Aşa a prins 
şi ideologia paranoică şi megalomanică a Kremlinului la poporul rus. A 
speculat fricile şi orgoliul ego-ului. 

Dar niciun popor nu este mai breaz. Ego-ul este acelaşi pretutindeni, 
în toţi oamenii de pe planetă. Nu există nicio etnie sau naţiune imună. 
Diferă însă mediul, cultura, educaţia care modelează acel ego între 
anumite tipare. Toată specia umană are acelaşi ego, care este un 
mecanism psihic universal. 

Se spune că niciodată un război nu este pornit de popor, ci de 
conducătorii săi. Asta, pentru că, la oamenii de rând, predomină latura 
temătoare a ego-ului. În schimb, liderii au scăpat de fricile obişnuite, iar 
ego-ul lor îşi extinde manifestările. Devine paranoic sau pofteşte la tot 
mai multă putere. Cum se spune, puterea corupe. Orice ego pus într-o 
poziţie de putere poate să-i cadă pradă. Este un fapt prea des observat în 
realitate! 

Care ar fi soluţia politică? Democraţia a limitat numărul de mandate 
ale liderilor supremi. Este doar un paliativ, limitat la persoana din vârf. 
Şi care ar fi soluţia spirituală? Poate că diminuarea ego-ului, ca 
program de ţară. Omul cu puţin ego nu mai are agresivitate interioară 
şi astfel nu mai atrage agresiune exterioară. Miracol! Omul devine fără 
duşmani, iar ţara fără inamici. Reţeta miraculoasă ar putea fi educaţia 
psiho-spirituală, dar fără poveştile religioase contrafăcute. 


Cine e de vină pentru acest război? 


Adevărul este multistratificat. Nu există un adevăr universal. Dacă 
există un adevăr suprem, el este total neutru, acceptă şi da, şi nu, toate 
variantele de adevăr. 

Deci cine este de vină pentru războiul din Ucraina? 

Este o întrebare cu multe răspunsuri, în funcţie de nivelul de 
înțelegere a fiecăruia. 

Putin singur este de vină. Omorâţi-l pe Putin şi va fi pace! se spune. 

Toată camarila de conducere a Rusiei este de vină, cu toată 
propaganda lor. Faceţi o revoluţie şi răsturnaţi actuala conducere! se 
spune. 

Hitler şi naziştii sunt de vină, fiindcă au vrut să cucerească Rusia, 
care nu a uitat că putea dispărea de pe hartă. În numele istoriei, s-a 
instituit o paranoia de stat, care vede numai duşmani pretutindeni. 

Poporul rus este de vină, fiindcă şi-a oferit libertatea unor despoţi, în 
schimbul unei iluzorii glorii imperiale. Sărăciţi populaţia şi distrugeţi-i 
armata ca să simtă preţul războiului şi să regrete că şi-au cedat libertatea, 
inclusiv cea de gândire! se spune. 

Satan şi cu diavolii lui sunt de vină, fiindcă i-au manipulat pe ruşi de 
au ajuns acum nişte paria peste tot în lume. Până şi biserica ortodoxă 
rusă face jocul Satanei, încurajând „războiul sfânt”. 

Iluminatti-i sunt de vină, ei au pus la cale toată conspirația 
planetară, ca să sărăcească omenirea şi să o împuţineze prin război, 

foamete, vaccinuri etc şi, în final, să controleze populaţia prin „marea 
resetare”. 

Extratereştii cenuşii sunt de vină, fiindcă ei îi manipulează pe 
iluminatti, ca să exploateze planeta pentru scopurile lor (experimente 
biologice cu material uman, metale rare etc). 

Centura fotonică este de vină, fiindcă ea precipită transformările 
planetare. Războiul, alături de pandemie şi alte nenorociri, este doar un 
instrument de schimbare rapidă a mentalităţii oamenilor. Victimele sunt 
de vină, fiindcă nu s-au transformat spiritual la timpul cuvenit, ca să facă 
inutile aceste nenorociri. 

Ego-ul oamenilor este de vină, fiindcă din cauza lui, există atâta frică 
şi agresivitate. Cine a inventat ego-ul este de vină! 

Dumnezeu este de vină, fiindcă el controlează totul, ca într-un joc 
video. Oamenii sunt nişte experimente în laboratorul matrix. 

Nimeni nu este de vină, fiindcă totul este o iluzie. Nu există victime, 
nici agresori, nici adevăr, nici minciună, nici nimic. Nu s-a întâmplat 
nimic în realitatea necreată, singura reală, neschimbată în veşnicie. Se 
întâmplă multe în aparenţă, dar totul stă nemişcat dintotdeauna. 

Vedeţi câte straturi ale adevărului am putut găsi plecând de la un 
exemplu fierbinte acum?! Există nenumărate văluri care ne acoperă 
Adevărul suprem, pe care nici măcar nu-l putem rosti sau imagina. 

Şi totuşi, ne agăţăm continuu de vreun adevăr de pripas, pe care-l 
transformăm în idol, şi-l apărăm apoi împotriva celor care nu sunt de 
acord cu el. Reducem complexa realitate la un mic punct şi declarăm 
pompos: „Acesta este punctul meu de vedere!”. 

Nu-i aşa că mintea omenească e de vină pentru totul?! Ei ne 
închinăm, ca şi cum n-am putea exista fără ea. Aici este capcana vicleană 
în care am căzut ca specie. Noi, cu toţii, suntem de vină, fiindcă ne-am 
lăsat prostiţi de mintea personală, care generează şi provine din mintea 
colectivă. 

Din analiza sumară de mai sus, ne putem da seama că războiul nu 
putea fi evitat, era fatal. Şi că nimeni nu controlează nimic. Ni se 
destramă visul că ego-ul nostru controlează viaţa. „Eu sunt stăpânul vieţii 
mele!”. Cât orgoliu şi obrăznicie! 

Putin nu a decis nimic şi nu are nicio putere, el este doar o marionetă 
divină, precum noi toţi. 

Părerea înţeleptului 


Oare cum priveşte înțeleptul această tragedie umană: ca pe o iluzie 
inexistentă sau ca pe un „sadism” divin? 

Înțeleptul este şi el om, nu fantomă. El recunoaşte realitatea faptică 
dureroasă, dar înţelege că are un tâlc ascuns, nişte efecte spirituale 
benefice ce vor cuprinde inimile şi cugetele celor care au suferit direct, 
dar şi ale celor care au urmărit de la distanţă tot conflictul. Războiul 
inversează absolut toate valorile valabile pe timp de pace. Şi, de aceea, ele 
devin şi mai preţioase. Creează contrastul necesar pentru a le pune în 
evidenţă. Nu Dumnezeu este „sadic”, ci mintea oamenilor este limitată la 
propria supraviețuire, neputând vedea tabloul de ansamblu. 

Da, există suferinţă, fără îndoială. Dar are rostul ei tainic, de 
purificare a speciei umane şi de modificare a traiectoriei sale. Nu-l putem 
noi înţelege şi, cu atât mai puţin, să-l generăm din voinţa noastră 
omenească. 

Dacă acceptăm învăţăturile spirituale, suntem siguri că sufletele 
morţilor îşi văd mai departe de viaţa lor în tărâmul de dincolo, unde sunt 
mai fericiţi decât aici. Tragedia morţii pare aşa doar celor rămaşi în acest 
tărâm dens al Pământului, unde nu se percepe pe de-a-ntregul Lumina. 
Iar chinurile morţii agonizante vor fi vindecate cu lumina sfântă, de 
parcă nu au fost niciodată. În final, vor rămâne doar învăţămintele şi 
schimbările dorite de Divinitate. Tot ce a fost rău va fi uitat. 

Şi, da, privind din atemporal (veşnicie), totul este doar o iluzie şi 
nimic nu s-a petrecut cu adevărat. De ce să ne facem atunci griji sau 
temeri sau regrete sau învinuiri?! Toate provin din ignoranță. Dar oare 
putem privi din veşnicie?! Mai degrabă nu. Şi nici nu putem face nimic 
împotriva acestei ignoranţe. Oare nu-i asta marea şi adevărata tragedie a 
condiţiei umane?! 


Însă, în definitiv, de ce doreşti să ştii punctul de vedere al 
înțeleptului? Vrei să-l imiţi? Nu vei putea. Vrei să-l combaţi? Nu merită 
efortul. Vrei să-L cerţi pe Dumnezeu, că de ce n-a oprit sau de cea 
provocat războiul? Dacă simţi nevoia să-L cerţi, fă-o! EL nu se supără pe 
sine însuşi când e naiv ca un bebeluş. 

Sau poate că nu te-au convins argumentele de mai sus şi eşti foarte 
dezamăgit de Dumnezeu, încât nici nu mai crezi că există. Foarte bine! 
Acel Dumnezeu, în care credeai tu, nu există şi n-a existat niciodată. 

Bună dimineaţa! Măcar acum, ca ateu, nu vei mai pune întrebarea 
prostească „Cum vede un înţelept situaţia?”. 

De ce prostească?! Mi se pare că te-ai supărat. Un înţelept nu se 
supără niciodată. 

Vezi cum iei o vorbă la modul personal şi sari la harţă?! Crezi că le 
ştii pe toate, cum trebuie să fie un înţelept, ce ar trebui să facă 
Dumnezeu! De fapt, ai fi vrut să-ţi întăresc propriile păreri. Nu dragule, 
suportă adevărul, n-am de gând să-ţi cocoloşesc ego-ul. Căci numai ego- 
ul împarte oamenii în proşti şi deştepţi. Fără ego, ai vedea că şi prostul, şi 
înțeleptul e acelaşi Dumnezeu. 

Iar dacă vrei înţelepciune, nu te uita ce fac cei consideraţi înţelepţi, 
fiindcă n-ai să le înţelegi niciodată motivațiile. Poate că nici ei nu ţi-ar 
putea explica. Înţelepciunea înseamnă să-ţi urmezi îndemnul divin 
interior în orice situaţie. Atât. Nu constă dintr-un set de reguli rigide sau 
vreo cunoaştere specială. Tu crezi că înțeleptul le ştie pe toate şi încă ceva 
în plus. Dar el nu ştie nimic, ci doar e gura şi mâna lui Dumnezeu. De 
aceea, tot ce face e perfect, divin, fără să ştie nici el de ce. Pur şi simplu, 
lucrurile se aşază singure acolo unde trebuie. 

Dacă vrei înţelepciune, răscoleşte adânc în tine şi de acolo va ţâşni 
inspiraţia de moment. Nu găseşti înțelepciunea în cărţi de aforisme 
celebre. Acelea au fost bune cândva pentru cineva. Dar acum, pentru tine, 
poate că altceva se potriveşte. 


2 mai 2022 

FĂPTUITORUL FICTIV 


De ce a fost creat ego-ul? 9 Ego-ul este Dumnezeul psihologiei & 
Fericirea lui Nimeni O Shiva Nataraja E Virusul mistic e mai puternic 
decât vaccinul logicii & Farsa cosmică 


Evoluţia spirituală nu este acţiunea eroică a iluzoriei persoane, ci a 
Naturii sau a lui Dumnezeu sau a Spiritului. Adevărul este că SE 
acţionează asupra corpului-minte (prin meditații şi alte metode sau 
tehnici spirituale sau chiar fără o practică formală, prin întâmplări de 
viaţă etc.), ceea ce îl transformă şi îl curăţă de zaţul egotic. Dar ego-ul 
crede că, fără voinţa lui, nimic nu s-ar fi întâmplat... Adevărul este că ce 
s-a întâmplat s-a întâmplat pentru că trebuia să se întâmple, nu pentru 
că aşa a aprobat sau dispus ego-ul! Dar ego-ul nu are cum vedea asta, 
căci este orb din naştere. (Orb ca o cârtiță — ego-ul este un veşnic 
cârtitor, critic şi nemulțumit cam de orice.) 

Spre finalul evoluţiei terestre, începe să-ţi dispară senzaţia că tu ai fi 
„făptuitorul”, fapt ce anunţă zorii trezirii spirituale. Îţi dai seama că nu ai 
fi putut acţiona altfel în trecut, că există o forţă inteligentă care îţi 
conduce lecţiile de viaţă, că este mai bine să nu ştii ce te aşteaptă (dar 
dacă primeşti prevestiri, e foarte bine şi aşa), că nu poţi explica cum se 
întâmplă lucrurile şi cum îţi vin ideile sau deciziile. Desigur, poţi inventa 
ulterior o poveste despre toate acestea, dar adevărul este că nu ştii nimic, 
ci trăieşti totul spontan. Abia mai târziu încerci să raţionalizezi de ce ai 
făcut ceea ce ai făcut. Gândirea are mereu nevoie de ceva timp ca să tragă 
o concluzie, măcar câteva secunde, timp în care prezentul analizat s-a 
scurs deja. 

Chiar şi atunci când stai în dubiu o zi întreagă pentru a face o alegere 
grea, deşi ai impresia că „deliberezi”, de fapt, decizia îţi vine de undeva. 
De unde? Păi, asta n-ai de unde ştii. Ai fi putut alege acelaşi lucru de la 
bun început, dacă te încredeai în intuiţie. Prin asta îşi face viaţa mult mai 
uşoară iluminatul — se bazează numai pe intuiţie. 

Chiar şi la o minimă analiză, când dai vina pe cineva pentru ceva, 
dacă chiar vrei să găseşti sursa problemei şi cauţi explicaţiile psihologice, 
vei înțelege că persoana a acţionat aşa, fiindcă avea condiţiile pregătite 
deja în inconştient, care şi acelea au provenit din ADN, din karmă, din 
experiențele de viaţă etc, toate fiind în afara conştientului persoanei. 
Omul nu acţionează, ci este acţionat. Dacă nu de inconştient, atunci de 
Spirit, decidentul major. Omul e o marionetă divină. 

Trezirea spirituală este atunci când tot acest adevăr se revelează 
complet şi în forţă şi nu mai există nimeni care să-l conteste. Iluminarea 
se întâmplă, dar nu este nimeni acolo care s-o remarce, fiindcă ego-ul 
deja nu mai există. 


De ce a fost creat ego-ul? 


Care este rolul natural al ego-ului? 

Răspunsul cel mai cinstit: este un mister. La fel ca tot ce există. 
Nimic nu se poate explica coerent până la capăt, ci adevărul se opreşte 
undeva, pe la mijlocul raţionamentului. De aceea, toate învăţăturile 
spirituale dualiste au lipsuri, carenţe, blocaje logice şi nici nu poate fi 
altfel. Rațiunea omenească nu bate până la Adevăr, ci doar se apropie 
oarecum ca să-i justifice existenţa în faţa minţii. 

Când scapi de ego, vezi totul ca pe un mister. Percepi fiecare clipă ca 
pe o surpriză a naturii, proaspătă şi miraculoasă. Nici nu-ţi vine să te mai 
gândeşti la ceva sau să cauţi explicaţii, decât să percepi minunăţia clipei 
prezente, care se preschimbă imediat în altă minunăţie. Este un extaz 
permanent, dar suficient de senin ca să-l poţi suporta în timp ce-ţi 
trăieşti existenţa curentă. 

Repet, care este rolul natural al ego-ului? 

A doua variantă de răspuns se adresează minţii curioase: 

Ego-ul este o invenţie divină prin care Dumnezeu creează o nouă 
lume fictivă, acest univers format din gândurile şi emoţiile egotice. Ego- 
ul este un comentator al realităţii, de unde i se mai spune şi vocea din 
cap. Este un chibiţ, un observator care se crede făptuitor. Când SE ia o 
decizie, rolul ego-ului este să justifice raţional de ce „a luat el” acea 
decizie. Dintr-un bazin de idei, le alege pe cele potrivite să raţionalizeze 
acea faptă — faptă care nu-i aparţine, dar el aşa are impresia. Şi nici 
măcar acele idei nu-i aparţin, ci vin „de undeva”. 

Dumnezeu este un Creator foarte fecund. A creat nenumărate 
planuri de vibraţie (dimensiuni), a creat nenumărate universuri fizice, iar 
în fiecare univers fizic a creat nenumărate corpuri cereşti cu nenumărate 
forme de viaţă. Pe lângă toate aceste infinităţi, avid de expansiune, El mai 
creează nenumărate universuri mentale, generate de fiecare ego uman. 
Ego-ul este baza unui nou univers mental, care oferă o nouă formă de 
experienţă interesantă pentru Divinitate. Unii i-au spus VIS, omul fiind 
un SOMNAMBUL. 

Să folosim altă analogie. Imaginează-ţi că te afli într-o sală de 
aşteptare, iar pe perete este deschis un televizor. Pe ecran apar imagini 
luate cu o cameră de supraveghere chiar din sala de aşteptare unde te 
afli. Te vezi şi pe tine pe monitor, în timp real. La un moment dat, cineva 
de la pupitrul de comandă începe să se joace cu imaginea: modifică 
luminozitatea, contrastul, culorile, măreşte sau micşorează ecranul, 
deschide mai multe ferestre cu diverse aplicaţii, ba chiar suprapune 
diverse obiecte virtuale peste filmarea în timp real, îţi desenează mustăţi 
sau şterge persoane din cadru. Toate astea îţi dau o impresie 
suprarealistă, desprinsă de realitatea pe care o vezi în sala de aşteptare. 
Cam aşa este şi cu ego-ul: nu-l mulţumeşte niciodată imaginea brută, ci o 
modifică tot timpul... Ego-ul trăieşte în monitor, nu în concret. Este un 
suprarealist, deşi se consideră foarte cu picioarele pe pământ. 

(Din păcate, noile generaţii trăiesc mai mult în realitatea virtuală a 
telefoanelor inteligente. Stau la aceeaşi masă, dar schimbă impresii prin 
chat, nu prin viu grai. Obişnuiţi să privească apusuri de soare pe internet, 
nu mai sesizează frumuseţea vie şi spontană din jurul lor...) 


Ego-ul este Dumnezeul psihologiei 


Şi totuşi, trăirile noastre personale nu modifică realitatea? 

Fundamentul psihologiei umane este că trăirile noastre se transpun 
în acţiuni, că gândurile şi emoţiile noastre sunt forţe motrice esenţiale. 
Ego-ul este Dumnezeul psihologiei. Pe aceeaşi prezumție se bazează şi 
învăţăturile spirituale dualiste. 

Dar ce se întâmplă când dispare ego-ul, aşa cum afirmă nondualiştii 
şi misticii? Asta nu-i o teorie, ci descrierea unui fapt care pune la îndoială 
însuşi fundamentul psihologic al fiinţei umane. Şi ce rămâne în loc? 
Nimic. 

Baza noii realităţi revelate este nimicul. Iar ideea asta chiar că nu 
poate fi înţeleasă. De aceea, ideile nondualiste, care răstoarnă totul, 
literalmente, nu sunt pentru oricine. Ele nu pot fi înţelese, ci doar intuite. 
Dacă tu, cititorule, ai ajuns cu lectura până aici, înseamnă că ai intuit că, 
poate, ceva-ceva este adevărat în ce scriu aici. 

Deci, conform nondualismului fără compromisuri, realitatea nu este 
acționată de ego, ci de forțe necunoscute, pe care le-am putea numi 
simplu, Dumnezeu. Nu există nicio fiinţă în afară de EI care să aibă vreo 
vină sau vreun merit pentru ceva. „Eu” este un gând gol, „eu” este nimic. 

Această simplă înţelegere (chiar dacă încă mai avem un ego) ne 
poate uşura de multe sentimente grele de ruşine, mândrie, vină, acuzaţii, 
regrete, invidie. Ele sunt specifice doar universului ego-ului. Suferinţa 
omului este, în mare parte, un artificiu creat de ego. 

Sau, dimpotrivă, ideile nondualiste ne-ar putea genera angoasă şi 
depresie, pe motivul că nu putem face nimic pentru a „îndrepta” 
realitatea. Ni se întâmplă asta doar dacă nu ne este dat să beneficiem de 
„avantajele” nondualităţii — ceea ce face parte tot din jocul divin. Ne 
rămân însă la dispoziţie nenumărate alte căi şi învățături, Dumnezeu nu 
ne părăseşte niciodată. 

De obicei, auzind acest mesaj nondualist, ego-ul reclamă imediat: 
„Păi, dacă nu mai simt sentimentul de vină, atunci nimic nu-i va 
împiedica pe oameni să fure şi să omoare! Lumea ar ajunge în haos.” 
Evident că este un fals argument. Omul are deja o personalitate formată, 
are nişte condiţionări care îl vor împiedica să comită infracţiuni sau acte 
antisociale. Acestea nu se schimbă odată cu iluminarea. Iluminatul nu 
pierde decât tendinţele nevrotice. 


Ca selecţia să fie corectă, 
trebuie să treceţi acelaşi examen: 
Urcaţi în acel copac, vă rog! 


Fericirea lui Nimeni 


Când dispare ego-ul prin iluminare, realitatea externă rămâne 
aceeaşi şi încă pot apare emoţii şi idei şi dureri ale corpului-minte, dar 
neînsoţite de emoţiile şi gândurile SUPLIMENTARE alimentate de ego. 
Iar asta contează foarte mult pentru fericire. Doar că nu este o fericire a 
ego-ului, ci fericirea lipsită de ego, pe care o simte Nimeni. Vreau să spun 

că este o fericire resimţită de o conştiinţă impersonală, universală, 
nemărginită, dar oarecum concentrată asupra acestui corp-minte. 

Prin permanente comentarii, opinii, judecăţi, ego-ul îşi creează 
propriile sale suferinţe şi bucurii, în paralel şi separate de aspectele 
obiective ale realităţii. Ego-ul este un întreg univers paralel, o minunăţie 
de iluzie. Ce genială idee a avut Divinitatea să ofere condiţiile de apariţie 
a atâtor alte universuri mentale, plecând de la o simplă contracție 
energetică şi de la simpla idee de „eu”! Ego-ul primar este identic în toţi 
oamenii, dar fiecare individ îşi creează propriul univers mental unic. 
Oamenii au la bază acelaşi mecanism şi sunt uşor de înţeles odată ce 
înţelegi mecanismul psihologic, al ego-ului. 

„Eu” nu este o fiinţă, ci o experienţă: ce se întâmplă când, peste 
realitatea obiectivă se suprapune senzaţia de individ separat, care caută 
să aibă experienţe cât mai plăcute pentru „sine”, dar lovindu-se mereu de 
„opoziţia” lumii exterioare. Este experienţa alcătuită din toate gândurile 
secundare brodite în jurul realităţii, fără nicio influenţă asupra ei, dar 
care pot crea suferinţe şi bucurii artificiale. Tocmai aceste produse 
psihice sunt urmărite de către Dumnezeu şi de aceea a creat ego-ul, 
pentru a-şi îmbogăţi imensa Experienţă a dualității. 


Shiva Nataraja 


Ideea că există o unică Fiinţă care este şi face totul în Univers e cam 
indigestă, nu prea avem cum s-o pricepem cu mintea de acum. Ar trebui 
să căpătăm o altă viziune ca să percepem direct şi uşor acest adevăr. 

Totuşi, indienii antici au găsit pentru Divinitate foarte multe nume şi 
simboluri, care formează, combinate, un ansamblu mai apropiat de 
realitate decât unica imagine prezentată de creştinism, de pildă, unde 
Dumnezeu e Tată, dar nu şi Mamă Divină. 

Unul din aceste simboluri este Shiva Nataraja, Dansatorul Cosmic. 
Când acesta îşi mişcă puţin trupul, atunci toate nenumăratele sale 
celulele se mişcă şi ele, mai mult sau mai puţin. Iar când Shiva dansează 
ritmic, celulele sale par a trece prin cicluri. Divinitatea nu face niciun 
efort intelectual sau fizic pentru a mişca nenumăratele fiinţe şi obiecte ale 
Universului, ci pur şi simplu, îşi mişcă Fiinţa în mod natural. Iar toate îi 
urmează automat şi în perfectă armonie, fără ca cineva să le organizeze. 
Se mişcă nenumărate celule, dar un singur corp dansează. 

Este un dans cu smucituri. Fiecare impuls divin e urmat de o fază de 
inerție, în care lucrurile merg de la sine, în virtutea impulsului primit. 

În acest sistem, ego-ul joacă rolul forței de inerție. Uneori se aliniază 
la tendinţa divină, dar în momentele schimbării de impuls, îşi manifestă 
părerea opusă: fiind în repaos, se împotriveşte pornirii, iar fiind în 
mişcare, se împotriveşte opririi. 

Totuşi, la fel cum forța de frecare dintre cauciuc şi asfalt nu 
împiedică mersul autovehiculelor pe şosea, ci dimpotrivă, le ajută să 
împingă maşina înainte, tot aşa, forţa de inerție a ego-ului nu deranjează 
dansul divin, ci îi dă în fiecare moment sugestia unor noi mişcări şi 
poziţii. Ego-ul e un fel de public spectator. Nataraja ştie perfect cum să 
danseze, dar îi prind bine şi reacţiile publicului, pe care testează efectul 
noilor figuri de dans. 

Aceasta ar fi „influenţa” ego-ului — o simplă sugestie, nu o obligaţie 
şi nicidecum o forţă comparabilă cu Voința divină. Ego-ul e captiv în 
cutia sa de sticlă, unde gesticulează aprins şi strigă. Dar dacă nu se uită 
nimeni la el, n-are absolut nicio importanţă ce face în realitatea sa 
virtuală. 

Nondualiştii spun: „Orice faci contează (în aparenţă), dar nu are 
importanţă (în Realitate)”. Afirmația asta paradoxală nu poate fi 
înțeleasă până nu te trezeşti spiritual. 


Virusul mistic e mai puternic decât vaccinul logicii 


Deci zici că suferinţa ego-ului nu are importanţă în realitate... Dar 
dacă această suferinţă atinge paroxismul şi omul se sinucide, oare nu este 
asta o perturbare majoră a evenimentelor, chiar a destinelor celor din 
jurul său?! 

Este logic ce spui. Logica de fier este armura cu care se protejează 
ego-ul. Doar că fiorul mistic este ca un virus ce poate pătrunde prin 
micile deschideri ale armurii. Toată populaţia lumii este vaccinată cu 
logica ego-ului, încă de mici copii, dar unii vaccinaţi iau totuşi boala... 
mistică. Aceşti semeni trebuie toleraţi, că nu fac rău nimănui. Au şi ei un 
„fix” nondualist: că totul este o singură Fiinţă, că tu eşti Dumnezeu, că nu 
există nicio persoană autonomă, că nimeni nu făptuieşte ceva din proprie 
iniţiativă. Nişte “bazaconii”, din perspectiva logicii. 

Dar ce-ai zice dacă aşa-zisa ta logică este, de fapt, o sofistică?! Adică 
raţionamentul este perfect, dar se bazează pe nişte premise false sau, cel 
puţin, incerte. Premisele ego-ului sunt nişte postulate, luate de bune fără 
demonstraţie. 

De pildă, postulatul lui Euclid spune că „două linii paralele nu se 
întâlnesc niciodată”. Dar el nu mai este valabil în spaţiul Riemann- 
Lobacevski, unde cele două linii paralele se întâlnesc la un moment dat, 
totuşi. 

La fel stau lucrurile cu fizica cuantică şi absurdele sale principii: al 
nedeterminării şi al dualității undă-particulă. Astea nu pot fi aceptate de 
fizica newtoniană, pe baza căreia ne desfăşurăm viaţa curentă. Numai că 
scaunul pe care stai este format din atomi, iar la nivel subatomic conduc 
legile cuantice. Şi atunci, care fizică este mai reală — cea practică sau cea 
fundamentală? 

Răspunsul pe care îl vei da nu depinde de tine, ci dacă eşti sau nu 
infectat cu virusul mistic. Şi nu-i vina ta dacă l-ai luat sau nu. EI circulă 
prin lume. 


Farsa cosmică 


Dacă omul ajunge să se sinucidă, înseamnă că pe Dumnezeu nu-L 
deranjează asta. De fapt, pe EI nu-l deranjează nimic şi-l interesează 
totul, toate experienţele, inclusiv amărâta aia de sinucidere. 

Dar ar putea să împiedice acest gest, nu-i aşa?! continui tu. 

Gândeşte-te că unii oameni mor de-a binelea, ajung în Cer, se 
bucură că au scăpat de lanţurile pământeşti, dar — surpriză! — sunt 
trimişi înapoi, ca martori NDE (experienţă în preajma morţii). Deci 
moartea este reversibilă, dacă nu i-a venit timpul. 

Dacă organismul este distrus iremediabil — „incompatibil cu viaţa”, 
cum spun medicii — atunci n-ai cum te întoarce din moarte, chiar dacă 
ai vrea. 

Este adevărat, dar asta înseamnă că moartea era deja prevăzută în 
analele cereşti. Şi nu-i niciun bai. De fapt, moartea este o reîntoarcere 
Acasă. Şi atunci, cine se plânge de moarte?! Mortul nu se plânge. Se 
lamentează cei rămaşi pe Pământ, pentru pierderea fiinţei dragi. 

Şi sunt de înţeles, supraviețuitorii merită compasiunea noastră. 
Jelirea face parte din tragismul condiţiei umane. Dar nu fenomenul 
omniprezent al morţii este tragic, ci frica imensă cu care o învesteşte ego- 
ul. Ego-ul nu plânge din iubire, ci din frica de viitor, cum se va descurca 
el singur, fără sprijinul celui plecat. Şi mai plânge pentru că a fost scos 
din confortul său căldicel, din obişnuinţele sale mărunte şi tremură de 
teama de necunoscut. 

Iubirea, dacă există, nu moare şi relaţia sufletească poate continua, 
dar la un nivel subtil, chiar amplificat de faptul că-l idealizăm pe cel 
trecut dincolo. Deci tragic nu e că ne-a pierit iubirea — care nu poate 
muri, este o energie veşnică — ci că ne este teamă de viitor şi nu avem 
încredere în Viaţă. Asta-i lucrarea diave ego-ului. 

Să revenim însă la ideea de început. 

Lumea aceasta este precum o imensă FARSĂ COSMICĂ. Gândeşte- 
te la acele farse de televizune numite „candid camera”, în care „victime” 
sunt persoane de pe stradă sau unele vedete. Tot scenariul este pus la 
punct dinainte, eventual cu actori. Mai rămâne să apară în cadru 
persoana care să fie prinsă involuntar în acest joc. Şi toate camerele de 
luat vederi, ascunse privirii sale, îi vor capta reacţiile candide, naive. 

Se face un întreg show din nişte reacţii umane spontane, banale. De 
fapt, hazul nu ţine de ce se întâmplă pe teren, ci umorul se întâmplă în 
mintea spectatorului, care vrea să se privească în oglinda vieţii şi, râzând 
de altul, de fapt, să se descopere pe sine. Adevărul este că ne place să 
râdem de noi înşine, dar fără să ne facem de râs în faţa altora. 

Aşa este şi viaţa noastră — o farsă. Suntem păcăliţi să o privim ca 
foarte reală şi, din această cauză, avem reacţii emoţionale intense. 
Suntem foarte convinşi că este o desfăşurare naturală. Dar, vai, este doar 
o farsă cosmică, un artificiu. Când ne vom trezi la final — prin iluminarea 
spirituală — farsa va fi devoalată şi vom primi tortul din partea echipei de 
filmare. Vom râde cu toţii pe săturate. Iar dacă nu prin iluminare în 
timpul vieţii, oricum vom primi tortul în momentul morţii. Toată farsa 
asta cosmică are rolul de oglindă în care se priveşte Creatorul, ca să se 
descopere pe Sine, bucată cu bucată, ca într-un puzzle. (Asta, dacă există 
vreun scop al ei...) 

Iar mecanismul farsei se bazează pe faptul că noi credem fiecare 
gând ce ne trece prin minte, nu avem cum să nu considerăm gândurile 
noastre drept reale, cât timp nu sunt înlocuite de alte gânduri. Ni se 
înscenează farsa prin intermediul gândurilor, care nu se ştie de unde vin. 


«Este mai uşor să înşeli oamenii decât să-i convingi că au fost înşelaţi.» 
Mark Twain. 


11 mai 2022 

»METODE” DE ILUMINARE 


Ce nu-şi propune această metodă Y? Intervenţia asupra minţii E 
Principiul de bază Y Posibile urmări mentale ale iluminării ? Sugestii- 
recomandări Y Metafora celor două realităţi 7 Povestea credinţei ? 
Efectele metaforei celor două realități ? Concluzii la „metoda” 
metaforică a celor două realităţi ? Posesiunea demonică și tămăduirile 


Există diverse căi şi metode ce promit beneficii spirituale şi, mai 
ales, iluminarea spirituală. Un tratat indian, Vynana Bhairava Tantra, a 
adunat de la diverşi înţelepţi nu mai puţin de 112 metode de iluminare. 
Dar însăşi faptul că sunt atât de multe ne sugerează că, poate, niciuna nu 
va funcţiona pentru noi. Poate că tocmai metoda nr.113 ni s-ar potrivi, 
dar nu a descoperit-o nimeni. 

Dar, mai întâi, să definim iluminarea sau trezirea spirituală, ca să 
ştim despre ce vorbim. 

Unii se referă la acel extaz pe care îl relatează yoghinii şi misticii, 
acea răpire în duh, cum spun creştinii, o trăire inimaginabil de frumoasă 
de revenire Acasă în braţele lui Dumnezeu, o trăire care durează puţin şi 
după care omul tânjeşte toată viaţa ca să o recapete. 

Alţii înţeleg prin iluminare o stare de claritate mentală neobişnuită, 
o gândire mai rapidă, mai mare creativitate, conexiuni neobişnuite între 
lucruri, parcă omului i s-a luat o ceaţă de pe ochi, mai ales în chestiunile 
spirituale. 

Iar nondualiştii definesc trezirea spirituală sau iluminarea NU ca pe 
o experienţă beatifică trecătoare, NICI ca pe o simplă acuitate mentală, 
CI ca pe o percepţie directă a Realităţii, care apare ca manifestarea 
nimicului-vid, cu o iubire generalizată pentru tot şi toate, fără excepţii, o 
blândă preafericire. Odată primită, în cazurile ideale, această percepţie 
devine permanentă şi conţine atât percepţia lumii fenomenelor, creată, 
cât şi starea de nondualitate, de unde răsare creaţia. Adică, atât percepţia 
iluziei realităţii, cât şi iubirea deplină a tot ce, aparent, există. 

În cele ce urmează ne vom referi la această ultimă definiţie a 
iluminării, pe care o considerăm scopul suprem al existenţei umane. 
Orice alt scop — spiritual, intelectual, energetic sau de alt gen — păleşte ca 
importanţă. 

Ce nu-și propune această metodă 


Vom trece în revistă, pe scurt, câteva metode folosite în cercurile 
spirituale, dar care nu fac obiectul acestui articol. Le menţionăm pentru a 
crea contrastul cu caracterul simplu al „metodei” de faţă. 


Stârnirea energiei Kundalini. 


Este o metodă pusă la punct în Orient, care necesită supravegherea 
unui profesor competent, fiindcă implică riscuri majore pentru sănătate. 
Totuşi, ea se foloseşte şi în Occident pentru a încerca trezirea unor puteri 
paranormale. Dar însăşi trezirea artificială a vreunei puteri paranormale, 
dacă se petrece vreodată, pune un alt risc de natură spirituală: puterile 
„inferioare” te pot împiedica să urci mai sus în dimensiunile rafinate ale 
spiritului, pentru că ai putea deveni sclavul lor. 


Auto-mortificaţiile. 


Cel mai comun exemplu este postul alimentar. După câteva zile de 
post negru numai cu apă, cu siguranţă că vei simţi mari modificări 
fiziologice şi psihologice. Există şi alte mortificaţii, de genul 
antrenamentului luptătorilor Shaolin sau a fachirilor sau altor 
autoflagelări. Cei care exersează mulţi ani ajung să îşi controleze foarte 
bine disconfortul fizic prin puterea minţii. Totuşi, nu are nicio legătură 
cu iluminarea spirituală, ba chiar omul respectiv ar putea deveni foarte 
orgolios, ceea ce îl depărtează de țelul spiritual suprem. 


Substanțele halucinogene. 


Aceste substanţe chimice promit să altereze starea psihică într-un 
mod plăcut, dar o pot face şi mai puţin plăcut, incontrolabil. În cazurile 
cele mai fericite, pot produce stări temporare de extaz sau pierdere a 
eului. Din nefericire, pot genera dependenţă, fie şi numai psihologică, 
dacă nu chiar fiziologică. Nicio substanţă psihotropă (ayahuasca, LSD, 
DMT sau alte droguri) nu poate aduce iluminarea autentică, ci doar o 
experienţă mai specială şi atât. În cazuri fericite, când eşti pregătit 
spiritual, îţi poate aduce un parfum al iluminării, cu a cărei nostalgie vei 
rămâne. 


Stimularea specială a simţurilor. 

Una din variante urmăreşte stimularea senzorială ţintită, cum ar fi 
sunetele binaurale pentru inducerea undelor cerebrale Alfa sau Delta. 
Altă variantă constă în deprivarea senzorială totală (scufundarea în 
samadhi-tank sau rămânerea într-o cameră întunecoasă zile la rândul 
etc). Pot apare percepții deosebite, prin activarea simţurilor astrale, şi 
chiar dedublarea astrală. Aceasta din urmă este un fenomen foarte 
captivant şi cu multiple posibile beneficii spirituale, dar nu are legătură 
cu iluminarea de care discutăm aici. 


Intervenţia asupra minții 


Câteva cuvinte despre meditaţie. Se cunosc mai multe tipuri de 
meditaţie, fiecare cu specificul ei. Iată câteva exemple: 

Meditaţia ghidată (vizualizarea creatoare): ascultăm, pe un fundal 
muzical liniştitor, o voce caldă ce ne îndeamnă să ne imaginăm un 
ambient plăcut şi ne induce nişte afirmaţii pozitive. Este o metodă 
pasivă. Efectele de calmare psihică sunt foarte clare, dar nu ne 
interesează ca metodă de iluminare. Ba chiar, am putea spune că este 
contrară scopului nostru, care este cel de a obţine luciditatea, nicidecum 
să ieşim dintr-o iluzie băgându-ne singuri în alta. 

Meditaţia mindfulness: ne focalizăm pe obiectele simţurilor ca să 
scăpăm de gânduri. Este o metodă meditativă activă, folosind atracţia 
către exterior, ca să nu mai fim tentaţi de gândurile interioare. Poate fi 
folositoare pe calea spre iluminare, dar unii, mai activi intelectual, o 
găsesc dificilă pentru ei, şi poate că aceştia vor prefera altceva. În fond, 
iluminarea nu constă în dispariţia oricăror gânduri, ci în dispariţia 
ruminaţiei psihologice, ca un efect al dispariţiei senzaţiei de persoană. 

Meditaţia vipassana: cu ochii închişi, pur şi simplu, îţi urmăreşti 
propriile gânduri şi emoţii, când apar şi dacă apar. Este o metodă semi- 
activă/semi-pasivă, pentru că nu te vei lăsa purtat la nesfârşit de 
gândurile care tot curg, ci trebuie să-ţi reaminteşti că tu eşti un spectator, 
nu un actor pe scena minţii. Scopul acestei meditații este să obişnuiască 
mintea cu auto-observarea, pe care apoi s-o continue în tot restul zilei şi 
pe tot parcursul vieţii. Pe această capacitate de introspecţie ne bazăm ca 
să aplicăm mai departe „metoda” de faţă. 

LA 


Într-o zi, tot ce vezi va fi al tău, fiule! 


efde/, 


Marea moştenire a budistului: “nimicul” 


Iluminarea atinge simultan două paliere ale fiinţei noastre 
interioare: cel mental şi cel non-mental (spiritual). 

Aspectul spiritual este primordial, el generând starea propriu-zisă 
de iluminare, cu efecte colaterale asupra minţii. Totuşi, este complet 
misterios, straniu şi necontrolabil, fiind rezultatul exclusiv al Graţiei. 

De aceea, ne vom focaliza asupra aspectului mental, singurul pe 
care putem lucra, pe principiul „încearcă să imiţi, până când devii 
autentic”. Deci preluăm descrierile noului mod de funcţionare al minţii 
ce apare în urma iluminării şi încercăm să ni-l reamintim cât mai des. 

NU va produce negreşit marea iluminare, dar măcar vom fi pregătiţi 
mental să o suportăm, dacă apare. Unii se trezesc cu iluminarea pe 
neaşteptate, nu au auzit de ea şi nu ştiu ce să facă mai departe, nu o 
înțeleg şi, de aceea, renunţă la ea. Da, se poate şi asta! 

Putem spune că iluminarea aduce o imensă schimbare spirituală 
(care ar fi aspectul ei şocant), dar lasă percepţia mentală aproape 
neschimbată, cu unele modificări. Pe aceste mici sau mai mari modificări 
ne vom apleca cu atenţie. 

„Înainte de iluminare, tăiam lemne şi căram apă; după iluminare, tai 
lemne şi car apă”, spune un celebru dicton zen în acest sens. Aş completa 
cu: „Da, continui să tai lemne şi să car apă, dar mult mai elegant”. 

Acesta este pivotul stabil în jurul căruia urzim noua minte 
„iluminată”. Am pus-o între ghilimele, pentru că nu mintea se 
iluminează, ci primeşte reflecţia Luminii Spiritului (precum Luna 
primeşte lumina Soarelui), devenind astfel mai clară, mai neatinsă de 

iluzia ego-ului. Iar acele mici modificări pot fi traduse prin reducerea 
influenţei şi dominaţiei ego-ului asupra fiinţei noastre. Or, noi putem 
oricând să lucrăm asupra propriului ego, să ni-l domesticim şi domolim. 


Principiul de bază 


Principiul de bază este să fim total relaxaţi. Nu există nicio miză a 
acestei „metode”, nimic special de obţinut. Este ca atunci când copiii se 
joacă de-a medicul: nu au niciun obiectiv, niciun standard, pur şi simplu, 
se joacă liber. Aşa este şi aici. Ne prefacem că facem ceva serios, dar nu 
avem nimic în plan, nu simţim nicio presiune. 

Dar parcă spuneai că iluminarea este scopul suprem în viaţă! Dacă 
nici asta nu are importanţă, atunci nimic nu are... 

Ai înţeles corect intelectual. Totuşi, nu simţi asta, ci încă faci 
comparații şi îţi alegi obiective. Dacă eşti un căutător spiritual, într- 
adevăr, iluminarea merită cea mai mare atenţie. Doar ai grijă ca atenţia 
să fie relaxată, degajată, fără miză. O faci din plăcere, nu dintr-o datorie. 
Ca un hobby, fără nicio agendă. 

În general, căutătorii spirituali tocmai aici se împiedică. Pun prea 
mare patimă şi speranţe în ceva iluzoriu. Iluminarea nu schimbă cu 
nimic lucrurile aparente. Dar ei speră că vor căpăta puteri 
supraomeneşti, viziuni celeste, vor fi ca nişte zei printre oameni. Asta e 
iluzia. Chiar şi zeii sunt supuşi aceleiaşi iluzii. Iluminarea înseamnă 
ieşirea din matrix, din acelaşi tipar ce se repetă în toate planurile 
vibratorii. 

Iluminarea nu îţi aduce niciun câştig. Dimpotrivă, este pierderea 
totală, absolută. Pierzi toate iluziile, toate credinţele, te pierzi chiar pe 
tine. Este o moarte reală, ca la decesul fizic. De aceea spuneam că nu are 
nicio miză. Dacă vei reuşi, vei câştiga nimicul. Prin urmare, este normal 
să fii relaxat de la bun început, fiindcă totul este o joacă: şi iluzia, şi 
ieşirea din iluzie. 

Şi nu ai nicio garanţie că, orice ai face, te vei ilumina. Tu doar încerci 
să te pui într-o poziţie favorabilă, de rezonanţă. Dacă şi când rezonanţa 
va avea vreun efect, nimeni nu poate şti. Nu te aştepta la nimic. Renunţă 
la orice speranţă. Poate că asta pare o idee nebunească pentru mintea 
omenească, dar iluminarea nu ţine de minte, aşa că obişnuieşte-te cu 
ciudăţeniile! 

Iluminarea înseamnă să trăieşti înconjurat de mister şi să-ţi dai 
seama că nu ştii nimic. Te împrieteneşti cu necunoscutul. Or asta 

contrastează puternic cu modul de funcţionare al minţii, care vrea să 
cunoască tot mai multe. Nu. Iluminarea nu îţi aduce cunoaştere, ci un tot 
mai mare mister. Misticul nu este un savant, nu se pricepe să inventeze 
sisteme de gândire sau teorii filosofice. El doar descrie un sistem de 
negândire, în care a fost introdus prin Graţie. 


kk 


Dar am intrat deja adânc în aspectul spiritual, non-mental, al 
iluminării. Dacă vă interesează acest aspect, vă sugerăm să vizionaţi 
serialul video „Ce este nondualitatea?”, de Richard Sylvester:6, un 
iluminat neo-advaita. 

Specificul neo-advaita (nondualismul occidental) este că neagă 
posibilitatea unei căi care să conducă aspirantul la iluminare. Am 
împrumutat această idee şi o susţinem. În acelaşi timp, vă propunem o 
„metodă de iluminare” — ceea ce pare un paradox sau o contrazicere din 
partea noastră. Repetăm, este o simplă încercare de punere în rezonanţă 
mentală în speranţa unei alinieri cu Voința Divină. 

Dacă şi când va avea succes, nimeni nu poate şti, dar avem 
mărturiile unora că efortul practicii spirituale poate da roade. Nu există o 
legătură cauzală directă, ci doar o corelaţie sau, mai degrabă, o implicaţie 
inversă. Adică, practici spiritualitatea pentru că ţi se apropie iluminarea, 
o presimţi şi eşti nerăbdător, iar practica te face să-ţi mai astâmperi focul 
interior, obosindu-te. La fel de bine, ai putea s-o aştepţi relaxându-te, 
privind lumea cu calm şi îngăduinţă. 

Marele paradox este că, atâta timp cât avem un ego şi căutăm 
fericirea în viitor, ne simţim îndemnați să facem ceva pentru a rămâne 
fără ego şi a deveni fericiţi. Numai că, în momentul realizării supreme, ne 
va deveni clar că n-a existat niciodată acel ego cu liber-arbitru şi că am 
înotat dintotdeauna într-un ocean de fericire... Bun venit pe tărâmul 
nondualităţii! 


Posibile urmări mentale ale iluminării 


Iluminarea poate diminua puţin memoria de scurtă durată, la 
început, până creierul se ajustează la noua energie, dar acest efect nu-i 
obligatoriu. Dar nu e vorba de amnezie, ci mai mult de dezinteres pentru 


15 https://www.spiritus.ro/RAZVAN/nondualitate-radicala.htm 

trecut. La nevoie, amintirile pot fi accesate. Însă este doar o stare 
tranzitorie. Oricum, depinde şi de starea creierului respectiv. 

Poate apare şi dezinteresul pentru viitor, motivaţia de a te agita 
încolo şi încoace, pentru că observi direct inexistenţa timpului. Totuşi, 
asta nu înseamnă că nu vei mai face nimic, ci vei face numai ceea ce simţi 
nevoia intuitivă să faci şi vei economisi multă energie, fiind în mod 
automat foarte eficient. 

Iluminarea nu afectează capacitatea de raţionare a minţii. 
Inteligența rămâne intactă. Cei care vorbesc despre iluminare ca „fără 
gânduri” se referă la cu totul altceva. Este vorba de lipsa gândurilor auto- 
referenţiale. Cu alte cuvinte, prin iluminare, dispare mintea egotică, eul, 
senzaţia de persoană. În asta constă marea schimbare mentală. Este o 
golire de zgomotul minţii, o dispariţie a vorbăriei mentale, o uşurare 
psihică de permanenta tensiune indusă de prezenţa eului personal. Apare 
o fantastică senzaţie de libertate, de eliberare de cămaşa de forţă a 
gândurilor legate de eu, mea, meu, mie, mine. Dispare nu doar persoana 
întâia, ci şi toate celelalte persoane gramaticale. Tot ce există este una. 

Celelalte modificări mentale decurg din dispariţia ego-ului. 
Încercând să le imităm, nu facem decât să cerem, ca într-o rugăciune, să 
ne dispară obositorul ego. Trebuie să fim însă lucizi şi să înţelegem că 
este acelaşi ego cel care face acest efort spiritual. Iar prin asta, îi dăm 
şansa ego-ului spiritual să se întărească. Prin urmare, este o sabie cu 
două tăişuri. 

Tocmai de aceea am subliniat, încă de la început, să nu luăm 
„metoda” (şi orice metodă) prea în serios. Pînă la urmă, nimic din ce 
facem noi nu poate fi cauza eliberării sau iluminării. De ce? Fiindcă, prin 
iluminare, descoperim că totul este o iluzie. Deci şi a ne considera un 
făptuitor cu liber-arbitru, care obţine nişte efecte prin provocarea unor 
cauze, este tot o iluzie. Viaţa decurge de la sine, în virtutea unui 
mecanism divin cosmic. Nu există nimeni altcineva decât EL, care face 
totul. De fapt, ceea ce vedem este o simplă aparenţă, un fel de film 3D 
proiectat pe ecranul Divin, fără consistenţă, fără realism. 

Când percepem, prin intermediul minţii limitate, că totul este real, 
concret, atunci automat ne punem întrebarea cum a apărut şi cine l-a 
făcut, ajungând imediat la concluzia că există un Creator. Dacă însă 
percepem că aparenta „realitate” este iluzorie, această problemă nu se 
mai iveşte. Suntem copleşiţi de descoperirea stupefiantă că totul este o 
iluzie şi nu ne mai interesează cum a apărut şi cine a făcut-o. Ce mai 
contează?! 

De fapt, cine se miră? Deja nu mai există nimeni separat. Se miră EL 
însuşi, singurul care există. EL şi-a făurit această complexă iluzie pentru 
a se fermeca singur, prin intermediul unei minţi localizate într-un corp. 

Această minte suferă, în urma iluminării, nişte posibile şocuri, din 
cauză că i se dă peste cap tot ce credea a fi adevărat despre lume şi viaţă. 
Dar putem să diminuăm impactul adevărului dacă pregătim mintea din 
vreme cu noţiuni despre nondualitate şi îi explicăm ce posibile modificări 
o aşteaptă dacă se va ivi iluminarea. Totodată, o ferim de riscul de a 
cădea în plasa unor false învățături sau viziuni supranaturale tentante, 
dar care o pot adânci şi mai tare în iluzie. 


Sugestii-recomandări 


Să nu ne fie frică să avem emoţii neplăcute, suferinţă, durere. Să nu 
fugim de ele, cum face ego-ul. Deci nu vom mai fugi de ce nu ne place. Nu 
înseamnă să devenim nişte masochişti. Ci, pur şi simplu, să ne simţim ca 
nişte pietre din matca răului, care stau acolo de milenii, rotunjite de 
fluxul neîncetat al apei. Răbdăm senzațiile neplăcute, încercăm să nu ne 
pierdem cumpătul şi să lăsăm emoția neplăcută să se stingă de la sine, 
ceea ce, oricum, nu durează mai mult de câteva minute. Să fim deschişi 
către orice emoţii apar. 

În momentele liniştite, când ego-ul caută nerăbdător să-şi provoace 
o plăcere, fie ea doar mentală, gândindu-se la ceva plăcut, să îi retezăm 
acest entuziasm iluzoriu. Mai degrabă, vom contrapune acestui impuls 
ideea că totul este o iluzie care se opune fericirii durabile. Orice plăcere 
temporară ne va lăsa cu siguranţă nefericiţi după ce se termină. Or 
singura bucurie veşnică este nondualitatea. Deci ce preferăm? 

Cele două recomandări de mai sus atacă direct cele două tendinţe 
egotice esenţiale: atracţia către plăcere şi respingerea suferinţei. Practic, 
reprogramăm codul-sursă al ego-ului, care este un program vechi, 
depăşit, incompatibil cu noul sistem de operare al fiinţei umane, aflat în 
curs de upgradare în aceste timpuri accelerate. 


Critica metodei 


Desigur, se poate argumenta că tocmai mecanismul atracţie-repulsie 
stă la baza materiei vii, începând cu cea mai simplă celulă. Numai 
materia nevie nu are atracţii sau repulsii, ba chiar şi la nivel atomic există 
polarizarea electrică. Cum ar putea o metodă care atacă însăşi baza 
naturii să fie de vreun folos?! 

Ei bine, dacă budiştii şi-ar fi pus problema aşa, n-ar fi reuşit nimic 
de milenii încoace. Dar fiindcă, în ignoranţa lor, nu şi-au pus-o, au 
încercat variante ale acestei metode, cu destul succes. Mai mult, există 
chiar o terapie modernă care tratează fobiile şi care foloseşte 
desensibilizarea treptată într-un mediu protector, adică învingerea 
repulsiei. 

Prin analogie, am putea spune că există o teamă iraţională a unora, 
pe care am boteza-o „fobia de iluzie” care se tratează prin metoda de mai 
sus fără niciun pericol. „Fobia de iluzie” sau „foamea de adevăr” este o 
aspirație spre ieşirea de sub hipnoza cosmică. Spunem că este o teamă 
„iraţională”, tocmai fiindcă se opune naturii. „Raţional” ar fi să nu ieşim 
de sub dominaţia şi mirajul naturii, fiindcă „nu se ştie ce e dincolo”. 


Dispariţia centrului 


Ego-ul se manifestă prin faptul că te simţi în centrul spaţiului. 
Întreaga lume se întâmplă în jurul tău. Unii ar putea crede că soluţia 
scăpării de ego este să te dilaţi cât mai mult, să nu te mai simţi localizat 
într-o anumită poziţie. Totuşi, oricât de plăcută ar fi senzaţia de 
expansiune a conştiinţei, ea se face în jurul unui centru, oricât de subtil s- 
ar manifesta el. 

De aceea, soluţia divină este de eliminare a însuşi acestui centru. Şi 
rămâi, dintr-o dată, fără centru. Adică devii întregul spaţiu, una cu tot 
restul. Fără vreun efort de dilatare progresivă şi niciodată suficientă. Da, 
pierzi acel aparent echilibru pe care ţi-l dădea senzaţia de centru. Acum 
devii absolut liber şi nelimitat. Nu mai ai acel echilibru instabil, pe care 
încercai mereu să nu-l pierzi. Dar nici nu ai unde cădea, fiindcă eşti totul, 
deci unde ai putea cădea, decât în tine însuţi?! 


Metafora casei deschise 


Iluminatul este complet deschis la orice îi prezintă viaţa, clipă de 
clipă. Nu are niciun filtru de protecţie egotică. Este ca o casă cu toate 
geamurile şi ferestrele deschise, unde nu-i nimeni acasă. Poate intra 
oricine şi orice, dar nimic nu rămâne, ci trece repede. Această deschidere 
naivă te face să fii bucuros în fiecare moment, eşti atent, receptiv la orice 
îţi vine din faţă, bun sau rău. Trăieşti emoţiile intens, dar trec repede, aşa 
că nu fugi de nimic. 

Iluzia cunoaşterii nu are sfârşit şi este foarte convingătoare 


Poate că eşti atras de filosofia spirituală, încercând să înţelegi cum şi 
de ce a apărut universul, care este rostul tău ca fiinţă conştientă şi ce 
practici spirituale sunt recomandate. Acestea sunt întrebări fireşti atunci 
când priveşti lumea ca fiind reală. Şi vei găsi, cu siguranţă, nenumărate 
răspunsuri, teorii şi învăţători care îţi vor satisface setea de cunoaştere. 
Doar că ţi se va face iarăşi sete şi vei reporni în căutarea „Sfântului Graal” 
pe care nu l-a găsit nimeni niciodată. Cunoaşterea nu are sfârşit, fiindcă 
ea cercetează o iluzie mereu proaspătă, un miraj în schimbare, pe care 
nu-l vei putea atinge niciodată. 

Însă când înţelegi cu toate fibrele fiinţei tale că, realmente, nu există 
NIMIC, ci totul este doar o aparenţă, un vis, o iluzie, atunci te pleoşteşti 
mental, organul gândirii ţi se blegeşte şi te retragi în interior. Fericiţi cei 
săraci cu duhul, care nu mai muşcă din mărul cunoaşterii! 


Moneda titirez 


Imaginează-ţi că ţii vertical pe masă o monedă şi îi dai un bobârnac. 
Începe să se rotească foarte iute, stând în echilibru, ca un titirez. Dar 
când trânteşti palma peste ea, moneda se lipeşte de tăblie şi îţi arată una 
dintre feţele ei: banul sau stema, capul sau pajura. 

Acelaşi fenomen a fost remarcat de mecanica cuantică: în momentul 
când experimentul este observat de un savant în timp real, rezultatul este 
întotdeauna altul faţă de situaţia când se desfăşoară fără monitorizare 
live. Nimeni nu a putut explica de ce. 

În acest punct, nondualitatea ar putea să ne ofere soluţia filosofică. 
Observatorul este sinele uman, senzaţia de eu. Când intervine simţul 
eului, percepţia realităţii se modifică, capătă alte conotaţii şi poveşti. 
Mintea face asociaţii cu diverse alte aspecte aflate în memorie. Nu mai 
este o percepţie pură, ci alterată prin contaminarea cu amintiri, tipare 
mentale achizionate anterior, cu prejudecăţi şi critici. 

Fizica cuantică relevă chiar mai mult, că realitatea „subiectivă” a 
eului personal, într-un fel misterios, influenţează şi realitatea fizică, 
aparent „obiectivă”. De parcă eul ar proiecta lumea în afara sa. 

Realitatea pură — nonduală, echivocă, nedefinită — este ca moneda 
care se învârteşte pe verticală. În momentul când apare eul, moneda este 
culcată pe una dintre feţe, şi apare dualitatea. Eul vrea să elimine 
incertitudinea rotirii, el vrea un răspuns clar: ban sau stemă? Nu acceptă 
alt răspuns. Şi i se face pe plac, primeşte una dintre variante, pe 

orizontală. Dar astfel pierde complet frumuseţea echilibrului „imposibil” 
pe verticală. 

Ce-i foarte interesant este că, pe timpul unei zile obişnuite, orice om 
trece prin ambele faze: cu eu şi fără eu. De pildă, când asculţi transfigurat 
o melodie care îţi place foarte mult, care îţi înalţă sufletul, atunci ai uitat 
de tine, eşti fără eu. Dar apoi, reintri în fluxul activităţilor personale, 
când îţi reiei grijile şi preocupările cu eul în centru — legate de ce zice 
lumea, sau legate de anumite regrete sau de anumite speranţe etc. 


Metafora celor două realităţi 


Scriam în articolul „Făptuitorul fictiv” următoarea poveste: 
De ce a fost creat ego-ul? 


Ego-ul este o invenţie divină prin care Dumnezeu creează o nouă 
lume fictivă, acest univers format din gândurile şi emoţiile egotice. Ego- 
ul este un comentator al realităţii, de unde i se mai spune şi vocea din 
cap. Este un chibiţ, un observator care se crede făptuitor. Când SE ia o 
decizie, rolul ego-ului este să justifice raţional de ce „a luat el” acea 
decizie. Dintr-un bazin de idei, le alege pe cele potrivite să raţionalizeze 
acea faptă — faptă care nu-i aparţine, dar el aşa are impresia. Şi nici 
măcar acele idei nu-i aparţin, ci vin „de undeva”. Ego-ul este baza unui 
nou univers mental, care oferă o nouă formă de experienţă interesantă 
pentru Divinitate. 


Fericirea lui Nimeni 


Prin permanente comentarii, opinii, judecăţi, ego-ul îşi creează 
propriile sale suferinţe şi bucurii, în paralel şi separate de aspectele 
obiective ale realităţii. Ego-ul este un întreg univers paralel, o minunăţie 
de iluzie. 

„Eu” nu este o fiinţă, ci o experienţă: ce se întâmplă când, peste 
realitatea obiectivă se suprapune senzaţia de individ separat, care caută 
să aibă experienţe cât mai plăcute pentru „sine”, dar lovindu-se mereu de 
„opoziţia” lumii exterioare. Este experienţa alcătuită din toate gândurile 
secundare brodite în jurul realităţii, fără nicio influenţă asupra ei, dar 
care pot crea noi suferinţe şi bucurii artificiale. 

Spunând că gândurile şi emoţiile egotice sunt complet separate de 
realitatea faptică, de fapt, împărţim realitatea în două zone diferite: cea 

concretă şi cea virtuală. Este un procedeu radical, de maximă simplificare 
a unei realităţi complexe. 

Într-un fel, e ca şi cum am scoate particulele de ego din aerul 
înconjurător cu un aspirator şi le-am înghesui pe toate în minte. Pe de-o 
parte, purificăm realitatea externă de orice urmă de ego, lăsându-i 
întreaga frumuseţe neatinsă, în starea sa virgină. 

De cealaltă parte, devenim conştienţi de aglomerarea cu gânduri a 
universului interior, prin contrast cu luminozitatea realităţii exterioare. 
Astfel, poate că vom simţi nevoia să ne aerisim şi mintea, ca să reflecte 
cât mai fidel limpezimea exterioară. 


Realitate Minte 


Mintea egotică generează o realitate virtuală, paralelă cu realitatea concretă 


Atâta timp cât lăsăm ego-ul să se amestece cu realitatea, presară 
confuzie şi este greu de depistat. Punându-l în locul său natural, în cutia 
virtuală, lucrurile se clarifică dintr-o dată. 

Parcă spuneai că nu există nicio metodă către nondualitate, ci 
iluminarea ține numai de Graţie! 

Spuneam că ai total liber-arbitru să crezi şi să simţi ce vrei în 
interior, dar că nu ai niciun liber-arbitru ca să modifici realitatea 
exterioară după fanteziile tale. Făceam această separare în scop 
didactic. Oare ţi-ar fi uşor să accepţi că nici măcar ce simţi lăuntric nu 
depinde de tine, fiindcă „tu” nu exişti?! 

Dar iluminarea modifică şi realitatea interioară, nu-i aşa? 
Înseamnă că iluminarea ţine şi de voinţa noastră. 

Nu inversa cauza cu efectul! Iluminarea revelează că separarea-i 
doar o poveste. 

Atunci ar fi mai bine să nu cred în povestea ta, din start. 

Eşti obligat să crezi în poveşti, cât timp mai ai un ego. Poţi doar să 
alegi în care. Dar că „orice separare-i o iluzie”, asta nu vei putea crede cu 
mintea de acum. 


Povestea credinţei 


Hai să luăm un exemplu mai concret. Doctorul neurochirurg Vlad 
Ciurea spunea că, înainte de fiecare operaţie, el se roagă pentru ca 
Dumnezeu să-i ghideze mâinile. Şi asta fac mulţi chirurgi. Dar nu toţi. Ce 
să înţelegem din asta? Că chirurgii care nu se roagă au performanţe mai 
slabe?! Nicidecum. Că cei care se roagă au numai succese?! Nicidecum. 

Este clar că nu putem trage nicio concluzie practică. Faptul că tu îţi 
alegi să te opereze un chirurg care se roagă la Dumnezeu nu îţi oferă nicio 
garanţie suplimentară. Dar te poate, eventual, linişti psihologic. Însă 
soarta ta nu depinde de spiritualitatea chirurgului, ci de mâinile sale, pe 
care le manevrează Dumnezeu. Întotdeauna, indiferent dacă se roagă sau 
nu, dacă crede în Divinitate sau nu. 

Deci fii pe pace, că nu credinţa sau necredința medicului te face bine. 
Şi nici măcar credinţa sau necredinţa ta în Dumnezeu. Astea sunt nişte 
poveşti, care uneori par că te ajută, iar alteori par că te încurcă. Ele ţin 
numai de universul tău virtual. În realitate, soarta operaţiei este deja 
pecetluită şi nu ai cum s-o schimbi, oricâte rugăciuni ai face. 

Poate că ţi-ar fi mult mai bine, psihologic vorbind, să adopţi viziunea 
aceasta „fatalistă”, de împăcare cu orice îţi aduce viaţa. Dacă operaţia va 
ieşi bine, asta ţi-a fost soarta, iar medicul a fost mâna Providenţei. Dacă 
va ieşi prost, asta ţi-a fost soarta, iar medicul a fost tot mâna Providenţei. 

Desigur, te poţi zbate în prealabil ca să-ţi alegi cel mai „bun” chirurg. 
Dar chiar şi cei mai buni au uneori zile proaste. Iar asta iese din sfera 
oricărui control. 

Ulterior, poţi să-i dai nişte bani medicului, ca mulţumire. Îi faci un 
bine. Înseamnă că merită. Sau poţi să-l reclami la Colegiul Medicilor 
pentru malpraxis. Asta îl va ajuta să devină un medic mai bun. Înseamnă 
că merită. Totuşi, în sinea ta, nu fii pătimaş, nu căuta merite şi nici 
vinovaţi acolo unde ştii că a acţionat exclusiv Divinitatea. 

Rugăciunile la Dumnezeu te ajută pe tine să-ţi făureşti o aparentă 
protecţie psihică. E foarte bine, dacă totul se termină cu bine. Dar, într-o 
situaţie de eşec, te poţi supăra pe Dumnezeu sau poţi chiar deveni ateu. 
Nici asta nu e greşit şi ai libertatea interioară s-o faci. 

Oricum, Divinitatea nu poate fi înţeleasă de nimeni şi nici atinsă de 
emoţiile noastre. Cu atât mai puţin manipulată. Ea acţionează aparent 
haotic şi niciun sistem de gândire sau practici nu a reuşit să o 
circumscrie. De aceea o şi iubim, fiindcă e plină de surprize, total liberă... 

Unul strânge mii de dovezi că Dumnezeu există, dar la un moment 
dat, viaţa îi demonstrează contrariul. Altul strânge mii de dovezi că 
Dumnezeu nu există, dar la un moment dat, viaţa îi demonstrează 
contrariul. Atât de alunecos şi misterios este EI sau Ea (nici măcar genul 
nu i se cunoaşte). 


Efectele metaforei celor două realităţi 


Revenind la „metafora celor două realităţi”, dacă reflectezi la ea 
serios, s-ar putea să simţi nişte modificări mentale. Te vei relaxa imediat, 
ştiind că orice ai gândi, nu modifici exteriorul. Capeţi o imensă libertate 
interioară. În consecinţă, se va diminua impulsul puternic al minţii de a 
gândi continuu. Ştii că nu foloseşte la nimic. Desigur, îţi distrează 
mintea, ceea ce nu-i greşit, dar cam atât. 

Această compulsiune de a gândi vine de la ego, care încearcă să 
acopere cât mai mult din spectrul posibilităţilor, în speranţa că 
cunoaşterea îl va proteja. Pentru ego, cunoaşterea are puterea magică de 
a-i spori protecţia externă. De aceea, mintea obişnuită este mult mai 
agitată decât a iluminatului. Este plină de angoase şi nelinişte, fiindcă 
încearcă să ghicească ce-i va aduce viitorul. Numai că, în felul acesta, 
rămâne total neprotejată intern, vulnerabilă la emoţiile autodistructive. 
Şi nici nu-şi creează vreo reală protecţie externă — este oricum protejat 
automat. 

Ego-ul este ca o bulă de săpun care se crede glob de cristal. 

În momentele de interiorizare şi reflecţie, când eşti mai predispus la 
gândurile personale, cu eul în centru, când îţi vine compulsia de a gândi 
neapărat, atunci îţi poţi spune cam aşa, rapid şi fără cuvinte: «Gândurile 
mele nu contează. Nu sunt în pericol. Realitatea curge de la sine. Am 
încredere în viaţă.» 

Totuşi, iluminații gândesc şi ei. 

Normal. Dar este o gândire fără compulsie şi fără obsesia propriei 
persoane. De fapt, în general, aşa ţi se întâmplă şi ţie. Doar că, în plus, 
atragi nenumărate alte gânduri inutile, care te vor influenţa psihologic. 
Prin meetoda propusă, poţi diminua din această presiune mentală şi 
emoţiile generate de gândurile personale. 

În concluzie, poţi încerca să aplici această logică „absurdă şi 
neobişnuită” pentru a te simţi mai bine în pielea ta. Îţi întăreşte 
înțelegerea că ego-ul, realmente, nu are nicio putere. Asta îl vlăguieşte, 
ceea ce face posibilă relaxarea. 

Oamenii, în mod obişnuit, sunt crispaţi psihic şi fizic — din cauza 
ego-ului. Relaxarea sau fericirea apare doar în scurtele momente când 
ego-ul se simte uşurat de povara grijilor permanente (de exemplu, când 
şi-a împlinit vreo dorinţă). Dar nu durează mult, căci este programat să 
nu se simtă niciodată în siguranţă... 

Ceea ce se întâmplă în realitatea fizică e treaba lui Dumnezeu, nu a 
ta. Nu-ţi mai bate capul, căci oricum sunt prea multe variabile pe care nu 
le poţi lega şi înţelege. 

Dar când acţionez eu, e şi treaba mea. 

Nu acţionezi tu. Tot n-ai înţeles?! Se acţionează prin tine tot timpul 
şi doar ai impresia că tu faci şi dregi. 

Oamenii suferă pentru că nu se cunosc pe sine înşişi. Nu-şi 
analizează trăirile şi nu îşi controlează gândurile. Ar putea face foarte 
multe, psihologic vorbind, ca să se simtă bine. E mult loc pentru 
psihoterapii şi autoterapii. 

Dar ego-ul întoarce mereu invers lucrurile. Întâi, pretinde că poate 
manipula realitatea exterioară, ceea ce-i fals. Apoi, nu te lasă să te 
cunoşti mai bine, ca să nu-i descoperi vicleşugurile. 

Gândirea necompulsivă, a iluminatului, nu-i creează oare şi lui o 
lume interioară, virtuală? 

Iluminatul vede că toate gândurile şi emoţiile vin din afara sa. 
Acelaşi lucru este valabil şi pentru omul obişnuit. 

Stai, că nu mai înțeleg... 

Iată diferenţa. Iluminatul este deschis la emoţiile negative care 
se reped asupra lui. În schimb, omul obişnuit li se împotriveşte, ceea ce îi 
provoacă o suferinţă mult amplificată şi prelungită în mod inutil. 

Apoi, iluminatul nu ia gândurile în serios, pe când omul 
obişnuit îl crede pe fiecare, cel puţin până vine următorul gând, care ar 
putea fi opus, şi atunci îl va crede pe acesta. Aşa apare „îndoiala” — care 
nu-i o necredinţă, ci o alternare rapidă de credinţe. Singura necredinţă 
autentică este cea nondualistă. Iluminatul nu crede în absolut nimic, ceea 
ce-i imposibil de înţeles de către ceilalți. 

În sfârşit, iluminatul are mai puţine gânduri, în general, ca şi 
emoţii negative. Omul obişnuit are mai multe şi suferă mai mult 
pentru că ia gândurile în serios şi se împotriveşte emoţiilor negative. Este 

împins să gândească neîncetat, îşi umple mintea cu bazaconii şi adesea 
suferă, din cauza unor ipoteze ireale. 

Meditaţia pentru alungarea gândurilor ajută? 

Nu are efect decât pe moment, dar ulterior, mintea se va „răzbuna” 
şi vei fi copleşit de gânduri. Nu lupta cu mintea pe terenul ei, că vei 
pierde! Oricum, toate tehnicile mentale nu fac decât să-ţi ofere alte iluzii, 
ceva mai elevate, îmbogăţindu-ţi universul psihologic. 

Ţi-ar fi de ajuns să observi că majoritatea gândurilor sunt egotice şi 
inutile, deci te poţi lipsi de ele. Nu le mai da importanţă, nu te mai lăsa 
purtat de ele! Şi, de asemenea, nu te mai împotrivi emoţiilor negative 
când apar, căci ele vor să-ţi comunice ceva despre tine, în felul lor. Ai 
libertatea şi puterea de a-ţi controla dispoziţia psihică. Este un fel de 
autoterapie. 

Iar o metodă rapidă de a reuşi asta este să reflectezi la „metafora 
celor două realităţi”. Cu condiţia să te atragă cumva nondualitatea. Iar 
când te vei trezi spiritual, vei renunţa în mod natural la ea, ca la ultima 
poveste pe care ai crezut-o ca să te scape de toate poveştile. 


Concluzii la „metoda metaforică a celor două 
realităţi 


Profitul net de pe urma aplicării acestei metode ar fi următorul: 

De ce să te mai îngrijoreze realitatea exterioară, din moment ce n-o 
poţi influenţa cu absolut nimic?! Desigur, corpul tău va face tot ce 
trebuie, ca şi până acum, dar e limpede că nu tu decizi ce şi cum (fiindcă 
tu nu există). În schimb, poţi să te relaxezi şi să priveşti pe gratis 
spectacolul vieţii. Ce pace minunată în suflet! 

În acelaşi timp, realizezi dintr-un foc „poruncile” propuse de căile 
spirituale: nu mai cauţi vinovaţi, nu condamni pe nimeni, din moment ce 
toate sunt „manevrele” Divinităţii, accepţi că totul este aşa cum este şi că 
nu poate fi altfel, te detaşezi oarecum de atracțiile şi repulsiile 
psihologice, chiar dacă păstrezi unele preferinţe, nu mai eşti egoist, eşti 
recunoscător că ţi se dă ocazia de a asista la această creaţie minunată şi 
interesantă, cu toate neplăcerile ei, eşti fericit, fiindcă eşti relaxat, deci 
iubeşti totul. 

De ce să mai alimentezi dramoletele ego-ului, din moment ce ştii că 
nu au niciun impact asupra realităţii?! Vezi că sunt inutile, chiar dacă eşti 
împins să le dai atâta importanţă. Treptat, energia imaginaţiei se stinge şi 

rămâi să asişti la spectacolul realităţii concrete, fără comentariile minţii. 
Asta te va scuti de foarte multă suferinţă. 

Vezi că toate ideile au adevărul lor, deşi niciuna nu prezintă un 
adevăr absolut. Nu te va deranja să dai dreptate oricui, având chiar şi tu 
propriile păreri. Dar sesizezi cât sunt de fragile, de inconsistente, de 
trecătoare. Pot fi suflate oricând ca frunzele de vânt. Aşa că nu mai ţii cu 
dinţii de opiniile tale, combătându-le neapărat pe ale altora, fiindcă 
lumea are nevoie de toate. Toate sunt gândurile lui Dumnezeu, care le 
aruncă în joc pentru a face spectacolul vieţii mai dinamic. Toate au micul 
lor rost şi niciuna nu contează cu adevărat, decât ca şi combustibil pentru 
motoarele cu ardere mentală. 

Deficiența acestei „metode” este că nu se potriveşte cu nimic din ce 
ai auzit sau învăţat vreodată. Şi nici nu poate fi aplicată împreună cu alte 
tehnici mentale, fiindcă postulează lucruri total opuse. 

Am sugerat că viaţa ţi-e scrisă dinainte. Astrologia sugerează şi ea 
că totul este fixat de poziţia astrelor. Dar adevărul gol-goluţ este că nimic 
nu este scris „dinainte”, pentru că nu există timp. Asta-i doar un mod de 
a vorbi pe înţelesul minţii omeneşti. Cum altfel să pricepi că nu există 
motive să te îngrijorezi de nimic?! 

Nu există niciun plan exterior şi anterior creaţiei, ci ea se 
autogenerează. Nu există nicio coordonare dinafara creaţiei. Dumnezeu 
simte organic ce are nevoie creaţia şi îi oferă. Creaţia este una cu 
Dumnezeu, este trupul Său. 

Ideile contează şi ele, fiindcă fac parte din creaţie şi nimic nu este 
inutil. Dar nu sunt ideile „tale”, fiindcă nu există nicio persoană separată 
de întreaga creaţie. 

Într-adevăr, am afirmat că gândurile tale NU au impact asupra 
realităţii. Cum altfel să pricepi că comentariile tale interioare nu au 
niciun efect asupra nevoilor organice ale naturii, fiindcă aparţin unei 
iluzii?! 

Par afirmaţii contradictorii, din cauză că însăşi natura realităţii este 
paradoxală şi nu poate fi clarificată logic. Există o logică divină, dar care 
nu-i şi a minţii. Sublima logică divină poate fi pricepută numai când 
vibrezi mai înalt energetic. Atunci totul devine clar şi se înlănţuie perfect. 


Posesiunea demonică și tămăduirile 


Oare modelul tău simplist poate explica fenomenul complex al 
posedării demonice? 

Modelul nu neagă nimic din aparenta realitate complexă şi nici nu 
îşi propune să o explice. Drept urmare, nu neagă nici existenţa demonilor 
şi a influențelor acestora. Doar că diferenţiază între efectele lor fizice, 
concrete, obiective asupra oamenilor (de genul poltergeist), pe de o parte, 
şi efectele pur psihologice, subiective, pe de altă parte. 

Se pare că cele mai frecvente efecte sunt din a doua categorie, cele 
subiective. Ele sunt cât se poate de reale pentru pacient, dar nu şi pentru 
cei din jur. Pacientul este chinuit de voci batjocoritoare, care-l îndeamnă 
la tot feluri de lucruri absurde şi dăunătoare. Acesta este universul 
mental al ego-ului său. Aici este loc pentru psihoterapii. 

Cei din jur, în schimb, pot fi înspăimântați sau chiar terorizaţi de 
manifestările pacientului. Aceste spaime ţin de universul mental egotic al 
respectivilor. Putem spune că universurile mentale comunică între ele. 
Există un subconştient colectiv al întregii umanităţi, dar şi domenii mai 
restrânse la grupuri de oameni. 

Când intervine un preot exorcist, la rândul său, este convins de 
existenţa şi puterea demonilor. Iar dacă reuşeşte scoaterea dracilor, se 
poate întâmpla ca aceştia să se lege de el sau de familia lui. De ce? 
Tocmai pentru că universul său mental rezonează cu aceeaşi sferă 
demonică, prin educaţie şi preocupări constante. 

Şi atunci, cine poate să exorcizeze demonii fără pericol? 

Cine nu rezonează cu ei în mod natural. 

Adică cine? 

De pildă, cei treziţi spiritual. În mod natural, iluminatul nu crede în 
poveşti. Or, dracii se manifestă, în primul rând, prin nişte poveşti 
mentale. Chiar şi manifestările fizice violente au rolul principal de a spori 
credinţa în acele poveşti. Puterea dracilor constă în poveştile lor, dar 
numai dacă sunt crezute. 

Câmpul energetic al iluminatului bruiază orice poveste, în mod 
natural. Este posibil ca cei din preajma sa să rezoneze cu el şi, astfel, să le 
dispară şi lor credinţa în poveştile dăunătoare. Efectul poate fi 
spectaculos. Iluminatul este supremul exorcist şi taumaturg. Uneori, 
simpla lui prezenţă poate induce chiar trezirea spirituală, adică 
necredinţa în orice fel de poveşti. 

Singura „problemă” este că nu se consideră un expert şi nici nu 
acţionează ca un tămăduitor. Nu-şi propune să vindece în mod 
sistematic, pentru că nu vede nicăieri niciun „bolnav”. Totul este aşa cum 
trebuie să fie, inclusiv boala are rostul său, ori lipsa trezirii spirituale. 

Pe de altă parte, dacă a venit timpul vindecării, el nu se opune să 
devină canalul divin pentru ea. Dar nu face din asta un scop personal. 

Nimeni nu poate profita de iluminare ca de o metodă sigură de a obţine 
ceva. Efectele sale sunt imprevizibile. 

Într-un caz aparte, dacă iluminatul este deja un tămăduitor 
recunoscut, atunci trezirea spirituală îl poate ajuta sa devină mai eficient. 
Menirea sa înnăscută este să vindece, iar consecinţa, că mulţi bolnavi 
sunt îndrumați de Divinitate să-l caute. Totuşi, bineînţeles, nu toţi cei 
chemaţi se vor vindeca, decât dacă le-a sosit ceasul. 

P.S. Putem aborda problema şi din altă perspectivă. Unii iniţiaţi 
spun că ar exista nişte făpturi subtile negative, numite „răpitori”, care se 
hrănesc cu energia negativă emanată de fiinţele vii. Ar fi foarte probabil 
ca aceşti demoni să se hrănească cu energia negativă produsă de ego. 
Dacă este aşa, atunci acei demoni ar muri de foame în preajma unui 
iluminat, fiindcă el emite zero energie egotică. 


18 mai 2022 


RĂZVAN-ALEXANDRU PETRE - Eseuri pe teme spirituale 2022 pag. 135 


DUALITATEA EU-LUME 


Cunoaşterea înseamnă ignoranță spirituală (X) Diminuarea ego-ului 
X Nuanţările schemei Realitate şi aparență (X]Jocul „Ghiceşte 
culorile” XXConcluzii despre joc X“Evoluţie” atemporală 


Absolutul este ne-diferenţiat. Creaţia divină este un rezultat al 
dualității, deci al diferenţelor. La un moment dat, Creatorul îi dă fiinţei 
umane şi un ego, care este un element suplimentar, generator al unei 
inedite dualităţi: senzaţia de separare între lume şi individ (senzaţia 
de „eu” centrată în corpul-minte). Ea apare la om, dintr-o dată, în jurul 
vârstei de 1-2 ani (sau, cine ştie, poate chiar din burta mamei). I se mai 
spune şi conştiinţă de sine. Adică, în minte, apare din neant senzaţia de a 
fi un „sine” separat de restul lumii. Aceasta este un nou tip de experienţă, 
specifică speciei umane actuale. O iluzie interesantă din perspectivă 
divină. 

În lipsa ego-ului, ne-am simţi unitari cu tot restul lumii, fără centru, 
nu am simţi vreo diferenţă dintre fiinţa noastră şi a celorlalţi oameni sau 
animale sau plante. Ar fi o experienţă cu totul diferită de cea actuală. Dar 
universul este plin de tot felul de experienţe pe care le trăieşte Divinitatea 
prin intermediul fiinţelor create de Ea special în acest scop. 

Înseamnă oare că iluminarea este o întoarcere la stadiul de animal 
fără conştiinţă de sine? 

Evident că nu. Iluminarea încheie un ciclu evolutiv, dar în spirală, 
deci este un fel de întoarcere la un nivel superior. 

Există două laturi ale realităţii: cea exterioară, corporală şi cea 
interioară, psihică. 

Trăirile psihice pot fi şi ele: impersonale (senzaţii, idei obiective şi 
emoţii naturale) şi personale (interpretarea egotică a primelor, adică 
emoţii şi gânduri suplimentare, provocate de simţul „eului”). Primele 
sunt aparent reale, dar ultimele sunt total ireale, imaginate. 

Trăirile impersonale sunt naturale, se mişcă liber şi frumos în 
realitate. În schimb, folosind o metaforă, trăirile personale sunt ţinute 
bine închise într-o vitrină la parcul de distracţii, cu eticheta: „Ego — 
dispozitiv de realitate virtuală. Pentru demo, apăsaţi butonul roşu”. Iar 
vizitatorul curios apasă butonul. Şi atunci, în vitrină îi apare propriul 
chip care se mişcă haotic şi făcând grimase groteşti. Dacă se simte 
fascinat de noua sa personalitate virtuală, va rămâne sub vraja ego-ului 
până la ora închiderii. 

Cunoașterea înseamnă ignoranță spirituală 


Când apare ego-ul, apare şi cunoaşterea: subiectul cunoaşte un 
obiect. (Aceasta este „cunoaşterea” pentru care au fost pedepsiţi Adam şi 
Eva, cunoaşterea obiectivă.) Pentru ego, tot ce există, în afară de sine, 
este un obiect. Dar orice obiect este un posibil pericol şi, de aceea, toate 
obiectele trebuie cunoscute, pentru siguranţă. Astfel, cunoaşterea devine 
o compulsie necesară supravieţuirii, în viziunea egotică. Vrem să ştim 
totul despre orice pentru a ne proteja la nevoie, nu doar dintr-o simplă 
curiozitate detaşată. 

În schimb, prin iluminare, subiectul se identifică cu obiectele, iar 
odată cu asta, se modifică şi cunoaşterea în forma clasică. Rămâne o 
identificare a subiectului cu toate celelalte aspecte ale realităţii. I se mai 
spune „puterea ne-cunoaşterii” sau „dez-văţarea spirituală”. 

Desigur, poţi pune la treabă şi mintea de lucru pentru a obţine 
informaţii despre orice şi chiar te bucuri să afli lucruri noi despre Tine. 
Nu eşti curios din teamă, ca înainte, ci datorită impulsului divin de a te 
autocunoaşte, din pură curiozitate. 

Notă: A dispărut doar mintea gânditoare, nu şi cea de lucru. Ramesh 
Balsekar a făcut primul distincţia dintre mintea de /ucru, intelectuală, 
impersonală; şi mintea gânditoare, egotică, personală. Ulterior, neuroştiinţele 
au găsit zonele corticale specifice care corespund celor două tipuri de minţi. 

Când, prin iluminare, dispare senzaţia de „eu”, trăirile impersonale 
rămân, omul nu devine un zombi, ci îşi continuă viaţa, gândeşte la 
chestiunile obiective, are emoţii fireşti şi senzaţii corporale. Desigur că se 
poate autoanaliza şi acum, ba chiar mult mai bine, fiind mult mai 
detaşat. Dar nu mai consideră că opiniile sale sunt adevărul absolut 
pentru care trebuie să se bată. Constată relativitatea tuturor opţiunilor şi 
cât de ridicolă este gândirea dualistă, în alb-negru. Ar trebui ca, pentru 
omenirea viitoare, să se inventeze gândirea cu trei sau patru valori de 
adevăr, trialistă sau cuaternalistă. 

Notă: De fapt, deja s-a inventat aşa-numita „logică fuzzy”. Ea operează 
cu mai multe valori de adevăr (nu doar 0 şi 1) şi obţine o arie de concluzii, nu 
doar una singură. Afirmațiile sunt parţial adevărate sau imprecise (de exemplu, 


cu o valoare de 0,6), ca în viaţa reală, şi au aplicabilitate în Inteligența 
Artificială. 


Diminuarea ego-ului 


Putem clasifica ego-ul în trei mari etape evolutive: 

1. Ego-ul primitiv, preocupat de propria supravieţuire, se ocupă 
numai de exterior, să-l modifice conform intereselor sale. Nu dă atenţie 
interiorului, psihologiei, nu e conştient că gândeşte, ce gândeşte şi că 
gândurile îi provoacă emoţii. Se lasă purtat de emoţiile primare 
(paleocortex şi sistem limbic). 

2. Cu timpul, ego-ul descoperă camera interioară a psihicului şi 
începe să stea perioade mai lungi acolo. Cu ajutorul supraego-ului, învaţă 
să-şi controleze instinctele şi emoţiile, sprijinindu-se pe rațiune 
(neocortexul). Şi astfel devine, uşor-uşor, un ego civilizat. 

3. De la acest nivel, începe să se preocupe intens de dezvoltarea 
personală şi chiar de învăţăturile spirituale (cortexul prefrontal). Devine 
un ego spiritual (în sensul bun al cuvântului), preocupat mai mult de 
îmbunătăţirea sa şi mai puţin de criticarea celorlalţi. 

Există şi un sens negativ al ego-ului spiritual, caracterizat printr-un 
complex de superioritate şi lipsă de empatie faţă de semeni. Nu mă refer 
la acest sens negativ, pe care l-am explorat în alte articole. 

Celebrul îndemn sapienţial încrustat în templul de la Delfi, „Gnothi 
seauton” (cunoaşte-te pe tine însuţi), nu se referă doar la cunoaşterea 
psihologică — care recunoaşte mecanismele ego-ului şi caută modalităţi de a le 


remodela. Ci se referă mai ales la Sinele superior sau Dumnezeul intern. Căci 
mesajul continuă: „...şi aşa vei cunoaşte universul şi zeii”. 


Pe măsură ce avansează spre înţelegerea nondualistă, omul îşi dă 
seama că, de fapt, nu controlează evenimentele exterioare, cum credea la 
începuturi. lar odată ce ajunge la iluminare, nu mai dă atâta atenţie ca 
înainte nici interiorului, fiindcă l-a golit de marea problemă, adică de 
ego. Acum a devenit liber de iluzia controlului şi autocontrolului, liber 
doar-să-existe. 

Iată cele trei etape ale ego-ului, rezumate în următorul tabel: 


Etapele ego-ului 


Etapa Exterior Interior 
1 Urmăreşte controlul exteriorului Lipsă de autocontrol 
2 Urmăreşte controlul exteriorului Urmăreşte autocontrolul 
3 Acceptă lipsa de control Lipsă de ego 
Nuanţările schemei 


6 Trebuie să recunoaştem, însă, caracterul simplist al schemei de 
mai sus. În realitate, unii iluminaţi continuă să fie preocupaţi de 

autoîmbunătăţirea psihologică, chiar dacă nu mai au ego. Tiparele 
mentale sunt tot acolo, în inconştient, şi le modelează trăirile vieţii, chiar 
dacă cu mai mică putere decât înainte de trezirea spirituală. Niciodată nu 
poţi spune că ai devenit perfect. Oamenii speciei actuale sunt departe de 
perfecţiune. Cel trezit nu se mai simte „făptuitor”, dar oare cine 
acţionează prin el: condiţionările inconştiente, încă prezente, sau 
divinitatea, supraconştientul?! 

6 De asemenea, este o iluzie să credem că iluminarea şterge imediat 
karma. Este clar că karma vieţii actuale (prarabdha karma) continuă să 
dea roade. De pildă, un orb din naştere nu va primi în dar şi vederea 
fizică, dacă cumva se iluminează spiritual. Este o karmă pe care o va 
suporta până la moarte. Doar că iluminarea — dispariţia senzaţiei că ai fi 
responsabil sau victimă a ceea ce ţi se întâmplă — te poate ajuta să rabzi 
mult mai uşor neplăcerile vieţii, pentru că nu le mai iei la modul 
personal. 

46 Etapizarea de mai sus ne poate lăsa impresia că trezirea spirituală 
nu i se poate întâmpla decât ego-ului spiritual, care este cel mai avansat 
evolutiv. Într-adevăr, mărturiile ne arată că majoritatea iluminaţilor au 
fost nişte căutători spirituali într-un fel sau altul, deci este mult mai 
probabil ca un iluminat să provină din rândul celor cu ego spiritual, 
adică mai maturi spirituali. Dar iluminarea este un cadou, nu un merit, 
deci nu-i putem pune condiţii Graţiei. 

Ego-ul este ca o schelă ce ajută la ridicarea construcţiei personalităţii 
umane, până la maturizare (până în jurul vârstei de 18 ani). După aceea, 
ego-ul poate dispărea, la fel cum schela poate fi îndepărtată de 
construcţie. Iluminarea vine, mai probabil, după ce s-au pus bazele 
minimelor condiţionări umane. Altfel, în lipsa unor condiţionări pozitive 
ferme, de genul sociabilităţii, iluminarea ar putea cauza comportamente 
ciudate (vezi cazul „nebunilor pentru Dumnezeu”)... lar dacă 
personalitatea a fost cizelată de unele practici spirituale, cu atât mai 
interesant şi folositor pentru ceilalţi va fi mesajul prezentat de iluminat. 

9 Şi ultimul aspect, dar nu cel din urmă, este legat de întruchiparea 
iluminării, după cum îi spune Isus. 

Iluminatul Adyashanti, ca şi Richard Sylvester şi alţi iluminaţi ne 
spun din propria experienţă şi a altora că iluminarea poate fi un proces în 
2 faze. La început apare Trezirea, care se caracterizează printr-o senzaţie 
de spaţialitate, martor detaşat şi vid. După o anumită perioadă variabilă, 
poate apare faza a doua, caracterizată prin intimitate cu tot ce există, o 
iubire neţărmurită şi necondiționată. Pe aceasta din urmă, Isus o 
numeşte Iluminare. Adyashanti numeşte prima fază „trezirea la nivelul 

capului” (Ajna chakra), iar a doua, „trezirea la nivelul inimii” (Ahanata 
chakra). În plus, Adyashanti mai vorbeşte şi de a treia fază, trezirea la 
nivelul abdomenului (Manipura chakra), când trezirea se stabilizează şi 
dispar gândurile aproape complet. Ar putea exista şi alte niveluri de 
profunzime. 

Isus spune că abia Iluminarea (faza a doua, de iubire 
necondiționată) este semnul eliberarii de karmă şi de oprire a lanţului 
reîncarnării. Ea garantează şi Întruchiparea iluminării, când iluminatul 
manifestă în fiinţa sa umană Conştiinţa Divină, fără vreun amestec al 
ego-ului. Trezirea iniţială este abia începutul acestui proces de 
desăvârşire a iluminării, când încă mai sunt de eliminat nişte resturi 
egotice. Iar dacă cei treziţi spiritual nu duc acest proces până la capăt, 
înseamnă că nu şi-au terminat încă ciclul întrupărilor pământeşti. 

În acest sens, vă recomand capitolul 7d, "Întruchiparea şi Iluminarea", din 


cartea „Credinţă, fapte şi ficțiuni”, dictată de spiritul lui Isus mediumului Gina 
Lake. 


Realitate și aparenţă 


Am transpus cele trei etape ale ego-ului în graficul 1, de mai jos. 


Ego primitiv 


+ Ego civilizat 
2 Ego spiritual 
E: | Timp 
24 
E | 
Graficul nr.1 
Explicații: 


- Ego-ul există numai în dualitate, adică între extreme, când sus, când 
jos, ba suferă, ba se bucură. Nu ajunge niciodată la un echilibru stabil. Când 

îşi îndeplineşte o dorinţă, este fericit, dar nu pentru mult timp, pentru că apar 
curând noi pricini de îngrijorări sau jinduiri. Viaţa lui e un balans continuu. 


- În fazele iniţiale, ego-ul este mai dezechilibrat. Evoluţia firească este 
către diminuarea emoţiilor primare şi obţinerea unei stări de seninătate şi 
stabilitate. Totuşi, în anumite momente este posibil şi un regres temporar către 
stadii inferioare, fiindcă creierul funcţionează pe cele trei paliere simultan, doar 
că diferă procentajul. 


În graficul 2 am reprezentat realitatea văzută din perspectiva unui 
iluminat, omul fără ego, care a atins stabilitatea: 

Tot ceea ce ego-ul credea că este absolut real, iluminatul vede ca 
fiind relativ real. Adică real şi ireal în acelaşi timp -— care este o 
exprimare paradoxală imposibil de priceput. Lumea dualității (creaţia) 
este o aparenţă în comparaţie cu Realitatea divină non-duală, unde nu 
există spaţiu-timp şi nimic altceva. 


Nu e vorba că realităţile fizice ar dispărea complet, ci sunt văzute din 
Realitate doar ca nişte aparenţe ce creează Jocul vieţii. De aceea, 
iluminatul nu le respinge, ci doar nu mai este mânat de compulsiunile 
dinainte, ci continuă Jocul în deplină libertate şi cu nespusă iubire. 
Aceasta este singura diferenţă psihologică dintre un om cu ego şi un om 
iluminat. Dar este o diferenţă radicală, cu multiple consecinţe. 


REALITATE 
NON-DUALĂ 
NON-TEMPORALĂ 


Aparenţă 


Graficul nr.2 


Pe măsură ce evoluează, ego-ul spiritual se apropie de final, 
iluminarea. E] şi-o imaginează ca pe o linie dreaptă subţire, cum ar fi axa 
timpului din graficul 1. Dar în momentul când soseşte iluminarea, se 

dovedeşte a fi cu totul altfel decât în imaginaţia ego-ului (vezi graficul 2): 
Nu e o linie, ci un dreptunghi. Nu are săgeata timpului, căci timpul nu 
există (şi nici spaţiul). Nu este doar vid, ci radiază ceva foarte, foarte 
plăcut — unii îi spun iubire sau fericire. 

Dar acestea sunt doar nişte sugestii grafice... 

Pentru aprofundarea subiectului vă recomand lectura capitolului 7c, 


„Trezirea spirituală”, din cartea „Credinţă, fapte şi ficțiuni”, dictată de spiritul lui 
Isus mediumului Gina Lake. 


Jocul „Ghiceşte culorile” 


Găsim în învăţăturile spirituale nondualiste afirmaţii de genul 
„Chiar şi când, aparent, ego-ul alege, de fapt, tot Dumnezeu alege”. 
Aceasta subliniază ideea că ego-ul este o iluzie, că nu există niciun 
„făptuitor” în afară de Fiinţa unică. 

Ar însemna că Dumnezeu este un pic cam sadic, din moment ce 
alege intenţionat prost, nu-i aşa?! Sau chiar ignorant!... 

Desigur că lucrurile nu stau aşa. Pentru a lămuri această situaţie 
paradoxală, definim aici ego-ul ca fiind setul de condiţionări 
inconştiente, pe care orice om le are. Există cazuri când Dumnezeu 
(Spiritul) lasă inconştientul să aleagă. După cum sunt cazuri când 
Spiritul ia decizia, împotriva tendinţelor egotice. 

Dar de ce Spiritul nu-l conduce pe om întotdeauna către Spirit? 
Pare un nonsens. 

Pentru a explica acest mister într-un mod simplu şi pe înţelesul 
oricui, vom apela la noţiunea de arbore decizional, pe care o cunoaşte 
toată lumea. 

Să considerăm cazul simplu în care, la un moment dat (t1), putem 
lua doar două decizii diferite, care vor avea consecinţe diferite. La un 
moment imediat ulterior (2), iarăşi întâlnim o bifurcaţie şi trebuie să 
decidem. În final, blocul decizional elementar din 2 paşi va avea 4 
posibile consecinţe diferite. Vezi fig.1. 

Curgerea evenimentelor are loc în direcţia normală a timpului, din 
prezent spre viitor, şi corespunde legii cauzalităţii. 

După cum vă daţi seama, la fiecare nod începe un alt bloc decizional 
elementar (din 2 paşi, având ti şi t2). Astfel, după câteva iterații, dacă ar 
trebui să figurăm arborele pe hârtie, ar deveni foarte „stufos”, chiar greu 
de desenat. 

Strategiile manageriale se bazează uneori pe astfel de grafice ce tind 
să cunoască viitorul, încearcă să previzioneze efectele pe termen mediu şi 
lung, ale unor decizii actuale. Totuşi, viaţa este imprevizibilă, iar mintea 
umană nu o poate descifra decât vag şi parţial. Dovadă, atâtea falimente, 
cu toată ştiinţa lor managerială... 


t, 


Fig.1 Arbore decizional elementar 
(de la cauză la efecte) 


Ei bine, aici nu vorbim despre mintea omenească, ci despre 
cunoaşterea directă a Spiritelor. Spiritele află direct din Akasha aceste 
informaţii, fără niciun efort intelectual. Pentru că Spiritele trăiesc în 
afara timpului, ele văd întregul arbore decizional (întins de-a lungul 
timpului) instantaneu, pe baza abilității lor divine intrinseci. Şi văd 
arborele decizional nu numai pe 2 nivele sau paşi (cum am reprezentat 
aici, pentru uşurinţă), ci pe foarte multe nivele şi nenumărate ramificații 
la fiecare nod (nu doar 2, stânga-dreapta), unele ramuri intersectându-se 
din loc în loc, ceea ce complică enorm structura. Chiar şi aşa, Akasha 
cunoaşte tot acest „grafic”, inclusiv influenţele provenind de la ceilalţi 
oameni cu care intră în contact, precum şi influenţele societăţii în 
ansamblu. Complexitatea este imensă. 

Însă ce NU cunoaşte orice Spirit este „valoarea de Adevăr” a celor 4 
efecte prezentate în fig.1. Am putea spune că, la început, Spiritele sunt 
cam naive. 

Prin valoare de Adevăr — vA -— înţelegem cât de util este respectivul 
efect pentru binele Întregului. Valoarea 1 corespunde nivelului „foarte 
bine” pentru Întreg, care înseamnă „foarte bine” şi pentru individ. 
Valoarea 0 corespunde nivelului „deloc bine” pentru Întreg (urmarea 
unei alegeri total egoiste). Alte valori intermediare între O şi 1 semnifică 
un „oarecare bine” pentru Întreg. Întregul semnifică Tot-ce-există, Fiinţa 
unică şi singurul reper luat în consideraţie în nondualitate. 

Vom pune în corespondenţă valorile de Adevăr cu câte o culoare. În 
fig.2 am folosit doar 4 culori, dar în realitate, pot exista chiar mii de 
culori şi valori de Adevăr. În graficul nr.2, traseul se derulează în sensul 
invers săgeţii timpului, din viitor spre prezent, corespunzând cu legea 
scopului. 


căTU de de... 
9€ %, 


/ 


O 


ag 
vA= O vA= 0,3  vA=0,7 vA= 1 


Fig.2 Spectru complet de decizii 
(de la scopuri la mijloace) 


În fig.2 am reprezentat situaţia ideală în care Spiritul intuieşte 
valoarea de Adevăr a fiecărui efect din blocul decizional elementar. El va 
alege întotdeauna traseul ce îl conduce la cea mai mare valoare (în acest 
caz, culoarea albastră, unde vA=1). Asta înseamnă că, la ti, va lua decizia 
de a o lua la dreapta, având în vedere că, la t2, va decide să o ia tot la 
dreapta. Aşa cum spuneam, orice Spirit cunoaşte tot arborele (are o 
anumită putere de previziune), dar nu neapărat şi culorile ramurilor. 

Un Spirit a evoluat când, la orice moment dat, el poate ghici cât mai 
exact ce culori au cele 4 ramuri din faţa sa. Fiecare moment este absolut 
nou şi numai experienţa îl va ajuta pe Spirit să intuiască cele 4 valori de 
Adevăr ale momentului şi astfel să ia decizia cea mai favorabilă 
Întregului. 

În fig.3 am reprezentat un caz obişnuit, în care Spiritul ştie doar 
unele dintre culori. Ei bine, acum încep observaţiile interesante. Ce 
decizie credeţi că va lua Spiritul în situaţia prezentată în fig.3? O va lua la 
stânga sau la dreapta? 

a | 
vA= O VA= ? vA= 0,7 VA= ? 


Fig.3 Necunoaşterea valorii de 
Adevăr a unor ramuri decizionale 
(tocmai una din acestea va fi preferată) 


Răspuns: Spiritul va prefera întotdeauna varianta care îi 
revelează ceva ce nu ştie. În fig.3 e vorba de ramurile colorate în gri, a 
căror valori de Adevăr (vA) Spiritul nu le cunoaşte. Este un caz când 
Spiritul ar putea, de exemplu, să o ia la stânga la ti, pentru a devia pe 
ramura gri din stânga la t2. 

Dar porneşte pe o ramură roşie, egotică! 

Exact, asta înseamnă că „Dumnezeu alege ce vrea ego-ul”, afirmaţia 
de la care am început. Adică, un observator neutru ar putea crede că 
intenţia Spiritului este de a ajunge la vA=0, ceea ce echivalează cu „a-i 
face pe plac ego-ului”. 

În realitate, motivul neştiut de observatorul exterior este curiozitatea 
Spiritului pentru ramura gri mai depărtată, pe care vrea s-o exploreze, 
neştiindu-i valoarea de Adevăr. Este posibil orice rezultat, iar Spiritul 
acceptă riscul, pentru că pe el îl interesează cunoaşterea, acumularea de 
experienţă. Astfel, într-o situaţie viitoare similară, el va avea mai mari 
şanse să ghicească corect culorile la ti. 

Să luăm un exemplu: Să zicem că un om de afaceri poartă nişte 
negocieri dure cu un partener de afaceri, iar în final îl convinge să 
semneze un contract foarte nefavorabil celui de-al doilea. Am putea 
spune că omul nostru este veros, fără scrupule, egoist, un bandit. Dar iată 
că, după ceva vreme, observăm că acesta înfiinţează o fundaţie de 
sprijinire a oamenilor cu nevoi speciale. Şi toţi banii câştigaţi de pe urma 
păcălirii celuilalt afacerist îi bagă în această operă de binefacere. 

Acum, cazul pare lămurit, dar în viaţă nu este chiar aşa. Dacă am 
cerceta de-a lungul timpului cât de mult bine face această fundaţie, 

părerile ar putea fi împărţite. De pildă, ar putea fi doar un paravan 
pentru spălarea de bani. Sau, dimpotrivă, ar putea fi o mană cerească 
pentru mulţi nevoiaşi. Valoarea de Adevăr finală depinde de mulţi factori 
pe care omul nu îi poate controla, dar Spiritul evoluat îi poate prevedea. 


Concluzii despre joc 


Un Spirit în curs de evoluţie va alege întotdeauna trasee ce conţin 
ramuri gri, din nevoia de informare completă. Chiar dacă ştie care este 
traseul optim (de exemplu, cu vA=1), totuşi, esenţială pentru Spirit este 
acumularea de experienţă. Spiritul ştie că va avea nenumărate ocazii în 
care să aleagă din nou. Fiecare nod decizional este o nouă etapă în jocul 
“Ghiceşte culorile”, deci nu este important să “câştige” etapa curentă, ci 
să capete experienţă. Să piardă o bătălie, ca să câştige războiul. 

Astfel explicăm de ce Spiritul, deşi ştie deseori cum „ar alege 
Dumnezeu”, preferă totuşi „să lase ego-ul să decidă”. De fapt, 
nu ego-ul decide, ci tot Spiritul. Dar nu de dragul „greşelii”, ci din dorinţa 
explorării de noi trasee, din nevoia de informare completă. Cum 
spuneam, când Spiritul ştie sigur că urmarea finală va fi una nefastă 
pentru Întreg (cu valoare mică de Adevăr), nu o va alege. Şi totuşi, uneori 
alege o variantă care pare egotică pe termen scurt. 

Am lămurit astfel paradoxul din învăţăturile nondualiste că: ego-ul 
este o iluzie, şi în acelaşi timp, este o energie cu care se luptă aspirantul 
spiritual. Cuvântul ego poate lua două sensuri distincte: sensul de 
„făptuitor” sau „decident” şi sensul de set de condiţionări inconştiente. 
Lupta se dă cu ego-ul în al doilea sens, dar cine luptă? Spiritul, spunem 
noi, dar nu-i nicio luptă, ci o complicitate. Doar ego-ul „făptuitor” se 
crede şi „luptător” ca să-şi întărească falsa imagine de sine. 

Ego-ul este o iluzie când are sensul de „decident”. După cum afirmă 
nondualismul, doar Spiritul decide. 

Dar prin ego se înţelege şi energia condiţionărilor inconştiente, care 
sunt cât se poate de reale, în al căror siaj intră Spiritul atunci când 
doreşte să exploreze variante total sau parţial necunoscute. NU o face din 
lene, din ignoranță, din neputinţă. Spiritul nu are aceste defecte, ci 
dimpotrivă, este foarte activ, puternic şi într-o permanentă îmbogăţire. 

Exemplu concret: Atunci când „eu”, aspirantul spiritual, mă lupt 
cu slăbiciunile mele omeneşti şi nu reuşesc să mi le elimin, se întâmplă că 
Spiritul tocmai a explorat o ramură gri care l-a condus la o valoare de 
Adevăr de, să zicem, vA=0,2, adică nu prea optimă pentru binele 
Întregului. Poate cu altă ocazie va ajunge la vA=0,9, şi atunci voi spune 


RĂZVAN-ALEXANDRU PETRE - Eseuri pe teme spirituale 2022 pag. 146 


y» 


că am repurtat un mare succes în „evoluţia mea spirituală”, voi simţi că 
am devenit un om „superior”. 

Dar „eu” nu am făcut nimic, pentru că nici nu exist ca decident. Tot 
jocul e înfăptuit de Spirit, care mă face să par uneori ignorant şi rău, iar 
alteori, înţelept şi bun. Nu există nicio vină a cuiva, în primul rând, 
fiindcă nu persoana decide şi, în al doilea rând, fiindcă Spiritul are toate 
bunele intenţii de a cunoaşte noul şi nici nu poate fi acuzat de vreo 
eroare. Căci cine l-ar acuza, dacă nu există decât EI?! 


"Evoluție" atemporală 


Spiritul nu trăieşte în timp. Timpul este inventat pentru fiinţele 
fizice. Şi totuşi, Spiritul pare a evolua, dobândind experienţă. Doar că 
evoluţia sa nu se face în timp, ci în non-timp (veşnicie). Este imposibil să 
ne închipuim ce înseamnă evoluţia în afara timpului. 

Pentru început, putem accepta ideea că Spiritul evoluează odată cu 
acţiunile omului din această viaţă. Doar că Spiritul nu este limitat la 
această încarnare umană, ci are nenumărate altele. Şi ele sunt simultane, 
adică în non-timp. Spiritul lucrează în paralel la îmbogățirea experienţei 
sale. 

Acest lucru pare a veni în contradicţie cu legea karmei şi a 
reîncarnării, care prezintă o desfăşurare temporală şi cauzală. 

Miza Spiritului este foarte clară: doreşte să devină expert la jocul 
„Ghiceşte culorile”. Spiritul creează şi unele legături karmice dintre vieţi. 
Este clar că omul nu va înţelege niciodată de ce unele vieţi au o legătură 
mai mare între ele sau deloc. Totul este jocul liber al Spiritului, ce vieţi 
împleteşte şi cum. 

Când Spiritul a devenit maestru la jocul „Ghiceşte culorile”, el va 
alege în orice moment, prin omul în care este încarnat, ceea ce este bine 
pentru Întreg. Acest caz reprezintă starea de iluminare, când omul devine 
instrumentul perfect al Spiritului său atotcunoscător. Odată atinsă 
această măiestrie într-una din vieţi, Spiritul nu mai este nevoit să se 
încarneze în planul fizic şi nici să mai rămână în cel astral. 

Dar pentru că Spiritul nu trăieşte în timp, cum să înţelegem 
această oprire a lanţului reîncarnărilor, din moment ce nu este un lanţ 
cu verigi una după alta? 

Spiritul îşi alege „de la început” un număr de încarnări fizice, în care 
se aruncă simultan. Dar el poate suplimenta „oricând” acest număr. 
Tocmai această suplimentare nu se doreşte a fi pusă în aplicare. (Am pus 

cuvintele în ghilimele pentru a sublinia cât este de strâns legat limbajul 
omenesc de ideea de „timp”.) 

Spiritul imatur vede arborele, vede efectele, dar fără culori — deci 
doar aspectul cantitativ. Spiritul evoluat vede şi culorile, deci discerne 
între calitatea deciziilor posibile. Evoluţia terestră a Spiritului se va 
încheia când arborele devine complet colorat. Deci Spiritul are nişte 
calităţi divine luminoase, cum ar fi citirea arborelui decizional în Akasha. 
Dar aceste calităţi divine trebuie cizelate şi dezvoltate, prin vederea 
culorilor din lumină. Iar asta înseamnă evoluţie în non-timp, în veşnicie. 


25 mai 2022 

RAZELE DIVINITĂȚII 


Mesajele lui Isus prin diverşi mediumi 2 Nondualitate, cu sau fără 
învăţătură 7 Nondualitatea - anti-spiritualitatea viitorului 


Există în lume nenumărate mesaje primite prin mediumi de la 
spiritul lui Isus. Am tradus şi eu unele transmise în ultimii ani. Sunt de 
actualitate, aşa că le putem compara între ele. 

Prima concluzie ar fi că forma lor diferă. Este însă o simplă 
aparenţă, fiindcă mesajul este acelaşi în substrat: căile de diminuare a 
suferinţei umane. Acest element comun, chiar şi multe idei identice, 
atestă că sursa lor este, negreşit, acelaşi spirit: al lui Isus. 

Dar este normal ca exprimarea şi chiar unele idei să difere, fiindcă 
mesajele ne parvin prin mediumi foarte diferiţi. Nu sunt obţinute prin 
încorporarea spiritului, în care mediumul îşi pierde complet cunoştinţa şi 
spiritul comunicator se poate desfăşura în voie. Aici este vorba de 
mediumnitate lucidă, semiconştientă, un nivel mai elevat de interacţiune 
cu lumea spiritelor, marcat însă de personalitatea mediumului. 

De ce nu se exprimă Isus încorporându-se complet în vreun 
medium favorit, care să devină purtătorul său de cuvânt exclusiv şi să 
ştim cu certitudine că este EI? 

Isus preferă acest tip de mediumi semilucizi, pentru că vrea să se 
manifeste în forme diferite, adresându-se unor oameni diferiţi, din zone 
geografice şi culturale foarte diferite. Aceasta este „a doua sa venire”, în 
multiple forme umane, ca să nu poată fi iarăşi prins şi ucis. Acum 
contează doar mesajul, nu şi mesagerul. Iar mesajul poate fi transmis 
oricum şi prin oricine se deschide acestei comunicări. Poate fi transmis 
ca inspiraţie în scris sau ca inspiraţie în vorbit. De obicei, mediumul 
preferă sau excelează într-una din cele două variante de exprimare. 

Un motiv esenţial al diferenţelor este să Isus se adresează unui 
public diferit prin fiecare channel. Nu vorbeşte întregii omeniri. 
Publicul amator de astfel de comunicări este redus numeric şi risipit pe 
tot întinsul planetei. Noroc cu internetul, că mesajele spiritelor ajung în 
orice loc de pe planetă şi în toate limbile, fiindcă există mediumi 
pretutindeni. Sau, în jurul unui medium/profet ce trăieşte într-o anumită 
zonă geografică se strâng mai mulţi discipoli care îi venerează cuvintele. 

Nu numai Isus, ci numeroase alte spirite comunică prin toţi 
mediumii disponibili. Iar astăzi par a fi mai mulţi decât oricând în istorie. 
Scrierile mediumnice curg în avalanşă, iar internetul este plin. 
Democratizarea a atins şi spiritualitatea. Nu mai există monopolul unei 

religii sau secte. Dimpotrivă, tendinţa este de diversificare, tocmai din 
motivul că oamenii sunt foarte diferiţi între ei şi fiecare are nevoie de 
altceva. De aceea, oferta spiritualistă este destul de variată, pe toate 
gusturile. 

Acum, la întrebarea pusă mai sus — de ce nu se încorporează Isus în 
vreun medium şi să vorbească exact cum gândeşte EI, fără interferenţele 
minţii umane — mai există o explicaţie neaşteptată. Isus nici nu are un 
punct de vedere strict al Său. Isus „vieţuieşte” în nondualitate, care este 
nediferenţiată şi totală, adică acceptă toate punctele de vedere. Prin 
urmare, orice ar spune Isus este doar o poveste, o variantă, o poziţie. Dar 
la fel de bine, EI ar putea susţine nenumărate alte poziţii, fiindcă le vede 
pe toate la fel de valide. De aceea, are nevoie de un canal uman la care să- 
şi adapteze poveştile cu care poate rezona acela. 

Desigur, în istoria spiritismului, unele spirite au preferat să se 
încorporeze în câte un medium care vorbea inconştient şi astfel să 
şunteze gândirea conştientă a aceluia. Însă, în ultimele decenii, spiritele 
preferă mediumii semi-conştienţi sau perfect lucizi. Se pare că este mai 
corectă această variantă. De ce? 

Pentru că mesajele sunt recepționate şi analizate şi de medium, ceea 
ce-l ajută să evolueze individual. În schimb, mediumii inconştienţi cam 
rămân „de căruţă” cu propria evoluţie spirituală, sunt un fel de roboţi. 
Am putea aminti în acest sens păţania lui Joao de Deus, marele 
vindecător din Brazilia, care de curând a fost întemnițat pe viaţă pentru 
nişte acuzaţii sexuale din partea mai multor femei, de care Joao a 
profitat. Joao avea o abilitate specială de a putea găzdui mai multe spirite 
vindecătoare ca vizitatori, dar în restul timpul nu avea nicio tangenţă cu 
spiritualitatea, poate chiar dimpotrivă. Aşa am putea explica faptele sale 
ruşinoase. 

Mesajele lui Isus prin diverși mediumi 


În articolul „Cristos şi nondualitatea“, v-am prezentat mai întâi 
activitatea „mesagerului” de la Pucioasa, judeţul Dâmboviţa, unde s-a 
ridicat lăcaşul monastic „Noul Ierusalim”. Exprimările lui Isus sunt în 
spirit tradiţional creştin, dar cu accent pe asceză şi pe lipsa unor 
compromisuri cu biserica oficială. De aceea, B.O.R. nu agreează această 
„sectă”, care ascultă numai de propriul profet şi nu de ierarhia clericală. 

Mesajele lui Isus îi încurajează în stilul lor de viaţă ascetic, de care se 
simt atraşi în mod natural. Educaţia creştină pe care au primit-o i-a 
marcat pe trăitorii lăcaşului „Noul Ierusalim” şi au perpetuat-o, ducând-o 
pe culmi şi mai înalte, în viziunea lor. Iar mesajele lui Isus converg cu 
convingerile lor, nu încearcă să-i călăuzească către alte orizonturi 
spirituale. Ar fi ineficient şi dăunător. În fond, orice om se poate 
îmbunătăţi în cadrul propriei credinţe, dacă este bine îndrumat. Nu este 
nevoie să-şi schimbe orientarea spirituală, decât dacă simte nevoia 
interioară. 

O carte scrisă în 1995, „lubire fără condiţii”, de Paul Ferrini, este 
o altă transmisiune telepatică de la Isus, în care regăsim toate temele 
prezente în învăţăturile Sale mediumnice. Este interesant că autorul 
consideră că nu este un „channel”, în sensul că el se identifică total cu 
mesajul şi mesagerul, de parcă ar proveni din propria sa minte. 

Este o chestiune interesantă. Se spune că „toţi oameni sunt 
mediumi”. Unii au adăugat, pentru precizie, „mai mult sau mai puţin”. 
Totuşi, în virtutea principiilor nondualiste, afirmaţia este 100% 
adevărată, fiindcă tot ceea ce facem şi gândim „noi”, de fapt, provine din 
Mintea Universală şi nu ne aparţine. Deci practic, corpurile şi creierele 
noastre sunt doar nişte instrumente prin care Divinitatea se manifestă în 
lume. Merită să reflectăm la acest adevăr... 

XXX 

Să trecem acum în revistă comunicările lui Isus prin mediumii 
traduşi de mine. 

Mi-am dedicat mult timp traducerilor cărţilor Ginei Lake, prin 
care Isus vorbeşte unui public mai sofisticat, cu accent pe partea 
psihologică, un public format majoritar din aspiranţi spirituali care 
doresc să îşi elimine ego-ul. De fapt, acesta este şi profilul mediumului, în 
acord cu al publicului său. Aici se vorbeşte de lupta cu propriul ego, 
pentru a face loc luminii Sinelui Spiritual. Isus compune o întreagă 
metodologie dedicată autoimbunătăţirii psihologice, în vederea scopului 
ultim: trezirea spirituală, accederea la nondualitate. 

Au urmat traducerile mesajelor lui Isus prin Tina Spalding. Fa şi 
publicul său are o altă orientare. Sunt oameni bine înfipţi în realitatea 
nord-americană, mai degrabă dispuşi să creadă în teoriile conspirației şi 
să se lupte cu un sistem autoritar pe care îl simt ostil şi mafiot (sistemul 
politic, financiar, medical, educaţional etc.). Acestui public activ şi cu 
picioarele pe pământ, Isus i-a transmis acum câteva decenii şi „Un curs 
de miracole“, tocmai pentru a-l desprinde oarecum de convingerile 
materialiste, dar fără a-l introduce prea adânc în tradiţiile spirituale. 
Spiritualitatea are nenumărate forme şi capcane, pe care Isus a vrut să le 
evite, oferindu-ne prin „Cursul de miracole” o nouă abordare a minţii. 
Consider că Isus şi-a găsit în Tina mediumul cel mai potrivit să-i 
transmită „Autobiografia“. 

Prin mediumul Erin Michelle Galito, Isus se adresează aproape 
exclusiv unui public cunoscător al „Cursului de miracole”, reiterând 
mereu cam aceleaşi idei-forţă. Am tradus câteva conferinţe ale acestui 
medium, unde Isus dialoghează direct cu auditoriul. Desigur, nici în acest 
caz, el nu iese prea mult din tiparele mentale ale mediumului şi ale 
publicului, care, în general, este format din oameni simpli, cu probleme 
cotidiene. 

Prin mediumul Pamela Aaralyn, Isus ni se adresează într-un mod 
ceva mai jucăuş, mai relaxat, aşa cum este şi personalitatea mediumului. 
Continuă cu mesajele pe linia „Cursului de miracole”, dar în variaţia sa 
numită „Cursul de iubire”, o altă comunicare oferită Occidentului. 

Ultimul medium pe care l-am tradus este Pamela Kribbe, care 
diferă ceva mai mult de ceilalţi pomeniţi mai sus. De aceea, şi mesajul lui 
Isus este oarecum altfel. Publicul său este atras de mişcarea „lucrătorilor 
în lumină” (sau „lucrătorilor pentru Lumină”, cum am tradus eu). De 
asemenea, este receptiv la chestiunea inteligenţelor extraterestre. Cu alte 
cuvinte, sunt persoane ceva mai „exaltate”. Totuşi, Isus încearcă să le 
aducă cu picioarele mai pe Pământ şi, în final, le conduce către mesajul 
nondualist, care-i îndeamnă la depăşirea egocentrismului într-un mod 
înțelept. Unii din aceştia s-au aruncat cu capul înainte în ideea de a lucra 
spiritual pentru „binele planetei”, dar asta n-a făcut decât să le crească 
orgoliul spiritual, fără a-i ajuta să progreseze cu adevărat către 
Dumnezeu, după cum îşi propuseseră. 

De asemenea, din acest public (majoritar olandez) fac parte şi 
indivizi cu vederi „progresiste” de tip LGBTQ. O ştim din răspunsul pe 
care Isus l-a dat într-un alt mesaj din site-ul mediumului la întrebarea 
despre homosexualitate. El vorbeşte blând şi tolerant, de genul că „unde 
este iubire, nu mai contează sexul”. Dar pune accentul pe iubire şi nu 

vorbeşte deloc de sex. Încearcă cu mare abilitate să penetreze gândirea 
celor educați în acest libertinaj occidental, dar atrăgându-i spre idealuri 
nobile, superioare. O predică morală cu afurisenii şi ameninţări a unui 
preot creştin nu i-ar fi ajutat, probabil, pe aceşti „progresişti” să se 
spiritualizeze... Într-o cultură care încurajează aberaţiile sexuale, este 
firesc să apară confuzii sexuale în mintea tot mai multor oameni. Ar 
trebui să schimbi întâi cultura ca să modifici mentalitatea acestor rătăciţi. 
Or, nu trebuie pierdut timpul cu asta, ci să te preocupi numai de 
persoanele receptive, ce pot fi trase pe linia spiritualităţii. Automat, vor 
deveni „normale”, prin firea lucrurilor. 

Într-o primă concluzie, observăm marea înţelepciune şi 
inteligenţă a lui Isus, vorbind omenirii prin atâtea glasuri şi 
mentalități. El se adaptează atât personalităţii şi credințelor mediumului, 
cât şi puterii de înţelegere şi de îngăduinţă din partea publicului-ţintă. 
Isus nu strigă în van, ca profetul în pustiu, ci ocheşte către un gen de 
public ce rezonează cu mediumul respectiv. 

Am observat că fiecare medium îşi va găsi negreşit un grup de fani 
care îl susțin necondiţionat, la care se alătură mulţi alţi entuziaşti sau 
simpli curioşi. Mediumul are nevoie de susţinere nu doar din planul 
subtil, ci şi din partea semenilor. Ba unii mediumi chiar îşi câştigă 
existenţa zilnică de pe urma acestor aspiranţi spirituali captivaţi de 
mesajele transmise. 


Nondualitate, cu sau fără învăţătură 


Acum aş vrea să abordez o chestiune extrem de delicată, fiindcă 
aparent neagă tot ceea ce am spus mai sus. Se leagă de perspectiva pe 
care o au nondualiştii radicali asupra tuturor învățăturilor spirituale. 

După cum este evident, mesajele lui Isus constituie o adevărată 
învăţătură spirituală. Adică provin de la o autoritate neîndoielnică şi 
se adresează unui auditoriu format din aspiranţi spirituali, care vor să îşi 
depăşească neputinţele şi nefericirea. Isus le dă explicaţii, sfaturi 
generale şi, mai ales, recomandări pentru o anumită practică spirituală, 
de obicei una psihologică, introspectivă. Important este ca ascultătorul să 
facă ceva spiritual, să-şi modifice cumva optica. Prin urmare, ego-ul său 
este pus la muncă. Prin aceasta, devine (dacă nu era deja) un ego 
spiritual. Acest fapt are avantaje, dar şi dezavantaje. Trăim în dualitate, 
aşa că trebuie să ne aşteptăm întotdeauna la rezultate ambivalente. 

Tocmai în acest punct, nondualiştii nu prea sunt de acord cu 
învățătorii spirituali. Şi nu pentru că au altă „doctrină”, ci pentru că 
trăirea lor le arată altceva. Aceşti nondualişti sunt iluminaţi, deci nu 
vorbesc din cărţi. Ei vorbesc în acord cu ceea ce percep direct, nu cu 
ideile unuia sau altuia. Iar ceea ce toţi percep coincide. Descrierea pe care 
o fac realităţii ar fi următoarea (pe scurt): 

Nu există decât o unică Fiinţă, care este totul şi face totul. „Indivizii 
cu o voinţă independentă” sunt o iluzie. Ego-ul este un fel de contracție 
energetică sau gând care ne face să simţim că avem autonomie, că „noi” 
decidem şi „noi” făptuim. În realitate, aşa cum se vede prin iluminare (de 
către nimeni), nu există nicio persoană cu liber-arbitru. Asta-i doar o 
iluzie, pe care o proiectăm şi asupra celorlalţi, că ar avea liber-arbitru. 
Deci nondualismul nu spune doar că nu ai liber-arbitru, ci ceva mult mai 
„grav” (din perpectiva ego-ului): tu (ca ego, ca persoană) nici nu exişti! 

Este o schimbare radicală de viziune (să-i spunem „transviziune”), în 
care a dispărut ego-ul, în sensul senzaţiei de „eu”, de individ separat. Tot 
ce există este un continuum divin, unde există unităţi, indivizi, dar numai 
aparent. Separarea este aparentă, căci toţi şi toate fac parte din aceeaşi 
unitate. Multitudinea este doar aparentă şi numai Unimea este reală. 

Cine ajunge la o asemenea viziune iluminată (transviziune)? Aparent 
(pentru ego), nişte indivizi. În realitate, Tot-ce-există se redescoperă pe 
Sine prin intermediul unui corp-minte, aşa-zisul „om”. 

În multe cazuri, acesta a fost un acerb căutător spiritual, a încercat 
nenumărate căi şi metode de iluminare. Dar niciuna nu a mers până la 
capăt. Desigur, unele au avut nişte efecte de îmbunătăţire a 
personalităţii. Ceea ce, uneori, a amplificat ego-ul spiritual. Dar nicio cale 
spirituală, oricât de disciplinat şi ardent ai practica, nu-ţi poate garanta 
iluminarea. 

Dacă iluminarea înseamnă dispariţia simțului de „eu”, este absurd să 
pretinzi unei persoane să facă ceva ca să-i dispară acest simţ. Ego-ul nu 
se poate anihila singur, ar fi contra naturii. Ego-ul e inventat tocmai 
pentru a supravieţui. De aceea, nondualiştii spun că nicio învăţătură 
spirituală nu poate conduce la iluminare. Pe cale de consecinţă, toţi 
învățătorii sunt mincinoşi dacă promit sau justifică metodele lor prin 
acest ideal... 

Sau, folosind cuvinte mai blânde, spun nişte poveşti, dar cu toată 
bunăvoința şi compasiunea. Cei mai mulţi oameni preferă poveştile în 
locul ştirilor. De aceea, televiziunile au inventat „spectacolul ştirilor” sau 
„pove-ştirile”, ca să atragă mai mult public. Ego-ul însuşi este o poveste 
pe care ne-o spunem despre noi înşine... Mai mult chiar, orice gând este 

o poveste. Dar ne vine greu să acceptăm asta, fiindcă credem că gândul e 
o ştire. Şi nu e. 

Poate cea mai nondualistă „învăţătură” este cea iniţiată de Ramesh 
Balsekar, unul dintre primii neo-advaitini. Fa sugerează că, în 
momentul când ego-ul caută, în felul lui, să scape de plictiseala sau 
nemulțumirea sau suferinţa lui autoinduse, atunci să-ţi aminteşti 
imediat: „Eu nu exist, ci doar Divinul există. Fiecare clipă este un cadou”. 
Automat, te vei relaxa, vei zâmbi, iar intenţia egotică de a fugi de realitate 
într-o fantezie mentală se va stinge de la sine. Te vei simţi uşurat, pentru 
că, după cum spune Isus, „ceea ce este în conformitate cu Adevărul te 
face să te simţi bine”. Este cea mai simplă metodă de a scăpa momentan 
de cicălitorul ego, dar, desigur, ea nu garantează că, repetând-o mereu, te 
vei trezi spiritual cu adevărat. 

În fond, această viaţă de om este o (foarte scurtă) experienţă despre 
limitări, spaţiu şi timp. În rest, trăieşti în infinitate, ca spirit. Chiar te 
grăbeşti să te întorci la starea de veşnicie, în care oricum vei ajunge după 
moarte?! 


Nondualitatea - anti-spiritualitatea viitorului 


Ei bine, în acest punct vom interveni pentru a introduce nişte nuanţe 
şi a aduce un relativ compromis între cele două poziţii aparent opuse. 
Divinitatea sau Tot-ce-există se manifestă în mai multe „raze”. Pe una din 
aceste raze, Divinitatea oferă oamenilor învățături spirituale, cu rolul de 
a le micşora suferinţa provocată de ego. Învățăturile nu le elimină ego-ul, 
ci doar îl îmblânzesc. Este un act de compasiune divină. De acest ajutor 
pot profita un număr nelimitat de oameni. Oricine poate găsi diverse 
forme de spiritualitate şi să se dedice lor, fără oprelişti. Nu este oare 
minunat?! 

Desigur, ne putem pune întrebarea omenească: Dumnezeu ne pune 
să lucrăm spiritual, promițându-ne iluminarea, deşi ne-o poate oferi 
oricând. Oare nu este cam făţarnic?! 

Răspunsul ar putea fi că „iluminarea” este o poveste, ca oricare alta. 
Oamenii trăiesc din poveşti, chiar şi ştiinţa este o poveste. În momentul 
când nu mai crezi în poveşti, aceea este iluminarea. Dar atunci vei fi 
văduvit de palpitaţiile pe care ţi le oferă poveştile, când le crezi. 

Iar răspunsul continuă astfel: Dumnezeu nu poate fi făţarnic, fiindcă 
este ca un copil inocent şi sincer. Tot acest mister al vieţii este un „secret 
deschis”, după cum spune Tony Parsons, adică Divinitatea este la 

vedere, doar că avem un voal pus peste ochii spirituali. Iar voalul face 
parte din jocul copilăresc pe care îl joacă Divinitatea cu Sine, fără nicio 
miză şi fără niciun interes. 

El face un experiment complex în laboratorul Creaţiei, în care 
testează toate variantele posibile: cum este să fii prost, cum este să fii 
deştept, cum este să fii bun, cum este să fii rău, cum este să fii iluminat, 
cum este să nu fii iluminat, cum este să fii „aproape iluminat” şi aşa mai 
departe. Toate variantele sunt testate, chiar şi cele imposibile. Absolutul 
este paradoxal, fiindcă este total deschis la orice, este totalitate şi iubire 
necondiționată a orice. 

Pe altă rază, Divinitatea oferă oamenilor iluminarea, adică trezirea 
din somnul individualităţii. Dintotdeauna au existat şi câţiva oameni 
treziţi în mijlocul unei mase de somnambuli spirituali. Totuşi, numărul 
iluminaţilor a fost întotdeauna infim, foarte redus şi nu a putut fi majorat 
prin simpla voință omenească. El a fost impus de Graţia divină. 

Unii dintre aceşti iluminaţi au adunat în jurul lor discipoli care, 
ulterior, au fondat „şcoli de iluminare”, cum ar fi buddhismul. Alţii şi-au 
exprimat ferm imposibilitatea de a-i conduce şi pe alţii la trăirea 
iluminatorie. 

Un astfel de exemplu este U.G. Krishanmurti, care este celebru 
pentru revolta sa împotriva „minciunilor spirituale”. (citiţi cartea „Mintea 
este un mit”) Pe aceeaşi linie merg şi iluminaţii aliniaţi la mesajul 
nondualist radical al lui Tony Parsons. Numărul lor creşte de la an la an, 
recunoaşterea non-sinelui răspândindu-se mai ales prin internet. 
Fenomenul este mai larg, căci nu toţi iluminaţii cu această viziune fac 
parte neapărat dintre „fanii” lui Tony. 

Şi în sânul nondualismului pot apare opinii diferite. De pildă, se 
spune în mod clar despre această stare că „ori este, ori nu este”, adică nu 
o poţi imita dacă nu o ai şi nu o poţi rata dacă o ai. Este ca un declic divin 
ce-ţi schimbă viziunea. Nu ţine de tine să-l provoci. 

Unii dintre nondualişti spun că poţi interveni cumva ca să nu 
dispară şi să nu revii la vechea starea de ego. Însă alţii spun că nici măcar 
asta nu stă în puterea ta, deşi poţi încerca (odată ce ai revenit la ego, e 
normal să crezi că poţi face ceva). 

„Ori este, ori nu este” vine la pachet cu mărturiile majorităţii celor 
treziţi, conform cărora trezirea apare brusc, pe neaşteptate şi-ţi schimbă 
întreaga viziune asupra lumii. Am botezat-o „transviziune”, adică o 
viziune transcendentală asupra realităţii. 

Dar sunt şi alţi iluminaţi, precum Andreas Muller, care ne 
mărturiseşte că trezirea sa a fost un proces ce s-a întins pe circa 2 ani, 

răstimp în care ego-ul i s-a stins de la sine, fără niciun semn exploziv sau 
imploziv. Când are loc progresiv — precum fierberea broaştei la foc mic, 
fără a observa când dă apa în clocot — iluminarea nu dă acele simptome 
neplăcute de depersonalizare şi derealizare. Acestea însoțesc trezirea 
bruscă în mijlocul Vidului existenţial, nefiind urmate şi de dizolvarea 
ego-ului, iar acesta se va manifesta prin frică şi lamentări că pierde 
controlul vieţii. 

Chiar şi U.G. Krishnamurti ajunsese la aceeaşi stare de iluminare 
fără să-şi dea seama. Abia când l-a ascultat pe celebrul Jiddu Krishamurti 
(un alt iluminat onest, care nu oferea nicio metodă) descriind starea 
iluminatului, şi-a dat seama că era şi el în acea stare. 

Totuşi, U.G. Krishnamurti era un rebel cu o inteligenţă strălucită, 
aşa că nu dorise să creadă că este iluminat, ci presupunea că ar fi o altă 
născocire a minţii sale, bazată pe cultura şi educaţia sa spirituală. Iar 
atunci, pentru a-i elimina scepticismul exagerat, Divinitatea i-a ridicat 
energia Kundalini şi i-a produs nişte schimbări interne de nivel biologic, 
dar şi trăiri mistice incredibile. Iar asta l-a cam făcut să tacă, la propriu, 
mult timp şi să-şi accepte starea de iluminare. Însă permanent a susţinut 
că nu o poate da şi altora şi că nici nu are sugestii ce s-ar putea face în 
această privinţă. 

XXX 

În mesajele lor, spiritele ne pun constant în vedere că există un Mare 
Plan cosmic, din care facem şi noi parte. Dimpotrivă, nondualiştii ne 
spun că totul este spontan şi proaspăt, imprevizibil şi, mai mult de atât, 
iluzoriu, ireal. Dacă nondualitatea va fi spiritualitatea viitorului, atunci va 
fi o anti-spiritualitate. Nicio „persoană” nu o va putea urma. Sau poate că 
vor coexista toate formele de spiritualitate, aşa, pentru comparaţie şi 
prilej de colocvii amicale. 

Afirmația nondualistă că „nu există niciun scop” poate fi însă o 
recunoaştere a faptului că mintea omenească nu poate înţelege intenţiile 
divine. Şi, nepricepând motivațiile divine, pare normal să spui că 
lucrurile nu au nicio rațiune. Pentru tine, ca iluminat, totul pare un haos. 
Înțelegerea mistică poate evolua şi ea (de ce nu?) şi să perceapă măcar o 
urmă de logică divină în tot acest haos aparent. 

Sau poate că ordinea-i aparentă. Sau motivațiile divine sunt 
contradictorii. Cine poate şti cu certitudine?!... 

1 iunie 2022 

LA TACLALE NON-DUALISTE, EU CU 
MINE 


»î 


Cel mai mare „păcat” în non-dualiate 7: Ego ramolit 7 Fără tobă 
de eşapament 7: Niveluri de conştiinţă 7: Chakra ego-ului 7: Puteri 
paranormale +: Puterea credinței +: Joaca de-a intuiţia 7: Energia 
căutării 


Cel mai mare „păcat” în non-dualiate 


Cel mai mare păcat în creştinism este orgoliul. Cel mai mare păcat în 
islam este ipocrizia. Cel mai mare păcat în iudaism este idolatria. Care 
este cel mai mare păcat în nondualitate? 

Cel mai mare păcat în non-dualitate este să crezi că exişti. 

21... Şi cum aş putea să nu mai fac acest păcat? 

Nu poţi face nimic. 

Atunci de ce îi spui păcat? 

Fiindcă este mama şi tatăl tuturor celorlalte „păcate”, cum le spui tu. 
Ia gândeşte-te: dacă nu te-ai mai crede real, ai mai avea vreun orgoliu?! 
ai mai fi ipocrit?! ai avea vreun motiv să idolatrizezi ceva?! Începutul 
tuturor relelor este fraza „Eu sunt”. 

Bine, dar chiar Dumnezeu spune „Eu sunt cel ce sunt”... 

Foloseşte aceste cuvinte, dar nu le dă nicio importanţă. Numai 
oamenii le iau literal şi le acordă o semnificaţie specială. Le întăreşte 
ideea că şi ei ar exista. Or, asta le place, vor să creadă că există. 
Dumnezeu nu putea să folosească decât cuvinte plăcute ca să se facă 
ascultat. 

Şi El continuă: „Eu sunt alfa şi omega, începutul şi sfârşitul...” 

Da, adică totul. Ar fi putut să spună „Eu sunt totul şi nimic” şi ar fi 
fost mai aproape de adevăr, dar câţi oameni ar fi înţeles?! 

Cum să fie Dumnezeu nimic? 

Dumnezeu este şi Dumnimic. Asta percepe direct un iluminat. 
Vidul simultan cu plinul. Lumina simultan cu întunericul. Contracţia 
simultan cu expansiunea. Odată cu spiritele luminii, adepte ale unităţii şi 
altruismului, apar şi cele inferioare, adepte ale separării şi egoismului. 
Apar ambii poli simultan. 

Ca să fim „non-dualist corecţi”, ar trebui să ne exprimăm mereu în 
perechi opuse. Faptul că totul se manifestă în perechi nedespărţite arată 

că, de fapt, totul este non-dual, neseparat. Nu poţi vorbi de ceva fără să 
subînţelegi automat şi perechea sa opusă. 

Am/n-am înţeles ce vrei/nu vrei să spui/nu spui. 

Bravo! 

Mă simt incomod vorbind aşa, fără să spun nimic. 

Exact aşa se simt şi iluminaţii care vorbesc despre non-dualitate. 
Folosesc cuvinte pe care le simt inadecvate, pur şi simplu, din cauză că 
omenirea nu a inventat altele. Sunt condamnaţi să descrie ceva 
indescriptibil. 


Ego ramolit 


Când simţi că NU tu eşti făptuitorul, că SE acţionează prin tine, că 
gândurile îţi sunt puse în cap, asta arată că există vie şi activă în tine o 
conştiinţă care observă şi raportează acest adevăr. În acelaşi timp, 
presupune existenţa unei Forțe ascunse care acţionează prin tine. Deci nu 
te consideri a fi Dumnezeu, adevăratul Făptuitor. Te simţi un nimeni. 
Altfel, ai spune cu sinceritate: EU acţionez. 

Dar exact aşa gândeşte un ego sănătos: Eu sunt Dumnezeu pe plan 
local. 

Da, dar când ego-ul se ramoleşte şi începe să piardă controlul, atunci 
începi să vezi că „altcineva” făptuieşte prin corpul-minte. 

Ce spui tu?! Adică, dacă fac ceva rău, să nu am remuşcări şi 
regrete! Aşa se comportă numai golanii şi interlopi... 

În sinea lor, chiar şi aceia sunt conştienţi că au greşit, dar nu mai pot 
ieşi din mediul infracţional. Aşa că fac pe durii, dar în interior sunt 
tensionaţi, tocmai pentru că se simt vinovați. Unii aproape că se bucură 
când sunt prinşi, fiindcă sunt scoşi din mecanismul care le distrugea 
sufletul. 

Adevărul este că nu mi-ar place să pierd controlul şi să fiu păpuşa 
nimănui. 

Adevărul este că corpul-minte este din start o păpuşă. Singura 
întrebare care se pune este cine îl stăpâneşte. 

Eu, bineînţeles! 

Care „eu”? „Eu” este o simplă senzaţie energetică. Senzaţia de „aici”, 
opusă senzaţiei de „acolo”. Când dispare senzaţia asta de diferenţiere, ce 
rămâne? Tot-ce-există. 

Dar cum să dispară? 

Aşa cum a apărut, dintr-o dată, fără avertisment. 

Da, şi ajungi la balamuc... Ghinion! 

Nu ajungi la balamuc, ci în paradisul pe Pământ. 

Paradisul nebunilor. Nu vezi ce nasoală-i viaţa pe Pământ?! Care 
paradis?! 

Viaţa e nasoală pentru senzaţia de „eu”. Când dispare „eu”, acela-i 
paradisul. 


CHRI3 MADDEN 


George a fost profund dezamăgit 
când, sus, în munţii Himalaya, şi-a 
găsit, în sfârşit, adevăratul sine. 


Fără tobă de eșapament 


Ego-ul este ca toba de eşapament: are rolul de a pune surdină la 
zgomotul gazelor de eşapament. Iluminarea înseamnă să scoţi toba şi să 
laşi gazele să facă cât zgomot vor ele. Nu mai ai niciun filtru egotic pentru 
realitate. 

Mă sperie ipoteza asta! Să laşi ego-ul să se manifeste sălbatic nu 
este decent şi civilizat. 

Nu mai există acel ego. Mai pot exista unele reminscenţe 
inconştiente, aspecte ale personalităţii. Totuşi, sunt relativ atenuate şi se 
atenuează tot mai mult, pe măsură ce aprofundezi trăirea non-egotică. 

Acesta este şi scopul iluminării (dacă acceptăm că are un scop): 
apariţia unui nou mod de a fi, nefiltrat de ego, total pur şi inocent. La 
început, în perioada de tranziţie, pot apare unele mici probleme, dar aşa 

este orice tranziţie. De fapt, le par probleme mai degrabă celor din jur, nu 
iluminatului. Şi asta, pentru că ei îl privesc prin filtrul propriului lor ego, 
care nu poate înţelege şi accepta non-ego-ul. 

Comparaţia cu toba de eşapament mi se pare caraghioasă, e ca şi 
cum ai spune că non-ego-ul face pârțuri în compania altor oameni. 

Chiar aşa, nu mai are ruşine, nu se mai simte vinovat pentru natura 
lui. Dar asta nu înseamnă că va face deliberat rău altuia, că va acţiona 
provocator, că îşi va bate joc de alţii. Dimpotrivă, în mod natural, va evita 
reacţiile alergice. Se poate şi autocontrola. 

Iată ce spune Ramesh Balsekar (în „Păcatul şi vina — monstruozităţi 
ale minţii”, pag.43): 

«Să zicem că o acţiune a înţeleptului este judecată de societate ca fiind o 
acţiune “bună”; aprobarea din partea societăţii devine un input pentru mintea 
organismului corp-minte a înţeleptului, iar rezultatul este un sentiment de 
plăcere. Dar înţelegerea plenară a înţeleptului este că acţiunea care a 
declanşat aplauzele societăţii nu este acţiunea lui. De aceea, deşi apare un 
sentiment de plăcere, nu va apărea şi unul de mândrie. Pe de altă parte, 
dacă o acţiune care se petrece prin intermediul organismului corp-minte al 
înţeleptului răneşte pe cineva involuntar sau este în vreun fel dezaprobată de 


societate, va apărea un sentiment de regret, dar, ştiind că nu a fost 
acţiunea lui, nu poate apărea vreun sentiment de vinovăţie.» 


Niveluri de conștiință 


Iată gândul care nu-i trece niciodată prin cap ego-ului spiritual: 
„Dacă Dumnezeu voia cu adevărat să facă ordine în lume, o făcea până 
acum.” În schimb, ego-ul gândeşte mereu: „Lumea e în dezordine, iar eu 
trebuie să fac ceva în această privinţă”. În realitate, totul este aşa cum 
trebuie şi cum vrea Dumnezeu, inclusiv grijile ego-ului. 

Dar răul? 

Chiar şi răul, şi prostia, şi haosul. Însă doar ego-ul le etichetează aşa, 
el le inventează. „Răul” este folosit ca să provoace schimbările pe care le- 
ar refuza „Binele” — şi reciproc. Până la urmă, „relele” se îndreaptă 
cumva, dar apar altele, neîncetat. 

Bine, dar oare nu prin oameni acționează Dumnezeu?! Ce, vine El 
să ne facă treburile?! 

Dumnezeu acţionează prin oameni, dar nu prin ego-urile lor. Ego-ul 
este o treabă separată. Dumnezeu ESTE oamenii. 

Ba, ca să fim oneşti, El este chiar şi ego-ul... Dar îl ţine separat, 
aparent izolat de creaţie, ca să nu perturbe proiectul. Ego-ul are misiunea 

să-şi creeze propriul univers mental paralel, care îmbogăţeşte realitatea 
concretă. 

Pe ce te bazezi spunând asta? 

În momentul trezirii spirituale, se vede clar că ego-ul a fost o iluzie 
totală. Viaţa continuă exact ca înainte, dar fără ego. 

Iată o comparaţie. Închipuie-ţi că trebuie să te scoli dimineaţă, dar 
eşti foarte somnoros. Eşti într-o stare intermediară între vis şi veghe 
(numită de psihologie „hipnopompică”). Dar nu este un vis autonom, ci 
dependent de fiecare sunet pe care îl auzi. De exemplu, auzi o pocnitură 
şi începi să visezi că cineva trage cu pistolul ş.a.m.d. 

Aşa este şi activitatea ego-ului: influenţată de orice informaţie din 
mediu, dar „înflorită” de minte. Senzaţia de „eu” creează un vis, ea însăşi 
fiind o iluzie. 

A cui? 

A Totului. 


Chakra ego-ului 


Poate că trezirea spirituală este doar o trecere pe un nivel superior, 
unde ego-ul nu există. Nu mai există acolo, dar rămâne real pe nivelul 
anterior — unde ne aflăm acum. 

Dacă ar fi să ne luăm după teoria celor 7 chakre, cam aşa este. 
Plantele au o conştiinţă difuză, la nivelul primei chakre. Animalele au o 
conştiinţă de turmă, la nivelul chakrei a doua. Oamenii capătă conştiinţă 
de sine, la nivelul chakrei a treia. Iar iluminarea înseamnă trecerea la 
nivelul chakrei a patra, a Inimii. Desigur, mai există încă trei chakre 
superioare, care ar corespunde altor niveluri de conştiinţă, cu totul 
inimaginabile şi indescriptibile. 

După cum oamenii nu au pierdut instinctul de turmă odată cu 
trecerea la nivelul conştiinţei individuale, tot aşa iluminatul spiritual nu- 
şi pierde voinţa, care însă e total supusă Inimii. 

Prin analogie, omul ar fi o specie de „animal iluminat”. Faţă de 
conştiinţa turmei, conştiinţa autoreflexivă, umană este o adevărată 
„iluminare”. 

Ego-ul, senzaţia de „eu”, este conştiinţa aflată pe nivelul chakrei a 
treia. Iluminarea spirituală înseamnă trecerea conştiinţei pe nivelul 
următor, dar nu şi pierderea voinţei individuale. De aceea se spune că 
ego-ul nu moare, ci doar se subordonează Inimii. 

Pentru claritate: dispare senzaţia de „eu”, dar rămâne voinţa — 
amândouă specifice chakrei a treia. Cât timp a fost menţinută la acest 
nivel, conştiinţa a ajutat la dezvoltarea voinţei individuale (şi altor calităţi 
specifice) şi se simţea un „eu, individul”. Însă prin iluminare, conştiinţa 
urcă şi se simte „eu, totul”, unimea. Care-i foarte diferită de conştiinţa de 
„Noi, specia” a animalelor, ce nu avea decât un rudiment de voinţă 
individuală. Şi mai diferită de conştiinţa de „noi, viaţa” a plantelor. 

Instinctul de turmă nu a murit în om, ci este complet supus voinţei 
personale. Poţi alege să fii oaie sau leu. Cam aşa este şi după trezirea 
spirituală: poţi alege să redevii un ego separatist sau poţi alege să rămâi o 
fiinţă intim legată de toate celelalte. Dar cine va alege? Nicidecum ego-ul, 
ci Inima, numai ea ştiind cum şi de ce. 

Ce este Inima nu se poate defini sau imagina, ci trebuie să o trăieşti 
direct, prin iluminare. Este tot un fel de senzaţie, dar nu de „eu”, ci de 
„totul”, de „unitate”. 


Puteri paranormale 


Apropo de chakre, iluminarea aduce şi puteri paranormale, ceva? 

Dimensiunile vibratorii paralele locuite de spirite fac parte din 
marele Univers. Pământul este doar un mic fragment, aflat pe o vibraţie 
foarte grosieră, adică cu foarte multe limitări. Dar iluminarea nu se 
referă la trezirea unor percepții extrasenzoriale (adică contactul cu alte 
dimensiuni), deşi fenomenul nu poate fi exclus. Fenomenele 
paranormale fac parte din aceeaşi Creaţie iluzorie. Chiar şi extazul 
beatific, adică accesul la dimensiunile superioare. 

Folosind acelaşi model al celor 7 chakre, am putea spune că planul 
fizic corespunde primei chakre. Între chakrele 2 şi 7 avem dimensiunile 
invizibile, locuite de spirite. Absolutul nu face parte din acest set de 
dimensiuni, ci ESTE toate acestea, a devenit toată Creaţia. Absolutul este 
toată Creaţia şi, simultan, în afara ei — de aceea îi spunem şi 
Nondualitate. Nondualitatea nu se referă la ieşirea completă din 
manifestare (care ar fi un fel de înjumătățire a realităţii), ci la animarea ei 
din interior, cu plăcerea cu care se joacă copiii. Dar şi copiii disting între 
perioada de joacă şi perioada cu activităţi „d-ale adulţilor”. A te maturiza 
spiritual înseamnă să cunoşti ambele laturi şi să trăieşti în amândouă, în 
acest fel unificându-le. 

Nivelul chakrei a doua ar corespunde planului astral inferior, nivelul 
al treilea, planului astral mediu, iar nivelul al patrulea, planului astral 


RĂZVAN-ALEXANDRU PETRE - Eseuri pe teme spirituale 2022 pag. 163 


superior. Abia de la acest nivel în sus, spiritele sunt „iluminate”, adică pot 
percepe simultan şi Nondualitatea. Cu cât nivelul creşte, cu atât 
posibilităţile de manifestare sunt mai în acord cu starea nonduală, altfel 
spus, spiritul întruchipează mai complet potenţialul nondualităţii. 

La nivelurile 2 şi 3, nu există iluminaţi. 

De ce? 

Pentru că, un spirit inferior, odată ce este trezit de un alt spirit 
superior la faptul că el singur îşi creează suferința, prin gândirea şi 
emoţiile sale (tot un fel de ego), va trece pe nivelul astral superior (unde 
va fi posibilă şi iluminarea, eventual). Simpla înţelegere îi schimbă 
vibrația, ceea ce îl mută automat într-o dimensiune mai rafinată. 

Este o situaţie cu totul diferită de Pământ, unde iluminatul este 
obligat de legile fizice să rămână aici, păstrând aceleaşi limitări omeneşti. 
Este obligat să împartă acelaşi spaţiu cu fiinţele ignorante, ba chiar să fie 
lipsit de percepții extrasenzoriale. Există şi iluminaţi dotați cu un arsenal 
paranormal, dar iluminarea are un alt scop, este destinată oamenilor 
„obişnuiţi”. Iluminarea este extraordinar de obişnuită. 

Pe de altă parte, trezirea spirituală este abia începutul evoluţiei 
spirituale accelerate, care include şi trezirea puterilor paranormale, întru 
stăpânirea energiilor planului fizic. Am putea spune că şi spiritele aflate 
în dimensiunile invizibile evoluează tot mai sus ca vibraţie, desăvârşind 
procesul întruchipării iluminării. Cum spuneam, de la planul astral 
superior în sus, spiritele sunt iluminate, dar diferă ca grad de 
întruchipare. Asta se traduce prin faptul că sunt tot mai libere, mai 
puternice, mai înțelepte, mai fericite, deşi în aceeaşi Mare Iluzie cosmică. 

Nimeni şi nimic nu poate ieşi din această Iluzie decât prin totala 
dizolvare în Neant. Cât timp exişti sub orice formă, participi la Iluzie, nu 
eşti o excepţie. 


Puterea credinţei 


„Indiferent ce crezi - că poţi ceva sau că nu poţi - ai dreptate” 
(Henry Ford) 


Ce pot face ca să mai scap din strânsoarea ego-ului? 

Atunci când cauţi altceva pentru a-ţi alunga plictisul, nemulţumirea 
inutilă sau suferinţa imaginară (simptome ale ego-ului), gândeşte aşa: 
„Senzaţia de „eu” este un fals. Divinul se manifestă prin corpul şi creierul 
meu după cum vrea şi cum îi place.” 

Singura plăcere adevărată este să te simţi nimic. Orice altă plăcere 
are un opus care ameninţă să apară oricând din umbră. Opusul nimicului 
este totalitatea. Deci, dacă te simţi nimic, singurul „pericol” este ca să te 
simţi tot-ce-există. 

Chiar şi reacţiile ego-ului îi fac plăcere Divinului, pentru că adaugă 
ceva nou. Dar ego-ul nu schimbă cu nimic curgerea prestabilită a 
lucrurilor, ci doar adaugă un conţinut mental interior. Tot ce poate 
modifica ego-ul este suferinţa pe care şi-o provoacă singur prin gânduri 
şi emoţii. 

Dar dacă toate gândurile îi vin de la Divin, atunci cum îşi poate 
diminua singur suferinţa? 

Gândurile provin dintr-un bazin mai larg, dar ego-ul are realmente 
libertatea de a respinge sau a accepta ce gânduri să creadă. Doar că 
această libertate îi afectează numai starea lui interioară, nu şi curgerea 
evenimentelor exterioare. Singura libertate a ego-ului este de a suferi mai 
mult sau mai puţin. Iar în această privinţă, învăţăturile spirituale pot fi 
de mare ajutor. 

Da, învăţăturile spirituale mă liniştesc... 

Depinde. Dacă, de pildă, duci o viaţă monotonă, fără riscuri, crezi că 
ego-ul tău va fi mulţumit? Ba. Se va plictisi şi va căuta tot felul de 
aventuri, poate fără să-ţi dai seama. Ştii cum spun oamenii, că „raiul este 
plictisitor”! 

Dar spuneai că ego-ul nu poate influenţa evenimentele. 

Corect. Dar îşi poate provoca singur sau atrage o mulţime de emoţii 
şi gânduri. Aceste emoţii artificiale pot ţine loc de stimuli externi. Ego-ul 
îşi poate genera fiori emoţionali prin simpla imaginaţie. Poate vedea un 
şarpe acolo unde nu este decât o biată sfoară. Şi uite cum i-a trecut 
plictiseala... acum tremură de frică. 

Şi totuşi, se spune că mintea omului poate muta munții... 

Este adevărat, puterea credinţei este nemăsurată, s-a dovedit în 
practică. Dar de unde vine credinţa asta de nezdruncinat care dirijează 
mintea? Că nu poţi să-ţi propui ceva de genul „de mâine, voi crede că pot 
merge pe cărbuni încinşi!”. Nu tu, ego-ule, îţi alegi ce credinţă vrei să ai 
şi, gata, o capeţi. Nu! Puterea credinţei îţi vine şi ea de undeva, este pusă 
în tine. Deci nu tu faci miracole, cu mica ta voinţă, ci o credinţă 
aterizează ferm în tine, ca un OZN. Mintea este puternică, dar nu o 
controlezi „tu”; efectul placebo NU apare prin intenţia ta anemică. 

Totuşi, mă pot antrena cu un specialist care mă va învăţa cum să 
merg pe cărbuni încinşi. 

Da?!? Ca să găseşti acel specialist şi să ajungi să te înveţe tehnica 
mentală şi să reuşeşti s-o aplici, pentru asta trebuie să ai sprijinul 
Universului, să-ţi fie menit. Şi mai trebuie să-ţi doreşti cu adevărat. Oare 
câte sacrificii eşti dispus să faci pentru a învăţa acest secret? Oare nu vine 
şi dorința asta intensă de undeva? 

De unde? 

Tot de acolo de unde vine menirea şi de unde vine credința şi de 
unde vin gândurile. Acolo ţi se ştie toată desfăşurarea vieţii şi ţi se dă 
credinţa şi dorinţa convergente cu locul unde vei ajunge. 

Dar uneori credința nu mi se împlineşte... 

Acela este un joc al ego-ului, nu credinţa autentică, inspirată. Ego-ul 
are libertatea să spere la lucruri imposibile. Speranţa, ca şi temerea, este 
un miraj al ego-ului. Iar când, totuşi, se împlineşte, aceea se numeşte 
premoniţie. Ştii de unde vine premoniţia? 

Da, ştiu, tot de acolo de unde vine menirea, credința, dorința, 
gândurile şi intuiţia... 


Joaca de-a intuiţia 


Ce crezi tu că-i intuiţia? 

Intuiţia este glasul Spiritului. 

Şi ce, rațiunea nu este?! 

Rațiunea este glasul minţii. 

Asta-i o viziune dualistă: mintea versus spiritul. Din perspectivă 
nondualistă, aş spune altceva. Când urmezi o cale repetitivă, logică, 
banală, spui că ai urmat „calea raţiunii”. Când urmezi o variantă 
neobişnuită, specială, incredibilă, spui că ai urmat „calea intuiţiei”. 
Ambele căi fac parte din universul mental al ego-ului şi presupun că ar 
exista mai multe variante deschise. 

În realitate, există o unică variantă, cea care se întâmplă. Orice altă 
variantă este doar o speculație. Doar avem părerea că ne stau la 
dispoziţie mai multe variante, dar NU noi alegem ce se va petrece. 

Să luăm un caz posibil. Să zicem că iei o decizie raţională, iar 
urmarea este neplăcută pentru tine. Ulterior, recunoşti că primiseşi 
intuiţia să acţionezi invers, dar ţi-a fost teamă s-o urmezi. Cum 
interpretezi acest caz? 

Este o lecţie că trebuia să mă iau după intuiție. 

Ei, aş! S-a întâmplat ceea ce trebuia să se întâmple oricum, 
indiferent cum alegeai tu, cu raţiunea sau cu intuiţia sau dând cu banul. 

Este o simplă joacă mentală de-a alegerea. Faptul că te simţi vinovat 
pentru urmarea neplăcută este tipic ego-ului, singura lui „contribuţie” la 
toată întâmplarea asta prestabilită. 

Să presupunem că data viitoare vei alege fără să te gândeşti prea 
mult. S-ar zice că ai ales cu intuiţia şi totul iese foarte bine. Acum ego-ul 
este mulțumit că nu se mai simte vinovat ca data trecută. Dar, pe de altă 
parte, nu-i deloc mândru, din cauză că a urmat o inspiraţie ivită din 
necunoscut. Crezi că îl va face fericit faptul că a pierdut controlul?! Ego- 
ul este un fan al controlului şi un duşman al necunoscutului. 

Este o dilemă fără ieşire. Dacă va urma intuiţia, va fi protejat mai 
bine, poate, dar îşi va nega rolul fundamental de apărător, îşi va pierde 
încrederea în sine. Care mai este atunci rostul său?! De aceea, va prefera 
să nu creadă în intuiţie. Dacă ar fi după ego, el nu va ceda niciodată 
controlul, cu orice risc. 

Totuşi, dacă a apărut deja dilema asta în minte, ea prevesteşte 
„dezastrul” care va urma: diminuarea şi dispariţia ego-ului. Toată joaca 
de-a intuiţia este o pregătire lentă pentru moarte: iluminarea. Partea 
interesantă este cum va reacţiona ego-ul: se va lăsa purtat de soartă sau 
va lupta cu tot arsenalul din dotare? Aici este spectacolul inedit, agonia 
ego-ului. 

Dumnezeul ăsta al tău mi se pare sadic rău. 

Nu uita că ego-ul e o iluzie. 

Lasă povestea cu iluzia, că suferinţa este reală... 

Poveste este Dumnezeul tău care are grijă de „credincioşi”. De bun 
ce este, uite câtă suferinţă permite el pe lume, chiar şi credincioşilor! 
Cum îţi explici? 

Păi, diavolul... 

Lasă povestea cu diavolul, că omul este singurul diavol concret. 
Adică ego-ul. 

Cam prea îl demonizezi. Poate că ego-ul nici nu există... 

Da, nu există. Şi totuşi, efectele sale există. Asta tot încerc să-ţi 
explic, paradoxul că ego-ul ne produce suferinţă, dar şi că nu există. De 
fapt, sunt două niveluri diferite de percepţie a realităţii, pe care încerc să 
le îngrămădesc în cutia logicii. 

Explicaţiile tale se opun logicii. Spui că interiorul ar fi izolat de 
exterior. Ca şi cum cultura ar fi separată de civilizaţie. 

Dar chiar este separată. Cultura face parte din universul mental al 
ego-ului. Nu e ceva rău, ci doar diferit de civilizaţia materială, ca o umbră 
a ei. 

La baza tuturor schimbărilor din lume au stat întotdeauna nişte 
idei-forță, care au pătruns în mentalul oamenilor şi i-a îndemnat să 
creeze noul. Ideea este motorul schimbării. Totul începe cu o idee. 

De unde ştii tu asta? 

Păi, am citit în mai multe locuri. 

Deci ai preluat nişte idei... Că poate fi doar o aparenţă sau doar un 
efect colateral, te-ai gândit oare? Asta au demonstrat neuroştiinţele. 

Cum vorbeşti tu mi se pare foarte straniu şi contraintuitiv. 

Spune-mi, crezi în intuiţie? 

Desigur. 

Atunci crezi şi în destin. 

Cred în destin, ca un proiect, nu ca ceva fix. 

Şi de unde ştii că, urmând intuiţia în ciuda raţiunii, vei fi mai fericit 
în final? 

Păi, dacă n-o urmez, universul îmi va face şicane, fiindcă am deviat 
de la proiect. 

Asta presupui tu sau ce? 

Aşa am citit şi înțeles eu chestiunea. 

Deci e un concept mental: „Dumnezeul/Viaţa care te pedepseşte”. 
Un alt concept spiritual afirmă că poţi devia oricât de la proiect şi Spiritul 
tot va fi mulțumit de tine, fiindcă oricum va învăţa câte ceva. Proiectul 
nu-i bătut în cuie, parcă aşa spuneai şi tu... 

Am observat că există mai multă armonie când urmezi anumite 
direcţii decât altele. 

Asta nu demonstrează nimic. Vezi, nici tu nu eşti mai raţional! 


Energia căutării 


Nu înțeleg de ce îmi vorbeşti de nişte chestii atât de abstracte. 
Oricum nu prea te cred. 

Scriu o poveste, nişte dialoguri cu mine însumi pe tema 
nondualităţii. 

De ce? 

Vreau să las ceva folositor în urma mea... 

Totuşi, ca să fiu sincer, asta e doar o interpretare ulterioară faptului. 
Sunt conştient că nu-i asta motivaţia reală. 

Şi care e? 

Vreau să-mi lămuresc în primul rând mie anumite lucruri. Scrisul te 
obligă să te concentrezi pe esenţial şi atragi idei puternice... 

Totuşi, nici asta nu-i motivaţia reală, ci doar o interpretare 
ulterioară. 

Atunci, care este motivul real? 

Adevărul este că NU ŞTIU. Primesc impulsul să scriu şi scriu. Nu-mi 
fac vreun plan, nu ştiu cum va arăta forma finală şi nici ce mesaj va 
transmite. S-ar putea să încep de la mijlocul articolului, pe fragmente 
disparate, care se vor combina ca într-un puzzle. 

Deci motivul real este că „ceva” vrea să se exprime prin mine, iar eu 
nu mă opun. Poţi înțelege asta? 

Nu prea. N-ai nicio motivaţie spirituală pentru care scrii acest 
articol? 

Hai să zicem atunci că scriu pentru ca să-mi epuizez energia 
intelectuală. Mintea este sinonimă cu ego-ul. 

Parcă spuneai că intelectul e una, iar ego-ul e alta: mintea de lucru 
şi mintea gânditoare. 

Un intelect prea activ poate fi un obstacol în calea trezirii spirituale. 

Parcă spuneai că Graţția trece peste orice obstacole. 

Din mărturiile unor iluminaţi, trezirea lor a survenit abia după ce li 
s-a diminuat energia căutării spirituale. În cazul meu, energia se 
manifestă prin căutarea unui model, unei logici, unei schiţe didactice 
pentru ceea ce, îndeobşte, se afirmă că este de neînțeles: iluminarea. Mă 
întreb şi eu cât o să mai cercetez ceva imposibil de lămurit. 

Nu eşti singurul. Mulţi savanți caută să descifreze misterul 
universului. Şi, cu cât află mai multe, cu atât înțeleg mai puţin. 

Ei speră că vor reuşi. În schimb, eu ştiu că n-am cum. Şi chiar dacă 
îmi clarific nişte idei, asta nu-i iluminarea propriu-zisă. 

Dar i-ai auzit pe iluminaţi ce spun, că „iluminarea nu există decât 
pentru ego, ca un ideal”. 

Dar pe tine nu te interesează deloc?! 

Sunt mulțumit cu ce este. Ce rost are să jinduieşti după ceea ce nu 
depinde de tine?! 

Iluminaţii mai spun că cel care caută nu se poate opri să caute. Aşa 
că aştept să-mi dispară în mod natural pofta şi inspiraţia la scris şi 
tradus... Va fi un semn bun pentru trezire, dar rău pentru cititorii mei. 

E posibil ca, dimpotrivă, iluminarea să-ţi provoace şi mai multă 
activitate intelectuală şi poftă de scris... 

Cine ştie?! Nu ştiu alţii cum sunt, dar eu, după ce citesc un articol pe 
care l-am publicat, mă simt mai deştept. Din păcate, starea de inteligenţă 
nu durează mult şi revin repede la nivelul obişnuit. Acesta este universul 
„meu” virtual, bula de săpun a ego-ului. 

Dar scriind despre nondualitate, crezi că ţi se va epuiza vreodată 
energia căutării, ca să ajungi la ea? 

Cercetez subiectul pentru că vreau să mă familiarizez cu 
nondualitatea, în caz că dă peste mine. Nu vreau să fiu luat prin 
surprindere, vreau să ştiu ce aş pierde şi ce aş câştiga. 

Ştii bine că este inutil: oricum, va fi o imensă surpriză şi, oricum, 
nu ți se va cere acordul. Mai degrabă, asta e încercarea ego-ului de a se 
feri de iluminare. 

Într-un fel, ego-ul vede în nondualitate suprema năzuinţă, ultima 
redută în calea fericirii, incomparabila realizare. Iar restul fostelor 
pretenţii se sting pe rând, ca neavând vreo importanţă. 

Poate însă că această dorinţă este efectul unei presimţiri, anume, că 
se apropie non-evenimentul inevitabil. Privind retrospectiv, îmi dau 
seama că, deşi citeam mesajul nondualist şi în urmă cu mai mulţi ani, 
totuşi abia recent mi s-a clarificat (începând de la sfârşitul anului 2018). 
Asta mă face să presupun că procesul este în plină desfăşurare, cu „mine” 
prins la mijloc. Şi descopăr pe internet tot mai mulţi proaspeţi iluminaţi, 
ce-mi sugerează apariţia unui fenomen de tip avalanşă. Mă consider 
pregătit şi eu. 

Ei, aş, cum ai putea fi pregătit pentru aşa ceva?! Cei care se 
credeau pregătiţi recunosc că au dat peste cu totul altceva în momentul 
trezirii... 

Majoritatea celor treziţi fuseseră căutători spirituali, ca mine. 
Şansele sunt mult mai mari. Mai bine zis, este mult mai greu să te 
intereseze nondualitatea dacă nu ai fost un căutător spiritual într-un fel 
sau altul. Un ego „norma/” va fugi imediat de acest mesaj. Poate că e 
nevoie ca, întâi, să fii dezamăgit de toate eforturile tale spirituale care nu 
te-au dus la mult-visata mulţumire definitivă. 

Totuşi, unii au mers din bine în mai bine. Vezi exemplul lui Frank 
Yang, care a avut succes în toate tehnicile spirituale pe care le-a 
practicat, culminând cu iluminarea. 

Da, dar acum mărturiseşte că realizarea ultimă nu se poate compara 
cu nicio tehnică. Nici măcar când ai ajuns la 99,99%, nu-ţi poţi imagina 
cum este AICI FĂRĂ ACOLO. Este ceva de alt ordin. Nu e minte, nu e 
conştiinţă, nu e o experienţă, nu e Sinele, eşti fără cap... 

Avalanşa asta te va da peste cap. 

„Viaţa” nu-mi aparţine. Oricum, am mult mai puţine interese 
lumeşti, sunt mult mai liber decât alţii. Aşa m-a condus viaţa. Am 


17 https://www.youtube.com/watch?v=4t8KvAdMtT4A 

verificat pe propria piele că „omul nu controlează nimic”, cel puţin în 
chestiunile care contează. 

Nu am ce pierde dacă trezirea spirituală mă va da peste cap. Cum 
spunea profesorul meu de fizică din liceu: „să considerăm un punct mic şi 
greu, negru şi urât”... 9 Eu sunt acel punct. Ce-i poţi face unui punct ca 
să-l doară?! 

Asta sună a koan: „Ce-i poţi face unui punct ca să-l doară?!” 

Nu-i un koan clasic, fiindcă am şi un răspuns la el. Întâi, pune-l în 
centrul unui cerc şi atunci punctul se va crede important. Apoi spune-i 
că, de fapt, centrul oricărui cerc este imaginar şi aşa îl vei face să se simtă 
nenorocit, de parcă ar fi pierdut ceva preţios, dar pe care nu l-a avut 
niciodată... Aşa se întâmplă şi cu ego-ul, care nu există. 

Se spune că ego-ul ar fi energia căutării... Ce caută, de fapt? 

Caută ceva misterios ce-i lipseşte, nici el nu ştie ce. Iar în procesul 
căutării încearcă toate variantele posibile pentru a găsi mulţumirea 
definitivă: sexul, drogurile, faima, averea, cunoaşterea, puterea, iubirea 
romantică, spiritualitatea etc. Niciuna nu îl va satisface pe deplin. Dar 
nici nu trebuie, pentru ca să-şi menţină dorinţa de a căuta mereu altceva. 
Căutarea este motorul existenţei umane, impulsul de a experimenta tot 
ce se poate experimenta pe tărâmul psihologic. 

Şi atunci de ce apare iluminarea, sfârşitul căutării? 

Ţi-e uşor să pui întrebări grele. N-ai vrea să-ţi răspunzi şi singur? 
Poate că aşa vei fi mai reţinut cu „de ce”-urile... 


8 iunie 2022 

URMĂTORUL PAS DUPĂ ILUMINARE 


100% nimic 7 Mintea nu există, ego-ul nu există 4 Cele 5 
învelişuri 7 Totul e inconștient și Ce-i real şi ce-i ireal? 7 Metafora 
cercetașului-explorator 


«Eu mă bucur că nu ştiu şi nici nu pot să ştiu ce sunt eu şi lucrurile din 
jurul meu, căci numai aşa pot să proiectez în misterul lumii un înţeles, un rost 
şi valori care izvorăsc din cele mai intime necesităţi ale sufletului şi minţii 
mele... Datoria noastră în faţa unui adevărat mister nu este să-l lămurim, ci 
să-l adâncim atât de mult, încât să-l prefacem într-un mister şi mai mare...» 
Lucian Blaga 


Iluminarea distruge totul, absolut totul, inclusiv nihilismul (care e 
doar un concept). Ea este adevăratul Shiva distrugătorul. De fapt, nu 
distruge nimic concret, ci doar fostele noastre idei despre orice. Dacă ai 
avea de ales, aş spune că trebuie să ai curaj ca, realmente, să te intereseze 
nondualitatea. Vei rămâne fără nimic şi, mai ales, fără tine. Tu eşti un 
gând gol pe dinăuntru, care se înveleşte cu un strat gros de alte gânduri. 
Când gândul de „eu” se sparge la bază, totul implodează şi se scurge, ca 
un vârtej, în punctul de singularitate. 

Există vreun scop al iluminării, sau măcar un sens? 

Iluminaţii ar spune că nu există niciun sens în nimic. Deci nici în 
iluzia cosmică, nici în ieşirea din iluzie. Este un joc liber, un experiment 
gratuit al Vidului creator. 

Prin iluminare pierzi totul, fiindcă te pierzi pe „tine”. Nu capeţi 
niciun avantaj lumesc. Dimpotrivă, devii mai vulnerabil, mai deschis şi 
fără interesele obişnuite. Richard Sylvester spunea că trăieşti fără 
ochelarii de cal obişnuiţi, e o trăire directă, nu o reţetă pentru confort sau 
ferirea de orice suferinţă. Pe de altă parte, devii îngăduitor, iubitor în 
mod natural, neagresiv, pierzi orice pornire nevrotică (ruşine, vină, 
depresie, frică). Şi devii un posibil model pentru ceilalţi de toleranţă, 
calm. Totuşi, nu există vreun standard al celui trezit spiritual. 

Dar oare Divinitatea nu urmăreşte nimic pentru societate 
iluminând nişte oameni? 

Dându-i iluminării numele de Shiva Distrugătorul, ne ducem 
imediat cu gândul la Brahma Creatorul. Poate că va urma un fel de 
echilibrare. Poate că iluminarea nu este ultimul pas, aşa cum ne-o 
închipuim acum. Poate că va urma şi altceva. 

Ce anume? 

Dobândirea unor puteri paranormale, prin care iluzia să fie cumva 
înfrumuseţată sau făcută mai „creativă”. Iluminarea ar fi deci un proces 
care trebuie completat prin manifestări paranormale. Cazul lui Isus este 
emblematic, dar el poate fi chiar surclasat. 

Este adevărat că şi astăzi există unii magicieni care manifestă nişte 
puteri uimitoare. Numai că ele au doar un rol demonstrativ şi limitat. 
Practic, nu modifică cu nimic traiul oamenilor, doar îi distrează şi, 
eventual, îi fac să gândească mai profund. Eu vorbesc aici de nişte 
capacităţi demiurgice care le vor fi date oamenilor iluminaţi. Nu acum, ci 
peste, să zicem, un secol. Deocamdată, omenirea abia descoperă ce este 
iluminarea. 

Dacă iluminarea distruge realismul creaţiei, puterile demiurgice vor 
aduce libertatea de manifestare creatoare. Este nevoie să apară întâi 
iluminarea, pentru ca libertatea să nu se manifeste haotic. Abia după 
distrugerea realismului creaţiei, iluzia poate fi răsucită în fel şi chip, pe 
baza unei libertăţi care nu se lasă furată de atracţii iluzorii. Puterile 
paranormale pot fi periculoase atât pentru individ, cât şi pentru cei din 
jur, atunci când el are impresia că deţine puteri reale asupra altor ființe 
reale şi asupra naturii. Însă, când lumea şi viaţa îşi pierde realismul, jocul 
devine liber şi nestricăcios. Iluminatul nu mai poate să strice nimic din 
marea Iluzie, tocmai pentru că i s-au distrus toate iluziile. 


100% nimic 


Suntem 99% spaţiu gol, spun savanții fizicieni. Şi restul de 1%... ceva 
mai solid (protoni, neutroni, electroni etc). 

Ei bine, este o afirmaţie parţial falsă. Suntem 1% credinţă în ceva. 
Iar, prin puterea credinţei, ne dilatăm până la 100% ceva. 

Dar când ne pierdem credinţa în ceva sau orice credinţă, atunci 
redevenim 100% spaţiu. Aceasta este starea noastră naturală, beatifică, 
libertatea absolută. Ca un balon desumflat şi eliberat de aer. 100% nimic. 


Mintea nu există, ego-ul nu există 


Fapte şi informaţii: 

a) Iluminatul visează ca oricare om. 

b) În somn, spiritul iese din corp. 

Concluzia celor două premise este că iluminarea nu are legătură cu 
mintea, altfel s-ar simţi şi în somnul cu vise. Iluminarea trebuie să aibă 

deci legătură cu spiritul. Spiritul este cel ne conferă viaţă, identitate şi 
conştiinţă. 

Ce este iluminarea? 

Pentru a răspunde, vom utiliza două paradigme sau modele posibile: 

Modelul 1) Fie dispare „voalul uitării” aruncat de Divinitate peste 
spiritul încarnat, iar în minte apare o reflexie a iluminării spiritului. Aici 
spiritul este subînţeles ca fiind o entitate mărginită, un „suflet” 
subordonat lui Dumnezeu. 

Modelul 2) Fie spiritul este chiar Dumnezeu, iar iluminarea 
reprezintă îndepărtarea „filtrului egotic” dintre spirit şi minte. Aici 
Spiritul este chiar o rază a lui Dumnezeu cu puteri depline, un fel de 
arhanghel sau serafim. Este acel vid perceput prin iluminarea 
nondualistă impersonală. 


Divinitate 

Voalul 

uitării JL 

Spirit w/ 4 

Minte [] [] 
Dualitate Non-dualitate 

Modelul 7 Iluminare 


Spiritul din modelul 1 mai este uneori numit „suflet”, fiind supus 
evoluţiei, reîncarnării etc. În modelul 2, spiritul nu evoluează, fiind 
deasupra transformărilor energetice. 

Ambele paradigme oferă explicaţii la multe mistere şi informaţii 
spirituale. Nu vom elimina pe niciuna în dauna celeilalte, deşi sunt foarte 
diferite, uneori contradictorii. (Divinitatea trebuie să fie paradoxală, căci 
n-ar fi absolut liberă dacă n-ar cuprinde toate posibilităţile.) 

Spirit 
divin 


Filtru 
egotic 


Minte 


Dualitate Non-dualitate 


odolul 2 Iluminare 


Dacă dorim neapărat, totuşi, am putea reduce modelul 1 la modelul 
2 astfel: considerăm că „sufletul” şi mintea din modelul 1 formează o 
instanţă unică. Cât timp sufletul este încarnat, ele par distincte, dar după 
moarte (sau în dedublare astrală sau moarte clinică) ele sunt una. Deşi 
savanții cred că mintea ar fi o secreție a creierului, în realitate, mintea 
este o emanaţie a sufletului, necesară pentru a opera asupra realităţii 
grosiere. 

Prin urmare, nu mintea se iluminează. Nici n-ar avea cum, 
fiindcă mintea nici nu există ca entitate distinctă. Există un flux de 
gânduri, există un flux de emoţii, există un flux de senzaţii, există un flux 
de alegeri. Toate aceste fluxuri compun aşa-zisa „minte”, iar ele provin de 
la spirit. Mintea nu este o structură concretă, precum creierul. (Am 
figurat-o sub formă de pătrat doar pentru claritatea expunerii.) 

Dar chiar şi creierul este total dependent de fluxurile mentale, nu el 
le provoacă. Poate, cel mult, sub influenţa unor substanţe chimice sau 
procedee exterioare, să le imite sau perturbe, cam atât. Sau, mai exact şi 
în acord cu viziunea holistică, am putea spune că creierul şi mintea sunt o 
unitate, care îşi reflectă reciproc simultan funcţionarea. 

Cele 5 învelișuri 


Cum explicăm apariția “sufletului” în modelul 1, care nu mai există 
în modelul 2? 

Totul pleacă de la senzaţia de “eu” sau ego-ul, cu care sunt 
“blagosloviţi” oamenii. La început, ego-ul se identifică cu trupul fizic. Dar 
acesta este fragil, se vatămă şi îmbătrâneşte, aşa că nu-i oferă siguranţa 
de care ego-ul are atâta nevoie. De aceea, se identifică apoi cu psihicul 
sau personalitatea, cu ideile, emoţiile, talentele, deci cu mintea. Dar şi 
acestea vor dispărea la moartea corpului, aşa că ego-ul caută altceva pe 
care să-şi bizuie supraviețuirea. El e un program sau mecanism de 
supravieţuire, iar mintea-corp va muri. Aşa că inventează “sufletul” - acea 
idee de entitate imaterială, energetică, care supravieţuieşte morţii 
organismului şi preia toată arhiva psihicului. “Sufletul” este auto- 
proiecția ego-ului în veşnicie. 

Dar oare nu există destule dovezi că sufletele dezincarnate chiar 
există în mod obiectiv? 

Există dovezi că mai sunt şi alte realităţi invizibile omului. Haide să 
acceptăm ideea spiritualistă că sufletele non-fizice (sau spiritele) 
populează aceste dimensiuni ascunse. În acest caz, ar fi bine să apelăm la 
clasificarea indiană antică a realităţii în 5 planuri. Cele 5 planuri 
corespund la 5 “învelişuri” (koshas) care alcătuiesc fiinţa umană 
integrală. Să sintetizăm informaţiile ce urmează într-un tabel. 


Maya-kosha (înveliş 


Dimensiune vibratorie Entităţi specifice 


iluzoriu al fiinţei Forme aparente 


corespondentă planului 


Spirite încarnate în 


ameni 


Demoni, fantome 


u ego :Lumi cu forme 


Spirite imature, în ! 


Spirite superioare | 


Lumi fără lan mental-intuitiv 


ghizi) 


E Spirite angelice 
lan cauzal-spiritual:: 


Da, este foarte posibil ca la moarte să nu dispară senzaţia de „eu”, 
adică ego-ul sau conştiinţa de sine. Şi atunci aventura ego-ului continuă 

în alte dimensiuni astrale, unde sunt valabile alte legi. Liantul care leagă 
viaţa fizică de viaţa astrală, ca şi de următoarele încarnări este ego-ul sau 
simţul individualităţii — adică “sufletul”. Am putea compacta lumea fizică 
şi cea astrală într-o singură realitate, lumea cu forme, destinată 
indivizilor. 

Când un om trăieşte iluminarea spirituală, înseamnă că: 1) Pe de o 
parte, îşi mută mare parte a psihismului din mano-maya-kosha în 
vijnana-maya-kosha. Nu se mai bazează atât pe minte, cât pe intuiţie, şi 
nu se mai simte o “persoană separată”. 2) Pe de altă parte, spiritul său 
este promovat mai sus de lumea astrală, adică în planul mental-intuitiv 
(fără forme), în lumea „fără separări”. Acela este adevăratul paradis. 
Există încă un plan şi mai înalt, numit spiritual sau cauzal, tărâmul 
îngerilor. Oricum, când omul trăieşte iluminarea, el deja este în paradis, 
chiar înainte de a muri. 

În limba sanscrită, “maya-kosha” înseamnă “învelişul iluzoriu” al, 
respectiv: anna (fizic), prana (energie), manas (minte), vijnana 
(inteligență non-mintală sau intuiţie), ananda (beatitudine). Este clar, 
din definiţie, că oricare dintre ele este o aparenţă, o iluzie. Dincolo de 
cele 5 planuri se află Atman sau Spiritul divin, care nu aparţine creaţiei 
manifestate şi constituie singura Realitate adevărată. Atman este totuna 
cu Brahman, adică există o unică Fiinţă care ia aparenţa tuturor 
miriadelor de obiecte şi fiinţe din lumea vizibilă şi invizibilă. Din acest 
punct de vedere nondualist, modelul 2 este cel corect. 

Aş spune chiar mai mult. “Înger” înseamnă mesager al lui 
Dumnezeu. Iar în spiritualism se afirmă răspicat că orice spirit superior 
face numai Voia Divină. Cum altfel s-ar putea menţine ordinea 
universală?! Şi oamenii iluminaţi ne mărturisesc că nu există liber- 
arbitru, ei văd asta ca pe un fapt cert. Prin urmare, cele trei categorii de 
fiinţe menţionate mai sus confirmă că nu există “suflete” cu o voinţă 
proprie. Ele sunt ochii şi mâinile lui Dumnezeu. Există o singură Fiinţă 
necunoscută care se manifestă prin miriade de aparente individualități. 
Nu doar atomii şi celulele organismului nostru sunt Dumnezeu, ci şi 
“noi” suntem celulele Lui. Cum am putea face excepţie de la regulă?! 
Desigur însă, fiecare fiinţă are propria sa personalitate. Este chiar 
oblligatoriu să aibă unicitate, altfel ar fi toate nişte clone reciproce, iar 
repetiţia este plictisitoare. Fiecare om are propria personalitate, dar 
nimeni nu are o voinţă independentă. Acesta este aparentul paradox de 
care nu reuşim să trecem, pentru că avem un ego. Iar ego-ul este tocmai 
această aparentă voinţă separată de Voința Divină. Este doar o iluzie de 

separare, lucru de care ne vom convinge total prin iluminare, adică prin 
dispariţia acestui miraj. 

Se spune că ego-ul apare la copil pe la vârsta de un an şi jumătate... 

Ego-ul apare când vrea el. În timpul zilei, apare şi dispare fără să ne 
dăm seama. Tot aşa, poate să nu existe la începutul vieţii şi apoi să apară 
în copilărie, să dispară temporar la moarte, apoi în lumea astrală să 
revină ş.a.m.d. Un spirit înalt fără ego, provenit din lumea mental- 
intuitivă, se poate încarna pe Pământ, căpătând aici un ego, ca oricare alt 
om. Chiar dacă va muri fără a se ilumina, el se va întoarce în planul 
superior de unde a venit (cu condiţia să nu fi retrogradat karmic), iar 
acolo nu există ego. 

Aş vrea chiar să te contrazic puţin, aşa, de dragul dialecticii. O 
psiholoagă a făcut nişte experimente cu copii foarte mici (cu vârsta de 
sub un an) care au demonstrat următoarele: copilul îmbrăţişează spontan 
păpuşa care a manifestat acelaşi gust cu el (manipulată de psiholog), dar 
mai mult de atât, copilul pedepseşte păpuşa care a avut o preferinţă 
diferită — iar asta ar putea sugera că ego-ul este deja prezent sau că 
anumite trăsături umane sunt înnăscute. 

Aşa cum a apărut din neant, tot aşa, ego-ul poate dispărea oricând, 
prin iluminare. Am putea pune aici - dar sub semnul întrebării - clauza ca 
spiritul să fie suficient de evoluat pentru a suporta lipsa senzaţiei de “eu”. 
Un spirit provenit din planul astral s-ar putea să nu fie destul de 
familiarizat cu impersonalul şi să respingă starea de iluminare. Deşi mi 
se pare logică, nu ţin la această clauză, fiindcă introduce noi discriminări 
în mintea cititorului. Cineva ar putea interpreta afirmaţia taman pe dos, 
anume că cine nu este iluminat înseamnă că are un spirit imatur — care 
ar fi o falsă concluzie şi o prejudecată periculoasă. 

Dincolo de toate aceste argumente, aspiraţia spre iluminare este 
demonstraţia că EGO-UL NU EXISTĂ. O asemenea aspirație sinucigaşă 
nu intră în logica ego-ului, care este un mecanism de supravieţuire şi 
autoîntreţinere. Dar iată că ego-ul poate fi deturnat de la misiunea şi 
raţiunea sa de a fi. Asta arată că nu este coerent nici măcar ca mecanism, 
darămite ca o entitate. Nu este nici fiinţă, nici mecanism, ci o iluzie a 
Divinităţii, pe care Ea o poate anula oricând. Iar când o anulează, se vede 
clar că nici n-a existat vreodată la modul concret, ci a fost un fel de farsă 
sofisticată pe care şi-a jucat-o Sieşi. Asta, dacă admitem ideea că 
Divinitatea, per ansamblu, este conştientă de sine şi se auto-manipulează 
inteligent. Care este o idee pur omenească, failibilă. 

Şi o ultimă observaţie: Modelul 1 este adaptat informaţiilor ce provin 
din spiritism (comunicările cu spiritele superioare). Modelul 2 

corespunde cu ce spune nondualismul. Totuşi, trăitorii nondualităţii, 
iluminaţii, nu sunt interesaţi de niciun model. Ei percep că „realitatea” 
este iluzorie. De aceea, se bucură intens de aparentul joc al vieţii, dar nu 
caută explicaţii, pe care mintea umană nu le poate avea niciodată. 
Misticul nu este un savant. Pentru el, există o unică Realitate, nedivizată, 
incognoscibilă, stranie şi minunată. 


Totul e inconștient 


„Gândul soseşte ultimul la petrecere, dar se pretinde a fi gazda 
petrecerii”. 


În urma a nenumărate experimente de neuroştiință, savanții au 
constatat cu uimire că ceea ce numim conştient sau conştiinţa de sine sau 
„eu-l” nu ia nicio decizie de acţiune, aşa cum ne-am fi aşteptat. Altceva 
din interiorul creierului ia decizia de a acţiona, pe care o transmite în 
paralel atât nervilor motori, cât şi conştientului. Practic, conştientul este 
un simplu martor pasiv al deciziilor luate de altă instanţă, dar pe care şi 
le asumă el. 

Conştiinţa de sine, specifică oamenilor, ne dă iluzia că ea ar controla 
totul. În realitate, după cum atestă neuroştiinţa, nu controlează nimic. 
Totul se petrece în inconştient. Acest fapt este de-a dreptul şocant pentru 
stima de sine a omului. 

Nu ştim exact ce este inconştientul, dar putem afirma că conştientul 
este doar un ecou al acestuia. Materialiştii spun că creierul secretă 
conştiinţa. Spiritualiştii spun că conştiinţa nu se află în creier. 
Inconştientul este ceva necunoscut şi mult mai mult decât creierul. 

Conştientul are propria sa lume de gânduri, care sunt atrase tot din 
inconştient. Gândurile nu sunt elaborate de conştient. Fiecare om are 
propriile filtre care selecţionează ce anume gânduri vor fi atrase, 
acceptate sau întreţinute. De această lume interioară sau viaţă 
psihologică suntem noi „conştienţi”. 

Vezi şi Neuroscience of free will:8 

Putem pune acest adevăr într-o formulă algebrică: 


Minte personală din corp = Minte universală + senzaţia de eu/sine 


Sau 
Congştiinţa de sine din corp = Conştiinţa pură + senzaţie de eu/sine 


18 https://en.wikipedia.org/wiki/Neuroscience_of_free_will 

Dacă scoatem senzaţia de eu, formula se simplifică astfel: 
Minte personală din corp = Minte universală + senzaţia de eu/sine 


Sau 
Congştiinţa de sine din corp = Conştiinţa pură + senzaţie de eu/sine 


Prin urmare, senzația de sine ne dă impresia că noi suntem 
conştienţi de ceva. Dar când senzaţia de eu dispare, prin iluminarea 
spirituală, rămâne conştiinţa pură (fără eu) sau mintea universală, 
impersonală sau inconştientul. Atât este de simplu. 

După iluminare, mintea universală va avea grijă în continuare de 
corpul tău. Tot ea a avut grijă şi până acum, dar eul îţi dădea senzaţia că 
mintea ta are sarcina asta. Nu. Mintea universală făcea toată lucrarea, iar 
eul era chibiţul de pe margine care se credea mare jucător. 

Cât despre conştiinţă, există o singură conştiinţă care percepe 
întreaga lume, din perspectiva fiecărei fiinţe. Dar eul pune stăpânire pe 
conştiinţa individuală şi consideră că numai ea există. Celelalte fiinţe par 
a fi doar un decor interesant. Întregul univers pare a se învârti în jurul 
propriei persoane, a conştiinţei de sine. Prin iluminare, conştiinţa 
limitată a sinelui dispare, şi rămâne conştiinţa pură, adică conştiinţa 
universală restrânsă la percepțiile acestui corp fizic. În paralel, însă, 
apare o subtilă percepţie a Totului, printr-un alt simţ, fără să vezi 
neapărat lumea prin ochii celorlalți. 


Ce-i real şi ce-i ireal? 


Primordială este frica de moarte, adică frica de dispariţia corpului. 
Dar „tu nu eşti corpul”, asta ni se spune mereu în diverse contexte de 
diverşi înţelepţi. Totuşi, nu prea digerăm această afirmaţie. De ce? 

1) În mod normal, considerăm că trupul este real şi conştiinţa eului 
este reală şi ea, dar separată, şi cumva au fost legate. La moarte, ele se 
vor despărţi şi atunci va fi clar că „eu nu sunt corpul”. 

Dar asta presupune să aştepţi moartea pentru a te convinge şi a te 
bucura de faptul că „nu eşti corpul”. Cu excepţia celor care, de pildă, se 
pot dedubla astral şi îşi văd corpul de deasupra. Ei au experienţa directă 
a transcenderii trupului fizic. 

2) Pentru a spori eficienţa spirituală, am putea considera că trupul 
este real, dar conştiinţa de sine este ireală. Adică „eu sunt nimic”, un 
nimic ce este martor la curgerea vieţii în mod natural. Totul se petrece 
prin Voința divină şi întregul univers este Divinul. Nu eu acţionez, ci EI. 

3) Sau am putea considera că trupul este ireal şi numai conştiinţa 
este reală. Întreaga lume ar fi ireală, o iluzie, creată de Conştiinţa divină 
unică în Sine şi pentru Sine. Lumea este maya, în Realitatea ultimă nu se 
întâmplă nimic. 

Ultimele două puncte de vedere sunt neobişnuite, radicale, dar mai 
eficiente spiritual. Ele pot genera un salt de conştiinţă major. Secretul 
este de a stabili de la început, cu mai mare luciditate, ce este real şi ce 
este ireal. 


Metafora cercetașului-explorator 


Ce este omul? Un cercetaş trimis în explorarea unui loc virgin de 
către Spiritul său. Spiritul are harta din satelit a zonei, dar vrea să ştie 
exact ce se află pe teren şi cum se simte realitatea. 

Omul-cercetaş se trezeşte la sol, dar nu-şi aminteşte exact cum a 
ajuns aici. Presupune că a fost paraşutat dintr-o navă aeriană. Şi toată 
viaţa va aştepta ca această presupusă navă (moartea) să revină şi să-l 
culeagă. 

În aşteptarea navei, el hălăduieşte liber prin acest teren şi îşi notează 
într-un carneţel tot ce i se pare mai important, mai valoros. Se aşteaptă 
ca să i se ceară la sfârşit raportul cum şi-a petrecut timpul şi ce a 
descoperit. 

Bietul om, nu ştie că are implantat în creier un cip care transmite 
Spiritului în permanenţă tot ce percepe şi gândeşte. Prin urmare, Spiritul 
ştie absolut tot ce descoperă omul, în timp real, şi nu are nevoie de 
carneţelul lui cu amintiri. 

Părerile şi gusturile cercetaşului (ego-ului) nu au nicio relevanţă 
pentru Spirit. Misiunea lui este de a explora terenul necunoscut, nu să 
aibă opinii şi comentarii despre ce vede aici. Şi niciodată nu s-a pus 
problema ca cercetaşului să-i şi placă ce descoperă. 

Terenul virgin este, pur şi simplu, existenţa umană. 

Poate fi o viaţă simplă sau sofisticată, o viaţă aridă sau barocă, o 
viaţă cu boli sau cu frumuseţe, o viaţă de călătorii sau ţintuită într-un loc, 
o viaţă scurtă sau lungă, o viaţă de bogăţie sau de sărăcie, o viaţă dreaptă 
sau plină de ocolişuri, sau orice combinaţie din aceste şi multe alte 
atribute. Orice fel de viaţă are valoare pentru Spirit. Nu-l interesează 
notițele subiective ale cercetaşului, ci numai ce trăieşte acesta direct. De 
fapt, nu cartografierea terenului era miza, ci trăirile exploratorului în 
mijlocul ineditului. 

Dar omul nu ştie toate acestea, aşa că îşi face planuri cum să 
descopere nu ştiu ce comoară, cu care să se laude apoi în faţa Spiritului. 
Este inutil. Comoara este însăşi viaţa omului, cu toată banalitatea sau 
excelența din ea. Pe asta o preţuieşte Spiritul. 

În final, va trimite acea navă a speranţei ca să ridice cercetaşul de pe 
teren. S-ar putea să-l sperie puţin prin dimensiuni sau zgomot. Oricum, 
nu va avea unde să se ascundă de ea şi tot va fi prins, ridicat la bord şi 
apoi îmbrăţişat frăţeşte. Şi pus pe tronul Spiritului. Omul nostru era 
însuşi Spiritul deghizat în cercetaş. Incredibil! 


15 iunie 2022 

VIEŢI PARALELE ȘI VIEŢI ITERATE 


Viaţa este o iteraţie | Limitele teoriei reîncarnării |! Vieţi 
paralele şi vieți iterate ? Prin liber-arbitru copiezi iterația anterioară ! 
? Destinul deja-vu ! Sufletul evoluează până atinge rafinamentul 
Spiritului său | Concluzii 


În articolul „Modele de încarnare a spiritului“ am descris cele 
trei modele referitoare la încarnarea spiritelor. Vă recomand să-l citiţi. 
Modelul nr.3 este cel mai straniu, dar corespunde cu cele mai recente 
revelații spiritiste şi stă la baza acestui articol. 


Viaţa este o iteraţie 


Spiritul trăieşte într-o realitate total diferită de orice ne-am putea 
închipui, atemporală şi aspaţială. El are posibilitatea să-şi vizualizeze 
oricare întrupare pe care a avut-o, dar şi pe care o va avea! Timpul nu 
există şi nici spaţiul, dar vom prelua descrierea lui Jurgen Ziewe, 
unde, de la nivelul de Spirit, îşi vedea vieţile ca nişte puncte luminoase 
într-o reţea spaţială tridimensională cu legături multiple, precum se 
leagă neuronii în creier. Mai mult, el putea intra acolo şi modifica oricare 
dintre vieţile sale de om, făcând-o mai „luminoasă”. 

Prin urmare, vieţile anterioare sunt, de fapt, paralele când sunt 
văzute din Realitatea Spirituală. Nu există nicio înlănţuire cauzală 
obligatorie între ele. 

Dar ce înseamnă că Spiritul poate modifica viețile deja trăite? 

Este vorba de a influenţa mai puternic sufletul omului. Aceeaşi 
viaţă de om este retrăită apăsând pedala de acceleraţie spirituală. 
Înseamnă că vieţile de om pot fi reiterate, retrăite şi îmbunătăţite. 
Aceasta este o idee revoluţionară pentru spiritualitatea umană. 

Dar de ce viaţa nu a fost perfectă de la început? 

Poate din cauza imaturităţii spiritului, care nu a pus suficientă 
presiune asupra ego-ului. Sau poate că Spiritul s-a răzgândit ulterior, şi-a 
schimbat planurile după ce a evoluat. Ce putem şti noi?!... 

Viaţa umană este reiterată de mai multe ori, până când Spiritul este 
mulțumit de cum a decurs, în limitele condiţionărilor terestre. Spiritul 
este ca un artist care îşi cizelează opera până când se declară mulţumit 
după propriile sale criterii. Nu există standarde exterioare, nici impuneri 
divine, nici comparații cu alte Spirite. Spiritul însuşi este o rază din 
Divinitate şi nu are alt stăpân sau maestru. 

Prin urmare, există o succesiune a vieților, dar nu aşa cum ne-o 
închipuim noi şi despre care vorbeşte teoria clasică a karmei şi 
reîncarnării. Aceste concepte trebuie reevaluate şi redefinite conform 
secolului XXI. 


Limitele teoriei reîncarnării 


Din miile de studii karmice ale Ninei Petre, am observat că există 
nişte legături între vieţile anterioare şi viaţa actuală, dar nu aşa cum ne 
aşteptam, în raport de 1:1. Iar unele vieţi par să nu aibă nimic în comun 
cu actuala viață. Conform modelului nr.3, pot apare legături karmice 
importante, dar numai cele decise de Spirit, ca o reluare a unor lecţii sub 
altă formă umană sau după alte criterii necunoscute. Din studiile cu 
durata mai lungă, am observat că se poate repeta acelaşi tablou karmic în 
mai multe vieţi, persistând tiparele mentale defectuoase. Teoria evoluţiei 
ne îndemna să credem că, de la o viaţă la alta, omul ar trebui să 
progreseze vizibil. Or iată că sunt şi cazuri clare de stagnare, ba chiar de 
involuţie. 

Spiritul doreşte să experimenteze situaţii cât mai diferite. Deci, în 
vieţile mai recente, nu vom găsi neapărat nişte fiinţe umane cu calităţi 
superioare celor dinainte, din cauză că învaţă lecţii noi. 


Păi, nici eu nu 


| lia în reîncarnare 
—N_ când aveam vârsta ta. 


Totuşi, este important să cunoaştem vieţile anterioare ale Spiritului, 
pentru că ne dau indicii despre intenţiile şi gândirea Spiritului, ba chiar 

să găsim rezolvări miraculoase ale unor probleme psihologice (atunci 
când există legături cu vieţile anterioare). Însă, după cum observăm, 
mintea este depăşită de complexitatea tabloului karmic. 

Aceste observaţii ne fac să ne punem nişte întrebări, care îşi găsesc 
răspuns în noua abordare a vieților anterioare. 


Vieţi paralele și vieţi iterate 


Ce numeam „vieţi anterioare” (diferite între ele ca spaţiu, timp şi 
personalitate umană) sunt de fapt vieţi paralele, precum tentaculele 
unei caracatițe. Legăturile karmice dintre ele sunt imprevizibile şi decise 
exclusiv de Spirit (capul caracatiţei). 

Ca să ne mirăm şi mai tare, unele vieţi paralele se pot desfăşura 
simultan în timp. Acest fapt este confirmat de revelații spirituale 
transmise prin mai mulţi mediumi. Chiar şi noi am întâlnit situaţii de 
suprapunere istorică a unor vieţi anterioare studiate. Acest lucru este de 
neînțeles în paradigma vieților strict succesive, conform modelului 1 sau 
2. Dar el este posibil conform modelului 3, căci Spiritul îşi poate crea 
simultan două sau mai multe suflete trimise la încarnare. Le putem numi 
suflete-gemene, dar de obicei ele nu se întâlnesc, fiindcă trăiesc în locuri 
geografice diferite. Scopul lor nu este de a se întâlni, ci de a experimenta 
vieţi foarte diferite. 

Pe de altă parte, adevăratele „vieţi succesive” sunt cele care compun 
lanţul de iterații aproape identice a vieţii noastre actuale. Spre deosebire 
de prima situaţie, aici există un evident sens ascendent, evolutiv, pozitiv. 
Acesta este şi rostul reluărilor: apropierea de perfecţiune. 

Deci vorbim de vieţi paralele când sunt vieţi ale unor oameni 
diferiţi, animați de acelaşi Spirit. Şi vorbim de vieţi reluate sau repetate 
sau iterații, când aceeaşi viață se repetă în mod aproape identic, 
animată tot de acelaşi Spirit. Sunt noţiuni total diferite şi cu efecte 
teoretice spectaculoase. 

Pentru a înţelege acest concept, vă recomand cu căldură să vizionaţi 
filmul „Ziua cârtiţei”, singurul film artistic de acest calibru spiritual. O 


amuzantă comedie romantică se dovedeşte a fi o prezentare pe înţelesul 
oricui a acestor adevăruri profunde şi răscolitoare. 

Prin liber-arbitru copiezi iteraţia anterioară 


Să lăsăm deoparte ideea de reîncarnare în oameni diferiţi, despre 
care am discutat în nenumărate articole anterioare. Ea are legătură cu 
viaţa noastră actuală, dar mai puţin decât ne-am aştepta. 

În schimb, este mult mai important să acceptăm ideea că viaţa 
noastră s-a desfăşurat deja de mai multe ori, de la naştere până la 
moarte, cu toate amănuntele sale. Ce facem diferit în iteraţia prezentă 
este că urmăm indicaţiile Spiritului nostru de a trăi mai bine, mai 
frumos, mai nobil, pentru a îmbunătăţi versiunea anterioară. Nu este 
sigur că vom reuşi din plin, fiindcă am putea să ne confruntăm cu nişte 
condiţionări mai puternice decât voinţa noastră. Dar contează să ne 
străduim să acceptăm soarta/menirea, care a fost prestabilită de Spirit. 
Este important ca omul să treacă prin tot ceea ce-i oferă viaţa, cu bune şi 
cu rele, fără să se plângă, ci să fie bucuros că îşi duce la bun sfârşit 
destinul. Uneori, reuşita spirituală înseamnă să trecem prin mari 
necazuri, nicidecum să avem de toate şi să fim scutiţi de provocări. 

Cum rămâne cu liberul-arbitru? 

Mintea egotică fie urmează identic traseul iteraţiei anterioare, fie 
acceptă noile sugestii de la Spirit, care modifică vechiul scenariu. Altă 
alternativă nu are. Deci mintea poate respinge uneori intenţiile 
Spiritului, dacă acesta nu insistă prin metodele lui specifice. Dar asta nu 
înseamnă că ar avea liber-arbitru, ci înseamnă că va urma întocmai 
vechiul scenariu. Nu există niciun adevăr în conceptul de liber-arbitru 
personal. Singura libertate este a Spiritului. 

Sau putem accepta ideea comună că avem liber-arbitru, care se 
poate opune dorinţei Spiritului. Rolul acestei aparente libertăţi ar putea 
fi cel de a furniza unele surprize, de a permite explorarea unor direcţii cu 
totul noi, pe care Spiritul nu le-ar fi ales. Deci Spiritul poate permite 
aceste variaţii, dar numai când nu contravin fundamental planurilor sale. 

Şi atunci, există sau nu liber-arbitru? 

Amândouă variantele. O poţi alege pe cea care te mulţumeşte mai 
mult. 

Este ilogic să fie amândouă valabile, fiindcă sunt antagonice. 

Dar ce, este logic să existe simultan şi demoni, şi îngeri?! Şi totuşi, 
amândoi au loc în Divinitatea Absolută, care este complet neutră şi 
permisivă. Îngăduie totul. Desigur că mintea omenească nu poate pricepe 
paradoxurile, fiindcă ea a fost creată într-un scop limitat şi este limitată 
de însăşi logica bivalentă care o conduce. 


RĂZVAN-ALEXANDRU PETRE - Eseuri pe teme spirituale 2022 pag. 186 


Destinul deja-vu 


Destinul este ca o piesă de teatru care a fost deja jucată de 
nenumărate ori. Scenariul a fost scris, aşa că actorului nu-i rămâne decât 
să opună în scenă. Desigur, cu fiecare spectacol care trece, actorul devine 
mai stăpân pe rol şi începe să improvizeze cu mai multă dezinvoltură. La 
fel se întâmplă cu iteraţiile spirituale, se apropie de perfecţiune, prin 
contribuţia tot mai benefică a Spiritului. 

În cadrul acestui rol destinic, putem spune că dharma este strâns 
legată de karma. Karma ar fi istoria rolului în toate spectacolele 
anterioare, iar dharma ar fi idealul de personaj, în spectacolul de astă- 
seară. Piesa de azi este o perfecţionare a spectacolului anterior. 

„Voalul uitării” aşternut peste suflet ne face să nu ne amintim că am 
mai trăit aceeaşi viaţă de mai multe ori. Sufletul are o puternică legătură 
cu Spiritul (fiind un fragment din EI) şi, fără această uitare, s-ar putea să 
recunoască tot ce-l aşteaptă. Iar pericolul ar fi că, din cauza presiunii 
amintirii, cu greu ar putea fi convins să acţioneze diferit, conform noilor 
intenţii ale Spiritului. 

Voalul uitării este temporar eliminat în fenomenul deja-vu. Ne 
amintim cu detalii că am mai retrăit un anumit moment. De unde? Din 
iteraţia anterioară. Însă deja-vu durează foarte puţin şi este doar un 
semn de la Spirit, un ghiont prietenesc. 


Sufletul evoluează până atinge rafinamentul 
Spiritului său 


În cartea „The Ra Material. Law of One” (Informaţii de la Ra. Legea 
lui Unu), mediumului Carla Rueckert i s-a transmis că, după ce ajunge la 
apogeul evoluţiei sale, sufletul se poate întoarce la vieţile sale anterioare, 
unde devine ghidul spiritual principal al omului. Am legat această 
informaţie de observaţia practică a exploratorului astral Jurgen Ziewe, 
amintită la începutul articolului. Aşa am ajuns la concluzia că Sufletul 
poate modifica o viaţă trecută, dacă vrea, prin amplificarea atribuţiilor 
sale de ghid spiritual încarnat. 

Pare o incongruenţă logică, un fel de buclă temporală, precum 
dilema „cine a fost primul: oul sau găina”. De fapt, este o reiteraţie, o 
reluare a istoriei, beneficiind de experienţa versiunii anterioare. Logica 
nu mai are niciun rost atunci când vorbim de atemporal, deci de acauzal 
(lipsa legăturii de la cauză la efect). 

Totuşi, ca să înţelegem logic: Sufletul este doar un fragment din 
Spirit, trimis la întrupare şi făcut să-şi uite originea. Când atinge culmea 
evoluţiei, se identifică cu Spiritul şi poate controla energia timpului. Din 
acea poziţie, aflată în afara timpului, poate reveni la o viaţă terestră şi s-o 
modifice. Timpul este o creaţie artificială, uşor de manipulat din poziţia 
Spiritului. 

Prin urmare, Spiritul absolut nu se amestecă în procesul creaţiei 
umane, ci lasă această favoare sufletului. Spiritul joacă doar rolul de 
etalon şi ideal al sufletului supus evoluţiei. Spiritul este Dumnezeu, 
dar focalizat strict pe o anumită traiectorie evolutivă. Iar sufletul, care a 
fost întotdeauna ghidul minţii, după ce a evoluat mult, poate reveni într- 
o anumită viaţă şi să o călăuzească de la un nivel superior, mai înţelept. 

Odată ce modifică interiorul omului, exteriorul va oglindi această 
modificare, deci şi realitatea exterioară se va modifica mai mult sau mai 
puţin. Iar dacă mai multe Suflete decid să acţioneze simultan în acest fel, 
atunci chiar desfăşurarea planetară se poate modifica. Istoria poate urma 
alt curs. Este greu de priceput acest lucru, dar din atemporal este clar. 

Ca să înţelegem mai bine: sufletul îşi continuă evoluţia în astral după 
moartea corpului fizic, unde se înalţă tot mai sus. Cu cât mai sus, cu atât 
se identifică mai mult cu Spiritul. La un moment dat, ei se vor uni 
energetic, fiindcă nu-i va mai desparte aproape nimic. Sufletul va evolua 
în timp până în aceeaşi „stare perfectă” în care se află Spiritul atemporal 
dintotdeauna. 

Din motive practice, am vorbit şi vom vorbi de Spiritul absolut, 
pentru a-l deosebi de sufletul în curs de evoluţie. Altfel, vom avea 
confuzii între sufletul imatur şi acelaşi Suflet foarte evoluat. Şi, de 
asemenea, oamenii s-au obişnuit să denumească mintea lor drept 
“suflet”. Aşa că ar fi complet ambiguu dacă am vorbi despre suflet în 
toate ipostazele amintite. 

În privinţa diferenţei dintre Spirit (numit aici Sinele Superior) şi Suflet, iată 
ce îi comunică Isus (Yeshua) mediumului Paul Fractal: 

«Există concepţia greşită obişnuită că „Sinele Superior” ar fi un alt nume 
pentru Suflet. In cele din urmă, în UNIMEA conştiinţei pure în care totul este 
UNUL, într-adevăr, sunt UNUL şi acelaşi. Totuşi, din perspectiva conştiinţei 
aflate pe tărâmul timpului şi spaţiului, ele par a fi separate. 

Deci Sinele Superior ar putea fi considerat interfaţa dintre unitate şi 
separare... dintre REALITATEA Congştiinţei Pure şi VISUL separării. Din acest 


punct de vedere, Sinele Superior este un fragment din Conştiinţa Pură sau 
Universală, care se conectează cu conştiinţa realizării de Sine „EU SUNT”. 

Pe de altă parte, aspectele SUFLETULUI evoluează spre Sinele 
Superior. Prin urmare, Sufletul ar putea fi considerat ca un fragment din Sinele 
Superior. 


Sufletul este o EXPRESIE unică a lui Dumnezeu Tatăl-Mama. Sufletul 
evoluează prin EXPERIENȚELE vieţii umane (în Planul Pământului) şi este 
influenţat semnificativ de conştiinţa şi sentimentele umane. La rândul său, este 
sursa principală de creativitate şi inspiraţie a UNICULUI! 


Am putea spune că scopul încarnării Sufletului este, în primul rând, să 
fuzioneze cu Sinele Superior în UNITATE. 


Când este realizată comuniunea dintre Suflet şi Sinele Superior, atunci 
Sinele Superior nu mai poate evolua suplimentar prin încarnare, deci vor 
înceta încarnările în Planul Pământului (sau alte tărâmuri dimensionale). Cu 
toate acestea, Sinele Superior va continua să evolueze, pe măsură ce alte 
Suflete/Expresii din dimensiunile inferioare evoluează... pentru că toate sunt 
interconectate în Universul ce evoluează continuu. 


Îţi vorbesc acum prin Sinele meu Superior, ca Yeshua Ben Yosef... acea 
Expresie a Tatălui / Conştiinţa pură... pe care îl ştiţi ca „Isus Cristos”. 


În acest moment, primeşti cuvintele mele prin Sinele tău Superior, care 
este, cu adevărat, „Cristosul din tine”! Pe timpul întrupării mele (în timpurile 
biblice), în predicile şi învăţăturile mele, Tatăl vorbea, cel mai adesea, prin 
Sinele meu Superior. 


Din perspectiva infinită a Sinelui Superior (din afara timpului), se vede că 
LUMINA Sufletului tău există la toate nivelurile de conştienţă, până „jos” la 
nivelul tău actual de conşitienţă din a 3-a/4-a densitate a spaţiului-timp. Cu 
adevărat, eşti o fiinţă multidimensională! Din această perspectivă, LUMINA 
Sufletului tău poate fi vizualizată ca o cale frumos luminată, şerpuind spre 
lumina strălucitoare a UNITĂŢII şi ADEVĂRULUI!» (Sursa'%) 


Clarificări: Această cale luminoasă care este Sufletul poate fi 
descrisă şi ca fiind cele trei minţi suprapuse vibraţional, pomenite de noi 
în multe alte ocazii (mintea fizică, mintea astrală şi mintea mentală). 
Sinele Superior ar fi, în definiţia lui Isus, Spiritul divin impersonal. 


Concluzii 


Întreaga Planetă este supusă iteraţiilor. Şi întregul Univers. Poate că 
în iteraţia planetară anterioară, s-a dezlănţuit deja al treilea război 
mondial. Oare în actuala iteraţie vom constata o modificare a acestui 
scenariu catastrofic?! Totul este posibil. Şi nimic nu este tragic. În cazul 
unui rateu istoric, scenariul se va relua cu mici modificări în iteraţia 
următoare, până când omenirea va trece hopul autodistrugerii speciei. 


19 https://www.facebook.com/paul.fractal.1/posts/736906557482021 

Multe profeţii venite de la spirite nu se confirmă. De ce? Pentru că 
ele sunt doar povestiri citite în Akasha din iteraţiile anterioare. În Akasha 
sunt amestecate şi este greu să nimereşti iteraţia corectă. Şi există variaţii 
specifice fiecărei iterații. Fiecare profeție greşită dovedeşte cât de diferit 
se petrec lucrurile actualmente. Este chiar obligatoriu ca lucrurile să 
difere de la o iteraţia la alta. 

Spiritul poate realiza perfecțiunea persoanei noastre în mult mai 
puţine iterații. Teoretic, de la prima încercare. Iar după această realizare, 
în următoarele iterații ale Universului, doar va copia sau clona 
personalitatea şi viaţa de care este total mulţumit. Spiritul nu va înceta să 
coparticipe la toate iteraţiile Universului, alături de alte Spirite. Toate 
evoluează împreună, nimeni nu este izolat de restul. 

Câte iterații universale există? Nu contează. Oricum, Spiritul nu va 
intra în toate pentru a modifica o anumită viaţă umană, ci se va opri când 
este mulţumit. Iar mai departe, această formă optimizată va fi folosită în 
mod automat pentru celelalte iterații universale. 

La prima vedere, Dumnezeu-Creatorul a scris scenariul piesei de 
teatru numit „Universul”, iar Spiritele-actori încearcă să se adapteze la el 
şi să facă un rol tot mai perfect la fiecare spectacol. Totuşi, în realitate, 
Creatorul este suma tuturor Spiritelor, care scriu şi rescriu scenariul 
împreună. Aşa se adaptează uşor la fiecare nouă variantă de spectacol, 
fiindcă o stabilesc de comun acord, deci nu-i un cadru fix limitativ. 

Spiritul este ca un artist plastic (sculptor, pictor), care se opreşte cu 
modificările când consideră că şi-a desăvârşit lucrarea - fie o viaţă 
întrupată, fie alte realizări spirituale în diverse planuri şi dimensiuni 
vibratorii. Spiritul nu „progresează”, căci este deja perfect în Sine, ci doar 
îşi perfecţionează opera plastică, creaţia energetică, sufletul. 

Toate Spiritele au un ideal şi coparticipă la reiterarea Universului. 
Totul se reia aproape identic, cu modificări prin punctele esenţiale. Se 
copiază structura şi legile, dar se modifică unele decizii şi acţiuni. 

Când ne aflăm într-o stare mai mult sau mai puţin neplăcută, ar fi 
suficient să ne amintim că ne-am mai aflat în ea de multe ori până acum 
şi ne-am comportat aiurea sau prosteşte, cu urmări neplăcute. Vrem să 
repetăm istoria identic?! Dacă ne situăm de partea Spiritului, vom cere 
lămuriri şi ne vom deschide sufleteşte pentru a primi inspiraţia de a 
acţiona înţelept. Asta, ca să nu mergem pe traiectoria uşor previzibilă 
dată de ego-ul nostru crispat şi nemulţumit, provenit din iteraţia trecută. 

Pe baza a tot ce am spus mai sus, putem spune că viaţa este un vis 
repetitiv. De ce un vis? Fiindcă nu s-ar putea relua în mod creativ 
dacă n-ar fi vis. Dacă ar fi ceva consistent, real, atunci nu s-ar mai 

putea modifica, ar fi ceva deja bine fixat. Dar, în acelaşi timp, acest vis 
iterativ este opera de artă a Spiritului. Precum frumuseţea unui castel de 
nisip... 

23 iunie 2022 

LIBERTATEA NECONTROLATĂ A 
DIVINITĂȚII 


Nu controlezi nimic ? Orice îngrijorare este un atac de panică * 
Realismul egotic Y Aforisme € Divinul este haos pentru minte £ Cine 
pe cine ajută Y N-ai nevoie de speranță ? Divinul n-are rațiune * 
Dumnezeu e nondual Y Citirea viitorului Y lubirea fără obiect 


Motto: «Realitatea este o iluzie, însă una foarte persistentă» 
(Albert Einstein) 


Nu controlezi nimic 


Poţi gândi cu ochii închişi?! Sigur că da, ba chiar mai bine. Tot aşa, 
poţi trăi fără simţul eu-lui, ba chiar mai bine. 

Viaţa nu depinde de eu, după cum mersul maşinuţelor din parcul de 
distracţii nu depinde de cum învârt copiii volanul. Eul ţine de volan şi se 
crede şofer, dar viaţa îl duce unde vrea ea. Şi totuşi, este atât de amuzant 
să conduci...! Viaţa nu este deloc periculoasă. 


Ura!!! Ce mişto e să conduci! 


Orice îngrijorare este un atac de panică 


Primul lucru care ni se întâmplă dimineaţa, la trezire, este că 
revenim în pielea ego-ului. Senzaţia poate fi ca un fel de anxietate. Adică, 
în primele clipe când aterizăm în realitate, simţim o îngrijorare, eventual 
ca un nod în stomac sau o contracție musculară difuză. Iar, după câteva 
secunde, ne vin în minte şi motivele pentru care ne facem griji. 

Acest fenomen seamănă cu un atac de panică, care, prin definiţie, nu 
are niciun motiv. Diferenţa este că, dimineaţa, destul de repede, ne 
amintim şi motivul. Dar contracția energetică era deja prezentă înainte 
de acel pretext. 

Îngrijorarea şi anxietatea au în comun pe ego-ul care le produce. În 
primul caz, ego-ul se bazează pe un argument logic („îmi fac griji pentru 
că...”), iar în al doilea caz, nu găseşte niciun argument logic, dar nu ezită, 
totuşi, să ne provoace acelaşi sentiment neplăcut. 

Milenii la rând, oamenii şi-au făcut griji din diverse motive. Însă 
abia în ultimele decenii au apărut în nomenclatorul psihiatric 
„anxietatea” şi „atacurile de panică” (anxietatea ajunsă la paroxism), care 
sunt nişte griji fără motiv. 

Dar am putea spune şi invers: îngrijorările noastre „legitime” sunt 
tot nişte atacuri de panică fără motiv! Orice îngrijorare vine de la ego. Tot 
ego-ul provoacă şi anxietatea. E aceeaşi Mărie cu altă pălărie. 

În acest sens, Isus ne îndemna să nu ne facem griji pentru ziua de 
mâine, fiindcă Dumnezeu ne va pune la dispoziţie minimul necesar (vezi 
Matei 6:34). Desigur, asta nu înseamnă să aşteptăm să ne pice totul 
mură în gură. Ci e vorba de a nu ne mai face griji inutile. Să ne 
preocupăm de toate problemele de viaţă, aşa cum e firesc, dar nu excesiv 
şi fără să credem că numai de noi depinde totul. Nu depinde totul de noi. 
Oricât ne-am pregăti pentru viitor, mereu vom fi surprinşi de ce ne aduce 
ziua de mâine. Doar că acesta nu trebuie să fie un motiv de îngrijorare, ci 
unul de uimire. 

Asta-i diferenţa fundamentală dintre ego şi spirit. Ego-ul se teme de 
viitor, iar spiritul este uimit de fiecare nouă clipă proaspătă. 


Realismul egotic 


Când ne trezim dimineaţa fericiţi după un vis frumos, ce părere are 
ego-ul? Părerea lui e că-i nerealist să fim fericiţi aşa, fără un motiv serios. 
Căci orice vis este ireal şi n-ar trebui să ne luăm după vise. „Fericirea 
nerealistă poate dăuna grav sănătăţii”, crede ego-ul. După câteva minute, 
el ne va aduce argumente că ar fi mai bine să fim îngrijoraţi sau trişti, 
nicidecum „fericiţi ca cei săraci cu duhul”. 

Iar dacă, prin absurd, ne merge totul bine şi, momentan, nu avem 
pricini concrete de îngrijorare, atunci ego-ul ne va procopsi cu o 
anxietate sau un atac de panică fără motiv. Crede el că-i mai sănătos să 
fim în gardă, gata pentru orice dificultate neaşteptată, decât să fim fericiţi 

ca proştii, adică deschişi, iubitori, îngăduitori, buni. „Fericirea fără motiv 
e un pericol”, aşa că ego-ul va depune toate eforturile ca să ne-o alunge, 
sub pretextul vreunui motiv banal sau, pur şi simplu, nemotivat. 
Principiul ego-ului este că „orice atac de panică e util din când în când”, 
fiindcă ne menţine cu picioarele pe pământ. 

Dar ego-ul nu-i un masochist, nu, deloc! Acceptă şi fericirea, dar cu 
condiţia să se bazeze pe un motiv „realist”. Adică, să fie urmarea 
împlinirii unei dorinţe egotice. Fericirea trebuie să fie monopolul ego- 
ului, o răsplată doar pentru îndeplinirea dorințelor sale. Fericirea nu are 
voie să apară degeaba, aşa, din senin, că-i strică lui toate proiectele. Totul 
trebuie să aibă o logică pragmatică pe lumea asta, inclusiv fericirea. 

Dacă fericirea apare nemotivat, poate produce haos în lume. Atunci 
oamenii nu se vor mai strădui pentru nişte idealuri, dacă fericirea le va 
veni fără să merite, nu-i aşa?! Să te trezeşti dimineaţa fericit pentru că ai 
visat ceva frumos, nu vi se pare cel mai irațional şi periculos lucru?! 
Desigur, nu poate fi interzis prin lege, dar poate fi contracarat prin 
anxietate, prin îngrijorări permanente, prin îmbufnare când vedem 
fericirea pe chipul altora. 

Pe toate acestea le crede ego-ul vostru cel „realist”. Dar puteţi să nu 
fiţi de acord cu el, dacă vă încumetaţi să fiţi mai „frumos-visători”. 


Aforisme 


Suntem mereu la jumătate de pas de marea fericire! Sigur vom da 
peste ea. Atunci, de ce să fim trişti până atunci?! 


kk 


Dumnezeu se minte, se minte, se minte. Viziunea nondualistă este 
clipa de sinceritate când Dumnezeu recunoaşte că s-a minţit. 


kk 


Karma reprezintă lecţiile neînvăţate în trecut. Dharma reprezintă 
lecţiile noi ale prezentului. 


kk 


Când nu l-ai văzut niciodată pe Dumnzeu, poţi presupune că eşti 
separat de El. Dar asta e doar o iluzie divină. 

În schimb, dacă L-ai văzut măcar o singură dată, într-o experienţă 
iluminatorie, după ce te întorci, vei fi sigur că eşti separat de El şi te vei 
zbuciuma să te întorci cumva Acasă, la El. Aceasta este o iluzie cu mult 
mai puternică! 


kk 


Theo: «Mindfulness is just mind-fuel-ness». Tălmăcire: orice 
tehnică mentală doar îi dă ceva de lucru minţii şi nu are cum să ne scape 
de ea. “Mind-fuel” semnifică hrană pentru minte, adică acţiuni mentale. 


kk 


Practicile spirituale sunt inutile. De ce? Pentru că nu te pot feri de 
moartea corpului şi nu-ţi pot oferi moartea eului. Totuşi, într-adevăr, îţi 
pot face un eu mai bun. 


kk 


«Cine moare înainte să moară nu mai moare după ce moare.» 
Tălmăcire: Cine îşi pierde simţul iluzoriu al eului cât timp este în viaţă 
nu va mai avea ce pierde în momentul morţii corpului. 


+ ks 


Se ştie că Spiritele duc orbeşte la îndeplinire ordinele venite de Sus. 
Dar marele paradox este că Sus nu există nimeni, nicio Fiinţă, ci doar un 
fel de „Instinct universal”, precum inteligenţa difuză a plantelor. Pentru 
ego, este terifiant să nu existe acel Dumnezeu imaginat de minte... 


kk 


e. A 


Inferenţe şi tautologii în nondualitate: 

Fără senzaţia de eu — fără alţii — singurătate absolută 

Fără separare - fără distanţe — fără spaţiu — senzaţie de întreg 
absolut 

Fără timp — fără cauzalitate — fără evoluţie 

Fără scop sau finalitate — relaxare 


kk 


Dumn- 

Nondualitatea s-a răspândit prin intermediul limbii engleze, unde s- 
au inventat nişte cuvinte dedicate. De pildă, shunya sau neantul sau 
nimicul a primit termenul de „no-thing”, cu cratimă. În loc de totul şi 
nimic, se mai spune „neverything”. Ca să oferim un corespondent în 
limba română, în loc de no-thing, am inventat cuvântul nimenimic. 

Dar la noi, toată lumea ştie de Dumnezeu. Însă acesta este un 
termen antropomorfic, Domnul-Zeu, adică şeful tuturor zeilor, care zei 
sunt creaţiile minţii omeneşti. De aceea, în nondualitate, ar fi nevoie de 
nişte modificări. Dumnezeu-Creatorul sau Vidul Creator poate primi 
numele de Dumnimic sau Dumneant. lar Dumnezeu-Creaţia sau Tot- 
ce-există poate primi numele de Dumnetot. Ce ziceţi?! 


kk 


Problema lui nimeni 

În nondualitate, poate apare o problemă când folosim cuvântul 
NIMENI, care este sinonim cu “niciunul”. De obicei, “nimeni” presupune 
implicit că există deja o mulţime de oameni, dar niciunul dintre ei nu 
vrea sau nu poate să iasă în faţă. De pildă, scoasă din context, afirmaţia 
“nimeni nu este făptuitor” ne duce cu gândul că, dintr-o grămadă de 
oameni leneşi, nimeni nu se înghesuie la treabă. Or sensul nondualist 
este cu totul altul şi anume că fapta se petrece, dar nu este realizată de un 
“eu”. Adică, nu senzaţia iluzorie de “eu” are intenţia făptuirii, ci însăşi 
Natura (o putem numi şi mintea-corp), într-un mod automat. 

Mai mult chiar, se postulează că nu există nicăieri niciun “eu” real, 
aşa că, din perspectiva nondualistă radicală, nici n-ar fi posibil ca 
cineva să acţioneze (adică un om cu “eu”). Voința individuală este o 
simplă iluzie. Chiar că “nu există nimeni”, adică niciun corp uman nu 
are pe “cineva” înăuntrul său, un “eu” separat de Dumnezeu. 

Prin urmare, pentru mai multă claritate şi redarea sensului corect, ar 
fi preferabil să folosim cuvântul “cineva” cu negaţie. De exemplu, “fapta 
este realizată, dar nu de un cineva”. În limba română, dacă spunem 
“fapta nu este realizată de nimeni” se înţelege mai degrabă că nu are loc 
nicio faptă, deşi cineva ar putea să o realizeze. Mai aproape de sensul 
nondualist ar fi “fapta este realizată, dar de nimeni”, dar nu prea sună 
corect gramatical. 

P.S. Atribuim calitatea de persoană numai oamenilor, nu şi 
animalelor, pentru că admitem că numai oamenii pot avea senzaţia de 
“eu” sau conştiință-de-sine. Restul fiinţelor vii, chiar dacă sunt 
inteligente, nu au un ego pe deplin format, precum oamenii. Noi ne 
mândrim cu ego-ul nostru, dar se pare că este doar o achiziţie tranzitorie, 

la care specia umană va renunţa pe măsură ce evoluează. Nu va fi o 
debarasare conştientă şi voluntară, după cum nici dobândirea ego-ului 
nu a fost. Natura a creat ego-ul şi tot ea îl va dizolva, la timpul potrivit. 


Divinul este haos pentru minte 


Divinul nu controlează lumea prin inteligenţă, ci prin instinct. Ce 
înțelegem noi prin control? Acţiuni punctuale, de îndreptare ocazională a 
traiectoriei. Numai că „controlul” divin e continuu şi în toate amănuntele. 
Deci Divinul nu controlează, ci ESTE totul. Întreaga Viaţă sau Devenire 
este mişcarea instinctivă a Divinului. 


kk 


NU există reguli fără excepţii. Excepţia este haos pentru minte, dar 
şi indiciul că Divinul este liber şi că acţionează intuitiv. Orice regulă este 
o biată încercare a minţii de a intelectualiza mişcările instinctive ale 
Divinului. El nu cunoaşte nicio regulă, fiindcă nu are o minte care să-l 
limiteze. Inclusiv legile fizice au excepţii. 


kk 


Divinul nu are o minte, deci nici scrupule, ruşine sau reţineri de 
vreun fel. Acţionează absolut liber şi haotic. Spiritele superioare încearcă 
uneori din răsputeri să ne justifice prin tot felul de poveşti anumite fapte 
şi întâmplări care par oamenilor de neînțeles. Şi chiar sunt de neînțeles, 
dar Universului nu-i pasă de înţelesuri, semnificaţii sau rațiune. Acestea 
sunt instrumente pur omeneşti. 


kk 


Prin homosexualitate, Dumnezeu îşi acordă libertatea de a se 
autoironiza, de a lua peste picior regulile pe care tot El le-a impus. 
Homosexualitatea nu este naturală, să o recunoaştem, dar tocmai de 
aceea a apărut, din voinţa Divină, ca o rebeliune împotriva normelor, o 
explozie de haos şi anarhie. 


kk 


Din dorinţa de a personaliza haosul, oamenii l-au denumit Satan. 
Dar nu este o distrugere intenţionată, ci pur şi simplu, libertate 


RĂZVAN-ALEXANDRU PETRE - Eseuri pe teme spirituale 2022 pag. 197 


neîngrăită. La fel de bine, ea se poate manifesta şi ca ordine excesivă, o 
ţinere strictă sub anumite reguli, care reprezintă tot libertatea absolută. 


kk 


Cum rămâne atunci cu armonia divină?! Desigur că există şi 
echilibru şi armonie între diverse tendinţe. Toate există în cadrul 
libertăţii totale: haos şi ordine, excese şi armonie. Nimic nu-şi refuză 
Divinitatea, simte nevoia să experimenteze totul. Libertatea adevărată 
este de-a dreptul înspăimântătoare pentru mintea omului. 


kk 


Divinul îşi permite chiar libertatea de a avea preferinţe. De pildă, o 
parte a sa preferă ordinea, armonia şi unitatea, şi aşa apar spiritele 
superioare. O altă parte preferă haosul, stridenţele şi iluzia separării, şi 
aşa apar spiritele inferioare. 

Dacă admitem că Unimea se crede uneori a fi doar un biet om, de ce 
nu am admite că se poate crede şi un nenorocit de diavol?! 

Însă toate spiritele şi toate formele create sunt aparente. Ca nişte 
rotocoale de fum de scurtă durată. Şi nici măcar atât de consistente. 

Cine pe cine ajută 


Unii iluminaţi spun că „nu văd pe nimeni care să aibă nevoie de 
ajutor”. Această afirmaţie este adevărată când privim de la un nivel foarte 
înalt. Adevărul are straturi, straturi de valabilitate. 

Privind de la un nivel intermediar, este evident că fiinţele sunt 
ajutate în permanenţă de alţi oameni sau de spiritele veghetoare sau 
chiar de îngeri (în situaţii foarte periculoase). Nimeni nu este lăsat fără 
asistenţă de la Viaţă în niciun moment. Prin urmare, ca parte integrantă 
a Vieţii, cu atât mai mult iluminaţii vor fi de ajutor, după cum vor fi 
inspirați. 

Afirmația de la început trebuie înţeleasă că „nimeni nu are nevoie de 
alt ajutor decât cel deja oferit de Viaţă”. Există oameni binevoitori şi 
foarte voluntari, care consideră că toată lumea trebuie ajutată mereu. 
Este greşit. Uneori, ajutorul nedscriminatoriu poate fi chiar dăunător 
celui ajutat sau îi poate întări ego-ul salvatorului. 


N-ai nevoie de speranţă 


Dacă rândurile de mai sus vă par lipsite de certitudini şi speranţă, nu 
le luaţi în serios. Sunt doar o reflecţie personală de moment. Nu vi se 
adresează. Doar că omul cu adevărat liber nu are nevoie de certitudini. 
Nici de speranţe. 

Dintotdeauna religiile şi spiritualitatea au căutat să dea ego-ului 
speranţa că „va fi bine”. De la credinţele primitive, trecând prin marile 
teologii monoteiste, până la conceptele spirituale new age şi terminând 
cu credinţele ştiinţifice că omul va descoperi toate tainele naturii — toate 
hrănesc ego-ul cu speranţă. 

Din păcate, niciun sistem raţional nu este total adevărat, fiindcă 
misterul Divinităţii nu poate fi descifrat de mintea omului. Toate o 
hrănesc cu poveşti. Dar este în regulă aşa, e metoda ego-ului de a face 
faţă unui stres continuu - stresul de a fi separat, deci vulnerabil. Se 
hrăneşte cu poveşti. 

Din fericire, este cert că speranţa de bine se va împlini într-o bună zi. 
Da, prin moartea ego-ului. Când eu-l se dizolvă, atunci piere şi 
posibilitatea de a dispera şi rămâne realitatea simplă, fără temerile 
egotice. Când redevii una cu Totul, nu mai există teamă de nimic. Eşti 
Totul, iar mai bine de atât nu se poate. Nu mai ai nevoie de speranţă. 

Speranţa este o proiecţie pozitivă aruncată întotdeauna în viitor. Dar 
când dispare timpul, devine imposibilă. 


Divinul n-are rațiune 


A spune că Dumnezeu este raţional sau inteligent e un cras 
neadevăr. Dacă ar fi fost raţional, n-ar fi lăsat să apară suferinţa. Dacă ar 
fi fost inteligent, ne-ar fi dat nouă, copiilor Săi, o cale imediată de a scăpa 
de suferinţă. Super-inteligenţa divină n-are nimic în comun cu 
inteligenţa umană. Inteligența umană e o rudă mai săracă a inteligenţei 
extratereştrilor, dacă vreţi. În schimb, super-inteligenţa e un fel de 
instinct divin imbatabil ce guvernează totul şi este totul. Instinctul e 
instantaneu şi nu dă greş niciodată. La om, îi spunem intuiţie. 

Totuşi, oamenii speră să decodifice super-inteligenţa divină. De 
pildă, legea karmei ne oferă o explicaţie rezonabilă a suferințelor. Ai 
greşit şi tragi ponoasele — e logic, nu-i aşa?! 

Ba nu-i chiar aşa. Alţi oameni, din alte epoci au greşit, nu tu. Deci 
suferi pe nedrept. Nedreptatea nu pare a fi deloc logică. 

Iar dacă spui că, de fapt, karma e purtată de suflet peste veacuri, 
înseamnă că sufletul are ceva de învăţat, deci nu-i deloc perfect. Dacă nu- 
i perfect, care mai este filiaţia lui cu Dumnezeu?! 

Mai departe, spunând că sufletul evoluează în timp, pentru ce o 
face? Pentru Dumnezeu. Este o aventură şi explorare a necunoscutului, 
deci însuşi Dumnezeu este curios şi neştiutor. Dar care Dumnezeu? 
Acceptând că sufletele culminează prin cufundarea în Dumnezeul 
atotştiutor, atunci care Dumnezeu este acela neştiutor? 

Aici vom răspunde că e vorba de Absolutul necreat. Deci suntem 
creaţi de un Dumnezeu irațional şi neştiutor, dar noi devenim tot mai 
raţionali în contact cu lumea, viaţa şi îngerii. Ne adăpăm dintr-o 
inteligenţă universală, care a ordonat cu precizie materia, energia şi 
informaţia, şi fără de care universul ar fi haotic. Îngerii ne vorbesc logic, 
dar nu se spun tot ce ştiu, tocmai fiindcă nu totul este logic şi nu vor să 
ne buimăcească. 

Dar atunci, cum rămâne cu celălalt Dumnezeu, necreatul, 
neştiutorul? Par să existe două adevăruri supreme: Adevărul raţiunii 
divine, făuritorul cauzalităţii universale şi Adevărul nondualist, acauzal, 
irațional. Unul dintre Ei trebuie să fie fals. Oricum, cel fals este o iluzie 
foarte bine ticluită, pentru că pare la fel de real ca Cel real. 

Viaţa este o magie. În copilărie ne farmecă prin trucuri, apoi ne 
dezvăluie treptat secretele sale şi aşa devenim inteligenţi, maturi, cinici şi 
nu mai credem în magie. Apoi, într-un final fericit, descoperim singuri că 
explicaţia trucului era şi ea falsă, o iluzie şi mai şmecheră. Şi abia atunci 
ne dăm seama că totul este, realmente, magic. Lipseşte însă magicianul, 
care şi el e tot o iluzie, acela care masca că totul este o iluzie ce se petrece 
de la sine. 

În concluzie, inteligenţa este ca un vis lucid. Într-un vis lucid, 
controlăm desfăşurarea visului, dar nu putem ieşi din el. Cam asta face 
inteligenţa, ordonează visul Creaţiei, dar nu ne poate ajuta să vedem 
detaşaţi că e un simplu vis. 


Dumnezeu e nondual 


Mircea Eliade spunea că orice om se naşte cu instinctul religios. E 
adevărat, iar de acest instinct au profitat religiile, care l-au transformat 
pe Dumnezeu într-un bun personal. În replică, Dumnezeu a creat 
ateismul, a cărui forţă de opoziţie a echilibrat cumva situaţia pe teren. 
Căci Dumnezeu este total impersonal. 

Tot aşa, în faţa exceselor spiritualităţii pure, nereligioase, Dumnezeu 
a trimis pe Pământ „năpasta” nondualităţii, care distruge dintr-un foc 
toate idealurile spirituale. 

Ca o paranteză, materialismul şi spiritualismul subliniază 
complexitatea realităţii. În schimb, nondualitatea revelează simplitatea 
ei. Materialismul solicită sprijinul ştiinţei pentru a se descurca în această 
complexitate, iar spiritualismul ne recomandă învățături şi ajutorul 
spiritelor superioare. Prin contrast, nondualismul afirmă că realitatea 
este nimic, adică extrem de simplă, iar aparenta lume complexă este doar 
o iluzie apărută din nimic. 

Dumnezeu este nondual şi ne reaminteşte acest adevăr prin multe 
fenomene stranii, inexplicabile, inacceptabile. Nu poate fi cuprins în 
niciun sistem ordonat. Este libertatea absolută, nu doar libertatea de un 
anumit tipic, ci libertatea total liberă. 

Faptul că lumea fenomenelor este dualistă, polarizată, este o dovadă 
în sine că Dumnezeu este nondual. Dacă Dumnezeu ar fi fost favorabil 
doar unei jumătăţi, cealaltă jumătate ar fi dispărut de mult. El nu are 
preferinţe. Totuşi, lumea are nevoie de o anumită structură, ordine, 
pentru a exista. Aşa că există ordinea. Dar există şi dezordinea, care să o 

pună în evidenţă. Dacă n-ar fi existat dezordinea, nu mai putea apare 
ordinea, deci nici lumea n-ar fi apărut. 


Citirea viitorului 


Ar putea exista o diferenţă majoră între veşnicie şi akasha. 

Fie viitorul este citit din veşnicie. Iar caracteristicile acestui 
prognostic sunt: întâmplător, foarte precis, fără vreun scop sau utilitate 
practică, fără urmări asupra cursului vieţii. 

Fie viitorul este citit din akasha, din arhiva timpului fizic. 
Caracteristici: este urmarea intenţiei unei ființe, are un anumit scop, 
precizia este îndoielnică (se bazează pe scenarii probabile), efectul este 
posibil asupra cursului vieţii, deşi incert. 

De pildă, Ilie Cioară a avut viziunea unei celule de închisoare unde 
va întâlni un alt deţinut numit Faina. Peste mai mulţi ani, viziunea s-a 
împlinit întocmai. Asta a fost o lectură din veşnicie, nu din akasha. 


Iubirea fără obiect 


Iubirea romantică este exclusivă, oarbă şi iraţională. Omul este vrăjit 
şi nu i se poate opune. Iubirea e cea mai mare forţă din univers. Dar 
iubirea unidirecţională este sclavie. Iubirea romantică este o capcană, o 
dulce otravă, iar reclama care i se face este periculoasă. 

Pare dur ce am spus, dar n-am terminat încă. 

Problema nu este iubirea, ci faptul că este unidirecţionată către 
persoana iubită (amant/amantă, copil, părinte etc.). Dar n-ai ce face când 
cineva îţi pică cu tronc, începi să visezi zi şi noapte la el. 

Rezolvarea acestui impas nu este lipsa iubirii, care îţi lasă sufletul 
arid şi e un pas înapoi, ci să faci un pas înainte, către iubirea 
necondiționată, orientată către orice îţi iese în cale, fiinţe şi obiecte. 
Budiştii propun un tip de meditaţie asupra acestui tip nediscriminatoriu 
de iubire universală, fără un obiect specific. Poate avea rezultate 
temporare, dar vei reveni repede la starea ta normală, dacă nu ai urmat 
zeci de ani de meditaţie asiduă. 

Soluţia nu stă în puterile omului, ci este iluminarea spirituală, care-i 
o Graţie. Iluminarea şi numai ea îţi poate aduce acea dulce iubire calmă 
pentru tot ce îţi iese în cale. Este o iubire nepericuloasă, pentru că 
include totul, pe când iubirea romantică excludea totul. 

Te apropii de momentul când vei primi Graţia iluminării, dacă îţi dai 
seama de impasul fără ieşire în care te afli. Pe de o parte, lipsa iubirii îţi 
amputează sufletul. Dar pe de altă parte, iubirea exclusivă îţi provoacă 
alte probleme, generate de actele iraționale ale ego-ului, care nu vrea să 
piardă această energie fermecată. 

Este inevitabil ca iubirea romantică să dispară la un moment dat. E 
doar o etapă necesară în evoluţia sufletului, care trebuie să-i priceapă 
limitele şi riscurile. Lecţia este ca sufletul că nu înceteze să aspire către 
iubire, dar de un alt tip, total generos, adică iubirea necondiționată, 
iubirea fără obiect. 

Întâi, sufletul are nevoie să simtă minunea iubirii personale, cu toate 
problemele pe care le poate provoca, pentru a se lecui de ea. Iubirea 
romantică te farmecă irezistibil, dacă nu-i cunoşti viclenia. După ce ai 
trecut — nu o dată, ci de mai multe ori — prin dezamăgirile dragostei, eşti 
copt ca să treci la nivelul următor, de iubire necondiționată. 

Iubirea este un dar, de fapt, tot ce trăieşti este un dar, tu nu 
controlezi niciodată nimic, ci doar te supui lecţiilor vieţii, învăţându-le cu 
mai multă sau mai puţină suferinţă. 

Dar de ce nu ţi se oferă direct Marea Iubire, cea necondiționată? 
Poate că iluminarea are şi unele posibile neajunsuri, nu vine numai cu 
avantaje. De pildă, după prima trezire, unii simt o mare angoasă, căci 
ego-ul îşi descoperă goliciunea, inexistenţa. Pentru că ego-ul nu vrea să 
plece de la comanda fiinţei, el creează şi amplifică această suferinţă. Dacă 
însă devii conştient că toate aceste posibile neplăceri sunt trecătoare, le 
vei accepta cu inima deschisă, aşteptând Marea Iubire de la capătul 
tunelului. Este inevitabilă! 

Iar înainte de asta, poate că te trezeşti într-o dimineaţă dintr-un vis 
frumos, cu inima plină de iubire. Subconştientul tău o poate traduce, de 
pildă, ca o iubire neîmplinită în tinereţe, care în acest vis s-a împlinit. 
După ce te trezeşti mai bine, savureaz-o şi conştientizează că asta e 
iubirea fără obiect, căci persoana respectivă din vis nu e prezentă. Este 
iubirea pură, pe care ai accesat-o în vis. Vezi?! Graţia nu te-a uitat, nici n- 
are cum, căci înoţi mereu în Ea... 


30 iunie 2022 

VIAŢA ESTE O POVESTE 


Claritatea percepţiei î Iluminarea, pe orice nivel 
dimensional 7 Iluminarea este o poveste 


Era EL, acela fără nume. EI era începutul şi sfârşitul, alfa şi omega. 
Inceputul se suprapunea cu sfârşitul, erau neseparate. Şi de aceea, nimic 
nu putea să apară, pentru că dispărea instantaneu. 


Început = Sfârşit 


Fig.1 


Dar EL a găsit o soluţie ca să le separe în două. A inventat spaţiul şi 
timpul. Şi astfel şi-a creat o scenă pe care să se joace, să viseze liber la 
orice. Spaţiul-timp este un fel de arc de boltă între punctul de Început şi 
punctul de Sfârşit. Este precum burduful unui acordeon, care trebuie 
întins pentru a scoate sunete. Face parte din corpul LUI, nu e altceva. 
Înţelepţii indieni i-au dat şi un nume: akasha. 


Gpațuimpa 


Pa 


Fig.2 


Nu era suficient. Ca să poată visa în acest cadru, EL trebuia să uite că 
există în afara spaţiului şi timpului. Trebuia să se autohipnotizeze. Dar 
cum s-o facă? 

A inventat sufletul. Dar înainte de asta, a inventat Spiritul. Spiritul 
este o fărâmă din EL, o nuanţă de Dumnezeu. E ca şi cum EL s-a clonat 
într-o infinitate de cpii, pe care le-a îmbrăcat în haine distincte. Culorile 
sunt diferite, dar înăuntru este acelaşi Divin. Acesta e Spiritul, un 
Dumnezeu de o anumită culoare, 1% vopsea şi 99% EL. 

O fărâmă din Spirit a devenit suflet, care a putut fi aruncat în spaţiu- 
timp fără pericolul de a-şi aminti cine este şi de unde vine. Sufletul este o 

nuanţă de Spirit, deci are în el toate calităţile divine, dar adumbrite 
intenţionat. Sufletul este 1% energie şi 99% Spirit. Din uşurinţă, 
sufletului i se mai spune şi spirit, cu literă mică, spre a-l deosebit de 
Spirit, cu majusculă, care este Dumnezeul sau Cristosul din fiecare fiinţă. 

Sufletul este aspectul creat şi dinamic; iar Spiritul este aspectul 
necreat şi nemişcat, impersonal, dar particular şi unic din Dumnezeu. 

Sufletul îşi începe aventura în lumea energiei, explorarea spaţiului şi 
timpului, sub a căror iluzie este. Acest suflet se simte aparent separat de 
Dumnezeu sau Spirit, se crede un individ. Doar aşa poate face parte din 
visul cosmic, doar aşa poate Dumnezeu visa. 

Dar pentru ca visul să nu fie repetitiv şi plictisitor, sufletul suferă o 
evoluţie în timp, devine tot mai pur, mai rafinat. Astfel, îşi găseşte un rost 
al existenţei. 


0 suflet în 9s 
evoluţie 


Fig.3 


Totuşi, nu întotdeauna rafinarea înseamnă pozitivare şi 
luminozitate! În „Materialul de la Ra. Legea lui Unu”, entitatea RA 
ne comunică prin mediumul Carla Rueckert că demonii pot evolua şi ei 
ca rafinare, dar numai până la penultimul nivel energetic. Când ajung la 
nivelul de Lucifer, nu mai au altă şansă de evoluţie decât să se răsucească 
la 180 de grade şi să treacă de partea Luminii. Interesantă afirmaţie! 

Însă tot entitatea Ra ne spune că este mult mai greu pentru suflet să 
devină demon decât înger, pentru că e nevoie de un mult mai mare efort. 
E greu să fii mereu rău. Viaţa te îndeamnă să te mai destinzi, să te bucuri, 
să aduci binele în jurul rău. Or demonismul înseamnă să fii tot timpul „în 
priză”, ceea ce este mai greu, în mod natural. 

Într-un fel, asta justifică afirmaţia biblică conform căreia, alături de 
Lucifer, a căzut o treime dintre îngeri, deci raportul cantitativ de forţe 
între Lumină şi Întuneric ar fi de 2:1. Vrem să nuanţăm însă ideea: acei 
îngeri nu au căzut dintr-o dată, ci au devenit treptat demoni. 

Dar toţi îl au la bază pe EL, sunt Spirit. Totul este Dumnezeu, 
inclusiv „răul” din creaţie (aceasta este viziunea nondualistă). 

Claritatea percepției 


La un moment dat, EI, adică Spiritul, decide să readucă sufletului 
memoria divină. Şi o face prin procedeul iluminării sau trezirii spirituale. 
Este ceva foarte simplu, atât de simplu că nici nu merită să ne batem 
capul cum se face. 


evoluţia continuă 
O 


io A —9S 


iluminare 


Fig.4 Iluminarea 


Pur şi simplu, sufletul recapătă memoria de Spirit şi de Dumnezeu. 
În acel moment, el redevine una cu Începutul şi Sfârşitul, cu nemişcarea, 
nontimpul, nondualitatea, nonsepararea. Totuşi, fiind încă un suflet 
individual, continuă să funcţioneze din inerție în spaţiu-timp. Şi o va face 
cât timp va vrea Spiritul să viseze prin el, dar păstrând legătura cu EL. 

Poate că aşa putem explica cum este posibil ca Lucifer că treacă de 
partea Luminii. Pur şi simplu, primeşte graţia iluminării (fără a o cere) şi 
atunci înţelege Adevărul. Toţi demonii sunt iluzionaţi că, în viaţă, totul 
este puterea — cine o are mai mare. Dar când sunt puşi să vadă că nimic 
nu este real, ci totul este un vis cosmic, pofta de putere pică de la sine. 
Hm, putere peste nimic?! E total ridicol. 

Numai Graţia poate aduce iluminarea, fie că este cerută cu 
insistenţă, fie că nu. Din ceea ce s-a aflat chiar de la cei iluminaţi, marea 
lor majoritate au fost nişte căutători spirituali înainte de a se trezi la 
Realitate. S-ar părea că tocmai această aspirație şi efort individual i-a 
condus spre iluminare. Totuşi, este o concluzie îndoielnică. Spun aceasta, 
deoarece s-au iluminat şi oameni nepreocupaţi de spiritualitate. Un 
exemplu celebru este Eckhart Tolle. Şi este posibil să existe nenumărați 
alţii, care rămân necunoscuţi, din cauză că preferă discreţia. Nu vor să 
pară nişte nebuni. 

De fapt, unii chiar se cred nebuni şi sfârşesc în ospicii. Cauza este că 
nu au avut suficiente informaţii spirituale ca să-şi înţeleagă noua viziune 

sau că nu au avut răbdare ca şi creierul să îşi refacă circuitele conform cu 
noua viziune. 

În schimb, căutătorii spirituali nu se sfiesc să-şi declare iluminarea 
în mod public, pentru că sunt obişnuiţi cu neobişnuitul şi necunoscutul, 
sau cunoşteau fenomenologia iluminării spirituale de la misticii 
dinaintea lor. Aşadar, nimeni în afară de EL nu cunoaşte statistica reală a 
iluminaţilor nedeclaraţi. 

Prin urmare, căutarea spirituală nu este o garanţie a găsirii 
iluminării, ci este un sprijin ca iluminarea, dacă apare, să nu se 
transforme într-un eşec existenţial. Iluminarea e menită să devină un 
prilej de bucurie şi de împlinire. Dar ea poate deveni periculoasă în lipsa 
unei minime pregătiri. Ea este chiar o moarte, adică o transformare 
psihologică radicală, uneori greu de integrat. Acesta este motivul pentru 
care cei mai mulţi iluminaţi au urmat în prealabil vreo căutare spirituală 
— a fost o precauţie dorită de Spiritul lor. 


Iluminarea, pe orice nivel dimensional 


Sufletele neîncarnate, spiritele în evoluţie fac şi ele parte din Marea 
Iluzie cosmică (maya). Totuşi, pe măsura evoluţiei lor spre dimensiunile 
vibratorii superioare, devine tot mai clară natura iluzorie a lumii 
(nontimpul, nonsubstanţialitatea, nonsepararea etc). ILUMINAREA este 
revelarea deplină a Iluziei şi poate surveni pe orice nivel, dar nu în mod 
obligatoriu (apropo de marii demoni). În fig.5 am simbolizat posibilitatea 
iluminării chiar şi în planurile foarte înalte, pentru a ne pune de acord cu 
afirmaţia entității RA din cartea despre „legea lui Unu”, amintită la 
început. (Totuşi, în opinia pe care am susţinut-o în articolul 
„Următorul pas către iluminare“, ego-ul sau simţul individualităţii 
nu mai există încă de la nivelul mental-intuitiv în sus.) 

Iluminarea nu scoate spiritul/sufletul din realitatea creată, ci doar îl 
face conştient că el nu este doar un spirit individual, ci şi Absolutul Divin. 
De ce să-l scoată (adică să-l anuleze), din moment ce rostul apariţiei lui 
este tocmai de a fi acolo „din partea” Absolutului?! Va continua să 
trăiască, să evolueze şi să acţioneze conform nivelului atins în Marea 
Iluzie. Iluminarea nu-i oferă neapărat nişte puteri suplimentare decât 
avea înainte. Iluzia va continua conform programării implicite. 

Dar percepţia spiritului se va completa cu jumătatea lipsă. Nu se va 
simţi doar o creatură limitată din Creaţie, care priveşte în exterior către 

Absolutul Divin. Ci se va simţi, de asemenea, Absolutul nelimitat privind 
Creaţia din interior, prin intermediul creaturii. 


spiritual 


cauzal 


mental 


astral NON- 
DUALITATE 


(în afara iluziei) 


Fig.5 Iluminarea pe diverse niveluri vibratorii 


Pe de-o parte, în Creaţia manifestată, există spirite/suflete 
individuale, care au un traseu unic de evoluţie energetică. Pe de cealaltă 
parte, există Divinitatea necreată sau Spiritul, care se reflectă în Creaţie. 
Orice spirit/suflet e format din două părţi, precum o monedă: o faţetă 
este Divină tăcută, nemişcată, iar cealaltă este o faţetă supusă 
permanentei evoluţii şi dinamismului efervescent. 

Creaţia este supravegheată de nenumărate spirite ajunse la apogeul 
evoluţiei lor; de acea, putem spune că există numeroşi Dumnezei creaţi, 
cu puteri colosale. Există un Dumnezeu al Pământului, un Dumnezeu al 
sistemului solar, un Dumnezeu al galaxiei Calea Lactee, un Dumnezeu al 
roiului de galaxii Laniakea, un Dumnezeu al întregului Univers. 
(Entitatea RA le numeşte Logos şi Sub-logos-uri.) 

Divinitatea absolută trăieşte în toate fiinţele create, de la cea mai 
măruntă la cea mai avansată. 

Nondualitatea se revelează atunci când ființa (umanoidă sau şi mai 
avansată), care este un spirit/suflet încarnat, devine conştientă şi de 
cealaltă faţetă a realităţii, cea divină. Ea percepe direct ambele feţe ale 
monedei. 

Fiinţa iluminată nu-şi pierde individualitatea, nu are cum. Însă ea 
simte identitatea cu restul creaţiei prin intermediul aspectului Absolut. 
Creaţia se bazează pe unicitatea fiecărei fiinţe, scopul ei este tocmai de a 
diversifica uniformitatea şi monotonia Absolutului. Însă Creaţia nu poate 
scăpa de conexiunea ei strânsă cu Absolutul unic. 

De aici apar unele paradoxuri sau nonsensuri, fiindcă mintea nu 
poate combina cele două concepte opuse. Mintea funcţionează numai 
dual, nu poate percepe simultan opusele. Totuşi, când apare iluminarea, 
mintea va continua să funcţioneze pe palierul ei de competenţă, dar nu va 
mai avea orgoliul să creadă că există numai perspectiva ei dualistă. 

Prin urmare, tot ce s-a spus în învăţăturile spirituale sau spiritiste 
este valabil, dar limitat la spirite/suflete. Totul este posibil pe tărâmul 
Creaţiei. Dar totul devine o minciună când privim de pe tărâmul necreat, 
nondualist, de unde Creaţia se vede ca fiind doar un fel de vis, apărut în 
Neant, deci fără substanţă proprie, fără o existenţă de sine stătătoare. 


Iluminarea este o poveste 


Iată mărturia olandezei Nargis, care a primit iluminarea în urma 
ascultării mesajului nondualităţii radicale (calea fără de cale). Acest 
tip de mesaj, numit şi neo-advaita, nu face compromisuri cu sinele 
uman, adică nu-i recunoaşte existenţa şi nici nu îi dă nimic de făcut 
pentru a se „ilumina”. Din moment ce nu există, nici nu poate face ceva 
prin propriile puteri. Aşa că ego-ul se relaxează... Aceasta este diferenţa 
majoră faţă de celelalte căi şi învățături spirituale despre iluminare, care 
încurajează (dar şi întăreşte astfel) eul uman, dându-i false speranţe că va 
atinge fericirea absolută dacă perseverează şi depune suficient efort. Nu, 
însuşi eul este cauza tuturor problemelor, numai un ego poate simţi că o 
oarecare stare naturală neplăcută ar fi şi o “problemă”. 


Întrebare: „Cum ţi-a fost de ajutor mesajul fără compromisuri al 
nondualităţii radicale?” 


Răspuns: Mi-a alungat orice speranţă că aş putea realiza vreodată 
altceva decât ceea-ce-este. Mi-a răpit speranţa că aş putea „face” ceva pentru 
a deveni lluminată. A fost frustrant să aud acest lucru şi, totuşi, am simţit o 
rezonanţă profundă. M-a ajutat să pricep că un sine inexistent nu poate face 
nimic ca să aibă loc Eliberarea. Cum ar putea ceva ce nu există să realizeze 
ceva?! Mi-a devenit clar că, dacă Eliberarea urma să se întâmple, eu nu o 
puteam nicidecum împiedica. Pentru că ceea ce credeam că sunt — un eu 
separat, cu liber-arbitru şi voinţă individuală — nu exista. lar dacă nu era dat să 
se întâmple, oricum nu puteam face nimic pentru a face să se întâmple. 


Nondualitatea fără compromisuri mi-a răpit visul de a deveni definitiv 
fericită, care era doar o proiecţie mentală. In asta investisem şi am pierdut 
acea investiţie. Am recunoscut că visul de a mă ilumina era o proiecţie în viitor 
şi a trebuit să admit realitatea a ceea-ce-este: Stând pe un scaun, fără să fiu 
iluminată; nefiind cu adevărat „fericită”. 

Această conştientizare nu mi-a lăsat altă soluţie decât să capitulez, ca o 
relaxare, o slăbire a strânsorii. Este ca acel moment în care îţi dai seama că 
iubitul tău nu este interesat de tine şi mintea renunţă la visul de a fi împreună 
cu el, iar această acceptare îţi provoacă o (dezamăgitoare) relaxare. Aşa m- 
am simţit. Conceptul de Iluminare fusese o mare iubire, de care m-am 
despărţit fără ca măcar să fi fost vreodată împreună. 


Îmi amintesc că mă uitam la ceaşca de ceai în acea duminică după- 
amiază şi mă gândeam: „Asta e totul: această ceaşcă de ceai este tot ce 
există în acest moment, asta este tot ce am, nu ştiu ce-mi va aduce clipa 
următoare, nu ştiu nimic despre ziua de mâine şi nu ştiu nimic despre viitor. 
Nu-mi pot garanta prin nimic fericirea.” Pentru prima dată în viaţă, nu mai eram 
„ameţită” de vreo proiecţie mentală, nu mai aveam niciun vis. Am cedat. Mi-am 
cedat (iluzoria) „mea” putere. 

Şi în acea noapte s-a întâmplat Eliberarea. (Sursa) 


7 iulie 2022 


20 https://www.youtube.com/post/Ugkxoba68P3bJQ9EfFOpVvdSoiqyYxYgaPeOR 

DIVINUL NU-I NICI INTELIGENT, NICI 
DREPT 


Avântul nondualităţii în aceste vremuri 2%  Trambulina spre 
nondualitate este spiritualitatea, nu materialismul 2 Fiinţa 
mitologică numită Spirit 2 Frica de moarte a ego-ului 22 Adevărul e 
relativ, ca şi dreptatea sau binele 2 Fără aplicaţie, fără avantaje, 
fără certitudini 2 Viaţa nu are sens sau scop 2% Calitățile haosului 


Divinul nu are niciun atribut sau calitate. Dar când este perceput 
prin filtrul unui eu personal, capătă aparente atribute: Divinul e iubire. 
Divinul înfricoşează. Divinul e umil. Divinul e înţelept. Divinul e inocent. 
Dacă facem suma vectorială a tuturor calităţilor, Divinul este zero, adică 
Nimic. Aşa era de la început. De aceea, se spune că are în El potenţialul a 
tot şi toate. De fapt, El chiar este tot şi toate, dar nu ne dăm seama. El 
manifestă instantaneu totul, dar noi percepem doar fragmente temporale 
limitate. 


kk 


Divinul nu are minte. El nu înţelege nimic, ci este totul. Orice 
cunoaştere necesită un subiect şi obiectul analizat din exterior. Or 
Divinul este orice şi nimic nu există în afara Lui. Prin urmare, El nu 
poate cunoaşte nimic. Nu poate dirija Creaţia de la distanţă. EI este 
simultan Creaţia, care se autoreglează permanent. „Viaţa are grijă de 
viaţă”. Toate lucrurile sunt legate între ele, iar orice dezechilibru produce 
o reechilibrare, automat. Dar nimeni nu ştie cum şi când. 

În acest sens, orice facem contează, are o influenţă. Neînţelegerea 
este că nu noi decidem ce facem şi, cu atât mai puţin, care vor fi urmările 
faptelor noastre. După cum atestă neuroştiinţa, intenţiile şi ideile vin de 
undeva, din inconştient. Nu „noi” decidem ce voim. Corpul-minte doar 
reacţionează. Senzaţia de „eu” conştient este ceva artificial impus peste 
„inconştient”, singurul real. Voința este absolut imposibil de explicat. Iar 
senzaţia de „eu” este irepresibilă. 

Fiinţele create, limitate, observă universul, natura şi desprind nişte 
legi naturale. Totuşi, există mereu o incertitudine, imposibilitatea de a 
prezice fenomenele sau evenimentele cu precizie de 100%. Legea karmei 
este un astfel de exemplu, o autoreglare, dar putem găsi doar legăturile 

post-factum, nu predictiv. Pare a fi o lege, dar este foarte vagă, 
neştiinţifică. 


kk 


Viaţa este nedreaptă, uneori. Legea karmei nu face dreptate, ci oferă 
nişte lecţii sufletului. Răzbunarea este un concept omenesc prostesc, 
fiindcă ea nu înlătură suferinţa personală, ba chiar adaugă o suferinţă 
suplimentară a altcuiva. Ne răzbunăm ca să corectăm o poveste ce ne 
pare foarte reală. 

Dreptatea este un concept omenesc fără corespondent în natură sau 
în lumile spirituale. Dorinţa de dreptate este mioapă, ea vede pe distanţe 
scurte în timp, or, karma acţionează şi peste veacuri ori milenii. Uneori, 
se pare că viaţa ne face dreptate, că vinovaţii sunt pedepsiţi. Dar nu 
întotdeauna. Şi atunci revenim la concluzia că viaţa este nedreaptă. 
„Nicio faptă bună nu rămâne nepedepsită”, spune în acest sens, cu 
sarcasm, o zicere populară. 

Viaţa nici nu trebuie să fie dreaptă, asta-i doar o iluzie pe care ne-o 
facem singuri şi ne chinuim când vedem „nedreptatea”. Viaţa e aşa cum e 
şi am suferi mai puţin dacă nu am lua-o în nume personal. Nimic nu are 
rostul pe care i-l dăm noi, care e doar o aparenţă înşelătoare. 


kk 


Divinul nu poate fi circumscris în niciun sistem, în nicio analiză, 
pentru că depăşeşte orice cadru conceptual, orice fiinţă, este infinit, deci 
imprevizibil. O expresie a imprevizibilităţii sale este „liberul-arbitru”. Dar 
nimeni nu este autonom, toţi suntem celulele Lui, nu există un liber- 
arbitru individual. 

Şi nici Divinul însuşi nu are liber-arbitru, fiindcă nu are nicio 
inițiativă. Este Shiva-cadavrul. Orice iniţiativă se iveşte din miezul 
Creaţiei-Shakti, automat şi neanunţată. Creaţia este acelaşi Divin, 
manifestat cu calităţi sau atribute. Şi fiecare calitate apare în pereche cu 
opusul său. 

Dar Shakti este o iluzie creată automat de Shiva, căci singura stare 
reală-reală este cea de repaos absolut. Contrar unor poveşti tantrice, 
Shiva nu o dirijează pe Shakti, ci Shiva îi permite lui Shakti orice, bine 
sau rău, frumos sau urât. Până la urmă, orice manifestare se echilibrează 
prin opusul său, dar nimic nu se stabilizează. În natură nu poate exista 
oprire, ci totul curge pe mai departe, totul este dinamic şi imprevizibil. 

O analogie, ca să înţelegem mai bine: ca om, nu-ţi poţi impune 
restricţii de genul „În această noapte nu voi visa anumite teme sau 
persoane sau evenimente!”. Visul are totală libertate, nu se supune 
conştientului. Probabil că noaptea urmatoare vei visa cu totul altceva. 
Dar visul are şi libertatea să se repete oricât de des. 

Shiva nu are minte, doar o totală permisivitate. Shakti nu are minte, 
doar un dinamism perpetuu. Doar omul are o minte cu care vrea să fixeze 
şi să înţeleagă misterul divin, pe care nici Divinul nu-l înţelege. 


Trebuia să fie un mall, dar au oprit construcţia! 


Avântul nondualităţii în aceste vremuri 


Deocamdată, paradigma nondualistă este foarte greu înţeleasă, ba 
chiar respinsă de majoritatea oamenilor spirituali, fiindcă contrazice cam 
tot ce ştim din spiritualitate, cu excepţia acelor noţiuni pomenite mai sus, 
de unitate, voință divină atotputernică, scufundare în Absolut etc. Abia 
de acum înainte, nondualitatea parcă începe să se răspândească rapid. 
Este apreciată numai de către cei „aleşi” să intuiască aceste „dificile” 
chestiuni, printr-o atracţie inefabilă către nondualitate. De fapt, totul este 
foarte simplu. Cea care complică totul este aparenta senzaţie de „eu”. 

Ar fi mai simplu pentru un materialist ateu să înţeleagă perspectiva 
nondualistă. Totuşi, în comunităţile nondualiste, marea majoritate, dacă 
nu chiar toţi, sunt foşti căutători spirituali sau spiritualişti. Şi ei au multe 
prejudecăţi spirituale la care trebuie să renunţe treptat, dezvăţarea 
putând fi dureroasă. Un materialist ar avea mult mai puţine de schimbat 

în concepţiile sale când trece la paradigma nondualistă. Nimeni nu este 
exclus. 

Însă nondualitatea prezintă o atracţie mai ales pentru căutătorii 
spirituali sinceri, care au încercat din răsputeri toate metodele pentru a 
se ilumina şi n-au reuşit. Deci alergând după morcovul de aur al trezirii 
spirituale şi-au epuizat energia „eului”, iar acum, mesajul nondualist este 
ca o gură de oxigen, care le permite să se relaxeze, în sfârşit. 

Aş fi înclinat să spun că, doar după ce omul a asimilat îndeajuns 
fundamentele morale, abia atunci este probabil să primească iluminarea, 
căci nondualitatea ridică barierele morale. Dacă moralitatea a prins 
rădăcini adânci în personalitatea sa, această libertate absolută nu va fi 
folosită niciodată în detrimentul altor fiinţe. Totuşi, în această chestiune, 
unii sunt de părere că omul este o ființă natural morală şi că nu are 
nevoie de nicio învăţătură în acest sens. (vezi episodul 3 din “Ce este 
nondualitatea?” şi episodul 4 cu Richard Sylvester.) 

Mulţi caută în spiritualitate doar dezvoltarea unor calităţi personale 
sau puteri paranormale. Aceştia nu vor fi probabil atraşi de nondualitate, 
pentru că nu au căutat iluminarea niciodată, unirea cu Dumnezeu. Şi-au 
hrănit doar energia egotică şi nu sunt deloc atraşi de non-ego. 

Dar cei interesaţi de învăţăturile spirituale înalte îşi vor da imediat 
seama că mesajul nondualist este ceea ce căutau cu adevărat. Chiar dacă 
înseamnă să renunţe la prejudecățile şi tiparele mentale specifice 
paradigmei spiritualiste. 


kk 


Aş prezenta, pe scurt, evoluţia paradigmelor filosofice occidentale 
astfel: În urmă cu multe secole, exista numai paradigma religioasă. În 
ultimele secole, s-au desprins de religie paradigma ateist-materialistă şi 
cea spiritualistă. În ultimul secol, prin influenţa orientală, a apărut 
spiritualitatea „pură”, bazată pe noţiuni precum Sine Superior şi ego. Iar 
recent, într-o aparentă continuitate cu cea din urmă, a reizbucnit în forţă 
nondualitatea. Totuşi, nondualitatea se diferenţiază radical de toate 
celelalte paradigme, pentru că pune sub semnul întrebării însăşi 
fundamentul psihologic al existenţei umane. 

Lumea civilizată trece în prezent prin mai multe crize simultan, iar 
oamenii, care până deunăzi se cam plictiseau de bine, încep să-şi pună 
problema supravieţuirii. În acest context, nici religiile sau spiritualitatea 
nu prea fac faţă solicitărilor psihologice. Rugăciunea şi meditaţia sunt 
forme diferite ale aceleiaşi aspirații: omul se simte rupt de Dumnezeu sau 
de Sine, căruia îi invocă ajutorul şi chiar reunirea cu Sursa. Unii simt un 

ajutor temporar, se liniştesc şi-şi întăresc credinţa în idealul lor spiritual. 
Şi totuşi, senzaţia de separare revine în scurt timp, iar omul se vede din 
nou singur în faţa adversităţilor. 

Explicaţia spirituală clasică ar fi că sufletul trebuie să răzbată în 
viaţă singur, prin întărirea structurii sale energetice sau înălţarea 
vibratorie. Deci dificultăţile sunt privite ca mecanisme de evoluţie. Dar şi 
această explicaţie păstrează paradigma separării: sufletul are o misiune 
proprie, ca să devină perfect şi divin. Într-un fel, este la fel de nemiloasă 
ca paradigma materialist-ateistă, în care totul e o întâmplare fără rost, iar 
omul este singurul responsabil de ceea ce i se întâmplă. 

Nondualitatea vine cu un suflu nou, care poate că va rezolva cumva 
această dilemă. Afirmă că nu există separare nicăieri, deşi realitatea pare 
fragmentată în obiecte şi fiinţe disparate. Non-separarea se manifestă 
sub aceste forme disparate. Şi nu există niciun „eu”, care e doar un simţ 
temporar şi iluzoriu. În concluzie, nu există liber-arbitru şi nici 
responsabilitate „personală”. Dar mintea nu poate pricepe toate astea. 
Numai inima le poate intui. 

Abia când mintea se predă necunoscutului, epuizată de atâta căutare 
şi suferinţă, poate apare adevărata relaxare şi împăcare cu ceea ce, 
aparent, se întâmplă de la sine, în mod natural. Şi dispare acea persoană 
care se ruga sau medita pentru a fi ajutată în mijlocul evenimentelor. 
Rămân numai evenimentele, fără un „eu” care să le considere ostile sau 
prietenoase, rele sau plăcute. Cine să se mai roage şi cui, când nu mai 
rămâne nimeni, decât aparenţa unor crize suprapuse, aparenţa iminenţei 
unor suferinţe sau a morţii?! Da, teama poate apare, dar nu se mai teme 
nimeni. 


Trambulina spre nondualitate este spiritualitatea, 
nu materialismul 


Mă întreb dacă existenţa Spiritelor superioare nu este doar o 
înscenare a Unicului ca să ne apropie cumva de EL, care nu poate fi 
înțeles de mintea limitată a omului, decât prin analogii şi o rafinare 
treptată a gândirii. Este un salt acrobatic de la senzaţia de entitate 
separată la lipsa acestei senzaţii, de la starea de fiinţă la starea de non- 
fiinţă. Este ca o prăpastie peste care Divinul a întins plasa de siguranţă a 
spiritualităţii, ca element preparator pentru saltul mortal în gol. 

Desigur, sufletele din astral există (cel puţin aparent), după cum 
există şi oamenii, şi au o gândire limitată. Dar aici ne referim la existenţa 

şi intervenţia acelor Spirite superioare, care conduc destinele universului 
— ele ar putea fi doar o mizanscenă, o iluzie pusă în scenă cu scopul de a 
ne justifica cum de Divinul poate fi Totul. 

Atât oamenii, cât şi sufletele astrale se consideră indivizi separați de 
restul creaţiei. În schimb, Spiritele superioare ne vorbesc despre faptul că 
ele sunt ca fraţii, că ştiu totul unul despre altul, că nu există secrete, că 
urmează toate o unică Voinţă a Divinului. Toate aceste calităţi aparţin 
Unicului, doar că ne sunt explicate prin intermediul unor noţiuni ca 
frăţie, unitate în diversitate, iubire reciprocă între fiinţe separate etc. 

Iar idealul spre care aspiră toate Spiritele superioare este definit 
foarte clar: scufundarea în Absolut. Deci acela este țelul ultim, pierderea 
individualităţii. Asta ne duce cu gândul mai departe, anume că Absolutul 
este chiar punctul de plecare, realitatea dintotdeauna. Chiar şi acum 
există numai non-separarea. Iar fiinţele ce se cred separate sunt readuse 
la normalitate încetişor, fără smucituri, folosind întâi paradigma 
spiritualistă. 


ulburarea 
niştii. Dar 
tu ? 

Fiinţa mitologică numită Spirit 


Spiritul ar putea fi considerat un fel de ființă mitologică hibridă, 
adică !> suflet + 1/2 Dumnezeu. Jumătate personal şi jumătate 
impersonal. Jumătate separat şi jumătate indivizibil. Jumătate dualist şi 
jumătate non-dualist. 

Dar oare avem nevoie de o asemenea figură mitologică? 

Dacă credem că sufletul este ceva real, atunci, de dragul conceptului 
filosofic, se justifică existenţa Spiritului, ca rază unică din Dumnezeu, din 
care se desprinde sufletul, destinat evoluţiei prin lumile create. 

Dacă însă considerăm „eul” ca iluzoriu, chiar „mai iluzoriu” decât 
lumea, atunci noţiunea de Spirit este redundantă. Ne ajunge să vorbim 
despre corpul-minte, despre personalitate, ca fiind o parte din 
Dumnezeu-Totul. Iar sufletul sau conştiinţa sau eul devin noţiuni inutile. 

Poate că Spiritul e un simplu concept intermediar către non- 
dualitate, ceva de care să se agaţe mintea persoanei separate în 
încercarea de a pricepe non-separarea. Un ideal divin universal, dar cu 
caracteristici individuale. O struţo-cămilă. Or, dacă nu există un „eu”, nu 
există suflet, deci şi Spiritul este tot o ficţiune. Nu există decât unica 
Fiinţă, care este nimicul-tot. 

Dar dacă renunțăm la noţiunea de Spirit, nu vom mai putea 
explica nimic. 

Aşa, şi ce dacă? Oare chiar înţelegem ceva dacă vorbim despre 
„Spirit”? Oare nu-i doar un substitut pentru cuvântul „mister”? 

Atunci, să vorbim de suflet în loc de Spirit... 

Conform teoriilor spirituale moderne, „sufletul” ar fi un fel de ego 
mai curăţel, mai elevat, mai înţelept. Încercările vieţii sunt puse la cale de 
Divinitate şi supravegheate de Spiritele Superioare, iar sufletul este 
cooptat şi convins de înţelepciunea tuturor acestor provocări necesare. 

Mai departe, sufletul trebuie să convingă ego-ul grosier al omului să 
acţioneze după tiparul dorit de suflet. Când reuşeşte, spunem că ego-ul s- 
a ridicat şi aliniat la pretenţiile sufletului şi ale Divinităţii. Iar dacă ego-ul 
este îndărătnic, sufletul are de suferit, din cauză că nu se va ridica în 
rang, ceea ce-l ambiţionează ca să reuşească altă dată şi, eventual, să 
pună mai mare presiune asupra ego-ului. 

Deci sufletul este un precursor şi un model pentru om. Este acel Sine 
Superior. Totuşi, nu-i deloc o ființă perfectă, ci evoluează şi el odată cu 
ego-ul uman, doar că se află deja pe câteva trepte mai sus. 

În concluzie, conform acestui model spiritual destul de răspândit, 
sufletul este partea eternă, iar ego-ul, cea temporară, ciorna. Dar şi ego- 

ul, şi sufletul sunt imperfecţi, evoluează şi, aspectul cel mai important, se 
simt separați de Divinitate. 

Sau poate că sufletul nu se simte deloc separat? Poate e doar 
impresia noastră că ar fi separat, când ne referim la sufletele morţilor sau 
la spiritele ce ne apar în viziuni. Doar ego-ul nostru le consideră şi pe ele 
un fel de ego-uri mai curăţele, mai nobile, fiindcă numai aşa poate el să 
priceapă lumea spirituală, prin analogie cu cea umană. Poate că, după 
moarte, ego-ul dispare şi sufletul rămâne în puritatea sa divină. Dar 
atunci, înseamnă că multe adevăruri spirituale spuse până acum au fost 
doar nişte poveşti... 


Frica de moarte a ego-ului 


Se spune să nu te identifici cu corpul, ca să scapi de frica de moarte. 
Uşor de zis, greu de făcut. Atâta timp cât ai un ego, un fals eu, el se va 
agăța de orice pentru a-şi demonstra existenţa. 

În primul rând, se va agăța de corpul fizic şi se va identifica cu el. 
„Corpul există, deci şi eu exist”, este asigurarea lui de viaţă. Dar teama de 
moarte îl poate face să se răzgândească. Nu se va mai identifica cu corpul, 
ci cu sufletul sau spiritul. „Eu sunt spirit etern, deci nu voi muri 
niciodată”. De data aceasta, se identifică cu un concept, cu o idee perenă. 
Şi va găsi nenumărate dovezi că spiritul există cu adevărat. 

Dar marea problemă este că însuşi ego-ul nu există, este un fals sine. 
EI vrea să permanentizeze ceva ce nu există de la bun început. Ca şi cum 
un personaj dintr-un joc video ar striga mereu: „O, de nu s-ar opri 
computerul, ca să nu mor!”. Dar el este doar o ficţiune, un program 
cibernetic. 

Oare există un adevărat sine? Nu. Nu există niciun sine — nici fals, 
nici adevărat. Aceasta este revelaţia nondualităţii. „Adevăratul Sine” este 
o poveste creată pentru confortul psihologic al ego-ului. Acel Sine este 
proiecția în viitor a ego-ului, ceea ce speră el să devină — eventual 
urmând nişte practici spirituale. Ego-ul vrea să devină un sine suprem, 
nepierzându-se pe sine. 

Frica de moarte nu e cauzată de fragilitatea corpului, asta-i doar o 
impresie superficială. Ci frica de moarte provine din faptul că ego-ul deja 
nu există, iar el o simte. Nu e vorba că va dispărea ceva real şi preţios, ci 
că se va descoperi că deja nu există. De aceea, se agaţă de un corp 
perisabil şi efemer, care oricum este mai real decât „eul”. 

Frica de moarte nu este înlăturată de credinţa în spirit, căci ego-ul 
nu este pe deplin convins că el ar fi spirit. De ce? Pentru că nu poate 
renunţa complet la credinţa în trup. Or, cele două credinţe sunt contrarii. 
Temându-se de moarte, vrea să creadă că nu e corpul, ci spirit. Dar, ca 
spirit, nu se poate bucura pe deplin de viaţa fizică, şi atunci se întoarce la 
credinţa primară, cea în trup. Ego-ul alternează permanent între 
materialism şi spiritualism, neputându-se decide niciodată. Vrea să scape 
de teama de a-şi pierde viaţa, însă, dacă se consideră spirit, deja a 
pierdut-o. 

Există o singură ieşire din această dilemă: însăşi dispariţia acestui 
ego aparent. Îi spunem „aparent”, pentru că este inconsistent ca o idee. 
Ego-ul este credinţa fermă că ar exista aici o individualitate separată de 
restul lumii. De această credinţă nu se poate dezice, este toată 
„substanţa” sa. Ego-ul crede că el chiar există şi de aici apar toate 
problemele, la care nu va reuşi niciodată să găsească o rezolvare 
definitivă. Se va întoarce în cerc, baleind între diverse soluţii de moment, 
care însă nu-l satisfac pe termen lung. 


Tu nu eşti 


corpul tău CE A 


5000 euro silicoane 
3600 euro liposucţie 
200 euro/lună gym 
150 euro/lună dietă 
100 euro solar 

50 euro cremă 
anticelulită 


7 A 

Când, prin iluminare, dispare ego-ul, eul, simţul existenţei separate, 
atunci rămâne doar existenţa. Iluminarea nu aboleşte existenţa, ci simțul 
existenţei separate. Lumea nu dispare prin moartea omului, nu-i aşa?! Şi 
nu va dispărea nici când ego-ul moare. Totul rămâne ca la început. 
Dispar numai problemele ridicate de existența unui sine separat. 
Existenţa rămâne, dar toate problemele se evaporă. Indivizii sunt 
aparent separați, dar numai de dragul jocului. În corp nu mai rămâne 
niciun eu care să creadă că sunt cu adevărat separați. 

Când devine clar că Tot-ce-există este o unitate (ar fi un 
reducționism să-i spunem „Fiinţă”), nu mai există deloc probleme. Toate 

problemele provin din teama de moarte a ego-ului. Iar teama de moarte 
provine din sentimentul de separare de Tot-ce-există. 


Adevărul e relativ, ca și dreptatea sau binele 


Astăzi există foarte mulţi channels, hipnotizatori şi transcomunicări 
cu diverse fiinţe invizibile. Asta e bine, dar e şi rău. E rău, fiindcă spiritele 
au nu doar exprimări diferite, ci chiar păreri diferite. Motivul? Poate că 
toată această avalanşă de mesaje spirituale este o mizanscenă, o scenetă, 
dar fără un regizor. Şi astfel pot apărea şi divergențe chiar între mesajele 
aceleiaşi entităţi către mediumi diferiţi. 

De fapt, mai corect ar fi să considerăm că spiritele sau Spiritul sau 
Sinele superior se foloseşte intensiv, şi deseori exclusiv, de mintea 
omului respectiv, cu toate concepţiile şi preferinţele sale, pentru a-i oferi 
nişte informaţii aproximative despre ordinea divină a universului. Ce 
spune Spiritul va rămâne coerent şi specific gândirii mediumului, dar 
când facem comparații cu ce spun alţi mediumi, diferenţele pot fi 
copleşitoare şi să ne facă să ne îndoim că există un adevăr universal 
valabil în toate detaliile. 

Aş putea exemplifica afirmaţiile de mai sus cu două cazuri în 
oglindă: mesajele primite de Gina Lake şi cele primite de Tina Spalding. 
Mesajele aceleiaşi entităţi numite Isus au caracteristici diferite. Iată ce 
scriam în articolul „Cristos şi nondualitatea“, în capitolul intitulat 
Addenda 2021: 

«Credinţa Ginei este că “nimeni nu a înviat din morţi”, iar credinţa 
Tinei este că “Isus a înviat din morţi”. Prin Gina Lake, Isus spune, în 
treacăt, că a apărut după moarte sub formă eterică, ca o fantomă. În 
schimb, prin Tina Spalding afirmă în mod repetat că şi-a materializat un 
nou trup după moarte, ba mai mult de atât, că a continuat să trăiască 
alături de soţia lui, Maria Magdalena, încă mulţi ani, în sudul Franţei. 

Gina Lake, care este o ființă contemplativă şi discretă, nu agreează 
mesajele mobilizatoare la acţiune ale lui Isus, care însă sunt exprimate în 
mod regulat prin Tina Spalding, o ființă foarte activă şi transparentă. 
Gina este anti-Trump şi pro-vaccin şi neinteresată de teoria conspirației, 
iar Tina este pro-Trump şi anti-vaccin şi interesată de teoria conspirației. 
Iar mesajele lui Isus sunt nuanţate conform acestor tendinţe naturale 
opuse ale mediumilor respectivi.» 

Mai adaug că Gina este adepta meditaţiei, iar mesajele lui Isus 
recomandă insistent meditaţia. Tina este adepta „Cursului de miracole”, 

iar Isus recomandă insistent practica acestor exerciţii spirituale. Desigur 
că cele două practici nu se contrazic. Totuşi, în opinia mea, deşi 
pomeneşte acest lucru la un moment dat, Isus nu insistă îndeajuns 
asupra faptului că nicio practică nu poate provoca sau grăbi Graţia 
iluminării. 


Spiritele ne comunică în funcţie de ce avem noi în minte, nu de 
„adevăr”. Adevărul este un simplu concept, ca şi dreptatea sau binele — 
toate sunt relative la un punct de vedere. Nici nu există un „adevăr 
absolut”. Poate singurul adevăr, non-dualist, ar fi acela că „tot ce, 
aparent, există e o iluzie”. Dar chiar şi acest adevăr poate fi amendat 
astfel: „Tot ce există e o iluzie, dar care pare foarte reală.” Pe această 
bază, se poate afirma şi demonstra orice, într-un sens sau în sensul opus. 

Ştiinţa ne spune clar că obiectele aparent solide sunt 99,99% spaţiu 
vid şi restul de 0,01% sunt protoni, neutroni, electroni etc. Senzaţia de 
soliditate a obiectului macroscopic nu e dată de „soliditatea” (discutabilă) 
a particulelor elementare, ci de forţele dintre ele. Dar ce este forţa sau 
câmpul sau energia? O putere. Puterea iluziei. 

Spunea un iluminat că Iluzia creează mereu noi iluzii, pentru a se 
autojustifica. În acest sens, iluzia materialismului este întărită mereu 
prin dovezi ştiinţifice, conform cărora materia este solidă şi are propriile 
legi autonome, care nu depind de nimic exterior, de altceva non-material, 
„spiritual”. Şi de aceea, vor exista mereu savanţi materialişti, pentru că 
Iluzia îi hrăneşte cu noi şi noi poveşti ştiinţifice. Nu sunt lăsaţi să 
înțeleagă că totul este o iluzie, li se livrează continuu argumente că nu 
poate fi aşa. 

Similar se întâmplă, poate, şi cu iluzia spiritualismului. Este un 
model de gândire care pune spiritele la baza universului. Iar spiritele ce 
sunt, altceva decât un fel de particule spirituale super-inteligente?! Nici 
spiritualiştii nu sunt lăsaţi să înţeleagă că totul este o Iluzie, primesc 
mereu dovezi irefutabile despre existenţa spiritelor, noi şi noi poveşti 
spiritualiste. 

Singur  nondualismul respinge toate poveştile, atât pe cele 
materialiste, cât şi pe cele spiritualiste, considerându-le pe toate creaţii 
iluzorii ale Iluziei, care se auto-întreţine în acest mod. Dacă n-ar depune 
atât efort să nască poveşti, Iluzia s-ar stinge uşurel — aşa cum deja se 
întâmplă în cazul iluminaţilor. Şi n-ar mai rămânea nimic din ea, nimic- 
nimic, neantul absolut. Ce spaimă, ce relativism! O 

Fără aplicaţie, fără avantaje, fără certitudini 


Nondualitatea nu e deloc atractivă pentru ego, pentru că este fără 
aplicaţii practice, fără avantaje sociale, fără certitudini. Să le 
luăm pe rând. 

- Noţiunile nondualiste nu pot fi aplicate la viaţa persoanei. Unii mai 
încearcă, dar cei care le folosesc drept metodă spirituală sau psihologică 
nu se pot baza prea mult pe ele. Ar fi doar o altă credinţă, o auto-păcălire 
că poţi deveni perfect sau că nu ai fi „persoană”. Or, nondualitatea este 
sinceră până la sânge, nu acceptă falsitatea. Perfecţiunea este un mit al 
ego-ului, morcovul de aur după care aleargă ca să nu vadă deja- 
perfecțiunea din sine şi de pretutindeni. De asemenea, ori eşti, ori nu eşti 
0 „persoană, un „eu”. Nu te poţi preface că nu eşti ceea ce eşti. 

Şi totuşi, dacă apare iluminarea, ea poate avea şi urmări benefice 
psihoterapeutice. Însă mesajul nondualist nu are vreun scop utilitar. Nu 
are niciun scop. Ne poate atrage prin entuziasmul şi sinceritatea 
nondualiştilor, dar mai ales prin tandrul efluviu către dispariţia 
iluzoriului „eu”. 

- Nu te poţi prezenta în lume ca un „mândru nondualist”. Să le 
explici noţiunile acestea şi altora, fără să le ceară, este un imens risc. Nu 
numai că nu vei fi considerat un om de încredere, ba chiar poţi fi tratat ca 
nebun sadea. 

Şi totuşi, unii au rămas în istorie ca mari personalităţi mistice, 
precum Rumi sau Meister Eckhart sau Ramana Maharishi, dar mai mult 
pentru că au avut norocul, cumva, să aibă un mare impact spiritual. Nu 
există nicio ierarhie între iluminaţi, toţi sunt absolut egali, numai ego-ul 
nostru îi compară după criterii personale. Iar impactul spiritual este 
decis în altă parte, nimeni nu are niciun merit. 

Există şi acum nondualişti cu fani dispuşi chiar să plătească pentru a 
sta „în preajma maestrului”, deşi acesta afirmă că nu este învăţător. 
Atitudinea acestor căutători este preluată din spiritualitate, hrănindu-şi 
speranţa ca energia divină să se răsfrângă cumva asupra ucenicului ce stă 
devotat la picioarele maestrului. Dar nu, nici măcar în spiritualitate nu e 
o metodă sigură. 

- Nondualitatea înseamnă dispariţia oricărei credinţe. Nimic nu te 
mai convinge. Prin urmare, trăieşti într-o continuă incertitudine. Nu te 
mai poţi agăța de niciun adevăr care să-ţi ofere măcar o iluzorie 
siguranţă. Accepţi că, filosofic vorbind, orice este posibil şi eşti agnostic, 
fiindcă, fără o minte care să cunoască, nu mai cunoşti nimic, ci simţi 
direct şi reacţionezi. Îţi foloseşti şi mintea pentru a învârti conceptele 

dorite de cei din jur, dar le priveşti cu umor şi detaşare. Ce învârte 
mintea este ciorba reîncălzită a iluziei. 

Deci, totuşi, ai o mare certitudine, dar pe care nu o poţi împărtăşi cu 
alţii, şi anume că totul este iluzoriu. Este un punct ferm de stabilitate 
pe care ceilalţi nu îl au, în ciuda tuturor credințelor rigide pe care le 
afişează. 

Iluminarea însăşi este vaporoasă. Cine ţi-ar putea-o garanta?! Nimic 
nu apare dintr-o intenţie divină, deşi noi ne exprimăm în acest mod 
omenesc. Neexistând nimeni acolo, Sus, nu poate fi nici dorinţă, nici 
plan. Totul apare din neant şi fără nicio finalitate. Neantul nu poate fi 
transformat în ceva concret, ca urmare a iluziei pe care tot el o visează. 
Nu vei deveni Napoleon doar fiindcă ai visat astă-noapte că erai 
Napoleon. 

Poţi avea o Întrezărire a Absolutului de scurtă durată, la un moment 
dat, după care să urmeze o lungă perioadă de revenire a ego-ului, ce se 
poate întinde de la câteva luni până la câteva decenii. Abia apoi apare 
autentica iluminare care nu te mai părăseşte câte zile mai ai de trăit. 

Sau, după trezirea iniţială, poţi să rămâi în aşteptare toată viaţa şi să 
nu se mai întâmple nimic. Sau poţi să n-ai nicio trezire mistică niciodată. 
Sau poţi să fii deja considerat un iluminat autentic, dar la un moment 
dat, să revii la starea anterioară, de persoană cu „eu”. Pe cine să dai 
vina?! Sau cui să-i atribui meritul? 

Orice este posibil, fiindcă nimic nu are importanţă absolută, ci totul 
este valabil relativ la altceva relativ. Iluzia este totuna cu iluminarea, 
samsara este totuna cu nirvana. Adică, în sine, iluminarea nu este 
superioară iluziei, pentru că este acelaşi Divin în ambele forme. Divinul 
arată ca vid sau ca totalitate, arată ca veşnicie sau ca temporalitate, arată 
ca unic sau ca multitudine separată, este conştient sau este inconştient. 
Dar este acelaşi Divin şi aceeaşi piesă pe care o joacă la nesfârşit cu sine 
însuşi. Şi Divinul nu are nicio identitate, un centru de voinţă, o conştiinţă 
ce supraveghează creaţia. E nimicul ce apare sub forma creaţiei. Ca un 
corp fără cap, sau ca o celulă vie simplă, fără sistem nervos. Trăieşte şi 
funcţionează perfect fără nicio minte. 


Viaţa nu are sens sau scop 


Viaţa nu are sens. Este o afirmaţie nondualistă greu de suportat, mai 
ales de către un om spiritual. Un ateu ar agrea-o, poate, mai uşor. Dar 
ateul exagerează, considerând că viaţa este absolut haotică. Din această 

cauză, omul se simte prea responsabil pentru viaţa sa, el fiind singurul în 
măsură să aducă ordinea în tot acest haos. Iar asta îl apasă greu. 

Dar şi omul spiritual este la fel de copleşit de responsabilitatea de a 
deveni tot mai bun, mai vrednic de har, ca să merite apropierea de 
Dumnezeu. Şi acesta este un efort şi o povară care, de data asta, nu se 
sfârşeşte odată cu moartea corpului, ca în cazul ateului. Sufletul va 
evolua la infinit şi niciodată nu va fi suficient de perfect. Misiunea sa este 
de-a dreptul imposibilă. 

Dar toată această povară existenţială îţi cade de pe umeri când 
înţelegi că viaţa nu are sens. Însă ea nu este nici total haotică. Nu. Viaţa 
este foarte bine organizată, după cum a observat foarte bine ştiinţa şi 
spiritualitatea. Dar atunci, ce înseamnă că viaţa nu are sens? 

În niciun caz nu sugerează că nu are sens să trăieşti! Ar fi o 
răstălmăcire grosolană şi neadevărată. Dacă trăieşti, înseamnă că trebuie 
să trăieşti, şi gata. Viaţa vrea să existe, chiar dacă nu are sens. Ce 
înseamnă asta? 

Înseamnă că viaţa nu are niciun scop. Oricât de bine se auto- 
organizează, viaţa nu are nicio finalitate ultimă. Gândiţi-vă la evoluţia de 
miliarde de ani a galaxiilor, cu miliardele de planete locuite de diverse 
fiinţe şi civilizaţii! Totul se va sfârşi prin înghiţirea galaxiei de către o 
gaură neagră. 

Sau, mai bine, gândiţi-vă la momentul decesului: unde se duc toate 
strădaniile omului, toate realizările sale, toate idealurile şi opiniile? 
Dispar, pur şi simplu, ca şi cum n-ar fi fost. Abia la moarte, omul înţelege 
limpede că viaţa nu are niciun scop. Dar asta nu înseamnă că a fost în 
zadar... 

Învățăturile spirituale se străduiesc să ne ofere un scop clar al vieţii, 
care se va împlini cândva, în lumea de dincolo. Da, există lumea de 
dincolo, există viaţă după moarte, dar şi ea este la fel de lipsită de 
finalitate. Evoluţia în lumea spirituală durează o veşnicie şi nimeni nu-i 
cunoaşte capătul. Toate spiritele cu care comunică omenirea recunosc că 
încă n-au ajuns la finalul evoluţiei lor şi nici nu-l pot prevedea. 

Viaţa nu are niciun punct terminus, niciun scop clar definit. Viaţa 
există ca să existe, pur şi simplu. Viaţa nu are sens. Asta înseamnă că 
doar-este, nu are nicio legătură cu interpretările pe care i le dă omul. 
Viaţa doar-este, nu este pentru a... (aici, spiritualistul completează 
propoziţia cu niscaiva motive). 

De fapt, intuim cu toţii acest adevăr, dar îl acoperim cu explicaţii 
filosofice, spirituale sau ştiinţifice. Acum putem să le lăsăm la o parte, să 
ne relaxăm şi să ne bucurăm de fiecare detaliu al vieţii. Deşi este bine 

organizată, viaţa nu are nicio finalitate undeva, cândva, într-un viitor 
nedefinit. Niciun model născocit de mintea omului nu-i va putea da un 
sens sau scop real. 

Prin urmare, nu mai simţim nicio presiune s-o modelăm după vreo 
concepţie, ideal sau părere. Totuşi, o putem influenţa după cum simţim 
nevoia, dar dintr-un impuls natural, intuitiv, spontan, jucăuş, relaxat. 
Recunoaşterea lipsei de sens şi scop a vieţii ne face viaţa mai liniştită, 
mai calmă, mai detaşată. Putem zâmbi şi râde mai uşor, pentru că nimic 
nu mai are aceeaşi greutate. 

Viaţa este perfectă tocmai pentru că nu este definitivă, ci trebuie 
mereu corijată! Dacă ar fi atins idealul, viaţa ar fi trebuit să îngheţe acolo, 
fiindcă, continuând drumul, ar fi căzut din acea graţie. Din fericire, nici 
nu există vreun ideal absolut ce trebuie atins. Viaţa se autocorijează de la 
un pas la altul. Şi putem şi noi da o mână de ajutor, dacă ne face plăcere 
sau este evident necesar. 

Conceptele ne ajută să organizăm viaţa, dar nu-i pot conferi vreo 
finalitate, vreun sens sau scop ultim. Nu trebuie să ne predăm vreunei 
ideologii sau filosofii de viaţă. Nimic nu e definitiv şi absolut. Toate astea 
sunt jocul minţii, un joc interesant, creativ, dar care ne face să suferim, 
dacă îl luăm prea în serios. 

Viaţa nu cere nimic de la noi, absolut nimic. Nu trebuie să fim într- 
un fel sau altul. Putem fi oricum. Mai ales, relaxaţi... 


a privi sau 
a hu privi 


Dilema hamletiană modernă 

Calitățile haosului 


Ordinea naturii există. Haosul există şi el. Sunt atât de întreţesute, 
încât nimeni nu le poate descâlci. Practic, ordinea şi haosul sunt cele 
două feţe ale aceleiaşi monezi. Asta nu putem pricepe, pentru că mintea 
ordonează ceea ce vede, deci se opune haosului. Nu-l suportă în mod 
natural, îl respinge din start. 

Dar haide să recunoaştem că are şi haosul calităţile sale! Datorită 
haosului există unicitatea obiectelor şi fiinţelor. Datorită haosului avem 
parte mereu de surprize, care ne alungă monotonia existenţei. Datorită 
haosului organismele se pot adapta la condiţii noi de mediu, prin 
recombinarea ADN-ului. Datorită haosului există liberul nostru arbitru 
— da, chiar aşa. 

Religia  învinovăţeşte demonii pentru existența haosului. 
Spiritualitatea învinovăţeşte ego-ul. Singură nondualitatea îl apreciază, 
pentru că şi el face parte din aparenta creaţie, alături de ordine. Haosul 
este expresia pură a libertăţii. Într-o lume perfect ordonată, unde ar mai 
încăpea libertatea?! Unii preferă denumirea de liber-arbitru în loc de 
haos. E o simplă preferinţă lingvistică. O alegere realmente liberă 
presupune lipsa oricărei constrângeri, care este o altă definiţie a 
haosului. 

Dacă ţinem să avem o voinţă proprie, înseamnă că iubim haosul. 


15 iulie 2022 

NEO-ADVAITA (2) 


Prezenţa vie a iluminaţilor 4ă Nondualitate fără nicio practică Aă 
Nondualitate vs nondualism Aă Sinele Superior este un ego mai curăţel 
13 Eu versus ego fă Cioran şi disperarea mistică 


Nicio practică nu poate provoca sau grăbi Graţia iluminării. 

În această afirmaţie constă diferenţa majoră dintre învăţăturile 
nondualiste tradiţionale (advaita, jnana, zen) şi nondualismul occidental 
de tip nou (neo-advaita). În al doilea caz, se specifică în mod explicit că 
nicio metodă, ritual, rugăciune, meditaţie, autosugestie, implorare, 
devoțiune faţă de guru etc. nu sunt decât mijloace de a-i da ego-ului ceva 
de făcut pentru a-şi alina suferinţa pe care singur şi-o provoacă şi o 
speranţă de viitor. 

Ca să fim oneşti, chiar şi neo-advaita propune, involuntar, o 
„metodă” (singura, de altfel) şi anume participarea la satsang-uri online 
sau în persoană alături de iluminaţi. Totuşi, are decenţa să nu-i confere 
mesagerului nicio putere magică. Ba chiar ne avertizează să nu ne facem 
nicio speranţă că „statul la picioarele maestrului” sau că vizionarea de 
videoclipuri ne-ar putea aduce beneficiul iluminării. 

Este foarte benefic acest duş rece al lucidităţii neo-advaita, pentru că 
învăţăturile spirituale, oricât de binevoitoare par ar fi, pot amplifica ego- 
ul spiritual, mai ales atunci când metodele propuse sunt luate prea în 
serios de către căutătorul spiritual. Desigur că nimic nu este rău în sine, 
cu atât mai puţin frumoasele învățături spirituale, dar pândeşte acest 
pericol din spatele aparentului bine. 

Unii ar spune că luciditatea propusă de neo-advaita este foarte crudă 
cu eul. Să-i spui cuiva în faţă să nu-şi facă speranţe că va atinge vreodată 
idealul său, poate părea crud. Dar e doar o aparenţă. Ne referim exclusiv 
la acea aspirație de „iluminare personală”, care este un nonsens în 
termeni. Acest paradox a fost dat în vileag încă de Nagarjuna2:, cel care 
a întemeiat calea de mijloc a budismului (madhyamaka). Iluminarea 
apare numai prin dispariţia „persoanei”, a senzaţiei de „eu”. Deci „tu” nu 
poţi fi prezent în momentul iluminării sau după aceea. „Tu” nu te vei 
bucura niciodată de această realizare. 

Acesta este adevărul gol-goluţ, dar el este eludat chiar şi în budism 
sau advaita-vedanta, unde eu-lui i se propune să mediteze la eliminarea 


21 https://en.wikipedia.org/wiki/Nagarjuna 

eu-lui. Oare nu sunt mult mai crude aceste învățături care promit eu-lui o 
iluzorie realizare?! Din moment ce eul este recunoscut ca fiind o iluzie, 
înseamnă că nu are nicio putere de a destrăma acest vis cosmic. Deci nu-i 
oare o cruzime şi mai mare să-l minţi şi să-l pui să muncească pentru 
nimic, pentru o iluzie?! Meditaţia poate fi plăcută ca un drog, fără 
neplăcerile date de droguri, însă ea nu poate conferi nimănui mult-visata 
„iluminare”. Aceasta este marea revelaţie a nondualismului radical, 
înflorit abia în ultimele 3 decenii. 

Descoperind dez-văţăturile neo-advaita, aspirantul spiritual se 
relaxează, îşi dezumflă ego-ul spiritual şi îşi pierde pasiunea pentru 
practicile ce-i promiteau transcenderea condiţiei umane. Iluminarea este 
cu totul altceva, anume descoperirea frumuseţii fiecărei clipe obişnuite. 
În comparaţie cu studiile erudite de filosofie indiană, greu de înţeles, 
mesajul neo-advaita este simplu şi proaspăt, un adevărat izvor de 
încântare. 

Desigur că nu este nimic rău cu învăţăturile spirituale; ele provin tot 
din dorinţa de manifestare a Divinului. Dar de ce să nu aibă parte şi cei 
mai leneşi de Graţia divină?! (O Poate că tocmai asta a vrut El să ne 
demonstreze, că nu trebuie să meriţi Graţia ca s-o capeţi. În fond, şi Isus 
era înconjurat mai ales de norodul prost, nu de învăţaţi şi preoţi şi 
dregători. În fond, şi cei vrednici, şi cei nevrednici sunt egali în ochii lui 
Dumnezeu, nu-i aşa?! Mai bine zis, nici nu există persoane între care să 
se facă discriminare; orice fiinţă este tot EI, sub o formă deghizată. 


Prezenţa vie a iluminaţilor 


M-am străduit să traduc câteva întâlniri online cu diverşi iluminaţi 
neo-advaita în rubrica „Nondualitatea radicală” pentru a da 
cititorului român gustul acestei noi şi nonconformiste orientări 
spirituale. Scrierile sunt cu mult mai puţin eficiente. Mulţi îi citesc pe 
Ramana Maharishi, Jiddu Krishnamurti, Nisargadatta Maharaj sau alţi 
maeştri indieni, dar nu înţeleg ce spun ei. Claritatea mesajului şi 
posibilitatea de a pune întrebări direct la sursă este beneficiul intelectual 
ce se poate obţine din contactul direct cu orice iluminat neo-advaita. 

De fapt, mesajul constă doar din câteva idei simple, repetate în 
diverse forme. Secretul constă în „transmisia energetică” de la om la om, 
care însă nu se simte neapărat ca nişte efecte spectaculoase. Are un efect 
discret, treptat şi, la un moment dat, te pomeneşti că ţi-ai pierdut 
interesul pentru fenomenele energetice. 

Nondualismul nu este o filosofie nihilistă, un fatalism dogmatic sau 
un agnosticism paralizant. Numai mărturiile vii ne pot convinge, 
oarecum, că e ceva real aici, ba chiar foarte real. Căci, altfel, afirmaţiile 
luate în sine, la rece, sună aiurea de tot şi ne pot da senzaţia de nihilism, 
fatalism sau agnosticism. 

Limba de bază pentru transmitere este, desigur, engleza. Nu sunt 
mulţi amatori şi sunt răspândiţi pretutindeni în lumea civilizată, aşa că 
contactul online este cel mai uzitat. Totuşi, este destul de „eficient”, 
ţinând cont de numărul în creştere evidentă a celor care se trezesc 
iluminaţi doar pentru că au vizionat astfel de videoclipuri, întâlniri zoom 
sau i-au cunoscut personal pe aceşti mesageri spirituali. Pare a se petrece 
un fenomen în cascadă. Mă bucur că am fost pe fază, ca să-l observ din 
timp şi să-i fac publicitate. 

Nu-i vorba că ar fi avut neapărată nevoie de ajutorul meu pentru a se 
face cunoscut şi în România. Dar îmi dă plăcuta impresie că mă aflu în 
avangarda acţiunii, după micile mele puteri de infanterist spiritual. Şi 
cred că acesta este viitorul spiritualităţii, într-o lume care simte nevoia de 
o resetare fundamentală. S-au cam epuizat toate experimentele omenirii 
şi poate că a venit momentul pentru însăşi transformarea psihologică a 
fiinţei umane. Ceea ce numai trezirea sau iluminarea poate produce. 


Nondualitate fără nicio practică 


Tony Parsons, unul dintre aparenţii „fondatori” ai curentului 
nondualist numit de unii „neo-advaita”, foloseşte altă denumire, cum ar 
fi nondualitate radicală sau nondualitate fără compromisuri. Asta, pentru 
că ea nu recunoaşte existenţa „eu-lui” şi, prin urmare, nu-i dă nimic de 
făcut. Învățăturile nondualiste tradiţionale indiene, dar şi cele 
occidentale preluate din surse orientale, îi dau aspirantului spiritual nişte 
recomandări şi sarcini de rezolvat pentru a-i facilita progresul spiritual şi 
iluminarea. De aceea, pentru a distinge această orientare faţă de celelalte 
tradiţionale, mi se pare mai explicită denumirea de nondualitate fără 
nicio practică. 

Desigur, un „eu” circumspect ar putea considera că este doar o 
strategie de marketing, bazată pe psihologia inversă. Căutătorul spiritual 
leneş ar fi mai uşor atras şi apoi ar rămâne captiv, precum în nisipurile 
mişcătoare. Însă este o ipoteză complet falsă. Un minim interes acordat 
acestui mesaj ne va convinge că el afirmă clar că nondualitatea nu are 

nimic de oferit persoanei pentru a se ilumina. Nu se recunoaşte nicio 
persoană, de la bun început. 

Or, când aude spunându-i-se în faţă că „Tu nu exişti”, ego-ul va da 
urgent bir cu fugiţii, ferindu-se de acest mesaj „absurd şi inutil”. Asta va 
face orice ego normal. Deci aici nu se vinde nimic, ba dimpotrivă, ni se 
retează orice speranţă că am putea face ceva pentru a ne ilumina. Asta, 
pentru că iluminarea înseamnă tocmai dispariţia „eu-lui” care vrea să 
facă şi să dreagă. 

Un „eu” sănătos la cap va concluziona că trebuie să ai tendinţe 
sinucigaşe sau vreo tulburare de identitate disociată ca să te intereseze 
aceste chestiuni. Nondualitatea te decapitează din start şi apoi joacă 
fotbal cu capul tău. Este o variantă mai septică a sângeroasei zeițe Kali. 
Doar că, în loc de un satâr, foloseşte laserul pentru a-ţi lua gâtul. Mai 
curat, mai cicatrizat! O 


Nondualitate vs nondualism 


Nu este vreo diferenţă între aceşti doi termeni. Totuşi, pentru a ne 
face că filosofăm profund, vom face o distincţie. 

Nondualitatea ar reprezenta absolutul, nimicul, totul, divinul, 
YHWH. Apropo de Yehova, cabaliştii refuză să numească Supremul cu 
vreun cuvânt, pentru că orice cuvânt am folosi Îl reduce, deci Îi anulează 
caracterul infinit. Nondualiştii spun şi ei că nicio descriere nu se apropie 
nici cu o iotă de Realitate. Am observat că mulţi îi spun doar „This”, un 
termen foarte vag, dar care desemnează în limbajul colocvial „tot ce ne 
înconjoară”. L-am tradus din engleză prin „Asta”, cu majusculă. Nici nu 
trebuie să fim mai precişi de atât, pentru că Asta este fără fisură, 
nedivizată, deci oriunde ai pune degetul, este tot Asta, Dumnezeu. Ca să 
sune mai cuprinzător în româneşte, aş spune „acest Întreg rotund”. 

Nondualismul are toate avantajele şi deficienţele unui „-ism”. El 
reprezintă toate comunităţile de persoane interesate de nondualitate, 
precum şi toate întrunirile, conferințele şi discuţiile pe acest subiect. Mai 
important însă, reprezintă toate poveştile despre nondualitate. „Poveste” 
sau „metaforă” este cuvântul preferat de nondualişti când încearcă 
descrierea acestui Întreg rotund. 

„Asta” e veşnică, adică în afara timpului, iar noi încercăm să o 
descriem din interiorul timpului. Astfel, orice atribut al Ei devine o 
poveste, o desfăşurare. Însuşi Creaţia este o poveste, pentru că este 
desfăşurarea în timp a Fiinţei Divine. Şi orice descriere este doar un mic 

segment al acestui Întreg. Forţând metafora, poate că, adăugând toate 
ideile posibile una lângă alta, am reuşi cumva să ne apropiem de 
Realitate. Dar cine ar putea-o face şi cât timp i-ar lua?! 

Mintea umană trăieşte numai din poveşti şi orice „-ism”, adică 
ideologie, o hrăneşte cu nişte poveşti. Pentru ca o poveste să fie crezută, 
este total interzis de legile psihologiei ca naratorul să spună din 5 în 5 
minute că „asta e o poveste”, pentru că ne-ar scoate din stare şi din sărite. 
Ei bine, exact asta fac nondualiştii radicali, ne amintesc mereu să nu 
credem nimic din ce spun ei despre nondualitate. Şi, în general, să nu 
credem niciun gând — cam ce spunea şi Buddha. E un deconstructivism 
sinucigaş, dar lor nu le pasă, pentru că ţin mai mult la adevăr. Poate că şi 
prin asta câştigă încrederea căutătorilor spirituali, prin sinceritatea 
absolută. 

Deci nondualismul este o colecţie de poveşti despre nondualitate, 
folosind limbajul omenesc, care, din păcate, este total inadaptat la acest 
mesaj. De aici pot apare unele neînţelegeri. Dar neînțelegerile apar din 
chiar natura non-mentală a realităţii despre care se vorbeşte aici. Nu 
numai limbajul, ci nici chiar mintea nu este adaptată la nondualitate. 
Prin urmare, nondualismul pare sortit să eşueze, din start. Şi totuşi, 
contrar oricărui pronostic, el a supravieţuit în Orient de-a lungul 
mileniilor, iar în prezent înfloreşte în cultura occidentală. 


Sinele Superior este un ego mai curăţel 


Doi termeni des uzitaţi în spiritualitatea inspirată din nondualism 
sunt Sinele Superior şi ego-ul, consideraţi ca opuşi. Priviţi mai atent, 
sunt, de fapt, două tipuri diferite de eu. Afirmațiile spiritualităţii new-age 
standard ar fi că trebuie să ne diminuăm ego-ul pentru a face loc 
prezenţei nemăsurate a Sinelui Superior (Atman, în sanscrită) în viaţa 
noastră. Iar în acest scop, sunt prescrise nenumărate practici, exerciţii 
sau noi obiceiuri, care tot ego-ului îi revin ca sarcină. 

Nondualitatea radicală spune însă că ego-ul este un sine iluzoriu, iar 
singura realitate este nonduală, deci fără niciun sine, căci „un” sine 
presupune existenţa şi „altora”. Cam acelaşi lucru spune şi advaita- 
vedanta (vedanta nondualistă), anume că „Brahman este totuna cu 
Atman”. Desigur, o minte logică va întreba imediat: „Păi, dacă sunt 
totuna, de ce avem două denumiri?” Răspunsul ar fi, probabil, că cei doi 
termeni au apărut în contexte culturale diferite. 

Dar dacă ne gândim că Atman a fost înţeles de mintea neiluminaţilor 
cam cum înţelegem noi acum Sinele Superior — adică un fel de ego mai 
pur, mai curăţel — atunci afirmaţia poate fi astfel explicată în contextul 
advaita: Atman este inclus în Brahman. Sinele iluzoriu este inclus în non- 
sinele real. Altfel spus, sinele nu există deloc, ci este un vis. Atman nu 
există, ci doar Brahman. 


Eu versus ego 


Există vreo diferenţă între eu şi ego? Dacă vrem să existe, există! 

Cuvântul „ego” se foloseşte deseori în spiritualitate, unde are, de 
obicei, o conotaţie negativă. (În psihologie, ego-ul poate avea şi o 
conotaţie pozitivă.) Unii spiritualişti chiar identifică ego-ul cu demonul — 
aşa că, în acest sens, am putea inventa cuvântul „egon”. Toate 
învăţăturile spirituale ne îndeamnă să ne diminuăm ego-ismul şi ego- 
centrismul. 

În schimb, în nondualism, cuvântul „eu” este neutru, semnificând 
iluzia universală, de care nu se face nimeni vinovat. Idealul descris de 
iluminaţi este dispariţia eu-lui. Simpla lui îmbunătăţire ar fi doar un 
paliativ, o continuare poleită a iluziei. 

Unii afirmă că senzaţia de eu apare pe la vârsta de un an şi jumătate, 
fiind apoi întărită de familie şi mediul social. Dar aceasta este doar o 
poveste, căci eul există şi în lumea astrală, nu-i aşa?! Eul este foarte 
subtil, putând supravieţui morţii fizice şi continua iluzia în dimensiunea 
astrală. Putem bănui că tocmai această iluzie este „sufletul” care se 
reîncarnează. 

Să continuăm cu comparaţia. Am putea găsi o diferență şi mai 
frapantă între eu şi ego. După dispariţia eu-lui, prin iluminare, ego-ul 
rămâne totuşi! Ne referim aici la anumite caracteristici personale care 
mă deranjau şi încercam să scap de ele, fiindcă le consideram ca fiind 
„ego” negativ. În realitate, însă, aşa era construită fiinţa mea umană, iar 
eu mă luptam împotriva naturii. Cum nimeni n-a învins vreodată natura, 
personalitatea rămâne cam aceeaşi şi după dispariţia eu-lui. 

Deci o altă iluzie provine din confuzia pe care o facem între ego, ca 
diverse trăsături de personalitate înnăscute (chiar şi mai neplăcute!), şi 
eu, ca senzaţia de subiectivitate. Acesta din urmă este cel care ne face 
viaţa un calvar în primul rând şi, mai degrabă, acesta ar fi demonul — 
putându-l boteza „eumon”. 

În concluzie, ego-ul (ca set distinct şi unic de trăsături personale) 
dispare la moarte, dar eul, de obicei, nu dispare, decât în cazul celor 
iluminaţi. De multe ori, spiritele morţilor ni se înfăţişează sub vechea 
formă pe care le-o cunoaştem şi manifestând unele caractere personale, 
dar totul este un fel de înscenare. În noua lor viaţă de spirit liber, nu mai 
au aceeaşi personalitate umană, ci îşi aleg voluntar doar anumite 
trăsături, alegând din imensa bază de date a sutelor de încarnări umane 
prin care au trecut. 


Cioran și disperarea mistică 


Există şi oameni aflaţi pe muchia iluminării, dar care nu-şi dau 
seama de asta. Ca să priceapă ce li se întâmplă, ar trebui să intre în 
contact cu mesajul nondualist. Nu toţi au acest noroc, ci se chinuie toată 
viaţa, cum a făcut-o Emil Cioran. El a descris ca nimeni altul „noaptea 
neagră a sufletului”, de care vorbesc mulţi mistici. 

Din scrierile sale, se desprinde foarte uşor concluzia că Cioran a avut 
o Întrezărire a nondualităţii, pe care apoi a pierdut-o, aşa cum se 
întâmplă la început cu toţi misticii. Şi toată viaţa a căutat să facă faţă 
disperării lăsate în urmă de acea trezire, scriind despre inutilitatea vieţii 
şi descriindu-şi cu luciditate angoasa existenţială. Studiile sale filosofice 
doar i-au hrănit nihilismul (chiar exagerându-l sau deturnându-l), dar 
rădăcinile sale sunt mult mai subtile. 

Emil Cioran este un mistic incomplet. După o primă trezire în 
Absolut, a rămas tot restul vieţii suspendat între nimic şi iluzie. Dar el 
este un exemplu „fericit” din punct de vedere social; şi-a strigat 
disperarea prin scris, a vorbit cu patos despre inutilitatea vieţii şi, totuşi, 
a avut mare succes. Există însă mulţi alţi mistici neîmpliniţi care încearcă 
să iasă din neagra disperare a sufletului prin alcool, droguri sau sfârşesc 
în ospicii de boli mentale. Toţi misticii însiguraţi, dacă ar găsi o 
comunitate nondualistă, ar putea supravieţui mai bine. 

Un exemplu de fost alcoolic care s-a reabilitat cu ajutorul 
nondualităţii este iluminatul Fred Davis. Un altul, este iluminatul Paul 
Hedderman. 


Citate nondualiste ale lui Emil Cioran: 


„Tot secretul vieţii se reduce la atât: ea n-are niciun rost; fiecare dintre noi 
găseşte însă unul.” 

„Viaţa nu există, iar moartea este o stare de vis. Suferinţa le-a inventat pe 
amândouă spre a se justifica pe sine însăşi. Numai omul se poate chinui într-o 
irealitate şi o închipuire.” 


„Nu există decât o ratare: aceea de a nu mai fi copil.” 
„Trebuie să suferi până la capăt, până când încetezi să crezi în suferinţă.” 


„E un mare talent şi un mare noroc să poţi trăi fără nicio ambiţie. Eu unul 
mă străduiesc. Dar faptul că mă străduiesc ţine totuşi de o ambiţie.” 


„Ai vrea haosul, dar ţi-e frică de luminile din el.” 
„Începi să ştii ce-i singurătatea atunci când auzi tăcerea lucrurilor.” 


„Mă gândesc la om şi nu văd decât umbre; mă gândesc la umbre şi nu 
mă văd decât pe mine.” 


„Sunt un simplu accident. De ce atunci să mă iau atât de în serios?” 
(după ce mama sa i-a spus că, dacă ar fi ştiut că va fi atât de nefericit, l-ar fi 
avortat de la bun început). 


„Oare este posibil ca existenţa să fie exilul nostru, iar nimicul, casa 
noastră?” 


23 iulie 2022 

SPIRITUALITATE versus 
NONDUALITATE 


€) Reconcilierea  spiritualism-nondualitate & 1. Modelul 
spiritualist Q 2. Modelul nondualist O 3. Modelul mixt, spiritualist- 
nondualist & Moartea fizică nu aduce automat iluminarea €) Evoluţia 
după iluminare Q Varianta A Q Grade de eso Q Un bun filosof este un 
bun povestitor & Scopul apariţiei ego-ului Q Varianta B Q Varianta C 
€) Ego şi liber-arbitru 


Nondualitatea nu are nimic de a face cu spiritualitatea, în sensul 
obişnuit al cuvântului. 

Spiritualitatea este o încercare de a domoli suferinţa metafizică a 
sufletului separat de Dumnezeu. Nondualitatea este o revelare a unităţii 
dintotdeauna a sufletului cu Dumnezeu. 

Spiritualitatea încearcă să aline o iluzie, iar nondualitatea demască 
complet iluzia. 

Spiritualitatea vrea să îmbunătăţească şi să înfrumuseţeze totul, iar 
nondualitatea revelează că totul (inclusiv spiritualitatea) este un joc 
inocent fără nicio miză. 

Pentru simplificare şi concizie, vom nota punctul de vedere al 
spiritualităţii în coloana din stânga, iar cel al nondualismului în coloana 
din dreapta. 


VIZUNEA SPIRITUALITĂŢII VIZIUNEA NONDUALISMULUI 

Spiritualitatea este o treabă Lumea este un joc. Spiritualitatea 
serioasă, care promite totul. este un simplu concept sau poveste, 
Nondualitatea este o aventură ca altele. Când ajunge la urechea ego- 
intelectuală extremă care ului, nondualitatea poate fi 
anihilează totul, inclusiv speranţa. transformată de acesta într-o altă 
Simbolic, este precum Shiva poveste, devenind un manierism (o 
distrugătorul. formă fără fond) sau o detaşare de 


emoţii (scuza pentru indiferenţă) sau o 
cale spirituală (reţeta sigură de a evita 
nondualitatea). Dar nondualitatea nu 
este un concepi, ci o trăire directă. 
Simbolic, este precum şarpele 
Uroborus, care îşi înghite propria 
coadă. 

Ego-ul nu face Voia Divină, ci 
doar propria voie. De aici apare 
suferinţa, care ar dispărea dacă 
ego-ul s-ar abandona Voinţei 
Divine. 


Ego-ul exprimă frica de viaţă, 
ce apare din ceea ce îl 
îndoctrinează familia, mediul, 
societatea. Procesul poate fi 
inversat prin spiritualitate, care este 
o dezvăţare de obişnuinţele greşite. 


Autoverificarea că ai asimilat 
spiritualitatea este să-ţi învingi frica 
în faţa morţii. 


Spiritualitatea se adresează 
cât mai multor oameni, având 
variate forme culturale. 


Spiritualitatea este 
compasiunea divină pentru ego-ul 
nefericit. li spune „Urmează 
această cale spirituală şi vei atinge 
fericirea!”. Cât timp ego-ul va urma 
calea, îşi va păstra speranţa de mai 
bine. Speranţa va înlocui în 
imaginaţie fericirea încă negăsită. 


Spiritualitatea este pentru cel 
care simte nevoia de a căuta un 
adevăr mai presus de eul său 
uman. 


Spiritualitatea spune că 
Creatorul este iubire, iar noi, ca 
creaturi ale Sale putem deveni şi 


Toată lumea face Voia Divină. 
Numai ego-ul crede că urmează 
propria-i voinţă. lar senzaţia de liber- 
arbitru vine la pachet cu suferinţa. 


Ego-ul exprimă frica de viaţă, ce 
apare din senzaţia de separare, 
provocată chiar de Divin. Nimeni, cu 
excepţia Divinităţii, nu poate elimina 
acest „eu”. Spiritualitatea poate doar 
ameliora simptomele egotice. 


Iluminatul deja a murit, aşa că nu 
mai are cine şi ce să verifice. El poate 
avea orice emoție umană, inclusiv 
frica. Dar le vede pe toate că sunt 
trecătoare. 


Nondualismul se adresează 
puţinor oameni, numai celor atraşi 
automat. Nu are o formă certă. Dacă 
totuşi capătă formalism şi o învăţătură, 
intră în categoria hibridă de 
„Spiritualitate nondualistă”. 


Nondualismul este înţelepciunea 
care caută doar adevărul, oricât de dur 
pare el. O faţetă a adevărului este că 
ego-ul nu are cum fi vreodată fericit. 
Imaginarea fericirii nu este adevărata 
fericire. Fericirea vine doar în lipsa 
ego-ului. In schimb, urmând o cale 
spirituală, dacă ego-ul se străduieşte 
din răsputeri şi tot nu ajunge la raiul 
promis, va primi o palmă: „Eu sunt de 
vină. Nu m-am străduit suficient!”. 
Compasiunea se transformă în culpă şi 
nefericire. 


Nondualitatea este pentru cel care 
a obosit de atâta căutare spirituală în 
van şi simte nevoia de odihnă. 


Nondualitatea spune că nu există 
decât iubire necondiționată, o iubire 
care iubeşte tot ce există, fără excepții. 

noi la fel de plini de iubire. Totul este iubire care înoată în iubire, 
deja. Dar nu este o iubire ce poate fi 
înţeleasă sau acceptată de ego, fiindcă 
include totul, chiar şi răul. A îndemna 
pe cineva să iubească necondiţionat 
este o glumă, căci dacă încă mai există 
acolo un „cineva”, nu va putea exista 
necondiţionalitate. 


Deocamdată, în lumea profund dualistă în care trăim, unde ego-ul 
este la conducere, nondualitatea este privită ca o ciudăţenie, în cel mai 
bun caz. Dacă şi aceste scrieri ţi se par ciudate, stai să vezi cum o să fie 
când te vei trezi spiritual! Îţi vei da seama că tot ce credeai despre lume şi 
viaţă a fost fals! Atunci, da, şoc! Aceasta-i doar un preambul, o mică 
încălzire. 

Cei care îndrăznesc să-şi expună public viziunea mistică riscă 
respingerea socială sau batjocura. În ideologia marxistă, „misticismul” 
este sinonim cu absurdul şi nebunia crasă. Este nevoie, în mod clar, de o 
sporire a numărului misticilor, pentru a „normaliza” nondualismul, a-l 
scoate de la periferia spiritualităţii, unde stă de veacuri, sau chiar din 
patologia psihiatrică. Va fi nevoie de o „masă critică” pentru ca să devină 
o spiritualitate acceptabilă. Acela va fi semnul că Apocalipsa se termină. 
Dacă ne-am lua după Biblie, atunci trebuie să se ajungă la un număr 
critic de 144000 de „aleşi”, adică „iluminaţi” pe tot globul. 

Ne aflăm abia la începutul sfârşitului şi nimeni nu ştie cât va mai 
dura. Pentru unii dintre noi, totul se poate sfârşi chiar acum. Iluminarea 
înseamnă sfârşitul timpului, moartea morţii... 


Reconcilierea spiritualism-nondualitate 


După ce am expus diferenţele ireconciliabile dintre spiritualism şi 
nondualism, în cele ce urmează voi încerca imposibilul: să le conciliez! 
De ce fac asta? Poate pentru că sunt atras în mod egal de ambele şi nu pot 
renunţa complet la una în favoarea celeilalte. 

1. Modelul spiritualist 


limita speciilor 


limita ego-ului 


3 4 5 N... 


animale ! oameni Divinitate 

Fig.1 Modelul spiritualist 


Graficul din fig.1 se pretează pentru a exemplifica atât evoluţia 
generală a omenirii, cât şi evoluţia unui suflet (spirit) individual. Fiecare 
vârf al sinusoidei simbolizează ego-ul într-o anumită fază maximă de 
evoluţie a unui corp-minte. 

Din perspectiva evoluţiei speciilor, întâi apar animalele (fără ego), 
apoi oamenii (cu ego). Mai sus de limita ego-ului trec fiinţele care capătă 
un ego, o conştiinţă de sine, care devin „persoane” -— iar aceştia sunt 
humanoizii. 

Din perspectiva evoluţiei unui singur corp-minte, vârfurile 
sinusoidei din fig.1 sunt marile etape de dezvoltare: fetus, bebeluş, copil, 
tânăr, matur, bătrân. 

Din perspectiva spiritualistă, sinusoida este continuă, pentru că 
sufletul trece dintr-un stadiu evolutiv în următorul. În acest caz, vârfurile 
(numerotate de la 1 la n) marchează trecerea unor secole, în care au loc 
mai multe încarnări şi dezîncarnări succesive. Nu există moarte, ci 
conştiinţa individuală se continuă în diverse forme sau corpuri-minte, pe 
care le îmbracă şi le dezbracă precum nişte haine. 


MODELUL SPIRITUALIST actual afirmă urmatoarele: 

- Sufletul sau conştiinţa individuală trece dintr-un corp-minte în 
altul, conform unei evoluţii condiţionate de karma şi dharma proprie. 
Toate experienţele din încarnări se acumulează în conştiinţă, şi ele 
produc evoluţia, dezvoltând intelectul, afectivitatea şi alte calităţi psihice. 
Graficul prezintă această evoluţie a conştiinţei individuale prin 

îngroşarea treptată a curbei de la o etapă la următoarea. Îngroşarea 
simbolizează totodată şi creşterea abilităţilor corpului-minte. 

- Evoluţia sufletului a început cu mult timp în urmă, îmbrăcând întâi 
forma unor minerale, apoi plante, apoi animale (etapele 1, 2) şi, în final, 
forma umană (etapele 3, 4, 5...n). 

- În stadiul uman, fundamentală este existenţa ego-ului. El apăruse 
deja, într-o formă rudimentară, la câteva specii de animale superioare, 
cum sunt maimuţele, delfinii, elefanții ş.a. (etapa 2). Dar abia cu 
încarnarea într-un corp-minte humanoid, ego-ul se poate dezvolta şi 
manifesta plenar. 

- Definim ego-ul ca simpla senzaţie de „eu” sau simţul eului sau 
conştiinţa de sine. În mod practic, ego-ul variază nu doar de la o etapă 
evolutivă la alta, ci chiar şi în timpul zilei, de la o oră la alta. Când omul 
este relaxat şi calm, cu nevoile împlinite şi problemele rezolvate, ego-ul 
se diminuează. Tendinţa este inversă în situaţia când se simte tensionat, 
stresat. Atunci ego-ul este declanşat la maximum, fiind convins că el este 
singurul responsabil pentru supravieţuire. 

Ego-ul se manifestă printr-o ruminaţie a gândurilor şi pălăvrăgeală 
interioară despre propria persoană. Dar poate dispărea complet pe 
parcursul unor activităţi foarte atractive, care ne absorb toată atenţia şi 
ne fac să uităm de noi înşine. 

Pe linia următoarelor informaţii, citiţi şi capitolul 3b) intitulat “Etapele 


evoluţiei sufletului”, din cartea “Ciclurile sufletului”, dictată de spiritul lui 
Isus mediumului Gina Lake. 


- În etapa 3, sufletul este tânăr şi învaţă primele lecţii ale ego-ului: 
Poate fi asemănat cu copilăria, când sufletul învaţă să devină om. 

- În etapa 4, sufletul a ajuns la maturitate şi îşi manifestă voinţa 
individuală cu toată fermitatea: Poate fi asemănat cu vârsta tinereţii, 
când omul este pasionat, nerăbdător, încrezător în steaua sa norocoasă. 

- În etapa 5, sufletul este bătrân, prezenţa ego-ului îl deranjează, 
fiindcă îl împiedică să simtă vibraţiile rafinate ce aduc fericirea autentică. 
Teoretic, apare la vârsta bătrâneţii, a înţelepciunii, dar nu este 
obligatoriu. Înţelepciunea înseamnă inteligenţă, dar fără ego. 

În fig.1, se observă că intensitatea egotică scade în etapa 5 faţă de cea 
anterioară. Aceasta este faza în care spiritualitatea devine tot mai 
atractivă pentru om, care doreşte să îşi dezvolte calităţile superioare: 


2 www.spiritus.ro RAZVAN Leristos+gina-ciclurile.sufletului3b.htm 

- Tendinţa de diminuare a ego-ului continuă cu fiecare nou corp- 
minte în care sufletul se încarnează (etapele „n...”), deoarece, în mod 
natural, sporeşte energia iubirii. 

În fig.1 evoluţia urmează o tendinţă asimptotică de a atinge limita 
inferioară a ego-ului, care se spune că ar însemna unirea cu Dumnezeu. 
Dumnezeu este considerat un fel de Conştiinţă de sine care înglobează tot 
universul, adică un fel de Ego cosmic. 

Nu se pune în niciun moment problema să se renunţe la conştiinţa 
de sine sau ego sau simţul eului. Ego-ul este considerat o achiziţie 
evolutivă definitivă şi revoluţionară, fără de care ar dispărea însăşi 
noţiunea de om. Se încearcă doar diminuarea sa şi dezvoltarea calităţilor 
superioare, prin diverse practici spirituale. 

- Am reprezentat Divinitatea ca o linie în partea de jos a graficului, 
simbolizând astfel că sufletul îl simte pe Dumnezeu separat, deşi tânjeşte 
să se unească cu El. Culoarea liniei este gri, pentru că Dumnezeu pare 
ireal, de neatins, mai degrabă un ideal, o iluzie, decât ceva real şi 
palpabil. («Vreau să te pipăi şi să urlu: „Este!”», scria poetul Tudor 
Arghezi în „Psalm 6”)>3 

Aspectul contradictoriu al acestei aspirații este că sufletul nu vrea şi 
nici nu poate să renunţe la individualitatea sa, la ego. În fig.1, linia ego- 
ului şi linia Divinităţii rămân paralele şi nu se pot intersecta niciodată. 
Distanţa dintre ele este chiar ego-ul. Acest paradox este rezolvat de 
modelul nondualist, prezentat mai jos. 


23 http://www.romanianvoice.com/poezii/poezii/psalm6.php 

2. Modelul nondualist 


graniţa ego-ului î 


Vid 
creator 


divin om animal  omcuego 
fără iluzoriu 
ego 


Fig.2 Modelul nondualist 


MODELUL NONDUALIST are cu totul alte teze: 

- Iluminatul sau cel trezit spiritual priveşte din perspectiva 
Divinităţii sau a Vidului creator, pentru că i-a dispărut ego-ul (omul fără 
ego, din fig.2). Mai mult, el vede că niciun corp-minte nu are ego, care 
este iluzoriu. 

- Ego-ul este o iluzie dublă, o iluzie totală. Prima iluzie, aparent 
reală, este lumea şi corpurile-minte. Dar şi aceasta este un vis al Vidului 
creator. Din acest motiv, am reprezentat în fig.2 Divinitatea cu albastru 
(realitate), corpurile-minte cu culoarea gri (aparent reale), iar ego-ul, cu 
o linie punctată gri (total ireal). 

- Toate corpurile-minte (de animale, ca şi de oameni) se descurcă în 
viaţă fără simţul eului, sub impulsul direct al Vidului creator. Totul se 
petrece de la sine, aşa cum funcţionează singur organismul nostru, fără 
să-i dictăm noi fiecărei celule ce şi cum să facă. 

- Corpurile-minte răsar direct din Vidul creator (colorat cu albastru), 
nu sunt urmarea vreunei evoluţii a sufletului. Nu există aşa ceva precum 
sufletul sau conştiinţa individuală. Minţii cu ego, corpurile îi par 
separate, deşi, în realitate, ele fac parte din aceeaşi Fiinţă divină unică 
(de aici şi cuvântul non-dualitate). Deci nu există separare, nu există 
spaţiu, decât în mod aparent. Tot ce percepem şi atingem este acelaşi 
Dumnezeu. 

- Pentru că în Divinitate nu există timp, se afirmă că nu există nici 
evoluţie sau cauzalitate. Acestea ar fi doar nişte iluzii ale minţii. 

Mintea este un instrument destinat să caute mereu sensuri. De pildă, 
dacă vede trei puncte separate, mintea le va conecta virtual şi va vedea 
acolo un triunghi. Trei puncte disparate au devenit o figură geometrică, 
au căpătat un sens, prin aportul minţii. 

Tendinţa permanentă a minţii de a găsi sensuri şi interpretări chiar 
şi acolo unde ele nu există este obstacolul major pentru care ea nu 
reuşeşte să privească realitatea aşa cum e, fără a-i conferi semnificaţii 
suplimentare şi imaginare. Printre alte efecte, iluminarea ţine mintea sub 
control, limitându-i puterea de a ne fermeca prin diverse poveşti despre 
realitate. 

- Mintea individuală nu există, ci este doar o curgere de gânduri sub 
forma „gândirii” proprii, venite din Vidul creator. 

Cele două modele de mai sus nu se pot concilia total, dar putem 
păstra anumite elemente preţioase şi compatibile din amândouă. 


3. Modelul mixt, spiritualist-nondualist 


limita 
ego-ului 


| 
A | ——. . i y 
animale | oameni în dimensiunea terestră 
| 


Fig.3 Modelul combinat, spiritualist-nondualist 


Iată diferenţele şi modificările introduse în modelul mixt: 

- În decursul evoluţiei umane, apare posibilitatea iluminării sau 
trezirii spirituale, când se pierde ego-ul. Fiinţa umană continuă să 
trăiască ca înainte la exterior, dar este complet schimbată la interior. 
Centrul său de greutate nu mai este ego-ul, ci Vidul creator (adică, lipsa 
oricărui centru), de unde transmite direct impresii minţii omeneşti, care 
îi devine total supusă. 

- Există un proces de evoluţie naturală al corpurilor-minte (lanţul 
încarnărilor), dar ea nu depinde de o conştiinţă individuală sau suflet 
care să păstreze amintirea experienţelor şi a karmei. Toată memoria 
individuală se păstrează în Divinitate sau Spirit. Coerenţa personajului 
este asigurată de Spirit, nu de suflet sau conştiinţa individuală (egotică). 

În consecinţă, în fig.3, Spiritul este colorat simbolic în albastru şi 
reprezintă realitatea divină, iar corpurile-minte sunt colorate în gri, fiind 
doar nişte iluzii trecătoare. Firul de legătură al evoluţiei este chiar 
Spiritul, care se îmbogăţeşte în experienţe (se îngroaşă, în fig.3). 

- În fig.4, am reprezentat trei memorii de evoluţie individuală, adică 
trei Spirite. Fiecare Spirit este o porţiune din Divinitate destinată 
supravegherii şi păstrării amintirilor din toate încarnările unui „suflet”. 
În final, nu rămâne decât amintirea experienţelor, arhivate în Spirit, 
singura realitate eternă. 

Fireşte, după cum există memorii divine individuale, există şi 
memorii colective, familiale, de neam, de nivelul speciei etc. Toate aceste 
memorii se numesc Akasha, în tradiţia indiană. Am putea spune că 
Akasha este „localizată” în chiar sânul Divinităţii. 

De fapt, conform nondualismului, tot ce există manifestat, creat, este 
însăşi Divinitatea. Iar natura Ei primordială este vidul, nimicul. 


“Divinitate 
ÎI | Spirit 42 


/ Spirit 43 


Spirit 41 


Fig.4 Spiritele divine sunt fire de memorie individuală 


Identitatea nu ne este dată de corpul-minte muritor, dar nici de 
suflet, care este un simplu concept. Ci identitatea ne este dată de Spirit 
(Atman), care este o rază din lumina divină sau o dâră pe imaculata sferă 
(Brahman), dacă acceptaţi aceste metafore. Deşi avem o identitate 

aparent diferită de a oricărei alte entităţi, adevărul este că nu există decât 
Divinul, deci identitățile sunt un joc al Divinului cu EI însuşi. 

Putem extinde explicaţiile cu ajutorul modelului celor 5 koshas 
(învelişuri energetice). Spiritul este ultimul înveliş, anandamayakosha 
sau cauzalul. El „înveleşte” celelalte haine mai grosiere (mental, astral, 
eteric şi fizic). Spiritul este „cauza” celorlalte învelişuri inferioare, care 
creează varietatea Vieţii. Pe de altă parte, Spiritul nu este creat, nu are 
nicio cauză exterioară, ci el este cauza apariţiei spaţiului-timpului şi a 
legii cauzalităţii. „Lumea cauzală” este un fel de oglindă holografică a 
Absolutului Brahman. Absolutul este unitar, dar când se priveşte în 
această oglindă pare a fi multiplu. Fiecare clonă a Sa este un Spirit- 
Atman. Este precum într-un labirint de oglinzi, unde te vezi în multiple 
ipostaze, deşi eşti unul singur. Brahman şi Atman sunt cele două feţe ale 
aceleiaşi monede. 

Budismul se confruntă cu aceeaşi dilemă: „Cine sau ce se 
reîncarnează, dacă nu există un sine? (anatta)”. În general, textele spun 
că cea care se continuă este „Conştiinţa”, dar definiţia conştiinţei este 
foarte vagă. În mod automat, identificăm Conştiinţa cu conştiinţa de sine 
sau eul, aşa că confuzia este totală. 

Am putea spune că Spiritul divin este cel care se încarnează, dar nici 
asta n-ar fi corect. Deşi Spiritul determină apariţia unui lanţ de corpuri- 
minte de-a lungul timpului, El nu se „încarnează”, pentru că orice este 
creat este iluzoriu, nu are substanţă, nu are „carne”, din perspectiva 
Creatorului. 

Şi invers, Spiritul are natura Vidului, deci nici El nu are consistenţă 
materială, este absolut impreceptibil pentru simţuri, din perspectiva 
Creaţiei. 

- Spiritul nu evoluează, căci face parte din Divinitate, fiind acel fir de 
memorie individuală. Evoluţia se referă numai la calitatea corpurilor- 
minte care se vor încarna succesiv pe acest fir evolutiv. 


Moartea fizică nu aduce automat iluminarea 


Conform modelului spiritualist, la moarte, „sufletul” poate trece 
dincolo, în lumea astrală, fără a fi fost iluminat. În acest caz, el are 
impresia că există în continuare (deşi nu a fost niciodată real). Lumea 
astrală (cu forme) este la fel de iluzorie ca lumea fizică. Chiar şi lumea 
mentală (fără forme) poate păstra aceeaşi iluzie a separării, dar mult mai 
rafinată. 


RĂZVAN-ALEXANDRU PETRE - Eseuri pe teme spirituale 2022 pag. 244 


Am pus „sufletul” între ghilimele, pentru că este un concept familiar 
şi cu care putem explica pe înţelesul minţii nişte fenomene abstracte. 
Dar, aşa cum am spus mai sus, nu există niciun suflet, ci Spiritul asigură 
coerenţa personajului, precum şi înlănţuirea karmică. „Sufletul” este 
doar modul cum eul traduce ideea de Spirit pe înţelesul său, bazat pe 
separare. 

Spiritul este numit şi Conştiinţa universală — însă este imposibil de 
definit clar. Oricum, dacă simţi că ai o conştiinţă individuală (adică, un 
„suflet”), e semnul că acolo încă se manifestă un ego. Nici măcar senzaţia 
de martor detaşat, prescrisă de unele învățături nondualiste, nu este acea 
Conştiinţă ideală. Eul are multe straturi, care se desprind rând pe rând, 
până rămâne nimicul. Ei bine, abia acel Nimic este Conştiinţa universală. 

Revenind la subiect, „sufletele” neiluminate îşi vor continua evoluţia 
în lumi superioare ca vibraţie, chiar dacă nu au ajuns la iluminare. 
Iluminarea nu e o condiţie necesară. E suficientă o rafinare a ego-ului 
pentru ca sufletul să nu se mai întoarcă pe Pământ. Scăparea de lanţul 
reîncarnărilor terestre nu e adevărata eliberare. Căci ego-ul rafinat va fi 
captiv în continuare într-o iluzie mai fină, tot sperând că va ajunge la 
„unirea cu Dumnezeu” cândva, într-un viitor aruncat la nesfârşit, peste 
eoni de timp. Vezi fig.5 


limita 
ego-uluii 
să 


h | A . . us .. . . . . 
animale | oameni în dimensiunea terestră fiinţe din alte dimensiuni 
Il 


Fig.5 După părăsirea planului terestru, evoluţia continuă în alte dimensiuni, 
conform modelului spiritualist 


Evoluţia după iluminare 


Ne putem întreba cum evoluează „sufletul” după iluminare: se va 
mai reîncarna pe Pământ? Sau îşi va continua evoluţia în alte dimensiuni 
superioare, îmbrăcând corpuri de lumină? Sau iluminarea marchează 
punctul terminus al evoluţiei? 

Unii căutători spirituali au parte de experienţe de expansiune a 
conştiinţei, extaz beatific, transcenderea limitelor umane. Ele sunt 
trecătoare şi chiar în miezul lor există un „eu” căruia i se întâmplă acea 
experienţă divină. Ego-ul crede că „el” are acea experienţă şi i se pare că 
astfel s-a mai apropiat un pic de Divinitate, sperând că, după câteva alte 
astfel de experienţe, se va reuni definitiv cu Dumnezeu, dar nepierzându- 
şi individualitatea. Desigur, este o speranţă deşartă. De ce? 

În primul rând, ego-ul este o iluzie, care nu poate deveni niciodată 
realitate. În al doilea rând, nu a existat niciodată vreo separare, ci însăşi 
ego-ul era senzaţia de separare, de invidid sau persoană. Deci când 
dispare ego-ul, devine evident că nu a existat niciodată vreo separare, aşa 
că procesul de reunire era o idee falsă din start. Tocmai acea idee 
menținea separarea. Uimitoare iluzie, nu-i aşa?! 

În orice caz, în situaţia când ego-ul dispare, putem admite că 
evoluţia continuă pentru corpul-minte chiar şi după iluminare. De ce n- 
ar fi aşa, din moment ce, chiar şi până la iluminare, dezvoltarea 
personalităţii s-a petrecut fără a exista un ego real?! Deci nu ego-ul a fost 
factorul decisiv pentru dezvoltarea personalităţii. Cu alte cuvinte, poate 
exista o perfecţionare psihologică chiar şi în lipsa ego-ului, până în 
ultima zi de viaţă a corpului. 

Chiar şi teoria indiană a karmei menţionează, în acelaşi sens, că 
iluminarea nu anulează decât acea parte a karmei care încă nu a dat 
roade. În schimb, prarabdha karma, adică acea karmă ce a început să se 
manifeste în această viaţă, îşi va continua efectele până la moartea 
corpului. 

Revenind la tema acestui capitol, să trecem în revistă variantele 
posibile după ce corpul iluminatului va muri. 


Varianta A 


După decesul iluminatului, va continua procesul reîncarnărilor în 
planul fizic sau întruparea într-o serie de corpuri astrale, mentale 
ş.a.m.d., adică în alte fiinţe non-terestre, din dimensiuni mai rafinate ca 
vibraţie. Acestea vor avea corpuri tot mai elevate şi mai puternice. În asta 
ar consta evoluţia pe termen lung după iluminare: în perceperea tot mai 
în detaliu a iluziei cosmice şi în puterea de a o manipula (puteri 
demiurgice). 

graniţa ego-ului 


Vid 
creator 


divin iluminare corp-minte 
fără ego după 
Var. A iluminare 


Conştiinţa de sine sau ego-ul nu este necesar continuării vieţii în alte 
dimensiuni vibratorii superioare. Rolul său s-a redus la oferirea unor 
lecţii la şcoala terestră. Modelul spiritualist este creat de o minte cu ego, 
care nu-şi închipuie viaţa fără conştiinţă de sine. 

În figura A, corpurile tind să se apropie de Spiritul divin din punctul 
de vedere al capacităţilor energetice, dar procesul este infinit de lung, pe 
durata a eoni de timp. Totuşi, unirea cu Dumnezeu sau Vidul creator a 
fost deja realizată prin iluminare şi nu se mai pierde (existenţa sub 
graniţa roşie a ego-ului). În fiecare nou corp-minte, iluminarea reapare 
din ce în ce mai uşor sau este deja prezentă nativ. 


Grade de ego 


Ar fi, poate, mai corect să vorbim de o variaţie a ego-ului, nu de nişte 
valori fixe. L-am figurat ca o curbă, ceea ce ne ajută să definim nişte 
„grade de ego”. Prin urmare, limita roşie a ego-ului doar ne ajută să 
explicăm simplu un fenomen mai complex. Chiar şi după iluminare, 
continuă să existe nişte rudimente de ego, care ne ajută să ne descurcăm 
în viaţă. Eul are nenumărate straturi, care se decojesc treptat. 

Totuşi, acea limită roşie stabileşte o graniţă sub care ego-ul nu mai 
are puterea dinainte într-un mod drastic. Peste realitatea simplă, ego-ul 
aşază nişte credinţe ferme care îi conferă realităţii nişte aparent noi 
calități. După detronarea ego-ului, realitatea devine mai simplă, ceea ce 
unora s-ar putea să nu le placă, fiindcă lipseşte excitaţia nervoasă. De aici 
şi zicala, născocită de ego, că „raiul e plictisitor”. Sau corolarul ei: „fetele 
bune ajung în Rai, iar fetele rele ajung unde vor”. O 

Filtrul egotic provoacă nişte reacţii afective mai de lungă durată. Şi 
omul iluminat are parte de emoţii de scurtă durată, însă la omul 
neiluminat emoţiile durează mai mult, din cauza  ego-ului, 
transformându-se în sentimente durabile. Iluminatul trăieşte intens 
clipa, prin urmare, însăşi ideea de „sentiment durabil” devine cu totul 
absurdă. EI îşi păstrează nişte trăsături generale de caracter, schela 
personalităţii, dar oricând ne poate lua prin surprindere cu ceva, fiindcă 
nu mai este deloc rigid psihic, ci pluteşte cu fluxul vieţii, fără o voinţă 
individuală şablonardă. 

Omul iluminat are şi el diverse gânduri, dar nu crede în ele, pe când 
omul neiluminat transformă gândurile în poveşti, care devin tot mai 
elaborate şi mai solidificate, pe măsură ce li se dă atenţie. Inclusiv acest 
articol este un set de gânduri filosofice care nu ar fi fost posibile în lipsa 
unui ego care să le producă şi un ego care să le recepţioneze ca valabile. 
Poate că cineva fără ego nu le-ar găsi interesante, ca, de altfel, nicio altă 
poveste sau filosofie sau credinţă sau paradigmă. 


Un bun filosof este un bun povestitor 


L-am întrebat odată pe nondualistul radical Jim Newman dacă nu 
cumva ego-ul are rolul important să ne izoleze de Sursa Divină, ca să 
putem experimenta lucruri noi. Căci altfel, Fa cunoaşte deja totul. 
Răspunsul mi-a secerat tot elanul filosofic: „That's a total fairytale! (Ăsta- 
i un basm pentru copii)”. A fost prima şi ultima dată când l-am întrebat 
ceva pe Jim „terminatorul”. O 

Cred că voia să spună că ego-ul nu are niciun scop, la fel cum nici 
mirajele din deşert nu au niciun scop, adică nu-şi propun în mod expres 
să-l păcălească pe călătorul însetat. Ba mai mult, viaţa poate fi la fel de 
interesantă şi fără ego, fiind condusă direct de Spiritul nondual. 

Ken Wilber spunea că un filosof bun se distinge prin faptul că este 
un foarte bun povestitor. La fel, orice psiholog influent trebuie să fie un 
foarte bun povestitor. Singurul premiu pe care l-a primit vreodată 
Sigmund Freud a fost unul literar. Orice sistem de gândire este doar o 
poveste ceva mai convingătoare şi mai bine structurată. E o poveste de 
tip non-ficțiune, adică un fel de docu-dramă. 

De fapt, orice religie este o colecţie de poveşti frumoase -— iar asta-i 
valabil şi pentru învăţăturile spirituale. Unele mai şi împrumută poveşti 
de la alte religii. De pildă, Vechiul Testament a preluat de la sumerieni 
cartea Genezei. Iar Noul Testament a preluat de la egipteni alegoria 
concepţiei imaculate (mama Isis, duhul Osiris şi copilul Horus). 

De aceea, nici nu este important dacă religiile sau filosofiile nu se 
înţeleg, asupra scenariilor. Oricum, sunt nişte poveşti, destinate să placă 
la un anumit public. Similar, nu toţi spectatorii apreciază toate 
spectacolele de teatru sau film. Problema este când omul confundă 
povestea dragă lui cu realitatea. De aici au început multe războaie... 


Scopul apariţiei ego-ului 

După iluminare, trăsăturile de personalitate nu dispar, dar devin 
mai armonioase, prin asta înțelegând că nu mai sunt la fel de rigide, se 
adaptează la context. Omul cu un „ego puternic” se distinge tocmai 
printr-o certă rigiditate a acestor trăsături, nu-l poţi scoate dintr-ale lui, 
cum se spune. Diminuarea ego-ului înseamnă o mai redusă fixitate. 

Am putea presupune (în ciuda lui Jim! O) că ego-ul a apărut ca să 
provoace dezvoltarea acestor trăsături şi ego-ul dispare pentru ca ele să 
se manifeste doar când şi cum se potriveşte situaţiei. „Sufletele tinere” nu 
au încă dezvoltate nişte trăsături ferme de personalitate şi, de aceea, li se 
dă un ego. La început, funcţionează doar pe baza unei minime 
programări prestabilite. După o perioadă de evoluţie în care sufletul a 
trecut prin tot felul de ipostaze şi provocări, şi-a dezvoltat setul minim de 
trăsături proprii. 

Acum vine momentul ca ego-ul să se retragă în fundal, pentru că 
rolul său a apus. În noua etapă, fiinţa se va manifesta în mod armonios, 
adaptat, şi ar fi contraproductiv să aibă o „personalitate puternică”, adică 
rigidă. Se spune că omul iluminat este plin de surprize, fiindcă nu ştii 
niciodată cum va reacţiona. El acţionează intuitiv, la comanda Spiritului. 
Dar, în prealabil, a trebuit să-şi creeze mijloacele de reacţie, iar pentru 
asta a fost nevoie de ego. Menţionez că toată această naraţiune are sens 
numai în paradigma spiritualistă. 


Varianta B 


După moartea iluminatului, va continua procesul reîncarnărilor în 
planul fizic sau întruparea într-o serie de corpuri energetice, dar care nu 
vor fi neapărat însoţite de iluminare. Evoluţia va continua la nivelul 
formelor, dar nu va ţine cont de realizarea anterioară a iluminării. În 
acest fel, experienţele acumulate de „suflet” vor continua să fie 
fructificate în noi şi noi fiinţe, timp de eoni. 

graniţa ego-ului 


Vid 
creator 


divin iluminare corp-minte 
cu ego după 


Var. B iluminare 


Mai poate apărea, desigur, pierderea ego-ului şi în alte vieţi, dar în 
mod ocazional. Deci iluminarea nu are vreun rol în oprirea lanţului 
reîncarnărilor sau în reîncarnarea într-o ființă mai specială, mai trezită. 

Este o afirmaţie total opusă învățăturilor budiste, care spun că 
singura amintire care se păstrează de la o încarnare la alta este tocmai 
înțelepciunea (vidul) şi iubirea (plenitudinea) generate de iluminare, care 
definesc un Buddha, o fiinţă trezită definitiv. 

Iluminarea — moartea ego-ului, a senzaţiei de separare — poate 
apărea la orice nivel, în orice dimensiune, dar nu este obligatorie. Chiar şi 
în tărâmul angelic, unele fiinţe sunt iluminate, iar altele nu. 

Opinia mea faţă de varianta B este următoarea: Ea este 
convergentă cu ideea antică de metamorfoză, conform căreia sufletul 
uman se poate reîncarna în orice animal, nepăstrând nimic din 
acumulările evolutive. Însă induce ideea de lipsă de organizare a Iluziei 
cosmice. 

Dar asta ar contrazice constatarea ştiinţifică a evoluţiei speciilor de 
organisme terestre. Or, dacă, conform postulatelor hermetice, există o 
corespondenţă între toate planurile vibratorii, atunci legea evoluţiei ar 
trebui să fie prezentă şi în dimensiunile superioare, spirituale. Cu alte 
cuvinte, nu poate exista o evoluţie fizică dacă n-ar exista şi o evoluţie 
spirituală. 

Varianta C 


granița ego-ului 


Vid X 
creator 


divin iluminare Niciun 
corp-minte 


Var. C dupa 


iluminare 


Iluminarea este o moarte psihologică înainte de moartea corpului- 
minte. După decesul trupului, unii nondualişti cred că nu vor mai 
continua voiajul prin iluzia cosmică. Karma şi reîncarnarea sunt nişte 
concepte fără obiect, în opinia lor, fiindcă se bazează pe timp, care nu 
există. Iar acest lucru este valabil pentru toată lumea, nu doar pentru ei, 
cei iluminaţi. 

A spune că evoluţia încetează brusc sau că nici nu există evoluţie 
contrazice tot ce am scris până acum, ca şi obişnuinţele noastre de 
gândire. Totuşi, vom lua în calcul şi această variantă, cu precauţie. 

Deci, pentru uz teoretic, să luăm ca sigură varianta C, anume că — 
doar pentru omul iluminat — moartea corpului-minte nu va mai fi urmată 
de nicio continuare în lumea astrală şi nici în alte lumi superioare. Adică 
Spiritul îşi va fi încheiat activitatea, nu va mai genera alte corpuri-minte 
şi nici corpuri de lumină. Se va termina nu numai lanţul reîncarnărilor 
fizice, ci şi lanţul evoluţiei nesfârşite către Dumnezeu, care e tot o 
înlănţuire. Aceasta este eliberarea, eliberarea de orice înlănţuire, 
eliberarea de iluzia manifestării. 

Prin urmare, îngerii sau alte fiinţe imateriale nu sunt superioare 
pământenilor, căci sunt la fel de prinse în iluzie, dar pe altă frecvenţă. 
Diferenţa ar fi că ele conştientizează asta, la fel cum şi voi, cititorii 
acestor rânduri acceptaţi intelectual acest adevăr, fără a-l trăi direct. 

Totuşi, se poate întâmpla ca un avatar sau boddhisattva să se 
încarneze pe Pământ, ca mesager divin. EI este generat de un Spirit care 

s-a eliberat de orice înlănţuire. Iată deci că nu există nicio diferenţă între 
samsara şi nirvana, adică eliberarea de iluzie nu este „superioară” iluziei. 

Nondualiştii spun că creaţia iluzorie, sau Tot-ce-există, este cealaltă 
față a monezii, prima faţetă fiind Nimicul. Nimicul însuşi apare ca 
Existenţa, cele două nu sunt separate. Asta înseamnă non-dualitate. 

Adyashanti: «Liniştea este sursa sunetului. Este partenera sunetului. Nu 
există sunet fără linişte. Nu există linişte fără sunet. Orice sunet apare într-un 
spaţiu al liniştii. Dacă n-ar exista liniştea, n-am putea auzi niciun sunet.» 
(sursa?) 

Opinia mea faţă de varianta C este următoarea: A crede că există o 
iluzie favorizată în raport cu celelalte iluzii ar fi o altă iluzie. Dacă 
admitem că samsara este totuna cu nirvana, ar fi complet absurd să 
suprimăm samsara ca să rămânem doar cu nirvana. Nu există niciun 
motiv pentru care apare „sufletul”, deci nu există niciun motiv pentru 
care să dispară din iluzoria lume. „Sufletul” este, cert, o iluzie, dar nu 
poate căpăta un privilegiu ontologic faţă de alte aparenţe, fiindcă nu are 
niciun merit faţă de nimic altceva. Prin urmare, este perfect logic să-şi 
păstreze aparenta existenţă, desigur, rafinată de aparenta evoluţie. 


Ego și liber-arbitru 


Ego-ul este o iluzie adăugată la corpul-minte, care creează un întreg 
univers de gânduri şi emoţii, suplimentare faţă de cele naturale. Ego-ul 
nu are nicio putere reală de a modifica evenimentele exterioare. Totul 
curge de la sine. Singura „mea” posibilă alegere este să-mi controlez 
atitudinile interioare faţă de ce mi se întâmplă. Adică să fiu deschis către 
orice eveniment sau trăire prin care trec, fără să mă agăţ de ce-mi place 
sau să fug, de ce nu-mi place. 

Dar nici măcar asta nu fac „eu”, căci voinţa personală este o simplă 
iluzie. Deciziile sunt luate automat de predispoziţiile, preferinţele, 
caracteristicile personalităţii mele, toate acestea fiind deja programate 
anterior de diverşi factori sau de evenimentele trecute. Sau sunt decizii 
directe ale Spiritului, de care nu-mi dau seama că-mi sunt „impuse”. Am 
pus cuvântul între ghilimele, fiindcă este ridicol să cred că „eu” aş avea 
vreodată posibilitatea să decid altceva pe cont propriu. 

Liberul-arbitru este principala iluzie la care ţinem, fiindcă îi oferă 
ego-ului un sens de a exista. El are impresia că răspunde de 


24 https://www.facebook.com/watch?v=322920159975338 

supraviețuirea trupului, ceea ce este un fals sentiment, dar necesar 
pentru supraviețuirea ego-ului. 

Însă, chiar şi înainte de iluminare, la o sumară analiză, putem 
constata că puterea noastră de a influenţa evenimentele este foarte 
redusă. Chiar şi atunci când credem că noi am ales o anumită variantă de 
acţiune, de fapt, ea ne-a fost impusă fie de condiţionările deja achizionate 
în  corpul-minte (inconştientul), fie de Voința Spiritului 
(supraconştientul) sau Dumnezeu. 

Unele mesaje spirituale ne transmit că, uneori, apare o contradicţie 
între voinţa individuală şi Voința Divină, dar că Voința Divină prevalează 
întotdeauna în chestiunile importante, lăsându-ne privilegiul să alegem 
în chestiunile secundare. Ei bine, nici măcar în chestiunile secundare nu 
alegem noi. Cum asta? 

În fig.4 vedem că Spiritul este o parte a Divinităţii, deci acolo se 
petrece magia, amestecul celor două aparente Voinţe. Mica voinţă vine 
dintr-un rezervor de preferinţe personale deja cunoscute, care se vor 
combina cu intenţiile serioase ale Spiritului, astfel încât ne fac să credem 
că am ales total liber. Inconştientul este totuna cu 
supraconştientul. Uneori, Spiritul ne transmite ce avem în inconştient 
sub forma unor „informaţii” despre altcineva, încercând astfel, poate, să 
ne facă să analizăm cum ne fac acele informaţii să ne simţim. 

Să luăm o situaţie posibilă. Suntem puşi în situaţia de a alege să 
plecăm în străinătate, dar ezităm. Peste un an, alegem din nou şi decidem 
să plecăm peste hotare. S-ar părea că ne-am ocolit destinul pentru un an 
de zile, timp în care anumite ocazii poate că s-au risipit deja, deci, 
practic, ne-am cam ratat şansele. Ei bine, nu! Spiritul ştia că prima dată 
vom refuza, fiindcă mai trebuia să ne ardem nişte karmă sau să ne 
epuizăm nişte energii egotice. Nu a fost nicio surpriză pentru El. Şi nu am 
ratat nimic important pentru destinul nostru. Poate că am regretat 
iniţial, dar remuşcările aparţin ego-ului, care mereu se lamentează şi îşi 
face viaţa un chin, prin ruminaţii şi fantezii. 

Analizând acum pur filosofic, liberul-arbitru absolut ar presupune să 
alegem ceva la întâmplare, necondiţionat nici de factorii interni 
(predispoziţii etc.), nici de factorii externi (Dumnezeu, Spirit etc.). Dar 
ego-ul găseşte cu totul dezgustător să lase totul la întâmplare, nu asta 
înțelege el prin liber-arbitru. Ego-ului nu îi place haosul, ci vrea să poată 
alege „liber” doar din câteva alternative deja prefigurate, bine stabilite. 

Chestiunea seamănă cu tipurile de examene. Există examene orale, 
în care tragi un subiect şi trebuie să vorbeşti liber tot ce ştii, ba să mai şi 
răspunzi la întrebările profesorului. În examenele tip grilă, e suficient să 

bifezi nişte rubrici într-un chestionar. Desigur că elevii preferă al doilea 
tip, pentru că-i tracasează mai puţin şi au impresia că pot promova mai 
uşor. 

Deci ego-ul strigă că vrea libertate, dar nici prea multă, că-l sperie. 
Cam câtă? Ego-ul nu se poate decide niciodată. Iar libertatea pe care ar 
descoperi-o în iluminare este de-a dreptul înfricoşătoare. Aşa că ego-ul 
va rămâne de-a pururi un nemulțumit. Dar la un moment dat, va 
dispărea, aşa că va dispărea şi nemulţumirea, rămânând doar fericirea 
organică. 

5 august 2022 

CELE TREI ȘOCURI EXISTENŢIALE 


Cele trei pronume fundamentale E Cele trei incertitudini 
fundamentale (3 Cei trei parametri variabili ( Teorema nondualităţii 


Cele trei pronume fundamentale 


După filosoful integral Ken Wilber, la baza universului stau trei 
pronume: eu, noi şi el/ea. Este o deconstrucţie filosofică a gramaticii, cu 
un rol pur filosofic. 

I. Primul pronume este EU şi este o experienţă personală ce nu poate 
fi pusă la îndoială. 

II. Al doilea pronume ar fi „tu”, doar că tu nu exişti decât dacă te 
recunosc eu ca o fiinţă similară cu mine. Deci tu nu exişti decât în relaţie 
cu mine. Pronumele implict este NOI. 

III. Al treilea pronume este EL/EA, adică un obiect separat de mine. 
Ken Wilber îşi bifurcă aici modelul. El spune că, de obicei, privim lumea 
obiectivă ca fiind formată din multe obiecte, deci pronumele implicit ar fi 
EI/ELE. Totuşi, în ultimul secol, gândirea umană a progresat şi a 
constatat că obiectele nu există individual, ci în sisteme, mai ales ființele 
vii. De pildă, este la ordinea zilei problema ecologică, care se bazează pe 
coexistenţa, simbioza şi hrănirea reciprocă a multor fiinţe vii diverse. 
Prin urmare, orice sistem complex poate fi considerat o singură entitate, 
uzând de pronumele el/ea. 

Pe baza acestui raţionament, Ken Wilber a construit un model 
filosofic integral, constând în patru cadrane existenţiale. Cadranul 
individual interior, cadranul (I, „eu”, evoluţia psihologică), cadranul 
colectiv exterior (II, „noi”, evoluţia culturală), cadranul individual 
exterior (III sg., „el”, evoluţia organismului) şi cadranul colectiv exterior 
(III pl., „ei”, evoluţia socială). Foarte interesant! 

Upper Right 
Exterior-Individual 


Upper Left 
Interior-Individual 


(Intentional) (Behavioral) 
vision-logic 
formop [ IT 
conop 10 SFI 
i ii sa 9 9 complex neocortex 


neocortex [triune brain) 


symbols 


emotion 


limbic system 


impulse reptilian brain stem 


neural cord 


perception 


sensation neuronal organisms 


eukaryotes 


prokaryotes 


irritability 


molecules 


prehension atoms 


physical- 
pleromatic 


galaxies 

planets 
protoplasmic Gaia system 
vegetative heterotrophic ecosystems 


societies with division of labor 


uroboric groups/families 
4 


typhonic WE ITS 
archaic 8 tribes 
magic 3 foraging 9 tribal/ village 
mythic 10 horticultural 10 early state /empire 
rational agrariân Il nation/state 
centauric 12 industrial 12 planetary 
13 informational 13 


Lower Left 
Interior-Collective 
(Cultural) 


Lower Right 
Exterior-Collective 
(Social) 


În ceea ce ne priveşte, nu ne interesează bifurcația persoanei a treia 
în singural şi plural, aşa că ne vom limita la un model redus, cu numai 
trei pronume, pentru a justifica unele afirmaţii care vor urma. 


Cele trei incertitudini fundamentale 


Orice om are trei certitudini fundamentale: corpul (0), 
personalitatea (P) şi eul (E). Putem găsi o corespondenţă cu cele trei 
pronume, astfel: Corpul este, pentru mine, un obiect (III). Personalitatea 
este definită întotdeauna într-un context social, prin interacţiunea mea 
cu semenii (II). Numai eu nu am nevoie de nimic exterior pentru a mă 
convinge că exist (1). Eul este acel centru de observaţie şi centru de voinţă 
separat de restul lumii. 

Din păcate, ne putem pierde toate aceste trei certitudini — de obicei, 
pe rând şi dacă le-a sosit timpul. Iar când ne pierdem o astfel de 
certitudine esenţială, suferim un şoc existenţial. 

- Copilul mic nu ştie ce este moartea, până în clipa când se confruntă 
cu ea. La început, observă că jucăriile se strică, este o moarte a obiectelor. 
Apoi observă că animalele din jur mor. Din nefericire, unii copii au parte 
chiar de moartea unor membri ai familiei. Atunci suferă ei primul mare 
şoc existenţial, anume că trupul omenesc va muri. 

Totuşi, nici copilul şi nici adultul nu-şi poate închipui cum va fi 
propria sa moarte, care va rămâne un simplu concept teoretic, 
deocamdată. Şi, de aceea, nici nu-şi prea bate capul cu asta. 

Concepţia materialistă se bazează pe siguranţa existenţei corpului 
fizic. Ea consideră că, odată cu moartea corpului, orice experienţă 
încetează. De aceea, nici nu caută dovezi ale continuității vieţii după 
moarte. Din principiu, nu acceptă că viaţa poate exista după moarte, 
pentru că viaţa şi moartea sunt considerate noţiuni antagonice, care se 
anulează reciproc. 

- Moartea începe să fie descifrată de concepţia spiritualistă. Ea 
dovedeşte că viaţa continuă după moarte, contrar experienţei comune. 
Spiritualismul postulează existenţa sufletului sau spiritului, care nu este 
atins de moarte, fiind format dintr-o materie invizibilă, impalpabilă, 
energetică. Prin definiţie, spiritul nu poate muri, pentru că este i- 
material, or numai ce este material se degradează şi moare. Materialiştii 
răspund că sufletul sau spiritul este doar o speculație provenită din 
teama omului de moarte. 

Dacă materialismul se baza pe dovezi obiective, ştiinţifice (al treilea 
pronume, ELE, obiectele), în schimb spiritualismul se bazează pe alt tip 
de dovezi, pe mărturii sau observaţii ale unor semeni (al doilea pronume, 
NOI, oamenii). 

Pe de-o parte, există fenomenul mediumnic sau de channeling, prin 
care unii oameni devin relee sau canale de transmitere a unor mesaje 
venite din partea altor entităţi invizibile, care se declară spirite sau 
sufletele unor oameni decedați. Avem încredere în afirmaţiile lor şi nu 
le considerăm ficțiuni sau fantezii. 

Pe de altă parte, există fenomenul personalităţii multiple, în care 
prin acelaşi trup omenesc se perindă mai multe personalităţi distincte. O 
variantă a acestuia este fenomenul posedării, care nu se reduce la sfera 
religiei, ci are tot o conotaţie psihologică. Şi aici vorbim de încrederea 
în realitatea acestui fenomen. Excludem posibilitatea ca pacienţii chinuiţi 

de asemenea entităţi (poate chiar rude apropiate) să joace un teatru 
ieftin, mai ales că au totul de pierdut. 

Atunci când devenim convinşi de spiritualism, suferim al doilea 
şoc existenţial şi anume nesiguranța personalității. Deşi unele 
comunicări spiritiste ne fac oarecum pe plac, afirmând că personalitatea 
rămâne intactă după moarte, totuşi numeroase alte mesaje ne spun că nu 
este chiar aşa, ci că spiritul are o personalitate universală, compusă din 
personalităţile tuturor încarnărilor precedente. Spiritul nu este doar 
fostul om, trecut în invizibil, ci are propria viziune divină, mult 
superioară. 

Desigur că nu toţi oamenii ajung la viziunea spiritualistă. Se pare că 
este nevoie să parcurgă nişte trepte evolutive până când să fie convinşi de 
o asemenea concepţie, mai abstractă. 

- Un număr mic dintre cei aflaţi deja în etapa spiritualistă vor suferi 
al treilea mare şoc existenţial: dispariţia eu-lui sau ego-ului, cum i 
se mai spune în spiritualitate. Conform concepţiei nondualiste, eul este 
o iluzie. La fel cum spiritualismul a eliminat iluzia materialistă că viaţa se 
încheie odată cu moartea corpului, tot aşa nondualismul elimină iluzia 
spiritualistă că viaţa înseamnă senzaţia de eu sau conştiinţa de sine. 

Nondualismul nu este o simplă filosofie. El se fondează pe o trăire 
directă, numită iluminare sau trezire spirituală. Faptul că unii discută 
despre acest fenomen la modul ipotetic sau filosofic, aşa cum facem şi noi 
aici, este cu totul altceva. Nimeni nu ar discuta despre aşa ceva dacă n-ar 
fi existat deja pe lume numeroşi mistici, iluminaţi, maeştri cu mare 
prestanță morală, care au mărturisit acest adevăr. Adevărul este că „eul” 
este o simplă senzaţie, precum celelalte simţuri (văzul, auzul), şi că 
putem trăi foarte bine fără acest simţ. Ba chiar, mult mai bine. Este 
incredibil. Dar la fel de incredibil li se părea şi materialiştilor că ar putea 
exista ceva numit suflet sau spirit. 

Se pare că există o evoluţie în gândire şi simţire. Materialismul este 
o simplă credinţă empirică, bazată pe simţuri şi mai puţin pe gândire. 
Spiritualismul are o componentă de credinţă, dar pleacă de la nişte 
revelații, de la trăirile directe ale unor semeni de-ai noştri. Nondualismul 
este, în primul rând, trăire mistică, iar unii dintre discipolii unor maeştri 
spirituali o iau ca pe o credinţă spirituală. Prin urmare, constatăm o 
punere crescătoare a accentului de la credinţă la trăire directă. 

Cei trei parametri variabili 


Plecând de la cele trei certitudini, care devin pe rând incertitudini, să 
considerăm următoarea structură a omului fizic: Corp + Personalitate + 
simţul de „Eu”. Deci parametrii fundamentali sunt: C=1, P=1, E=1. 

După moarte, ce rămâne? Când sufletul ajunge în lumea astrală 
(desigur, fără Corp), Personalitatea i se purifică şi rămâne doar cu 
fragmente din ea. Conştiinţa de sine care continuă neschimbată după 
moarte este simţul de „Eu”. Parametrii sunt: C=o0, P=1p, E=1. 

Corpul fizic creşte, se dezvoltă, se degradează şi moare. 
Personalitatea umană se formează, se maturizează şi se optimizează 
mereu. Simţul Eu-lui apare pe la vârsta de un an şi jumătate şi poate 
dispare oricând în timpul vieţii (aşa numita „trezire” sau „iluminare”). 
Ulterior, Corpul îşi continuă degradarea firească. De asemenea, nu există 
niciun motiv pentru care Personalitatea unui iluminat să nu mai evolueze 
în continuare. 

Deci, în cazul iluminării, Corpul şi Personalitatea rămân intacte, dar 
dispare simţul de „Eu”. Cum s-ar spune, rămâne fără ceea ce se înţelege 
de obicei prin suflet „individual”. Parametrii sunt: C=1, P=1, E=0. 

Aceste concluzii sunt girate de cele trei concepţii esenţiale amintite: 
materialismul, spiritualismul şi nondualismul. Iată sinteza parametrilor 
în următorul tabel: 


Girant Corp Personalitate Eu 
Materialism 1 1 1 
Spiritualism O 1/2 
Nondualism 1 1 O 


Pot exista şi alte concepţii filosofice care să dea alte valori celor trei 
parametri de bază: C, P, E. 

De pildă, setul (C=o, P=o, E=1) ar fi concepţia spirituală ce 
consideră că Dumnezeu este un fel de Eu, o Conştiinţă de sine universală. 
Acest fapt este negat de iluminaţi şi mistici. Dumnezeu sau Absolutul nu 
are deloc caracteristicile unui eu, nu este personal. Dumnezeu este 
impersonal. 

Sau, setul (C=o, P=1, E=1) ar fi concepţia simplistă, conform căreia, 
după moarte, sufletul decedatului rămâne cu aceeaşi personalitate. 

Există concepţii chiar şi mai primitive, care afirmă că după moarte, 
inclusiv corpul rămâne acelaşi şi va învia cândva în aceeaşi formă, dar 
purificat. Acest ar corespunde cu setul de parametri (C=12, P=1, E=1). 

Teorema nondualităţii 


Dintre toate cele de mai sus, iese în evidenţă concepţia 
nondualistă, singura în care E=0. 

Conform acesteia, când omul îşi pierde simţul eului, devine limpede 
că toată mulţimea de corpuri şi personalităţi sunt nişte simple celule ale 
imensei Fiinţe universale pe care o numim Creaţie sau Natură sau 
Univers. Există o unică Fiinţă, iar noi suntem celulele Sale. Nu există mai 
mulţi, ci doar Unu. Poate că aţi mai auzit spunându-se în învăţăturile 
spirituale: „Eu sunt una cu întreaga Creaţie”. În lucrările mele, am tradus 
„Oneness”, din limba engleză, prin Unime. 

Ecuaţia care sintetizează acest adevăr ar fi: o = 1 (multitudinea este, 
de fapt, Unime). Mai mult chiar, prin această iluminare mistică se 
percepe clar că Creaţia este simultan şi Creatorul, care însă este un vid 
absolut, neantul. Creatorului i se mai spune Vidul sau „Emptiness, 
Nothingness, No-thing”. Deci Creaţia şi Creatorul sunt unul şi acelaşi. De 
aici provine afirmaţia mistică: „Eu sunt Dumnezeu”. 

Ecuația, foarte stranie şi neintuitivă, ar fi: 1 = o (totul este nimic şi 
neantul este, simultan, tot ce există aparent) 

O revelaţie a iluminării nonduale este că Creaţia nu este produsul 
Creatorului, ceea ce înseamnă că aceste denumiri sunt înşelătoare şi 
chiar incorecte! Dimpotrivă, cei doi coexistă în veşnicie, precum două 
feţe ale aceleiaşi monezi. Iată însă care este diferenţa: Creatorul este 
stabil, constant, iar Creaţia este instabilă, în continuă mişcare şi 
schimbare. De aceea, se spune că este iluzorie, în sensul că, deşi există, 
nu o putem fixa la o anumită formă, ne scapă mereu printre degete. În 
schimb, Creatorul absolut nu are nicio formă şi astfel ne putem baza ferm 
pe realitatea sa eternă şi invariabilă. 

Această realitate totală se numeşte NON-DUALITATE (în 
sanscrită, a-dvaita). Denumirea provine din faptul că realitatea creată 
este unitară — adică non-duală şi, implicit, non-multiplă. Şi putem merge 
mai departe: realitatea necreată nu este ceva, nici măcar unu, ci 
vacuitate, gol, neant. 

Iar marele paradox este că, prin iluminare, realitatea creată este 
percepută simultan cu realitatea necreată. Unii denumesc această 
realitate totală „Neverything” (totul şi nimic) sau, pur şi simplu „This” 
(tradus de mine prin Asta, cu majusculă). 

În sinteză, iată teorema Nondualităţii: 
CândE=o0 > *=1şi1=o0 


12 august 2022 

POVESTEA EU-LUI ŞI A NON-EULUI 


Naşterea Dualităţii 2 Eul şi non-eul €$8 Carenţe de limbaj 
metafizic $9 Eul în savikalpa-samadhi €$3 Realitatea naturală nu este 
spaţiu-timp % Tot ce nu ştie eul, ştie non-eul €% Non-eul nu are 
voință 9 Distorsiunea-eu % Influenţa eu-lui asupra Realităţii 


Să vă spun o poveste interesantă. 

Realitatea naturală, Tot-ce-există, Fiinţa-veşnică-infinită este tot 
ceea ce vedem cu ochii, tot ceea ce ne spune ştiinţa că există, tot ceea ce 
am aflat prin revelații că există şi încă mult mai mult decât atât. 

Această Conştiinţă universală fantazează, visează cu ochii deschişi: 
„Ce-ar fi dacă m-aş contracta, dacă m-aş reduce până la nivelul unui 
element al Meu, de pildă, la nivelul unui corp uman?!” Şi instantaneu, 
începe Visul. 


Nașterea Dualităţii 


Fiinţa unică sau Unimea începe să se simtă a fi un simplu „eu” 
limitat la un corp şi o minte umană. Prin visul contracţiei, o parte din Ea 
devine automat un „eu-acum-aici”. Nu s-a schimbat nimic cu adevărat, ci 
doar s-a adăugat ceva: conştiinţa de sine, acest mic sine. 

Veşnicia se împarte în două: în „acum” şi în „timp”. Infinitatea se 
împarte în două: în „aici” şi în „spaţiu”. Fiinţa unică se împarte în două: 
în eu” şi „non-eu”, în subiectiv şi obiectiv, în interior şi exterior. 
Conştiinţa universală se împarte în două: în conştiența umană şi restul 
existenţei, care, pentru „mine”, sunt doar nişte obiecte, in-conştiente. Şi 
aşa ia naştere Dualitatea, care este un vis al Nondualităţii... 


Dualitatea este visul Nondualităţii 

Eul și non-eul 


Eul este ca o bulă de conştienţă ce alunecă prin spaţiu-timp. Eul se 
simte ca un martor detaşat. Se simte fără vârstă, fiindcă e detaşat de 
timp. Se simte ca un punct fără dimensiuni, fiindcă e detaşat de spaţiu. 
Prin urmare, eul se simte ca un nimic scufundat în totul şi separat. 

În acelaşi timp, eul se simte vulnerabil şi de aceea îşi dezvoltă tot 
felul de mecanisme de apărare psihică. Se simte vulnerabil pentru că, 
automat, toată puterea i s-a dat non-eului. De aceea, eul caută să-şi 
extragă cumva puterea din exterior. Rareori eul este împăcat cu sine. 
Toate resursele sale provin din exterior, este gol pe interior. Eul nu va 
avea niciodată linişte. 

Eul este senzaţia de separare. Din dorul de reîntregire, ne atrag 
obiectele exterioare, alte fiinţe, ştiinţa etc. Eul va fi mereu atras de non- 
eu, contrapartea sa complementară. Căutătorul nu se va putea opri să 
caute împlinirea într-un non-eu — fie un partener romantic, fie un ideal 
moral, fie o realizare spectaculoasă, fie o energie specială, fie o 
descoperire ştiinţifică, fie Dumnezeu etc. 

Toate poveştile vorbesc despre non-eu, despre altcineva. Ne plac 
poveştile pentru că, nemărturisit, inefabil, ne readuc echilibrul. Numai 
această poveste face excepţie şi vorbeşte mult despre eu, ca de un 
personaj distinct, faţă în faţă cu non-eul. În acest sens, nu este o simplă 
poveste, ci un horror... o 


Carenţe de limbaj metafizic 


Senzaţiile subiective ale conştiinţei umane nu corespund Conştiinţei 
universale. Aceasta din urmă nu este deloc un martor-detaşat. 
Dimpotrivă, Ea trăieşte total implicată şi chiar este tot-ce-există. Cele 
două tipuri de conştiinţă nu au nimic în comun. 

Totuşi, în unele învățături nondualiste suntem îndemnați să 
conştientizăm că suntem acest „observator obiectiv”, pentru a ajunge la 
Sinele Suprem. De fapt, nu putem ajunge decât la nivelul cel mai rafinat 
al eu-lui (acel EU SUNT), când nu ne mai identificăm cu corpul sau 
personalitatea omenească. Sinele Suprem este forma cea mai rafinată de 
eu. 

Apoi, desigur, în spiritualitate se vorbeşte despre „expansiunea 
conştiinţei” şi despre stări extatice. Dar acel extaz transcendent nu devine 

niciodată permanent (căci n-ai putea trăi „răpit”) şi revii la o stare de 
conştiinţă mai normală. 

Se mai vorbeşte despre „amplificarea conştienţei”, de intensitatea 
atenţiei. Da, conştiinţa umană poate fi mai mult sau mai puţin atentă la 
ce percepe, ceea ce nu este cazul cu Conştiinţa. 

Prin urmare, denumirea de conştiinţă este înşelătoare, dacă o 
aplicăm la Fiinţa unică. Şi nici măcar substantivul „fiinţă” nu este 
adecvat, deoarece nu este ceva obiectiv, palpabil. Mai degrabă, verbul 
„fiinţare” ar fi potrivit, fiindcă nu are substanţă. 

Şi nici deosebirea pe care o fac unii între conştienţă şi Conştiinţă nu 
este satisfăcătoare, fiind mult prea sofisticată. În general, nicio denumire 
folosită în metafizică nu corespunde cu Realitatea, din cauză că toate 
cuvintele provin din experienţa comună. 

Experiențele metafizice au fost, cel puţin până acum, accesibile doar 
câtorva semeni de-ai noştri. O astfel de experienţă mistică cu totul 
specială este iluminarea sau trezirea nonduală. lar când ea devine 
permanentă, putem vorbi despre „iluminaţi” sau „eliberaţi” de iluzie sau 
oameni „treziţi”. Tocmai din mărturiile acestora am putut urzi această 
poveste despre cum apar toate poveştile. 


Eul în savikalpa-samadhi 


Dintre metodele care proclamă atingerea Realităţii ultime, raja-yoga 
este printre cele mai importante. În acest sistem de yoga se vorbeşte 
despre extazul cu obiect (sabija sau savikalpa-samadhi), care premerge 
extazul fără obiect (nirbija sau nirvikalpa-samadhi). Extazul cu obiect 
(savikalpa-samadhi) presupune existenţa relaţiei obiect-subiect, adică 
prezenţa unui observator, a unui eu. În această transă, conştiinţa umană 
este total desprinsă de mediul înconjurător, ca şi de propriile gânduri, 
rămânând scufundată în starea cea mai subtilă de EU SUNT. De fapt, 
există mai multe etape de savikalpa samadhi, într-unele fiind posibilă 
călătoria în tărâmuri paradisiace (proiecția astrală). 

Indicaţiile maeştrilor de raja-yoga sunt ca, odată ce ai atins acest tip 
de extaz înalt, nu mai ai altceva de făcut decât să aştepţi răbdător ca 
samskaras (impresiile din minte) să se dizolve de la sine, rând pe rând. 
Într-un final fericit, se va petrece de la sine tranziţia către nirvikalpa- 
samadhi, starea supremă, în care dispare până şi EU SUNT. Cu alte 
cuvinte, deşi până în acel moment concentrarea şi voinţa de fier a 
yoghinului au fost la mare preţ, totuşi, pentru realizarea supremă, el nu 


RĂZVAN-ALEXANDRU PETRE - Eseuri pe teme spirituale 2022 pag. 263 


mai poate face nimic, decât să aştepte Graţia, pe care n-o poate grăbi, 
provoca, obliga. Într-un fel, este o negare a întregii metodologii yoghine 
de mai înainte. 

Raja-yoghinul este prizonierul propriei sale metode, ritualul 
samyama (adică succesiunea dharana, dhyana, samadhi — realizate cu 
ochii închişi, într-un loc izolat). Chiar dacă, ocazional, ar putea atinge 
nirvikalpa-samadhi, el se va întoarce la starea obişnuită de conştiinţă 
când iese din meditaţie. Creierul său nu concepe că poate exista vreun tip 
de samadhi în afara stării contemplative auto-induse. 

Tocmai în acest punct, Jnana-yoga aduce o diferenţă fundamentală. 
Jnani sau nondualistul vorbeşte despre sahaja-samadhi (în varianta 
budistă, nirvana), adică extazul fără de eu, păstrat continuu în starea de 
veghe, cu ochii deschişi. Asemănarea cu raja-yoga este că şi jnana-yoga 
prescrie anumite metode pentru atingerea acestui tip suprem de 
samadhi. (Dacă n-ar fi prescris nicio metodă, n-ar mai fi fost considerată 
un tip de „yoga”, nu-i aşa?! Yoga înseamnă acţiune intenţionată, realizată 
de un eu.) 

Şi tocmai în acest punct, noua Nondualitate radicală occidentală 
(neo-advaita) diferă de jnana-yoga şi advaita-vedanta, pentru că nu 
prescrie nicio metodă. Aceasta converge cu ceea ce spuneam mai 
devreme, că inclusiv voluntarul raja-yoghin aşteaptă Graţia. Cu alte 
cuvinte, realizarea supremă nu este opera eu-lui. 

Este însă adevărat că yoghinul sau advaitinul poate atinge o stare de 
mare rafinament a eu-lui. Tocmai aici este şi marea păcăleală, căci mulţi 
o confundă cu nondualitatea. Şi vorbesc despre „conştiinţa pură 
nonduală”, ceea ce este o contradicţie. Cât timp mai există acolo o 
conştiinţă, un observator, un martor al gândurilor, emoţiilor, senzaţiilor, 
adică relaţia subiect-obiect, aceea nu este nondualitatea... 


Realitatea naturală nu este spaţiu-timp 


Să continuăm povestea, după această paranteză cam lungă. 

Eul este senzația de acum sau prezentul. Iar timpul reprezintă 
trecutul şi viitorul. Deci prezentul este o senzație, iar trecutul şi viitorul 
sunt nişte concepte, nu pot fi niciodată atinse de eu. 

Eul este, de asemenea, senzația de aici sau centrul. Iar spaţiul 
reprezintă acolo sau ceea ce înconjoară centrul. Acolo nu poate fi atins 
niciodată de către eu (fiindcă în acel moment ar deveni aici), deci este tot 
un concept. 

Este important să înţelegem că spaţiul-timp este un concept, nu o 
senzație directă. Singurele senzaţii concrete sunt aici şi acum. Spaţiul- 
timp este interpretarea pe care eul o dă Realităţii naturale. 

- Dar animalele nu au aceeaşi senzaţie despre spațiu şi timp? 

Nici animalele şi nici copiii mici nu au această senzaţie. Ei doar simt 
Realitatea naturală în forma ei pură, de care nu se simt separați. Abia pe 
la vârsta de un an şi jumătate, copilul capătă conceptul de spaţiu-timp, 
când i se dezvoltă suficient de mult intelectul. 

- Înseamnă că eul este produsul intelectului? 

Unii aşa spun, ca să simplifice lucrurile. De fapt, eul şi intelectul sunt 
chestiuni diferite. Poate exista intelect fără eu, ca în cazul iluminaţilor. 
Alţii spun că eul este o „contracție energetică”, adică are o cauză mai 
profundă şi tainică. Intelectul se dezvoltă în timp. Eul rămâne 
neschimbat, este cauza timpului. 

Realitatea naturală este aşa cum o vedem, doar că îi lipseşte 
interpretarea pe care i-o dă intelectul uman, dirijat de eu. Realitatea se 
supune unor legi naturale. Totuşi, oamenii dau acestor legi nişte 
interpretări parţiale. De fapt, nici nu există mai multe legi, ci una singură 
— Legea lui Unu. Iar mintea umană a împărţit-o în mai multe. 

Aşadar, iată cât de eronat privim noi realitatea. Viziunea eului este 
parţială, egocentrică, incompletă. Or, Realitatea naturală este completă, 
totală, întreagă. Fiinţa-veşnică-infinită arată aşa cum o percepem, totuşi, 
nu cum o concepem noi. 

Mintea este un instrument de abstractizare, iar limbajul face acelaşi 
lucru. Orice cuvânt este un concept, o abstracţiune. Oamenii trăiesc, 
efectiv, într-o realitate abstractă, paralelă cu Realitatea naturală. Aşa stau 
lucrurile şi nu e vina nimănui. 


Tot ce nu știe eul, știe non-eul 


- Dumnezeu ştie ce se va întâmpla cu viaţa mea? Este destinul meu 
scris dinainte sau sunt direct responsabil de viitorul meu? 

Foloseşte regula contrastului când ai unele nelămuriri. În acest caz: 
tot ce nu ştie eul, ştie non-eul. Non-eul semnifică orice altceva decât 
eul: un obiect, o altă fiinţă, universul, un spirit, akasha, Dumnezeu, 
subconştientul colectiv, inconştientul personal... 

- Sunt noţiuni foarte diferite, amestecate în aceeaşi oală. 

Toate au în comun faptul că sunt non-eu. Asta ne interesează în 
această poveste. Orice răspuns vine de la non-eu, sub o formă sau alta. 

De pildă, uneori ne rugăm la Dumnezeu să ne dea un răspuns şi auzim o 
voce care ne spune ceva. Fra Dumnezeu? Nu, probabil un spirit. Era un 
spirit? Nu, probabil vocea subconştientului. Era subconştientul? Cine 
poate şti exact?! 

Eul nu ştie nimic, nici măcar ce va gândi peste 10 secunde. Toată 
cunoaşterea există în non-eu, stratificată, ordonată. Cunoaşterea umană 
este, în principal, arhivată în obiecte exterioare (cărţi, computere, 
construcţii etc.). Mai este arhivată şi în memoriile persoanelor. Doar că 
memoria este şi ea o anexă exterioară eu-lui — ca dovadă fenomenul 
amneziei, când eul nu dispare, ci doar amintirile. 

Alungarea lui Adam din paradis, fiindcă a muşcat din mărul 
cunoaşterii, simbolizează divorţul dintre cunoaşterea umană (pretenţia 
eu-lui că ar şti ceva, orice) şi cunoaşterea reală (deținerea cunoaşterii de 
către non-eu). 

- Dar mintea mea?! 

Mintea este un şir de gânduri venite din non-eu. Singura contribuţie 
a eu-lui este că acceptă numai unele dintre ele şi le combină într-un mod 
diferit faţă de alt eu. Fiecare eu este original din acest punct de vedere. 
Eul trăieşte într-o fantezie personală căreia îi dă numele de realitate. Dar 
ea nu seamănă cu Realitatea naturală. Nici nu are cum să semene, fiind 
parţială, efectul unei viziuni trunchiate. În acest sens, putem spune că ce 
ştie eul nu ştie non-eul. 

- Dacă, fără eu, dispare şi non-eul (ceea ce este logic), înseamnă 
oare că pentru omul trezit nu mai există Dumnezeu, spiritele, 
subconştientul? 

Totul se va manifesta ca şi înainte de trezire. De pildă, dacă omul era 
medium, va continua să audă şi să discute cu spiritele. Diferenţa este că 
va percepe „aparenţa” oricărei manifestări. Realitatea va părea oarecum 
eterică, non-substanţială, deşi legile naturii îşi vor face jocul ca şi înainte. 
Într-un fel, va privi Creaţia din perspectiva Vidului creator, dar fiind în 
acelaşi timp, o simplă creatură, parte din Creaţie. 

Însă nu va fi precum acel ideal Dumnezeu perfect cunoscător, adică 
îşi va păstra calităţile şi slăbiciunile umane de dinainte. De fapt, 
Dumnezeu este doar un concept ideal, totuşi, există Spirite foarte 
avansate care, pentru noi, sunt ca şi Dumnezeu. Tot aşa, unii oameni 
manifestă puteri supranaturale incredibile. Totul este permis să existe în 
Realitatea naturală şi, de fapt, toate aparentele fiinţe joacă nişte roluri, 
precum nişte păpuşi. Doar că nu există niciun Păpuşar. Ci păpuşile însele 
se “păpuşează” fără a-şi da seama. 

Non-eul nu are voinţă 


- Dar am liber-arbitru, nu-i aşa, ca să acţionez după cum doresc... 

Eul împarte acţiunea în două etape: întâi voinţa, apoi fapta. Eul are o 
viziune dualistă în toate, inclusiv aici. Însă non-eul acţionează fără 
„voinţă”. 

- Adică cum? 

Este un fel de instinct sau precum forța apei, care provine din 
invizibila gravitație. Non-eul nu are o „voinţă” precum eul, dar nu 
acţionează la întâmplare, ci conform unui cumul de cauze. De aceea, face 
totul perfect şi dintr-un foc, nu stă să cumpănească şi să se îndoiască. 

Noi credem că voinţa trebuie să aibă un centru, „centrul de voinţă”, 
fiindcă noi, oamenii, avem un centru: eul. Însă natura nu are niciun 
centru. Voința naturii este distribuită pretutindeni, este difuză. Asta nu 
putem pricepe, dar nu-i vina noastră. Pur şi simplu, aşa suntem setaţi. 

Deci liberul-arbitru este atributul specific eu-lui. Dar este doar o 
senzaţie, la fel ca şi senzaţia de eu. Liberul-arbitru proclamă inspiraţia de 
moment, independentă de orice se întâmplă în jur. Pretinde să nu fie 
condiţionat de nimic, ceea ce este absolut imposibil. Voința personală 
este o iluzie, la fel ca şi persoana, eul. 

Dacă am putea face abstracţie de existenţa eu-lui, atunci am afirma 
răspicat că faptele omului aparţin non-eului şi sunt automate, integrate 
în armonia cosmică. Problema noastră este că nu putem face 
abstracţie de eu. De aceea, vom simţi întotdeauna că avem o voinţă 
liberă, că făptuim conform liberului nostru arbitru. 

Unii oameni, auzind că nu există liber-arbitru, cad în depresie. Cine 
cade în depresie? Eul, cine altcineva! Se simte ca şi cum i-ai tăia mâinile 
şi picioarele. Liberul-arbitru face parte din aceeaşi iluzie cu eul. 

Şi totuşi, ce mult şi-ar dori eul să scape de responsabilitatea faptelor 
sale...! De aceea este atras de Nondualitate, ca un fluture de felinar... 


Distorsiunea-eu 


- Spuneai că „spaţiul-timp este interpretarea pe care eul o dă 
Realităţii naturale”. Dar spaţiul şi timpul pot fi măsurate, nu sunt doar 
nişte impresii personale. Nu omul le-a creat. 

Nu omul le-a creat, ci eul. Eul este ceva foarte, foarte subtil. Pe când 
„omul” este un concept complex, alcătuit din mai multe straturi (corp, 
senzaţii, emoţii, gânduri, energie, informaţie, spirit, eu etc). 

- Înţeleg că eul este o distorsiune primordială a Realităţii. 

Da. Iar mai multe eu-ri generează o „realitate consensuală”. Adică o 
paradigmă, o interpretare a Realităţii naturale împărtăşită de toate acele 
eu-ri. Când dispare eul, prin iluminare, dispare şi consensul cu ceilalţi şi 
în faţa ochilor rămâne doar Realitatea aşa cum este ea. Eul dispare, dar 
personalitatea şi trupul rămân, aşa că nimeni din jur nu va şti că acel eu a 
dispărut. 

- Să presupunem că am avea o societate formată numai din oameni 
iluminaţi. Înseamnă că aceştia n-ar fi în stare să măsoare spaţiul sau 
curgerea timpului? 

Ce rost are să măsori dimensiunile unei case ce-ţi apare în vis?! ar 
spune ei. O asemenea ipotetică societate va controla perfect spaţiul-timp, 
privindu-l ca pe o mare iluzie. 

- Dar de ce apare distorsiunea-eu în Realitatea nonduală? 

Acolo nu există încă dualitatea cauză-efect. De aceea nu poate fi 
localizată o cauză, un „de ce”. Întrebarea ta vine din Dualitate, cerând un 
răspuns de la Nondualitate. Dar în Nondualitate nu există nici măcar 
dualitatea întrebare-răspuns. Acolo nu poate apare nicio întrebare, 
fiindcă, înainte de a o pune, ai deja răspunsul. 

- Şi totuşi, iluminaţii răspund la toate întrebările... 

Ei nu ştiu niciodată exact ce vor spune. Şi nici nu ne lămuresc 
întotdeauna. Nondualitatea, pur şi simplu, echilibrează neclaritatea 
(întrebările) prin claritate (răspunsuri “targetate”), dar nu o face 
deliberat. Este un proces instinctiv şi automat, dar nu întotdeauna 
imediat. La fel stau lucrurile şi cu karma, este o compensare reflexă. 

Iluminaţii sunt un fel de releu sau mediumi pentru un mesaj care nu 
aparţine minţii lor, ci Spiritului. Care ar fi diferenţa faţă de un medium ce 
canalizează un spirit oarecare? Singura, dar marea diferenţă este că 
acţiunile celui trezit spiritual sunt conduse impecabil, sunt perfect 
adaptate situaţiei şi nu dăunează nimănui. Astfel că acţiunile 
iluminatului sunt chiar mai de încredere decât gândurile sau emoţiile sau 
vorbele sale. 

Iluminatul poate descrie foarte clar dispariţia simptomelor eu-lui, cu 
care toţi suntem familiarizați, dar nu înţelege cum arată Realitatea fără 
eu, deşi are acces la Ea. Simte că a descoperit ceva extraordinar, dar nu 
poate defini ce anume. 

Plăcerea cu care iluminaţii vorbesc despre Nondualitate este însăşi 
fericirea naturală a Nondualităţii care se autorevelează. Însă cuvintele 
sunt întotdeauna inadecvate, nu acoperă Realitatea revelată. Asta însă nu 
împiedică fluxul revelaţiei să ne inunde, dacă simţim acest dor. Şi nu vom 

putea simţi acest dor decât dacă Nondualitatea are impulsul să ne 
vorbească direct. Cauza şi efectul se suprapun într-un mod misterios. 

- Cum ne putem anula eul? 

Nu ştim cum a apărut distorsiunea-eu, deci nu putem afla nici cum 
sau de ce va dispărea. Sau dacă ar trebui să dispară... Iar eul, oricum, n- 
are nicio putere, fiind o simplă iluzie. 

Şi totuşi, iluminarea se mai întâmplă ici şi colo. Viaţa devine mai 
plăcută atunci. Dar viaţa cui? Nu a eu-lui dispărut, desigur, ci a 
organismului uman respectiv, rămas fără eu. Impulsul provine din 
Nondualitate. Dar n-o putem interoga, căci nu ne aude, nu ne recunoaşte 
ca fiind diferiţi de Ea. 

În schimb, un răspuns poate veni de la non-eu, în varianta de 
Dumnezeu sau spirit sau maestru spiritual etc.. Dar întotdeauna, 
răspunsul este croit după preferinţele eu-lui şi tiparele sale mentale. De 
genul, „munceşte spiritual şi fă fapte altruiste ca să meriţi iluminarea”. 
Sau „Graţia nu poate fi obligată prin nimic”. Sau „trebuie să-ţi ridici 
Kundalini până la ultima chakră, aşa că practică tehnici puternice”. Sau 
„stai în preajma unui iluminat, ca să preiei din energia iluminării”. Sau 
„începe un program de rugăciuni sistematice, pentru a da de ştire 
universului despre aspiraţia ta”. Sau „izolează-te într-o mânăstire ca să-ţi 
găseşti liniştea lăuntrică”. De fapt, nimeni nu ştie cu adevărat. 

Şi nici nu contează. Graţia iluminării nu schimbă cu nimic 
Realitatea. Prezenţa eu-lui nu influenţează Realitatea. Dar, desigur, 
Graţia poate distruge iluzia eu-lui — ceea ce nu prea cred că eul îşi doreşte 
realmente, deşi tocmai el a pus întrebarea de mai sus... 

- Dar dacă se produce, după ce semn ne dăm seama că este o 
iluminare autentică şi nu o fantezie? 

Când dispare eul, nu vei mai vedea pe nimeni în jur. 

Persoanele devin la fel ca celelalte elemente naturale, fără nicio 
ierarhie între ele. Înainte, le considerai persoane, fiindcă le atribuiai şi lor 
un eu solid, cum aveai tu. Când eul dispare din fiinţa ta umană, totul din 
jur se uniformizează, devine aceeaşi Realitate nonduală, uimitoare prin 
varietate şi imprevizibil. Dacă nu-ţi vei da seama că ţi-a dispărut eul, cu 
siguranţă că vei observa că au dispărut celelalte eu-ri. Acesta-i un semn 
inconfundabil al iluminării. 

Influenţa eu-lui asupra Realităţii 


- Spui că eul nu influenţează Realitatea. Totuşi, lumea este profund 
egocentrică, provocând atâta suferință, violenţă etc. Societatea ar 
arăta cu mult mai bine dacă oamenii n-ar avea un ego, un eu... 

Cu alte cuvinte, tu spui că eul se prelinge în non-eu, unde capătă 
influenţă, generează efecte. E ca şi cum s-ar amesteca două lichide. Însă, 
răspunde-mi sincer, tu te simţi amestecat cu Natura, te identifici cu alte 
forme de viaţă, te simţi una cu Universul? 

- Doamne fereşte! Eu sunt eu, nu altceva. 

Exact. Simţi că graniţa dintre eu şi non-eu este ferm trasată. Dar 
faptul că ai influenţă asupra exteriorului, iar exteriorul te influenţează la 
rândul său ce arată? Că nu există graniţe dintre eu şi non-eu. Că una 
simţi tu şi alta-i Realitatea. 

- Atunci, de ce-mi tot spui basmul ăsta despre eu şi non-eu? 

Îţi vorbese despre ce NU ESTE Realitatea, fiindcă nu am cuvinte 
potrivite pentru Realitate. 

Deci, nu eul tău influenţează Natura, ci corpul şi mintea, care sunt 
parte din Ea. În schimb, eul este doar o iluzie, un basm în care crezi. 
Tocmai de aceea m-ai ascultat atent — ţi-am povestit ceea ce credeai deja. 

- M-ai cam zăpăcit şi am rămas nelămurit. Are acest eu iluzoriu 
influență asupra Realităţii? 

Are un miraj, Fata Morgana, influenţă asupra oazelor din deşert?! 

Dar hai s-o luăm altfel. Am început vorbind despre Realitatea 
naturală, tot-ce-există, Unimea. Este partea plină a paharului. Partea 
goală a paharului este Nimicul. Nondualitatea este formată din 
amândouă. Iluminarea revelează, prin moartea eu-lui, că nimic nu există 
cu adevărat! 

Adică, există aparent, dar e ca şi cum am desena cu fum prin aer. 
Tot-ce-există nu are o bază fermă, nu are o temelie solidă. Nu este nicio 
diferenţă dacă stropim cu fum alb sau fum galben, tot fum este, care se va 
disipa. Un coşmar este altceva decât un vis cu zâne. Dar amândouă sunt 
vise, la trezire. Singurul lucru care nu se schimbă este schimbarea. 

- Înţeleg unde baţi. Vrei să spui, pe ocolite, că nu contează chinurile 
eu-lui, fiindcă oricum va muri cândva, iar suferinţele lui vor fi uitate. 

Deloc. Asta vrea eul tău să-mi reproşeze, face pe victima neînţeleasă. 
Lamentările fac parte din jocul său. 

Afirm cu totul altceva. Eul se simte ca fiind ceva solid, concret, 
imposibil de negat, absolut sigur pe existenţa sa, pe realitatea sa. Şi 
proiectează aceeaşi aparentă „soliditate” şi asupra Realităţii, devenită 

astfel non-eu. Non-eul pare la fel de real şi sigur pentru eu. Numai că 
Realitatea naturală nu este deloc fixată, solidă, rigidă. Există şi nu există, 
adică, nu se poate defini, este un fel de aproximare. 

Se ştie că există multe tărâmuri invizibile, care vibrează pe o 
frecvenţă mult prea înaltă pentru a o putea noi detecta. Toate aceste 
dimensiuni coexistă în acelaşi spaţiu cu lumea fizică. Adică, există 
teoretic, dar nu există practic. Ce altă dovadă mai clară că lumea este 
reală şi ireală în acelaşi timp?! 

În acest context, am putea spune că eul este o iluzie care se 
consideră a fi solidă, sigură pe existenţa sa. Din contră, Realitatea nu 
îndrăzneşte să-şi afirme realitatea cu atâta vehemenţă, este mult mai 
„timidă”. 

- Deci tot-ce-există e un vis cosmic? 

Nu. Visul este eul, aparenta contracție a Totului până la nivelul 
elementar de ființă umană. Totul există dintotdeauna, e real, nu-i vis. 
Face însă parte din visul eului că Totul ar fi ceva „solid”. Surpriza este 
când descoperi că Totul este şi Nimic. Asta nu-l desfiinţează, nu-l face 
iluzoriu, ci doar îl echilibrează în Nondualitate. Singura iluzie este eul. 

În concluzie, fii liniştit, sinele “tău” nu va muri, pentru că nici n-a 
existat vreodată! 

21 august 2022 

Instinctul kosmic % Eu relativ şi absolut % llogica nondualistă este 
foarte coerentă % Karma şi reîncarnarea % Nondualitatea poate fi 
doar radicală? % Evoluție non-scop % Vânătorul de scopuri %* Mitul 
cunoaşterii metafizice * Metafora fulgilor de zăpadă 3 În loc de 
concluzie 


Instinctul kosmic 


DA 


În cele ce urmează voi folosi „kosmos” în sensul antic al cuvântului, 
desemnând totalitatea universului, cu toate dimensiunile sale vibratorii 
ascunse. În zilele noastre, totul a fost redus la cosmosul fizic şi studiat de 
ştiinţe precum astronomia, cosmologia şi astrofizica. Dar kosmosul este 
mult mai mult decât atât, este toată Creaţia vizibilă şi invizibilă, 
cognoscibilă şi incognoscibilă. 

Spiritele şi oamenii sunt creaturi inteligente, care încearcă să 
găsească explicaţii pentru ce se petrece în întregul kosmos. Dar Acesta nu 
are inteligenţă, ci acţionează din Instinct. Acest Instinct kosmic a creat 
inteligenţa. Creaturile inteligente fac inferenţe, deducţii, raționamente 
logice, pe care le împărtăşesc între ele. Dacă o singură creatură ar 
descifra misterul Creatorului, atunci imediat s-ar răspândi vestea 
pretutindeni. Ca dovadă, toate învăţăturile spirituale asta fac: propagă 
diversele descoperiri parţiale ale marilor Spirite inteligente. 

Niciun spirit nu-şi dă seama imediat ce are de gând Divinul. Îi duc la 
îndeplinire poruncile şi aşteaptă curioase să vadă deznodământul. Apoi, 
preamăresc „Inteligenţa” divină şi caută să-i înţeleagă dedesubturile şi 
subtilităţile. Se străduiesc singure, pe baza propriei inteligențe, fiindcă 
nu are cine să le ajute. Divinul însuşi nu ştie de ce a poruncit aşa şi nu 
altfel. Simte doar că aceasta era calea cea justă. Dar nu justă pentru 
cineva anume, pentru o anumită creatură, ci pentru Întreg. Divinul are 
întotdeauna o viziune totală, dar pe care nu are cum s-o explice. 

Există un fel de competiţie tovărăşească între spirite. De pildă, se 
întrec în a desluşi viitorul. Niciuna nu ştie cu precizie ce se va întâmpla 
(şi când greşesc previziunile, dau vina pe „liberul-arbitru” sau pe 
„accidente”), fiindcă inteligenţa, oricât de mare ar fi ea, nu se poate 
întrece cu Instinctul kosmic divin. Şi nici Acesta, chiar dacă ar vrea, nu 
poate exprima logic ceea ce face. Nici măcar nu poate să vrea, fiindcă nu 
are nicio iniţiativă conştientă, adică separată de Instinct. Divinul este o 

unitate indestructibilă şi nu se poate autoanaliza, fiindcă ar trebui să se 
dividă ca s-o facă. Inteligența este un atribut specific doar Creaţiei. 

Şi totuşi, cele două, Creaţia şi Creatorul sunt una. Greu de priceput. 
Imposibil chiar. 

O altă competiţie între Spirite este cine oferă pământenilor cea mai 
bună şi mai utilă învăţătură spirituală. Este clar că avem parte de 
multe nestemate de înţelepciune, dar niciuna nu acoperă toată gama 
posibilităţilor. Niciuna nu oferă metode absolut precise pentru atingerea 
anumitor țeluri. Mereu apare câte ceva care dă peste cap toată 
construcţia teoretică şi practică. Parcă Divinul şi-ar bate joc de 
inteligenţa spiritelor. Desigur, nu este vorba de aşa ceva, ci pur şi simplu, 
Libertatea divină nu ţine cont de modele, teorii, inteligenţă. Divinul are 
propria sa „agendă”, pe care nici El nu o cunoaşte dinainte, ci o creează 
instantaneu, spontan. 

Desigur, anumite tipare par a se desprinde, iar inteligenţa le 
observă, le structurează în concepte şi teorii. Instinctul divin nu se opune 
inteligenţei, o lasă să caute răspunsuri. În fond, şi inteligenţa face parte 
din această creaţie minunată. Inteligența este copilul Instinctului kosmic. 
Poate, totuşi, va ieşi ceva-ceva din tot efortul ăsta... Ș 

Un aspect al învățăturilor spirituale este explicarea sufletului, a 
continuității vieţii după moarte, a reîncarnării. Aici apar mari 
complicaţii, „din cauza” nondualităţii. 9 S-ar putea ca nondualismul să 
fie opera altor Spirite concurente, care au altă viziune. Desigur, este o 
competiţie prietenească, fără nicio miză reală, din moment ce totul este 
un fel de joc kosmic. Toate Spiritele sunt, de fapt, acelaşi Divin sub alte 
forme, cu alte viziuni, cu alte propuneri, cu alte inspiraţii. 

Spiritualismul susţine existenţa eu-lui, pe când nondualismul îl 
neagă. Şi culmea, ambele au dreptatea lor. Aparent, eul există în 
majoritatea oamenilor. În realitate, el este doar o iluzie, lucru evidenţiat 
prin iluminare. De fapt, unele învățături spirituale recunosc idealul 
iluminării, împrumută unele concepte nondualiste, dar nu le duc până la 
capăt, dintr-un motiv simplu: eul uman nu le poate înţelege; dacă le 
înţelege, nu le acceptă; iar dacă le acceptă, mai e nevoie şi de aprobarea 
Şefului pentru punerea lor în practică. Or nimeni nu ştie ce are de 
gând Şeful. Este veşnicul şi marele Mister dintotdeauna, care nu a fost 
descifrat de niciun Spirit. 

Eu relativ și absolut 


La ora actuală, există două puncte de vedere distincte privind eul sau 
ego-ul: 

1) Spiritualitatea. Există un eu/ego care produce multă suferinţă atât 
în persoana care îl are, cât şi în cei din jur. Este de dorit ca acest eu să 
dispară sau măcar să se diminueze. Practicile spirituale îl pot diminua, 
iar Graţia îl poate face să dispară. 

2) Nondualitatea radicală. Eul este o iluzie totală, iar efectele sale 
aparente îl afectează doar pe omul care îl are. Acest eu poate dispare, 
moment în care se vede că nu a avut niciodată nicio influenţă asupra 
realităţii, ci doar asupra individului. 

Care este deci poziţia validă, căci cele două par a se contrazice? 

Depinde de poziţia în care ne aflăm. Dacă nu suntem iluminaţi, 
atunci spiritualitatea este practic adevărată, iar nondualitatea radicală 
este teoretic adevărată, de dragul filosofiei. Iar dacă suntem iluminaţi, 
este viceversa: nondualismul radical este practic valid, iar spiritualitatea 
este doar teoretic acceptabilă, aşa, mai mult de dragul persoanei care a 
pus întrebarea. 


Cu zorbul, tot pe loc 
În cazul nondualităţii radicale, se potriveşte metafora eu-lui prins în 
roata hamsterului. Ne agităm mereu, sperând să ajungem la fericire. Din 
păcate, nu ajungem niciodată la fericirea mult-visată. 


Roata şoricelului/hamsterului 

Totuşi, astăzi, acest dispozitiv este puţin cam depăşit. Ar fi bine să 
apelăm la noile tehnologii. De pildă, la zorb-ball. 


Zorb-ball 


Ba chiar la doi zorbi, unul într-altul. Zorbul interior, unde este închis 
omul, pluteşte pe un strat de apă în zorbul exterior, astfel că mişcarea 
zorbului interior nu se transmite şi la cel exterior. Oricât s-ar agita 
persoana din centru, nu se va întâmpla nimic în realitate. Zorbul exterior 
poate fi mişcat numai de bătaia vântului, sau când se rostogoleşte la vale 
de pe un deal, sau când e împins de un elefant. 

Şi totuşi, omul din interior are iluzia că doar eforturile sale mişcă 
hardughia. Uneori, zorbul chiar se mişcă în direcţia dorită de el, din 
coincidenţă. Desigur, este doar o păcăleală, o iluzie optică. Însă nu 
trebuie să ne supărăm, căci zorbul a fost inventat pentru distracţie... 

Într-o primă concluzie, la dilema eu-lui încă nu a răspuns nimeni 
într-un mod eficace, adică, să ofere o aplicaţie. În fond, orice căutare 
filosofică urmăreşte pe ascuns ceva pragmatic, o metodă de reuşită, o 
rețetă de viaţă. Or, se pare că nu de soluţii clare este nevoie, ci de rătăciri. 
Suntem condamnaţi să rătăcim înăuntrul zorbului, fără a face vreun 
progres real, fără a ajunge la vreo destinaţie finală. Lucrurile se schimbă 
în exterior, dar nu prin deciziile noastre, ci prin forţele naturii. 


+ > ă 

O altă chestiune discutabilă: Au spiritele un eu, precum oamenii? 

Unii susţin că eul apare la copil pe la vârsta de un an şi jumătate, 
când se solidifică conştiinţa de sine. Prin urmare, cauza pare a fi educaţia 
familială şi societală, precum şi conformaţia creierului. Eul este specific 
planului fizic şi va dispărea oricum odată cu moartea trupească. 

Alţii susţin însă că eul este foarte subtil. Ca grad de subtilitate, eul 
este creat imediat din planul cauzal, existând deci şi în planul mental 
(vijnana-maya-kosha) şi celelalte de mai jos. Dovadă sunt stările înalte de 
samadhi cu obiect, în care un eu subtil încă mai persistă. Cu alte cuvinte, 
orice spirit din astral sau mental poate avea acest eu, desigur, într-un 
grad mai rafinat decât al omului. De aceea, iluminarea omului va produce 
o schimbare esenţială chiar şi în spiritul omului. 

Oricare ar fi răspunsul valid, este clar că toate spiritele au 
inteligenţă. Iar inteligenţa poate funcţiona chiar şi fără eu. Ca dovadă, 
inteligenţa artificială (A.I.). 


kk 


Inspirația vine întotdeauna de la Divin. Creaturile primesc mereu 
impulsuri de a acţiona într-un sens sau altul, iar apoi încearcă să 
înţeleagă care era rostul acestora, pe baza efectelor obţinute. De aceea 
învăţăturile spun că Divinul trimite ordine Marilor Spirite, care la rândul 
lor, le adaptează şi le trimit mai jos. Această adaptare înseamnă 
traducerea în limbajul inteligenţei. 

De fapt, orice creatură măruntă primeşte propriile mesaje de la 
Divin. Divinul chiar este toate creaturile, deci comunică cu toate. Nimeni 
nu-i ocolit şi nici scăpat din vedere. Nu există separare, toate creaturile 
fac parte din acelaşi Întreg rotund. Uneori, inspiraţia pare că vine din 
exterior, de la spirite. Alteori, inspiraţia vine direct de la propriul spirit, 
adică Divinul interior. Distincția este aparentă, dar valabilă pentru lumea 
aparenţelor. 

Privind din nondualitate, nu contează aceste aparente distincţii, 
fiindcă nu există nicio diferenţiere nicăieri, totul este Unimea. Deci 
depinde de punctul de vedere: relativ sau absolut. Doar că nu prea putem 
alege punctul nostru, căci fiecare creatură are locul ei în Unime. Chiar 
dacă ne schimbăm locul, tot parţial şi relativ este. 

Ilogica nondualistă este foarte coerentă 


Să luăm un mesaj dictat de un spirit superior, citat în capitolul 
4h, “Închisoarea şi izolarea”, al cărţii „Ciclurile sufletului”25, scrisă 


de mediumul Gina Lake: 


«Sufletele mai tinere sunt mai predispuse la comoditate, acceptând 
ajutorul altora chiar şi atunci când ar putea să se întreţină pe sine şi pe alţii. 
Când se întâmplă aşa, sufletul ar putea aranja un naufragiu, un dezastru 
natural, un război sau alte circumstanţe pentru a forţa omul să devină mai 
independent.» 


Deşi este clară bunăvoința spiritului /sufletului care a transmis acest 
mesaj de înţelepciune, totuşi, în doar două fraze succesive, logica este 
dată peste cap. În prima frază, cititorul se identifică cu un suflet în curs 
de evoluţie, care trebuie să accepte lecţii de viaţă. Dar, brusc, în a doua 
frază, cititorul devine chiar cel care a pus la cale toate provocările vieţii. 

Nu este o simplă eroare de exprimare şi nici o excepţie, ci în multe 
mesaje spiritualiste recente ne lovim de această ambiguitate legată de 
definirea sufletului. Sufletul este ba cel neştiutor, ba este cel care pune la 
cale toate provocările vieţii. Iar cititorul este lăsat perplex, neştiind cine 
mai este de fapt. 

Soluţia acestei dileme poate fi extrasă din concluzia aceleiaşi cărți, 
unde spiritul lui Isus spune: 


«Dacă ai fi Dumnezeu -— şi chiar eşti — oare nu ţi-ai acorda libertate?!» 


În sfârşit, aflăm adevărul: eşti Dumnezeu! Deci totul este o joacă şi o 
iluzie. Ca într-un labirint de oglinzi, unde nu ştii care imagine este cea 
reală, aşa este şi cu viaţa. Ne învârtim printre concepte iluzorii, ca în final 
să ne dăm seama că niciunul nu este adevărat, fiindcă nu suntem doar 
nişte biete suflete create, ci însuşi Creatorul. Aceasta este poziţia 
nondualistă, care anihilează toate învăţăturile spiritualist-dualiste — 
acolo unde se vorbeşte de un suflet şi de un Dumnezeu, separați de un 
întreg, kosmos. 

De fapt, abia în învăţăturile spirituale foarte recente găsim această 
ambiguitate, fiind o încercare a spiritelor care ni le transmit să ne 
apropie în mod tacit şi inteligent de poziţia nondualistă. Doar că 
nondualitatea nu face casă bună cu inteligenţa. Şi de aici apar problemele 
de logică, precum cea menţionată mai sus. Deci nu sunt spiritele de vină, 

ele se folosesc de inteligenţa specifică oamenilor, dar însăşi această 
inteligenţă este depăşită de realitate. 

Inteligența cade în capcana propriei logici: Dacă eşti Dumnezeu, 
atunci nu poţi fi un suflet tânăr, imatur, neevoluat. Dacă eşti un suflet 
imatur, evident că nu eşti Dumnezeu. 

Acelaşi raţionament, cu iluminarea: Dacă eşti un simplu om, un 
suflet întrupat, evident că nu eşti Dumnezeu. Dacă eşti Dumnezeu, cum 
naiba să fii un simplu om?! 

În acest sens, nondualismul este coerent, căci recunoaşte onest lipsa 
de logică a multor lucruri. Şi nu e vina nimănui pentru această ilogică, 
căci nu există niciun „cineva”. Prin urmare, nu este deranjat nimeni, 
realmente, de lipsa de logică. E un fel de joc automat, în care Nimicul 
este şi lumea aparenţelor, unde se întâmplă tot felul de lucruri iluzorii — 
unele aparent logice, altele care scapă cauzalităţii. 

Desigur, spiritualitatea se adresează unor eu-ri care au nevoie de 
logică, cer explicaţii, doresc certitudini. Dar este inevitabil ca la un 
moment dat, logica să se fractureze şi căutătorul spiritual să fie 
dezamăgit. 

Spiritualitatea se referă constant la suflet, acel eu iluzoriu care 
tranzitează toate stările şi dimensiunile vibratorii. Nondualismul spune 
că toate dimensiunile sunt la fel de iluzorii, aşa că eul are cu cine semăna. 
Prin urmare, ceva iluzoriu devine o iluzie tot mai perfecționată. 


Karma și reîncarnarea 


Chiar şi în budism, chestiunea karmei şi a reîncarnării este foarte 
alunecoasă, fiindcă budismul nu susţine existenţa unui suflet sau a unui 
eu care să poarte această karmă dintr-o viaţă într-alta. Şi nici 
nondualismul radical contemporan. Există un consens general printre 
mistici şi iluminaţi în această privinţă. Nu există un eu. Conştiinţa de sine 
este o iluzie subţire, care ne păcăleşte (aproape) pe toţi. 

Pe de altă parte, se constată că există realmente nişte conexiuni 
karmice între vieţi umane istorice. Sunt sugerate de studii serioase, 
mărturii oneste şi revelații spiritualiste. Deci există karma, care oferă 
explicaţii pentru anumite preluări din vieţi anterioare, dar nu există 
sufletul?! Atunci cine poartă karma şi cine se reîncarnează?! 

Găsim un posibil răspuns în modelul indian al celor 5 koshas 
sau  învelişuri. El a fost validat de unele experienţele de 
extracorporalizare, când subiectul simţea la anumite momente 

„desprinderea” unui gen de haine pe care le lăsa în urmă (de exemplu, 
Jurgen Ziewe 2 sau Yram, în articolul “Conştiinţa umană 
divinizată“). Conform acestui model, corpul fizic este format din 
învelişul fizic şi cel eteric. Ele sunt cuprinse în învelişul astral şi cel 
mental. Ultimul înveliş creat, cel cauzal (ananda-maya-kosha), este 
infinit, aspaţial şi atemporal, un fel de oglindă holografică a infinităţii 
Absolutului Brahman. 

Ei bine, aceste învelişuri nu necesită existenţa niciunui eu sau suflet. 
Ele au o inteligență proprie, aflată în legătură energetică cu toate 
învelişurile de aceeaşi frecvenţă vibratorie din kosmos. În plus, fiecare 
înveliş se subordonează învelişului superior ierarhic. 

La moartea trupului fizic, rămâne corpul astral, care este specific 
spiritelor din lumea astrală, cu forme similare celor fizice. Aceste spirite 
se pot reîncarna în planul fizic, când recapătă un nou înveliş energetic şi 
material. 

La moartea corpului astral, rămâne doar învelişul mental, care 
constituie corpul spiritelor superioare, entităţi care sunt aproape 
invizibile între ele. Mai sus de atât, nu putem nici măcar specula ce se 
petrece în lumea cauzelor absolute. Dacă există vreo evoluţie, probabil că 
se referă la primele patru învelişuri. 

Pe de altă parte, învelişurile sunt trecătoare şi dispensabile. De pildă, 
spiritele superioare din planul mental şi-au părăsit definitiv corpul fizic, 
eteric şi astral, aşa că energia din care erau constituite s-a reîntors în 
Natură. Rezultatul evoluţiei se concentrează în ultimul strat, cel cauzal. 
De acolo este posibil în orice moment recrearea unor învelişuri identice 
cu cele avute, pe baza memoriei cauzale. Cele 4 învelişuri inferioare sunt 
generate de memoria cauzală individuală. Mai sus de ea există Brahman 
sau Absolutul, care este nefragmentat. 

Deci prima aparentă fragmentare are loc prin apariţia planului 
cauzal, lumea Spiritelor infinite. Lumea cauzală este un fel de oglindă 
holografică a Absolutului Brahman. Absolutul este unitar, dar când se 
priveşte în această oglindă pare a fi multiplu. Fiecare clonă a Sa este un 
Spirit-Atman. Se întâmplă precum într-un labirint de oglinzi, unde te 
vezi în multiple ipostaze, deşi eşti doar unul singur. Brahman şi Atman 
sunt cele două fațete ale aceleiaşi monede: pe o faţetă este încrustat un 
chip, iar pe cealaltă sunt încrustate nenumărate chipuri identice cu 
primul. 

Modelul celor 5 koshas explică atât karma şi reîncarnarea, cât şi 
inexistenţa eu-ului. Spiritul cauzal nu este deloc similar cu eul uman, 
fiind infinit, impersonal, cu toate calităţile divine. Spiritul nu este deloc 
un suflet supus evoluţiei. Dacă vrem o definiţie, sufletul ar fi primele 4 
învelişuri-koshas. Sau, şi mai restrictiv, corpul astral şi cel mental 
(activitatea pur psihică, emoţii şi gânduri). Deci sufletul este o aparenţă 
trecătoare şi mereu în transformare, pe când Spiritul este etern şi 
neschimbat. 


Am putea spune că există două tipuri de cauzalitate: primul, de la 
scop la mijloc, iar al doilea, de la cauză la efect. Dacă, privind din planul 
cauzal, sufletul nu este real, înseamnă că primul tip de cauzalitate nu 
există. Deci karma nu are vreun scop ce ar consta într-o ipotetică evoluţie 
a sufletului, fiindcă acesta nu este real. În schimb, cel puţin aparent, 
există al doilea tip de cauzalitate, de la cauză la efect. Instinctul kosmic 
nu pune nimic la cale (nu are scopuri), ci reacţionează spontan, secundă 
de secundă, la ce se petrece deja, pe baza cauzei şi efectului. 

Desigur, acesta este doar un concept ca altele. În realitate, nu există 
timp, deci tot ce gândim noi este, evident, eronat, fiindcă gândirea are loc 
în timp şi nu poate manipula decât concepte temporale. În nondualism se 
menţionează acest lucru foarte clar, retezându-ne  macaroana 
„cunoaşterii metafizice”. Dacă nu există timp, nu poate exista nici 
cauzalitate. Şi cu asta, basta, s-a terminat cu orice aparentă cunoaştere. 


Nondualitatea poate fi doar radicală? 


Recunosc faptul că în articolele din ultima vreme sunt ambiguu. Fac 
un dans înainte şi înapoi între conceptele spiritualiste şi cele nondualiste. 
Aduc argumente logice că logica dă rateuri. Cunoaşterea hrăneşte 
cunoscătorul. Destructurând logica, destructurăm eul. Este normal să fac 
asta într-un articol citit de minţi logice: trebuie întâi să fac apel la 
cunoştinţe, pentru ca, în pasul doi, să le anihilez. Dacă putem depăşi 
acest aparent nihilism, ni se va revela că ţinta sa este Libertatea. 

Iluminata olandeză Rosemarijn Roes mărturiseşte că, înainte de 
iluminare, era o terapeută foarte intuitivă. Când vedea un client, imediat 
îi apăreau pe ecranul mental informaţii despre el. Dar după trezirea 
spirituală, această cunoaştere intuitivă i-a dispărut, şi-a pierdut clienţii şi 
sursa de venit. Deşertul sufletesc a durat mai mult de un an, până când a 

reuşit să perceapă şi partea plină a paharului nondualist, anume că totul 
este fericire. 

Desigur, este un caz particular şi nu trebuie generalizat. Prea uşor 
generalizăm, ne-a intrat în obicei. Am putea chiar avea impresia că 
iluminarea este ceva dăunător. Dimpotrivă, Nargis Alegria continuă 
munca sa de coach chiar şi după iluminare. Deci lucrurile se schimbă de 
la caz la caz. 

Sau după trezirea spirituală, Gina Lake a continuat să fie medium 
pentru Isus, ba chiar unul foarte productiv. Deci fiecare creatură are 
propriul drum în viaţă. 

Am strecurat acest capitol ca un disclaimer, o derogare de 
răspundere. 

«Cei copţi se pot trezi la adevărata lor natură cu ajutorul neo-advaita. lar 
cei necopţi cad în capcana “ocolirii spirituale/nondualiste”. Din acest motiv 
susţin importanţa lucrului asupra propriei umbre. Mulţi oameni din peisajul 
neo-advaita îşi reprimă foarte mult emoţiile. Vă asigur că ascultarea mesajului 


nondualist cu un corp blocat nu prea funcţionează. Iluminarea este o mutație 
energetică. Nu un moment de “aha” intelectual.» (Nargis Alegria) 


«Graba către realizarea de Sine (neo-advaita) din ultimii 20 de ani a 
încurajat evitarea problemelor psihologice sub pretextul iluminării sau 
nondualităţii (sentimente reprimate de ruşine, traume, refulări emoţionale şi 
răni sufleteşti din copilărie). Unii oameni s-au îmbolnăvit crunt din cauza 
acestei evitări.» (Scott Kiloby) 


Evoluție non-scop 


Acceptând ideea de Spirit sau de suflet, totuşi, de ce trebuie neapărat 
să existe un scop al reîncarnării?! Evoluţia se petrece natural, dar nu ea 
este scopul, ci doar un efect natural. Adică, lanţul reîncarnării s-ar putea 
opri foarte repede, fără să fi atins niciun ideal. E adevărat că Spiritul 
acumulează experienţă, dar nu are nevoie de ea. Este un fel de joc fără 
miză. Nu există un punct terminus al evoluţiei, ci se poate încheia 
oricând sau niciodată. Sufletul este iluzoriu, după cum spuneam, deci 
evoluţia este la fel de iluzorie. Iar Spiritul nu poate şi nu are nevoie să 
evolueze. 

După cum afirmă învăţăturile spirituale, uneori încarnarea unui 
suflet superior nu are ca scop propria evoluţie, ci evoluţia celorlalţi 
(condiţia de avatar, boddhisattva etc). Or asta ne arată că suntem cu toţii 
legaţi, deci evoluţia individuală este doar o impresie. Dacă ar fi ceva 
foarte real, solid, important, atunci nu am renunţa la ea pentru a-i ajuta 

pe alţii. Ideea este că nu există alţii. Prin urmare, evoluţia, dacă există aşa 
ceva, se referă la Tot. Totul evoluează simultan şi nu există ceva mai 
important decât altceva. Nu există fărâmiţare. Nu putem analiza rostul 
încarnării unui singur suflet, separat de altele. Nu există un scop 
individual. Dacă există vreun scop, el este al Unimii. Dar Unimea nu are 
nevoie de nimic, este deja împlinită şi întreagă. Aşadar, nu poate avea 
vreun scop. Există doar o aparentă desfăşurare de energii, care produc 
permanente modificări în cadrul unei iluzii. 

Îi spunem iluzie, pentru că nu afectează Realitatea nonduală. Îi 
spunem şi realitate, pentru că face parte integrantă din Realitate. Dacă 
iluzia nu afectează Absolutul, e clar că nu putem vorbi de un scop adresat 
Absolutului. Scopul se poate referi numai la iluzia însăşi. Dar orice scop 
am găsi, el se referă la o iluzie, deci nu are importanţă, este la fel de 
iluzoriu. În concluzie, putem găsi un scop, dacă vrem neapărat, dar el nu 
contează cu adevărat, nu are nicio bază Reală. 

De multe ori, învăţăturile spirituale sau mesajele primite de la 
Spiritele Superioare vor să ne demonstreze că totul are o logică, un sens, 
un scop spiritual. I se caută explicaţia ascunsă răului care ni se întâmplă. 
Este un demers lăudabil, în sensul că eu-lui i se aduc argumente că viaţa 
are sens şi că trebuie să aibă speranţă. Totuşi, deseori aceste explicaţii se 
contrazic; cu cât sunt mai detaliate, cu atât îşi vădesc inconsistenţa. Şi cu 
cât se dau reguli mai clare, cu atât mai numeroase devin excepţiile, de 
parcă le-ar anula. Cu cât vrei să explici mai multe, cu atât te înfunzi în 
necunoscut. Cu cât afli mai multe, cu atât îţi dai seama cât de puţin 
cunoşti. În mod paradoxal, cunoaşterea îţi adânceşte ignoranţa. 

Cealaltă soluţie ar fi să se recunoască faptul că nimeni nu ştie exact 
de ce se întâmplă toate acestea. Putem recunoaşte post-factum anumite 
efecte benefice ale unor lucruri rele, dar nu putem garanta că s-au bazat 
pe nişte planuri bine puse la punct. Şi oricum, nu putem generaliza 
nimic, totul are o bază strict individuală, de caz particular. Putem 
recunoaşte inteligenţa Naturii când analizăm retroactiv o situaţie, un 
context karmic, evoluţia unui individ, dar nu putem face din asta o ştiinţă 
predictibilă. Nu putem extrapola nicio concluzie la viitorul acelui individ 
şi, cu atât mai puţin, la alt individ. Neputând generaliza nimic, trebuie să 
recunoaştem onest că nu ştim nimic. 

De pildă, se spune să ne vaccinăm anti-covid în deplină cunoştinţă 
de cauză. Ce înseamnă asta? Înseamnă să luăm aminte la două aspecte: 
Primul, că vaccinul salvează vieţi. Al doilea, că vaccinul a provocat 
decese. Iată că buna informare produce şi mai multă confuzie şi chiar 
paralizie volitivă. Aşa-zisa noastră cunoaştere este egală cu zero. Pentru a 

lua o decizie, trebuie să renunţăm la una din poziţii, pe baza unei 
credinţe personale: cred sau nu cred în vaccin. 


kk 


Învăţătorii spirituali ne atrag atenţia să NU tragem concluzia că, din 
motive karmice, victimele îşi merită suferinţa. Aşa va interpreta eul 
explicaţiile spirituale, va privi din punct de vedere individual şi personal. 
Or karma nu este ceva personal. Dacă vorbim de karma unui suflet, pare 
a fi ceva personal. Chiar şi cele mai detaliate explicaţii spirituale tot vor fi 
distorsionate de eu, care îşi va găsi în ele justificarea pasivităţii, 
indiferenţei sau chiar sadismului său. 

Explicaţiile pot fi foarte laborioase şi logice, dar ele survin mereu 
ulterior faptelor, ca o justificare. Desigur, ni s-ar putea spune că nu le 
putem afla în avans „pentru a nu perturba curgerea normală a 
evenimentelor”. Sau dimpotrivă, uneori primim avertismente ca să 
evităm nişte accidente ce „nu ni s-ar cuveni, fiind din vina altora”. Totuşi, 
toate acestea pot fi doar înscenări. Ne pare foarte credibil că am evitat 
dezastrul în ultima clipă, prin efort propriu... pe când totul era deja 
prescris. 


Vânătorul de scopuri 


Unde există un eu, acesta va inventa şi scopuri. Întrebarea care-i stă 
mereu pe buze este „de ce?” şi nu va fi satisfăcut doar aflând o cauză. Nu, 
eul vrea să găsească scopul ascuns al tuturor întâmplărilor. Orice trebuie 
să fie mai mult decât pare. Simpla înlănţuire de cauze şi efecte nu îi sunt 
de ajuns. Eul caută intenţia din spatele cauzei. Iar odată ce şi-a imaginat 
un scop, eul se va plasa cumva pe traiectoria acelui scop, ca să devină 
important. Eul nu suportă lipsa de scop, pentru că îşi pierde el însuşi 
raţiunea existenţei. „Ce rost mai am eu dacă nimic nu are un scop?” 
Scopul şi eul devin sinonime. 

Lipsa oricărui scop sau sens ne poate demoraliza uşor. De aceea, 
există şi spiritualitate (care oferă scopuri şi căi de îndeplinire a unor 
scopuri superioare), şi nondualism (care explică că nu există scop, fiindcă 
nu există eu). Există o panoplie de poveşti pentru cui îi plac poveştile, dar 
există şi demontarea tuturor poveştilor pentru acei puţini care doresc 
adevărul. 

Spiritualitatea (învăţăturile, mesajele spiritiste, maeştrii spirituali) 
afirmă că există un proiect superior, dar că există şi liberul-arbitru al 

creaturii. Proiectul superior semnifică un scop impus. Şi ce este 
„liberul-arbitru” altceva decât proclamația eu-lui că poate 
impune propriile sale scopuri?! În spiritualitate, toate trebuie să 
aibă vreo intenţie. În natură este invers, nu există intenţii personale. Uite 
aşa, eul se plasează în opoziţie cu natura, măcar din acest motiv. Eul se 
consideră separat, special, fiindcă este conştient. 

Se poate explica orice pe baza acestora două: ba că totul urmează un 
plan divin, ba că accidentele sunt cauzate de liberul-arbitru. E simplu să 
explici orice când îţi poţi alege premisa cea mai convenabilă. Cu cât 
lucrurile par mai complicate, şi explicaţiile trebuie să fie mai abile. 

În schimb, nondualismul este foarte onest şi ne spune să nu mai 
căutăm intenţii ascunse, căci toate sunt poveşti. Mai spune că totul este 
foarte simplu şi tocmai de aceea nu poate fi înţeles de această minte 
umană complicată. Ea se hrăneşte numai cu poveşti. Este simplu, fiindcă 
totul este o unitate, non-dualitate, fără fisuri, fără separări, fără nimeni. 

Prin ce diferă nondualismul de ştiinţa materialistă, căci amândouă 
resping, existenţa vreunui scop natural? Ştiinţa fărâmiţează totul, sperând 
că poate înţelege ansamblul cunoscând părţile. Totuşi, savanții îşi rezervă 
dreptul de a avea propriile intenţii şi scopuri ştiinţifice. Dimpotrivă, 
nondualismul percepe unitatea întregii creaţii şi că nu putem modifica 
ceva fără a perturba întregul (holism). Dar, mai mult decât atât, afirmă că 
nici nu există cineva care să-şi poată impune vreo intenţie, ci toate 
aparentele intenţii aparţin Totului. 


Mitul cunoașterii metafizice 


Cunoaşterea spirituală este un simplu mit, un set de basme pentru 
adulţi. Cunoaşterea este un fel de înstăpânire asupra realităţii. Mintea 
crede că dobândeşte o putere magică asupra evenimentelor, fiindcă „ştie” 
ceva. Pretinde că există un strat superior al realităţii pe care îl 
controlează prin cunoştinţele sale şi, astfel, realitatea o va asculta 
cuminte. Dar realitatea nu are niciun strat în plus faţă de ceea ce se vede. 
Acel strat este un simplu concept abstract, fără nicio influenţă asupra 
realităţii. 

Realitatea ar avea, chipurile, nişte mecanisme interne ascunse pe 
care mintea le-a descoperit cu ajutorul metafizicii, iar acum se pune cu 
fundul pe realitate şi-i dă bice: „Vei merge unde te mân eu!”. Doar că 
realitatea este ca un măgar încăpățânat, pe care nu te poţi baza. Uneori 
merge cum îl mâni, alteori se proţăpeşte şi nu mai mişcă niciun pas. 

Este firesc ca mintea să caute răspunsuri la întrebări inventate tot de 
ea. Altfel ar muri de plictiseală. Dar se agită degeaba, fiindcă cunoaşterea 
nu duce nicăieri. Cel mult, la noi întrebări, într-un cerc vicios. Mintea se 
învârte neobosită în interiorul roții hamsterului, sperând să ajungă 
undeva, după atâta efort. Surpriză! Nu are unde ajunge, fiindcă roata este 
fixată într-un cadru. Aceasta este confuzia sau iluzia mişcării. Este o 
aparentă mişcare într-un cadru fix. 

Desigur, ştiinţa râde de asemenea afirmaţii. Ea a descoperit legile 
fizicii şi se bazează pe ele pentru a stăpâni totul, planeta, până şi 
cosmosul. Problema este cine stăpâneşte ştiinţa? Mintea spune că EU. 
Care eu? Aici, mintea şi ştiinţa ei se privesc ochi în ochi mirate... 

Păi, dacă nu ştim CINE ştie toate acestea, înseamnă că nu am aflat 
esenţialul şi avem o mare lacună. Desigur, putem să ne facem că n-am 
auzit întrebarea. Totuşi, e o gaură cam mare, lipseşte ceva fundamental. 
Nu ştiu cine sunt eu. Hm! Dacă fizica nu ne poate ajuta, atunci să trecem 
la metafizică, la spiritualitate. Iar dacă nici aceasta nu ne ajută, ultima 
speranţă este nondualitatea — care ne va reteza nevoia de răspunsuri... 


Metafora fulgilor de zăpadă 


Tot vorbim de inteligenţa care le ştie pe toate, dar ce este 
inteligenţa? 

Să folosim următoarea metaforă-poveste. Divinitatea picură 
deasupra noastră idei-seminţe, precum fulgii de zăpadă. Iar noi strângem 
aceste idei şi formăm cu ele gânduri de zăpadă. Aceasta este inteligenţa: 
un şir necontenit de idei-forţă, pe care le modelăm în gânduri cursive. În 
fiecare secundă formăm alte şi alte gânduri din materia primă a zăpezii 
primordiale. Ele se topesc repede şi apoi clădim altele, mintal. 

Fiecare creatură generează gânduri specifice ei. Gândurile câinelui 
tău sunt cu totul altele decât ale tale, deşi pe alocuri seamănă. Inteligența 
ta este definită de forma gândurilor pe care le construieşti din aceşti sui- 
generis „fulgi de idei”. 

Am putea extinde metafora şi mai mult. Forma pe care o construim 
din „fulgii de idei” ar fi inteligenţa; mirosul ei ar fi caracterul nostru 
moral (cât de benefici suntem pentru semeni); iar culoarea ar fi 
temperamentul nostru. Prin urmare, nu doar inteligenţa, ci întreaga 
noastră personalitate se construieşte din ceea ce ne pică din Cer. Fiecare 
dintre noi are propria matrice individuală în care se adună „fulgii de 
personalitate”. 

Ne-am putea închipui că Cerurile sunt pline cu atâtea idei, că abia 
mai încap, fiindcă ele curg de miliarde de ani în fiecare secundă şi fluxul 
lor nu se diminuează deloc. Ba chiar ne-am putea îngrijora că, la un 
moment dat, izvorul ideilor va seca. În realitate Cerurile sunt mereu 
senine, Divinitatea este mereu limpede, neaglomerată, pentru că acolo nu 
este nimic, absolut nimic, nicio idee. Şi atunci, de unde apar? 

Ideile apar din senin, în perechi polare: materie-antimaterie, 
electron-pozitron, fulg-antifulg. Astfel, Divinul este o sursă inepuizabilă 
de idei în perechi, fără ca EI să conţină vreuna. Din seninul Cerurilor curg 
neîncetat pe pământ tot felul de idei, care mai de care mai năstruşnice şi 
mereu opuse. Divinul nu selectează, ci doar creează. Este un Creator, nu 
un judecător. Este un artist, nu un critic de artă. Este însăşi Libertatea. 

«Tao nu ia partea nimănui; dă naştere atât la yin, cât şi la yang. Totul 
este binevenit, atât în lumină, cât şi în întuneric.» — Lao Ţi 

Cade în seama creaturilor să aleagă anumite idei din infinitatea lor, 
conform cu rezonanţa individuală. Iar Instinctul kosmic simte ce idei au 
rezultate favorabile universului şi care nu. În consecinţă, pe unele le 
descurajează, iar pe altele le favorizează. Dar nu este o decizie voluntară, 
ci una spontană, pe baza informaţiilor şi senzaţiilor venite de pe terenul 
de joacă al Creaţiei. Ce frumos, ce uimitor! 

El nu se opreşte din generat idei-seminţe. Nu. Maşina de idei 
funcţionează neîntrerupt şi fără discernământ, în tot spectrul posibil. Dar 
efectele generate de acele idei sunt analizate automat şi echilibrate. Poate 
că aceeaşi idee va genera efecte cu totul diferite într-un alt context. De 
aceea, Creaţia este într-un perpetuu dinamism. Orice iniţiativă dă nişte 
efecte, care la rândul lor, provoacă diverse urmări, uneori imprevizibile 
pentru creatura inteligentă care încearcă să le preîntâmpine. 

Divinul echilibrează creaţia cu ajutorul creaturilor. Acolo unde 
trebuie adusă o corecție, Divinul impulsionează creaturile să acţioneze 
instinctiv într-un anumit sens. Peste tot se petrece acest fenomen în 
natură, ca şi în lumea oamenilor. Şi orice acţiune are nu doar un efect 
benefic, ci şi unul distructiv pentru altceva sau altcineva. De aceea, roata 
Creaţiei nu se opreşte niciodată, căci mereu trebuie adusă câte o corecție 
pe undeva. 

De pildă, societatea umană a dezvoltat puternic ego-ul în membrii 
săi. La început, a fost util şi necesar, dar cu timpul a devenit problematic, 
disfuncţional. Iar în prezent, se pare că Instinctul kosmic tinde să-l 
desființeze. Treptat şi pe tăcute, ego-ul dispare din tot mai mulţi oameni. 
Acestui fenomen i se spune iluminare sau trezire nonduală. Este o 
transformare psihologică radicală, care, peste multă vreme (poate, după 

cei „1000 de ani de pace”?! vezi Apocalipsa cap.20) va fi şi ea înlocuită cu 
altceva (poate, se va reveni la „frica de Dumnezeu”, cine ştie?!). 

În concluzie, Creaţia nu are niciun alt scop, decât acela al auto- 
echilibrării constante. Iar Absolutul nu are nici EI alt scop decât acela de 
a turna continuu idei peste Creaţie. Combustibilul Creaţiei sunt aceste 
idei-forţă venite din Ceruri. Mai departe, fiecare creatură le transformă în 
energie, în emoţii şi gânduri, în senzaţii şi acţiuni. Ce joc magnific şi fără 
nicio miză! 


În loc de concluzie 


Filosofia este un joc mintal. Să nu o luăm prea în serios. De aceea 
marele filosof Ken Wilber, prin teoria sa integrală, nu a reuşit să salveze 
lumea: s-a luat prea în serios. La fel, nici Sri Aurobindo nu a reuşit, cu 
yoga sa integrală. Lumea însăşi este un joc care trebuie să continue, nu să 
se termine. 

Nu vreau să spun însă că filosofia ar fi ceva neserios. Dimpotrivă. 
Are un rol important, când este făcută cu rafinament şi inteligenţă. 
Precauţiile se referă la aplicarea concluziilor sale. Fără precauţii, filosofia 
se poate transforma în ideologie politică sau religie. Or, ştim cu toţii ce 
dezastre au produs ideologiile politice şi religiile. Omenirea nu mai are 
nevoie de aşa ceva. 

Chiar şi propriile credinţe şi opinii personale, tot un joc sunt şi ele. 
Gândurile n-au valoare în sine, ci doar valoarea pe care le-o dăm noi — ca 
şi bancnotelor. Banii sunt doar nişte simboluri utile pentru gestionarea 
comercială a acestei complexe realităţi. La fel facem şi cu gândurile, 
manipulăm realitatea în fel şi chip, dar fără ca lumea simbolică a 
gândurilor să se amestece cu lumea reală. 

29 august 2022 

NON-DUALITATEA NU NEAGĂ 
DUALITATEA 


Dualitate şi nondualitate, în oglindă Q EUL Q Cele două 
nondualități € Artificii adăugate Q Metafora nondualistă a 
teatrului Q Ideile sunt fantome goale 


Dualitate și nondualitate, în oglindă 


În dualitate vedem copacii, dar nu şi pădurea. Vedem valurile, dar 
nu şi oceanul. Vedem părţile, dar nu şi întregul care le conţine. Parcă am 
fi orbi. Obiectele par a fi aruncate la întâmplare, indiferente una faţă de 
cealaltă, neformând nicio familie. 

În nondualitate, obiectele sunt percepute ca plutind pe unda 
universală comună. Universul este o unică undă, compusă dintr-o 
infinitate de frecvenţe (aşa cum orice sunet este compus din 
suprapunerea multor unde simple sinusoidale, dar cu frecvenţe şi 
amplitudini diferite). 

Oceanul nu are nevoie de valuri ca să existe. Valurile n-au vreun 
scop anume, ci doar înfrumuseţează la suprafaţă oceanul. Doar la 
suprafaţă, aparent. Desigur, aceasta este doar o poveste, cu rolul 
ilustrativ de a ajuta mintea să priceapă. Nu continuaţi raţionamentul, 
căci veţi distruge toată metafora. 


/ N Ă s 
N_ 


Dualitatea: Lumea e o colecţie de particule 

Nondualitatea: Realitatea e o undă continuă 


Am construit imaginea metaforică de mai sus plecând de la 
principiul fizicii cuantice, care spune că orice particulă este şi undă. Se 
poate spune că realitatea nu este fixată într-o anumită formă — nu-i nici 
concretă (particulă), nici abstractă (undă); sau este, simultan, reală şi 
ireală. 

Dualitatea preferă lucrurile clare, fixate, solide. Nondualitatea 
preferă ambiguitatea totală, care, desigur, pare haos pentru minte. Fizica 
cuantică spune că toate particulele aparent solide se ivesc din spuma 
cuantică, care este un haos total de inexistenţă probabilistică. 

În dualitate, lumea pare a fi o colecţie de particule cuantificabile 
(numărabile sau măsurabile). În modelul de mai sus, „particulele” pot 
reprezenta diverse aspecte: 

- fiinţe, obiecte ce par solide, pline, separate. 

- idei, etichete, prejudecăţi, înţelegere, cunoaştere. Concepte polare: 
bine-rău, viaţă-moarte, spaţiu-timp etc. 

- Necazuri şi probleme personale, care am vrea să nu existe. Bucurii 
care am vrea să nu se mai termine. Emoţii şi sentimente. 

În nondualitate, Realitatea este o undă continuă, fără început şi 
fără sfârşit. Toate aspectele de mai sus sunt neutralizate, rămân ca o 
simplă aparenţă pe fundalul non-existenţei.* 

Nondualitatea nu este un fel de „negativ fotografic” al dualității, cum 
pare în această imagine metaforică. Ci dualitatea este o percepţie 
distorsionată a Realităţii. Nondualitatea este reîntoarcerea la percepţia 
originală, nealterată. Cele două nu sunt nici opuse şi nici 
complementare... Nu este nevoie ca dualitatea să compenseze sau să 
echilibreze cumva nondualitatea. Non-dualitatea există prin sine şi i s-a 
dat acest nume din lipsa altor repere, nu pentru că ar avea nevoie de 
dualitate în vreun fel. Non-dualitatea nu neagă dualitatea, ci o 
reinterpretează. 

EUL 


Dualitatea apare când se iveşte EU. Când lipseşte EU-I, rămâne 
nondualitatea, pur şi simplu. Dualitatea este aceeaşi Realitate nonduală, 
dar privită cu ochii Eului. Eul este „al şaptelea simţ”, cu care percepem 
dualitatea (pe lângă cele cinci simţuri fizice, adică corpul, şi al şaselea 
simţ, adică mintea). 

În Realitatea naturală, ceea ce există este complet, plin, nimic nu 
mai intră în plus şi nimic nu poate ieşi de aici. Şi totuşi, EUL nu percepe 
acestă Realitate ca fiind desăvârşită, ci incompletă. Având un EU, ne 
simţim singuri într-o mulţime de oameni, simţim că lumea este 
aglomerată cu obiecte care nu se satisfac, decât parţial şi trecător. EUL 
caută mereu ceva ce-i lipseşte. 

Ce-i lipseşte Eului ca să perceapă desăvârşirea, plenitudinea din 
jurul său? 

Singurul „lucru” care nu este conţinut în dualitate este inexistenţa, 
neantul, vidul. Acest aspect poate fi perceput numai în viziunea 
nondualistă. Poate că ceea ce-i lipseşte Eului este tocmai nimicul, vidul. 
Iar cât timp mai există ceva, un Eu, nu poate apărea nimicul. Fatalmente, 
Eul este singurul obstacol în calea perceperii plenitudinii. 


* Realitatea provine din cuvântul latin „res”, care înseamnă „lucru”, adică 
„UN ceva”. Cuvântul „a exista” provine din latinul „ex-sistere”, adică a „scoate 


PAL] 


în evidenţă”. Prin urmare, nondualitatea este Realitate, fiindcă este Una, 
Unitate, Unime, iar dualitatea este existență, fiindcă „scoate în evidenţă” 
fiecare parte. De aceea, etimologic, se poate spune că Realitatea nu există 
(este non-existentă, vidă), iar existenţa nu este Reală (este iluzorie, 
aparentă). Este mai mult decât un joc de cuvinte, ci chiar aşa percep oamenii 
iluminaţi. 

EUL este ca nişte ochelari colorați, care distorsionează vederea. Ce 
trebuie să facem este să ne dăm jos ochelarii, nu să le punem alte lentile. 
Desigur, este o altă metaforă, destul de imprecisă. Căci cine sunt Eu să- 
mi elimin Eul? Sunt Eu altceva decât Eu? 

Învățăturile spirituale orientate spre nondualism spun că aş fi un Eu 
divin, diferit de eul uman şi că Eul divin poate pune la punct eul uman 
sau îi poate pune capăt. Asta-i chiar interesant! Am doi de eu, unul mai 
mare şi altul mai mic, sau unul mai tăcut şi altul mai vorbăreţ. Dar cum 
să discern care din cei doi sunt eu?! Sau mă identific cu fiecare, pe rând? 

Răspunsul nondualităţii radicale este altul, complet diferit şi chiar 
şocant: Doar am impresia că sunt un eu, dar acest eu nu există deloc. 

Deci, spiritualitatea nondualistă afirmă că există doi de EU, ceea ce 
pare o contradicţie logică. În schimb, nondualismul radical afirmă că nu 
există niciun EU, ceea ce pare contraintuitiv. Pare o dilemă absolută, dar 
ea nu trebuie rezolvată de nimeni. Se disipează de la sine când îi vine 
vremea... 

Hâtrul Tony Parsons, cu umorul său nondualist radical, spunea aşa: «Ori 
de câte ori dai peste cineva care vrea să te ajute „pe tine” să evoluezi spiritual, 
fugi cât mai repede de el!» > 


Cele două nondualităţi 


La ora actuală s-au delimitat clar două tipuri de nondualisme. Sună 
paradoxal, dar asta e realitatea de pe terenul spiritual. 

Pe de-o parte, nondualismul clasic afirmă că eul poate şi trebuie să 
facă ceva pentru a ajunge la starea de Brahman-Dumnezeu sau Unimea 
sau Conştiinţa cristică. Este singurul ţel care merită a fi urmărit în viaţă. 

Această orientare a fost modificată parţial de învăţăturile moderne 
ale lui Isus, în care eul are liber-arbitru, dar numai în chestiunile 
mărunte ale vieţii, marile decizii fiind rezervate Divinităţii (inclusiv 
trezirea din iluzia cosmică). 

În acest caz, opinăm, nici n-ar mai fi nevoie de ditamai „entitatea” 
care să facă acele alegeri minore, ci ar fi de ajuns ca creierul să dea cu 
zarul, căci oricum nu prea contează în cursul general al vieţii. Deci 
aceasta este o învăţătură de compromis cu eul — dar una cam jenantă — 
destinată să-i satisfacă superficial vanitatea de „făptuitor”. 

Pe de cealaltă parte, nondualitatea modernă occidentală (neo- 
advaita) afirmă că eul nu-i decât o iluzie absolută, o senzaţie artificială, 
fără vreun alt efect decât unul psihologic. Practic, eu-lui nu i se 
recunoaşte existenţa şi nu i se oferă nimic de făcut pentru „obţinerea” 
iluminării. 

Desigur, psihologii vor replica, fără doar şi poate, că psihicul face 
toată diferența dintre o viaţă fericită şi una nefericită. Deci nu-i o 
bagatelă dacă omul este nefericit, din cauza eu-lui său. Şi că nefericirea sa 
poate avea repercusiuni majore asupra celor din jurul său ori chiar 
asupra mediului natural.  Nondualiştii nu resping practicile 
psihoterapeutice, dacă te fac să te simţi mai împăcat cu sine, dar susţin că 
nicio practică nu poate distruge eul, nici măcar cele mai dure asceze. 

Prin urmare, am putea sintetiza următoarele două întrebări- 
dilematice: 

Este oare eul doar o simplă senzaţie, care nu modifică deciziile 
predestinate ale individului, ci doar le justifică raţional, ca să aibă impresia că 
el, personal, le-a generat?! 


Sau este eul un produs al condiţionărilor anterioare ale corpului-minte, 
care se combină, aleatoriu, în decizii care pot influenţa foarte mult 
evenimentele?! 


În funcţie de cum răspundem, vom adopta filosofii de viaţă cu totul 
diferite. 

Ar trebui să plecăm de la fundamentele creaţiei. Creaţia este o 
oglindă a Creatorului şi nici nu poate fi altfel. Cu cine să semene, decât cu 
singura Fiinţă ce pre-există?! Înseamnă că timpul este oglinda 
perfectă a veşniciei. Asta s-ar traduce în limbaj dualist prin faptul că 
scenariul piesei de teatru se scrie „simultan” cu jocul actorilor de pe 
scenă. Deci predestinarea este perfect „corelată” cu liberul-arbitru. 

Dacă acceptăm acest raționament, nici nu mai contează care din cele 
două variante prezentate este cea corectă. Oricare dintre ele este un 
simplu concept. Conceptele contradictorii coexistă în lumea dualistă a 
ideilor. 

De obicei, deliberezi atent şi iei decizii raţionale. Dar uneori iei 
decizii iraționale, instinctive. Sau poţi simţi mereu inspiraţii şi intuiţii 
venite nu se ştie de unde, care, ulterior, se dovedesc a fi desăvârşit de 
inteligente, compunând un plan. Până la urmă, îţi dai seama că nu există 
nicio graniţă între raţional şi irațional, între liber-arbitru şi inspiraţie. E 
acelaşi impuls, care fie incearcă să se justifice cumva, fie ţi se prezintă 
direct şi poruncitor. 

Realitatea este una singură, anume că timpul este oglinda eternității. 
Liberul arbitru este un concept dualist relativ la timp, iar predestinarea 
este un concept dualist relativ la eternitate. Mutatis-mutandis, putem 
spune că liberul-arbitru este oglinda predestinării. Întotdeauna vom 
alege, aparent de bunăvoie, ceea ce ne-a fost predestinat. 

Cum anume se produce asta, cum poate fi timpul oglinda perfectă a 
veşniciei? 

Putem face o analogie cu tehnica audio digitală. Dacă se ia un sunet 
scurt de o secundă, printr-un program specializat de editare digitală, 
acesta se poate prelungi oricât timp dorim — o oră, două sau mai mult. 
Sunetul iniţial este segmentat în foarte mici fragmente, care apoi pot fi 
distanţate între ele oricât de mult, golurile dintre ele fiind umplute cu un 
semnal de mărime medie. 

Semnal audio segmentat şi prelungit 


Conform acestei analogii, devine mai credibilă varianta prezentată 
de Isus, anume că eul poate avea un cuvânt de spus numai în chestiunile 
mărunte (spaţiile audio goale) — de pildă, dacă te scarpini cu mâna 
dreaptă sau cu mâna stângă. Dar în deciziile importante sau care vor 
conduce la alte decizii importante, nu prea ai de ales. 

Poţi, totuşi, prelungi pe termen limitat durata realizării obiectivelor 
prestabilite (mărind distanţele dintre segmentele audio iniţiale). De 
pildă, îţi poţi amâna moartea, încercând să te vindeci prin metode mai 
eficiente. Dar nu o poţi amâna la nesfârşit. Şi nu ţi-o poţi amâna deloc, 
dacă asta ar aduce vreo modificare importantă în destinul tău sau în viaţa 
celor din jurul tău. 

Cei treziţi nondual mărturisesc că, deşi îşi pot face planuri 
minuţioase de călătorie, de exemplu, ei nu ştiu niciodată ce va urma 
peste câteva secunde. (Dar nimeni nu ştie, de fapt!) Viaţa este o 
permanentă surpriză, chiar dacă nu se întâmplă nimic spectaculos. Fi 
simt că nu au de ales, că alegerile lor vin de undeva. 

Înseamnă asta că altcineva alege în locul lor? Nu. Nu există nimeni. 
Alegerile sunt automate, instinctive, aparţin creaţiei întregi. Deci poţi sta 
liniştit, că nu te manipulează nimeni. Dar în acelaşi timp, nici „tu” nu 
exişti. Iar asta poate fi deprimant pentru unii dintre noi. 

Privind din nondualitate, nu există vreun liber-arbitru, fiindcă 
dispare senzaţia de timp. Dar nu există nici aspectul de predestinare, căci 
şi aceasta era un concept dualist, prin simpla opoziţie cu liberul-arbitru. 
Nondualistul nu recunoaşte predestinarea, fiindcă lipseşte acel „cineva” 
care poate pregăti vreun plan. Totuşi, se admite existenţa unui fel de 
necesităţi cosmice, a unui instinct cosmic, a unui automatism cosmic — 
care să suplinească lipsa unui Decident cosmic. O astfel de necesitate 
impersonală, întotdeauna a întregii creaţii, converge cu nondualitatea. În 

schimb, ideea de Decident Divin separat de obiectul deciziei sale 
contrazice ideea de Unime, de non-separare. 


Artificii adăugate 


Cu o exuberanţă drăgălaşă, iluminata Ariana ne mărturiseşte că nu 
ne vede ca pe nişte persoane: 
«Dar e foarte clar că nimeni nu vorbeşte despre acelaşi lucru, nimeni nu 


vorbeşte despre o aceeaşi realitate comună. Cu adevărat, nu există niciun fel 
de înţelegere şi toată înţelegerea este o visare. 


Astfel, de fiecare dată când simţi că relaţionezi cu altcineva într-o 
conversaţie, de fapt, amândoi ţineţi câte un monolog în care scoateţi pe gură 
propriile concepte iluzorii şi, de fapt, nu vorbiţi despre acelaşi lucru. 


Sau într-o relaţie sentimentală, crezi că eşti foarte apropiat de cealaltă 
persoană, Deşi vorbiţi tot timpul, de fapt, niciodată nu vă referiţi la aceleaşi 
lucruri. Cei doi visează cu ochii deschişi la realitate, scoțând pe gură propriile 
interpretări şi imagini mentale despre ceea ce simt ei că ar fi amintirile relaţiei 
lor. Trăiesc în propriul vis cu ochii deschişi, crezând că au o relaţie. 


Şi astfel, nu sunt două personaje aflate într-o relaţie, pentru că, de fapt, 
nici nu există nişte entităţi separate care să relaţioneze între ele. Amândouă 
sunt doar expresiile aceleiaşi Energii, sunt nişte sunete şi nişte lumină, şi 
atât.» 


Din spusele ei se desprinde o idee şocantă: Dialogurile dintre 
„persoane” sunt, de fapt, monologuri ce par a fi înţelese de celălalt. 
Înțelegerea reciprocă este iluzia fără de care nu s-ar putea menţine iluzia 
„celuilalt”. Fără iluzia înţelegerii dintre persoane sau a unei realităţi 
„comune”, am rămâne nişte personaje complet izolate într-o lume umană 
incoerentă şi, astfel, imposibilă. 

Este ca şi cum un scenarist de teatru întâi stabileşte caracterele unor 
personaje, iar apoi caută un motiv să apară împreună pe scenă. Să zicem 
că s-a gândit la un afacerist rasat de pe Wall Street, la un african massay 
cu belciuge în nas şi buze şi la un vietnamez sărac ce se speteşte într-o 
orezărie. Aparent, aceştia nu pot avea nicio legătură, până în momentul 
când scenaristul inventează o poveste în care cei trei se întâlnesc şi 
interacționează dramatic. Am folosit această metaforă pentru a sublinia 
caracterul artificial al Creaţiei, exact aşa cum piesa de teatru ne 
fascinează când o privim, deşi este clar că acolo nu-s decât nişte actori, 
pereţi de carton şi o scenă prăfuită. 

Omul iluminat este total independent, nu intră în relaţie cu nimeni, 
pentru că nu există nimeni în percepţia sa. Acţiunile sale emană din 

interior. În acelaşi timp, reacţionează natural faţă de faptele „celorlalţi” 
(el nu perturbă scenariul), dar aceia nu îi determină propria viaţă. 

Prin iluminare, devine brusc evident că nu există decât o singură 
Energie care ia forma tuturor personajelor, fiecare vorbind despre lucruri 
diferite, deoarece fiecare are o altă perspectivă asupra realităţii. Nici n-ar 
avea rost să existe vreun personaj dacă n-ar fi original sau unic. Există o 
singură Energie, dar care ia o infinitate de forme diferite. 

Prin iluminare, devii conştient de originalitatea oricărui obiect sau 
fiinţe şi nu te saturi niciodată să contempli ce apare în jurul tău. Nimic 
nu se repetă, totul devine interesant, nu te plictiseşti niciodată, eşti 
mereu uimit. 

În concluzie, există cel puţin două iluzii comasate: Prima este iluzia 
unor personaje distincte, deşi există o singură Fiinţă. A doua este iluzia 
unor relaţii dintre aceste personaje, care pot lua foarte multe forme şi 
profunzimi, fiind foarte dinamice. 

De pildă, un cunoscut ar putea face la un moment dat un gest la care 
nu te aşteptai, fiindcă relaţia (nu personajul) a fost modificată „din mers” 
de către univers, fără nicio explicaţie logică. Personajul se va comporta 
mai departe ca de obicei, ca şi cum n-ar fi avut loc acea incoerenţă. 


kk 


În lipsa separării, există un singur fel de „relaţie” între unităţile 
aparent individuale: cea de admiraţie reciprocă, de genul „Ce frumoşi şi 
diverşi suntem!”. Însă când apare separarea eu-lui, apare posibilitatea 
unei infinităţi de relaţii: de simpatie/antipatie, iubire/ură, indiferenţă, 
respect/batjocură, încredere/neîncredere etc. Şi cu cât numărul de eu-ri 
separate creşte, spectrul posibilităţilor creşte la nesfârşit. 

Dacă există o cauză metafizică a apariţiei eu-lui, aceasta ar fi: nevoia 
instinctivă a Sursei de a experimenta o gamă infinită de senzaţii din 
aceste relaţii. Separarea pregăteşte terenul, iar relaţiile oferă toate aceste 
noi experienţe — inclusiv extazul şi agonia. Fără separare, nu poate exista 
nici extaz. Fericirea calmă a iluminării nu este nicidecum acel extaz 
transcendental relatat de unele persoane „răpite” în duh sau acea „plutire 
pe nori” din iubirea romantică. 


Dacă lărgim conceptul de relaţie, putem înţelege că lumea este mult 
mai fluidă decât credeam: relaţia cu altă persoană, relaţia cu obiectele, 
relaţia cu propriile amintiri, relaţia cu o situaţie sau eveniment. Toate 

aceste relaţii „dinamice” sunt artificiale, adăugate la realitatea „statică” 
pentru a-i da greutate. Devine o posibilitate reală magia, reacţiile 
psihologice pe tot spectrul... 

Şi putem lărgi şi mai mult analiza la relaţia dintre cauză şi efect. 
Chiar şi cauzalitatea poate fi considerată un artificiu, o permanentă 
relaţie adăugată între fenomene şi obiecte. Fenomenele stranii, care ies 
complet din legea cauzalităţii, cum ar fi, de exemplu, sincronicităţile, 
sunt oarecum o dovadă că nici restul fenomenelor „normale” nu sunt 
legiferate de nimic, ci sunt doar o iluzie pompată constant în realitate. 

Savanţii au calculat că, dacă cele câteva constante matematico-fizice 
fundamentale ar fi diferit cu doar câteva procente, universul nu ar fi fost 
posibil (fie ar fi dispărut imediat, fie s-ar fi dilatat prea repede etc.). 
Ştiinţific vorbind, universul a apărut din cauza acestui set de constante. 
Şi totuşi, vă garantez că un alt univers paralel are la bază alt set de 
constante. Ba chiar şi actualele constante au mici variaţii inexplicabile. 
Legile fizice au o cauză mai profundă, inabordabilă, care face şi desface 
totul. 

«Realitatea este doar o iluzie, însă una foarte persistentă» (Albert 
Einstein). 

Conform nondualităţii, aceste artificii sunt necesare pentru a ne da 
senzaţia de realitate solidă. În fond, nu există decât neantul, care 
autogenerează întreaga această Creaţie organizată. Creaţia este un 
artificiu suprapus peste nimic. 

Dacă ar exista un scop al Creaţiei, înseamnă că, odată cu atingerea 
scopului, totul ar trebui să îngheţe sau să dispară (de aici, a fost inventat 
conceptul de Maha Pralaya, resorbţia periodică a Creaţiei în Creator). 
Dar dacă Viaţa nu încetează niciodată, înseamnă că nu are niciun scop. 
Dacă e plină de excepţii, înseamnă că nu are nicio regulă. Dacă legea 
cauzalităţii este încălcată, înseamnă că există o Libertate mai presus de 
orice. lar organizarea nu poate fi altceva decât o expresie repetată până la 
obsesie, emanată de Haos. 


Oamenii care urmăresc privirea maestrului spiritual Braco 27 
pot avea trăiri spirituale foarte diferite. Unii se vindecă fizic, alţii se 
vindecă psihologic, alţii au revelații spirituale, alţii îşi văd vieţile 
anterioare etc. Desigur, vor pune pe seama lui Braco toate acestea. Dar 


27 https://www.spiritus.ro/RAZVAN/braco.htm 

Braco este doar un releu, un simbol pentru Energia divină care 
acţionează personalizat în fiecare. 

Şi nici măcar nu este nevoie de Braco sau vreun alt maestru spiritual 
sau să fii într-un loc sacru sau să faci anumite ritualuri. Asemenea lucruri 
se pot întâmpla oricum şi oriunde. Dar se întâmplă mai des, poate, în 
contexte spirituale, pentru a întări credinţa omului că nu visează, că nu 
halucinează. Mulţi oameni au parte de fenomene stranii, dar nu le dau 
atenţie sau le uită, fiindcă nu se potrivesc cu mentalitatea lor cotidiană. 
Dacă ies în afara rutinei şi obişnuinţei, au şanse mai mari să le 
conştientizeze. 

Sau, cineva se roagă la Dumnezeu pentru o anumită realizare 
imposibilă, care devine posibilă. Omul va crede că n-ar fi fost posibilă 
fără rugăciunea sa. Şi cine poate garanta că minunea s-ar fi realizat fără 
aportul mental al omului?! Aici este dilema. Nimeni nu poate spune ce s- 
ar fi putut întâmpla alternativ. Fiindcă nu există alternativă la realitate. 
Există un sigur curs al evenimentelor, iar istoria post-factum este un 
simplu exerciţiu intelectual. 

În concluzie, atribuirea efectelor unor anumite cauze este o treabă 
dificilă, chiar imposibilă, după cum spun şi scripturile budiste. Ele spun 
că există o infinitate de cauze care decurg una din alta, ce duc la un 
anumit deznodământ. Budismul încearcă să păstreze un discurs raţional. 
Totuşi, nimeni nu poate demonstra afirmaţiile metafizice. 

Tot ce putem şti sunt acele legături imediate, directe între o acţiune 
şi rezultat. De pildă, baţi cu ciocanul şi cuiul intră în scândură. Pare a fi 
cât se poate de clar. Ca în experimentele ştiinţifice, aparent obiective, 
unde s-ar părea că legităţile naturale nu pot fi încălcate. Şi totuşi, 
ajungând în sfera subatomică, orice devine posibil. 

Când vine vorba de legităţi psihologice sau spirituale, lucrurile se 
complică şi mai tare. De asemenea, în chestiunile de etică, estetică sau 
politică, principiile devin mult mai fluide. 


Metafora nondualistă a teatrului 


Putem asemăna actul Creaţiei cu o piesă de teatru. Ştiu, nu e o idee 
originală: „Lumea-ntreagă e o scenă şi toți oamenii-s actori. Răsar şi 
pier cu rândul, fiecare...” (William Shakespeare, “Cum vă place”). Însă 
voi folosi această metaforă pentru a descrie viziunea nondualistă asupra 
Realităţii. 

- Scenaristul vizualizează, într-o secundă, întreaga piesă de la cap la 
coadă şi se bucură enorm de toate ideile care, împreună, alcătuiesc 
această operă de artă. Stă şi râde şi plânge de unul singur şi nu se mai 
satură de fanteziile sale. Ideile sunt drogul Creatorului. Fără idei, nu 
există nimic. Acest Vid este Creator. 

Sublima  beatitudine, petrecută în linişte şi singurătate, 
simbolizează Veşnicia Creatorului. 

- Apoi ia legătura cu compania teatrală, care se ocupă de detalii: 
distribuţia actorilor, bugetul, personalul tehnic, recuzita etc. Şi încep 
reprezentațiile. 

Sala în care se desfăşoară piesa pentru public simbolizează Spaţiul- 
Timp universal. lar Scenaristul priveşte încântat cum prinde viaţă Visul, 
de care deja s-a bucurat în illo tempore şi pe care îl savurează în fiecare 
clipă, văzându-l împărtăşit tuturor. 

- Scenariul este năstruşnic, inteligent şi plin de emoţii. 

În plus, câte un actor întrerupe momentan curgerea naturală a piesei 
şi începe să discute direct cu publicul, detaşat de propriul rol, ca un 
analist critic. Discută de intriga piesei, dar amestecă şi chestiuni din viaţa 
cotidiană a spectatorilor. 

Acesta ar simboliza omul trezit spiritual sau iluminat, care priveşte 
piesa din exterior, precum spectatorii. 

Apoi piesa continuă nestingherită, captivând din nou spectatorii, ca 
şi cum nu s-ar fi întâmplat nimic nepotrivit. 

- La un moment dat, câţiva beţivi intră în sala de spectacol şi încep 
să-l înjure pe Scenarist şi să le dea câte o scatoalcă spectatorilor aflaţi pe 
aproape. Oamenii se panichează, se aud împuşcături, cineva cade la 
pământ, sosesc jandarmii, se pare că spectacolul a fost total compromis. 

Dar nu! Totul era deja în script, iar după ce oamenii se mai liniştesc, 
piesa reîncepe. De data asta, personajele comentează ce tocmai a avut loc 
în sală, de parcă s-ar fi întâmplat chiar în lumea lor de poveste. Actorii au 
devenit spectatori, iar spectatorii s-au pomenit a fi actori. Ce farsă, ce 
glumă sinistră! Dar aşa a gândit-o Scenaristul şi, cu siguranţă, nimeni nu 
va uita această seară de pomină... 

Aceasta ar simboliza accidentele, violențele, distrugerile, războaiele 
care punctează istoria individului şi a omenirii. Totul este deja 
planificat, parte din piesa cosmică. 

Acelaşi Shakespeare spunea în „Macbeth”: «Viaţa este o poveste 
spusă de un neghiob, plină de zgomote şi furie, care, de fapt, nu au nicio 
semnificație.» 

Concluzie: 


Prima noastră mare păcăleală este că luăm rolurile de pe scenă ca 
fiind reale. Aici se poziţionează marea masă a oamenilor. 

A doua iluzie este că ne identificăm cu rolul de spectator detaşat. 
Aici se poziţionează majoritatea căutătorilor spirituali. 

Trezirea din Vis nu poate fi altfel decât recunoscându-ne a fi chiar 
Scenaristul. Aceasta este iluminarea nonduală. 


Ideile sunt fantome goale 


Dacă v-aţi putut închipui toate scenele descrise mai sus, înseamnă că 
realitatea se joacă pe scena minţii voastre, voi înşivă daţi substanţă unor 
idei iluzorii. Orice idee capătă soliditate abia când e captată şi energizată 
de o minte umană. 

Dar şi această minte personală este doar o idee, care a prins viaţă 
într-o minte şi mai subtilă. Şi tot aşa, putem merge ascendent până la 
ideea princeps, apărută direct în Vid. Acolo nu exista nicio minte, deci a 
căpătat substanţă printr-un fel de mecanism magic. 

Acel mecanism nu putea dispărea, deci poate că „mintea” este un 
concept inutil. Poate că ne complicăm prea mult explicând natura 
realităţii pe baza unei piramide organizatorice. Am putea, la fel de bine, 
să simplificăm lucrurile, recunoscând o singură Sursă a iluziei, care 
deţine în sine toate ideile creatoare, inclusiv ideea de soliditate, de 
substanţialitate. 

Cu alte cuvinte, în Vid apar idei, care sunt la fel de goale ca şi Vidul. 
Apoi, unele dintre aceste idei sunt alese să genereze o aşa-zisă realitate 
aparentă. Ele nu-şi schimbă natura fundamental vidă, ci mai este 
generată încă o idee, cea de soliditate, care se asociază ideilor alese. 

La baza Creaţiei stă ideea de soliditate, care este la fel de goală ca 
orice idee. Vidul râde la ideea că ceva ar fi „solid”. De exemplu, lumea 
astrală pare cât se poate de concretă fiinţelor din interiorul ei, şi totuşi, 
pentru noi, ca fiinţe fizice, este total invizibilă, nedetectabilă, 
transparentă, imaterială. Fiinţele şi obiectele şi fenomenele sunt 
„aparent” reale, doar pentru că sunt nişte idei goale îmbrăcate în ideea de 
substanţă. 

Este ca şi cum ai pune un cearceaf pe o fantomă, dându-i astfel un 
aparent contur şi realitate. Dar trage-i cearceaful şi va rămâne un gol de 
toată frumuseţea! 

17 septembrie 2022 


') 

EUL MULTIDIMENSIONAL 


Polaritate şi dualitate 9% Relativitatea binelui 8% Intelectul fără 
ego 9% Altă întrebare! 9% Perspective nondualiste 9% Metafora 
şablonului de pictură 9% Dedublare și iluminare 9% Inteligența 
supravieţuieşte morții 8% Modelul EUL MULTIDIMENSIONAL 9% Sufletul 
înseamnă eul fizic 


Polaritate și dualitate 


La fiecare nivel al scării universului creat există anumite legi (sau 
iluzii *) specifice, care se suprapun. Astfel, la nivelul atomic există legile 
fizice, la nivelul molecular se suprapun legile chimice, la nivelul celulei vii 
apar legile biologice, la nivelul animalelor se impun legile comunităţii. 
Odată cu omul, evoluţia continuă prin dezvoltarea intelectului. 

Intelectul era deja format la animalele superioare, dar la om apare şi 
conştiinţa de sine sau eul/ego-ul. Ego-ul e ca un parazit agăţat de 
intelect, precum vâscul creşte pe tulpina altor pomi. Intelectul este un 
instrument util existenţei animale şi umane, dar ego-ul poate lipsi. Şi 
totuşi, el este nelipsit din marea majoritate a oamenilor. De ce? vom 
încerca să explicăm la finalul articolului, cu stângăcie. 

Ego-ul se foloseşte intens de intelect şi de tot ce ţine de minte. Poate 
că de aceea, deseori, nondualiştii vorbesc despre acest ego/eu ca fiind 
mintea. Totuşi, putem face o anumită distincţie. 

Astfel, intelectul foloseşte dualitatea perceptuală. De exemplu, 
perechea sus/jos provine din legea gravitaţiei terestre, care nu mai are 
aplicabilitate în spaţiul cosmic. 

* De ce ar fi legile naturii nişte iluzii? 

De pildă, forţa gravitaţiei, deşi are clare evidențe empirice, a fost 
demascată a fi o simplă iluzie de către teoria relativităţii restrânse. 
Gravitaţia nu este nicidecum o forţă, ci este traiectoria (geodezica) 
pe care un obiect o urmează spontan în spaţiul-timp deformat de o altă 
masă mai mare. Desigur, deformarea are loc într-o altă dimensiune 
spaţio-temporală invizibilă, a patra. Deci gravitația este un efect natural 
al spaţiului-timp în conjuncţie cu masa. Nu efectul perceput este iluzoriu, 
ci explicaţia lui Newton, bazată chiar pe o formulă matematică. Iată deci 
cele două fațete ale ştiinţei: adevăr relativ şi fals relativ. Acesta e un 
exemplu simplu privind iluzia oricăror idei dualiste. 


kk 

Ego-ul foloseşte dualitatea conceptuală, cum ar fi perechea 
bine/rău. Ce este binele şi ce este răul nu poate fi definit ştiinţific, fiind o 
decizie personală sau un principiu moral. 

Aşa că, am putea spune că intelectul l-a creat pe homo faber (deşi 
unele animale inteligente folosesc şi ele unelte), iar ego-ul l-a creat pe 
homo sapiens. Da, această aşa-zisă „înţelepciune” aparţine ego-ului, 
adică ego-ul mai deştept se declară superior altuia vădit inferior. 

Realitatea ne demonstrează că există dualităţi fizice, cum ar fi 
cald /rece sau întuneric/lumină etc. Cu aceste operează intelectul şi le-am 
putea numi polarităţi, pentru a le deosebi de dualităţile inventate de ego. 
Polarităţile sunt percepții naturale, iar dualităţile sunt 
concepte, adică artificiale. 

Conform nondualismului, când dispare ego-ul, dispare şi dualitatea 
conceptuală. Adică dispar dilemele de genul bine/rău sau liber- 
arbitru /predestinare etc. Gravitaţia nu dispare. 

Este ego-ul bun sau rău? 

Aceasta este o falsă dilemă. La fel şi dilema dacă avem liber-arbitru 
sau suntem predestinaţi. Orice variantă de răspuns am susţine, NU ne va 
satisface pe deplin, pentru că vor exista întotdeauna şi argumente 
contrare. Aceste dileme sunt fără soluţie, fiindcă sunt artificiale. Provin 
din lumea artificială a conceptelor dualiste. Şi nici nu pot exista concepte 
„nondualiste”. Mintea este dualistă chiar din fabrică. 

Chiar şi acest articol, deşi vrea să desluşească nondualitatea, este 
totalmente dualist. 


Relativitatea binelui 


Am mai amintit şi cu alte ocazii de cele trei poziţii filosofice 
fundamentale, numite ateism, spiritualism şi nondualism. 

Pentru ateism-materialism, viaţa este bună, iar moartea este 
rea. Punct. 

Spiritualismul aduce o noutate: moartea este bună. Scopul este 
de a oferi speranţă oamenilor, dar până la urmă, produce instabilitate. 
Omul religios este confuz, fiindcă alternează mereu între poziţia 
materialistă şi cea spiritualistă. În funcţie de context, moartea este ba 
rea, ba bună. Dilema este totală şi irevocabilă. 

Nondualismul rezolvă această confuzie, spunând că nu există bine 
şi rău. Există doar Viaţa, aşa cum ni se înfăţişează ea, aflată într-o 
perpetuă transformare. Iar moartea este doar un concept, deci falsă ca 

orice idee abstractă — dar asta nu înseamnă că formele fizice n-ar fi 
supuse distrugerii. 


“Antahkarana” celor trei poziţii filosofice fundamentale 


Trebuie să mai clarificăm ceva. Nondualismul este tot o concepție, 
precum ateismul şi spiritualismul. Efectul său (pe lângă cel de a 
contrazice celelalte două poziţii (O) este că face trecerea mai lină către 
Nondualitate (Tao, Absolut). Aceasta poate fi doar percepută direct 
şi nu poate fi tradusă minţii decât în concepte sărace şi incomplete. 

Iluminatul este cel care percepe direct Nondualitatea, deoarece i-a 
dispărut ego-ul. Atât şi nimic mai mult, nimic spectaculos, fără magie sau 
miracole. Evaporându-se ego-ul, dispare lumea conceptelor dualiste şi 
rămân doar percepțiile polare, cu care operează intelectul. 


Intelectul fără ego 


Intelectul fără ego nu se preocupă de probleme inexistente, cum ar 
fi „există viaţă după moarte?”. În realitate, viaţa şi moartea desemnează 
nişte stări temporare ale materiei, care trec dintr-una în alta. Dacă vom 
privi atent natura, moartea şi viaţa sunt întreţesute. Viaţa se hrăneşte 
permanent din moarte şi invers. 

Dar cele două aspecte sunt foarte distincte şi evidente pentru ego. 
Întrebarea a fost pusă de ego, iar „viaţa” echivalează cu el însuşi, cu 
„mine”. Adică, reformulând, întrebarea sună aşa: „oare voi continua să 
trăiesc după ce voi muri?”. E vorba de „viaţa mea”, nu de a altora, nu-i o 
chestiune ştiinţifică sau filosofică. 

Animalele superioare nu se gândesc la ce urmează după moarte. Dar 
nu pentru că le-ar lipsi intelectul, căci unele au chiar inteligenţa unui 
copil de 7 ani (vârstă la care orice copil are deja un ego complet). Ci 
pentru că le lipseşte eul, conştiinţa de sine. 

Intelectului fără ego nu-i pasă de moarte. 

Chestiunea a fost lămurită deja de ateism astfel: după ce mori, 
conştiinţa de sine dispare, deci nu-ţi mai faci probleme, de pildă, că 
viermii îţi mănâncă cadavrul. Însă a fost întoarsă la 180 de grade de 
pariul lui Pascal: nu vei pierde nimic dacă crezi în nemurirea conştiinţei 
de sine, deşi ar putea fi o credinţă eronată. Iar nondualismul a întors-o 
iarăşi la 180 de grade: nu există conştiinţă de sine, care e doar o iluzie. 
Cercul este complet, mai degrabă sub formă de spirală. 

Totuşi, intelectul fără ego poate să evite în continuare suferinţa 
fizică, în mod natural, precum animalele. Iluminatul nu este un 
masochist şi nu e obligatoriu să fie cu capul în nori. El acţionează 
întotdeauna organic, integrat în armonia lumii. 


Altă întrebare! 


Va fi oare mai bine într-o lume formată doar din iluminaţi? 

Conţinând „binele” în ea, întrebarea provine din dualitate, deci va 
avea neapărat două răspunsuri opuse: 

- Da, va fi mai bine, fiindcă oamenii vor fi ca fraţii, aşa cum au visat 
dintotdeauna. Viaţa va fi simplă şi plăcută, iar cultura, mult mai puţin 
sofisticată decât cea actuală. 

- Nu, va fi mai rău, fiindcă va lipsi complexitatea vieţii psihologice, 
va lipsi agonia şi extazul, toată cultura bazată pe cultul eu-lui, a 
conştiinţei de sine. 

Când ego-ul se dizolvă, asemenea întrebări dispar odată cu el. Dar 
când unui iluminat i se pun asemenea întrebări, ce va răspunde oare? 
Orice reacţie este posibilă, dar mai probabil, una din următoarele: 

- Fie îşi va prezenta poziţia nondualistă fără compromisuri. De 
exemplu, la întrebarea „există ceva după moarte?” ar putea replica „dar 

există oare cu adevărat ceva înainte de moarte?” — sugestia fiind că totul 
este o iluzie divină. 

- Fie va găsi argumente contrare poziţiei prezentate de ego, 
demonstrându-i relativitatea oricărei concepţii dualiste. Când vezi că un 
lucru poate fi atât adevărat, cât şi fals, practic recunoşti că nu este nici 
adevărat, nici fals, deci nu-i real — care este poziţia nondualistă. 

Un exemplu memorabil este melodia „Always look on the bright 
side of life”, din filmul „The Life of Brian”. Scena este o autoironie 
evidentă la mesajul luminos al cântecului. În lumea dualităţilor, gândirea 
pozitivă poate fi valabilă doar până la un punct, când este neutralizată de 
realitatea absolut groaznică. Aici se poticnesc psihologia pozitivă, religia 
şi spiritualitatea, care accentuează excesiv una din laturile dualității: mai 
devreme sau mai târziu, apare un fel de echilibrare din partea opusă. În 
fond, totul e un joc, deci nicio poziţie sau credinţă nu poate fi de 
încredere, orice poate fi răsturnat la un moment dat. 

Fericirea nu se poate baza pe dualitate, pe stări trecătoare şi 
alternante. Adevărata fericire vine din nondualitate. 


(“Întotdeauna priveşte partea luminoasă a vieţii”) 


De ce a apărut parazitul ego? Unii întreabă altfel: de ce a apărut 
răul sau satan? 

Este o altă întrebare venită din lumea conceptelor iluzorii. Iar 
răspunsul poate fi: 

- a fost un accident al naturii, sau 

- a fost iniţiat (eventual doar prevăzut, dar neîmpiedicat) de către 
Divinitate. 

Deşi “Divinitatea” se vrea a fi un concept al speranţei, „Binele 
Suprem”, totuşi, în acest caz, sfârşeşte prin a fi găsit „vinovat” pentru răul 
adus de ego şi pentru toată suferinţa din lume. Iată deci cât de 
chinuitoare este dualitatea conceptuală în care trăieşte ego-ul! 

Nondualismul pune ego-ul într-o postură penibilă, vorbind despre 
dispariția ego-ului, adică coşmarul său suprem. Dar ego-ul însuşi este 
sursa penibilităţii. El este nemulţumit şi în postura de ateu (lipsindu-i 
orizontul metafizic), şi în postura de spiritualist (dezamăgit de 
neîmplinirea speranţelor). 

Dar şi în postura de nondualist, ego-ul se poate simţi la fel de 
penibil. Unii căutători spirituali care au găsit mesajul nondualist radical 
îşi pierd interesul pentru orice altceva, putând deveni chiar depresivi. 
Este una din reacţiile psihologice relativ „normale”, dacă ţinem cont că 
ego-ul încă e viu şi activ în acel om. Dar nu e singura reacţie şi nici nu e 
obligatorie. 


Perspective nondualiste 


Toate misterele nondualităţii s-ar înţelege imediat dacă am putea 
înţelege că nu există timpul. De pildă, din perspectiva minţii, totul pare 
planificat în univers, fiindcă oamenii pot afla viitorul din akasha. Acest 
lucru este indubitabil, există numeroase mărturii despre cunoaşterea 
viitorului, care pare a fi scris dinainte. Însă trebuie să fim conştienţi că 
mintea însăşi este produsul timpului. Nu avem niciun instrument cu care 
să „înţelegem” non-timpul sau veşnicia. 

Din perspectiva veşniciei, totul este spontan. Nu există nimeni care 
să proiecteze ceva, fiindcă nu există timp, deci nici planuri. De aceea, 
când lipseşte mintea, lipseşte şi percepţia timpului şi simţim că tot ce se 
întâmplă este proaspăt, imediat. Viaţa are grijă de viaţă. Totul se 
echilibrează de la sine, precum se vede în natură. 


kk *% 


Dacă credem în Divinitate, atunci putem spune că, prin fiecare om, 
Divinul însuşi doreşte să trăiască un scenariu diferit, senzaţii diferite, 
emoţii diferite. Şi nu este dator cu nicio explicaţie de ce viaţa „noastră” 
este aşa sau altfel, fiindcă „noi” nu existăm separat de EI însuşi. Tot ce ni 

se întâmplă, nu ni se întâmplă „nouă”, care nu existăm ca persoane, ci i 
se întâmplă însuşi Divinului, care este cel ce experimentează totul, şi 
binele şi răul. Divinul nu este Binele Suprem, fiindcă e curios de toate 
stările posibile, de la agonie la extaz. 

XXX 

Afirmația nondualistă „Ce vedem, Asta e tot” trezeşte reacţii 
negative de bun-simţ atât din perspectivă materialist-atee (cu referire la 
invizibilul microcosmos şi macrocosmos), cat şi spiritualistă (referitoare 
la vibraţiile subtil-energetice, dimensiunile astrale etc.). Deci, cum s-o 
înțelegem? 

Interpretarea 1: Pune accentul pe percepție, subliniind irealitatea 
ideilor personale în care trăieşte eul. Deci afirmaţia nu neagă existenţa 
altor realităţi invizibile. 

Interpretarea 2: Totul, inclusiv lumea ideilor, este o singură Fiinţare. 
„Tot” înseamnă aici întreg, dintr-o bucată. Asta, ce există, e unica non- 
formă ce apare sub aparenţa a miriade de forme diferite. “Păcatul”, din 
perspectiva nondualistă, este să priveşti un obiect ca fiind separat de tot 
restul lumii, vizibile şi invizibile. 


Metafora șablonului de pictură 


Creatura e ca un şablon de pictură pe care Dumnezeu îl umple cu 
vopsea. Fiecare formă de viaţă diferă, de la contururi simple la opere de 
artă. Vopseaua albă ar fi conştiinţa divină, iar negrul de fum (o 
impuritate) amestecat în vopsea ar fi conştiinţa de sine sau ego-ul. 


Iluminarea este starea naturală a tuturor formelor de viaţă, dar noi 
vorbim despre ea ca de ceva deosebit, pentru că o privim, din perspectiva 

ego-ului, ca pe o ciudăţenie. „Eu nu sunt mai iluminat decât măgarul 
meu”, spunea un iluminat — diferenţa e că eu pot descrie această 
iluminare cu ajutorul unui intelect mai dezvoltat decât al animalului. Mai 
corect spus, nu „eul” o descrie (fiindcă a murit deja), ci intelectul. 

Deci autonomia individuală este o iluzie, numită eu sau ego sau 
persoană, dar există cu adevărat o individualitate sau personalitate 
distinctă, caracterizată, printre altele, de capacitatea intelectuală a fiinţei 


respective. 


Dedublare și iluminare 


Pe timpul somnului, conştiinţa pare că se retrage şi rămâne doar 
forma goală. Iluminarea omului dispare în somnul cu vise şi în cel fără 
vise. 

Doar oamenii care se pot proiecta astral sau mental îşi pot păstra 
iluminarea şi pe timpul somnului. Proiecţia astrală e o capacitate specială 
a minţii. Deci această dedublare nu are legătură cu iluminarea, sunt 
fenomene separate. Rareori un om iluminat se poate şi dedubla. Ilie 
Cioară era o astfel de excepţie, dar după iluminare şi-a pierdut interesul 
pentru dedublare, fiindcă el călătorea de obicei doar în lumea astrală, nu 
şi mai sus. lată deci că iluminarea nu distruge iluzia cosmică, care 
rămâne intactă pe toate palierele de vibraţie. Doar că te face conştient de 
ea. 

Dedublarea păstrează trezia minţii pe timpul somnului corpului, pe 
când iluminarea percepe dincolo de minte — dar cu condiţia ca mintea să 
fie trează. Să nu confundăm cele două noţiuni! Cât timp iluminatul este 
în stare de veghe, are conştiinţă, dar nu şi conştiinţă-de-sine. Când 
mintea doarme, nu mai există deloc conştiinţă, rămâne doar fiziologia. 

Dar nu-i nicio pierdere, la fel cum nu-i nicio pierdere dacă tu, 
cititorule, şi o omenire întreagă nu este iluminată. O mică iluzie nu-şi dă 
seama că trăieşte într-o mare iluzie. Şi ce dacă?! Oricum, Realitatea este 
aceeaşi, nemişcată, tăcută şi nu se întâmplă niciodată nimic. 

Conştiinţa divină este cu totul altceva decât conştiinţa de sine, deşi 
au denumiri similare. Divinul nu are sine, nu are eu, este total 
impersonal şi răspândit pretutindeni. În schimb, conştiinţa egotică este 
autocentrată, strict localizată. 

Inteligența supraviețuiește morţii 


Ce se întâmplă după moartea corpului? 

Pe scurt: Omul obişnuit are conştiinţă de sine, care se va 
perpetua, centrându-se într-un nou corp astral autogenerat, ca suport 
material al autocentrării sale. Învelişul său astral este bine dezvoltat. 

Iluminatul nu are conştiinţă de sine, dar asta nu înseamnă că 
învelişul său astral se va dizolva în neant. Intelectul făcând parte din 
învelişul astral şi mental, va rămâne activ. Deci inteligenţa iluminatului 
se perpetuează, fie în planul astral superior, fie mai sus, în planul mental 
— sub o anumită formă specifică planului şi subplanului respectiv. De ce 
s-ar pierde?! 

Afirmația că „inteligenţa se perpetuează după moarte” echivalează 
cu a spune că mintea nu moare. Or unii iluminaţi spun, tocmai, că le-a 
murit mintea (de fapt, eul). Deci afirmaţia de mai sus pare o încercare 
spiritualistă de a interpreta anapoda nondualismul. Atâta timp cât 
rămânem în teritoriul conceptelor, vrem nu vrem, vom tinde către 
spiritualism. Nondualismul, ca teorie, este vulnerabil şi nu rezistă unei 
confruntări frontale, tocmai pentru că orice confruntare ideologică se 
face pe teren dualist. 

Totuşi, trebuie să găsim o explicaţie pentru existenţa spiritelor sau 
reîncarnarea lor, care nu pot fi puse pe seama superstiţiilor sau a 
poveştilor religioase. Atâta timp cât fenomenele există obiectiv, cer o 
explicaţie. Iar explicaţia va fi necesarmente dualistă. 

Am spus că inteligenţa se perpetuează, ceea ce este adevărat în 
cadrul acestei iluzii cosmice. Dar dacă trecem la nivelul nondualist, 
negând orice explicaţie şi nepunând nimic în schimb, desigur că 
afirmaţia devine falsă, ca oricare alta. 

Cu alte cuvinte, un iluminat poate nega oricând ideea supravieţuirii 
sufletului după moarte sau că nu există reîncarnare, pe motiv că nu există 
eu. Şi totuşi, constatările faptice demonstrează că reîncarnarea există, 
chiar dacă nici măcar budiştii nu pot defini cine sau ce se reîncarnează de 
fapt. 

Dacă însă acceptăm că eul are o componentă mai subtilă decât 
mintea fizică, ea poate genera reîncarnarea. Dar poate oare un iluminat 
accepta că iluminarea sa este „incompletă”?! Se spune că trezirea la 
Realitate este aceeaşi la toţi. Dar unii mai recunosc şi că profunzimea 
iluminării se accentuează în timp. 

Şi atunci, ce este identic la toți iluminaţii şi ce poate diferi? 

Modelul EUL MULTIDIMENSIONAL 


Pentru a răspunde la această întrebare, propunem următorul model: 

Eul este un gen de „impuritate” care există în planul fizic, cel astral şi 
cel mental simultan. Dar nu are vreo consistenţă, de exemplu, eul fizic nu 
este material. Este un fel de maestru hipnotist care iluzionează tot ce 
atinge. 

Evoluţia spirituală a omului desemnează diminuarea eu-lui fizic. 
Iluminarea omului constă în dispariţia completă a eu-lui fizic, în paralel 
cu diminuarea accelerată a eu-lui astral. 

Cu alte cuvinte, există un EU TOTAL ce se întinde în toate 
dimensiunile vibratorii, Dizolvarea sa începe în planul fizic, dar trebuie 
să se continue şi în planurile superioare. 

Eul fizic este legat de corpul fizic. Eul astral este legat de forma 
umanoidă variabilă din astral, iar eul mentalo-cauzal este legat de forma 
de sferă a „spiritelor pure”. Există în toate aceste dimensiuni vibraţionale 
câte o formă individuală în paralel cu câte un aspect de eu (iluzia 
autonomiei). Cu cât eul este mai rafinat, cu atât iluzia autonomiei scade, 
fără a dispărea însă. 

Ca argumente pentru acest model: Marius Ghidel vorbea de aspectul 
entității dincolo de astral, în planul mental, unde apare ca o sferă aurie, 
fără griji. Există şi acolo o formă individuală, ca şi un eu foarte rafinat. Pe 
de altă parte, iluminaţii vorbesc de aprofundarea iluminării de-a lungul 
timpului, ca şi cum ceva inefabil se dizolvă. De asemenea, unii iluminaţi 
spun că eul nu dispare complet prin iluminare (deşi, poate că se referă la 
caracteristicile personalităţii). 

Iată modelul sub o formă grafică: 

dispare eul astral 


= ILUMINARE 
/ (dispare eul fizic, 


Plan rămâne o parte 

MENTAL din eul astral) 

Plan A ——— Eul iniţial 

ASTRAL x 

Plan Evoluție spirituală 
(scade masiv eul fizic) 


Modelul „EU multidimensional” 


EUL TOTAL conţine dimensiunile fizică, astrală şi mentală. 
Urmărind săgeata evoluţiei spirituale, vedem că ea diminuează, în primul 
rând, eul fizic. 

În clipa iluminării fizice (linia roşie), dispare identificarea cu corpul 
fizic (omul se simte una cu restul naturii), dar rămâne o parte din eul 
astral, care-i permite să supravieţuiască printre ceilalţi oameni. Cum 
spuneam în alte articole, mintea astrală cunoaşte foarte bine activitatea 
minţii fizice, aceasta fiind şi explicaţia pentru care hipnoza funcţionează 
(când conştientul fizic este suspendat, deciziile sunt preluate de 
subconştientul astral). Sau în cazul somnambulilor, acţiunile lor sunt 
conduse cu luciditate şi fără frică de mintea astrală. 

Aşa explicăm şi faptul că Ilie Cioară, deşi iluminat, nu se putea 
dedubla decât în astral: fiindcă avea un eu astral încă puternic... 

Iluminaţii vorbesc de o adâncire a trezirii lor spirituale după 
iluminare, pe care însă n-o pot descrie sau înţelege, fiindcă atinge 
dimensiuni prea subtile (astrale şi mentale). Opinăm că, pe măsură ce 
evoluţia continuă, va dispărea şi eul astral (linia verde). 

Deci, e ca şi cum evoluţia ar „rupe hălci” diagonale din eu. În desen, 
odată cu iluminarea fizică, jumătate din eul total a fost deja eliminat. 
Totuşi, acesta nu este finalul, ci evoluţia continuă spre dispariţia atât a 

eului astral, cât şi, în final, a eului mentalo-cauzal (acel simplu EU SUNT, 
cea mai rafinată formă de eu). 

Evoluţia iluminatului continuă pe tot parcursul existenţei sale fizice, 
dar durata vieţii este limitată. De aceea, după moartea corpului, evoluţia 
„sufletului” său continuă în planurile superioare. Poate fi vorba de 
astralul superior sau chiar de planul mental. 

De asemenea, am putea vorbi şi de evoluţia intelectului după 
moarte. 


Sufletul înseamnă eul fizic 


Ce înţelegem aici prin „suflet”? 

Pentru a fi cât mai exacţi, sufletul este o noţiune pur umană. Adică 
este totuna cu eul fizic. Prin urmare, odată cu trecerea liniei roşii, când 
rămâne doar un eu subtil, sufletul nu mai este bine structurat, condensat, 
ci este evanescent, dezlânat. Am putea spune că eul iluminatului tinde 
către impersonal, deci nu mai este deloc „suflet” în sensul clasic. 

Au plantele şi animele suflet? 

Au şi ele un eu subtil, dar încă nu au un eu fizic. Unele tradiţii 
spirituale vorbesc de suflete de grup sau sufletul speciei, nu de sufletul 
individual al plantelor sau animalelor. 

Unele specii de mamifere superioare, precum maimuţele, delfinii, 
elefanții au un rudiment de eu fizic. Dar chiar în cadrul aceleiaşi familii 
de maimuțe, de pildă, unele pot să se recunoască în oglindă, dar altele 
nu. Adică, unele au trecut linia roşie (în sens invers), iar altele încă nu. 

Este cert însă că e nevoie de mult timp şi suferinţă pentru a parcurge 
drumul evolutiv de la eul uman la lipsa de eu. 

Putem sintetiza ideile în graficul următor. 

evoluţia 
sufletului 


eu de turmă 'eu individual ' 
(etnocentric) (egocentric) 


eu altruist 
eu tolerant 


Eul creşte şi descreşte, după o curbă derulată într-un timp istoric, în 
care se petrece evoluţia sufletului. Imediat după apariţia eu-lui fizic, eul 
este supus rigorilor comunităţii, fiind dependent de prejudecățile 
clanului în care trăieşte (familie, gaşcă, grup, etnie, popor, rasă etc). Pe 
măsură ce evoluează, eul devine tot mai autosuficient, individualist, 
autonom. În grafic, conceptul anterior de „Eu iniţial”, total, 
multidimensional e reprezentat de omul egocentric. 

La un moment dat, începe să îşi coboare pretenţiile şi aroganţa, 
devenind mai altruist, uitând de sine. Spre finalul sufletului individual, 
omul devine foarte tolerant cu semenii, înțelegând condiţia umană de pe 
poziţia înţelepciunii. 

Înainte de apariţia speciei umane, ca şi după iluminarea individului, 
eul este impersonal, nelegat de trup, foarte rafinat. Deci eul iluminatului 
este similar cu al animalelor şi chiar al plantelor, dispersat, dilatat. 
Dincolo de linia roşie nu mai putem vorbi de „suflet” în sensul uman 
obişnuit, personal. 


RĂZVAN-ALEXANDRU PETRE - Eseuri pe teme spirituale 2022 pag. 313 


cai rafinarea 
EUL fizic evoluţia intelectului 
sufletului / 


durata 
totală a 
eului 


Eul subtil continuă să scadă şi după trecerea liniei roşii. Însă 
dispariţia totală a eu-lui e puţin probabil să se producă pe timpul vieţii 
fizice a iluminatului. Nici măcar dispariţia completă a eului astral nu e 
pusă în discuţie. Acest eveniment ar face imposibilă existenţa în planul 
fizic. 

Chiar şi avatarii sau boddhisatvaşii (reîncarnările unor mari maeştri 
spirituali) au rudimente de eu astral. Adică, sunt urmaşii spirituali ai 
unor oameni care s-au iluminat pe timpul vieţii fizice, dar nu au pierdut 
complet eul. Când nu mai există nicio urmă de eu, nici măcar cel subtil, 
atunci încarnarea într-o formă umană devine imposibilă. Eul este cel care 
se reîncarnează, fie că este fizic (la oamenii obişnuiţi) sau subtil (la 
marile lumini spirituale). 

Este clar că intelectul evoluează ascendent odată cu creşterea şi 
descreşterea eu-lui, odată cu evoluţia sufletului. Aşa cum spuneam mai 
devreme, inteligenţa supravieţuieşte morţii şi evoluează ascendent. Dar 
până când? 

Până când se termină durata eu-lui şi totul se termină. Pare un joc 
fără scop şi fără miză. Aceasta este descoperirea nondualistă. Din contră, 
spiritualismul găseşte un scop în orice întâmplare sau coincidenţă, orice 
poate căpăta o semnificaţie ascunsă (de exemplu, visele). 

Conform nondualismului, există o singură Conştiinţă care se 
manifestă prin toate formele de viață. Numai această Conştiinţă este 
stabilă şi reală, creaţia fiind veşnic schimbătoare, deci ireală. 


kk 

În concluzia articolului, se pare că am răspuns la întrebarea ce este 
identic la toţi iluminații şi ce diferă ca profunzime. Este identică mutaţia 
de conştiinţă când dispare eul fizic (iluminarea, linia roşie). Diferă însă 
profunzimea  iluminării pe măsură ce procesul avansează în 
dimensiunile subtile. Nu am putut defini ce înseamnă eul subtil, spre 
deosebire de eul fizic. Probabil că niciun om nu o poate face cu ajutorul 
minţii sale fizice. Nici măcar eul fizic nu se ştie ce este, dar efectele 
dispariţiei sale sunt foarte clare pentru iluminat. 

Iluminarea poate fi un eveniment sau un proces. Modelul este 
deschis ambelor posibilităţi. Dispariţia eu-lui fizic se poate face mai 
abrupt sau în paşi foarte mici, insesizabili. 

Totuşi, când Nondualitatea este percepută (de către nimeni), toate 
cele de mai sus par doar un joc al intelectului, nimic real. Intelectul însuşi 
este o iluzie a Nimicului. 

24 septembrie 2022 

NECAZUL E TOT HAZUL 


Necazul 4+Karma ta face parte din karma Creaţiei % Totul e scris 
dinainte Nimeni nu are merit şi nici vină 4% Creaţia e un vis 
Inexactităţi în akasha ** Dilema omului spiritual = „Justiţia divină” % 
Pericolul dualismului Q Moștenirea lui Ramesh Balsekar % Rolul minţii 
e de a imagina poveşti %* Muţenie și vorbărie 


«Pentru a deveni Absolutul trebuie să accepţi că tu eşti Dumnezeu. Că 
există Doar Dumnezeu. Trebuie să admiţi că şi ceilalţi sunt Dumnezeu. 


Dar dacă lubirea ta nu ajunge atât de departe şi te laşi orbit de propria-ţi 
umbră, atunci nu te plânge că Eliberarea încă n-a sosit. De ce s-ar revela 
Libertatea cuiva care refuză să întruchipeze Iubirea?! 


Când eşti gata să-l percepi pe Dumnezeu în totul şi orice, atunci ai 
deschis o poartă, o poartă care face posibil să fii înghiţit de viu de către 
Absolut. 


PS. Orice urăşti este Dumnezeu, pentru că există Doar Dumnezeu. Orice 
crezi că nu ar trebui să se întâmple este Dumnezeu, pentru că există Doar 
Dumnezeu. Conştientizează că nu există Decât Dumnezeu şi acest adevăr va 
învinge; la început, în propria ta experienţă şi apoi în cea colectivă.» 


Nargis (Alegria) Shah 


Necazul 


De ce mi se întâmplă necazul ăsta tocmai mie, care sunt un om 
bun? 

Răspunsul scurt: 

1. Ţi se întâmplă fiindcă aşa ţi-e scris. 

2. Nu eşti nici bun, nici rău, ci exact aşa cum te face Divinitatea să fii. 

Dacă ai înţeles bine acest răspuns, eşti scutit să mai citeşti acest 
articol... 

Ai putea presupune că necazul e o lecţie de viaţă din care înveţi ceva 
ca să nu mai greşeşti mâine sau în încarnarea viitoare. Asta, cu condiţia 
să ai un suflet nemuritor, separat de Dumnezeu, care doreşte să evolueze 
la infinit. Cu alte cuvinte, în viziunea dualistă, te aştepţi să rămâi 
separat de Dumnezeu pe vecie, nu-i aşa?! 

Nondualismul susţine contrariul. Nu eşti altcineva sau altceva decât 
Dumnezeu, deja. Chiar dacă te simţi ca o mică conştiinţă diferită de 
Dumnezeu, asta-i numai o iluzie temporară. Chiar şi timpul e o iluzie. 

Or, dacă totul este pus la cale de Divin, iar EI nu are ce învăţa din 
păţaniile tale, înseamnă că singurul Său scop este, pur şi simplu, trăirea, 
senzațiile create în om de acel eveniment dorit sau nedorit. 

E ca o piesă de teatru. Toţi spectatorii ştiu că merg la o înscenare al 
cărei deznodământ îl cunosc dinainte, şi totuşi, trăiesc intens drama, ca 
nişte copii naivi. 

Tu, ca individ aparent separat, ai singurul rol de a avea aceste 
senzaţii personale. Eşti o păpuşă divină de trăit senzaţii vii. Un 
Pinocchio real. Un robot psihologic. 


Karma ta face parte din karma Creaţiei 


Care-i rostul necazului care ţi se întâmplă? 

Ai putea găsi un măreț scop spiritual, cum ar fi arderea karmei sau 
dobândirea înţelepciunii supreme, dar fii sigur că nu justifică totul. E 
doar o acoperire. Dacă vei cerceta mai atent, vei rămâne tot nelămurit. 
Căci scopul tău personal este înglobat în scopul Creaţiei întregi. 

Dacă tu crezi că poţi trage o linie de diviziune şi să explici doar 
partea ce ţine de karma ta sau lecţiile tale de viaţă, te înşeli. Ca să înţelegi 
corect de ce ţi se întâmplă asta, va trebui să desluşeşti care-i dharma şi 
karma Creaţiei. Şi bineînţeles că te vei împotmoli. Nimeni nu a reuşit să-i 
găsească rostul. 

Pe de altă parte, a nu-ţi găsi niciun scop poate fi deprimant. Să te 
limitezi numai la jocul cauzelor evidente şi a efectelor imediate este 
simplist şi inhibant. Dar nici nu poţi găsi adevăratul scop, ceea ce-i 
frustrant pentru intelect. 

Dilema e totală şi de nerezolvat pentru mintea omului. 


Totul e scris dinainte 


Oricum, totul e scris dinainte. Nu poţi fenta destinul. Dacă ai 
impresia că poţi, este pentru că şi „fentarea” a fost prescrisă. Nimeni nu e 
de vină şi nimeni nu are vreun merit, deşi fiecare faptă pare să conteze 
decisiv în curgerea evenimentelor. 

Iar scenariul are rostul ca Creatorul (orice o fi acesta) să 
experimenteze ceea ce simte omul respectiv. Nicio aparentă persoană nu 
poate schimba nimic, ci doar să trăiască, aparent liber, ceea ce i s-a dat 
să trăiască. 

Totuşi, înțelegând că totul e scris dinainte, nu înseamnă să fii de 
acord cu, de pildă, agresorii tăi, ci să reacţionezi normal. Asta vrea 
Creatorul, să simtă totul — şi plăcerea puterii, şi durerea victimei. Iar 
apoi, reacţia în oglindă, efectul de bumerang. Totul, pe rând. Şi nu 
neapărat atunci când ne aşteptăm noi. 

Deci adevăratul fatalism sau predeterminism nu îndeamnă la 
pasivitate, ci la naturaleţe, dezinhibare şi, simultan, neutralitate, 
detaşare, dezidentificare cu aparentul personaj pe care-l joci. 


Nimeni nu are merit și nici vină 


Dacă ai ajuns la nivelul la care înţelegi această farsă cosmică, măcar 
intelectual, înseamnă că ţi-e menit ca, din acest moment, să nu te mai 
identifici total cu persoana ta şi necazurile ei. Nu e meritul tău, nici de 
data asta. Asta experimentează Creatorul prin personajul tău acum: 
luciditatea. Deci toate — bine şi rău, prostie şi înţelepciune, bucurie şi 
tristeţe — sunt prescrise şi dorite de Creator, ca să simtă totul şi toate. Şi 
nimic nu este rupt de întreg, totul se leagă magnific. Rostul unei 
întâmplări se poate vădi abia peste secole, dacă cineva ar sta să analizeze. 

Nu fii supărat pe cel care te-a nedreptăţit, dar nici nu-i 
cânta osanale. Fii cât mai neutru. Prin acela a acţionat destinul tău. 
Nici măcar nu e destinul tău, ci doar o mică parte din scenariul cosmic. 
Tu eşti doar un martor la spectacol. 

Cu siguranţă că vinovatul îşi va primi răsplata karmică, dar nu te 
priveşte pe tine să-i ţii socoteala. Dacă va fi cazul, vei afla despre 
„pedeapsa divină”. Dar nu spera la asta, nu-ţi pierde timpul şi energia 
nutrind gânduri de răzbunare, nici măcar din partea justiţiei divine. Ar fi 
un joc mintal care îţi tulbură seninătatea. Încearcă să îndepărtezi astfel 
de gânduri primitive. 

Dumnezeu nu este răzbunător, nici măcar când pare că face 
dreptate. „Justiţia divină” e foarte vagă, imprecisă, imprevizibilă. Nu te 
baza pe ea, fiindcă nu e aliatul tău. Şi, desigur, nici nu încerca să-ţi faci 
singur dreptate, căci te vei afunda în necazuri şi mai mari. „Dreptatea” 
e doar un concept omenesc eronat din start. 

Înţelege că asta ţi-a fost soarta. Şi nimeni nu-i ferit de necazuri. 
Nimeni. Toţi au parte de bucurii şi tristeţi. Prin fiecare om trăieşte 
Divinul. Unii sunt mai favorizați, mai dăruiţi de Divin, alţii, dimpotrivă, 
stau la coadă, vai de mama lor. Sunt doar nişte aparente personaje, dar în 
spatele tuturor se ascunde Divinul Creator, singura realitate. Necazurile 

nu sunt ale tale, bucuriile nu sunt ale tale. Tu eşti doar o schiţă de 
personaj. 


Creaţia e un vis 


Cuvântul „Creator” nu-i corect. Ceea ce a creat, din raze de lumină, 
nu-i real, este doar un vis în mintea Absolutului Visator. Prin urmare, 
nimeni nu se naşte, nimeni nu moare, nimeni nu a suferit, nimeni nu s-a 
bucurat. Aceste aparenţe există de dragul Visătorului. Personajele sunt 
doar instrumente pentru diverse trăiri. Impresia de „eu” este doar un alt 
vis în vis. Poate ai auzit ideea modernă că „trăim într-un matrix”, un fel 
de simulare pe computer, o realitate virtuală... 

Gândurile care ne vin nu sunt ale noastre. Intenţiile pe care le avem, 
nu ne aparţin. Nehotărârea şi nelămuririle, nici astea nu-s ale noastre. 
Nici lenea, nici forţa, nici iubirea, nimic. Totul vine de undeva, iar noi 
acţionăm automat, crezând că avem liber-arbitru. Voința personală 
este o iluzie subtilă şi puternică cu rolul de a face mai credibilă 
viaţa. Dacă am simţi clar că totul e o farsă, atunci nu am mai nutri 
aceleaşi senzaţii tari. Prin urmare, Divinul nu ar mai simţi ceea ce vrea să 
simtă. 

De fapt, nimic nu poate fi altfel decât este deja şi e o simplă 
speculație să imaginăm scenarii alternative. Dar chiar şi imaginaţia este 
prescrisă, căci oferă şi ea anumite senzaţii Divinului, un fel de „joc 
secund”, un joc în joc. Odată ce ne simţim deconectaţi de la Sursă, în 
vidul creat îşi găsesc un loc primitor imaginaţia şi gândirea. 

Toate funcţiile vieţuitoarelor oferă senzaţii pentru Divin, de la 
simplul instinct de supravieţuire până la cele mai rafinate delicii estetice. 
Nimic nu este mai presus sau mai prejos în faţa Divinului... 


Inexactităţi în akasha 


Dar dacă totul e scris dinainte, de ce spiritele care citesc în arhiva 
akashică greşesc deseori previziunile de viitor? 

Poate că acea „akasha” din care citesc spiritele este doar imaginaţia 
Divină deghizată în bibliotecă sau glob de cristal. Adevărata desfăşurare 
cosmică o ştie numai Divinitatea, din care strecoară, numai câteodată, 
informaţii exacte şi în „akasha”. 

Cu alte cuvinte, spiritele nu ştiu nimic cu de la sine putere, ci doar ce 
primesc de la Divin. Cu cât spiritele cresc în rang, cu atât află mai multe 

lucruri exacte, li se întăreşte viziunea akashică. Dar niciodată 
cunoaşterea lor nu va fi completă, identică cu a Creatorului. Nicio fiinţă 
creată nu va egala vreodată Creatorul. 

Omul iluminat recunoaşte că nu ştie nimic. Adevărata iluminare 
înseamnă să trăieşti împăcat cu necunoaşterea. Asta-i vidya, adevărata 
cunoaştere. 

Marea diferenţă dintre spiritele inferioare şi cele superioare este că 
ultimele îşi recunosc neputințele şi greşelile în previziuni. Desigur, dau 
vina pe faptul că omul are liber-arbitru, care poate modifica viitorul. Este 
o scuză elegantă, dar viitorul este deja scris în amănunt. Nu doar faptele 
noastre şi evenimentele, ci chiar şi trăirile psihice, strict lăuntrice. Viaţa 
ni s-a încheiat deja. Ceea ce trăim acum este reluarea ei cu 
încetinitorul, ca s-o savurăm mai bine. S-a încheiat — asta-i partea 
tristă. O reluăm cu încetinitorul — asta-i partea distractivă. 

Dar când un om obişnuit aude aceste cuvinte, se poate întrista. Aude 
că este un simplu personaj de mucava pe o scenă de teatru decorată cu 
alte cartoane vopsite. Iar adevăratul Făptuitor sau Păpuşar stă mereu 
pitit în culise, nevăzut, necunoscut. Uneori joacă şi rolul de sufleur, când 
ne strecoară nişte informaţii exacte despre viitor. Face asta ca să demaşte 
falsul că ne-am decide singuri viitorul. 

Nimănui nu-i place să afle că e un simplu instrument sau personaj 
dintr-un scenariu, că nu are libertate. Că nu se ridică nici măcar la nivelul 
lui Pinocchio, care măcar a devenit o fiinţă reală. Dar aceea e doar o 
simplă poveste pe placul oamenilor, care preţuiesc mult ideea de liber- 
arbitru, de mecanism care a devenit, nu se ştie cum, autonom. 


Dilema omului spiritual 


Sentimentul de independenţă şi autonomie personală este încastrat 
în fiinţa umană şi nu poate fi eliminat, decât prin Graţia divină. Ateul e 
ferm convins că voinţa sa este supremă şi că este pe deplin responsabil de 
tot ce se petrece. 

Omul spiritual începe să aibă mari îndoieli. Cunoaşteţi, probabil, 
frumoasa rugăciune: 

«Dă-mi Doamne răbdarea de a suporta ceea ce nu pot schimba, 

Dă-mi puterea de a schimba ceea ce-mi stă în putinţă 


Şi mai dă-mi înţelepciunea de a deosebi între cele două situaţii!» 


Ea rezumă marea dilemă a omului spiritual. Pe de-o parte, 
recunoaşte post-factum că anumite evenimente şi alegeri pe care le-a 

făcut nu puteau fi altfel, că aveau un scop ascuns, revelat ulterior. Pe de 
altă parte, nici nu poate renunţa la liberul său arbitru şi încă mai crede că 
există multe situaţii în care poate alege cu adevărat. 

Acesta e şi motivul pentru care majoritatea învățăturilor spirituale 
vorbesc atât de Voința Divină atotputernică, cât şi de responsabilitatea 
propriilor noastre fapte, care trebuie orientate către bine. 

În realitate, noi nu decidem niciodată nimic. Faptul că suntem nişte 
persoane aparent decente, echilibrate, binevoitoare, nu e meritul nostru, 
după cum nu este vina noastră dacă suntem invers. Meritul şi vina sunt 
doar aparenţe, cu menirea să ne dea senzaţia de libertate, să ne deschidă 
orizontul tuturor posibilităţilor. Este o simplă impresie, nu o realitate 
absolută. 

Aşa că fii liniştit, că nu vei greşi, orice ai alege! Iar dacă te vei 
răzgândi, nici atunci nu vei greşi. Aşa funcţionează Unimea, acceptă orice 
din partea ta, pentru că orice ai face tu, îi urmezi Voia. Nimic nu e în 
afara Unimii — nu doar ca simplă existenţă, ci nici ca fapte şi decizii şi 
dubii şi răzvrătiri împotriva lui Dumnezeu. 


„Justiţia divină” 


Ce tocmai am spus nu poate fi o scuză pentru cei cu rele intenţii. În 
primul rând, ei înşişi nu vor crede aşa ceva, fiindcă nu sunt orientaţi spre 
iluminare şi înţelepciune. În al doilea rând, nimeni din jur nu o va lua în 
serios. Justiţia umană nu poate ţine cont de predestinare, căci are ca 
fundament ferm responsabilitatea individuală. 

„Justiţia divină” nu are nimic în comun cu cea omenească, care are 
rolul să îndrepte ceea ce omul a greşit. Or, din start, nimic nu este 
greşit în Creaţie, totul decurge perfect, cu toate aparentele greşeli şi 
îndreptări. Erorile erau prevăzute să existe. Corecţiile erau şi ele 
prevăzute să existe. Nu există întâmplare, deşi totul pare aleator. Deci nu 
are cum să existe „justiţie divină”. 

Este un joc uimitor, o magie perfectă, care-i păcăleşte chiar şi pe 
magicieni. De ce credeţi că magicienii nu-şi spun secretele niciodată? 
Pentru că nici ei nu înţeleg prea bine cum le funcţionează magia. Dar 
înţeleg, bine că nu ştiu mai nimic. Ei doar aplică nişte reţete pe care le-au 
învăţat de la spirite, iar mai departe le lasă să acţioneze cum ştiu ele mai 
bine. Magicienii se pot mândri în faţa „ignoranţilor” cu numerele lor 
spectaculoase, dar nu se pot lăuda cu vreo cunoaştere divină. Sunt şi ei 
duşi de val, doar că fac surf pe valuri mai înalte. Iluzionismul 

demonstrează multă ingeniozitate umană, dar magia autentică ţine 
exclusiv de metafizică. 


Pericolul dualismului 


De metafizică ţine şi moartea. Ea este punctul de glorie al vieţii. E 
momentul când ne dăm seama că n-am fost niciodată în pericol. Culmea, 
în clipa pierderii absolute, dobândim Totul. Ne dăm seama că nu l-am 
pierdut niciodată. Întotdeauna am fost vegheaţi de sus, sau din interior, 
sau de pretutindeni. 

Ne este frică de viaţă, fiindcă nu putem vedea Realitatea. Iar asta, 
pentru că aşa trebuie: să fim orbi. Puţini oameni sunt treziţi pe deplin din 
somnul conştiinţei. Nu este „vina” nimănui, ci aşa funcţionează iluzia 
cosmică. Suntem obligaţi de împrejurări să avem anumite reacţii 
emoţionale şi comportamentale. Le putem regreta sau nu, le putem 
înțelege sau nu, le putem corecta sau nu. Totuna. Orice reacţie e 
necesară, pare-se, şi îmbogăţeşte viaţa universală cu câte ceva. 

Credinţa dualistă în Bine şi Rău are mari hibe raţionale, pe care 
suntem împiedicaţi să le sesizăm. Mergem înainte, „din greşeală în 
greşeală, spre victoria finală”. 

Suntem limitați de a privi doar din propria noastră perspectivă şi nu 
înțelegem motivațiile celorlalţi. Nici nu vrem să le ştim, ca să nu ne 
înduplece cumva, să nu devenim prea îngăduitori cu ei. Şi totuşi, fiecare 
este mişcat de Dumnezeu, în felul său. Nimeni nu are dreptate, decât în 
mintea sa. Nu există o dreptate absolută, un bine absolut. Singurul 
adevăr este că nu există un adevăr absolut. 

Dar cui îi pasă de filosofie şi metafizică, când sunt atâtea probleme 
urgente şi importante de rezolvat?! Uite aşa, ni se pune vălul pe faţă şi ne 
pierdem busola spirituală. Rapid. 

Credeţi că Dumnezeu n-ar putea să ne dea la toţi mintea românului 
cea de pe urmă?! Sigur că ar putea, drăguţul de EI. Iar dacă n-o face, oare 
nu-i cam dur?! Ar fi crud, dacă ar fi o Fiinţă, o Persoană. Dar El este o 
energie impersonală, o inteligență universală, o iubire a binelui şi a 
răului. 

De fapt, nu există bine şi rău decât în mintea omului. Aici e buba, în 
minte. Frica omniprezentă ne face să împărțim totul în bine şi rău. lar 
frica provine din sentimentul vulnerabilităţii, cauzat, la rândul său, de 
senzaţia separării de Sursa vieţii. Vedeţi cum se leagă lucrurile, mai 
presus de voinţa omului? 

Deci frica este efectul iluziei separării, de care nu suntem 
vinovaţi. Unii simt mai multă frică, alţii mai puţină. Dar e aceeaşi iluzie 
care ne domină. Cei mai fricoşi sunt mai agresivi (cel puţin lăuntric), 
fiindcă văd în exterior mai multă duşmănie, iar apoi simt nevoia să se 
apere, „pe bună dreptate”, de acea duşmănie imaginată. 

Toate lucrurile astea sunt bine cunoscute în psihologie şi 
spiritualitate. Dar la ce folos?! Teoria e interesantă, dar rareori are 
eficienţă în practică. Vedeţi cât de neputincioşi suntem de unii singuri?! 
Cum spune cântecul: „norocul s-a împărţit la unii cu carul, numai mie cu 
paharul”. Norocul pare a fi o realitate neîndoielnică. „Fortuna imperatrix 
mundi”, cum spune opera lui Carl Orff, „Carmina Burana”. Cum să nu te 
superi pe norocul altuia, când îţi este atât de greu?! 

Răspunsul e simplu: nesupărându-te. Păstrându-ţi pacea minţii. 
Cum spunea Ramesh Balsekar, singura posibilitate raţională este să 
accepţi că totul este mâna şi voinţa divină. Dacă păstrezi jumătăţi de 
măsură, că Dumnezeu ar fi bun, iar Diavolul ar fi rău, atunci îţi pierzi 
echilibrul, cazi într-o extremă. Ăsta-i marele pericol al dualismului: 
dezechilibrul. Dualismul e totuna cu iluzia cosmică. 

De fapt, chiar şi părinţii creştini spun că diavolul n-ar avea nicio 
putere dacă nu i-ar fi îngăduit de Dumnezeu. Asta-i o afirmaţie clar 
nondualistă. 

Dar poate că nu ne interesează. Pe noi ne interesează scandalul, 
conflictul, ofensiva şi contraofensiva. Adică dualitatea. Vrem să luptăm, 
nu să ne resemnăm. Acceptarea predeterminării sună a fatalism. Şi chiar 
este. 

Dar nondualitatea spune chiar mai mult. Nu numai că totul ne este 
scris dinainte, ci nimic din ce gândim, spunem şi facem nu este intenţia 
noastră. E acelaşi lucru, spus în două feluri diferite. Doar că în expresia a 
doua trebuie să acceptăm mai mult, anume că „noi” nici nu existăm. 

Dacă nu decid nimic, atunci ce rol mai am eu? Evident, niciunul. 
Dacă nu am niciun rol, mai are eul vreo realitate?! Evident că nu. Şi 
atunci, cine sunt eu? Evident, nimeni, nimic. Nimenimic. 


Moștenirea lui Ramesh Balsekar 


Fiindcă am pomenit de Ramesh Balsekar, unii nondualişti „purişti” 
cam strâmbă din nas la numele acestuia, pe motiv că, deşi a fost 
discipolul lui Nisargadatta Maharaj, nu a ajuns un iluminat get-beget. Nu 
ştiu, dar învăţătura sa mi se pare foarte potrivită pentru cei care au ajuns 

la mesajul nondualist, dar nu-l pot realiza în ei înşişi, lovindu-se de zidul 
neputinței personale. Unii ajung chiar la depresii grave, dându-şi seama 
că idealul este de neatins altfel decât printr-o întâmplare norocoasă sau 
divină. 

Învățătura nondualistă lui Ramesh este foarte eficientă în cazul 
acestor căutători care nu mai găsesc niciun rost pentru căutarea 
spirituală, dar asta nu-i face fericiţi. Obiectivul lui Ramesh este fericirea 
sau pacea, nu iluminarea. De multe ori, iluminarea este o iluzie după care 
aleargă discipolul îmbătat de idealul Absolutului. În acest sens, nu diferă 
de alte idealuri spirituale absurde răspândite prin lume. 

Învățătura are un fundament în verificarea sa practică, mai ales pe 
discipolii săi occidentali. Unul dintre aceşti discipoli de încredere i-a fost 
Roger Castillo, care apoi a devenit învățătorul Lisei Cairns, o 
iluminată cu succes pe internet. Şi iată ce mărturiseşte Roger pe site-ul 
său: 

Gurul a adus un set de concepte bazate pe propria sa experienţă şi 
le-a împărtăşit generos şi răbdător celor care i-au călcat pragul timp de 
25 de ani. 

După ani de zile în care a asistat la convorbirile lui Nisargadatta 
(fiindu-i translator regulat) şi nu a căpătat răspunsurile pe care le dorea, 
Ramesh a decis să se focalizeze pe căutările sale practice şi ce putea să 
observe pe cont propriu. Asta i-a adus nu răspunsuri, ci dispariţia 
întrebărilor. 

El căuta fericirea personală, pe care a asimilat-o cu „iluminarea”. 
Conform concepţiei sale, iluminarea nu-i decât pacea neîntreruptă a 
minţii pe tot timpul zilei. (Desigur, această definiţie pare să nu fie totuna 
cu pierderea eu-lui, dar interpretează corect psihologic starea de 
iluminare.) 

Baza învăţăturii sale psiho-nondualiste este conceptul clasic indian 
de predeterminare şi non-făptuitor: „Totul se întâmplă din Voința 
Divină, nu eu sunt adevăratul decident”. Când acest concept ni se 
cimentează bine în minte, credinţa în existenţa individuală separată se 
dizolvă şi percepem legătura noastră indestructibilă cu Sursa. 
Conştientizăm că trupul duce la îndeplinire permanent directivele divine, 
suntem o expresie a Sursei. Şi astfel, dispar de la sine sentimentele de 
vină, mândrie şi acuzaţii. Pacea minţii devine dulcea pace a inimii. 

Principiul non-făptuitorului se aplică inclusiv la învăţăturile pe care 
Ramesh le împărtăşea cu atâta uşurinţă zi de zi. Deseori, remarca cât de 
impresionat era el însuşi de claritatea acestor concepte. El spunea, nu cu 
mândrie, ci bazându-se pe o analiză obiectivă a ceea ce scotea pe gură, că 

această învăţătură simplă, clară şi coerentă chiar funcţiona, era un fapt la 
care era martor, recunoscând că nu era „făptuirea” sa. 

Deşi tot o învăţătură Advaita, totuşi avea ceva diferit, abordând 
subiectul din perspectiva vieţii de zi cu zi, nu de sus în jos. Îi ajuta pe cei 
care-l vizitau să-şi elimine unele confuzii spirituale, multe dintre ele 
aducându-le suferinţă în loc de pace. 

Roger adaugă că, fiindu-i discipol constant, simţea nevoia să 
reformuleze conceptele sale, crezând că anumite cuvinte nu exprimau 
corect ideea. Niciodată însă Ramesh nu a fost de acord că ar fi nevoie de 
vreo reformulare. Iar cu timpul, Roger şi-a dat seama că vorbele lui 
Ramesh erau atent alese şi exacte, şi tocmai această robusteţe a 
exprimării l-a ajutat să-şi corecteze unele greşeli de înţelegere. 

În esenţă, Ramesh Balsekar afirma că „Orice se întâmplă prin 
fiecare minte-corp este în conformitate cu genele sale şi condiționările 
actuale”. Şi mai adăuga: „Să fie foarte clar, ceea ce vă comunic aici este 
doar o nouă condiționare mentală, care are puterea să vă schimbe în 
mod radical actualele voastre condiţionări.” 

Sursa traducerii şi adaptării 28 


Rolul minţii e de a imagina povești 


Aş completa spunând că nondualismul este o poveste foarte simplă, 
cea mai simplă cu putinţă, care înlocuieşte toate celelalte poveşti mai 
complicate. De pildă, afirmaţia „Dumnezeu este unul singur” este pur 
nondualistă, echivalând cu: „Nimic din ceea ce există nu este separat de 
restul, deci Dumnezeu e tot ceea ce există, este unic”. 

Dar mintea dualistă a interpretat-o cu totul altfel: „Dumnezeul 
vostru nu există, ci numai Dumnezeul nostru există”. Spus pe şleau, 
acceptăm numai definiţia pe care o dă imaginaţia nostră acelei ipotetice 
Fiinţe supreme, dar nu acceptăm şi imaginaţia vostră. Este o dispută 
între ipoteze şi între imaginaţii, fără legătură cu Realitatea. 

Realitatea, când este percepută direct, anihilează orice ipoteze şi 
imaginaţii. Pentru minte, este devastator, supremul cataclism, Rudra- 
Shiva — distrugerea absolută. Într-un fel, este bine că mintea nu poate 
percepe Realitatea, căci ar fi un chin inacceptabil. Rostul minţii e 
opus: să imagineze diverse poveşti despre ceea ce nu există. 


28 https://www.rogercastillo.org/jai-guru 

Chiar şi simpla discuţie despre nondualitate îndepărtează rapid o 
mulţime de oameni. Ei presimt pericolul descoperirii Adevărului 
incomod. Procentul de oameni spirituali care îndrăznesc să asculte 
regulat mesajul nondualist este extrem de redus. Şi de aceea este bine ca 
nondualiştii să se sprijine reciproc în comunităţi restrânse, pe internet 
sau în persoană, fiindcă nu au cu cine altcineva schimba impresii în tonul 
acestui mesaj radical. 

Totuşi, nu poţi fi partizanul nimănui, căci toţi oamenii sunt 
expresiile Tale. Aşa că orice îţi prezintă viaţa este propria Ta operă, de 
care te bucuri, indiferent dacă te doare sau te înveseleşte. 

«Oriunde am fi în desfăşurarea vieţii noastre, acolo suntem meniţi să fim. 
Prin intuiţie şi chemarea personală, Realitatea ne vorbește desăvârşit. Trebuie 


să ascultăm ce ne spune Infinitul. Viaţa are modul său de a ne conduce într-un 
mod perfect, cu condiţia să o ascultăm.» = Aayashanti = 


Muţenie și vorbărie 


Fericirea... 

Alergăm după fericire precum câinele după propria-i coadă. Ea nu 
depinde de efortul cu care o urmărim, fiindcă e deja în noi. 

Voința personală... 

Care voinţă, când totul este predeterminat, scris dinainte?! 

Spațiul... 

Care spaţiu, când nu există separare?! 

Observi? Orice gând se dizolvă înainte de a-l putea exprima. Despre 
ce să vorbim, când nu ai cum vorbi?! Orice subiect ai alege, se scurge 
rapid în acelaşi sorb hămesit de sensuri. 

Nu poţi aduna destule idei într-o naraţiune cursivă. Orice concept e 
fals, orice afirmaţie e mincinoasă, orice dorință provine dintr-o iluzie — 
iluzia că ceva ar lipsi. Nimic nu lipseşte. Totul e pus la locul lui. Totul 
decurge conform proiectului. 

Proiectul... 

Care proiect, dacă nu există timp?! 

Viaţa... 

Totul e numai viaţă în mod continuu, neîntrerupt. 

Moartea... 

Asta-i frica de întrerupere, teama de o fantasmă. 

Însă când dai atenţie efemerului, dintr-o dată ai ce vorbi. Poţi 
discuta la nesfârşit despre trup şi nevoile lui, despre cât de importante 
sunt aparențele pentru eu. 

Divinul îşi prezintă această creaţie iluzorie ca fiind cât se poate de 
reală, de serioasă, plină de suferinţe. Dar dacă universul e atât de bine 
organizat, oare de ce există suferinţă? Tocmai ca să pară real. * 

” Există o boală manifestată prin lipsa sensibilităţii la durere. Poate 
credeţi că ar fi o mare fericire. Dar din cauză că nu se feresc de pericole, astfel 
de copii suferă numeroase răni, infecţii, traumatisme, iar media lor de vârstă 


nu depăşeşte 25 de ani. Concluzia? Lipsa suferinţei te face să nu iei viaţa în 
serios. 


Doar că, din când în când, Divinul îşi face singur cu ochiul — prin 
sincronicităţi, semne şi miracole, care dau peste cap toată această 
pretinsă ordine. Sunt clipele când devine foarte clar că totu-i o glumă 
cosmică. 

Dar imediat, Divinul îşi trage vălul la loc, ca să nu observe păcăleala. 
Redevine grav şi serios. 

Din fabrică, lumea asta-i de râsu-plânsu...! 

1 octombrie 2022 

TOATE SUNT POVEȘTI 


Somnambulismul este o iluminare | Diverse alte povești | 
Incertitudinea 


Filosofii spun că omul are trei opţiuni metafizice. El poate fi: ateu, 
religios sau agnostic. Am descoperit acest adevăr pe cont propriu, dar cu 
o importantă nuanţare. În loc de religios, prefer să spun spiritualist. Iar 
în loc de agnostic, prefer să spun nondualist. Iată de ce: 

În religie intră, la grămadă, foarte multe aspecte din toate domeniile 
vieţii umane (retorica, arta plastică, filosofia, teatrul, arhitectura, muzica, 
organizarea socială etc.). Aşa că mai la obiect ar fi să numim spiritualism 
poziţia filosofică ce admite existenţa unor forţe invizibile (spirite sau 
Spirit) care domină şi dau un sens materiei. 

Ateismul nu recunoaşte decât existența materiei, care ar fi oarbă, iar 
omul ar fi singura ființă ce poate da un sens acestui univers rece şi 
absurd. 

Nondualismul a preluat viziunea unor mari înţelepţi, făcând din 
Nondualitate (sau Unimea Absolută) obiectul discuţiilor sale. 

Omul este programat să vadă numai haos în jur şi să caute să facă 
ordine. Mintea este jandarmul vieţii. Însă marea revelaţie a 
nondualismului e că nu există niciun haos, decât în percepţia 
distorsionată a omului. 

Ateismul şi spiritualismul au impresia că nondualismul ar fi fatalist, 
nihilist şi agnostic. La rândul său, le consideră pe amândouă nişte 
poveşti. Le acceptă, nu respinge nimic, dar le demască drept nişte 
miraje. 

O triadă filosofică aparent similară ar fi cunoscuta teză-antiteză-sinteză. 
Sinteza preia aspectele valoroase de la teză şi de la antiteză şi le integrează 


într-o nouă poziţie. Din contră, nondualismul nu preia nimic de la ateism şi de 
la spiritualism, ci le pune în paranteză, pe motiv că sunt nişte iluzii amândouă. 


Deci triada ar trebui rebotezată teză-antiteză-paranteză. O 


Această triadă poate fi întâlnită şi în viaţa curentă. 

Un exemplu ar fi părerea oamenilor despre vaccinul împotriva 
covidului. Anti-vacciniştii, în general persoane religioase, aduc ca 
argumente numărul mare de decese subite ale unor persoane sănătoase. 
Pro-vacciniştii motivează ştiinţific eficacitatea în prevenţia bolii şi că au 
murit şi înalţi clerici de covid. Omul obişnuit pare obligat să aleagă una 
dintre tabere: crezi în vaccin sau nu crezi! 

Poziţia neutră ia seama la ambele argumente, dar nu dă credit 
niciuneia. Desigur, nondualistul se va vaccina sau nu, dar în funcţie de 
alte criterii, de genul influențelor sociale sau familiale. Însă nu va crede 
cu adevărat în niciuna dintre variante. Ambele credinţe, pro şi contra, 
sunt nişte poveşti. Să crezi că te apără Dumnezeu de orice boală este 
una din poveşti. Să crezi că ştiinţa ştie adevărul şi poate totul este 
cealaltă poveste. 

Un alt exemplu este mersul la vot. Una din tabere susţine că fiecare 
vot contează şi dă ca pilde alegerile electorale încheiate la scor strâns, 
unde orice vot ar fi contat. Cealaltă tabără spune că, indiferent ce votezi 
tu, oricum iese „cine trebuie”. Ambele poziţii sunt argumentate. Pe cine 
să crezi? Evident, pe nimeni. Ambele sunt nişte poveşti. Desigur, ca 
cetăţean, ai doar două opţiuni: să te prezinţi la vot sau nu. Dar ca fiinţă 
liber-cugetătoare nu eşti obligat să crezi niciuna dintre aceste poveşti. 

Cum este posibil să nu crezi una din două, din moment ce nu există 
o a treia posibilitate logică?! 

Păi, tocmai aici se păcăleşte mintea. Ea recepţioneză idei. Iar ideile 
sunt instrumentele cu care putem fi convinşi de nişte poveşti sau iluzii. 
O mare iluzie este logica binară, pe care o translatăm în viaţa socială. Or 
viaţa nu este laie sau bălaie, ci are multe nuanţe şi compromisuri. 

Nondualistul nu muşcă din momeala logicii duale, ştiind că ego-ul 
din fiecare om este predispus, din construcţie, la iluzionare, la 
credinţa în diverse poveşti. Se spune că omul evoluează de-a lungul 
timpul, ceea ce mai degrabă înseamnă că el schimbă nişte poveşti vechi 
pe altele noi. 

Deci rădăcina problemei este ego-ul, care el însuşi este o iluzie. 
Dacă îl dăm la o parte, ce rămâne? Rămâne doar Dumnezeu. Tot ce se 
petrece este opera Lui, jocul Lui. O joacă absolut liberă, fără 
constrângeri. Când impunem noi (ego-ul) o anumită desfăşurare a 
lucrurilor, de fapt, încercăm să-L constrângem pe Dumnezeu să urmeze 
un anumit scenariu făcut de mintea noastră. Iar El nu va face ce vrem 
noi, niciodată, fiindcă este absolut liber. De aceea, orice scenariu sau 
poveste sau credinţă se va sfârşi în deziluzie. Inclusiv credinţa 
religioasă sau credinţa atee. Oricât de atractive erau la început, cu 
timpul se erodează şi suntem siliți să le reevaluăm. 

Aşadar, orice ar crede ego-ul despre viaţă va fi marcat de iluzia 
fundamentală că lumea şi viaţa trebuie şi poate fi înţeleasă. Însă nicio 
poveste nu este total adevărată, chiar dacă ne este garantată de mari 
personalităţi. 

Desigur, această negare a tuturor poveştilor pare dură şi nihilistă. 
Dar chiar la o analiză sumară, se dovedeşte a fi singura adecvată şi 
corectă. E doar o păcăleală aceea că trebuie neapărat să credem într-o 
poveste, chiar dacă mai târziu o vom repudia. Aşa suntem formaţi 
mental încă din copilărie. Să nu crezi în nimic este considerată o 
nebunie curată. Cum să trăieşti fără a te hrăni cu nişte poveşti?! După ce 
vei mai putea să-ţi orientezi viaţa, dacă nu după nişte repere deja 
montate de alţii?! A trăi în incertitudine pare un chin insuportabil. 

Dar ăsta-i un simplu program mental prin care vedem haos în jur şi 
tânjim după cunoaştere, ca după un colac de salvare... 


kk % 


Marele nostru ideal — iubirea romantică -— este, de cele mai multe 
ori, o iluzie care se va risipi mai devreme sau mai târziu. Şi totuşi, 
oamenii nu se pot opri să nu viseze la împlinirea sufletească printr-o 
altă persoană, încă din copilărie, poate. Chiar şi în cazurile cele mai 
fericite, iubirea romantică rămâne o poveste minunată, frumoasă, 
sublimă, în care ne dorim să credem. Chiar aşa simţim din inimă. Nu-i 
doar influenţa societăţii, ci iluzionarea are o sursă mai profundă. Ea 
începe odată cu separarea noastră aparentă de Sursă, care este Iubirea 
însăşi. Când începem să căutăm iubirea în afară, înseamnă că trăim 
hipnoza pierderii ei, fiindcă ea se găseşte dintotdeauna în interior. 

Ego-ul este rădăcina tuturor iluziilor, hârtia de muşte pe care se 
lipesc toate gângăniile gândirii şi emoţiilor. Nondualismul pare a merge 
contra naturii umane, fiindcă evidenţiază rolul hipnotizator al ego-ului. 
Adevărul e că omul poate trăi mult mai bine şi mai frumos fără acest 
omniprezent ego, neînghiţindu-i poveştile, decât când şi în ce măsură 
vrea s-o facă. Omul poate fără ego, dar ego-ul nu poate fără sprijinul 
minţii. 

O minte înţeleaptă ne poate scoate la iveală acele amintiri când am 
crezut într-o poveste dovedită ulterior a fi complet falsă, pentru ca mai 
apoi să ne lăsăm purtaţi de o altă poveste. Doar să fim atenţi la 
întâmplările vieţii noastre şi ne vom convinge singuri. Nici măcar nu 
trebuie să ne declarăm „nondualişti”. 


3% 
Am putea să ne întristăm de această descoperire, pe motiv că nu mai 


putem avea încredere în nimic şi că totul e relativ. Totuşi, dincolo de 
acest aparent neant, ne aşteaptă ceva extraordinar de frumos: Iubirea 

necondiționată, care creează tot ce există. Totul e deşertăciune, într- 
adevăr, cum spune şi Ecleziastul. Dar ceea ce creează toate deşertăciunile 
este Iubirea. Un asemenea adevăr aparent „absurd” nu-l puteţi auzi decât 
în nondualism. Şi tot Iubirea este cea care ne trezeşte din aparentul vis al 
deşertăciunilor. Nu te poţi supăra pe Ea, chiar dacă, la început, nu-ţi 
place această luciditate... 

Desigur, chiar şi nondualistul „de rând” (care încă n-a perceput 
direct Nondualitatea, ci doar crede în ea) se hrăneşte cu o poveste, 
povestea Unimii, spusă de mari înţelepţi. Dar aceasta este limita, 
naraţiunea ultimă, pe care nu o mai poţi schimba cu alta. Dacă credeţi 
în ierarhii, atunci Nondualitatea este spiritualitatea cea mai înaltă, 
urmează spiritualitatea şi ateismul încheie lista. 

Povestea Unimii sugerează că viaţa omului „netrezit” se bazează pe 
foarte multe poveşti, un întreg sistem de iluzii suprapuse. Indiferent de 
credinţa pe care o avea cineva la un moment dat, când descoperă lucid 
acest adevăr, începe să se trezească din beţia cuvintelor şi ideilor. Vraja 
începe să se destrame. 

În viaţa de zi cu zi, începe să recunoască nenumărate indicii ce-i 
confirmă că se bazează pe iluzii. Aceste indicii sunt slabe, pierdute 
printre credinţele puternice cu care operăm. Dar când începem să le dăm 
atenţie, ne dăm seama cât de importante sunt pentru a ne transforma 
lăuntric. 

De pildă, asistând la un număr spectaculos de magie, înţelegem că 
tot ce ştiam despre viaţă este fals. Totuşi, mulţi preferă varianta mai 
comodă să creadă că magia este un truc optic, în loc să-şi schimbe 
viziunea filosofică. Sau să uite ce tocmai au văzut cu ochii lor. 


Magicianul Johannes îi suceşte capul asistentei % (şi-l pune 
deoparte) O 


Nu oricine poate suporta adevărul, căci impune o transformare 
radicală a credințelor. Or, omul se identifică cu credinţele sale, 
presupunând că, fără ele, şi-ar pierde personalitatea, scopul vieţii, stima 
celorlalţi. Este un cerc vicios care ne închide în palatul fermecat cu 
basme pentru adulți. 

De ce tot repet cuvântul „poveste” sau alte sinonime? Fiindcă 
lucrurile sunt aşa cum sunt, evenimentele se petrec aşa cum se petrec, 
dar oamenii simt nevoia să le dea un sens. Şi aşa plăsmuiesc ei 
poveştile. Ce viaţă e aia, dacă nu-i dăm un sens?! De aici izvorăsc toate 
poveştile: din nevoia noastră de semnificaţii, care este artificială, 


29 https://www.youtube.com/watch?v=Fy7IBEBG10A 

iscată de ego. Ego-ul e un vânător de sensuri. Şi cum nu le găseşte, le 
inventează. Ba chiar însuşi ego-ul este o poveste inventată de Absolut, 
pentru a face viaţa mai „picantă”. Aşa că nu avem scăpare! Dar să nu ne 
lamentăm, ci doar să fim lucizi... 

Chiar şi ştiinţa este o poveste, mai multe poveşti chiar. Ceea ce 
pretindem azi că ştim cu certitudine va fi modificat radical peste 1000 de 
ani. Ştiinţa este făcută dintr-o substanţă de vis, pentru că lumea însăşi 
este un vis. Câtă încredere se poate avea în ea la modul fundamental?! 

Desigur, pentru necesităţi practice curente, nu ne vom opune legilor 
fizicii. Dar la nivel conceptual, ştiinţa are mari probleme. De pildă, 
povestea gravitaţiei a lui Newton a fost dejucată fără milă de povestea 
curbării spaţiului-timp de către Einstein. 

Deci poveştile sunt nişte adevăruri relative, temporare, parţiale, 
pentru a putea trăi normal într-un anumit mediu. Dacă însă tânjim după 
Adevărul absolut, trebuie să renunţăm la poveştile obişnuite, ca şi la 
orice alte poveşti de nivel mai „înalt”. 

Ateul susţine povestea că spiritele nu există, fiindcă el nu le-a 
văzut. Dar această opinie este dejucată de nenumăratele persoane aflate 
în contact frecvent cu spiritele, pe care le văd, le simt sau chiar vizitează 
lumile subtile. 

Dar chiar şi această poveste este dejucată de viziunea nondualistă, 
care susţine că toate fiinţele, oamenii, entităţile luminoase şi întunecate, 
toate sunt expresiile Unicului, animate şi direcționate de EI în diverse 
sensuri contradictorii pentru a crea dinamismul universului. Câtă 
imaginaţie debordantă, să creezi această lume interesantă din NIMIC!!! 
În Realitate, nu se întâmplă niciodată NIMIC. Şi nu există nicio 
problemă. 

Ca să percepi acest adevăr absolut (în paralel cu adevărul relativ al 
vieţii obişnuite) este nevoie ca Graţia să oprească hipnoza. Să facă să 
dispară ego-ul sau senzaţia de „eu”. Dacă înţelegi şi accepţi rândurile de 
mai sus este o dovadă că Graţia s-a pogorât deja. Conştientizează asta! 
Marea majoritate a urmăritorilor site-ului nostru sunt persoane trecute 
de 45 de ani. Se pare că e nevoie de o anumită maturizare spirituală ca 
aceste lucruri rafinate să poată fi digerate. 

Dar ce înseamnă dispariţia senzaţiei de „eu”? 

Mulţi vorbesc despre oprirea gândurilor, dar puţini au trăit acest 
fenomen pe deplin. Lisa Cairns relatează, cu şarmul şi sinceritatea ei, 
că a trăit aceste fenomen, pe care l-am putea numi Marea iluminare. Se 
afla într-o staţiune de vacanţă şi mânca o banană. Fără vreun preambul, 
dintr-o dată, conştiinţa a început să i se dilate, ieşind din circumferința 

capului şi expansionându-se tot mai mult, până a devenit una cu întregul 
univers. Orice gând i-a dispărut. Nu mai ştia cine este, nici să vorbească 
şi nici că este om. Era o simplă creatură fără conştiinţă de sine, ca un 
zombi îndrăgostit de tot ce vedea sau ca un copil incapabil de gândire 
elaborată. Această stare a durat vreo câteva ore, timp în care a continuat 
să se plimbe de colo-colo, dar părându-i-se o sarcină dificil, de pildă, să 
traverseze o stradă aglomerată de maşini. 

Nisargadatta Maharaj a recunoscut că şi el a trăit timp de o lună 
fără niciun gând, continuând să servească clienţii la taraba unde vindea 
tutun. Papaji a recunoscut şi el că a trăit timp de nouă luni în aceeaşi 
stare fără absolut niciun gând, mergând la serviciul său de funcţionar. Şi 
nimeni nu a observat diferenţa. 

După un interval mai lung sau mai scurt, această stare de 
depersonalizare acută şi pierdere a limitelor umane se restrânge înapoi la 
conştiinţa umană. Totuşi, experienţa lasă urme adânci, transformând 
radical vechea fiinţă. Omul păstrează contactul cu marea Conştiinţă 
universală, dar filtrată prin personalitatea sa omenească. Dispoziţia de 
bază devine una mereu fericită, chiar dacă şi lucruri neplăcute mai trec 
prin conştiinţă, precum norii pe cer, fără a lăsa urme. 

Unii mari iluminaţi, precum Ramana Maharishi sau Ma 
Ananda Mayi, au revenit foarte superficial la conştiinţa umană, aşa că 
alţi oameni din jur trebuiau să se îngrijească de nevoinţele lor. Erau total 
desprinşi de lumesc, ca un portal total deschis către Divinitate. 

În general, Marea iluminare sau trezire poate fi foarte scurtă, chiar 
de câteva secunde, după care omul revine în vechea carapace. Apoi va 
începe o lungă perioadă de integrare a acelei experienţe nelumeşti în 
mentalitatea sa. Poate dura câţiva ani. Însă, mai degrabă, eliminarea 
zgurii psihice continuă tot restul vieţii. Oricum, îmbinarea celor două 
perspective complet diferite este o mare provocare. Perfecţiunea nu poate 
fi găsită în lumea aceasta. 

Există în fiecare iluminat o anumită proporţie între cele două stări, 
cea universală expansionată şi cea umană condensată. Cine decide 
proporţia şi specificul? Desigur, Unimea, cine altcineva?! Fiecare 
iluminat este unic atât prin experienţele trăite, cât şi prin modul cum le 
integrează în viaţa obişnuită şi cum le transmite celorlalţi. Unii preferă să 
păstreze tăcerea asupra acestor stări, alţii sunt mult mai deschişi şi 
vorbăreţi. Cei care vorbesc despre Asta sunt nişte entuziaşti curajoşi, 
fiindcă despre Asta nu se poate spune nimic... 


Acum, auzind această relatare, în care Conştiinţa universală percepe 
totul, dar nu gândeşte ca un om, am putea conchide: „Aa, nu, de fapt, a fost 

doar o tulburare psihică a Lisei. Creatorul a conceput lumea cu un scop şi tot 
ce face El are o semnificaţie. Cu siguranţă că Divinul e foarte inteligent.” 
Observaţi cum proiectăm asupra presupusului Creator propriile noastre 
convingeri! Nu putem admite că timpul şi spaţiul nu există, ceea ce înseamnă 
că trăim într-o înscenare, o realitate virtuală, un „Matrix”. Nu putem înţelege că 
Pura Conştiinţă se experimentează pe Sine în mod liber şi curios prin crearea 
acestui vis complex al lumii. Pura Conştiinţă a inventat inteligenţa, deci ea este 
altceva decât inteligenţă. Chiar şi noi, când visăm noaptea, la rândul nostru, 
imaginăm (neinteligent! o lume cu propriul spaţiu şi timp, care însă nu are 
realitate obiectivă. Metafora visului cosmic este foarte aproape de Adevăr. 
Visul îşi este propriul scop. 


Somnambulismul este o iluminare 


Să revenim la mărturia de primă mână a Lisei, numită de ea Marea 
iluminare. Seamănă foarte bine cu ceea ce trăiesc somnambulii. Nici ei 
nu sunt conştienţi de sine în acţiunile simple pe care le execută foarte 
bine. În schimb, dacă îi trezeşti din somnul lor hipnotic, suferă un şoc, 
din simplul motiv că se gândesc înspăimântați la toate scenariile nefaste 
care li s-ar fi putut întâmpla. Totuşi, niciunui somnambul nu i se 
întâmplă nimic rău. Acesta-i paradoxul. Este dirijat şi vegheat de Pura 
Conştiinţă. 

Pare ciudat, dar somnambulismul este ca o stare de Iluminare 
spirituală. 

Ne putem duce cu gândul chiar mai departe. Orice om trăieşte o 
iluminare când doarme profund în patul său, în fiecare noapte. Marea 
diferenţă ar fi însă că procesul nu începe şi nu se termină în starea de 
veghe şi de aceea nu ne amintim că am trăit iluminarea. Nu păstrăm 
amintirea somnului fără vise, fiindcă nu avem ce ne aminti, decât 
NIMICUL. 

Atunci, este posibil să fim iluminaţi şi să n-o ştim? 

Oamenii înţelepţi sunt. Fi au o conexiune strânsă cu Spiritul, dar 
poate că nu o văd sau nu o simt direct, ci doar indirect, prin înţelepciunea 
care emană din ei. Înţelepciunea este un proces treptat de întruchipare a 
Spiritului, dar fără a fi dublată neapărat şi de o experienţă psihologică 
spectaculoasă, de stări de conştiinţă alterate. 

Însă şi înţelepciunea este o poveste. În realitate, toţi oamenii sunt 
conectaţi la Spirit, fie ei proşti sau deştepţi, fie umili sau orgolioşi, fie 
buni sau răi. Conştiinţa universală acţionează prin absolut toţi, 
experimentând diverse condiţii umane ad libitum. 

Dar să revenim la „iluminarea de noapte”. Omul trece, în principal, 
prin trei stări de conştiinţă: veghe, vis şi somn profund, în această ordine. 

În starea de veghe, povestea spune: „Eu sunt acest om limitat, din 
carne şi oase”. 

În starea de vis, povestea spune: „Eu sunt o conştiinţă liberă să 
experimenteze diverse trăiri”. 

Iar în starea de somn fără vise, povestea spune: „Eu sunt 
Dumnezeu Absolut, lipsa oricărei vibrații, neantul”. 

Starea de vis este un tampon între veghe şi somnul profund. Marea 
iluminare apare când se trece direct de la veghe la 
„profunzime”. (Nu-i putem spune „somn” în acest caz, fiindcă omul e 
perfect treaz, dar cu o conştiinţă universală, nelocalizată.) Cu alte 
cuvinte, Marea iluminare ar fi ca un scurt-circuit ce întrerupe curgerea în 
ordinea firească a stărilor de conştiinţă. În urma acestei străfulgerări, 
„profunzimea” rămâne pe fundalul stării de veghe şi de vis, iar omului 
respectiv i se spune „iluminat”. Totuşi, luaţi această explicaţie ca pe o 
metaforă. 

„Eu sunt Dumnezeu” este tot o poveste şi ea. „Eu” este o iluzie, 
după cum atestă iluminaţii. „Sunt” este un pleonasm, fiindcă Dumnezeu 
este însăşi „fiirea”, ar fi imposibil ca Dumnezeu să NU fie. Iar cuvântul 
„Dumnezeu” este un simbol din care fiecare înţelege ce vrea, fiindcă EI nu 
poate fi definit sau descris. Prin urmare, „Eu sunt Dumnezeu” este o 
poveste formată dintr-o iluzie, un pleonasm şi un simbol. 

Dacă până şi această scurtă propoziţie este o poveste, vă daţi seama 
că toate vorbele şi conceptele omeneşti sunt nişte poveşti. Ba chiar şi 
muzica este o schiţă de poveste, unde fiecare ascultător completează 
detaliile din propria imaginaţie. 

Nu avem unde să ne refugiem de poveşti, decât în „nimic”, adică în 
Absolut. Iar atunci, evident că şi „noi” dispărem. Oare am existat 
vreodată?!... 


Diverse alte povești 


Ca şi concluzie practică, cum putem folosi informaţiile de mai sus? 

Să le îngăduim celorlalţi să-şi deruleze propriile poveşti. Ce altceva 
le putem oferi în schimb, decât o altă poveste, pe care noi o credem 
mai frumoasă şi mai corectă?! În fond, rolul poveştilor nu este să fie 
corecte, ci seducătoare. Nici nu poate fi total adevărată vreo poveste, 
n-are cum. De aceea, să fim toleranţi şi să nu ne băgăm în cugetul 

omului. Dacă ne cere el o sugestie, atunci îi vom propune un alt 
scenariu. Îl va primi sau nu, asta nu-i treaba noastră. 

Fiecare învăţător spiritual ne prezintă varianta sa de poveste. De 
pildă, Marius Ghidel vorbeşte despre nondualitate spunându-ne 
povestea ego-ului care trebuie distrus prin comportament anti-egotic. 

Arsenie Boca, un reformator religios nedeclarat, a fost pedepsit de 
B.O.R. (prin excludere din cler) şi când trăia, şi după ce a murit (nefiind 
canonizat, încă). lată povestea lui despre nondualitate, în termeni uşor 
de înţeles: 

«Nimeni pe lume nu este absolut necesar pentru nimic. Vei fi sau nu, vei 
interveni sau ba, progresul, lumina tot se va face, cu tine sau fără tine. Există 
o energie ascunsă care mână lucrurile înainte. Să nu-ţi închipui, sărmană 
făptură pieritoare, oricât de bine ai fi înzestrat, că dacă nu eşti tu, lucrurile n-au 


să meargă înainte. Lumina se face şi fără tine, pe deasupra capului tău. Poţi fi 
folositor; dar absolut trebuitor nu eşti pentru nimic. 


Prin urmare, la ce străduinţa? Oricum vor sta lucrurile, tu îndeplineşte-ţi 
înainte menirea pe care o simţi, dacă o simţi. Câtă vreme auzi în tine glasul 
unei misiuni, continuă-ţi calea mai departe, oricâtă experienţă brutală ar fi venit 
să-ţi arate că țelul crezut al străduinţei tale s-ar putea lipsi de munca ta. Ţi-a 
fost rănită prezumția pe care ai avut-o? Poate că nu mai înţelegi rostul 
încordării, sensul utilității tale? Nu înceta să fii ceea ce ai fost. Isprăveşte ceea 
ce făceai ca şi cum n-ai fi încercat nici o dezamăgire. 


Poate că, fără ştiinţa noastră, noi slujim vreunui scop al naturii, un scop 
care-i prea mare ca să-l înţelegem, prea vast ca să ni-l închipuim şi pentru 
care Dumnezeu ne-a pus în suflet impulsia oarbă pentru noi, dar luminată 
pentru El. Soldatul nu pricepe planul generalului, dar fără să-l priceapă îl 
aduce la îndeplinire. Intocmai aşa sună cuvântul Scripturii din Vechiul 
Testament: „Ori pricep, ori nu pricep, ori ascultă, ori nu ascultă, tu spune-le 
cuvântul Meu”...» (Arsenie Boca) 


În hinduism, povestea nondualităţii este spusă sub metafora 
numită Trimurti sau Sfânta Treime: Dumnezeu Creatorul (Brahma), 
Dumnezeu Menţinătorul creaţiei (Vishnu) şi Dumnezeu Distrugătorul 
(Shiva). Evident că nimeni din India nu adoră simultan toate cele trei 
posturi ale Divinităţii, ci îşi alege una din ele. Cine e vishnuit nu poate fi 
shivait şi invers. De aici deducem că aproape nimeni nu a înţeles că 
Dumnezeu-Treimea este o metaforă a Unimii. Doar şcoala advaita 
(nondualismul) a înţeles-o. 

În creştinism, povestea Sfintei Treimi şchioapătă cam tare. Există 
Dumnezeu Creatorul („Tatăl”), există şi Dumnezeu Menţinătorul creaţiei 
(„Fiul”, Isus şi Sfintele Duhuri), dar Dumnezeu Distrugătorul („Satan”) 
vine în contradicţie, în loc să facă parte din aceeaşi „echipă” divină. Aşa ia 
naştere dualitatea. 

Desigur, nu doar în creştinism găsim acest partizanat, căci 
pretutindeni oamenii preferă binele în defavoarea răului. Doar că 
Absolutul nu cunoaşte aceste noţiuni, de bine şi rău, care sunt specific 
umane. El este Totul şi face totul, aşa că nu se ruşinează de nimic. Însă, 
omul obişnuit proiectează viziunea sa limitată asupra Absolutului, ca 
fiind „Dumnezeul Binelui”. 

Mai devreme sau mai târziu, această poveste se va întoarce însă 
împotriva autorului ei. Lipsa explicaţiilor pentru răul de pe lume îl va 
detrona pe „Dumnezeul binelui” din poziţia sa aparent atotputernică, 
provocând frustrare şi instabilitate în psihicul drept-credinciosului. De 
unde va concluziona că a sa credinţă nu era chiar „dreaptă”, ci strâmbă 
din start. 

Aşa-zisele religii monoteiste sunt cât se poate de dualiste, punând, 
practic, pe picior de egalitate pe Dumnezeu cu Duşmanul său, indiferent 
cum îi spun: Satan, Ahriman, Şaitan etc.. 

Când ni se întâmplă lucruri bune spunem că ne iubeşte Dumnezeu. 
Iar când suferim o crasă nedreptate sau dă o boală gravă peste noi sau 
pierdem o fiinţă foarte dragă, atunci dăm vina pe demoni. Oare nu e asta 
o credinţă schizofrenică?! E de mirare că mai rămânem teferi la minte, cu 
aşa credinţă dualistă. Păi, cine-i mai puternic, Dumnezeu sau dracii?! 

Dar nici să-L acuzăm pe Dumnezeu de toate relele care ni se 
întâmplă nu este o conduită înţeleaptă. Ar fi tot o atitudine dualistă: „EI 
pro/contra mea”. 

Aici, învăţătura lui Marius Ghidel pare cea mai apropiată de 
adevăr: prin suferinţe şi pierderi, ego-ul ne este înfrânt şi dizolvat treptat. 
Ar trebui să-i mulţumim Divinului pentru umilințe, dureri şi pierderi, 
fiindcă ne apropie rapid de El. Oricine poate constata că aşa este, când, 
după ce suferinţele se termină, paradoxal, ne simţim mai uşuraţi, ba 
chiar fericiţi. Am scăpat de o parte din povara ego-ului, aşa-zisul „păcat 
primordial”. 

Totuşi, chiar şi această explicaţie este o poveste, una minunată şi 
aparent adevărată. Dacă Dumnezeu ar avea ca scop să ne scape de ego, ar 
putea-o face instantaneu, fără suferinţe suplimentare. Ne-ar ilumina pe 
toţi chiar acum, dacă ar vrea. În plus de asta, deşi diminuarea ego-ului 
este un posibil efect al suferinţei, nu apare întotdeauna. Aşa că nu putem 
trage nişte concluzii valabile şi definitive... Rătăcim la nesfârşit în zona 
ipotezelor parțial verificate. Căci, întotdeauna, vom putea găsi 
argumente pentru orice poveste. 

Dintotdeauna oamenii au fost vrăjii de povestitori. Erau ţinuţi la 
mare rang, iar unii îşi însoțeau poveştile cu muzică. Piesele de teatru 

prezintă o poveste şi ele. Iar în epoca modernă, oamenii sunt absolut 
captivaţi de filme. Se consumă filmele ca pâinea caldă. Poveştile 
viitorului se vor derula, probabil, în Virtual Reality. Vrem să evadăm în 
alt univers, în altă poveste decât aparenta banalitate în care ne târâm 
zilele. 

Dar chiar şi „banalitatea” este o poveste pe care ne-o tot repetăm. 
Ne dăm seama de asta abia când primim graţia iluminării şi observăm 
atunci că fiecare clipă este un miracol, este nouă, proaspătă. Nu avem 
cum să ne mai plictisim vreodată doar stând şi bucurându-ne de fiecare 
clipă care trece. Nu mai avem nevoie de nicio poveste care să ne scoată 
din Realitate. 

Nevoia de poveşti este semnul că nu suntem mulţumiţi cu 
Realitatea. Asta-i caracteristica ego-ului. În budism, se numeşte „dukha” 
(suferinţa). Nu este vorba de o mare durere, ci de o nemulţumire 
permanentă şi sâcâitoare. Fără ego, am fi mereu fericiţi, fără vreun motiv 
anume. Liniştiţi, calmi, iubitori. 

Cât încă avem un ego, nimic nu ne satisface prea mult timp şi 
reîncepem căutarea unei satisfacţii durabile. Mereu suntem fascinaţi de 
câte vreo dorinţă ce ne promite acea fericire. Dorinţa este speranţa că 
vom găsi, în sfârşit, pacea — cu condiţia să ne lăsăm atraşi de ceea ce 
promite să fie plăcut („raga”) şi să fugim de ceea ce ne ameninţă 
confortul psihologic („dvesha”). Îndeplinim această condiţie, dar tot nu 
aflăm marea fericire. Oare nu este asta cea mai mare păcăleală 
posibilă?! 


kk *% 


Dumnezeu e unul singur şi nu există altceva decât EI. Orice altă 
interpretare este un fals, generat chiar de El. Dar nu cu o intenţie 
„malefică”, ci EI, pur şi simplu, îşi imaginează o lume dinamică, cu multe 
fiinţe şi obiecte; şi tot El suferă şi se bucură aici. Petrecându-se în 
imaginaţia Sa, de fapt, nu se întâmplă niciodată nimic, nimic nu vibrează. 

Dumnezeu nici nu „pedepseşte”, nici nu „răsplăteşte” pe nimeni. 
Cauzalitatea (legătura dintre cauză şi efect) este o altă poveste în cadrul 
limitat al succesiunii timpului. Şi asta, pentru că nu există timp, care e o 
mare iluzie. Dar fără ea, n-ar putea exista această lume. Deci întreaga 
lume este o iluzie. 

Însă, numai aflând acest adevăr suprem, lucrurile nu se schimbă 
pentru bieţii oameni, fiindcă nimeni nu poate ieşi din această iluzie din 
proprie iniţiativă. Cum ar putea un omuleţ desenat într-un caiet să se 
ridice şi să iasă singur afară?! 


RĂZVAN-ALEXANDRU PETRE - Eseuri pe teme spirituale 2022 pag. 338 


Din această dilemă nu putem scăpa prin puterile minţii, ci 
renunțând la poveştile minţii. O chestiune, aparent, imposibilă... Cu 
excepţia Graţiei iluminării sau trezirii spirituale. 


Incertitudinea 


Cele trei orientări filosofice fundamentale se disting, prin rezistenţa 
la incertitudine. 

100% Omul religios are numai certitudini. El cunoaşte legile divine, 
de care e convins că pot surclasa legile omeneşti şi chiar pe cele naturale. 
Se simte protejat de Divinitate, pentru că este un om bun (în accepţia 
religiei sale), iar oamenii buni sunt întotdeauna răsplătiți. Chiar dacă li se 
întâmplă un necaz, acela are un rost, un beneficiu personal ulterior sau 
ascuns. Când ştii ce vrea Dumnezeu de la tine, aceea vei face, iar succesul 
ți se va aşterne în faţă de la sine. 

50% Ateul se bazează pe legile naturale. Ştie că nu se poate baza pe 
deciziile celorlalţi oameni, imprevizibile şi greu de influenţat. EI încearcă 
să folosească legile naturale în beneficiul propriu, cu abilitate. Numai el 
îşi poate făuri viitorul pe care-l doreşte şi nu trebuie să-i lase pe alţii sau 
hazardul să decidă pentru el. 

0% Nondualistul ştie că simpla cunoaştere a legilor naturale şi 
divine nu îi conferă niciun avantaj personal. Sunt legi total impersonale, 
neutre, acţionate de forţe necunoscute. Omul nu poate stăpâni viitorul, 
cum speră ceilalţi doi. Religiosul crede că s-a aliat cu Dumnezeu, iar ateul 
se bazează pe propriile puteri. 

Nondualistul ştie că puterea nu este a „lui” personală, preferând să 
fie atent în fiecare clipă unde-l îndeamnă fluxul vieţii. Lăsându-se dus de 
acest curent, se va simţi cel mai fericit. Mai ştie că el nici nu există 
separat de Dumnezeu, care nu-l recunoaşte ca individ autonom. Aşa că n- 
are cum să-i fie aliat, ci component. 

Nondualistul admite că nu ştie nimic, iar prin această atitudine de 
copil, se deschide total la ceea ce-i oferă fiecare clipă, care devine astfel 
surprinzătoare, magnifică. El nu are nicio certitudine, deci poate accepta 
totul şi orice cu aceeaşi egalitate de spirit. 

Această atitudine nu-i paralizează voinţa, ci va acţiona încrezător în 
fiecare moment exact aşa cum simte, dus de fluxul vieţii. Ştie că asta e 
voinţa „Cerului”, chiar dacă nu pare să aibă nicio noimă. Nu-i dat omului 
să înțeleagă raţiunile divine. Uneori, parcă le întrevede, dar nu se 

mândreşte cu asta. Alteori, pare că domneşte haosul, dar nu se teme. 
Oricum, asta nu-i viaţa „lui”, ci Viaţa divină. 

Nu se teme de incertitudine. Desigur, îşi planifică treburile, dar 
admite că totul se poate da peste cap oricând. Vede umorul din orice 
răsturnare de situaţie, inclusiv când i se întâmplă lui. Deşi nu o pune 
nimeni la cale, parcă cineva ar vrea să-ţi demonstreze că te-ai înşelat în 
previziunile tale şi de data aceasta. Că nu poţi stăpâni viitorul nici prin 
inteligenţă (ca ateul), nici prin credinţă (ca spiritualistul). Doar prin 
abandon total, adică prin renunţarea la „eu”. 

Dar atunci nu te mai interesează deloc viitorul, fiindcă trăieşti intens 
prezentul. Cum ai putea stăpâni ceva atât de abstract şi alunecos precum 
timpul?! Şi cine eşti tu, ca să stăpâneşti ceva, să zicem corpul sau 
gândurile tale?! „Tu” eşti doar o senzaţie de „eu” fugară, dar repetată 
obsesiv. Chiar şi gândurile sunt mai reale decât „tine”. N-ai cum apuca şi 
deţine nimic, fiindcă eşti cel mai ireal lucru cu putinţă, o iluzie, nimic. 

Semeni perfect cu Tatăl Ceresc, care El însuşi este nimic, vid, neant. 
Şi nici Tatăl nu stăpâneşte Viaţa universală, care este doar un Vis divin 
liber. Imaginaţia este o creaţie a Libertăţii absolute. Inteligența este tot o 
creaţie a Libertăţii. De aceea nu putem înţelege niciodată Creatorul, 
fiindcă ordinea este creată de Haos. Tot ce există apare din Nimic. 
Timpul e creat de Veşnicie. Asta-i singura certitudine — că timpul e o 
iluzie. Viitorul îşi pierde sensul, deci a-ţi dori certitudine pentru ce te 
aşteaptă în viitor este, pur şi simplu, o iluzie în iluzie. 


1 octombrie 2022 

LIBERTATEA NU EXISTĂ ÎN TIMP 


Nimic nu-i întâmplător! | Dorinţa de iluminare este absurdă? | 
Filosofia nondualistă 


Există destin? Răspunsul este da şi nu. Pare un răspuns care 
mulţumeşte pe toată lumea. Şi totuşi, în această formă sumară, este 
incomplet. Ba chiar greşit. 

Destinul e însuşi timpul. Fiecare fiinţă şi obiect are un destin 
detaliat, de la naştere până la moarte. Timpul e însăşi Proiectul divin care 
conţine toate detaliile. 

Se desfăşoară Proiectul în timp? Nu. Chiar desfăşurarea Proiectului 
este timpul. Cum se spune, „timpul e ca un râu care ne aduce prin faţa 
ochilor evenimentele, noi stând nemişcaţi pe mal”. 

OBS. Astrofizicienii au observat că universul se extinde cu o viteză mai 
mare decât viteza luminii! Ei justifică acest fenomen prin faptul că viteza 
luminii este o limită absolută numai pentru spaţiu-timp, nu şi dincolo de el. Cu 
alte cuvinte, sunt obligaţi să accepte că există „ceva” şi dincolo de Creaţie. 

Dacă există un Big-Bang, el este explozia iniţială a însăşi spaţiului-timp 
împreună cu materia pe care o conţine (nicidecum doar apariţia materiei într- 
un spaţiu preexistent). 


Dar ce exista înainte de Big-Bang? Nimic sau „Gândul Divin”, dacă 
admiteţi această metaforă. li spunem „nimic” pentru că nu are dimensiuni în 
niciun sens, precum un punct. Totuşi, din acesta se iveşte întreaga Creaţie, 
deci el este Totul. 


Liberul-arbitru există numai în prezentul continuu, atemporal. 
Când nu mai există trecut sau viitor, orice ai face este o alegere liberă, 
necondiționată de nimic. Însă, atenţie, în atemporal nu există separare, 
individualizare, autonomie personală. Deci „acolo” există doar Libertate, 
cu majusculă. Adică libertatea divină, nu libertatea unei persoane de a 
face ceva sau altceva. Libertatea nu este un atribut personal. 

Destinul şi liberul-arbitru sunt cele două fațete ale monedei numite 
LIBERTATE DIVINĂ. Ea închipuie Proiectul, alegând totul liber. Însă 
bietul om nu poate privi decât una din feţe la un moment dat. 


3% 
Acceptând existenţa timpului, trebuie să acceptăm şi că există un 


destin al tuturor lucrurilor. Nimic nu-i întâmplător, fiindcă timpul este 
însăşi Planificarea curgerii vieţii. 

Viaţa nu curge haotic. Chiar şi câteva secunde de libertate absolută 
ar fi suficiente pentru ca Universul să se dezintegreze. Universul poate 
exista tocmai pentru că este riguros planificat în toate detaliile, toate 
lucrurile fiind conectate şi sincronizate. 

Multiplicitatea trebuie bine ordonată, ca să nu apară haosul. 
Matematica este expresia ordinii infailibile a numerelor, a mulțimilor. În 
schimb, Unimea este total liberă, fiindcă nu mai există nimic altceva în 
afara ei ce ar putea s-o constrângă. 

Când omul percepe Unimea, atunci se simte absolut liber, nimic nu-l 
restricţionează. Se simte fericit şi liber. Tot ce se petrece pare 
surprinzător, imprevizibil, neplanificat. 


kk 


Non-dualitatea nu favorizează veşnicia în dauna timpului, ci vede 
simultan timpul şi atemporalul. Evidenta dualitate din viziunea umană 
devine o unitate în viziunea divină. Veşnicia e temelia pe care se 
desfăşoară Proiectul divin, cunoscut şi sub numele de „timp”. 

Aşa-zisa manipulare a timpului sau fenomenele temporale stranii, de 
genul deja-vu, sunt posibile pentru că timpul este integrat în Proiectul 
divin. Modificând Proiectul pe alocuri, modificăm automat şi curgerea 
temporală. Pentru a stăpâni timpul trebuie să stăpâneşti mecanismul 
Proiectului. Dar el nu-i accesibil unei persoane scufundate complet în 
timp. Iar când iese din timp, nu mai este deloc o persoană separată, ci 
însăşi Conştiinţa divină impersonală. 

Dintr-un punct de vedere mai aproape de uman, când simţim că 
avem liber-arbitru, totuşi, să nu ne aşteptăm că ne putem modifica 
destinul!!! Oare chiar ni-l cunoaştem, ca să-l putem schimba?! 

Libertatea şi predestinarea nu se pot amesteca în timp, fiindcă 
libertatea reală poate fi găsită doar în atemporal. Unii învăţători 
spirituali propun o soluţie de compromis, spunând că omul urmează un 
destin general strict, dar pe care îl poate modela pe alocuri, poate, 
nesemnificativ. Însă, la o analiză atentă, este o propunere ilogică. De ce? 

Dacă există destin, el trebuie să fie detaliat şi complet, nu cu goluri 
ce pot fi umplute de liber-arbitru. Invers, dacă există liber-arbitru, el nu 
poate fi întrerupt de restricţii, căci i-ar anula toată pretinsa libertate. 

Folosind o analogie, să zicem că o cale ferată străbate un pod. Dacă 
aruncăm în aer podul, transportul feroviar se va întrerupe, deşi linia 
ferată este perfect funcţională înainte şi după pod. Logic, nu-i aşa?! 

Prin urmare, există libertate şi există destin, dar pe linii separate şi 
paralele de percepţie. Numai prin iluminare sau trezire spirituală le 
putem percepe pe amândouă la fel de clar. 


kk *% 


Când te simţi liber şi fericit, poate că te afli pe prima linie, deşi asta 
nu-i sigur. Dar de obicei şi mai ales când viaţa te pocneşte cu un necaz, 
revii pe linia a doua. Însă acum este ridicol să ne credem liberi şi 
necondiţionaţi, doar pentru că, în urmă cu câteva secunde, aveam acea 
senzaţie frumoasă de libertate. 

Ce spun iluminaţii, oameni care percep ambele linii? Spun că nu 
există liber-arbitru, afirmaţie valabilă pentru majoritatea oamenilor — 
care stau doar pe a doua linie. Dar ei mai spun şi că totul e imprevizibil, 
fiindcă nu există timp şi cauzalitate, deci nici destin — ceea ce este valabil 
pentru prima linie. Aşa că nu prea te poţi baza pe ce spun iluminaţii, 
fiindcă nu ştii când vorbeşte omul şi când vorbeşte Dumnezeu... 

Adevărata libertate o poţi percepe doar când simţi direct veşnicia, 
atemporalul. Şi abia atunci îţi dai seama că, înainte, te păcăleai singur că 
ai fi liber. Nu erai liber, ci curgeai odată cu timpul, cu fluxul vieţii, cu 
destinul. 

Te poţi simţi mai liber când te abandonezi cursului vieţii, când eşti 
împăcat cu orice ţi se întâmplă. Şi te poţi simţi mai puțin liber când te 
împotriveşti fluxului vieţii, căci atunci suporţi mai multe ciocniri. Dar în 
niciun caz nu e vorba de o reală libertate, ci de un chin mai mic sau mai 
mare. 

Am putea chiar spune că senzaţia de libertate în timp este falsă, o 
imitație, sau o orbire. Unde există timp, nu se găseşte nicio libertate. Cel 
mult, o lipsă temporară de probleme, care îţi dă o efemeră bucurie. 
Libertatea autentică este cu mult mai mult, este ceva ce îţi dă fiori. 


kk 


Timpul nu este abstract, ci Proiectul în desfăşurare este foarte 
concret. Universul, lumea, viaţa sunt concrete, deci timpul este ceva 
concret. Doar conceptul de trecut şi de viitor este abstract (dar şi ideile 
abstracte fac parte tot din Proiect). 

Ce fac ideile este că ne „ajută” ca nu cumva să ieşim din timp. Mintea 
este un fel de capcană a rămânerii în timp. Ce mai fac ideile? Ne creează 
emoţii, fără legătură cu realitatea faptelor, care este total neutră. Deci 

creează o realitate paralelă, ca un experiment suplimentar în 
experimentul real. 

Non-timpul, eternitatea nu-i nici ea abstractă. E un vid aproape 
palpabil. Nu pulsează, nu vibrează, dar e viu. 

În schimb, abstractul este complet mort. Trecutul e mort, viitorul nu 
s-a născut niciodată. 

Aţi auzit, poate, sloganul “Trăieşte în prezent!”. Pentru unii pare o 
prostie, căci cum poţi oare trăi altfel decât în prezent?! Pentru alţii pare 
un secret spiritual, căci el te îndeamnă să nu mai trăieşti în trecut sau 
viitor, adică în minte, în abstract. Să dai atenţie senzorialului, în dauna 
compulsivei ideaţii interioare. 

Dar ce e prezentul? Există cel puţin două sensuri diferite pentru 
acest cuvânt. 

Pentru majoritatea dintre noi, cei care acceptăm existenţa timpului, 
prezentul este ceva înghesuit între marele trecut şi imensul viitor. Cât 
durează prezentul? Cât vrem noi: o oră, un minut, o secundă sau chiar 
mai puţin. Este convenţia unei durate reduse, care e înghițită pe 
nesimţite de următorul “prezent”, într-o cursă contra-cronometru. Acest 
tip de prezent este o fugă continuă, obositoare. 

Dar mai sunt şi unii care vorbesc de inexistenţa timpului, care ar fi o 
iluzie. Pentru aceştia, prezentul este totul, nu-i ceva fulgurant, după care 
să tânjeşti, fiindcă a devenit deja trecut. Este permanenţă, stabilitate, 
calm. Prezentul este un ACUM etern, fără o durată limită. Deci acest 
ACUM nu seamănă deloc cu acel prezent temporal, strivit între trecut şi 
viitor. ACUM este veşnicia, care doar pare că se mişcă. Fiinţa care este 
fixată în ACUM vede timpul ca pe o iluzie, continuând să-i dea atenţie şi 
acestei iluzii, însă cu detaşare. 

Prin urmare, sloganul “Trăieşte clipa!” sau “Trăieşte în prezent!” 
înseamnă, în esenţă, să simţi eternitatea. Dar să poţi şi pune în practică 
acest slogan, este o cu totul altă poveste... 

Există destin? E ca şi cum ai întreba dacă există timpul. 

Există libertate? E ca şi cum ai întreba dacă există eternitatea. 

Dacă nu crezi în eternitate, cum poţi crede că există chiar şi o fărâmă 
de libertate?! 

Dacă nu crezi în soartă, cum poţi crede că exişti ca individ autonom 
într-un univers atât de bine alcătuit?! 


Nimic nu-i întâmplător! 


E la modă să auzim că „Nimic nu-i întâmplător!”. Care-i o afirmaţie 
groaznică, când e luată în serios. Dacă „nimic” nu-i întâmplător, 
înseamnă că „totul” este sincronizat şi legat de restul. Nu e loc de 
jumătăţi de măsură, adică unele lucruri să fie predestinate, iar altele, 
lăsate la bunul plac. Prin urmare, această afirmaţie anulează liberul- 
arbitru al creaturii. 

Sigur că nu ne convine deloc această concluzie. De aceea, mai bine să 
nu spunem niciodată că „nimic nu-i întâmplător” şi uite-aşa rezolvăm 
disonanţa cognitivă. 

Dar dacă, totuşi, simţim adevărul acestui slogan, atunci măcar să-l 
înțelegem clar şi să-l integrăm în filosofia noastră de viaţă. 

„Tot ce trăim are rostul său”. Asta-i un alt slogan. Dar care-i rostul 
vieţii? Învățăturile spirituale ne oferă diverse interpretări şi sensuri. Dacă 
facem o medie între ele, nu ajungem nicăieri, nu lămurim enigma. 

Nondualismul sugerează că, din moment ce numai Dumnezeu 
există, El este cel care experimentează toate senzațiile, gândurile şi 
emoţiile trăite de corpul-minte. Iar pentru a le putea resimţi din plin, 
întâi el se acoperă cu un voal al uitării de Sine, intrând ca într-un cocon. 
Şi nu e doar un voal, ci multe straturi suprapuse. 

Uneori, îşi înlătură unele voaluri şi rămâne ceva mai aerisit, mai 
trezit, mai iluminat. Dar niciodată o creatură nu va pierde toate voalurile, 
fiindcă ar redeveni Absolutul, care nu poate experimenta nimic, fiindcă 
ESTE totul. Experimentarea presupune opoziţia sau dualitatea dintre 
subiectul experimentator şi obiectul experimentat. 


kk 


„Salut orice experienţă, fie plăcută, fie neplăcută”, spune 
nondualistul, „dar le prefer pe cele pline de bunătate, frumuseţe, 
iubire.” Această frază exprimă concis viziunea filosofică a 
nondualismului. 


RĂZVAN-ALEXANDRU PETRE - Eseuri pe teme spirituale 2022 pag. 345 


Popular vorbind, dacă ceva pute, este natural să strâmbăm din nas. 
Dar această senzaţie neplăcută este dorită de Dumnezeu, vrea s-o 
trăiască prin nările noastre. Dumnezeu este ca un copil curios care 
suceşte gâtul puişorilor de găină ca să vadă ce urmează. La fel şi cu 
experienţele plăcute, frumoase. Experienţă de dragul experienţei. Fără 
niciun alt scop ascuns. Trăieşte clipa, oricum o fi ea! (A nu se confunda 
cu sloganul latin „carpe diem — trăieşte ziua”, care doar îndeamnă la 
libertinaj.) 

Desigur, putem observa şi legături ulterioare, evoluţii, progrese, ca şi 
cum fiecare faptă contează într-un proiect mai amplu, ocult. Chiar şi 
evoluţia este tot un experiment divin, de ce nu?! 

Dar pentru fiinţa umană, importantă este trăirea de moment. Nu 
poate întrezări un scop mai îndepărtat şi nici nu i-ar folosi. De pildă, ce-l 
încălzeşte pe omul necăjit dacă află că suferă dintr-o cauză karmică, 
declanşată cu secole în urmă?! Hm, se spune că ajută... 

Da, îl poate ajuta, însă numai dacă Divinul doreşte să simtă uşurarea 
provocată de descoperirea unui sens ascuns, ca într-un roman poliţist. 
Nu-l va ajuta, dacă rostul suferinţei este să persiste în bietul om. Divinul 
savurează fiecare fior psihologic. 

De ce vrem să ne aflăm karma? Pentru că dorim să găsim o rațiune 
pentru suferinţa noastră. Că nu e pe degeaba. Că se respectă o 
cauzalitate, că nimic nu e întâmplător. Şi totuşi, studiind efectele karmice 
prin metode parapsihice şi analize raţionale, ce constatăm? Că există un 
imens bagaj karmic (sanchita karma), din care numai o mică parte este 
rezervată pentru această viaţă (prarabdha karma). Şi cine alege porţiunea 
cu bucluc? Zeii, spiritele superioare sau Dumnezeu sau spiritul propriu, 
oricum Cineva, undeva alege liber — în conformitate cu anumite reguli, 
probabil. Deci legea karmei nu e chiar o lege, ci mai mult o regulă, 
devenită un obicei. 

În plus faţă de marile direcţii de viaţă impuse de la naştere, anumite 
elemente karmice se pot strecura neinvitate în viaţa noastră, în contexte 
nefavorabile. Cum spunea Nina Petre, aceste elemente se strecoară 
precum apa printre pietre, aşa că ar fi bine să evităm contextele 
nefavorabile. Iată deci că există mult imprevizibil şi oportunism în 
acţiunea karmei, din punctul nostru de vedere. 

Iar această descoperire ne ajută la o înţelegere şi mai înaltă, 
nondualistă: aceea că însăşi legea cauzalităţii este mai laxă decât 
presupuneam. Cauza nu este legată de efect chiar atât de strâns, ci 
evenimentele sunt mult mai fluide. Ca dovadă, fenomenele de 
sincronicitate. La fel precum legea karmei, cauzalitatea este mai mult un 

obicei divin, o recomandare, nu o condiţie rigidă. Greu de acceptat o 
asemenea revelaţie, nu-i aşa?! 

Aceste afirmaţii pot părea scandaloase, prezentându-l pe Dumnezeu 
ca pe un sadic sau un inconştient. De obicei, nondualismul fie este 
respins, fie nu e urmat până la capăt în toate consecinţele sale logice. 
Pare straniu şi nefiresc. Şi aşa trebuie să pară, înspăimântător. Voalurile 
uitării nu se lasă îndepărtate uşor. 

De fapt, Dumnezeu nu face rău nimănui când admite violenţa în 
lume. Cum asta?! Din punctul Său de vedere, nu există decât EI, aşa că 
nimeni altcineva nu va suferi. E dreptul său să facă ce vrea cu „corpul” 
Lui. Şi nici măcar EI nu suferă, fiindcă aşa-zisa realitate este un Vis, o 
Închipuire divină. 

Dar din punctul de vedere al conştiinţei umane, totul este foarte real, 
mai ales suferinţa. Şi aşa trebuie să pară, reală, ca să creeze senzaţii şi 
emoţii. Acestea constituie experienţa cu care se „îimbogăţeşte” Divinul. 

La ce-i foloseşte experienţa? La nimic, probabil. Nimicul, vidul 
absolut nu se poate îmbogăţi. Zero înmulţit cu orice număr dă tot zero. 

Dacă privim la istorie, care este mai mult istoria războaielor, vom 
constata că nu are niciun sens. Este un parcurs împleticit, ca al unui om 
beat. Istoria se naşte din părinţi alcoolici. 

Niciun proiect nu ajunge până la capăt, la o realizare absolută. Toate 
experimentele sociale se opresc la un moment dat. Precum o construcţie 
părăsită înainte de finalizare sau cum se întâmplă cu noile oraşe din 
China, rămase nepopulate. Asta-i istoria. O enormă energie cheltuită 
pentru nimic. Au existat pe Pământ câteva civilizaţii foarte avansate, de 
care acum nu se mai ştie nimic. Alte genuri de experimente, am putea 
zice. 

Ce să înţelegem? Că există un sens al istoriei, dar nu-l putem noi 
descifra deocamdată? Asta-i doar o speculație, cel puţin până la proba 
contrară. O poveste, ca multe altele. Putem alege să o credem, pentru a 
ne linişti cugetul şi a vedea numai ordinea lucrurilor. 

Da, există o Ordine universală, după cum am spus de la început. 
Nimic nu e lăsat la întâmplare. Dar are Ordinea asta vreun scop? Asta-i 
dilema filosofică. 

Nondualismul spune că nu. Este cel mai dur răspuns posibil pentru 
omul obişnuit cu diverse poveşti, toate conducând undeva, către un final, 
o încununare. Efectul urmează unor cauze anterioare — asta înseamnă 
ordine cauzală, cea care susţine universul. Dar nimic nu sugerează că ar 
avea şi vreun scop, altul decât existenţa în sine. 

Nondualitatea se află deasupra legii cauzalităţii, de aceea nu oferă 
niciun avantaj pragmatic, nicio aplicaţie practică. Nu există niciun motiv 
ca să ne intereseze nondualismul...! Iar dacă, totuşi, ne atrage, imboldul 
vine de dincolo de ființa noastră limitată, absorbindu-ne către Absolut, 
fără nicio rațiune pământească. 

Să o luăm altfel. La bătrâneţe omul a acumulat multă înţelepciune. 
Este un efect al trecerii timpului. Dar este înțelepciunea şi scopul vieţii? 
Teoria reîncarnării spune că această înțelepciune va da roade în vieţile 
următoare. Succesiunea de reîncarnări duce la evoluţia sufletului. Alţii 
spun că va ajuta sufletul în viaţa de dincolo. 

Dar ce este sufletul? Poate fi această „scânteie divină” diferită de 
Dumnezeu?! Sau este doar un alt experiment divin, într-un matrix cu 
voaluri de uitare?! 

Viaţa şi faptele oricui nu au niciun scop ultim. Şi totuşi, contează. 
Contează ca experiment divin absolut gratuit. Savanţii care pornesc un 
experiment de laborator nu ştiu niciodată ce vor descoperi sau dacă vor 
găsi ceva interesant. Dar insistă şi insistă cu experimentele lor nebuneşti. 
Cam asta face şi Dumnezeu, la scară cosmică. Creează şi iar creează în 
neştire. E obsedat să creeze... 


Dorinţa de iluminare este absurdă? 


Unii învăţători spirituali spun că metoda de a ne apropia de 
Dumnezeu este meditaţia. Alţii spun că este comportamentul plin de 
iubire. Alţii, retezarea oricărei dorinţe omeneşti, asceza. 

Nondualismul spune că nu există nicio cale de a te apropia de 
Dumnezeu. Fiindcă deja EŞTI Dumnezeu. Doar că ai „uitat”. Dar este o 
uitare auto-provocată. Aşa că, nici măcar nu trebuie să jinduieşti după 
reamintire, după trezirea spirituală, din moment ce a fost dorinţa Ta să 
uiţi. Iar dacă jinduieşti, nu-i nici asta greşit, fiind tot dorinţa Ta. 

Ai uitat cine eşti pentru a putea experimenta viaţa în fiecare detaliu. 
Ce rost au detaliile? Sunt modul divin de a explora la maximum tot ce 
există, este unul dintre modurile sale de expansiune. Există o expansiune 
cantitativă (infinitatea de stele şi planete, infinitatea de atomi şi de 
creaturi, mărirea continuă a memoriei cosmice) şi una calitativă (tot mai 
marea complexitate a organizării vieţii, bogăţia şi diversitatea naturii, 
unicitatea fiecărei creaturi, unicitatea fiecărui corp ceresc). 

Chiar şi gândurile pur omeneşti cotidiene fac parte din aceste detalii 
pe care trebuie să le explorăm. Oamenii iluminaţi nu mai au atâtea 
gânduri egotice, de genul îngrijorării sau neliniştii, ceea ce-i face mai 
fericiţi, dar asta înseamnă, totodată, că Divinul a renunţat la explorarea 
acestor detalii prin intermediul lor. Este şi un plus, şi un minus, dar 
ambele în cadrul Divinităţii, unde toate dau ca rezultat zero. Din 
perspectiva lui Dumnezeu, oricum nu se întâmplă nimic, ci totul este un 
fel de piesă de teatru care se petrece în Imaginaţia Sa. 

Ce este Viaţa? Este un scenariu cosmic perfect desfăşurat într-o 
scenografie cosmică perfectă. Scenografia cosmică este extrem de 
minuţios fabricată, nu doar în spaţiul 3D, ci având şi profunzime, de la 
infinitul mic la infinitul mare. Oricât ai cerceta-o, nu-ţi vei da seama că 
este doar un decor de mucava pentru filmul care se turnează fără 
încetare. Scenariul cosmic este succesiunea continuă de evenimente 
perfect sincronizate, de la cel mai mărunt, până la cel mai grandios. 
Oricât ai cerceta, nu vei găsi discrepanțe între cauze şi efecte, toate fiind 
corelate. Se dovedeşte astfel că Scenaristul şi Regizorul este absolut 
genial, ireproşabil, deoarece filmul Vieţii pare extrem de real, de viu, de 
nefabricat, de neartificial — atât în spaţiu, cât şi în timp. 

Singurele semne care Îl dau de gol, intenţionat sau neintenţionat, 
sunt momentele când legile cauzalităţii nu mai sunt respectate. De pildă, 
se ştie cu certitudine de 100% că orice om trebuie să mănânce ca să poată 
supravieţui. Şi totuşi, din loc în loc apar cei care trăiesc doar cu aer şi 
lumină (breatharians sau lightarians). Asta, aşa, ca să ne stea mintea-n 
loc şi să ne dea peste cap toate certitudinile. Şi să ne întrebăm, poate, 
dacă nu cumva Viaţa este o glumă. 

Dar Creatorul are grijă să nu divulge că e un Joc, ca să nu-şi strice 
singur surprizele pe care tot El şi le-a pregătit. 

Nu este de ajuns Creaţia, ci trebuie ca o conştiinţă dedicată să o 
cerceteze în amănunţime. Şi acest lucru este posibil numai dacă fiecărui 
om i se dau doar mijloacele de trai şi explorare de care are nevoie într-un 
context dat. De pildă, când eşti bogat, nu îţi poţi antrena inventivitatea de 

a te descurca în situaţii de sărăcie. Sărăcia nu este o boală, cum cred unii, 
ci un context în care eşti pus pentru a exersa supraviețuirea la limită. 

Şi nu supraviețuirea ta cu orice preţ contează pentru Dumnezeu (ai 
putea muri în această încercare şi oricum vei muri cândva). Ci contează 
experienţa prin care treci. Care nu este a ta, ci a lui Dumnezeu. Tu crezi 
că e a „ta”, deoarece conştiinţa divină se restrânge la acest corp-minte. O 
face pentru a explora detaliile vieţii. 


kk 


>» 


Totuşi, a vorbi despre “conştiinţă” ca substantiv sau subiect 
cunoscător este, din punct de vedere nondualist, o falsitate. De pildă, 
omul este conştient ziua, dar are şi perioade când este mai neatent, mai 
inconştient, iar noaptea este total inconştient, când doarme dus. Prin 
urmare, dacă echivalăm “conştiinţa” cu “conştienţa” intrăm într-un 
bucluc filosofic. 

Iar dacă afirmăm că “conştiinţa umană” este permanent perfect 
trează, înseamnă că ea este altceva decât “conştienţa” obişnuită. Şi 
intrăm în alt bucluc, fiindcă trebuie s-o definim, ceea ce ne împinge la 
speculaţii. O putem echivala cu spiritul, dar atunci înseamnă că spiritul 
omului este cu totul altceva decât îşi imaginează el că este. Dacă spiritul 
este cine eşti tu cu adevărat, înseamnă că nu te poţi cunoaşte, fiindcă, 
iată, aproape nimeni nu simte că ar fi spirit — cu excepţia celor care au 
experimentat alte lumi astrale, prin moarte clinică sau dedublare 
conştientă etc.. Dar chiar şi aceia, doar îşi amintesc că se simțeau spirite, 
ceea ce în prezent, în lumea pământească, nu mai simt. 

Soluţia nondualistă la aceste dileme spirituale este următoarea: Nu 
există nicio conştiinţă, în sens de entitate psihică sau spirituală. Ideea de 
conştiinţă, ca substantiv, vine din iluzia că ar exista un “eu”, o 
“persoană”, un ego. În realitate, există doar Percepția, atât senzorială 
(prin corp), cât şi a ideilor (prin minte). Există doar “a conştientiza” ca 
verb. 

Cine conştientizează? Nimeni, tocmai acesta-i paradoxul imposibil 
de înţeles de minte. Aşa zisa “Conştiinţă divină” care percepe totul prin 
intermediul micilor “conştiinţe individuale” desprinse din Ea, este o 
poveste. Conştiinţa divină este Nimicul, Vidul, care nu poate fi considerat 
o entitate cunoscătoare. Prin urmare, oriunde apare o conştientizare, ea 
este realizată de Neant. Nu există nicio entitate în spatele percepţiei, ci 
doar Percepția pură... Greu de priceput, nu?! 

Detaliile includ atât lucrurile frumoase, bune, nobile, cât şi pe cele 
rele, urâte, agresive. Şi desigur că există o diferenţă imensă între lucrurile 
bune şi cele rele, ca între cei doi poli electromagnetici. Şi desigur că 
preferința normală este către bunătate şi frumuseţe. 

Dar au acelaşi drept la manifestare şi cei care preferă anormalul. Nu 
e vina lor, ci însăşi Divinul experimentează asta. În antichitate se dădea 
vina pe Satan, iar în modernitate, pe ego. Dar e tot Dumnezeu, cel care se 
joacă cu frica şi cu iubirea. Iar când oamenii resping anormalul, este tot 
Dumnezeu, care joacă acum în tabăra cea bună. El e peste tot... EI 
centrează, el loveşte mingea cu capul, el apără poarta... el arbitrează, el 
scandează din tribune. Oare poţi pricepe asta?! 

Divinul doreşte toate experienţele posibile, aşa că se va aventura cu 
aceeaşi poftă în tot felul de încurcături, cu rezultate foarte diferite. De 
aceea spuneam mai sus că „salut orice experienţă!”. Dar fiecare om e 
creat să aibă anumite preferinţe, pentru ca realitatea să îi creeze anumite 
reacţii, experienţe. Acesta-i rostul vieţii, experimentarea, trăirea vieţii, 
pur şi simplu, în toate complicațiile, plăcerile şi durerile ei. 


kk 


Nu e cazul să invidiem pe nimeni pe motiv că ar fi mai frumos, mai 
bogat, mai talentat, mai iubitor, mai aproape de un ideal uman. Fiecare 
om este un experiment divin. Ni s-a dat un ideal pentru a ne provoca 
dinamismul psihologic, nu pentru a-l atinge neapărat. Iar când îl 
atingem, ne dăm seama că acum vrem altceva. Asta-i rostul vieţii, să nu 
se oprească din dorit. 

Dar măcar am putea fi ceva mai lucizi... Ar fi bine să ne împăcăm cu 
neîmplinirile noastre, fiindcă sunt „crucea noastră”, diferită de necazurile 
altuia. 

Spui că ai mereu ghinion şi, poate, chiar aşa este. Ai nişte ghinioane 
bine puse la cale, tocmai ca să simţi adânc frustrarea. Doar că nu ea ta”. 
Fiindcă „tu” nu exişti, ci eşti un efect al restrângerii lui Dumnezeu în 
această formă umană limitată. Totul i se întâmplă Lui, nu „ţie”. 

Aparent, desigur, El acţionează asupra vieţii tale prin intermediari 
(îngeri, demoni, spirite, oameni, elemente ale naturii). Aşa e Jocul, 
aparent foarte complicat, ca să fie mai interesant. EI îţi provoacă toate 
aceste emoţii intense de plăcere şi durere, ca să te convingă că viaţa nu-i 
o glumă, o joacă, un film, ci ceva foarte serios. Dumnezeu jonglează 
mereu cu tine”, adică cu Sine însuşi. 

Cineva se poate simţi frustrat pentru că nu reuşeşte să se ilumineze 
spiritual, precum maeştrii pe care-i admiră. El consideră că acesta este 
idealul suprem, pe care oricine ar trebui să-l atingă. Totuşi, oare nu-i un 
lucru nesănătos să îţi doreşti ceva ce nu poţi obţine niciodată?! 

Trezirea autentică vine prin dispariţia individului, deci nimeni nu o 
poate căpăta, decât murind psihologic. Prin urmare, să tânjeşti, ca 
individ, după iluminare este un lucru total absurd! Şi totuşi, unii oameni 
au această dorinţă aprigă, irepresibilă — venită chiar de la Dumnezeu, 
desigur. Aşa e EI: curios, absurd, de neînțeles. 

Poate, pentru a justifica această dorinţă absurdă şi inexplicabilă 
după Absolut, unii susţin că „numai dacă doreşti intens şi te străduieşti, 
vei reuşi să capeţi iluminarea şi fericirea”. Dar asta-i o simplă evitare a 
adevărului crud. Unii o capătă fără a se strădui, alţii se străduiesc şi nu o 
capătă. 

Nu are nicio noimă! Nu există nicio regulă privind trezirea 
spirituală. Fiindcă nu este un scop divin. Se trezeşte cine vrea EI, când 
vrea EI, în condiţiile pe care le stabileşte El. Restul sunt poveşti, oferite 
tot de EI, ca diversiuni. 

Iar când „persoana” se trezeşte, constată că nu a existat niciodată o 
persoană, că toate şi toţi sunt EI şi numai EI, auto-restrâns. Se auto- 
restrânge pentru a deveni un fel de sondă ascuţită, cu care să împungă 
materia, pentru a o cerceta. Omul este un fel de Dumnezeu-ac, 
metaforic vorbind, înfipt în buretele materiei. 

Chiar şi iluminarea omului este tot o experienţă a Divinului, care 
experimentează această stare intermediară de om-Dumnezeu, o „naştere 
din nou” a unei ființe umane. Şi există, desigur, variaţii şi limite chiar şi 
în această nouă stare de existenţă. Iluminatul nu este chiar Dumnezeu, 
cum cred unii invidioşi sau creduli. Este doar o altă experienţă divină. 

Nu poţi fi decât ori trezit, ori netrezit, sunt două genuri de 
experienţe total diferite. Şi totuşi, există şi posibilitatea să fii netrezit, dar 
aproape trezit. Cum aşa? Este chiar starea în care vă aflaţi voi, cei care 
citiţi şi înţelegeţi ceea ce scriu aici. 

Încercaţi să discutaţi cu altcineva acest subiect şi vă veţi convinge că 
nu oricine îl poate înţelege. Dar faptul că voi înţelegeţi nu vă face 
superiori, ci sunteţi, pur şi simplu, un alt experiment divin decât cel de 
ignoranță totală sau cel de iluminare deplină. Toţi suntem egali în ochii 
lui Dumnezeu: părţi identice din El puse în condiţii foarte diferite. 

Filosofia nondualistă 


Are vreun rost să vorbim de iluminare şi Nondualitate, din moment 
ce nu le cunoaştem decât din spusele altora? 

Păi, cam aşa procedăm cu multe alte lucruri. 

Dar ce folos aş putea trage filosofând nondualist? 

Aş reduce enorm complexitatea infinită a vieţii. Reduc 
Multiplicitatea la o simplă Doime: Eu şi cu Dumnezeu. Accept că toţi 
oamenii şi toate lucrurile de pe lume sunt marionetele Sale. 

Cu excepţia mea, care n-am încotro, decât să mă simt separat de EI. 
Prin urmare, nu mă mai lupt cu nimeni şi cu nimic. Viaţa mea e un 
dialog, o negociere şi chiar o luptă doar între mine şi Dumnezeu. Uneori 
mă lasă să câştig, dar repede îmi dă o palmă, ca să mă „echilibreze” sau 
din cine ştie ce motiv. 

OBS. Dacă exist doar Eu şi Dumnezeu, ăsta-i un dualism filosofic. Dar 
diferă de alte dualisme, fiind un dualism extrem. Care pregăteşte terenul 
teoretic pentru saltul practic la nondualitate. Deocamdată, este un nondualism 


de compromis. Orice filosofare se face pe tărâmul dualității. Nondualitatea 
este accesibilă doar prin trăire directă. 


Deci prin filosofia nondualistă, reduci enorma complexitate a vieţii 
la relaţia dintre tine şi El. E un mare avantaj practic. Nu mai pierzi atâta 
energie ca să afli „de ce” ţi se întâmplă lucruri. Nicio cunoaştere nu te va 
ajuta să lupţi împotriva imprevizibilului Divin. Cu EI te lupţi tu, nu cu 
diverşi indivizi ostili. Poate ar fi mai bine să ţi-L faci prieten... 

Desigur, speri să cunoşti cum vrea EI să te comporţi. Vrei să afli 
unde anume greşeşti în gândire sau ce obiceiuri să-ţi modifici. Ţi s-a tot 
repetat că mântuirea vine prin fapte bune. Da, poţi deveni un om tot mai 
bun. 

Dar ce-ai zice dacă greşelile tale sunt exact dorinţele Lui?! Nu te 
îndemn să le repeţi, ci să nu-ţi mai reproşezi limitele omeneşti. Şi astfel, 
nu le vei mai reproşa nici celorlalţi. Dorinţa ta de a fi mai bun merge 
mână în mână cu judecarea lipsurilor celorlalți. 

Renunţă la a crede că cineva poate fi altfel decât este acum. Ar putea 
fi altfel în viitor, dar nu acum. Şi nu decizi tu viitorul său. Nici măcar el. 
Totul e Jocul divin, iar noi, doar nişte pioni ignoranţi pe tabla Lui de şah. 

Această Doime filosofică nu este clar definită. Intre Dumnezeu şi Eu 
există o zonă tampon, ambiguă, un fel de ţinut al nimănui. 

De obicei, Eu semnifică conştientul psihologic, sau conştienţa. Aici 
mă simt total separat de Divin. 

Dar Eul se extinde şi la subconştient sau inconştient. Psihologia ne 
recomandă să înglobăm şi această dimensiune umbrită a noastră. Dintr-o 
dată, ne împletim firea cu natura. 

Spiritualitatea ne orientează şi mai departe, către Eul superior sau 
divin (supraconştientul), care pare a fi instanţa cea mai înaltă din fiinţa 
noastră. Este cea mai aproape Dumnezeu, dacă nu chiar El însuşi. 

Nondualistul poate admite că până şi trupul său îi aparţine tot lui 
Dumnezeu. Se îmbolnăveşte, doare, suferă accidente şi, într-un final, îi 
este luat. Omului rămâne doar cu mintea. Aici zace identitatea sa, iluzia 
de persoană autonomă. Aici este terenul de confruntare şi dialog cu 
Dumnezeu. Dacă ceva supravieţuieşte morţii, este tocmai mintea. 

Prin iluminare, care este o transformare energetică, dispare orice 
graniţă între Eu şi EI, rămânând doar El. Atunci, mintea devine 
purtătorul de cuvânt al Divinului, fiindcă nu mai are alt stăpân. 

Cam asta ar fi, pe scurt, filosofia nondualistului. Compar-o cu alte 
filosofii şi vezi dacă te satisface. Cel mai probabil că nu, fiindcă nu este şi 
nu a fost niciodată în trend. Dar dacă te atrage, va fi greu să mai renunţi 
la ea, fiindcă este cea mai simplă dintre toate. 

Desigur, dacă ai noroc să te trezeşti spiritual, vei renunţa şi la ea, 
fiindcă vei simţi gustul Libertăţii adevărate, dincolo de orice reţete sau 
scheme de gândire. 


+ ks 


Nondualismul, ca filosofie, pare identic cu ateismul. Şi totuşi diferă 
enorm. 

Ateismul se opune tezelor spiritualismului. Ateul nu crede în viaţa 
de dincolo, în spirite, în fenomene paranormale. E foarte mândru de 
propria ignoranță. Ateismul este un nondualism parţial, neterminat. 

Nondualismul nu neagă realităţile paralele, existenţa spiritelor, a 
extratereştrilor şi a fenomenelor stranii şi inexplicabile. Le dă dreptul la 
existenţă, ca o formă de expresie a Divinului. Divinul se manifestă prin 
toate acestea şi multe altele inimaginabile. 

Spiritualismul este, şi el, un nondualism parţial, incomplet. Multe 
teze spirituale provin direct din nondualism, deşi nimeni n-o spune pe 
şleau. Dar conţine, în plus, multe poveşti nedovedite, fanteziste, 
îmbârligate. 

De pildă, toate religiile spun că „oameni sunt fraţi”, ceea ce-i o 
exprimare populară a tezei nondualiste că Dumnezeu ESTE tot şi toate. 

Numai că religiile interpretează acest slogan în sensul că sunt „fraţi 
adevăraţi” numai cei de aceeaşi religie. Ceilalţi oameni ar fi, deci, 
inferiori. Religia deturnează sensul iniţial profund. Dacă suntem fraţi, 
Dumnezeu trebuie să ne fie Tată, conform modelului uman, nu-i aşa? 

Ei bine, nu-i aşa. Nu există nicio subordonare, nicio ierarhie. Toţi 
suntem egali între noi ca oameni, ba mai mult, nu suntem cu nimic 
superiori animalelor, plantelor sau pietrelor. Absolut toţi suntem 
fragmente de Dumnezeu. 

Iarăşi, cuvintele trădează! Nu-i adevărat că Dumnezeu se 
fragmentează, că se separă. Dimpotrivă, nimic nu este separat. Totul este 
o Unime. Fiecare lucru sau ființă este o expresie finită a unicului 
Dumnezeu. O manifestare. Iar El este nemanifestat, un potenţial Infinit. 

Câte miliarde de miliarde de planete şi stele sunt în cosmos!? 
Nimeni nu le poate nici măcar număra. Dar oare sunt în număr infinit? 
Sau numărul de atomi din univers, este oare infinit? Ei bine, chiar şi în 
matematică se vorbeşte de infinituri mai mari şi infinituri mai mici. De 
pildă, mulţimea numerelor raţionale este mai mică decât mulţimea 
numerelor iraționale, deşi amândouă sunt considerate infinite. 

Dumnezeu este singurul Infinit absolut. Restul manifestărilor sale 
sunt nenumărabile, poate infinite pentru mintea omului, dar nu şi pentru 
El. Singurul Infinit adevărat chiar şi pentru El este El însuşi: Vidul 
nemanifestat şi atoatecreator. 

Poate că, totuşi, Creaţia are un scop... Acela ca EI să verifice dacă, 
într-adevăr, are un potenţial infinit sau nu. Dacă Creaţia ar începe să se 
repete, aceea ar fi proba că EI a ajuns la fundul sacului. Deocamdată, 
nimic nu se repetă identic, deşi observăm tipare şi cicluri. O infinitate de 
parametri se pot modifica într-o infinitate de contexte. Fiţi liniştiţi, că nu 
va exista niciun sfârşit al lumii...! Poate doar sfârşitul timpului, în clipa 
eliberării spirituale. 

Libertatea nu există în timp şi timpul moare în prezenţa Libertăţii. 


14 noiembrie 2022 

TIMPUL NU EXISTĂ 


„Timpul nu există”, aşa se spune în esoterism şi spiritualitate. De 
altfel, nimeni nu l-a văzut. Desigur, nu vedem nici aerul, dar îl putem 
analiza ştiinţific. În schimb, timpul, ca şi spaţiul, scapă oricărei detecţii 
directe. Presupunem că există din deducţii, indirect. Există cel puţin trei 
căi indirecte prin care luăm cunoştinţă de existenţa timpului: 

- Observăm decalajul dintre intenţia noastră mentală şi punerea ei în 
practică. Asta învaţă sugarul încă înainte de a-şi dezvolta intelectul. E 
primul lui contact cu timpul. 

- Observăm legea naturală a cauzei şi efectului. De pildă, ca să plouă, 
întotdeauna trebuie să existe nori pe cer. Cauzalitatea, aproape 
întotdeauna, are nevoie de timp ca să se manifeste. 

- Observăm ciclicitatea sau repetarea identică a unor fenomene 
naturale. De aici s-a născut ideea măsurării timpului. Cel mai simplu ceas 
este cel solar: înfigem un băț în pământ şi urmărim mişcarea umbrei sale, 
mereu aceeaşi. 

Timpul este ireversibil. Însă niciun raţionament  fizico- 
matematic nu justifică faptul că timpul este ireversibil. În toate 
demonstrațiile ştiinţifice, timpul ar putea merge şi invers, teoretic. 
Totuşi, în practică, ceva îl obligă să aibă un singur sens, dinspre trecut 
spre viitor. Timpul este reprezentat mereu ca un vector, cu o săgeată de 
sens. 

Dar atunci, cum ne pot parveni informaţii din viitor, precum în 
fenomenul deja-vu sau în precogniţii, profeții etc.? 

Evident, trebuie să recunoaştem că modul nostru de gândire 
materialist este incomplet. Nu ne putem baza doar pe observaţii 
empirice. Am putea admite, măcar ca ipoteză, că timpul poate curge şi 
invers! Însă nu în planul material, ci într-un plan paralel, imaterial, 
spiritual. L-am putea numi planul Intenţiei Divine. De acolo îşi procură 
informaţiile spiritele, pe care apoi ni le furnizează şi nouă. Timpul nostru 
curge invers faţă de timpul Planificării Divine. 


kk 


Să justificăm această ipoteză prin următorul raţionament. Să 
convenim întâi a numi „plan ideatic” pe acela unde trecem de la SCOP la 


RĂZVAN-ALEXANDRU PETRE - Eseuri pe teme spirituale 2022 pag. 356 


Mijloc (sau Metodă) şi „plan material”, locul unde are loc acţiunea 
concretă, de la Cauză la EFECT. 

Să zicem că vrem să obţinem un produs din mai multe piese. Întâi 
planificăm fluxul tehnologic. Având SCOPUL final în minte, proiectăm 
etapele ce urmează să fie realizate, în sens invers, care devin Metoda sau 
Mijlocul. Apoi, trecem la realizarea practică, obţinând Efectul material 
dorit. 


SCOP [|] — ' „Mijloc plan ideatic 


plan material Cauză | RL EFECT 


Fig.1 Planificare şi Acţiune 


Dacă privim la succesiunea etapelor, vedem că ele se succed în sens 
opus în planul ideatic faţă de planul material. Aceasta ar fi argumentul 
intuitiv de ce timpul ar curge invers în planul Intenţiei Divine. 

Dar oare chiar există o Intenţie Divină? Oare nu este totul 
întâmplător? 

Există o Intenţie Divină pentru tot ce există şi se petrece. Acest fapt 
ne este revelat ocazional prin diverse fenomene stranii de genul 
prevestirilor sau prin învățături spirituale sau prin intuiţii personale. 
Sunt doar nişte indicii, care ne transformă ideile despre univers şi viaţă. 

Abia în starea de iluminare percepem direct şi continuu că există 
un fel de intenţionalitate în absolut tot ce se întâmplă cu noi, cu cei din 
jur, cu orice lucru. Că totul este legat de totul, într-un mod inimaginabil. 
Nu vedem cine anume pune totul la cale, dar simţim, fără nicio îndoială, 
că nimeni nu are liber-arbitru. Şi că nu există nimeni separat, ci toţi 
facem parte, ca nişte mici celule, din Marele şi Unicul Organism cosmic 
care decide totul pentru Sine. 


Putem rearanja informaţia din fig.1 sub altă formă. Atunci când 
avem un scop, declanşăm o cauză. Deci, Scopul şi Cauza sunt corelate. 
După un interval de timp, Cauza generează un Efect, care devine Mijlocul 
de obţinere a scopului iniţial. Deci, Efectul este corelat cu Mijlocul. 

Cauză ————— EFECT 


Fig.2 Buclă temporală locală 


Ce obţinem este un fel de buclă temporală, în care timpul material 
este anulat de timpul divin. Ce înseamnă asta? Înseamnă că, local, 
obţinem eternitatea. Doar că ea nu poate fi percepută din planul 
material, ci numai când avem acces la ambele planuri simultan. Am 
putea chiar defini eternitatea în aceşti termeni: anularea timpului 
material de către timpul ideatic. Privind din perspectiva unui om 
iluminat: timpul nu există. 


Dar şi mai interesant ar fi să lansăm o ipoteză corelată. Divinul, care 
este însăşi Eternitatea sau Veşnicia, atunci când creează lumea, produce 
simultan două fluxuri temporale opuse şi egale. Asemenea compunerii a 
doi vectori egali în valoare, dar opuşi ca sens, timpul Absolut rămâne 
zero. Trebuie să existe o simetrie a Creaţiei pentru ca echilibrul divin să 
nu fie perturbat. 

S-a observat un fenomen similar în cadrul experimentelor de fizică 
avansată, când a fost detectată prezenţa anti-electronilor (pozitronii), care iau 
naştere odată cu electronii în urma unor coliziuni de particule (perechi de 
materie şi antimaterie). E posibil ca acelaşi principiu să se aplice şi timpului. 

Deci Creaţia are două părţi diferite, dar egale ca importanţă şi 
influenţă: Există Proiectul şi există Manifestarea. Ambele au loc în 
„mintea” sau „imaginaţia” divină, din acelaşi motiv, al simetriei. Ele nu 
pot exista în locuri diferite, pentru că atunci s-ar perturba echilibrul. 

De aceea, nu putem spune că unul ar fi mai real decât celălalt. Dacă 
considerăm că Proiectul este ireal, abstract, atunci la fel de iluzorie 
trebuie să fie şi Manifestarea, adică lumea. Acest lucru îl repetă toţi 
iluminaţii, că lumea este iluzorie. 

Din alt punct de vedere, când ajungem, printr-un miracol, în planul 
ideatic, simţim că este absolut REAL, la fel cum simţim acum că este 
lumea fizică. Deci iluzia este perfectă în ambele planuri ale Creaţiei. 

Totuşi, trecerea între planuri poate pune probleme de adaptare şi 
produce confuzie. Mintea omenească nu poate accepta decât o singură 

realitate la un moment dat. Noţiunile pe care le discutăm aici sunt 
paradoxale, greu de înţeles. 

Tot din motivul simetriei, putem spune că, privind din Eternitate, nu 
se întâmplă niciodată nimic. Chiar asta ne relatează iluminaţii, că nu se 
petrece nimic cu adevărat. Este o linişte şi neclintire ca înainte de 
Creaţie. De aceea, se şi spune că Creaţia nu are nici început, nici sfârşit. 
Spus mai pe şleau, este iluzorie. 

Şi tot din motivul simetriei, putem spune că există un raport de 1:1 
între destin şi liber-arbitru. Dar despre asta, vom vorbi puţin mai jos. 

Deşi există două fluxuri temporale, creaturile sunt conştiente numai 
de timpul material, necunoscând intenţiile Creatorului, Proiectul. Adică 
nu au acces la timpul ideatic. Oamenii mai află ocazional despre 
Planificarea divină doar prin bunăvoința spiritelor, dar şi atunci 
incomplet. De fapt, spiritele fac parte din Joc, ducând la îndeplinire 
Intenţiile divine, fie manifestându-le direct, fie dezvăluindu-ni-le, ca să 
producem noi un impact material. Ce Joc magnific! 

Iată de ce timpul manifestat curge ireversibil, într-o singură 
direcţie, dinspre trecut spre viitor: Din motivul că există un alt timp, 
inaccesibil nouă, care curge în sens invers, pentru echilibrare şi simetrie. 


kk 


Toate aceste idei pot fi transpuse în graficul din fig.3. 


perspectiva divină 


Liber-arbitru 


timp ideatic timp material 


o o —R———].———— 
SCOP Mijloc | Cauză EFELI 


Fig.3 Destin şi liber-arbitru 

Conform figurii 3, liberul-arbitru face parte din semiplanul material, 
iar destinul ţine de semiplanul ideatic, intenţional. 

La întrebarea, pur omenească, dacă există o predestinare sau dacă, 
dimpotrivă, avem libertate de alegere şi acţiune, răspunsul complet ar fi 
că există amândouă. Dar el va fi înţeles greşit. Iar motivul este că omul 
care a pus întrebarea priveşte unilateral, din semiplanul material, unde el 
simte puterea voinţei personale ca fiind mai mult decât evidentă. Să-i 
spui că nu are liber-arbitru va părea ori o absurditate, ori o sugestie 
deprimantă. 

Este uşor de înţeles revolta atee împotriva superstiţiilor religioase. 
Vitalitatea personală este resimţită direct şi foarte intens, pe când 
speculaţiile spirituale sunt slabe, rafinate, prea subtile. Spiritualitatea 
pare mai mult o autosugestie sau spălare pe creier, în comparaţie cu 
elanul propriei voințe. 

Desigur, pe de altă parte, oamenii intuiesc şi faptul că există o Voinţă 
supranaturală sau deduc asta în urma unor întâmplări cu tâlc sau 
coincidenţe stranii sau unor învățături spirituale. Dar este o simplă 
acceptare intelectuală, nu o senzaţie nemijlocită şi neîndoielnică. Fi 
interpretează că destinul acţionează când şi când, doar în anumite 
momente de cumpănă. Deci nu dau destinului decât o pondere, să zicem 
cu indulgență, de 5%, iar restul de 95% ar aparţine liberului-arbitru. Or 
nu ăsta e adevărul! Ci ambele acţionează cu toată puterea, la 100%. 

Acum, cei obişnuiţi cu calculele contabile, nu vă speriaţi! 100% liber- 
arbitru plus 100% predestinare nu dau 200%. Nici măcar nu se pot 
aduna, fiindcă fac parte din planuri diferite. Totuşi, ele coexistă şi 
acţionează simultan. Iar privite de pe axa veşniciei, aflată în perfect 
echilibru, par a exista amândouă, bilanţul fiind nul... (Continuând cu 
analogia contabilă: există venituri financiare, dar se epuizează complet pe 
cheltuieli.) 

kk 3% 

Iluminaţii afirmă deseori că nu există niciun liber-arbitru. În 
acest fel, omul este îndemnat să privească şi cealaltă latură ascunsă, la 
care nu prea se gândeşte, fiindcă nu o vede niciodată. Însă, uneori, ei 
completează şi cu restul răspunsului: nu există nici destin. Acesta ar fi 
cealaltă variantă de răspuns complet, echivalent cu exprimarea că există 
amândouă: nu există nici liber-arbitru, nici destin. 

Cele două, Proiectul şi Manifestarea, se „influenţează” reciproc. 
Cuvântul este cam impropriu, dar nu avem altul. Este un fel de auto- 
magnetism, în sensul că nu distingem care are primul iniţiativa. În timp, 
există mereu o succesiune. Dar dacă nu există timp, totul este “simultan”. 

Vedeţi, însă, că noi înţelegem până şi conceptul de „simultaneitate” 
numai prin raportare la cel de „succesiune temporală”, nicidecum de 
sine-stătător... Ce să facem?! Astea sunt limitele cuvintelor, provenite din 
limitele gândirii, generate de curgerea timpului într-un singur sens. 
Timpul e de vină pentru toate. Pe de altă parte, cum se spune, tot „timpul 
le rezolvă pe toate”. Î 


kk 


Observând că toate lucrurile sunt supuse schimbării, tragem 
concluzia de bun-simţ că există timpul. Identificăm timpul cu 
schimbarea. 

Însă contrar bunului-simţ, din perspectiva divină, există 
schimbare în spaţiu, dar nu există timp. Aşa cum am postulat mai 
sus, cele două fluxuri temporale se anulează. De aceea, iluminatul poate 
spune cu certitudine că nu există timp, privind din poziţia veşniciei. EI 
vede desfăşurarea spaţială a vieţii, căreia însă îi lipseşte dimensiunea 
temporală. Deseori rosteşte cuvântul „aparent”, fiindcă este o desfăşurare 
artificială. 

Acelaşi lucru l-am putea spune despre realitatea virtuală a 
computerelor: o folosim, ne implicăm în ea, dar la finalul zilei, închidem 
computerul şi totul dispare în neant. Deci există realitatea virtuală sau nu 
există?! Aparent, există. Dar în cazul unei pene generale de curent, totul 
se duce în abis... 

Desigur, putem admite toate acestea intelectual, dar să le verificăm 
direct valabilitatea putem numai printr-o percepţie directă iluminată. 
Oricum, modelul de mai sus nu-şi propune să explice toate enigmele 
universului. L-am aplicat punctual, doar la problema ireversibilităţii 
timpului şi la cea a destinului versus liber-arbitru. Pentru alte chestiuni 
există alte abordări. De pildă, spaţiul este explicat magistral de către 
fizicianul revoluţionar Nassim Haramein. 

Un model metafizic mai complet ar presupune şi demonstrarea 
inexistenţei spaţiului. Numai că aceasta este o iniţiativă aproape 
imposibilă, fiindcă, spre deosebire de timp, spaţiul pare vizibil, 
incontestabil. Nici măcar iluminaţii nu prea îndrăznesc să afirme că nu 
există spaţiul. Unii mai spun că tot ce există este ireal, ca un voal de 
energie. Dar chiar şi aceste analogii sugerează că spaţiul există... Ceea ce, 
din perspectivă divină, nu este adevărat. Spaţiul, ca şi timpul, este o 
invenţie divină, nu o realitate absolută. 


3 decembrie 2022 

“Tu nu faci nicio acţiune, EI face tot” - 
Nondualitate cu Marius şi Gabriela 


Introducere 


de Răzvan A. Petre 


Vă prezint mai jos un dialog telefonic deschis, sincer, autoreflexiv, 
blând şi ingenuu dintre două poziţii spirituale opuse. De o parte vorbeşte 
Marius, care joacă rolul unui nondualist moderat, dar cu iniţiativă, iar de 
cealaltă parte se aude Gabriela, un nondualist radical, dar mai timid. 
Această discuţie mi se pare foarte rară la noi şi cu totul diferită de 
Occident, unde astfel de discuţii contradictorii sunt mult mai 
contondente. 

Dar ce au de împărţit aceşti nondualişti? Un singur lucru. 
Nondualiştii „radicali” nu admit că poate exista vreo cale de a atinge 
iluminarea spirituală, pe când ceilalţi nondualişti, majoritatea, susţin 
contrariul şi oferă nenumărate învățături şi practici spirituale în acest 
scop. Acest din urmă tip de nondualism este denumit „de compromis”, 
pentru că face compromisuri cu ego-ul, adică îi dă ceva spiritual de făcut 
(deşi recunoaşte că nici nu există), iar în acest fel, doar îi întăreşte iluzia 
că ar exista. 

Nondualiştii radicali nu-i recunosc existenţa, deci nu se bazează 
deloc pe eu pentru a dizolva eul. Ar fi şi absurd să-i ceri eului să se 
sinucidă! Fiindcă asta înseamnă iluminarea: moartea eului, o moarte cât 
se poate de reală, dar în lipsa unui cadavru. Moartea fizică este doar o 
aparenţă, de care ne speriem degeaba. Nu vă faceţi griji, eul va 
supravieţui morţii fizice, există nenumărate dovezi în acest sens! I se mai 
spune „suflet” sau „conştiinţă de sine”, dar este acelaşi eu. Singura 
moarte reală este iluminarea spirituală. Din fericire sau din păcate 
(depinde de perspectivă), nimeni nu şi-o poate provoca, nici măcar prin 
cele mai dure asceze sau comportament ireproşabil sau meditații sau acte 
magice. 

Dintre toţi iluminaţii care predau o cale de iluminare, foarte puţini 
ar recunoaşte cu mâna pe inimă că iluminarea lor se datorează, măcar şi 
parţial, eforturilor lor proprii, meditaţiilor sau ascezelor personale. Aş 
spune-o mai pe şleau, din ce am observat cu mare atenţie: numărul celor 
care se iluminează urmând o cale spirituală este acelaşi cu numărul celor 
care se iluminează spontan, fără a urma vreo tradiţie sau metodă şi chiar 

fără a fi interesaţi de spiritualitate în vreun fel. Pare nedrept, dar este 
absolut logic să fie aşa, dacă admitem că Divinitatea este pretutindeni, în 
toţi şi-n toate. Cine-I poate impune să urmeze o direcţie şi nu alta?! Cine- 
I poate impune fie şi numai să respecte nişte legi pe care singură Şi le 
dă?! Divinul e libertate absolută. Hazardul este o altă denumire a 
libertăţii divine. Nu-i de mirare că mintea se sperie de ideea de hazard... 
Se sperie de ceea ce nu cunoaşte şi, mai ales, nu poate ordona, clasifica. 

Nondualismul radical, cel fără compromisuri, mi se pare a fi 
singurul perfect coerent logic. El a apărut relativ recent, de câteva 
decenii, prin glasul iluminatului Tony Parsons, care apoi s-a multiplicat 
prin alţi iluminaţi. Am deschis o rubrică dedicată acestui curent spiritual: 
NONDUALISM RADICAL ŞI NEO-ILUMINAŢI. Trebuie subliniat că, 
deşi pare un fel de filosofie, acest tip de nondualism este trăire pură 
divină cu un mesaj direct şi puternic, nicidecum vreo fantezie filosofică. 
De altfel, nici nu are prea multe idei de prezentat, ci este foarte simplu în 
esenţă: Totul este Dumnezeu. Orice cuvânt în plus este o pierdere de 
vreme. 

Nondualiştii occidentali preferă să-l numească Nimicul Complet sau 
Totalitatea Vidă sau Asta sau alte etichete non-religioase. De altfel, aş 
spune că nondualitatea are mai multe în comun cu ateismul decât cu 
religia sau spiritualitatea. 

Marele „defect” al nondualismului fără compromisuri este că pare 
nihilist, agnostic şi fatalist, ceea ce cam alungă amatorii. Efectiv, se 
devorează singur ca mişcare spirituală, fiindcă, neoferind vreo metodă, 
cine poate fi atras? Cum spune Marius mai jos, „înseamnă să închidem 
prăvălia”. Exact, exact! Şi totuşi, paradoxal şi incredibil, apar tot mai 
multe prăvălii unde se spune acelaşi lucru: să închidem prăvălia. E de-a 
dreptul absurd şi se poate petrece acest lucru numai în cadrul unei 
Divinităţi care este total liberă, sălbatică, iraţională. 

Sau poate că Divinitatea este, cum spune Marius, „ca o cârpă”? Sau 
este, cum spun religiile, „binele absolut”? Nu cred că i se poate da niciun 
atribut, fiindcă Ea le-a inventat pe toate. Poate fi bună Divinitatea care a 
inventat răul?! Mai corect zis, Divinitatea ESTE toate atributele din lume 
şi de aceea nu se poate descrie sau circumscrie în vreun sistem de 
gândire. Orice caracteristică i-am da, imediat vom fi contrazişi de 
argumente contrare. Ea este totul, este completă şi, în acelaşi timp, 
absolut goală de orice. Tot ce, aparent, există este un vis al Vidului. 

Să revenim la discuţia sinceră şi autoreflexivă foarte profundă 
despre Nondualitate sau Divin, instigată telefonic de Marius Ghidel. 
Când omul se chinuie să accepte intelectual Nondualitatea, rămâne de 

fiecare dată nedumerit. Se pare că nu putem lămuri cu mintea această 
Taină a Divinităţii. Îi spunem, respectuos, „taină” ca să nu-i spunem, 
mitocăneşte, „absurditate”, dar e acelaşi lucru. Orice concluzie am trage, 
mintea îi găseşte defecte sau paradoxuri ireductibile... 

Cum spune Marius, adevărata cunoaştere o ai când îţi cade mintea, 
deci nu mai cunoşti cu mintea, ci prin „intuiţie impersonală”. Eckhart 
Tolle vorbea despre „the power of not knowing”, adică puterea celui ce nu 
ştie. Realmente, nu ştii ce va urma în secunda următoare şi, astfel, fiecare 
clipă este proaspătă. Asta înseamnă să „trăieşti în acum”, adică să nu mai 
vezi trecutul sau viitorul — care nici nu există, de altfel. 

Dar asta presupune că ai fost supus unei transformări energetice 
profunde şi ai rămas cu ea (adică trăieşti o iluminare stabilă, nu o simplă 
experienţă iluminatorie), nicidecum să ţi-o impui prin autosugestie sau 
permanentă reamintire a ideii de nondualitate! Intelectul nu are această 
putere, nici măcar când este întărit prin meditații, substanţe psihotrope 
sau alte practici magice. 

Căutând o metodă de a ne uni cu Dumnezeu, ne dăm seama că nu 
putem s-o facem prin propriile puteri. Orice cale am găsi, ego-ul ne va 
bloca, va găsi portiţe să ne deruteze sau să ne întoarcă complet din drum. 
Marius zice, la un moment dat, că „ego-ul se opune scopului pentru care 
am fost trimişi pe Pământ”. Asta-i o poziţie dualistă. Scopul nostru este 
chiar să trăim prin ego, până în momentul când Divinul ne trage spre EI, 
prin iluminare. Dar nu noi putem s-o provocăm, fiindcă atunci când ne 
credem singuri şi separați, exact ăsta ne este programul, să ne simţim 
singuri şi separați de Divin. 

Dar poate chiar vom fi atinşi de iluminare, cine ştie?! Însă n-o putem 
afla dinainte, nu există semne prevestitoare certe şi nici metode. Nu-l 
putem obliga pe Divin să se trezească. Iar dacă vreun spirit „ghiduş” (sau 
„ghidel” O) ne transmite că suntem aleşi divini sau putem deveni dacă îi 
urmăm sfaturile, şi asta poate fi o păcăleală a Divinului. E în stare 
Divinul să ne înşele încrederea?! Desigur, oare nu este întreaga lume o 
iluzie?! Oare nu avem atâtea exemple de aleşi divini, de maeştri spirituali 
sau mesageri ai lui Dumnezeu care au dezamăgit încrederea adepților şi 
au sfârşit jalnic?!... 

Dacă Nondualitatea ar fi o învăţătură spirituală propovăduită de un 
Mare Spirit materializat în faţa noastră, şi tot ne-am îndoi de ea, atâta 
este de bizară şi contrară simțului comun. Numai că Nondualitatea este 
trăită de tot mai mulţi oameni în mod direct, nu din cărţi. Mărturiile lor 
converg, sinceritatea lor este evidentă, ca şi lipsa vreunui interes 

personal. Ba chiar, dimpotrivă, ar avea toate motivele să ascundă această 
trăire, care îi scoate dintre oamenii „normali la cap”. 

Spune Marius: „Calea divină este să nu faci ceea ce-ţi place”. Dintr- 
un punct de vedere, aşa este raţional, să te împotriveşti tendinţelor 
egotice, să-i limitezi energia ego-ului. Dar din alt punct de vedere, 
Dumnezeul din tine vrea să simtă plăcerea, care vine la pachet cu 
durerea. lar dacă te împotriveşti plăcerii, este posibil să rămâi cu 
frustrarea şi separat de Divin. Aşa că şi metoda asta poate fi înşelătoare, 
ca toate metodele, în cazul unor adepți. 

Mai are Marius o idee recurentă: care este ultimul nivel de 
spiritualizare la care poţi ajunge? Este tot o poziţie dualistă. Căci, dacă 
totul este o iluzie, mai contează la ce nivel al iluziei ai ajuns? Într-adevăr, 
învăţăturile spirituale sunt foarte utile pentru a-ţi crea o realitate tot mai 
plăcută, mai bună pentru ego. De aceea şi strâng atâţia aderenţi. Şi 
profită de nondualitate, prezentând-o ca pe bomboana de pe colivă. Îi 
dau eului senzaţia că el poate atinge acest „nivel suprem”. Dar, de fapt, 
învăţăturile sunt total incapabile să te scoată din iluzie. Deci, când ai 
ajuns la un nivel mai înalt decât înainte, vei constata că mai există multe 
alte nivele mai sus — scara este infinită. Efectiv, fantezia Divină este 
nelimitată şi inventează mereu niveluri tot mai înalte. Ca să nu se 
plictisească, poate... 

Nondualitatea nu are nimic să ofere ego-ului nostru. Nu are nicio 
aplicaţie practică, deşi mulţi încearcă să o îmbine cu psihoterapia sau căi 
spirituale. Totuşi, este adevărat că cel atins de aripa ei angelică se va 
simţi în Paradis! Partea „proastă” (în viziunea eului) este că acela va fi un 
corp-minte golit de conştiinţa de sine... 

Nu putem să nu apreciem sinceritatea total dezinteresată, 
necomercială, aproape naivă a nondualiştilor radicali. Oare aceste calităţi 
ne atrag la nondualismul fără compromisuri?! Sau lipsa oricărei 
impuneri şi obligaţii pentru eu?! Sau extraordinara sa toleranţă pentru 
toate?! Sau, pur şi simplu, este un îndemn divin irezistibil, pe care tot 
mai mulţi oameni îl simt în aceste timpuri?!... 

Înseamnă oare că nondualitatea nu ne ajută să ne îmbunătăţim? Nu 
neapărat. Unii, după o experienţă iluminatorie, capătă dorinţa intensă de 
a-şi elimina tarele psihologice sau comportamentale din mintea-corp, 
pentru a se alinia la frumuseţea şi perfecțiunea pe care au simţit-o. Alţii 
se lasă purtaţi de diverse tendinţe subconştiente, proclamând că aşa îi 
îndeamnă Divinul să acţioneze. Nu se poate prevedea nimic. Cel mai 
probabil, tendinţele pe care le aveam deja înainte de episodul 
iluminatoriu vor fructifica, adică vom căpăta intenţia şi curajul de a le 

manifesta. Nu e un lucru bun sau rău, ci aşa se întâmplă şi nu putem 
dirija cursul vieţii nimănui. 

Ba, nu ne putem dirija nici măcar propria noastră viaţă, deşi aşa 
suntem obligaţi să credem... 


Transcrierea videoclipului 
“TU NU FACI NICIO ACŢIUNE, EL FACE TOT” 


Un dialog colocvial minunat între doi nondualişti sinceri şi deschişi, 
Marius (cu litere drepte) şi Gabriela (cu litere înclinate), căutând împreună să 
găsească expresia cea mai fidelă a Adevărului. Amândoi sunt mistici, dar 
Gabriela are o trăire mai pură, în timp ce Marius este mai raţional, cel puţin în 
acest dialog. El joacă rolul celui care a avut iluminarea, dar a pierdut-o, iar 
acum caută neobosit metoda de a o recăpăta. 


- Bună! Ai un timp? 

- Sigur. 

- Hai să mergem mai în sus... 

- Bine! 

- „.. până la capăt. Sus. Adică când nu mai ne vedem deloc pe noi. 
Deci să luăm afirmaţia următoare: „Nu noi acţionăm, ci numai El este 
peste tot”. Să gândim ce ar însemna asta, când înţelegem că noi nu 
suntem în niciuna din acţiunile noastre, nici rele, nici bune, nici în alt fel. 
Numai El este. Pentru că, fiind numai lumea Lui, el pătrunde totul şi 
înseamnă că numai EI este Cel care acţionează în toate modurile posibile. 
La ce consecinţe ajungem? 

- Păi, Îl experimentăm. 

- Nu. Ai zis „Îl experimentăm”, nu. Când pierdem eul, nu mai există 
„Îl”. Deci numai El este. Dacă numai El este, noi dispărem. Unde 
dispărem? Nu ştiu. Dar e foarte interesant, pentru că atunci dispare 
judecata, acuzaţia. Şi un alt lucru foarte important, dispare necesitatea ca 
un eu să se ducă să facă ceva, adică să facă o rugăciune, să meargă la o 
liturghie. Deci dispare necesitatea a orice. Şi în clipa respectivă, ne luăm 
puterea înapoi. Înţelegem că numai El este cel care acţionează în toate 
modurile posibile, şi sub formă de ego (ego, diavol, da!), şi sub formă de 
fiinţă divină, doar încercăm să înțelegem. Acuma noi facem un 
brainstorming... 

- Ok. 

- Dacă înţelege că numai EI este cel care e în toate poziţiile, noi nu 
mai putem spune nimic despre nimic. Adică, nemaiavând un eu, dispare 
analiza, dispare acel lucru pe care vrem să îl facem. Deci nu mai facem 

noi ceva, ci lucrurile se fac, se fac prin noi. Suntem doar un instrument 
care acţionează şi ne surprindem aşa, ca un observator din afară, că se fac 
toate lucrurile. Numai că starea aceasta, de permisivitate maximă, e 
starea de iubire, iubire fără niciun fel de aşteptare, în care, neluând nimic 
personal, nu te mai deranjează nimic din ceea ce se întâmplă. Dumnezeu 
acţionează prin noi, oricum, în toate direcţiile şi în toate modurile 
posibile. Dispare sentimentul de concret, de eu care face ceva. Deci 
dispărem cu totul. 

El acţionează prin tine oricum, în funcţie de ce este în celălalt. El 
acţionează fie rău, fie bine, cum consideră El de cuviinţă. Celălalt alege să 
acţioneze la fel, funcţie de acţiunea lui din tine faţă de el. Deci EI cu EI se 
reglează. Deci tu nu eşti niciunde. Şi întrebarea este: şi când apari tu? Că, 
de fapt, nu eşti, pentru că nu mai eşti, nu mai eşti niciunde şi numai El 
este peste tot. Şi dacă este să facă un bine sau să facă un rău, EI îl face. 
Deci nu mai poţi să fii vinovat şi nu mai poţi să învinovăţeşti pe nimeni. 

- Absolut. 

- Pentru că numai EI este. El face sau EI nu face. Da, deci analizele 
cad total. Nu mai putem spune nimic despre nimic şi ajungem să fim 
doar privire. Ce părere ai? 

- Rămâne o stare de admiraţie. 

- Da, rămâne admiraţia. 

- Dar este atât de puternică admiraţia asta. Nu ştiu, te simţi una cu 
totul. Simţi o mare iubire în interiorul tău, că aproape nici nu o poți 
exprima. Nici măcar în cuvinte n-aş putea să exprim, pentru că 
“Doamne, dar ce spun?!”. 

- Nu ştiu nici dacă admiraţia. Că ne întrebăm, după aceea, cine 
admiră? Cine e admiratorul? 

- Tot Dumnezeu! O) 

- Da, dar în acelaşi timp face o mie de lucruri. Nu?! EI face, El 
desface, El acţionează în toate modurile, în funcţie de cum e celălalt. Îl 
corectează pe ăla, îi dă un punct altuia, se îmbolnăveşte EI, pentru că 
alege o chestie care nu este în folosul lui, deci EI îl joacă şi pe cel care este 
neisprăvit şi neterminat şi neînţelegător. Deci ia şi rolul acesta. Da?! EI ia 
toate rolurile. Se ştii că e foarte relaxant. (O) Dacă El este în toate poziţiile, 
este foarte plăcut. 

Pe de altă parte, dispar instituţiile, pentru că instituţia, cum ar fi 
Biserica, spre exemplu, este cea care există atâta timp cât există un eu 
care este neterminat, un eu care este incomplet, care nu este întreg. 
Atunci ai nevoie de preot, de instituţie, de un ritual ca să obţii ceva — care 
nu ştiu dacă se poate obţine, pentru că ego-ul, care prin definiţie iniţiază 

toate chestiile acestea, nu obţine nimic niciodată. Deci rugăciunea, 
liturghia, tot ritualul acesta nu duce la un capăt, pentru că este iniţiat de 
un ego. 

Sufletul este plin şi nu iniţiază nimic, niciodată. Sufletul doar este şi 
îi este suficient. EI este iubire şi nu are nevoie de un efort să devină o 
iubire mai mare decât este, pentru că este cea mai mare iubire posibilă. 
Deci este întreg, nu are lipsuri, nu are nevoie de ceva din afară ca să i se 
adauge. Decât că are nevoie întotdeauna să dăruiască mai mult, pentru 
că, cu cât dăruieşte mai mult, cu atât puterea iubirii creşte. Deci nu-i 
nimica de obţinut în viaţa aceasta. Este doar o iluzie a ego-ului, ego care 
este, de fapt, tot Dumnezeu care joacă acest rol, pentru ce? Zii tu! De ce 
joacă rolul unui nepriceput, unui om care nu este întreg? 

- Pur şi simplu, se experimentează în tot şi-n toate. 

- Păi, îţi dai seama că EI se experimentează la infinit şi mai şi suferă! 
Experimentează şi suferinţa. De ce ar face lucrul ăsta dacă EI este întreg? 
La ce-l foloseşte? 

- Nu ştiu. Chiar nu ştiu. Nu ştiu ce să spun. 

- Pare irațional. Deci el se chinuieşte atâta timp, ia rolul unui ego 
care se străduieşte să practice un ritual şi rugăciuni, milioane, şi liturghii, 
milioane, care nu duc nicăieri — pentru că ego-ul caută suferinţa, nu 
caută împlinirea. Or El este împlinirea sufletului, este împlinit şi nu are 
nevoie să lupte sau să se apere sau să facă ceva anume ca să o atingă, 
pentru că El este deja împlinirea. Deci, drumul acesta de chin o viaţă 
întreagă nu are rost. 

Sau singurul lui rost este că nu are rost. Şi în momentul în care omul 
îşi dă seama că nu are rost, adică Dumnezeu-neînţelegătorul, care joacă 
rolul unui om neterminat şi neîmplinit, îşi dă seama că nu are rost, 
atunci află cine este El cu adevărat. Cedează, renunţă la străduinţă şi 
atunci îşi dă seama că este chiar Divinul. Căci, îţi dai seama, este singurul 
sens al lucrurilor în lumea aceasta, să îţi dai seama că eşti EI, adică EI să- 
şi dea seama că este El. Dar ce nebunie! 

E o mare încurcătură cu eul acesta. Ăsta introduce cele mai mari 
încurcături şi lupta asta, pentru că el se bazează pe diferenţa de potenţial, 
pe plus şi minus, în condiţiile în care în natură opusurile sunt egale, deci 
nu există ceva mai bun decât altceva. Toate lucrurile sunt egale. Moartea 
este viaţă. Da. Şi e fără sens această viaţă, ca să ajungă el, care ştie că este 
El, micşorându-se, să ajungă la înţelegerea faptului că este El. Pare 
absurd tot efortul ăsta... 

Dar să ştii că, în vis, e adevărat, adică merită. Că şi aşa visul îl şterge 
când vrea El. Când se trezeşte, l-a şters şi personajele de acolo nici nu 

ştiu de ce se chinuiesc în halul ăsta. Că eu, spre exemplu, am ieşit din 
corp şi am fost luat în lumea de dincolo în momentul în care mi-a căzut 
mentalul... Adică când am uitat total de mine. Mă uitam în jur, mă uitam 
la mâinile mele şi nu ştiam cine sunt. Deci mă pierdusem total. N-a durat 
mult până a pornit huruitul acela din coloana vertebrală, din osul sacru, 
s-a ridicat pe coloana vertebrală şi am ieşit prin vârful capului şi am 
trecut de fluviul de gânduri. 

Deci nu se poate trece şi nu te poţi apropia de starea aceasta extatică 
decât prin asemănare. Deci trebuie să fii asemenea Lui, fără minte, fără 
gânduri. Înţelegi?! Şi bariera dintre cele două lumi sunt chiar gândurile 
noastre. Asta este bariera. Şi ce hărmălaie este acolo! că zumzăie 
gândurile acelea, sunt ca nişte săgeți albe care merg în două direcţii. Se 
întretaie aşa şi parcă sunt zăpăcite de cap. Nu ştiu de ce aleargă aşa şi la 
ce le foloseşte. O) 

Dar lucrurile nu par că au un sens. Nu cred că e ceva de obţinut, de 
atins. Numai ego-ul crede că trebuie să facă ceva, un efort, ca să ajungă 
nu ştiu unde. Şi nu va ajunge niciodată, pentru că drumul lui este închis, 
pentru că, de fapt, el, în esenţa lui, el doreşte o durere mai mare. Şi o 
obţine într-adevăr, că omul face liturghii şi rugăciuni, dar nu se elevează, 
nu ajunge la o desăvârşire pe care o aşteaptă, pentru că desăvârşirea o 
avea. O avea înainte de a porni alergatul. El era în Divin şi a ieşit. Era în 
starea de pace şi de armonie şi de iubire, fără aşteptări. Şi deodată a zis 
că trebuie să ajungă să obţină ceva, să ajungă undeva. Şi în clipa 
respectivă a pornit dezamăgirea, nemulţumirea, pentru că pe direcţia 
ego-ului nu există vreo soluţie, există moarte, există o tristeţe mai mare, 
întotdeauna mai mare, o suferinţă mai mare. 

- Păi, Dumnezeu vrea să se experimenteze şi în moarte, în toate... 

- Vrea să se experimenteze şi aşa... Da, e adevărat. Păi, ce să facem, Îl 
lăsăm. Deci trebuie să-i laşi şi pe cei care vor să facă chestia asta. 

- Da, şi atuncea dispare orice luptă, orice dorinţă de a vrea să mai 
ajuţi pe cineva, îi laşi pe toți în pace, pentru că-i Dumnezeu acolo, care 
vrea să se experimenteze în tot şi în toate, şi în suferinţă, şi în moarte, şi 
în bucurii, şi în absolut orice. 

- Păi, atunci închidem prăvălia! O 

- Nu decidem noi, nu mai avem nicio decizie. El ne pune, EL. 

- EL. Nu mai ai ce să spui. 

- EL îşi ia rolurile şi experimentează absolut tot. Ne duce unde vrea 
el, în direcțiile în care vrea El. 


RĂZVAN-ALEXANDRU PETRE - Eseuri pe teme spirituale 2022 pag. 369 


- Eu înţeleg. Deci vrei să spui că sunt două poziţii. Prima poziţie este 
cea duală, în care alergăm ca nebunii în toate direcţiile, ca în pădurea 
fără rost şi fără să obţinem nimic niciodată. Deci suntem nebuni. 

- Da. 

- Şi a doua poziţie este poziţia de sus, o privire de sus, care îţi dă 
posibilitatea să te dezidentifici absolut de tine, de eul acesta, şi să înţelegi 
că şi răul şi binele este tot Divinul. Şi neplăcerea, şi necazul sunt tot El. Şi 
chiar tu, dacă iei o anumită direcţie, este bună, pentru că, prin tine, 
Dumnezeu se experimentează. Deci nu există un bine şi rău la niciun 
nivel. 

- Nu. Şi dacă El acuma vrea să se experimenteze în dualitate, în 
ego, e perfect aşa. Vrea să se autocunoască. Dacă mâine vrea El să se 
experimenteze acolo, în alte planuri, e perfect aşa. 

- Păi, asta înseamnă să fim nesimţiţi. O Ori nesimţitori sau 
indiferenți, dezinteresaţi. 

- Exact. 

- Oricum, dacă El se experimentează în toate modurile, este 
indiferent ce direcţie ia, că tot El vrea să ia direcţia aia. Şi asta înseamnă 
că, referitor la persoana noastră — persoana noastră care-i persoana Lui 
— în orice direcţie vrea E] să se experimenteze, este bine. 

- Da. 

- Deci nu putem să îl influenţăm cu nimic. 

- Nimic. 

- Că oricum, întotdeauna facem ce vrea El. Dacă noi zicem „eu vreau 
aşa”, El face pe dos. 

- Păi, ai spus că, atunci când erai Sus, te-a pus în situaţia de a 
cobori aici Jos, în dualitate. Ai ales tu?! Nu, El a făcut totul. 

- Da, m-a mişcat şi eu doar am constatat şi am zis „lar mă duc în 
visul ăla!”. Deci m-a trimis. O) 

- Atunci, mai trebuie să faci ceva?! Nu. 

- Vrei să spui că el este încăpățânat? 

- O Îşi experimentează şi încăpăţânarea, şi absolut orice. El face ce 
vrea. 

- Face ce vrea... 

- Dar nu există nici încăpățânare. El face ce vrea. E la El acasă. O) 

- Deci noi nu alegem nimica. Tot El alege. 

- Întotdeauna. Prin noi. 

- Pe ce criterii? Probabil că nici nu contează. Sunt criteriile Lui. Ne 
chinuim degeaba să aflăm motivele după care El mişcă lucruri sau ne 

mişcă pe noi sau se exprimă prin noi. Deci vrei să spui că în momentul în 
care înţelegi că prin tine se fac lucruri, se fac acţiuni... 

- Da. 

- „tu atunci nu mai eşti niciunde. Devii privire. 

- Da. 

- Devii privire. Şi, de fapt, acesta este ultimul nivel. Să ajungi la 
nivelul că privitorul ăsta are o îngăduinţă maximă. Deci El — căci tot El 
este privitorul — EI acţionează şi EI este şi privitorul, El acţionează printr- 
un ego sau fiind o fiinţă divină din noi, dar în acelaşi timp este şi 
privitorul, are o formă de indiferenţă. Deci atinge o formă de îngăduinţă, 
să zicem, în care orice direcţie ar lua, este bună aşa cum este. Mi se pare 
că atunci când devenim una cu EI, nimic nu ne mai surprinde. 

- Nimic. Orice acţiune este perfectă. 

- Orice acţiune face El prin noi este perfectă. Şi o pierdere, şi o 
reacţie, chiar dacă reacţionează, e perfect aşa. 

- Da. 

- Este foarte uşor cu ceilalţi, când reacţionează, să fim îngăduitori. 
Dar cu noi este mai greu să fim înţelegători. Ne surprindem în diferite 
situaţii. Dar uităm. Problema este că uităm că suntem EI, nu?! Lumea 
concretă ne absoarbe repede şi ne pune să fim atenţi la ea. Dar în 
momentul în care luăm lucrurile personal, ne referim la corpul nostru, 
intrăm în dualitate automat. De fapt, El intră în dualitate, nu?! 

- Da. 

- La ce ne-ar ajuta această înţelegere de sus a lucrurilor? Că EI este 
în toate poziţiile şi acţionează cum vrea EI, deci noi nu putem influenţa 
absolut nimica. 

- Absolut la nimic. Dacă suntem aici în dualitate, experimentăm 
dualitatea. El o să decidă ce face mai departe, cum face. Singura chestie 
este să ne lăsăm şi atât. Experimentăm, adică Dumnezeu se 
experimentează în toate formele. 

- Când noi suntem în dualitate, uităm de El şi ne comportăm ca o 
persoană duală, uitucă, care uită că suntem El. Fii atentă, ce voiam să zic! 
Mă refer la experienţa aceea cu mersul pe tăblia patului, care mi-a dat 
posibilitatea să controlez ziua de mâine. În momentul în care am pierdut 
gândurile, ziua de mâine a devenit miraculoasă şi eu nu m-am mai văzut 
niciunde şi tot ce s-a întâmplat a fost foarte potrivit şi foarte bine, pentru 
că EI a acţionat. EI acţionând în toate poziţiile, aveam sentimentul că 
sunt EI, sunt una cu EI, deci mi-am pierdut individualitatea. Oare această 
stare este cea corectă? Bine, că eu am făcut ceva, am făcut-o din poziţia 
de dualitate. Am făcut un exerciţiu ca să pot să ies din dualitate, să-mi 

cadă mintea şi să ajung să fiu una cu El. Noi, din poziţia aceasta în care 
suntem, duală, asta ar trebui să urmărim? Adică să ne cadă mintea ca să 
ne unim cu divinul? E ceva de urmărit? Sau sunt întrebări autoreflexive 
care nu au niciun rost? 

- Nimic. 

- Nimic, niciun rost? 

- Nimic. Pur şi simplu dispar toate întrebările. Nu mai există nimic. 
Doar el. 

- Deci, în momentul în care credem că înţelegem ceva, de fapt, nu 
înțelegem nimic? 

- Da. 

- Deci, din poziţia de ego, niciodată nu vom înţelege nimic, Întregul. 
Ca să înţelegem ceva, exact cum spuneam, cunoaşterea nu cunoaşte. 
Trebuie să depăşim cunoaşterea acestei lumi, adică mintea să cadă. Deci 
adevărata cunoaştere este uitarea de sine? Mă întreb. Deci, în momentul 
în care te uiţi pe tine total şi nu mai ştii nimic despre tine, nu mai ai 
gânduri, nu mai ai analiză, nu mai ai cântărire, atunci devii una cu EL. 
Dar nu mai există nicio problemă atuncea. Şi prin tine va acţiona EL, nu 
ştiu cum, în modul cel mai propriu, aşa cum alege EI, dar nu ştii cum. Nu 
mai poţi să prevezi absolut nimic, eşti doar acţiune. 

E foarte plăcut să fii numai EI, pentru că ştii ce ne nelinişteşte pe 
noi? Gândurile. Gândurile acestea că cum o să fie, cum o să facem, ce se 
întâmplă. Tot timpul avem o analiză de făcut. Cântărim lucrurile, alegem 
situaţii: bine, rău, bine, rău. Asta te exasperează, consumă energie. Dar 
când uităm totul, ca într-un lapsus, atunci numai El acţionează, dar nu 
ştii cum. Nu ştii. Şi e foarte bine să nu ştii. Cred că e cel mai relaxant 
lucru. Ce chestie! O Ultimul nivel este să nu ştii nimic şi să fii uituc. 

Deci ultimul nivel este să nu ştii nimic şi să fii uituc. E un mare dar: 
să uiţi totul. Am văzut odată un film cu un tip care făcuse un accident de 
maşină cu camionul. Îi murise familia, el a scăpat, dar şi-a pierdut 
mintea. Şi umbla aşa de bezmetic pe străzi, se uita, nu îşi amintea nimic. 
Şi se tot uita. Era doar privire. Nimic nu-l afecta. Nu putea să participe la 
nimic, dar nimic rău nu mai putea să vină spre el. Pentru că, stând în 
starea aceasta divină, oamenii îl ajutau, îi dădeau să mănânce atât cât 
avea nevoie. Stătea într un apartament gol, dormea pe jos, nu avea nicio 
mobilă. Foarte interesant! Deci starea aceasta ultimă este starea în care 
nu vrei nimic, uiţi totul şi nu mai ştii nimic. E aşa de greu să nu ştii 
nimic? Ce zici? 

- Nu, nu-i greu. 

- Voiai sa spui ceva inainte? 

- Am uitat. 

- Am înţeles... 

- Că şi uitarea e tot Dumnezeu. O 

- Da. Eu cred că este chiar foarte plăcut să fii hiper de îngăduitor cu 
tot ceea ce există şi de înţelegător. E starea de cea mai mare fericire 
posibilă. Când nu vrei niciodată să fie cum vrei tu. Nu vrei să ai dreptate, 
nu vrei să lupţi pentru adevărul tău, nu ai niciun adevăr. Adevărul tău 
lasă lucrurile să fie. Singurul adevăr este că eşti una cu Dumnezeu, în 
momentul în care tu te-ai pierdut pe tine total. 

Bineînţeles, ca să ajungi acolo, trebuie nişte lucruri de făcut: 
supunere, slujire, toate lucrurile acestea. Şi oprirea judecății şi a criticii şi 
identificarea cu Dumnezeu, adică înţelegerea faptului că El este cel care 
acţionează prin tine şi că tu nu mai eşti niciunde. Mamă, ce reconfortant! 
Nu mai eşti niciunde. (O) E foarte plăcut. Numai că nu mai este cine să 
sufere, ştii? Dispar şi bolile. 

- Da, şi nu te mai interesează de mâine, că oricum Dumnezeu... 

- Dacă ai gripă, dispare gripa instantaneu (O sau orice altă boală, 
pentru că nu mai are cine să sufere. Fără eu, nu există suferinţă. Asta ar fi 
o soluţie pentru toată lumea: să-şi piardă eul. Şi dacă toată viaţa lor ar fi 
o viaţă de supunere şi de slujire a celorlalţi... În starea de supunere, îţi 
pierzi mintea, pierzi ego-ul şi gândurile, pentru că nu te mai preocupi de 
tine, te preocupi de ceilalţi, deci eul se pierde. Şi dacă faci continuă starea 
de slujire a celorlalţi, de servirea a lor, tot timpul îi serveşti, atunci tot 
timpul nu mai ai minte şi trăieşti fără minte. Şi culmea este că se 
întâmplă lucrul cel mai frumos posibil: trăind fără minte, ziua de mâine 
va fi miraculoasă, pentru că ceea ce produce necazuri în ziua de mâine 
sunt gândurile, dorinţele noastre, aşteptările, grijile. Dacă nu mai ai griji, 
nu mai e nevoie să ţi se opună viaţa. Deci singurul lucru care trebuie atins 
este să o lăsăm în pace. 

- Abandonul total. 

- Dar ca să o laşi în pace, trebuie să slujeşti oamenii, că altfel n-ai 
forţă, n-ai putere să o laşi în pace, pentru că nu înţelegi. Primul lucru, pe 
care îl discutam noi şi ieri, trebuie să se ridice (vălul)... Deci pornim din 
poziţia în care sunt două euri: este eul divin şi eul acesta micşorat, egoist, 
care este tot Dumnezeu. Dar sunt două euri. 

În momentul în care slujeşti tot timpul, se ridică vălul de pe faţă, 
cade mintea, dispar gândurile, aşteptările, dorinţele, toate acestea dispar 
şi în spaţiul gol vine divinul şi începe EI să îţi facă viaţa frumoasă. Că nu 
ajungem la El imediat. Trebuie mereu, mereu să fii atent, pentru că viaţa 
te loveşte cu situaţii care te solicită. Trebuie mereu să te gândeşti că 

mâna ta este mişcată de Dumnezeu, paşii tăi la fel, adică tu nu eşti 
niciunde. Mereu să te dezidentifici de eu. 

Dar te fură! Îţi garantez că te fură. Când lucrezi, când ai solicitări, 
eşti identificat cu eul un timp, până când reuşeşti să uiţi de tine. 
Problema e cum să uiţi de tine. Când ai uitat de tine şi te-ai pierdut, nu te 
mai găseşti niciunde, atunci devii una cu Divinul. 

Nu cred că este suficientă afirmaţia „EI este în toate”, pentru că viaţa 
ne solicită, suntem în dual. Avem un corp care este material şi suntem în 
dualitate şi ne solicită în toate modulrile şi ne fură. Ne fură, ne păcăleşte 
şi uităm. Ne apucăm să facem ceva şi, dacă ne-am fi gândit înainte de a 
ne apuca să lucrăm ceva că prin noi acţionează El... Dar nu ai cum, că ai 
minte. Ai minte, nu ţi-a scăzut-o. Numai supunerea şi slujirea îţi poate 
lua mintea. Asta e singura cale. Nu există alta. Deci să fiu o cârpă, ca 
Dumnezeu. 

De ce fug oamenii de ideea de cârpă? Că ar fi asemănători cu 
Creatorul universului! Nu vor? Nu le place să fie una cu Divinul? Că ar fi 
foarte simplu... Mm? Spune tu! 

- Dacă se văd atât de separați de El! 

- Deci dacă se văd separați, nu pot să fie cârpă?! 

- Nu. Pentru că, prin separare, tu nu poți să-L cunoşti pe 
Dumnezeu. 

- Mda, chestia e interesantă. Am pus un titlu la o emisiune: „Dacă nu 
eşti iubire, eşti diavol”. Dacă nu eşti una, eşti alta. Iubire nu vrem să fim, 
pentru că ar însemna să pierdem ceva, să ne sacrificăm. 

- Diavolului nu-i convine. O 

- Deci mai curând, mai uşor şi mai plăcut e să fim diavoli. O 
Diavolul fuge de muncă, de servirea celorlalţi, de slujirea lor, fuge. Deci 
noi alegem să fim diavoli. Să-l cunoaştem mai mult pe diavol decât să-L 
cunoaştem pe Dumnezeu. 

Nu-L cunoaştem, pentru că nu ne convine. Toate însuşirile Lui nu ne 
plac, niciuna nu ne place. Supunerea, lăsarea de sine, înfrânarea, slujirea 
aproapelui, servirea lui, a face voia celuilalt, nu a ta, a te lăsa folosit şi 
exploatat, bătut şi scuipat, călcat în picioare. Nimeni nu vrea asta. Deci 
nimeni nu vrea raiul, dar nici nu o să-l primească. Nici nu o să-l 
primească. 

De fapt, trebuie să înţelegem că suntem E] şi ar fi suficient să ne 
comportăm ca EI, dar nu ne convine, pentru că El doar se supune. 
Înţelegi?! aici este problema. Noi vrem bunăstare şi comodităţi, noi nu 
vrem supunere. Noi nu vrem puţin, noi vrem cât mai mult, iar Dumnezeu 

e în împuţinare, nu este în mult. Deci ne ducem într o direcţie total opusă 
scopului pentru care am fost trimişi noi pe Pământ. Da.. 

Şi, ce chestie!... 

Am venit aici ca să ne dăm seama că suntem EI de fapt, să ne purtăm 
(ca EI)... Dar nu ai cum să îţi dai seama, că dacă nu te porţi ca EL, nu?! El 
slujeşte tot timpul, ne slujeşte, se face cârpă în faţa noastră, preş, 
pulbere, călcăm pe el. El ne serveşte ca un ospătar. EI, stăpânul 
universului, ne serveşte pe noi. Ce frumos! Lui nu-i este ruşine, nouă ne 
este ruşine. Nouă ne cade... nu ştiu ce ne cade. Ce chestie! 

Cum putem să armonizăm această idee — că nu noi acţionăm, ci 
numai EI este în toate poziţiile, deci acţiunea noastră nu este a noastră, 
este acţiunea Lui, indiferent ce formă ia — cum putem s-o armonizăm cu 
ideea că sunt două entităţi în noi, o entitate egotică şi una Cristică — care 
de fapt, sunt tot El pe două vibrații opuse? Se pot armoniza? 

- Sigur că se pot armoniza. Dar nici nu trebuie să căutăm să le 
armonizăm. 

- Îşi dau la cap singure. (9 Se bat singure până una răzbeşte. 

- Să le lăsăm să fie aşa cum vor. 

- Eu cred că ne manipulează şi ne îndreaptă, ca Pavlov. Alegi calea 
egotică, totul se dărâmă în faţa ta şi observi şi înţelegi că nu înţelegi şi 
vezi că nu duce niciunde. Atuncea o abandonezi şi alegi calea sufletului. 
Şi calea sufletul este întotdeauna un câştig. Întotdeauna cu câştig, dar 
este cu pierdere materială. Aici e problema noastră. Şi pierdem materia. 

Ca să atingi sufletul şi pe Dumnezeu, trebuie să vrei să pierzi 
materia. Asta este condiţia. Dar oamenii nu dau drumul la materie. Din 
cauza asta ei fug, de Dumnezeu. Eu cred că ei ştiu foarte bine ce să facă, 
cum să fugă. Ştiu foarte bine că, dacă pierd materia, îl găsesc pe 
Dumnezeu, şi nu le convine. Preferă să facă rugăciuni şi liturghii la 
infinit, fără să ajungă niciunde, iniţiate de un ego care caută numai 
durere. Ce nebunie! Calea este simplă. O cunoaşte toată lumea, dar n-o 
vrea nimeni. 

Ce ciudat! Ce se poate face ca să îl determine pe om să meargă pe 
această cale? Ce propui tu? 

- Nimic. 

- Nu propui nimic. 

- Nimic. 

- Adică să îi lăsăm să se ciocnească. 

- Exact. 

- Adică Dumnezeu se ciocneşte şi ce dacă?! Până la urmă... 

- Păi, cum să-i propun eu ceva lui Dumnezeu?! Mă bag eu în 
lucrarea Lui? O 

- Corect. 

- Păi, dacă eu sunt una cu ELl...! 

- Şi pe cine să înveţi tu, pentru că n-ai pe cine să înveţi, că EI este 
peste tot. Este în toate, şi în neştiutor şi în neînţelept şi în nepriceput este 
tot Divinul. Şi nu-i nimica rău că nu ştie. Şi nu-i nimica rău că nu înţelege 
şi că suferă. Asta este calea pe care Dumnezeu vrea să experimenteze. Aşa 
ai spune tu, nu-i aşa? 

- Da, e ca şi cum m-aş duce eu la un brad, în fața unui brad şi i-aş 
spune: „Vezi că vreau să creşti un pic mai la dreapta sau mai la stânga 
sau...” Păi, el creşte cum vrea. Pot să-i spun eu cum să crească, cât să 
crească? Cam aşa-i şi cu oamenii... Nu putem să intervenim. 

- Deci omul, fiind Dumnezeu, nu poţi să-i spui: „Uite aşa trebuie să 
faci, că aici trebuie să ajungi!”. Că el, dacă vrea să... 

- Nu. Îi aducem ofensă lui Dumnezeu prin asta. Îl desconsiderăm. 
Adică, El nu ştie ce are de făcut...?! 

- Deci soluţia este să-L lăsăm pe Dumnezeu să facă liturghii şi 
rugăciuni cât vrea el. Dacă el vrea să experimenteze chestia aia, e treaba 
Lui. 

- Pentru că El experimentează ritualul, experimentează suferinţa, 
absolut orice. 

- Şi totul e bine aşa cum este şi doar să-i lăsăm pe oameni în pace. 

- Da, da. 

- Păi după emisiunea asta, închidem prăvălia. O 

- Nu, pentru că sunt suflete noi, mereu şi mereu, care vor veni şi vor 
dori să cunoască, să experimenteze. 

- Adică, vrei să spui că Dumnezeu vine prin suflete noi şi noi, care 
vor dori să experimenteze. Şi noi vorbim la cine? La cel care ştie totul? ÎI 
învăţăm pe cine? 

- Atâta cât Dumnezeu va dori să închidem prăvălia, oricum, nu 
depinde de noi, o închide El, ştie El când. O 

- Am înţeles... Am înţeles... €) 

- Până atunci, va trebui să faci n şi n tabere, şi cărţi, webinarii. Să- 
ți repeţi Ţie de infinite ori aceeaşi învăţătură, până când te scoate El 
din... Decide El. O 

- Ce tare! 

- Noi nu avem nicio putere. 

- Ba da, avem puterea pe care EI o exprimă prin noi, e puterea Lui. 
Dar chestia este că nu este o direcţie, nu este nicio direcţie. Adică nu 

este... În lumea lucrurilor, orice analiză nu este viabilă, că dai de EI în 
toate direcţiile. Singura soluţie este să-ţi cadă mintea şi, dacă-ţi cade 
mintea, atunci îl descoperi pe EI ca fiind tu. Înţelegi?! 

Deci toată această învăţătură se îndreaptă, de fapt, spre mijloacele 
prin care noi ne pierdem pe noi: supunere, slujire, înfrânare, predare de 
sine — toate sunt mijloace prin care ne pierdem individualitatea, eul. Aşa 
au fost gândite. Şi în momentul în care îţi pierzi eul, atuncea te regăseşti 
pe tine ca fiind El şi laşi toate lucrurile şi toată lumea o laşi în pace aşa 
cum este şi nu mai intervii in nimica. Ăsta este sensul acestor lucruri, dar 
până când oamenii îşi dau seama că sunt EI, durează un timp în care se... 
pentru că sunt impresionați de realitatea aceasta. 

Mai spuneai tu... „Eu cred că în orice clipă Dumnezeu, dacă vrea, 
poate să nu mai joace rolul unui om neînţelegător”. 

- Da. 

Sau necredincios. În orice clipă poate să înţeleagă, oricând. Dar nu 
putem să Îl obligăm, aicea-i chestia. 

Şi probabil că, în momentul în care îl lăsăm aşa în pace, El va 
înţelege în ritmul lui, când crede EI de cuviinţă. E un timp pentru toate. 
Vrea şi EI să se joace de-a lumea. Trebuie să-i lăsăm jocul ăsta. Nu?! Se 
joacă de-a universul. Are şi el ceva de făcut. Ce am vrea noi?! 

Că, dacă ne dăm toţi seama că suntem EI, păi, ce se întâmplă cu 
lumea aceasta? Dispare. Ne cade mentalul, ne retragem în supa de 
fericire, de puncte aurii de fericire, şi s-a dus cu lumea. A dispărut. Cam 
asta cred că este şi şarada. Deci, El se micşorează pe sine în toate 
modurile posibile, ca după aceea, neterminatul, neîmplinitul şi 
neînțelegătorul — care este, de fapt, EI la origine — să ajungă să afle cine 
este acela, cine este el cu adevărat. Şi-n momentul în care îşi dă seama că 
este chiar Creatorul universului şi se comportă ca şi Creatorul, deci cu 
aceleaşi însuşiri... 

Că de aceea nu putem noi să Îl simţim, că nu experimentăm 
însuşirile Lui. Nu ne purtăm ca şi El. Asta trebuie făcut şi insistat. Şi când 
vom ajunge la această stare, vom pierde mentalul, ne resorbim în supa de 
fericire şi vom rămâne acolo. Şi probabil că El va simţi nevoia, după 
aceea, să mai creeze un alt univers. Vom vedea. 

- Da. 

- O concluzie! 

- Nicio concluzie. O 

- N-ai concluzie, că n-ai la ce. 

- Chiar nimic. Mă simt ca o fraieră. 

- Păi, ce ne facem noi? Dacă EI acţionează în toate situaţiile şi de 
peste tot şi este şi neplăcerea, şi necazul, şi durerea, şi suferinţa, şi ce nu 
ne convine nouă, şi neterminatul, nepriceputul, necredinciosul, 
neînțelegătorul este tot EI, El peste tot, în toate situaţiile, păi, atunci nu 
mai putem să spunem nimic despre nimic. Şi rămâne liniştea, pacea, 
îngăduinţa maximă, înţelegerea absolută, relaxarea. Ne vom relaxa. 

- Într-adevăr, astăzi a fost o zi extraordinară, atât de relaxantă. 
Unde m-au trimis, m-am dus. Ce spuneau, îi ascultam, le dădeam 
dreptate. Ce pot să spun, în fața mea era Dumnezeu, mă mişca cum 
dorea El. 

- E plăcut? 

- Nimic de comentat, nimic de spus. 

- E plăcut? 

- Foarte. Este un abandon atât de... 

- Vezi ce înseamnă Dumnezeu? să fii supus! 

Dar şi dacă nu eşti supus, tot Divinul eşti. 

- Tot. Tot El, aşa că ce probleme... Mai am probleme? 

- Nu mai există probleme. 

- Da, şi când înţeleg că orice acțiune pe care o face Dumnezeu prin 
mine e perfectă, mai sunt probleme? Păi, dacă Dumnezeu vrea să 
experimenteze, nu ştiu, o palmă să i-o dea la unul... 

- Sau tu să o dai la unul. 

- Da. Îmi fac probleme?! Nu. Sunt eu?! Nu. E Dumnezeu prin mine, 
care vrea să experimenteze absolut orice. 

- Deci nu-i nimic de obţinut, nimic de atins. 

- Nimic. 

- Când nu mai vrei să atingi nimic, atunci ai ajuns. Când accepţi totul 
aşa cum este, fără să vrei ceva neapărat, ai ajuns. 

- Dacă Dumnezeu mă pune să slujesc, de fapt, El slujeşte, nu eu. Mă 
duce de fiecare dată acolo unde vrea El şi face prin mine absolut orice 
vrea. Experimentează şi durere, experimentează şi slujirea şi... absolut 
orice experimentează prin mine. Şi Îl las să experimenteze în lumea 
asta. Îl las să experimenteze. De fapt, nici nu mă pot opune. Cine se 
opune? Dacă eu-s Fiinţa Divină...?! 

- Da. Dispar toate problemele, grijile, dispare totul. Eşti doar o 
frunză în vânt, dusă unde vrea El. Dar e plăcut aşa. Nicio grijă. Grijile ne 
îmbolnăvesc. Fără dorinţe, fără aşteptări de nimic. Dar când suntem în 
starea aceasta, ni se pot împlini toate visele, pentru că lumea devine 
miraculoasă. 

- Da. 

Pentru că te uneşti cu El. Şi oamenii, ei ar trebui să viseze, să îşi 
dorească lucrul acesta cel mai mult în viaţă. Dar iar revenim. Că nu poţi 
să vorbeşti concret despre nimeni şi nimic. 

- Nu. 

- Că te raportezi la un eu, care vrea ceva. Păi, o să tăcem atunci. O E 
foarte ciudat, foarte ciudat. 

- Să luăm fiecare experienţă aşa cum vine. 

- Dar dacă înţelegem lucrurile, putem să ne permitem să intrăm şi 
noi puţin în dualitate O) şi să uităm că suntem EI, că e pasionant aşa... 

- Eu cred că asta e distracţia Lui: „Hai să intru un pic în dualitate! 
Hai să intru un pic în partea ailaltă!”. O 

- Este prea, prea fără viaţă aşa. Stai şi priveşti şi... Dar aşa, mai pierzi 
ceva, mai câştigi ceva, mai te lupţi... O E pasionant. 

- Da. Ne mai uităm la o comedie, mai dansăm, mai... 

- Da. 

- Câte lucruri sunt de făcut... O 

- Şi după aceea ne plictisim şi zicem. „Hai, acuma ieşim, facem o 
pauză?” 

- Mergem la linişte, Dincolo. O 

- Recreaţia mare. O 

- Experimentăm altceva în planurile înalte. Dispar absolut toate 
grijile, toate problemele... 

- Dar ştim Jocul Divin, nu-l mai luăm în serios, şi asta contează. 
Nimic nu ne poate afecta. Dacă suntem în starea aceasta de desprindere 
totală, nimic rău nu mai poate să vină — şi contează. Nu?! Că omul 
obişnuit îşi face griji de toate cele. 

- Bine, şi chiar dacă vine, e perfect. 

- Vine... dar nu mai poate să vină, pentru că, neavând ego care să se 
supere, nu mai poate să vină. 

- Da. 

- Dar dacă se întâmplă, este foarte bine că se întâmplă. 

- Este perfect. 

- Deci, până la urmă, ne duce la o stare de dezidentificare de eu, de 
lume, de lumesc, de uman şi identificare cu Divinul. Asta este calea. 

- Da. 

- În poziţia aceasta, obţii tot ce vrei. Ţi se pot împlini dorinţe, vise. 
Ce chestie! Deci, când nu mai ai niciun fel de dorinţă, atunci ţi se dă, ţi se 
împlineşte orice dorinţă. O) Numai atunci. Când te uneşti cu divinul şi nu 
ai niciun fel de aşteptare, atunci primeşti tot ceea ce visezi în dar. Şi va 
rămâne. Interesant! 

Deci un ţel există: să te uneşti cu El. Există un ţel: să te uneşti cu EI, 
să devii una cu E şi atunci vei avea sentimentul că nu tu acţionezi, ci El 
acţionează prin tine. Tu nu te mai vezi niciunde. Prin tine se fac lucruri 
asupra celorlalţi, dar nu eşti tu acela. Sentimentul este excepţional, 
deosebit, fantastic. 

Deci cea mai mare fericire este să nu ai un eu. Când te dezidentifici, 
atunci eşti cel mai fericit şi ai puterea maximă. “Gol de tine însuţi, eşti cel 
mai tare!”, spune în povestea cu pisica bătrână din prima mea carte, 
„Shangri-La”. „Gol de tine însuţi eşti cel mai tare”. Eşti una cu Divinul 
când nu vrei nimic. 

Erau acolo o mie de pisici şi fiecare pisică dorea ceva. Şi atuncea 
şobolanii le alergau. Dar a venit o pisică bătrână care nu vroia nimic. Şi 
au fugit toţi. O) Şi se întrebau cum s-a putut lucrul acesta. Păi, neavând 
un eu care vrea ceva, şobolanii n-au mai avut duşman şi au plecat, n-au 
mai avut cu cine să lupte. A dispărut lupta. Asta este soluţia. Dacă vrei să 
ai o viaţă frumoasă, trebuie să te identifici cu Dumnezeu, cu sufletul, să te 
porţi ca un suflet divin pe Pământ. Şi atunci dispare suferinţa, grijile, 
necazurile, neplăcerile. 

- Şi ca să începi să te identifici cu Dumnezeu, să începi să te 
identifici cu Fiinţa Divină, trebuie să începi de undeva, aşa cum ai spus 
de atâtea ori: prin restrângere, dăruire, supunere. Când ajungi să fac 
lucrurile astea, ajungi să te identifici cu Fiinţa Divină, să vezi că de fapt 
tu eşti Fiinţa divină. 

- Să faci ce te pun ceilalţi să faci. 

- Da. 

- Deci tu trebuie să faci tot posibilul să te pierzi pe tine, să faci totul 
împotriva interesului propriu. Asta este Divinitatea. Calea divină este 
împotrivire la binele propriu, la avantajele tale, la interesul tău. Să faci 
întotdeauna ceea ce nu îţi place să faci. Probabil că am spus greşit... Să nu 
faci ceea ce îţi place. Deci să nu faci ceea ce îţi place. Asta este calea 
divină. Să te opui interesului propriu, binelui individual, avantajelor tale. 
Să faci pe dos. Să nu îţi cauţi avantajul. Să nu iei ceea ce-i mai frumos, să 
iei ceea ce este mai puţin frumos. 

Exact ca fata moşului, nu?! A luat cutia, cufărul cel mai mic, nu l-a 
luat pe cel mai mare. Deci ăsta este secretul cel mai mare în viaţă. Să fie 
Dumnezeu cu tine, că El este în puţin, în mic, nu este în mare, nu e sus, e 
jos, unde se strâng apele. Da. 

O concluzie? Hai, că nu ai tras! 

- Dumnezeu este în totul şi-n toate. O 

- Aoleu, iar o luăm de la capăt? Şi dacă este într-o situaţie, ce facem 
noi? 
- O luăm de la capăt. 
- Bine, Îl lăsăm să fie atunci şi să se manifeste prin noi cum crede de 
cuviinţă şi mai vedem. Bun, mulţumesc frumos! Seară frumoasă! 
- Seară frumoasă. 
traducere de Răzvan A. Petre 
28 decembrie 2022 


Videoclipul de mai sus % provine din canalul YouTube Marius Ghidel, 
publicat pe 25 decembrie 2022. 


30 https://www.youtube.com /watch?v=ncorpvGvBFE 

SPIRITUALITATEA ÎN PSIHOLOGIE 


PATOLOGIA ILUMINĂRII 


Activitatea intensă a Graţiei în prezent 9 Depersonalizarea - 
numele ştiinţific al iluminării Iluminare vs depersonalizare 8 Non- 
sinele este cea mai înaltă realizare (9 Iluminarea este o reorganizare a 
creierului O Un sfert de conştienţă 


Activitatea intensă a Graţiei în prezentt 


Tot mai mulţi oameni se iluminează nondual în prezent. Pare a fi o 
activitate intensă a Graţiei pe planetă. Şi converge cu mesajele 
spiritualiste despre apropierea Ascensiunii în 5D sau Apocalipsa sau alte 
mesaje profetice. Poate că vor apărea schimbări majore ale civilizaţiei de- 
a lungul perioadei imediate, căci astfel de schimbări au avut loc mereu. 
Dar adevărata schimbare epocală va consta în transformarea percepţiei 
psihologice, cea specifică oamenilor treziţi spiritual. Adică, ieşirea din 
iluzia timpului şi a morţii, ieşirea din matrix. 

Dacă până recent se accepta ideea că iluminarea poate apare numai 
după o intensă practică îndelungată în cadrul unei tradiţii spirituale, 
mesajul nondualităţii radicale afirmă cu totul altceva: trezirea poate 
apare oricui, cu sau fără pregătire spirituală. Asta-i, cu certitudine, o 
schimbare de paradigmă. Care, bineînţeles, este opera şi intenţia 
Divinului, oricât i s-ar opune unii tradiţionalişti. 

Datorită internetului, mesajul nondualităţții fără 
compromisuri (adică faptul că nicio „practică” nu poate provoca 
iluminarea) capătă tot mai mulţi aderenţi, mai ales cei care cunosc limba 
engleză. Există o masă de auditori ai acestui mesaj care ascultă pe 
YouTube diverşi iluminaţi ce-şi expun viziunea directă. Unii adepţi ai 
învățăturilor nondualiste clasice le reproşează că devin dependenţi de 
conferințele respective şi nu înaintează cu nimic. 

Eu aş spune altceva: aceste audieri repetate au rolul de A 
DEPROGRAMA mintea, care este programată încă din mica copilărie cu 
un mesaj egotic şi continuă să fie reprogramată zi de zi şi ceas de ceas. 
Aşa că este foarte bine că unii oameni vor să se trezească, primul pas 
fiind deprogramarea sau „dezvăţarea”. Unii nondualişti chiar se 
autointitulează „dezvăţători”. 

Nu putem nega că, prin internet, se propagă această transformare de 
mentalitate, anume că iluminarea este posibilă oricând şi oricui. 
Poate că această clarificare are scopul divin de a pregăti tot mai mulţi 
oameni să se confrunte cu iluminarea, fiind deja planificată o explozie de 
viitoare treziri spirituale. Căci iluminarea poate fi o mare provocare 
personală şi este bine să existe comunităţi de oameni având acest interes 
comun, pentru a schimba opinii şi sfaturi şi încurajări. 


Depersonalizarea - numele științific al iluminării 


Dacă luăm seama la ce spun psihoterapeuţii, unele persoane suferă 
de „depersonalizare” sau „derealizare”, o tulburare ale cărei simptome 
seamănă cu ceea ce relatează iluminaţii că au păţit şi ei. În 
„depersonalizare”, pacientul se simte ca un robot, fără controlul realităţii, 
detaşat, totul îi pare doar o senzaţie şi NU o realitate în sine. 
„Derealizarea” este faza mai profundă a „depersonalizării”, în care 
pacientul are impresia că lumea înconjurătoare a devenit vagă, ca un vis, 
mai puţin reală şi lipsită de semnificaţie. 

Din punct de vedere nondualist, ei au avut o primă Trezire nonduală. 
Pur şi simplu, au perceput cum este Realitatea şi nu au, de fapt, nicio 
tulburare. Iluzia este să crezi că lumea este aşa cum o vede ego-ul. Dar 
ego-ul este o iluzie, iar lumea îşi pierde şi ea realismul când îţi pierzi eul. 
Cred că denumirea de “depersonare” ar fi ceva mai corectă, fiindcă asta 
se întâmplă: se pierde “persoana”. Personalitatea rămâne aceeaşi, ba 
chiar poate înflori, pentru că omul îşi pierde inhibiţiile care îl împiedicau 
să se manifeste plenar. Dar aceste cazuri fericite nu ajung niciodată la 
psihiatru sau la psiholog... 

Într-adevăr, suferinţa cauzată de „depersonalizare” este reală, fiind 
raportată şi de către iluminaţi şi mistici, dar este doar o primă etapă 
către iluminarea definitivă, cea însoţită de fericirea durabilă. De obicei, 
prin iluminare se înţelege numai acea fază frumoasă de percepere a 
unităţii tuturor lucrurilor şi de iubire pură, fără obiect. Ea nu se poate 
confunda cu adânca neplăcere provocată de prima trezire în mijlocul 
vacuităţii absolute. Această distincţie este pusă în evidenţă de Richard 
Sylvester în „Ce este nondualitatea?”, episodul 1 3: şi episodul 2 22. 


3: www.spiritus.ro RAZVAN nondualitate-richardo1.htm 


3 www.spiritus.ro RAZVAN inondualitate-richardo2.htm 

Totuşi, nu toţi iluminaţii trec prin această fază dureroasă, numită de 
mistici şi „noaptea întunecată a sufletului”. 

În prima fază, eul uman se confruntă cu perceperea vidului care stă 
la baza existenţei. Eul încă nu s-a dizolvat şi este înfricoşat că nu se mai 
poate regăsi pe de-a-ntregul. Este o condiţie intermediară şi 
inconfortabilă, care te împiedică să-ţi continui viaţa ca mai înainte. Dar 
acesta nu este neapărat un lucru rău, din punct de vedere spiritual. Poate 
că ai nevoie de o pauză pentru recăpătarea lucidităţii. Când descoperi că 
viaţa ta este un vis, ar putea fi o veste proastă (dacă visai frumos) sau o 
veste bună (dacă aveai un coşmar), dar visul rămâne vis, indiferent de 
reacţia ta personală. 

„Depersonalizarea” poate dura câteva minute, câteva ore, sau luni şi 
ani, cu intermitențe. În aceste cazuri persistente, pacienţii se adresează 
medicilor pentru a le dispărea suferința. Deşi medicii o pot trata, 
depersonalizarea poate dispărea de la sine, cum se întâmplă de cele mai 
multe ori. Se spune că, pentru revenirea la normal, e nevoie de o mai 
mare conştientizare de sine, deci accentuarea ego-ului. 

Însă un iluminat ar spune că, mai degrabă, ar fi bine să te relaxezi 
mai profund, să nu încerci să controlezi procesul în mod egotic, să nu te 
sperii, ci doar să observi fără a interveni, să te laşi dus de flux. Sunt două 
abordări distincte şi cu efecte total opuse. În primul caz, revii la modul de 
funcţionare egotic, iar în al doilea, contribui la dizolvarea mai rapidă a 
ego-ului. Depinde de cât de mult te preocupă spiritualitatea. 

Una peste alta, ceea ce aflăm de la psihoterapeuţi întăreşte ideea că 
trezirea spirituală se întâmplă curent în lume şi apare la cine nu te 
aştepţi. Unii dintre aceşti pacienţi merg pentru ajutor nu la psiholog sau 
psihiatru, ci la vreun mistic sau iluminat sau profesor de meditaţie 
budistă. Am conceput sau tradus în acest site destule articole pentru 
buna informare a celor care vor să se „vindece”, mai ales, de ignoranță. 

Din datele puse la dispoziţie de surse occidentale, „depersonalizarea” 
(în termeni psihologici) ori „perceperea nimicului” (în termeni 
nondualişti) se întâmplă la circa 1-2% din populaţia generală. Iar studii 
pe studenţii occidentali relevă că între 30 şi 70% dintre ei au avut cel 
puţin un episod trecător de depersonalizare, mai ales de când folosirea 
drogurilor recreaţionale s-a generalizat printre tineri. Ca o confirmare în 
plus, din cei peste 1000 de abonaţi la canalul nostru spiritual de 
YouTube, doar aproape 10% vizionează videoclipurile despre 
nondualitate. 

Iluminare vs depersonalizare 


Iată câteva descrieri clinice ale stării de depersonalizare: 
„Am început să scriu despre mine la persoana a treia”. 


„Simţeam că sunt blocat într-o stare de vis, în spatele unui panou de 
sticlă, fără acces la realitatea dinainte.” 


„eri aveam o viaţă, iar acum nu mai am nimic.” 


„Parcă eram un omuleţ aşezat undeva, în spatele capului, la panoul de 
comandă al creierului, privind prin orbitele craniului.” 


„Eram ca un zombi, nu-mi păsa de nimic, era o detaşare totală. Nu mai 
simţeam suişurile şi coborâşurile emoţionale ale existenţei umane.” 


„Pare a fi o şmecherie a minţii de a face faţă anxietăţii, dar te dă complet 
peste cap.” 


„Vorbesc, dar simt că nu eu vorbesc. Nu mă pot bucura din plin de tot 
binele pe care îl fac altora.” 


„Conştiinţa mea pare a fi separată de corp. Nu simt vreo mare anxietate 
din cauza asta, dar mi se pare una dintre cele mai neplăcute stări posibile.” 


„În loc să simt un sine permanent şi stabil, mai degrabă evenimentele 
mentale apar şi trec fără a fi controlate de vreun „eu”. Nu mai am nişte 
trăsături de personalitate foarte clar trasate. Nu mă simt legat de trecutul meu 
sau de posibilul viitor. Simt corpul „meu” ca un simplu canal pentru conştiinţă.” 


„Este o iluminare dostoievskiană, în care claritatea nu poate fi separată 
de durere.” 


NU vei ieşi din 
casă îmbrăcată /% 
AŞA, domnişoară E 

Non-sinele este cea mai înaltă realizare 


Persoanele care practică meditaţia budistă urmăresc programatic 
„realizarea non-sinelui” (anatta), care, în esenţă, este exact starea pe care 
o raportează pacienţii „depersonalizaţi”. Budiştii sunt deja informaţi că 
sinele egotic este superficial, impermanent şi iluzoriu şi, astfel, îşi pierd 
treptat ataşamentul faţă de el. Pierderea ataşamentelor faţă de lumesc 
creează pace interioară şi deschidere sufletească, ceea ce va uşura 
trecerea prin starea de depersonalizare, dacă va apărea. 

În schimb, persoanelor cu o mentalitate convenţională, de 
identificare cu ego-ul, iluminarea le poate părea un fel de infantilizare, 
samadhi poate fi confundat cu amorţirea indusă de droguri, înțelesurile 
înalte îi pot zăpăci. Ken Wilber o numeşte „confuzia dintre pre-raţional 
şi trans-raţional“, trans-raţionalul semnificând acea realitate spirituală ce 
depăşeşte domeniul minţii. 

lată cum rezolvă Shinzen Young, profesor de meditaţie, 
tulburarea Depersonalizare-Derealizare. El spune că are două soluţii pe 
care le poate propune unui meditator cu acest simptom, dar nu ştie dacă 
au eficienţă şi pentru un pacient care nu a fost interesat de spiritualitate. 

Prima soluţie este să-i spună: „Dacă te sperie golul, înseamnă că încă 
a rămas ceva solid în tine, iar acel ceva este spaima. Mergi până la capăt 
şi observă că reacţia ta de spaimă este, de asemenea, complet goală, fără 
obiect.” Metoda este un fel de negare a negaţiei. 

A doua soluţie este dezvoltarea pozitivului în mod sistematic, prin 
puterea concentrării. „Bun, acum nu mai ai nimic, care este punctul ideal 
de a începe să-ţi construieşti un sine complet nou. Simte pozitiv, 
vizualizează pozitiv, vorbeşte pozitiv până îţi vei construi un nou 
eu!” (sursa 33) 


Iluminarea este o reorganizare a creierului 


Cercetările moderne ale  neuroştiinţei au descoperit cum 
funcţionează creierul. Există două reţele neuronale distincte. Prima 
reţea, cea numită implicită, automată, este mai activă când nu ai ceva 
dificil de făcut şi îţi trec prin minte tot felul de gânduri auto-referenţiale, 
adică acel film al propriei vieţi la care te uiţi când faci ceva ce nu-ţi 
solicită atenţia, cum ar fi împăturitul cearceafurilor sau fumatul unei 


33 https://www.youtube.com/watch?v=ozIKQCwDXsA 

ţigări. În acest film eşti fie eroul, fie victima, dar oricum eşti starul 
principal. 

Cealaltă este reţeaua „de lucru”, destinată rezolvării de probleme, 
care necesită toată atenţia, când uiţi complet de tine, de sinele tău şi te 
concentrezi numai pe sarcină. Mai există o a treia reţea, care intră în joc 
numai când apare o revelaţie, o descoperire: „Evrika!” 

Cercetătorii au descoperit că activitatea reţelei neuronale implicite 
este corelată cu nefericirea. Permanenta punere în mijlocul scenei a 
sinelui personal, cu dorințele sale niciodată împlinite perfect, 
perpetuează ciclul suferinţei. 

Practica meditaţiei oferă o alternativă la acest tip de reacţie 
automată. Acest lucru se aplică de mii de ani, iar imageria prin rezonanţă 
magnetică funcţională (fMRI) a pus în evidenţă că tiparele neurologice 
din creierele celor care meditează intens diferă mult faţă de cele ale 
celorlalţi participanţi la studiile neuroştiinţifice. 

Meditaţia duce la reducerea activităţii în regiunea neuronală 
implicită, întrerupând astfel tendinţa naturală a creierului de a 
„solidifica” sinele sau eul, care este o simplă auto-creaţie, fără niciun 
substrat material. Când timpul dedicat de obicei răsfoirii amintirilor, 
anticipărilor de viitor sau ruminării asupra unor întâmplări obsesive, 
toate având sinele în centru, când acest timp ni-l dedicăm meditaţiei, nu 
mai urmărim filmul personal şi devenim mai atenţi la stimulările 
senzoriale exterioare. Aceasta este aşa-numita „trăire în prezent”, când 
eşti atent numai la ce-ţi oferă simţurile şi nu dai nicio atenţie 
comentariilor şi interpretărilor minţii asupra a ceea ce percepi în 
exterior. 

Desigur, aceasta nu este încă iluminarea propriu-zisă, adică 
pierderea permanentă a sinelui, dar pare a ne sugera cum se poate ajunge 
acolo. În termeni neuroştiinţifici, iluminarea ar fi o dezorganizare a 
reţelei implicite. Sau, mai degrabă, o reorganizare superioară a 
creierului, astfel încât reţeaua implicită este dezactivată. Poate că 
neuronii implicaţi în ea devin parte din alte noi reţele care se creează 
odată cu iluminarea spirituală. Sau poate că, pur şi simplu, rămân 
complet în repaus, nemaifiind necesari. 

V-aţi jucat vreodată repetând la nesfârşit un cuvânt până când îşi 
pierde orice semnificaţie?! Fenomenul se numeşte saturare semantică. 
Oare, ca şi cuvintele, poate fi construcţia artificială a sinelui-eu 
demontată şi chiar desfiinţată permanent? Se pare că da. Şi nu este o 
boală sau defect, ci o nouă stare de fiinţare. Tradițiile spirituale chiar o 
proclamă emfatic ca fiind superioară actualei funcţionări a minţii. 

Un sfert de conștienţă 


Unii iluminaţi consideră nepotrivit cuvântul „conştiinţă pură” 
pentru a descrie starea fără ego şi că ar fi eronat să credem că non-sinele 
ar fi un fel de „conştiinţă fără obiect”. De ce? Fiindcă acest cuvânt 
seamănă cu „conştienţă” sau „conştient”, or tocmai conştientul sau 
conştiinţa de sine este acea senzaţie de „eu” sau ego-ul. Ne considerăm 
fiinţe „conştiente”, prin contrast cu obiectele, care ar fi „inconştiente” — şi 
uite-aşa am creat dualitatea! 

În cele ce urmează, vom explica în termeni ceva mai ştiinţifici cum şi 
de ce conştienţa înseamnă ego. Ne vom baza pe studiile de 
neuroştiinţă şi pe mărturiile iluminaţilor care îşi descriu trăirile cu 
deplină obiectivitate. 


1) Senzaţia de decident 


Experimentele de neuroştiinţă au arătat fără dubiu că există un 
decalaj de circa o secundă între momentul luării unei decizii motorii în 
creier şi momentul când subiectul devine conştient şi afirmă „Am decis!”. 
Prin urmare, creierul ia decizia, de unul singur, cu o secundă înainte ca 
omul să simtă că decide. (Încă nu a fost depistată o anumită zonă din 
creier care să activeze senzația de decident.) 

Această observaţie stranie confirmă faptul că „conştientul” este doar 
un ecou întârziat la deciziile luate în alt centru misterios. I-am putea 
spune subconştient, inconştient, supraconştient sau Spirit. În orice caz, 
acel decident real nu este conştientul nostru, adică ceea ce credem că ne 
defineşte „eul”. 


2) Monologul interior 


După cum spuneam mai devreme, reţeaua neuronală implicită este 
activă când întreţinem gânduri auto-referenţiale, acea pălăvrăgeală 
internă. Iluminaţii raportează încetarea aproape integrală a acestui 
monolog interior, ceea ce apare ca un fel de linişte mentală. Eckhart Tolle 
spune că cantitatea generală de gânduri scade drastic, la circa 20% faţă 
de înainte de iluminare. 


3) Elaborarea raţionamentului 


Spuneam că savanții au mai descoperit cel puţin o altă reţea 
neuronală, numită „de sarcină”, destinată rezolvării de probleme. Este 
evident că ea se foloseşte de memorie şi raționamente. 

Iluminaţii raportează că, pentru ei, gândirea este un simplu şir de 
idei care apar de niciunde. Ei nu simt că ar exista vreun centru în cap 
unde s-ar „elabora” gândirea. Omul obişnuit, dimpotrivă, are impresia că 
soluţiile prind formă undeva, în capul lui, ca urmare a strădaniei sale de a 
se concentra. 

În realitate, nu e nevoie decât de atenţie pentru a prinde ideile din 
zbor, mai ales când vorbim de creativitate. E un lucru confirmat de toţi 
artiştii, care recunosc importanţa fundamentală a inspiraţiei în procesul 
artistic. 

Dar chiar şi raţionamentele sunt, de fapt, o intuiţie, iar conştientul 
doar ia act de tot acest proces. Ce pot face „eu” este să preiau această 
gândire creatoare de nou şi să o învârt pe toate părţile, să-i dau o formă 
cât mai acceptată de ceilalţi (cuvinte, culori, forme, sunete etc.). Este o 
simplă împachetare a unui conţinut livrat minţii de altundeva. 


4) Memoria conștientă 


Cam toţi iluminaţii raportează faptul că memoria li se diminuează. E 
vorba de memoria episodică, cea care reţine întâmplările şi unele 
cunoştinţe. Totuşi, ei afirmă că nu devin amnezici, ci doar nu-şi pot 
aminti cu uşurinţă chiar orice ar vrea la un moment dat. 

Trebuie să menţionăm că memoria de lungă durată se înregistrează 
în inconştient, de unde poate fi scoasă orice informaţie avută de noi 
vreodată, de pildă, prin hipnoză. În schimb, memoria conştientă face o 
selecţie din infinitul număr de amintiri, de obicei, pe baze emoţionale. 
Deci memoria conştientă este o copie de dimensiuni foarte reduse a marii 
memorii inconştiente. 

Totuşi, iluminaţii pot dovedi că-şi amintesc chiar şi lucruri pe care 
nu le ştiau, în cazul când trebuie să scoată la lumină anumite informaţii. 
Printr-un mecanism misterios, ele ies la lumină din memoria profundă 
sau, poate, chiar din memoria colectivă. 

Deci, în cazul iluminării, memoria conştientă poate manifesta lacune 
şi lapsusuri. Aceasta ar fi un aspect oarecum neplăcut. Dar partea 
pozitivă este că, în acest fel, omul devine mai obiectiv. El priveşte 
realitatea cu deplină neutralitate, nemaiasociind vederea anumitor 
persoane sau locuri cu evenimentele traumatice sau emoţiile intense pe 
care le-a trăit în preajma lor. Deci nu mai păstrează sentimente legate de 
nimeni şi nimic. Am putea spune că i s-a „curăţat karma”. 

În acelaşi timp, omul se eliberează de povara cunoştinţelor 
acumulate până atunci. Omul obişnuit afirmă că „ştie” ceva atunci când 
poate accesa memoria conştientă. Dar pretenţia de cunoaştere dispare 

când nu mai are la dispoziţie acele cunoştinţe aparente, dar incomplete şi 
chiar false. Viaţa nu poate fi cunoscută cu mintea, este misterioasă şi 
mişcătoare. Memoria o fixează în nişte cadre rigide şi îi pune etichete. 
Fără memorie, dispare şi pretenţia de cunoaştere. 

Cunoaşterea este un mecanism de protecţie al eu-lui iluzoriu. În 
realitate, nu-l protejează de ceea ce oricum trebuie să i se întâmple. În 
acest sens, cunoaşterea este o „protecţie” iluzorie şi inutilă. Mai mult, îl 
împiedică să vadă realitatea în goliciunea ei, fără a pune etichete 
conceptuale, a face comparații, a judeca (toate acestea bazându-se pe 
memoria conştientă). 


5) Semnificaţia cuvintelor și a imaginilor 

Când sunt întrebaţi ce simt când dialoghează cu alţi oameni, 
iluminaţii răspund că aud nişte sunete fără semnificaţie. Din punct de 
vedere neurologic, acesta ar fi un simptom numit afazie de recepție sau 
surditate verbală, care apare la pacienţii care au lezată aria cerebrală 
Wernicke. Persoanele pot auzi cuvintele, dar nu le înţeleg sensul. 
Diferenţa majoră faţă de cazul iluminaţilor este însă că exprimarea 
pacienţilor este lipsită de sens. Or, iluminaţii par perfect normali, se 
exprimă clar şi rafinat. Deci, pentru ei, cuvintele capătă semnificaţie în 
alt centru, nu în aria asociativă Wernicke. 

Neurologii afirmă că, în cazul unor accidente cerebrale cu afazii 
minore, responsabilitatea ar fi preluată de centrii subcorticali (de pildă, 
talamus), care preiau comanda asupra deprinderilor (de vorbire, 
înţelegere, citire, scriere), odată ce acestea au fost bine deprinse. Am 
putea spune că unele funcţii considerate în psihologie ca fiind 
„inconştiente” sunt îndeplinite de nivelurile subcorticale. 

Totuşi, ne rezervăm opinia că există ceva încă şi mai rafinat decât 
materia nervoasă care poate suplini, în anumite condiţii, funcţiile 
creierului. În acest sens, vă sugerăm să lecturaţi capitolul 3.1.1.2. din 
cartea noastră „Modelul unificator al psihicului uman normal şi 
paranormal“, care se referă la cercetările asupra unor pacienţi 
lobotomizaţi. Concluzia de acolo este că mintea diferă de Spirit, care este 
un fel de centru coordonator invizibil şi misterios. 

Acelaşi lucru îl raportează iluminaţii şi în cazul imaginilor. Omul 
obişnuit, când priveşte ceva, imediat îl asociază cu nişte cunoştinţe, face 
comparații şi judecăţi. Realitatea nu este recepţionată aşa cum este ea, 
nudă, ci aşa cum îşi închipuie omul pe baza memoriei şi a tiparelor 
mentale. Este o realitate majoritar conceptuală şi prea puţin senzorială. 
Ei bine, iluminaţii privesc fără a interpreta nimic. Se bucură de actul 

vederii pure, care este satisfăcător în sine. Imaginile sunt pure, fără 
asociaţii mentale, fără concepte adăugate. 


6) Senzaţiile fizice 

Mărturiile iluminaţilor converg toate spre faptul că simţurile lor 
fizice devin mai active. Am putea presupune că energia care era 
îndreptată anterior către întreţinerea ego-ului este acum folosită la 
recepţia senzaţiilor din mediul înconjurător. Simţurile devin mult mai vii, 
iar interpretările mentale (reprezentările) ale acestor senzaţii dispar. 

Energia menţinerii senzaţiei de conştienţă este remarcabil de 
mare. Ea întreţine 1) senzaţia de decident (făptuitor), 2) monologul 
interior nesfârşit, 3)  „elaborarea” raţionamentelor, 4) memoria 
conştientă şi 5) semnificaţia cuvintelor şi imaginilor. Desigur, pe lângă 
acestea, în creier ar mai putea exista şi alte arii destinate senzaţiei de 
timp, senzaţiei de separare, senzaţiei de scop etc, care dispar, de 
asemenea, odată cu iluminarea. 


Concluzii 


Din toate cele de mai sus, putem concluziona, în acord cu afirmaţiile 
materialiste, că, da, „conştienţa este un fel de secreție a creierului”. Dar 
nu şi Conştiinţa sau Spiritul. Spiritul este un fel de „creier de rezervă” 
invizibil. 

Ego-ul, senzaţia de „eu” sau conştienţa (cuvinte sinonime) dispare 
prin iluminare, iar efectul cerebral ar fi inactivarea sau diminuarea 
zonelor responsabile de funcţiile cu nr. 1, 2, 3, 4, 5 de mai sus. În schimb, 
rămân foarte active, chiar superactive, zonele senzoriale. Neuroştiinţa 
poate fi mulţumită că a găsit o explicaţie materialistă la chestiunea 
spinoasă a iluminării spirituale. O Totuşi, lucrurile sunt mai complicate, 
fiindcă nu există absolut nicio explicaţie ştiinţifică pentru cauza care 
provoacă aceste modificări radicale în creier. 

Partea interesantă şi chiar şocantă pentru neurosavanţi este că omul 
continuă să funcţioneze la fel de bine ca înainte de această transformare 
iluminatorie. Am putea spune că omul iluminat funcţionează cu un 
sfert de conştienţă (doar partea senzorială), celelalte trei sferturi 
formând ego-ul, care s-a stins. Cine sau ce preia acele funcţiile cerebrale, 
aceasta este marea întrebare la care vor trebui să răspundă savanții 
viitorului, dacă vor putea. Iar dacă nu vor putea, probabil că vor trebui să 
îşi reevalueze serios paradigma materialistă, după care se ghidează în 
prezent. 

Şi totuşi, în mod paradoxal, neuroştiinţa şi-a găsit un aliat serios în 
învăţăturile şi practicile spirituale. Ele se bazează, în mod nedeclarat, pe 
ideea ştiinţifică de „neuroplasticitate a creierului”. Adică, dacă gândim şi 
ne comportăm în modul prescris de practicile spirituale, vom obliga 
creierul să-şi activeze acele sinapse, care vor deveni dominante, astfel 
transformându-ne în cu totul alţi oameni, mai apropiaţi de perfecțiunea 
mult-visată. 

Se pare că nu putem ieşi din această dilemă spirituală. Dacă suntem 
cu adevărat făuritorii destinului nostru, cum afirmă spiritualitatea, 
înseamnă că nu avem nimic deasupra noastră, decât cerul înstelat, şi 
conştiinţa morală în neuronii din noi, după cum afirmă neuroştiinţele. 

Ne putem întrebarea astfel: Oare practicând spiritualitatea cu 
sinceritate, vom reuşi să ne schimbăm şi chiar să ne iluminăm? Sau nu 
cumva este invers: oare pentru că ne este menit să ne schimbăm şi să ne 
iluminăm, simţim nevoia să facem ceva spiritual? 

Probabil că soluţia nu constă a stabili cine a fost la început, oul sau 
găina. Nimeni nu a găsit răspunsul la această întrebare. Ci ar trebui să 
pricepem că există o simbioză, o corelaţie sau o corespondenţă între cele 
două laturi aparent opuse şi ireconciliabile. Există o comuniune inefabilă 
între lumea spirituală şi cea materială. «Ce este sus este şi jos.» (Hermes 
Trismegistos) 

În acest sens, se afirmă paradoxurile: 

Orice satori, kensho (iluminare, extaz) produce obligatoriu 
modificări cerebrale. Aş adăuga că este valabil şi invers: anumite 
substanţe halucinogene pot produce dispariţia eu-lui şi o stare extatică. 

De fapt, prin neuroplasticitatea creierului putem explica de ce 
efectul extazului poate dura ore sau zile, după care se stinge treptat. Pe 
cale de consecinţă, încercând să retrăim mai des extazul, ar fi posibil să 
permanentizăm această stare. Totuşi, această concluzie logică nu este 
confirmată de practică. Se pare că însuşi extazul este o Graţie, pe care nu 
o putem declanşa oricând vrem noi. 

Soarta şi liberul-arbitru coexistă. Practica îl face pe maestru, dar 
talentul vine prin Graţie. 

Nondualitatea afirmă: Nimicul este Totul.  Neantul este 
manifestarea. Eternitatea e concomitentă cu timpul. Neschimbarea e 
concomitentă cu evoluţia. Nirvana este totuna cu samsara. 

Ce ne chinuim noi, oamenii, este să găsim aplicaţii practice la 
această înţelepciune biunivocă. Şi aici ne cam împotmolim. Când credem 
că am găsit un sistem explicativ complet sau o aplicaţie practică, nu 
durează mult timp, că şi apar contradicţiile sau rateurile. Nimic nu este 

sigur, absolut nimic din ce cunoaştem. Şi ne reluăm căutarea şi efortul, 
precum Sisif. 
Iar între timp, viaţa continuă nestingherită şi indiferentă la dilemele 
noastre, impetuoasă şi misterioasă... 
29 iulie 2022 

HARTA ILUMINĂRII NONDUALE 


Definiţia iluminării ** Harta iluminării nonduale s* 1. Întrezărirea 
nondualității + 2. Tranziţia către nondualitate $ 3. Stabilizarea 
stării nonduale $ Decapitarea ego-ului prin dispariţia eu-lui "$e 
Supraego-ul şi umbra “$* Modelul lui Ken Wilber $* 4. Întruchiparea 
Spiritului “$* Excepţia anulează regula '$** Moarte fizică vs moarte 
psihologică 


Definiţia iluminării 


Nu contează religia în care ai crescut, care te îndoctrinează cu ideile 
altora. Însă, la un moment dat, poţi avea o epifanie personală în cadrul 
acelei religii sau fără legătură cu ea. Atunci începe pentru tine 
spiritualitatea cu adevărat. 

Revelația de început poate fi o convingere bruscă intuitivă sau un 
extaz beatific sau o viziune spiritistă. Mulţi numesc această revelaţie 
marcantă şi decisivă pentru viaţa lor drept o „iluminare personală”. Mai 
rar, există şi oameni care toată viaţa lor au avut intuiţii şi clarviziuni, care 
s-au născut „spirituali”. 

Subliniem că nu la astfel de experienţe extraordinare ne gândim 
când folosim expresia „trezire spirituală” sau „iluminare nonduală”. Am 
putea face o distincţie lingvistică între iluminarea personală (dobândită 
de eu) şi iluminarea nonduală sau impersonală (dispariţia eu-lui). 


Harta iluminării nonduale 


Sugerăm existenţa următoarelor etape ale iluminării nonduale: 
Spiritualitate, Tranziţia spre nondualitate (cu întrezăriri ale Realităţii), 
Mutaţia de conştiinţă, Stabilizarea iluminării nonduale, Întruchiparea 
nondualităţii. 

Stabilizarea iluminării 


Tranziţie spre 2 ; 
ţie sp nonduale întruchipare 


Spiritualitate nondualitate 


Întrezăriri ale 


mean Mutaţie de conştiinţă (dispare eul) 
Realităţii 


Harta iluminării nonduale 


Aceasta ar fi o posibilă hartă sumară a etapelor iluminării nonduale. 
Totuşi, să nu confundăm harta cu teritoriul! Este posibil, de exemplu, în 
cazul anumitor oameni, să nu existe etapele Spiritualităţii şi a Tranziţiei 
spre nondualitate, ci oamenii să se trezească pe neaşteptate în starea fără 
de eu, total nepregătiţi. Şocul poate fi imens şi, din această cauză, 
experienţa să nu se mai repete. Sau diverse alte variante. De pildă, unii 
pot ajunge la iluminare cu ajutorul energiei Kundalini, care oferă o 
varietate de fenomene energetice, pe care nondualiştii, de obicei, nu le 
cunosc. 


1. Întrezărirea nondualităţii 


Iluminarea nonduală ori impersonală este o experienţă aparte, 
prin care percepi că tu nu exişti separat, că eşti o celulă a Întregii Creaţii. 
Este o senzaţie clară şi de neuitat, în care dispare senzaţia de eu. Totuşi, 
după câteva secunde, minute, ore sau zile, revii la starea obişnuită, dar 
îmbogăţit cu o amintire şocantă, care îţi va marca tot restul vieţii. În zen, 
este numită satori, kensho, iar în yoga este numită samadhi — o 
întrezărire a adevărului sau o scurtă trezire la Realitate. Nu vezi altceva 
în plus faţă de ceea ce există deja, dar intuieşti, cu un alt simţ, care se 
trezeşte acum, că nu eşti separat de nimic. Este o experienţă copleşitoare, 
uneori chiar devastatoare din punct de vedere psihologic. 


2. Tranziţia către nondualitate 


Ulterior, vei încerca să înţelegi şi să recreezi acea experienţă, de 
obicei fără succes. Este posibil şi ca ea să revină pe neaşteptate, 
ocazional. Aceasta e faza de tranziţie între spiritualitate şi nondualitate, 
în care aplici metode spirituale pentru a atinge nondualitatea — ceea ce 

însă nu funcţionează. Pentru unii, devine chiar un calvar, numit de 
mistici şi „noaptea neagră a sufletului”, fiindcă eşti într-un ţinut al 
nimănui, neştiind ce te aşteaptă şi fiind conştient că nu poţi controla 
acest proces misterios. Fred Davis numeşte această stare ca „post- 
trezire”. Ai avut o trezire spontană şi apoi cauţi metode să o retrăieşti la 
dorinţă. 


3. Stabilizarea stării nonduale 


Când vorbim de iluminarea permanentă, ne referim la stabilizarea 
acestei stări, care devine noua normalitate. Se foloseşte uneori cuvântul 
„mutație de conştiinţă”, fiindcă este o nouă stare de fiinţare, nu o 
simplă experienţă trecătoare. 

Ea este definită uneori prin dispariţia „contracţiei energetice” 
personale. Adică, dispariţia definitivă a senzaţiei de eu sau „persoana”. 
Alţii preferă să o vadă ca fiind un pas lateral faţă de propria persoană, o 
detaşare, nu dispariţia completă a eu-lui. 

Se poate înţelege, greşit, că ţi-ar dispărea personalitatea, ceea ce este 
complet fals. Însă este adevărat că începe un proces de rafinare şi epurare 
a personalităţii de anumite aspecte inutile sau deficiente din perspectiva 
noii traiectorii de viaţă. 

Unii iluminaţi aflaţi în această etapă îşi comunică pe YouTube 
evoluţia psihologică şi răspund la întrebări. De exemplu, Suzanne Chang, 
aflându-se la această oră în această etapă, realizează nişte introspecţii 
foarte penetrante. Dar nu este singura. 


Decapitarea ego-ului prin dispariţia eu-lui 


Pentru a înţelege acest proces, să convenim a folosi două sinonime, 
dar cu sensuri distincte: eu şi ego. Am scris un întreg articol detaliat pe 
această temă: Două ego-uri, aceeaşi idee (2021) Am putea spune că 
eul se simte ca fiind o entitate cu voinţă proprie, o persoană, o conştiinţă 
de sine. În schimb, în acest context, ego-ul ar reprezenta obiceiurile, 
tendinţele automate, tiparele mentale şi emoţionale ale corpului-minte. 

Spiritualitatea pune mare accent pe purificarea acestui ego, pe 
diminuarea trăsăturilor negative. Purificarea va continua chiar şi în 
perioada de tranziţie, ba chiar şi în faza de stabilizare a iluminării (deşi 
într-un mod mai diluat, fiindcă motivaţia pare să fi dispărut). Este un 
proces continuu şi nesfârşit, mai degrabă automat. 

Pe de altă parte, eul este un fel de „contracție energetică”, senzaţia 
de „persoană conştientă”, care stă la baza psihologiei omenirii actuale. La 
prima vedere, eul fie există, fie nu există, nu are gradaţii. Am introdus 
acest termen distinct datorită mărturiei multor iluminaţi conform cărora 
trezirea spirituală s-a petrecut brusc şi radical, totuşi, rămânându-le un 
ego până la moarte. 

De multe ori, purificarea ego-ului nu înseamnă altceva decât 
slăbirea de energie, vlăguirea sa. Eul este un fel de catalizator cu care 
amplificăm şi prelungim plăcerile şi suferinţele care, altfel, ar fi nişte 
simple fenomene neutre. După iluminare, continuă preferinţele 
personale, dar putem renunţa mult mai uşor la ele, de parcă nu ar primi 
suficientă energie. Suntem mult mai uşor disponibili la cerinţele celor din 
jur sau adaptabili la situaţie. Am putea spune că, de multe ori, caracterul 
negativ al ego-ului provine din încăpățânarea sau energia cu care îşi 
apără preferinţele şi nu atât din preferinţele în sine. (Desigur, afirmaţia 
nu se pretează la sociopaţi şi psihopaţi sau altor grave tulburări psihice 
ori disonanţe morale.) 

Iluminatul are şi el plăceri şi suferinţe, dar nu le tărăgănează inutil, 
se lasă trăit de ele, nu le dă o valoare personală. Din această cauză, 
uneori, suferinţa poate părea chiar mai mare, pentru că nu i se 
împotriveşte prin nimic. Totuşi, tot datorită acestei atitudini automate de 
resemnare impersonală, suferinţa durează mult mai puţin şi nu lasă nicio 
urmă. 

În schimb, eul poate prelungi chiar şi un mic “necaz” pentru tot 
restul vieţii prin ruminaţii, remuşcări, învinuiri. 


kk 


Eul poate dispărea (nimeni nu ştie cum şi de ce!) prin ceea ce am 
putea numi adevărata iluminare, sau începutul Marii iluminări, un drum 
fără de întoarcere. Dacă în faza de tranziţie ne putem aştepta la tot felul 
de turnuri şi la tot felul de inţiative năstruşnice, faza de stabilizare are un 
traseu clar orientat şi automat. Procesul nu mai este la dispoziţia noastră, 
căci „eul” a dispărut deja (sau este în curs evident de dispariţie). 

Interesant însă, ego-ul continuă să ne facă unele dificultăţi, mai mici 
sau mai mari, în funcţie de norocul fiecăruia. L-am putea numi aici şi 
corpul-minte, pentru a sublinia natura sa sălbatică şi incontrolabilă. 
Deci procesul este, de regulă, ireversibil, dar dificultatea sau durata 
acestei etape depinde de ce avem deja adunat în mintea-corp, de 
împotrivirea sa automată faţă de proces. 

La dispariţia bruscă a eu-lui prin iluminarea nonduală, ego-ul sau 
corpul-minte rămâne descumpănit, creierul este scos din tiparele lui 
neurologice. Şi începe o recalibrare, o reconectare a neuronilor după noi 
scheme. Este ca şi cum ego-ul a fost decapitat, şi-a pierdut conducătorul. 
Este normal să simţim un oarecare disconfort, dar putem trece peste 
asta. 

În această etapă de stabilizare, uneori, ego-ul jeleşte după eu! 
Omul poate să deplângă pierderea fostelor vise, speranţe, credinţe, pe 
care simte că nu le mai poate avea, fiindcă lipseşte eul care le genera. 
Amintirea fostelor credinţe încă mai există, dar ele nu mai au vitalitate şi 
se sting văzând cu ochii. Dacă considerăm că ego-ul ar fi balaurul din 
poveste, după decapitarea lui cu sabia Graţiei, corpul încă va mai avea 
convulsii şi va da necontrolat din coadă. 

Din altă perspectivă, ego-ul poate deplânge pe bună dreptate lipsa 
entuziasmului, a energiei cu care ne bucuram sau sufeream. Apare un 
gen de neutralitate — nici prea sus, nici prea jos. Deci are şi viaţa cu eu 
farmecul ei personal, care nu se aseamănă cu farmecul impersonal al 
vieţii fără de eu. Niciuna dintre variante nu este superioară 
celeilalte, ci sunt variaţii pe care le experimentează Unimea. 

În această fază a vieţii fără de eu, învăţăm să avem încredere în 
intuiţie, să ne lăsăm purtaţi de ea atât în vorbe, cât şi în fapte. Practic, 
constatăm că nu controlăm nimic, că nu ştim ce vom face nici peste un 
minut, că nu cunoaştem nimic. Şi totuşi, vorbele noastre sunt pline de 
înțelepciune, faptele noastre au nişte urmări minunate. Ne convingem pe 
zi ce trece că suntem ghidaţi de Înţelepciunea divină. 

Iluminaţii care vorbesc pe YouTube recunosc deseori faptul că ei nu 
ştiu ce este nondualitatea, că ceea ce spun îi surprinde uneori şi pe ei. 
Sunt un fel de mediumi sui-generis pentru propriul Spirit. Mintea 
niciunui om, iluminat sau neiluminat, nu poate cunoaşte Adevărul sau 
Realitatea nonduală. Ea poate fi doar intuită cu un simţ enigmatic — altul 
decât cele cinci simţuri fizice, altul decât al şaselea simţ (mintea). Dar nu 
poate fi tradusă prea corect în limbajul convenţional. 

Această fază se stinge de la sine după o perioadă de câteva luni sau 
ani. Nu trebuie să ne facem griji, căci Viaţa are grijă de viaţă. Desigur, se 
petrec multe transformări interioare, psihologice. Practic, este o nouă 
viaţă, una fără de eu, pentru care corpul-minte pare că nu fusese pregătit 
(căci se obişnuise de ani de zile cu eul). 

Se spune că viaţa rămâne la fel, dar asta-i valabil numai la exterior. 
Cei din jur s-ar putea să nu sesizeze cât de diferit eşti acum. Totuşi, de 
obicei, este imposibil că nu vadă nişte modificări de comportament şi 

chiar să nu-şi facă griji pentru sănătatea ta mintală. Dar nu-şi pot da 
seama de magnitudinea transformării interioare, dacă nu sunt 
familiarizați teoretic cu nondualismul sau dacă nu au trăit ei înşişi asta. 


Supraego-ul şi umbra 


Odată cu apariţia eu-lui, apare şi supraego-ul — dacă nu cumva 
sunt unul şi acelaşi lucru. Supraego-ul este acea structură psihologică 
conştientă, sau conştiinţa de sine, care ne supraveghează 
comportamentul şi gândirea, astfel încât să nu iasă din graniţele decenţei 
şi responsabilităţii morale. Am putea spune că este un aspect pozitiv al 
ego-ului. 

Numai că Freud i-a descoperit şi valenţele negative, care constau 
tocmai în refularea acelor tendinţe incompatibile cu „respectabilitatea”. 
Reprimarea unor tendinţe naturale duce, mai devreme sau mai târziu, la 
unele blocaje psihice şi chiar corporale. Pare o dilemă fără ieşire. Şi 
totuşi, există o ieşire, care este simpla conştientizare a acestor blocaje 
şi probleme interne. 

Odată cu supraego-ul, apare automat contrapartea sa, „umbra”, 
adică toate acele tendinţe interioare care contravin principiilor morale 
sau intelectuale autoimpuse de supraego. Nu e obligatoriu ca umbra că 
conţină numai aspecte negative. De pildă, tendinţa noastră de a idealiza 
persoanele pe care le întâlnim, de a le vedea numai partea frumoasă, 
poate face parte tot din „umbra” noastră psihică. Dacă cineva ne atrage 
atenţia că suntem cam naivi, am putea crede că respectivul ne coboară 
vibraţiile şi să-i respingem observaţia. În fond, el doar arunca o lumină 
peste umbra pe care nu vrem să ne-o acceptăm. 

Animalele nu au supraego sau eu, de aceea nu au nici problemele 
psihice răspândite printre oameni. Asta nu înseamnă că animalele nu au 
traume psihice. Ba pot căra după ele traume devastatoare, după cum se 
poate vedea în documentarele cu câini şi pisici. Traumele sunt 
înregistrate în tiparele psihice care formează „ego”-ul sau personalitatea 
acestor vieţuitoare, în sensul dat anterior, de structuri psihice de bază. 

Animalele superioare pot fi echilibrate de stăpânii lor prin măsuri 
inteligente. Şi pot fi dresate din exterior să facă anumite lucruri, pe baza 
reflexelor condiţionate. Prin analogie, putem considera că supraego-ul 
este un fel de „dresor interior” al omului. Omul se autodisciplinează. Şi 
am putea presupune că, după ce perioada de dresaj interior s-a încheiat, 
supraego-ul poate dispărea uşurel, nemaifiind necesar existenţei printre 

oameni. Poate părea o simplă speculație cu care mulţi nu vor fi de acord, 
sub pretextul că omul trebuie să fie mereu atent cum şi pe unde calcă. La 
fel cum, dacă nu continuăm programul de dresaj, animalele încep să uite 
reflexele învăţate. 

Totuşi, fenomenul trezirii spirituale sau al iluminării nonduale poate 
fi un argument în sprijinul afirmației mele. Acest fenomen produce 
dispariţia  supraego-ului, dar iluminatul continuă să aibă un 
comportament normal în societate, astfel încât niciun semn exterior nu 
dovedeşte că a devenit un „paranorma!” pe interior. Odată cu supraego- 
ul, dispare automat şi „umbra”, adică omul se simte liber să îşi exprime 
toate trăirile care odată erau reprimate. Este un sentiment de libertate 
extraordinar de plăcut. 

Totuşi, iluminarea este un fenomen imprevizibil şi necontrolabil. 
Mulţi constată că, odată cu pierderea masivă din supraego, emoţiile se 
manifestă mai necontrolat, ei nu devin neapărat mai calmi şi mai 
detaşaţi, cel puţin în prima fază după iluminare. Este logic şi natural, 
fiindcă trec printr-o etapă de stabilizare. 

Ar fi foarte bine să ducem o muncă psihologică cu noi înşine, ca să 
ne descoperim “umbra”. La început, supraego-ul se va opune, fiindcă nu 
vrea să-şi recunoască lipsurile, neputinţele, defectele — din punctul său 
de vedere. În fond, el a depus atâtea eforturi ca să le ascundă sub preş, să 
nu le permită exprimarea... Dar dacă trecem peste acest impediment şi 
ne recunoaştem aspectele reprimate, începem să simţim tot mai pregnant 
gustul libertăţii. Am putea spune că autoanaliza psihologică ne 
apropie foarte mult de confortul adus de iluminare. 

Este un proces invers: recunoscându-ne umbra, automat ne 
diminuăm supraego-ul, care nu prea îşi mai are rostul, şi astfel ne pavăm 
drumul spre lipsa completă a eu-lui. 

A-ţi recunoaşte umbra nu înseamnă să lupţi cu ea. Nu. Asta era 
strategia supraego-ului, care genera şi întărea umbra. A-ţi recunoaşte 
umbra înseamnă doar să-ţi conştientizezi tendinţele psihologice bune şi 
rele, fără a le categorisi şi judeca. Să te cunoşti mai bine. Atât şi nimic 
mai mult. Uneori, această conştientizare poate duce rapid la eliminarea 
unor blocaje interioare. Ca şi cum simpla atenţie dată unor emoţii 
reprimate le face să se simtă respectate, ca apoi să dispară liniştite în 
neant, de unde au venit. Ne făceau probleme doar pentru că nu le era 
recunoscută prezenţa. Atât de simplu poate fi... 

Oare cine sau ce anume din noi se luptă cu supraego-ul pentru a 
descoperi adevărul? Impulsul nu poate veni decât de mai sus, de la Spirit. 
Dar un merit revine şi intelectului (buddhi) — aspectul pur al minţii — 

când nu este pervertit sau distorsionat de supraego sau ego. Intelectul 
este cel ce face analiza psihicului cu toată neutralitatea, chirurgical, sub 
inspiraţia şi protecţia Spiritului. 

Învățăturile spirituale ne ajută în procesul de autocunoaştere, 
întrucât ne atrag atenţia să nu ne identificăm cu umbra (facilitându-ne 
astfel recunoaşterea ei), dar nici cu supraego-ul şi nici cu tiparele psihice 
bazale, care doar alcătuiesc o formă trecătoare. Şi atunci, ce rămâne din 
noi? Asta-i greu de definit, dar putem spune că suntem Conştiinţă pură, 
imaterială. Prin urmare, toată această psihologizare nu are atât rolul de a 
ne cunoaşte cine suntem, ci mai mult de a ne ajuta să ne detaşăm de ceea 
ce NU suntem. 


Modelul lui Ken Wilber 


Ken Wilber vorbeşte şi el despre „trezirea spirituală” (din eu) — 
waking up — care trebuie complementată de „maturizarea psihologică” (a 
ego-ului) — growing up. Cu cât sinele relativ al unui iluminat este mai 
matur, cu atât va fi mai impresionant, coerent şi inspirator mesajul 
Sinelui Absolut al respectivului. 

O parte a maturizării ego-ului este „purificarea” — cleaning up — care 
constă în scoaterea la lumină a aspectelor umbrite, ascunse, reprimate 
încă din copilărie în abisurile inconştientului personal. De obicei, avem 
tendinţa să proiectăm aceste aspecte asupra celorlalţi şi avem impresia că 
ei le manifestă intens şi deranjant împotriva noastră. Când urâm ceva 
intens, este semnul că ceva similar zace în umbra psihicului nostru. Frica 
este, de multe ori, semnul unei agresivităţi interioare. Autocunoaşterea şi 
psihoterapia ne pot ajuta să eliminăm treptat aceste aspecte ascunse. 
Este interesant că putem proiecta asupra celorlalţi şi aspectele noastre 
pozitive, idealizându-i. Ar fi bine să conştientizăm că le atribuim într-un 
mod exagerat propriile noastre calităţi interioare. 

Ultimul aspect pomenit de Ken Wilber este — showing up — adică 
manifestarea în lume a compasiunii şi înţelepciunii dobândite prin 
celelalte trei procese amintite. Este ceea ce Isus numeşte „întruchiparea 
conştiinţei cristice”. 


4. Întruchiparea Spiritului 


La finalul fazei de stabilizare, se intră în faza de „întruchipare” a 
iluminării sau întruchiparea Spiritului pe Pământ. Nu se poate defini un 

punct de intrare în această etapă glorioasă, dar la un moment dat, devine 
clar că tot trecutul nostru pare foarte îndepărtat, ca şi cum n-ar fi existat. 
Vom fi pe deplin stabilizaţi în starea fără de eu, cu un ego oarecum 
purificat. Am devenit un releu perfect pentru voinţa divină sau un 
medium perfect pentru Spirit. Nu înseamnă că suntem nişte oameni 
perfecţi, ci că întruchipăm voinţa Spiritului, în măsura posibilităţilor 
oferite de acest corp-minte. 

Unii iluminaţi aflaţi în această etapă nici nu mai vor să audă de 
stadiile anterioare. Se simt foarte bine în noua stare de fiinţare şi fac mari 
eforturi dacă li se cere să-şi amintească cum erau, de pildă, în faza de 
stabilizare ori în cea de tranziţie. Mesajul lor este puternic, vine dintr-o 
stare cu totul din afara lumii, plină de iubire necondiționată, 
impersonală, radiantă, neaşteptând ceva în schimb. Este însăşi fericirea, 
care nu are nevoie de nimic. 


Excepţia anulează regula 


Faţă de modelul în 4 etape prezentat mai sus, apar în practică 
numeroase excepţii, cazuri cu totul diferite. În fond, orice este posibil, 
căci libertatea divină este absolută şi se poate manifesta oricum. Ba chiar 
ar trebui să nu ne aşteptăm să respecte vreo regulă. 

- Unii iluminaţi vorbesc de o trecere lentă, aproape insesizabilă către 
lipsa eu-lui. Probabil că eul îşi are lăcaşul într-un înveliş energetic foarte 
rafinat, vecin cu planul cauzal, iar ego-ul ar reprezenta învelişurile ceva 
mai grosiere (mental, astral şi eteric), cu energii mai grele. Este posibil, 
de ce nu, ca şi eul să dispară gradat, determinând simultan diminuarea 
tiparelor egotice inferioare aproape pe nesimţite. 

În acest caz, faza de Tranziţie şi cea de Stabilizare sunt contopite. 
Mutaţia de conştiinţă devine un proces şi nu un eveniment, iar lucrurile 
se desfăşoară mult mai puţin spectaculos. Poate lipsi orice întrezărire a 
nondualităţii sau alte fenomene energetice speciale, trecerea fiind lină şi 
fără acea „noapte neagră a sufletului”. 

- Este posibil şi cazul contrar, în care mutaţia de conştiinţă să fie 
însoţită sau precedată de numeroase fenomene spectaculoase, provocate 
de ridicarea energiei Kundalini. Acela este un cu totul alt scenariu. 

- Apar şi cazuri excepţionale, cum este al doamnei Simeha Lev, în 
care etapele s-au comasat într-una singură, care a durat... o secundă. 
Doar o secundă!!! Din acea clipă, a devenit o fiinţă fericită, radiantă şi 
plină de compasiune. 

În concluzie, cel mai corect ar fi să nu definim nicio regulă şi să 
cunoaştem fiecare caz în parte. Totuşi, asta ne-ar lua prea mult timp şi n- 
am ajunge la nicio înţelegere. 

Dar chiar avem nevoie de găsirea unor reguli şi înţelegeri?! Există 
atâtea situaţii diferite, încât putem spune cu certitudine că NU ŞTIM la 
cine, de ce şi cum apare iluminarea şi ce urmări va avea. Este o totală 
necunoscută imprevizibilă, incontrolabilă, neinfluenţabilă prin vreo 
metodă sau cale. A crede că am găsit tiparul după care apare şi se 
desfăşoară este o aroganță a minţii omeneşti. Dar asta face mereu 
mintea, e misiunea ei şi n-o putem acuza. 

Am mai spus-o şi cu altă ocazie: „excepţiile întăresc regula” este o 
afirmaţie mincinoasă şi absurdă, inventată de minte. Mintea a depus 
mari eforturi ca să găsească regula, iar o singură excepţie neruşinată îi 
strică toată munca. De aceea, face abstracţie de ea şi afirmă arogant că 
nu-i pasă de excepţii, ba chiar că ele ar confirma tiparul găsit. În 
realitate, este evident că orice excepţie anulează regula, şterge totul cu 
buretele. 

Dar ce minte poate răbda această umilinţă intelectuală din partea 
Vieţii?! 


7 Intr-o N .—“g 
zi, vom muri ” Adevărat, >. 
cu toţii, | dar în toate! 


Snoopyl celelalte, 


Moarte fizică vs moarte psihologică 


Mutaţia de conştiinţă este punctul crucial, trecerea definitivă de la 
Spiritualitate la Nondualitate. Mai pot apare şi excepţii, când eul revine 
la loc. Dar sunt foarte rare, la fel de rare ca acele cazuri de revenire din 
moarte clinică. De regulă, trecerea este ireversibilă. 

Mutaţia este o moarte psihologică, cumva asemănătoare cu moartea 
fizică. După moartea trupului, în interior, continuă activitatea: unghiile 
şi părul cresc, lichidele se scurg afară din corp, carnea putrezeşte, 
bacteriile şi viermii saprofagi devorează totul, până la os. Deci, aparent, 
se întâmplă multe lucruri. 

La fel, după mutaţia de conştiinţă, viața omului continuă, aparent. 
Dar cine trăieşte, dacă nu mai este nimeni în interior?! Trăieşte Viaţa, 
pur şi simplu, cea care a animat dintotdeauna trupul. „Persoana” era 
doar o iluzie magică, simpla senzaţie că ai fi centrul universului, că ai fi 
special şi ţi s-ar cuveni nişte răspunsuri la „de ce mi se întâmplă mie 
lucrul ăsta?”. Şi nişte privilegii, de pildă, privilegiul să nu mori niciodată. 

Şi într-adevăr, moartea fizică NU distruge eul, care are parte atunci 
de o aventură pe cinste în planul astral, un carusel emoţional. După 
moarte, eul este mai viu ca niciodată. Adevărata apocalipsă este moartea 
psihologică, fiindcă distruge întreaga lume, revelându-i iluzia. Este 
posibilă moartea psihologică şi după moartea fizică, dar nu asta ne 
interesează acum. “Morţii cu morţii, viii cu viii”, cum se spune. 

Noi, oamenii, considerăm moartea fizică a fi sacrosanctă. Jelim 
omul pe care l-am pierdut, şi totuşi, durerea ne este compensată de 
credinţa că el va merge într-o lume mai bună. Dar moartea psihologică 
este de un milion de ori mai teribilă, fiindcă jelim însăşi lumea care 
dispare de sub ochii noştri, fără şansa vreunei alte lumi. Care om poate 
rezista la presiunea psihică a unui asemenea cataclism cosmic?! 


kk *% 


Nondualismul radical nu oferă nimic pentru eu. Tot ce ne putem 
aştepta să învăţăm de la un iluminat este cum să murim, nu 
cum să trăim mai bine. Dar cine vrea să moară?! Eul urmăreşte în 
permanenţă mai binele — mai mult, mai inteligent, mai plăcut, mai 
previzibil, mai sănătos, mai frumos... Nu-i nimic rău în asta. Şi există 
multe surse de inspiraţie şi ajutoare în lume. Problema este că eul nu-i 
niciodată mulţumit cu binele care există deja şi vrea mereu un mai bine 
care nu există. Or asta-i reţeta sigură a nefericirii. Prezenţa eu-lui îţi 
garantează nefericirea. 

Aici este confuzia celor care se apropie de nondualitate cu speranţa 
să-şi rezolve problemele psihologice sau succesul în viaţă. Eul crede că va 
putea descoperi vreun mare secret sau vreo comoară de înţelepciune cu 
care îşi va face viaţa perfectă. Nu, viaţa va rămâne mereu imprevizibilă şi 
nedreaptă. Cineva spunea: „Viaţa este riscantă. Poţi oricând muri.”. O 

Şi totuşi, Ramesh Balsekar (pe care unii nu îl consideră “iluminat”), 
care a fost toată viaţa un om practic, ne-a învăţat cum să tragem nişte 
beneficii concrete din tezele nondualismului. Munca sa este continuată 
de Roger Castillo, printre alţii. Nisargadatta Maharaj, gurul lui Ramesh, 
i-a spus să nu repete cuvintele sale, aşa că Ramesh ne oferă o viziune 
modernă, occidentală. Baza viziunii sale nondualiste este conceptul de 
predeterminare şi non-făptuire. Cu alte cuvinte, viaţa este o 
întâmplare conformă cu Voința Divină, iar ce se întâmplă prin fiecare 
dintre noi nu este acţiunea “noastră” personală. Când această înţelegere 
devine totală (adică depăşeşte cadrul intelectual), dispare credinţa că ai fi 
un individ separat şi simţi că Sursa acţionează prin corpul tău (prin 
intenţii, vorbe, fapte). Beneficiul practic este că pierzi tendinţa de a te 
autoînvinui, de a da vina pe alţii sau de a te mândri cu ceva, de a te 
îngrijora sau de a avea aşteptări — pentru că ţi-e clar clar să orice se 
întâmplă şi orice ar rezulta este conform cu Voința lui Dumnezeu şi nu 
urmarea planurilor tale sau ale altora. 

Ramesh era sincer: “Să fie foarte clar, ceea ce auzi din gura mea este 
o nouă condiţionare, care îţi poate modifica în mod radical condiţionările 
tale actuale”. Cu alte cuvinte, nu pretindea că discipolii săi şi-ar dizolva 
eul, ci doar că le oferă o metodă psihologică de a fi mai fericiţi. În 
definiţia sa, iluminarea este, pur şi simplu, pacea minţii în viaţa de zi 
cu zi. Să observi mereu că viaţa este perfect orchestrată, oferind tot ce 
este necesar în proporţiile exacte şi la momentul potrivit. Ea are 
întotdeauna o singură variantă de desfăşurare, iar speculaţii de genul 
“cum ar fi fost mai bine” sau “ce s-ar fi întâmplat dacă...” sunt complet 
inutile şi nefericite. 


Ce încearcă căile spirituale, mai ales cele ascetice, este să ne 
faciliteze moartea psihologică. Problema este că nu ne putem provoca 
singuri moartea psihologică, fiindcă, orice efort am face, doar ne va întări 
simțul eu-lui, al făptuitorului. Iluminarea este o Graţie, oferită când, 
unde şi cui nu ne aşteptăm. Moartea psihologică este suprema şi 
inegalabila fericire, imposibilă altcumva. Nicio cale spirituală nu poate 
ajunge la destinaţie, deoarece călătorul se pierde pe drum. 

Şi totuşi, în această realitate iluzorie, Divinul mai face un truc şi ne 
poate oferi succesul spiritual pe orice cale am apuca. Orice este posibil, 
de ce nu?! (Deunăzi, am văzut pe Youlube un câine care 

hipnotizează oameni!!! 34) Totul este lucrarea Divinului şi Divinul este 
toate fiinţele. Nimic nu poate limita libertatea divină, o țesătură de idei 
miraculoase. 

Orice lege naturală este o simulare. Divinul poate repeta un truc 
până când ne va convinge că-i o regulă naturală. Nici nu există o realitate 
în sine, ci ea este continua auto-hipnotizare a Vidului creator. 

Lucrurile nu ar putea sta altfel decât stau deja. Dar oamenii cad în 
iluzia că ei ar fi putut schimba ceva. Desigur, şi asta este tot o iluzie 
divină, care nu poate fi eliminată. Schimbările apar continuu, dar nu sunt 
urmarea alegerii oamenilor, ci invers: sunt decise de Divin şi apoi trimise 
în minţile umane, chipurile, ca iniţiativa lor. 

Totuşi, unii mai înţeleg faptul că totul este o înscenare. Şi aici este 
tot mâna Providenţei. Ei înţeleg că şi regulile rigide, şi încălcarea lor, 
totul este opţiunea divină. Însăşi cauzalitatea este un principiu aplicabil 
până la un punct, când se poate preschimba în hazard. Libertatea divină 
nici nu poate fi altfel, decât neîncorsetată de nimic. De fapt, numai 
mintea, dualistă, vede cauzalitatea şi hazardul ca fiind opuse, din 
perspectiva ei raţională — pe când, există o singură realitate continuă. 

Divinul Absolut nu este o fiinţă conştientă, nu are nicio intenţie, 
niciun scop. Divinul este Nimicul care visează Totul, nu-l gândeşte, nu-l 
planifică. Fizicienii teoreticieni au ajuns să susţină, şi ei, că Universul ar 
putea fi o simulare, dar făcută de către nimeni. Fiind un vis, poate lua 
orice întorsătură. Iar fiinţele din vis nu pot decide cum va evolua visul şi 
nici să iasă din el. Numai Visătorul se poate trezi, nu şi personajele 
visate. De aceea, niciun eu nu s-a iluminat vreodată. 

Dictonul hermetic «Universul e mental» nu se referă la mintea 
creaturii. Nici creatura şi nici mintea sa nu există autonom. Ambele fac 
parte din Visul universal. Aşa-zisa putere a minţii sau puterea 
subconştientului nu sunt decât orientări localizate ale Visului. «Totul este 
energie», dar ce este energia? O expresie a iluziei magice ivite din Nimic. 


kk 


Într-un mod absolut de neînțeles, nondualitatea radicală câştigă 
tot mai mulţi admiratori, adepţi, urmăritori, ba chiar iluminaţi. Este total 
ilogic ce se petrece. Fascinant! Asta arată cât de imprevizibilă este Viaţa. 

Cred însă că întâlnirile şi scrierile nondualiste nu sunt de folos decât 
oamenilor aflaţi în faza de tranziţie de la spiritualitate la nondualitate. 
(Asta-i povestea pe care v-o prezint aici. Chiar dacă pare foarte credibilă 


34 https://youtu.be/So92VtKr1WE8?t=850 

şi cu argumente, este doar o poveste, ca orice altceva.) Ceilalţi nu au 
niciun profit: fie nu-i interesează deloc această „absurditate”, fie trăiesc 
pe viu această „teorie”. Dar cine poate stabili în ce fază te afli şi ce poţi 
sau nu poţi folosi?! 

Aş lărgi definiţia pe care am dat-o în deschiderea articolului astfel: 
în faza de Tranziţie către nondualitate, nici nu e obligatoriu să existe 
întrezăriri ale Unimii sau experienţe beatifice. Ar fi mai corect să o 
definim ca fiind o fază de alternare tot mai frecventă între eu şi 
non-eu, care se întâmplă multor oameni aflaţi într-o căutare spirituală. 
Nici nu ar căuta Spiritul dacă nu L-ar fi simţit deja, într-o formă sau alta. 

De fapt, o astfel de alternare se petrece în toţi oamenii, doar că unii 
sunt mai conştienţi de ea decât alţii. De pildă, artiştii şi savanții au uneori 
nişte inspiraţii geniale, pe care, cu sinceritate, nu le pot atribui decât 
unei forţe supraumane, superinteligente, impersonale. Nostalgia este 
un sentiment profund, aparent legat de trecutul personal, dar care este o 
expresie a dorului de reîntregire cu Spiritul. De asemenea, toţi oamenii 
îşi petrec o parte din timp în somnul fără vise, în care nu există decât 
non-eul. Am putea spune că orice om este deja pregătit pentru marea 
Mutaţie. Şi poate că, din acest motiv, nondualismul câştigă teren. Nimeni 
nu-i exclus. 

Pe de altă parte, iluminaţii ne atrag atenţia că informaţiile 
nondualiste seci nu pot genera niciun salt, nicio modificare a destinului, 
nu oferă niciun aport energetic (deşi unii pot avea această impresie). 
Poate apărea, cu siguranţă, o clarificare mentală şi o relaxare, mai ales 
pentru cei care, ani de zile, s-au încordat în eforturi spirituale. Totul 
curge de la sine, „conform planului”, deşi nu există niciunul. Nimeni nu 
poate modifica nimic, nici grăbi iluminarea (dar ce interes ar putea avea 
eul să-şi grăbească moartea?!) şi nici s-o împiedice (dacă ea vrea să 
apară). 

Nu există un destin, fiindcă nu există vreun planificator. Nu există 
liber-arbitru, fiindcă nu există vreun individ autonom. Nu există nici 
destin, nici liber-arbitru -— cele două opuse -— fiindcă nu există nimeni, 
nicăieri. 

Senzaţia de eu este cel mai straniu lucru ce apare, pe alocuri, în acest 
univers fantastic. Există civilizaţii întregi unde această senzaţie lipseşte. 
Este un fel de accident într-un kosmos plin de contradicții. De aceea, 
unele specii de extratereştri nu ne pot înţelege comportamentul straniu, 
fiindcă ei nu deţin simţul eu-lui. 


kk 

Fericirea absolută poate fi atinsă, dar nu de către eu, ci prin moartea 
sa. Ea există oricând, chiar şi acum, singurul motiv pentru care nu o simţi 
fiind că ai o conştiinţă de sine. Acest eu doreşte fericirea absolută, dar să 
o observe el, să o trăiască el, să i se aplice lui. Eul este dispus la orice 
sacrificiu, cu excepţia sacrificării lui însuşi. 

Chiar şi cei care se sinucid au parte de o surpriză: eul nu moare. 
Este cel mai rezistent lucru pe care îl avem în noi, ca o armură 
impenetrabilă, aparent. Şi totuşi, este o iluzie care se poate destrăma 
oricând. Este o iluzie magică, foarte bine realizată, dar care poate fi 
oricând demascată de către Magician. 

Moartea psihologică este cel mai bun lucru care ni se poate 
întâmpla (fericirea absolută) şi, totodată, cel mai rău lucru 
care ni se poate întâmpla (moartea absolută). Meditează la asta şi 
mintea ţi se va opri. Subiectul este extrem de serios, dar mintea nu se va 
putea decide dacă-i de bine sau de rău. Şi atunci, poate, va claca. De fapt, 
doar i se pare minţii a fi un subiect grav, fiind vorba de fericire şi de 
moarte. Dar fericirea e, pur şi simplu, condiţia naturală, baza realităţii. 
Iar moartea nu există, ci doar aparenţe, ivite din nimic şi dispărând tot 
acolo. 

Nu a existat niciodată ceva real care apoi să dispară. Orice dispare 
înseamnă că nu este şi nu a fost niciodată real. 

Nu există nici măcar timpul, care segmentează realitatea. Nu se 
întâmplă nimic. „Nimic” înseamnă că nu există nici măcar plictiseala pe 
care o resimţim când nu ni se întâmplă nimic. Nu există nimeni, nici eu, 
nici tu, nimeni. Nu există nimic şi nimeni, lumea este o aparenţă, un vis, 
un fum. Toată această aparenţă este o Glumă cosmică auto-generată, de 
care nu se poate amuza nimeni, fiindcă nu există nicio conştiinţă în 
spatele ei. 

Dumnezeu e o Glumă. Iar tu eşti Dumnezeu. 


5 septembrie 2022 

ANALOGIA MEDIUMNITATE - 
ILUMINARE 


Provocările unui medium Ms lluminarea - a fi medium pentru 
propriul Spirit Ms Spirite la singular MW Receptivitatea la propriul 
Spirit Ms La persoana a treia 4 Funcționarea pe pilot automat în caz 
de pericol Ms Sataniştii pot fi iluminaţi? Ms Starea hipnotică şi 
iluminarea 


Se poate face o analogie dintre fenomenul mediumnic şi iluminarea 
nonduală. Când omul primeşte darul mediumnităţii, va trebui să 
depăşească cel puţin două mari provocări: 


Provocările unui medium 


1) În primul rând, va trebui să înveţe să-şi lase eul deoparte atunci 
când primeşte mesaje de la spirite. Să îşi elibereze mintea de propriile 
idei, prejudecăţi, amintiri, speranţe atunci când intermediază 
comunicarea dintre lumi. Să îşi suspende conştientul, deschizându-se 
spre inconştient. Este o adaptare la o nouă formă de comunicare pur 
mentală, telepatică. 

2) În al doilea rând, va trebui să înveţe a discerne între calitatea 
spiritelor care îl asaltează. Majoritatea mediumilor trec la început prin 
faza de tatonare a lumii foarte variate a spiritelor. Aici nu există numai 
spirite superioare, ci şi spirite jucăuşe, neserioase, care îi dezinformează 
sau, chiar mai rău, îi îndeamnă la fapte necugetate. 

De pildă, mediumul Gina Lake, la începutul activităţii de medium, a 
fost convinsă de nişte spirite inferioare să-şi părăsească slujba foarte 
bună şi, ca urmare, a rămas fără bani, total descumpănită, pierzându-şi 
încrederea în bunăvoința spiritelor. Abia după o lungă perioadă de 
recuperare psihică, a avut curajul să reînceapă colaborarea cu un spirit 
superior, Theodore, iar mai apoi cu spiritul Maicii Domnului şi spiritul 
lui Isus. Vezi mărturia sa: “Aventura mea cu spiritele înşelătoare“ 
35, 

Dar ce este discernământul de care vorbim altceva decât întărirea 
intuiţiei, a contactului cu Spiritul divin, făcând diferenţa faţă de glasul 
minţii sau al altor spirite exterioare?! 


35 www.spiritus.ro RAZVAN aventura_mea_cu_spiritele_inselatoare.htm 

Prin urmare, ambele provocări peste care trebuie să treacă un 
medium spiritist sau channel se referă la a face ego-ul să tacă, pentru a 
auzi vocea Spiritului. 


Iluminarea - a fi medium pentru propriul Spirit 


Ei bine, cam acelaşi lucru putem spune despre fenomenul de 
iluminare nonduală. În faza de stabilizare (vezi articolul “Harta 
iluminării spirtuale“) omul învaţă să aibă încredere în procesul care 
are deja loc şi pe care nu-l poate controla. Capătă încredere deplină în 
intuiţie şi în acţiunile corpului său, care pot contrazice tendinţele sau 
preferinţele personale. 

Totuşi, pot apare unele riscuri. Nimic pe lumea asta nu este 100% 
sigur pentru oricine. Se cunosc destule exemple de maeştri, guruşi, 
iluminaţi care ating niveluri ridicate în meditaţia transcendentală, dar al 
căror ego nu este încă suficient de pur. Ei nu reuşesc să întruchipeze 
acea iluminare nonduală. Oare de ce? 

Este posibil ca oamenii din jurul lor, comunitatea spirituală pe care o 
păstoresc să îşi lase o amprentă negativă. Ego-ul celorlalţi se adaugă 
peste propriul ego, generând o sarcină suplimentară. Este o situaţie 
nesănătoasă, pentru că în cazul acelui iluminat, nu mai există filtrul 
egotic (supra-egoul), iar omul se poate comporta excesiv de libertin. Cu 
atât mai grav este când prexistă un fond psihic patologic. 

După cum explică Ken Wilber în teoria sa integrală, există linii, 
stadii, stări. Stadiile de dezvoltare cele mai familiare sunt următoarele: 
stadiul conformist, guvernat de instinctul de turmă (corelat cu chakra a 
doua), stadiul individualist (corelat cu chakra a treia) şi stadiul altruist 
(corelat cu chakra a patra). Oricine, indiferent de stadiul de dezvoltare 
care îl caracterizează, poate atinge stări de satori/iluminare temporară. 
Dar interpretarea pe care o va da acelei stări va depinde de stadiul în 
care se găseşte. 

Trăirea temporară a unei stări nu te ridică imediat din stadiul de 
dezvoltare în care te afli. Aşa se explică de ce, în faza de tranziţie, viaţa 
poate fi în continuare foarte tumultuoasă, fiindcă nu ai ajuns încă la 
stadiul patru sau mai sus. 

Apoi, este adevărat că, trecând în faza de stabilizare, eşti ridicat 
automat pe un stadiu superior, dar asta nu înseamnă că eşti perfect pe 
toate liniile de dezvoltare. Şi există mai multe linii, cum ar fi relaţiile 
interpersonale, comunicarea, diferite tipuri de inteligenţă (cognitivă, 

emoţională, morală, kinestetică, muzicală, estetică, spirituală). Nu poţi fi 
bun la toate, chiar dacă eşti iluminat. 

În acelaşi sens, un medium avansat se distinge nu numai prin 
capacitatea de a face loc în mintea sa unei alte inteligenţe (aspect comun 
tuturor mediumilor), dar şi prin faptul că are o bună cultură şi educaţie, 
astfel încât poate livra un mesaj clar, coerent, unui public cât mai larg. 


Spirite la singular 


O diferență majoră este modul cum este privit Spiritul. 

Spiritualismul acceptă multitudinea de spirite care populează lumile 
invizibile, dintre care unele interacționează cu oamenii. În schimb, 
nondualismul nu este interesat de multitudine, ci de unitudine. Putem 
să-i spunem non-sinelui Spirit, dacă dorim, dar numai la singular. 

Conform poziţiei nondualiste, acolo unde există „eu”, apare automat 
separarea şi multitudinea. De aceea, este normal ca oamenii să 
interpreteze că şi spiritele au un „eu” şi sunt independente. Totuşi, odată 
cu trezirea nonduală, când se percepe Unimea tuturor fiinţelor, spiritele 
sunt percepute ca o singură Fiinţă, cu o singură Voinţă. Prin urmare, şi 
Spiritul propriu (dacă acceptăm această individualizare) face corp comun 
cu toate celelalte spirite. Este normal, de data aceasta, să ne referim 
numai la Spirit, la singular, un fel de Dumnezeu omniprezent. 


Receptivitatea la propriul Spirit 


Când mediumul facilitează comunicări spiritiste destinate publicului 
larg sau unui grup de audienţă, spiritul comunicator îşi va pune în 
evidenţă personalitatea şi mesajul dorit, care va avea trebui să aibă 
aderenţă la mentalitatea acelor oameni. 

Însă când mediumul discută cu respectivul spirit despre chestiunile 
sale strict personale, atunci registrul se schimbă. Spiritul terţ îi va da 
informaţii numai în limitele stabilite de propriul Spirit al mediumului. 
Omul va putea întreba orice îi trece prin minte, dar nu va primi decât 
acele răspunsuri care îi vor oglindi speranţele şi nu-i vor perturba viaţa. 

Cu alte cuvinte, se va petrece acelaşi fenomen ca şi în cazul unui 
iluminat: comunicare sau comuniune cu propriul Spirit. Chiar dacă 
iluminatul nu a fost niciodată un medium conştient, acum a devenit un 
puternic intuitiv, primind în permanenţă informaţiile şi îndemnurile 
dorite de Spiritul său. 

Desigur, rămâne o diferenţă calitativă. Mediumul, deşi are, poate, 
aceeaşi receptivitate mentală, totuşi, mai are multe impurități 
psihologice. Iluminatul însă, în lipsa eu-lui, a devenit mult mai 
transparent şi rafinat, mai sensibil la orice intenţie subtilă a Spiritului. 
Dacă se doreşte, iluminatul poate face şi munca de medium, dar într-un 
mod discret, nedeclarat, ca un duhovnic. 


La persoana a treia 


Un lucru absolut comun şi aşteptat este ca prin gura mediumului să 
ne vorbească o altă entitate. Chiar ne-am supăra dacă mediumul ne-ar 
prezenta propriile opinii ca venind din partea vreunui presupus spirit. 
Când entitatea vorbeşte, îşi poate exprima unele păreri chiar despre 
mediumul respectiv, aşa că îl vom vedea pe acesta vorbind despre sine la 
persoana a treia: „Mediumul de faţă a făcut şi a dres...”. 

Şi în cazul iluminării, apare un fel de detaşare de propria persoană, 
care este percepută ca un obiect. Mai ales la început, după mutaţia de 
conştiinţă, senzaţia dispariţiei eu-lui este atât de stranie, încât unii 
iluminaţi vor vorbi despre sine la persoana a treia, ca nişte copii mici. Ei 
sunt perfect întregi la minte, doar că nu se feresc a se exprima în acord cu 
senzaţia de depersonalizare resimţită. 

Desigur, nu toţi fac asta, iar majoritatea se vor lecui de acest obicei, 
după ce vor vedea că nimeni din jur nu-i înţelege. Îmi amintesc în acest 
sens cazul unui medic psihiatru, Dinu Teodorescu, care a suferit o trezire 
spirituală şi se exprima despre sine la persoana a treia, în scris. În 
prezent însă, a renunţat să mai anunţe public preocupările sale privind 
nondualitatea, mai ales după ce a observat că colegii psihiatri sunt total 
opaci la fenomenele spirituale. 


Funcționarea pe pilot automat în caz de pericol 


În caz de pericol extrem, conştientul este suspendat, ceea ce creează 
o stare de transă. Unii fac din risc o metodă de golire de sine, de predare 
completă subconştientului. Pericolul elimină trăncăneala minţii. 

Iată un exemplu: Dean Potter se caţără liber pe stânci verticale, fără 
frânghii, fără ajutoare exterioare. Când intră în transă, funcţionează fără 
distrageri şi fără teamă. Percepția îi este intensificată, vede totul mult 
mai clar. Particulele de praf, zgomotele subtile sau fenomenele rapide, la 
el se petrec cu incetinitorul. Se află în zona subconştientă. Nu se gândeşte 

la ce face, ci, pur şi simplu, face. Dean spune că scopul său nu este 
căţăratul pe stânci, ci intrarea în această stare de transă inefabilă. 


Dean Potter, căţărându-se pe cele mai periculoase stânci fără măsuri de 
siguranţă, doar prin puterea trupului şi minţii. Cea mai mică greşeală îi poate fi 
fatală. 


Este o stare experimentată şi de experţi în meditaţie, sportivi de 
elită, muzicieni profesionişti, ce apare prin implicarea totală în sarcina de 
lucru. Şi nu atât transa în sine este nemaipomenită - nefiind altceva 
decât o simplă activitate nedistrasă de nimic — dar este aproape 
insuportabilă reintrarea în starea „normală” de trăncăneală a minţii. 


Sataniștii pot fi iluminaţi? 


De multe ori, se pune întrebarea de ce unii maeştri spirituali 
presupus iluminaţi se manifestă indecent, sub demnitatea unui pretins 
îndrumător de suflete. Cauza teoretică ar fi insuficienta purificare a 
tiparelor mentale, a personalităţii respectivilor. Deşi logică, totuşi această 
explicaţie insinuează subtil că acei maeştri şi, în general, oricine îşi poate 
diminua ego-ul cu de la sine putere. Aceasta este poziţia spiritualității de 
orientare nondualistă, anume că sinele uman poate face un pas în lateral 
şi lăsa loc pentru Sinele Superior. Deci micul eu are un spaţiu de manevră 
în care cochetează cu liberul-arbitru. 

Dimpotrivă, nondualismul radical susţine că eul nu este altceva 
decât o iluzie care nu are nicio putere reală. Este ca şi cum ne-am afla în 
plin deşert şi am vedea la orizont, printr-un miraj, o oază plină de 

verdeață şi umezeală, şi am cere acelei viziuni iluzorii să ne răcorească. 
Aşa este şi cu irealul sine uman — nu-i putem pretinde să ne arate realul 
Sine şi nici măcar să recunoască că este ireal. Deci conform nondualismul 
radical, explicaţia este chiar şi mai simplă. 

Nondualismul afirmă că, eul fiind o iluzie, înseamnă că toate fiinţele 
sunt deja „iluminate”. Mai limpede, nu înseamnă că toate sunt sfinte, ci 
că toate fiinţele îndeplinesc deja Voia divină. Cu alte cuvinte, fie că sunt 
trezite spiritual sau nu, fiinţele sunt nişte păpuşi divine. Eul este simpla 
iluzie că ar exista un făptuitor autonom, care ar avea o responsabilitate 
personală. Iluminarea înseamnă dispariţia acestei iluzii a „persoanei”. 
Punct. Fără nicio referire la calitatea morală a persoanei. 

Pe cale de consecinţă, „lumea iluminaţilor” poate fi la fel de diversă 
ca restul lumii. Dacă în lumea „normală” există ticăloşi, de ce n-ar exista 
şi printre cei treziţi din iluzie?! Ar fi posibil, teoretic, ca şi un mare ticălos 
să perceapă iluzia cosmică. De ce nu?! Dar oare asta l-ar transforma 
brusc într-un sfânt? Aceasta-i întrebarea. 

Iar răspunsul variază şi el de la caz la caz. Poate că pe unii îi poate 
metamorfoza în nişte sfinţi, dacă asta le e menirea. Poate că pe alţii îi 
poate îmbuna şi optimiza. Dar poate că pe alţii îi poate face să-şi dea 
drumul la toate apucăturile, fără nicio jenă, dacă asta le e menirea. 

Până acum, am găsit vorbind despre nondualitate pe internet numai 
persoane elevate, mulţi fiind foşti aspiranţi spirituali, oameni relativ 
echilibraţi, cu o structură morală aparent consolidată. Aceste persoane au 
curajul să iasă în faţă şi să vorbească curat despre nondualitate. Îşi 
asumă cuvintele şi faptele. 

Dar cine ştie dacă nu cumva unii sociopaţi şi lideri satanici nu sunt, 
de fapt, nişte iluminaţi orientaţi spre fapte murdare — care şi ei îşi asumă 
cuvintele şi faptele?! Cum s-ar spune, nişte „illuminati”... Asta nu ar 
contrazice ideile  nondualiste. Spre deosebire de spiritualitate, 
nondualitatea nici nu descurajează, dar nici nu încurajează moralitatea. 
Repet, din câte cunosc eu, cei treziţi nondual sunt orientaţi în mod 
natural către pozitiv. 

Însă, dacă suntem cu toţii nişte păpuşi divine, înseamnă că toate 
nenorocirile de pe Pământ nu sunt răspunderea noastră. Eul este o iluzie 
şi pentru oamenii buni şi pentru oamenii răi. Toate iţele sunt trase de o 
Forţă necunoscută. Chiar şi nemernicii fac parte din acest Întreg rotund. 
Nimeni nu-i exclus de iubirea necondiționată. 

Deci, teoretic, ar fi posibil ca unele persoane carismatice, dar 
negative, să fie iluminate — adică să le lipsească filtrul egotic care, de 
obicei, te face să te temi de consecinţe, şi să primească inspiraţia de a face 

ceea ce fac. Asta s-ar potrivi şi cu concepţia spiritualistă potrivit căreia 
marii demoni au şi ei canale sau mediumi preferaţi, prin care se 
manifestă direct sau transmit idei nocive. 

Poate că această teorie sună cam deprimant, dar viaţa poate fi chiar 
şi mai deprimantă. Uneori trebuie să alegem între speranţă şi adevăr. 
Iubirea divină impersonală este total permisivă, de neînțeles şi chiar de 
neacceptat de către eul spiritual. 

Cineva poate să se mâhnească la gândul că este o simplă marionetă, 
că nu are o viaţă personală, că totul aparţine Divinului. 

Că Dumnezeu nu are nevoie să ne dăruim Lui, fiindcă tot ce există 
este E]. Iar dăruirea noastră către Divin este iluzia eu-lui că este generos 
cu Creatorul său. 

Că Dumnezeu nu are nevoie să ne rugăm Lui, fiindcă ştie totul în cel 
mai mic detaliu. 

Că nu putem schimba nimic real, ci doar ne amăgim că am schimbat 
câte ceva, ca parte a iluziei. 

Că lipsa de inspiraţie în deciziile noastre ne-a fost inspirată exact de 
Divin, ca să acţionăm aparent prosteşte. 

De ce?! De ce acest joc nebunesc?! De ce Divinul se joacă de-a v-aţi 
ascunselea cu Sine?... 

Poate că ar fi mai bine să pui problema altfel: Eu mă joc în sinea Mea 
de-a lumea şi nu există nimeni în afară de Mine. Lumea este o iluzie, 
nimeni nu-i rănit, totul este o înscenare inocentă. Iar Eu, în lipsa acestui 
joc infinit de complex, sunt doar vid, nimic, neant. Singura mea plăcere 
este acest joc plăsmuit de Mine. Cine, ce treabă are să-mi ceară 
socoteală?! 


Starea hipnotică și iluminarea 


Hipnoterapeuţii spun că omul „obişnuit” intră de mai multe ori pe 
zi, în mod natural, în starea de hipnoză. Se dau ca exemple situaţia 
condusului maşinii pe o autostradă monotonă, sau privitul la televizor, 
sau moţăitul, sau activităţile manuale repetitive, în care mintea se 
deconectează de la realitate. Fa intră într-o stare modificată de 
conştiinţă, în care devine mai permeabilă la mesajele subconştientului şi 
supraconştientului. 

Pe de altă parte, unii maeştri spirituali spun că omului „obişnuit” îi 
dispare de câteva ori pe zi ego-ul, de exemplu atunci când este captivat de 
o anumită activitate, în care uită de sine. Ego-ul ar fi, pur şi simplu, 

atenţia dată propriei persoane. Iar când nu ne mai preocupăm de fiinţa 
noastră, atunci „persoana” noastră dispare şi rămâne fapta fără un 
făptuitor. 

Cele două perspective par diferite, şi totuşi, oare nu se referă ele la 
acelaşi lucru?! 

Opinăm că da. E vorba de aceleaşi momente scurte în care nu mai 
suntem noi, cei „obişnuiţi”. Devenim noi, cei supraumani sau divini. 
Mulţi clienţi supuşi hipnoterapiei exprimă gânduri înalte, străine de 
„obişnuinţele” lor, de parcă prin ei se manifestă Spiritul sau Sinele 
Superior. Am putea trage concluzia că şi în momentele ocazionale de zi 
cu zi când intrăm spontan într-o astfel de stare hipnotică sau fără de ego, 
prin noi se manifestă Spiritul sau Dumnezeu. Prin oricare dintre noi, fără 
excepţie. Iluminarea ar fi deci o întâlnire zilnică cu Divinitatea lăuntrică. 
Sau mai corect spus, zilnic, ne pierdem temporar acel voal subţire ce ne 
separă de esenţa noastră şi ne manifestăm liber, creativ, neinhibat, 
jucăuş. 

Desigur că, dacă nu suntem pregătiţi sau instruiți în acest sens, vom 
avea tendinţa de a ne reveni mai repede din această stare „modificată” de 
conştiinţă (care, de fapt, este starea noastră naturală), nu vom da atenţie 
la mesajele primite, nu vom aprecia şi favoriza acest mod de existenţă 
foarte plăcut şi uşor, vom considera că am ieşit din rând şi nu vom 
comunica altora aceste experienţe personale (mai corect spus, 
impersonale, fiindcă ne pierdem identitatea). 


12 septembrie 2022 

CRISTOS, BINELE, ADEVĂRUL 


DENATURATA DOCTRINĂ CREŞTINĂ 


Spune apostolul Pavel: „Dacă Cristos nu a înviat, atunci zadarnică 
este credinţa noastră”. (Corinteni 15.14) Este o frază majoră, pentru că 
precizează nişte idei. 

În primul rând, că fundamentală pentru creştinism este Învierea 
Domnului. Doar că Apostolul o menţionează ca o credinţă („DACĂ a 
înviat”), ceea ce noi ştim acum că este un fapt atestat prin mărturiile 
apostolilor şi ucenicilor săi. Nu este o ficţiune născocită pentru a atrage 
clienţi către noua religie. Totuşi, cei care nu au fost martori direcţi 
trebuie să creadă povestea, inclusiv apostolul Pavel însuşi. Iar cei care 
cred asta sunt recunoscuţi a fi pe jumătate creştini. 

Trebuie însă menţionat că în India, de pildă, mulţi sfinţi ale religilor 
locale s-au materializat în faţa credincioşilor după ce au murit. Acolo, 
învierea lui Cristos este un fapt reprodus de nenumărate ori. Şi totuşi, 
aceia nu sunt creştini. 

Care ar fi credinţa creştină completă? 

Că Isus a murit şi înviat numai pentru mântuirea celui care devine 
creştin. Şi ce trebuie să facă pentru a deveni creştin complet? Pe lângă 
admiterea faptului învierii, să creadă în dogmă, care însă a fost 
întocmită de alţi oameni decât Isus şi abia după moartea sa. Iată cercul 
vicios în care se învârte gândirea creştină. Ca şi cum Isus ar fi semnat un 
cec în alb pentru cei care urmau să fondeze noua religie şi pentru cei care 
îi vor urma pe aceştia. Iar ca să acopere nonsensul, fondatorii au spus că 
nu e opera lor, ci a Duhului Sfânt. S-au spălat pe mâini, ca Pilat din Pont, 
că nu ei au făcut creştinismul, ci Isus şi Duhului Sfânt. 

Dar asta nu înseamnă că dogma creştină ar fi greşită! 

Nu greşită total, ci denaturată. Din perspectivă nondualistă, dacă 
urmaşii lui Isus au născocit o credinţă care şi-a dovedit lipsurile, 
înseamnă că asta trebuia să se întâmple. Însuşi „Duhul Sfânt” i-a 
deturnat. 

Nu spun că ar fi trebuit să se întâmple altceva, fiindcă ar fi o simplă 
speculație. Şi atunci, aş cădea în aceeaşi capcană a speculațiilor de care 
suferă şi dogma religioasă. Poate că are dreptate nondualismul, că nu 
există cu adevărat niciun făptuitor, ci totul este manifestarea liberă a 
Vieţii... 

Totuşi, tot Viaţa ne revelează că NU pentru mântuirea păcătoşilor a 
murit Isus. Nu a spus niciodată aşa ceva, este născocirea celor care i-au 
urmat. Învierea i-a marcat atât de profund, încât au căutat să o 
interpreteze cum au putut ei mai bine. Dar tot a ieşit prost. Căci 
interpretarea lor, devenită ulterior dogmă, nu corespunde cu scopul lui 
Isus. Chiar şi „păcatului”, Isus îi dădea alt sens. Iar „mântuirea” este un 
cuvânt cu sensuri multiple. 

Şi atunci, ce a intenţionat Isus lăsându-se ucis? 

Isus a vrut să le demonstreze celor care l-au cunoscut şi l-au văzut 
ucis, că nu există moarte, că trupul nu are importanţă, că viaţa 
continuă şi după moarte. Mesajul este clar şi simplu. Totuşi, apropiații 
săi nu l-au putut pricepe, deşi l-au văzut înviat (adică rematerializat din 
atomi astrali). 

Cum de n-au priceput mesajul său? 

Viaţa şi moartea sunt legate. Dacă spui că moartea este iluzorie, 
atunci rezultă logic că şi viaţa este iluzorie. Or, experienţa comună arată 
că viaţa-i cât se poate de reală. Pe cale de consecinţă, moartea este şi ea 
reală. Iar cine susţine altceva trebuie să fie nebun. Dar pentru că nu-l 
puteau acuza pe Isus cel înviat că este nebun, au inventat o fantezie care 
să le rezolve disonanţa cognitivă (năuceala). 

Au lăsat învierea în plan secundar şi au pus accentul pe 
moartea lui Isus. Prin sângele lui, Dumnezeu ar fi răscumpărat de la 
Satan sufletul tuturor credincioşilor creştini. Ce alambicat şi fals! Ar 
însemna că Dumnezeu nu este atotputernic, ci negociază mereu cu Satan 
pe diverse teme. Şi ar mai însemna că acest troc ceresc schimbă ceva 
imaterial şi veşnic (sufletele) pe ceva material şi oricum muritor (trupul 
şi suferinţa unui om), ceea ce este absurd. 

De fapt, moartea a fost condiţia necesară pentru Înviere şi o dovadă 
de iubire sacrificială. Haide să recunoaştem că moartea Fiului lui 
Dumnezeu mai mult îi încurcă pe teologii creştini. Au încercat să 
dea o explicaţie fantezistă pentru iubire. Dar iubirea nu are nevoie de 
justificări. Primii care sunt conştienţi de defectele credinţei lor sunt 
tocmai preoţii, dar pentru a nu arăta slăbiciune, o apără cu diverse 
sofisme. 

Desigur, este foarte frumos să fii bun şi generos şi omenos şi 
tolerant. Pe de altă parte, nici etica fără spiritualitate nu este suficientă. 
Dar asta nu înseamnă că trebuie să adoptăm o credinţă absurdă. De fapt, 
ca s-o spunem p-aia dreaptă, toate religiile propun credinţe parţial 
absurde, căci dacă ar fi perfect logice, nu ar mai fi credinţă, ci filosofie 
sau ştiinţă. 

Dar în ce discutăm aici există chiar şi o parte de ştiinţă: atestarea 
istorică a învierii lui Isus. Cum o interpretăm este altceva. Creştinismul 
are varianta sa, pe care o cunoaşteţi. O altă interpretare, mai logică, ne 
apropie foarte mult de viziunea nondualistă. Nondualitatea nu este o 
doctrină, ci o revelaţie a misticilor din toate timpurile şi locurile. 

Dacă moartea este o iluzie (cum a demonstrat Isus), atunci şi viaţa 
noastră este tot o iluzie. Acceptând că viaţa este o iluzie foarte 
convingătoare, atunci nu ne mai temem de ea, căci de aici pleacă toate 
necazurile şi relele. Oamenii se tem mai mult de viaţă decât de moarte. 
De teama suferinţei ipotetice, fac toate fărădelegile şi păcatele. Prin 
urmare, „crezul” nondualist are un potenţial mult mai mare de a 
reglementa existenţa socială. 

Slăbiciunea sa este că este tot un crez. Numai prin experienţă directă 
ne putem convinge total şi definitiv de ceva. Oarecum directă a fost 
experienţa pe care au avut-o apostolii cu învierea lui Isus. Fi s-au 
convins, fiindcă l-au pipăit pe Isus cel înviat. Au avut acest privilegiu. 

Şi totuşi, tot de la ei a plecat eroarea de interpretare şi, practic, 
zădărnicirea parţială a misiunii lui Isus. Ce dilemă! Dar nu-i putem 
acuza, fiindcă erau sinceri. Mentalitatea omenirii de atunci era atât de 
limitată! 

Că Isus s-a născut prea devreme, n-avem noi căderea de a o spune, 
dar suntem siguri că omenirea de astăzi este mult mai pregătită spiritual 
să înțeleagă subiectele metafizice. 


Citat: 


Ramtha (în “Cartea Albă”) - Anticristul este eul 
fals, iar împărăţia sa este conștiința socială 


«Ce anume te împiedică să cunoşti şi să devii totalitatea lui Dumnezeu? 
Eul fals (ego-ul) — deoarece eul fals te deconectează de Dumnezeu prin faptul 
că refuză să accepte toate frecvențele de gând ale lui Dumnezeu, şi asta, 
pentru a putea trăi în siguranţă, în afara pericolelor. 


De aceea eul fals este numit Anticrist, întrucât neagă că eşti fiul lui 
Dumnezeu. El nu te lasă să accepţi ideea şi să înţelegi că tu şi Tatăl Una 
sunteţi, că eşti principiul Divin şi nemuritor ce are puterea de a crea veşnicia 
şi, totodată, puterea de a crea moartea. 


Anticristul este eul fals, iar împărăţia sa este conştiinţa socială. Este ceea 
ce nu permite gândirea nelimitată; iar dogma sa este frica, judecata şi lupta 
pentru supravieţuire. 

Cristul este omul ce exprimă în întregime puterea, frumuseţea, iubirea şi 
viaţa nelimitată a Tatălui care trăieşte în interiorul său. Este omul care 
conşitientizează că este Divin şi devine această conştientizare, depăşind 
dogma, profeția şi frica, întrucât el ştie că dincolo de conştiinţa socială comună 
se găseşte tăria nelimitată numită Dumnezeu. 


Prin urmare, Anticristul şi Cristul împart acelaşi templu — iar acel templu 
sunteţi voi. Totul se află în interiorul vostru, deoarece Dumnezeu ce sunteţi 
permite existenţa atât a Cristului, cât şi a Anticristului. Permite şi viaţa şi 
moartea. Limitarea şi nelimitarea. 


Aţi auzit de profeția numită Apocalipsă? Ei bine, voi aţi trăit-o pe tot 
parcursul vieţii. Apocalipsa, Armaghedonul, reprezintă lupta dintre 
conştientizarea lui Dumnezeu şi recunoaşterea Anticristului — acest eu fals 
care nu permite ca gândurile nelimitate să pătrundă în creier şi să dea naştere 
exprimării nelimitate. Armaghedonul reprezintă războiul dintre conştiinţa 
socială şi cunoaşterea nelimitată. Acesta este — nu o luptă în afara voastră, ci 
una interioară — conflictul lăuntric dintre trezirea Cristului şi încercarea eului 
fals de a-şi menţine controlul. Prin urmare, în aceste vremuri, profeția se 
îndeplineşte cu adevărat. 


A fi Dumnezeu înseamnă să fii cunoaştere nelimitată, existenţă 
nelimitată. A fi om înseamnă să fii o fiinţă limitată, care nu îşi deschide mintea 
spre o cunoaştere mai amplă, care acceptă dogma şi nu are experienţă de 
viaţă, care este ucenicul şi nu învățătorul; cel îngrădit şi nu exploratorul. 


Adevăr vă spun vouă: aveţi capacitatea de a cunoaşie tot ceea ce se 
poate cunoaşte. Aveţi capacitatea de a materializa tot ce v-aţi dorit vreodată. 
Totodată, aveţi capacitatea de a trăi veşnic în corpul vostru, dacă asta este 
ceea ce vă doriţi. Dar la toate aceste posibilităţi, eul fals spune „Nu”. 


Din acest motiv veţi şti cum este omul — dar Dumnezeu va rămâne pentru 
totdeauna un mister.» 


6 februarie 2022 

ESOTERISMUL ÎN MILENIUL 3 


JUSTIŢIA CONFIRMĂ 
REÎNCARNAREA 


Un caz unic în justiţie a avut loc în India, unde o persoană a pretins 
dreptul de moştenire de la o altă persoană decedată, pe motiv că este 
reîncarnarea aceleia. Şi culmea-culmilor, a câştigat acest drept!!! Numai 
într-o ţară unde toată populaţia crede în fenomenul reîncarnării, inclusiv 
judecătorul, s-a putut petrece aşa ceva. Dar nu era suficient, ci trebuia ca 
petentul să vină şi cu justificări, ceea ce a şi făcut, evident. Haide să 
vedem amănuntele cazului. 

Cine era decedatul de la care a rămas patrimoniul? 

Este vorba de un guru indian, Babaji din Hariakhan, care a fost văzut 
ocazional predicând în secolul 19, până în 1924, decedând în anul 1952. 
La moartea sa, au rămas câteva ashramuri. Vezi biografia Wikipedia.36 


Hariakhan Babaji, cca 1911 


Cine era petentul care pretindea moştenirea? 
Este vorba de un alt guru, numitul Haidakhan Babaji (1952?-1984). 
El a jurat într-o sală de judecată că este unul şi acelaşi cu Hariakhan 


3 https://en.wikipedia.org/wiki/Hariakhan_Baba 

Babaji (1860-1952), şi a primit dreptul de folosinţă a ashramurilor 
predecesorului său. Cel care jura la tribunal în anul 1971 era un tânăr în 
jur de 20 de ani, susţinând că este acelaşi cu cel născut în secolul 19 (!). 
Se spune că acest nou Babaji a fost descoperit în anul 1970 meditând 
într-o peşteră din apropierea localităţii Haidakhan (de unde îi vine şi 
apelativul), la poalele Himalayei, nimeni neştiind de unde a venit şi cine 
este. Vârsta sa era de cel mult 20 de ani. 


Haidakhan Babaji la tinereţe, cca 1971 


Cine a fost Haidakhan Babaji 


Babaji afirma despre sine că este o ființă spirituală venită să aducă o 
“revoluţie” in lume. El folosea sintagma Maha Kranti, care poate fi 
tradusă prin revoluţie, dar şi prin distrugere. Iar în acest al doilea sens, 
profeţiile sale se aliniază cu cele din Apocalipsa lui Ioan. Mai exact, 
Babaji profeţea sfârşitul prezentei civilizaţii. Omenirea va continua, dar 
pe un nivel superior de civilizaţie spirituală. 

Prophecies of Mahavatar Babaji about the Great Revolution and the 
end of the World 27 


37 http://elmisattva-prophecies.blogspot.com/2012/05/teachings-of-babaji-extract-about- 
great.html 

The Life of Haidakhan Babaji - The Supreme Avatar 38 


Haidakhan Babaji la maturitate 


Detectivistică esoterică 


Prin ce mecanisme subtile ar fi putut sufletul fostului guru Babaji să 
ajungă în trupul noului guru Babaji? Apropo, “Babaji” este un titlu de 
respect răspândit în India, traductibil prin “tătuc înţelept”. 


Variante neverosimile 

Unii discipoli cred că el s-a materializat, pur şi simplu, venind din 
lumea spirituală. Această ipoteză este, totuşi, contrazisă de logica 
simetriei prin faptul că el a murit, nicidecum nu s-a “dezintegrat” (în 
anul 1984). Spectaculos este faptul că a murit la propria dorinţă, 
oprindu-şi bătăile inimii, arătând astfel cât de detaşat era de trupul său 
fizic. Vezi biografia Wikipedia 3%. 

Alţi iniţiaţi indieni sunt convinşi că vechiul Haidakhan Babaji era 
acelaşi personaj pomenit în “Autobiografia unui yoghin”, cap.33 (scrisă 
de celebrul Paramhansa Yogananda) ca fiind gurul iniţiator al lui Lahiri 
Mahasaya, anume avatarul Shiv-Goraksha Babaji. Totuşi, datele 
istorice şi esoterice par a infirma această ipoteză. 

Avatarul este o fiinţă de lumină, adică nu este om, deşi uneori poate 
apărea sub formă umană, diafan-eterică sau grosier-materială. Un mare 
avatar îi asistă pe profeţi în misiunile lor spirituale. Shiv-Goraksha Babaji 
l-ar fi susţinut atât de Adi Shankara (revigoratorul tradiţiei Advaita 


38 https://www.youtube.com /watch?v=oqoBwTwPMTU 
3 https://en.wikipedia.org/wiki/Haidakhan_Babaji 

Vedanta), pe Kabir, faimosul sfânt musulman, şi pe Lahiri Mahasaya care 
a dat forţă şi vigoare ştiinţei pierdute Kriya yoga. 

Este important să reținem că apariţia în faţa lui Lahiri Mahasaya a 
fost o materializare a avatarului. Deci prin anul 1861, el nu era încarnat 
într-un om. La fel, relatările lui Sri Yukteshwar ne indică materializarea 
lui Babaji, cam prin anul 1894 şi ulterior. În acea perioadă, cu siguranţă, 
Babaji Hariakhan era deja încarnat ca om normal. 


Variante credibile 


1. REÎNCARNAREA ÎNTR-UN TRUP DE OM DEJA ADULT 

În opinia mea, omul Haidakhan Babaji nu s-a materializat din “aer”, 
ci ar fi putut fi un “walk-in” — adică Spiritul ce fusese întrupat în fostul 
Hariakhan Babaji a preluat corpul uman al unui tânăr oarecare (venit, 
probabil, din altă parte a Indiei, nefiind cunoscut în Haidakhan până în 
anul 1970). În ce condiţii se poate realiza acest schimb de personalităţi 
spirituale (numit phowa în tradiţia tibetană), citiţi in articolul meu 
despre WALK-IN 40. Datorită condiţiilor speciale ale încarnării prin walk- 
in (mai ales în acest caz, al unui spirit foarte înalt), memoria vechii 
personalităţi a rămas intactă. 

Astfel, deşi corpul uman s-a schimbat, identitatea spirituală a rămas 
aceeaşi. Paradoxul logic este eliminat, iar judecătorii indieni sunt scutiţi 
de penibilul criticii... 

Cu totul altfel stau lucrurile la încarnarea obişnuită a spiritelor, care 
sunt obligate să treacă prin toate stadiile de foetus, naştere, creştere, 
educare, experienţe de viaţă etc. În acest caz comun, se formează, în 
timp, o nouă personalitate umană, supravegheată şi animată de spirit. 
Personalitatea se creează în decurs de mulţi ani, prin aportul familiei, 
mediului social, evenimentelor etc. 

În schimb, în cazul transferului de spirit walk-in, care durează doar 
o clipă, vechea memorie umană are şanse mari să nu se piardă, mai ales 
dacă spiritul nou-venit o doreşte. 


2. COPIL CU AMINTIRILE KARMICE PROASPETE 

Ceva similar se petrece şi cu copiii decedați care se reîncarnează 
foarte repede. Memoria lor îşi păstrează, de obicei, amintirile din fosta 
viaţă terestră. Explicaţia este că spiritele acestora nu apucă să se 
reintegreze în lumea spiritelor, ci revin în lumea oamenilor cu bagajul 


40 www.spiritus.ro | RAZVAN walk-in.htm 

karmic din ultima viaţă brut, neprelucrat, intact. În India, astfel de cazuri 
sunt destul de frecvente, ceea ce întăreşte credinţa locuitorilor în 
fenomenul reîncarnării spiritelor. lată mărturii recente în acest sens: 

Deci am ajuns la explicaţia cea mai simplă şi rezonabilă. 
Hariakhan Babaji a fost văzut pentru ultima oară prin anul 1952, după 
unele mărturii. Următorul Babaji a fost reperat într-o peşteră din 
Haidakhan în anul 1970. Adică, după 18 ani, vârsta probabilă a noului 
Babaji. Este deci foarte posibil, aş spune probabil, că spiritul a părăsit 
vechiul trup şi s-a întrupat imediat într-un nou-născut, fără pauza 
obişnuită în lumea spiritelor. Astfel, şi-a păstrat intacte amintirile de 
mare guru, continuându-şi misiunea spirituală într-un corp nou. 

Probabil că judecătorul a simţit măreţia spirituală a petentului şi i-a 
acordat dreptul de a conduce ashramurile, care oricum rămăseseră fără 
conducătorul iniţial. 


3. COLABORAREA MISIONARĂ A SPIRITELOR 

Totuşi, noul Babaji Haidakhan, continuatorul KRIYA-yoghinului 
Babaji Hariakhan, avea o altă învăţătură spirituală şi metodă de iniţiere, 
anume KARMA Yoga. Dacă ar fi fost acelaşi spirit reîncarnat, logica 
umană ne spune că ar fi continuat în acelaşi stil cunoscut. Dar el a 
schimbat metoda. Să însemne asta că tânărul Babaji a minţit în sala de 
judecată când s-a dat drept fostul Babaji? 

NU neapărat, şi iată de ce: 

A - Un răspuns rapid ar fi acela că un mare spirit poate să-şi schimbe 
metodele după cum vrea, adaptându-se realităţii social-umane pe care o 
întâlneşte. 

B - Un alt răspuns, mai sofisticat, ne sugerează ideea că în noul 
Babaji se manifesta un alt spirit, dar cu aceeaşi misiune sfântă de 
ajutorare a omenirii, un spirit de acelaşi rang spiritual, dar cu altă 
abordare şi experienţe anterioare. Se manifesta acum Babaji “karma- 
yoghinul”, frate întru Dumnezeu cu precursorul spirit al lui Babaji “kriya- 
yoghinul”. 

În lumea superioară a spiritelor apropiate de Dumnezeu, aceste 
diferenţe pământeşti de identitate nu contează, ele sunt doar adaptări ale 
formei trupeşti la nevoile oamenilor care trebuie ajutaţi. Aceste spirite 
superioare sunt fraţi şi surori întru Dumnezeu, niciunul nu se consideră 
superior celuilalt, se ajută reciproc în misiunile lor printre oameni, fac 
parte din acelaşi grup unit. Ba uneori, un spirit poate prelua de la un 
frate al său o misiune întreruptă dacă este mai adaptat cerinţelor 
prezentului. La fel cum este posibil fenomenul de împrumut al corpului, 

de la un spirit “walk-out” către un spirit “walk-in”. Spiritele din acelaşi 
grup sau familie se ajută inclusiv prin aceste căi radicale şi extreme: fie 
împrumută un corp uman deja adult, fie continuă o întreagă misiune a 
altui spirit. 

Un alt exemplu ar fi cel al grupului de spirite ce conlucrează la 
aceeaşi misiune. Dacă un om aude sau citeşte despre un anume Înger sau 
Sfânt, îl va invoca pentru a-i da vreun ajutor. E posibil ca Acela să îi 
răspundă, dar este la fel de posibil să îi răspundă un spirit coleg sau 
subaltern al Aceluia, care îl suplineşte temporar. În Lumea lui 
Dumnezeu, fiecare spirit trebuie să lucreze spiritual, aşa că fiecăruia i se 
dă câte ceva de făcut. Este o mare cinste pentru un spirit în plină 
dezvoltare să capete dreptul şi responsabilitatea de a răspunde în locul 
unui spirit superior ierarhic. Şi o va face cu toată capacitatea şi 
bunăvoința sa. 

Încă un exemplu la îndemână ar fi Dalai Lama. Se spune că el ar fi 
aceeaşi entitate care se reîncarnează în Tibet. Unii cred asta. Totuşi, 
actualul Dalai lama a dat de înţeles că, personal, se îndoieşte. Şi eu mă 
îndoiesc. Motivul? Ar fi extrem de plictisitor şi ineficace pentru evoluţia 
acelui spirit să tot repete experienţa de lider spiritual în aceeaşi zonă 
geografică. Dimpotrivă, din câte se cunoaşte, spiritele caută la fiecare 
încarnare să aibă experienţe cât mai diverse. Chiar şi în cazul unui avatar 
însărcinat cu o misiune sfântă, ea este singulară, nu se repetă la nesfârşit. 

În cazul lui Dalai Lama, cred că se încarnează succesiv spirite de 
acelaşi nivel superior, din aceeaşi familie spirituală. Când copilul este pus 
sa recunoască vechile obiecte ce au aparţinut recent decedatului Dalai 
Lama, nu este greu pentru spiritul tocmai ieşit din corp să influențeze 
alegerile copilului în sensul dorit de toţi. 

Notă: Am scris articolul de mai sus în anul 2018 şi am uitat de el. L-am 


redescoperit recent, odată cu curăţenia de anul nou a computerului. Poate că, 
în prezent, n-aş mai avea interesul să-l scriu... 


17 ianuarie 2022 

EFECTUL CARBONARO ŞI NOUL 
PĂMÂNT 


„Carbonaro Effect” este o emisiune de televiziune filmată cu camera 
ascunsă, în care un magician produce miracole în faţa unor oameni luaţi 
pe nepregătite, „victimele”. De obicei, magicienii de spectacol încearcă să 
ne convingă de faptul că se pricep la magie. Michael procedează invers: 
vrea să-şi convingă „clienţii” că tot ce văd cu ochii lor este absolut 
normal, deşi este magie!... 9 

Efectul este dublu: în primul rând, telespectatorul este încântat de 
numărul magic pe care, poate, îl anticipa. În al doilea rând şi mai 
important, telespectatorul se distrează copios pe seama „victimei” luate 
prin surprindere, pusă în fața unei imposibilităţi fizice. Ne recunoaştem 
în acea persoană, pentru că poate aşa am fi reacţionat şi noi la ceva ce 
sfidează legile fizicii. 

Trebuie să subliniem remarcabilul talent actoricesc al magicianului, 
Michael Carbonaro, care se comportă ca şi cum ceea ce se petrece ar fi cât 
se poate normal. Este un contrast care accentuează umorul situaţiei. În 
acelaşi timp, ţintuieşte „victima” într-o disonanţă cognitivă, fiind 
martoră uimită la ceva ce contrazice total sistemul său de credinţe. Iar 
scopul principal al camerelor de televiziune este să capteze stângăcia şi 
reacţia lor firească de năuceală. 


Însă pentru Michael, cea mai mare satisfacţie este să vadă cum 
persoana, iniţial serioasă sau încruntată, devine dintr-o dată un copil 
încântat, care râde încontinuu. Este o reacţie de catharsis rară, un cadou 
spiritual primit de acea „victimă”, dacă este receptivă la mesajul 
universului. 

Trucurile magice pe care le vedem puse în scenă de Michael 
Carbonaro nu sunt „trucuri” şi acolo nu este nicio scenă. Contactul cu 
„victima” are loc într-o ambianţă obişnuită, de obicei, într-un magazin. 
Sunt excluse orice trucuri, fiindcă omul le-ar observa. În limbaj de 
specialitate, se numeşte „magie de stradă” sau magie interactivă, de la 

mică distanţă. Chiar dacă unii telespectatori presupun că s-ar folosi 
montaje video sau actori plătiţi, nu este cazul. Reacţia lor spontană NU 
poate fi contrafăcută, iar în unele filmări continue se vede clar cum apare 
ceva din nimic sau cum ceva se schimbă în altceva. 

Iată câteva exemple selectate dintre sutele de episoade realizate de 
Carbonaro timp de mai mulţi ani la TruTV din America. Sper că veţi fi şi 
voi convinşi şi uimiţi, în acelaşi timp. 


Playlist cu 18 selecţii “Carbonaro Effect” *! 


Concluzie: Trăim într-o realitate consensuală care poate fi deformată 
local de cineva care nu mai respectă consensul. Atunci, cât de reală este 
această realitate? 

În farsele lui Carbonaro, ego-ul pierde controlul situaţiei şi nu 
înțelege nimic. La final, când i se dezvăluie că a fost un truc magic pentru 
televiziune, ego-ul râde detensionat şi revine în forţă. 

Totuşi, dacă este suficient de inteligent, îşi dă seama că n-a fost 
deloc un „truc” şi atunci chiar că se poate speria, pe bună dreptate, 
fiindcă realitatea nu este deloc ceea ce a crezut el toată viaţa. 


Noul Pământ va fi magic 


3» 


De ce fac această „reclamă” pentru un magician sau nişte 
divertisment? Nu numai pentru valoarea comică autentică - mă 
distrează de fiecare dată când revăd episoadele, este un tip de umor 
foarte rar şi de calitate. Ci pentru că are legătură cu procesul spiritual 
prin care trece omenirea. I se spune Ascensiunea sau pregătirea pentru 
Noul Pământ sau trecerea în 5D sau Apocalipsa etc. 

Mulţi vorbesc despre asta, dar o fac la modul ipotetic şi aruncat în 
viitor. Ei bine, prin efectele magice — nu numai acestea, ci ale tuturor 
magicienilor din lume - oamenii sunt familiarizați cu o altă realitate, 
care va deveni obişnuită la un moment dat pe Noul Pământ. Aş spune că 
motivul pentru care au existat dintotdeauna magicieni a fost ca ei să 
păstreze vie amintirea lumii spirituale de unde provenim cu toţii, acolo 
unde orice dorinţă se împlineşte instantaneu. În lipsa acestor creatori de 
miracole, oamenii ar fi decăzut mult mai jos în materialitate şi egoism. 

Imaginează-ţi pentru o clipă că ai putea face şi tu minunile pe care le 
face Michael, de pildă să materializezi spontan nişte mâncare gustoasă, 
cu care să te saturi! i-ar mai fi teamă de viitor, ţi-ai mai face provizii în 


4 https://www.youtube.com /playlist?list=PLOOJJ4OAZhUu_J8b8alhjexx6DBOgZGTf 

disperare?! Ai mai fi dispus să calci pe cadavre pentru a-ţi asigura un ban 
sau un loc de muncă?! Nu, dimpotrivă, ai fi complet degajat, zâmbitor şi 
gata să-ţi ajuţi semenii sau să le faci surprize plăcute. 

Sau, dacă ai putea dispărea instantaneu, ţi-ar mai fi frică de tâlhari 
sau criminali?! Sau, dacă ai putea crea instantaneu orice obiect îţi 
doreşti, ţi-ai mai dori o imprimantă 3D sau vreun alt gadget?! Ai trăi într- 
o altă lume, un alt Pământ. 

Ceea ce ne prezintă Michael Carbonaro şi alţi magicieni este 
aplicarea în lumea fizică a unei legi specifice lumii astrale. E vorba de 
materializarea spontană a orice din baza de date universală. Jurgen 
Ziewe o denumeşte „legea anticipării creatoare”. 

Jurgen este un călător astral care a observat că, în astralul median şi 
superior, ceea ce îşi doreşte cineva apare instantaneu şi fără niciun efort din 
partea sa. Aşa funcţionează realitatea acolo. lar în planurile mai înalte decât 
astralul, lucrurile sunt şi mai uimitoare, incredibile, chiar de neimaginat. Citiţi 
sau vizionaţi ceea ce ne împărtăşeşte Jurgen Ziewe în legătură cu viaţa de 
apoi şi realităţile invizibile. ? 

În concluzie, în orice stare jalnică ar putea ajunge Pământul şi 
actuala civilizaţie în timpul Apocalipsei, planeta va putea fi refăcută 
complet în câteva zile, folosind tocmai legea anticipării creatoare, 
devenită atunci disponibilă aproape oricui, după translatarea Pământului 
într-o stare vibratorie superioară. Şi oamenii vor începe să trăiască, 
realmente, în paradis — acolo de unde au fost alungaţi Adam şi Eva. Vor 
căpăta imediat orice îşi doresc şi au nevoie. Nu se vor mai simţi 
ameninţaţi de nimeni şi de nimic. Vor simţi gustul libertăţii adevărate. 
Singura limită va fi propria lor imaginaţie. Vor fi liniştiţi, recunoscători, 
fericiţi. 

Dar nu trebuie să aşteptăm Epoca de aur pentru a profita de 
abundență. Spectacolele de magie au rolul principal de a ne deconecta de 
la credințele de neputinţă, profund înrădăcinate în subconştient. 
Vederea unui miracol ne ajută să ne rupem de tradiţie şi mentalități 
comune. Suntem copiii lui Dumnezeu nu doar declarativ sau în potenţial, 
ci în realitate. Şi o putem dovedi concret, în ciuda celor care ţin cu dinţii 
de aparenta lor neputinţă, mărginire, sărăcie. În primul rând, 
exprimându-ne recunoştinţa pentru ceea ce avem pe gratis din 
abundență: aerul, soarele, apa, stabilitatea şi „cuminţenia” pământului şi 
toate celelalte. 


42 www.spiritus.ro | RAZVANjjurgen_ziewe-index.htm 

În al doilea rând, avem la dispoziţie atâtea metode spirituale 
eficiente: yoga, meditaţie, reiki, theta-healing, vindecarea reconectivă, 
eliberare emoţională, tehnici psihoterapeutice şi hipnoză, iar lista nu se 
mai termină. Toate sunt daruri ale spiritelor prietene care vor să ne ajute 
să ne depăşim limitele şi neputinţele aparente. Sunt ca un borcan de 
miere din care ne putem înfrupta cu nesaţ. Dumnezeu ne vrea fericirea, 
dacă şi noi o dorim. Până acum, ne-am dorit mai mult să cunoaştem 
starea de limitare, neajunsuri şi nevoi. Dar odată cu noile energii care 
învăluie Pământul, începem să ne deschidem şi să ne amintim de unde 
venim şi cine suntem cu adevărat. 

În al treilea rând, descoperim că nu avem nevoie de niciuna din acele 
tehnici sau metode pentru a fi Cine suntem cu adevărat. Ele ne oferă doar 
un simulacru de trezire spirituală, care face parte tot din vis. Am visat că 
dormeam şi apoi visăm că ne trezim treptat, cu mari eforturi. Însă când 
devenim complet treji, ne dăm seama că absolut totul a fost un vis, pe 
care singuri ni l-am indus hipnotic. Şi izbucnim într-un râs nepotolit sau 
rămânem impasibili sau plângem intens. Totul este o simulare, o iluzie 
pe care noi înşine, Fiinţa dumnezeiască ce suntem, ne-o creăm din 
curiozitate şi pe care vrem s-o trăim până la capăt, în toate detaliile şi 
fazele. 

Poate că veţi întreba de ce, dacă tot am dezvăluit acum misterul 
vieţii şi am demascat farsa cosmică, de ce nu încetează instantaneu acest 
vis şi nu ne trezim la Realitate? Chiar şi în farsele cu camera ascunsă, la 
final, când „victima” este informată că a fost filmată, i se aduce un cadou 
pentru calmarea nervilor. Dar noi încă nu am primit nicio prăjitură 
spirituală. Oare nu cumva această revelaţie spirituală este doar o 
speculație şi existenţa pământească este singura realitate, cum se ştie?! 

Păi, suntem ca nişte copii într-un parc de distracţii, şi ne plac la 
nebunie senzațiile tari oferite de zgâlţâielile de acolo. Spiritele chiar sunt 
ca nişte copii curioşi şi inocenți. Deşi auzim glasul mamei, care strigă 
adunarea să plecăm Acasă, parcă nu ne lăsăm duşi de lângă toate aceste 
lumini colorate, popcorn şi vată de zahăr, amețeli şi veselie, bufonerii, 
oglinzi deformante, baloane, artificii, hurducăieli, dresuri de purici, 
chiote şi râsete, într-un cuvânt, o aventură de neuitat. Atât de mult ne- 
am dorit să ajungem aici ca să trăim viaţa intens, încât regretăm că ziua 
se termină, parcul se închide şi ne vom întoarce în monotonul Bine. Vom 
duce dorul acestui amestec de plăcere cu durere... 

Noi nu vom prinde Epoca de Aur şi nici nu ne dorim cu adevărat. 
Dacă ne-am fi dorit doar linişte şi pace şi iubire, am fi rămas în astralul 
superior sau mai sus. Dar noi înşine, ca spirite libere, am ales să ne 

încarnăm acum şi în secolele şi mileniile anterioare pe acest Pământ 
zguduit de atâtea grozăvii, într-un corp fragil, supus multor limitări. Da, 
pentru că am dorit să ne învingem neputinţele, să transformăm eşecurile 
în fragmente de victorie, să realizăm lucruri considerate aproape 
imposibile, să ne corectăm tendinţele adunate de veacuri, să contribuim 
cu ceva la zestrea omenirii şi, astfel, să evoluăm ca spirit. Astralul 
superior nu ne mai satisfăcea şi voiam să ne ridicăm mai iute în planurile 
superioare, unde este adevărata beatitudine, tot mai aproape de Sursa 
Divină. Ca oameni, nu ne mai amintim de unde venim, dar intuim că 
avem, totuşi, un rost pe acest Pământ. Cu sau fără ştirea noastră, facem 
ce vrea spiritul întru frumuseţea Vieţii. 


Terapia prin magie 


Aceste demonstraţii de magie pot fi folosite şi într-un scop 
psihoterapeutic, de autoprotecţie împotriva obsesiilor. Dacă eşti obsedat 
de lipsuri şi ţi-e frică de sărăcie, atunci adapă-te la izvorul minunilor 
săvârşite de Michael sau alt magician, de pildă magicianul român 
Johannes. Vei scăpa imediat de frica de lipsuri materiale, căci vei căpăta 
încredere că un miracol este posibil oricând. 

Sigur, mintea ta va spune că este o autosugestie, că astfel de minuni 
se întâmplă foarte rar şi numai oamenilor aleşi. Dar oare nu este şi frica 
de sărăcie tot o autosugestie?! Orice gând al minţii este îndoielnic şi 
nimeni nu poate şti ce-l aşteaptă în viitor. Dar mintea născoceşte temeri, 
ca apoi să le rumege, să se teamă şi să se chinuie. NU e nevoie de nicio 
teamă, nu-ţi aduce nimic bun şi nu te protejează de nimic. 

Dacă vor apare unele necazuri la un moment dat, vei primi puterea 
de a le face faţă atunci. Dar acum nu le poţi face faţă, ci doar te chinuie la 
nesfârşit. Atunci, vor dura puţin şi le vei înlătura cumva. Acum însă, nu 
se opresc până nu te aduc la disperare şi nici măcar nu sunt reale. Nefiind 
reale, nici nu te poţi lupta cu ele. E ca şi cum ai roti o spadă imaginară 
prin aer până cazi lat de oboseală. Doar ai un coşmar cu ochii deschişi că 
viitorul va fi cumplit. Visezi aiurea! 

Dimpotrivă, iată că miracolele sunt posibile în realitate. De fapt, 
venim cu toţii dintr-o lume unde toate miracolele sunt posibile, pentru că 
aşa e regula acolo. Locuitorii acelui tărâm obţin orice vor numai dorindu- 
şi. De acolo venim şi acolo ne vom întoarce după moarte. Doar că am ales 
să ne încarnăm temporar într-o lume a limitărilor de tot felul. Este 
intenţia noastră de a experimenta lipsurile, limitările, nevoile. NU 

durează mult, viaţa omului e scurtă relativ la existenţa veşnică. E un 
experiment, ca să simţim şi latura această, a limitărilor. Dar natura vieţii 
este să fie abundentă şi mulţumitoare. Iar magicienii ne amintesc acest 
lucru. 


lată alte numere spectaculoase de magie: 


Senzaţională magie artistică cu Lea Kyle - schimbări instantanee de 
haine 


Les French Twins - combinaţie între artă vizuală şi magie pură * 


Orice miracol e posibil 


Nici nu ne-am dori cu adevărat să avem totul la dispoziţie, fiindcă 
dorim să ne putem duce această misiune la capăt, ceea ce implică 
trecerea prin anumite dificultăţi. De altfel, oamenii foarte bogaţi, care au 
tot ce îşi doresc material, suferă din alte lipsuri, de natură psihologică şi 
spirituală. Împlinirea materială nu aduce împlinirea totală în această 
lume fizică, pentru că altul e scopul aici. Totuşi, dacă vom avea nevoie la 
un moment dat de ceva de negăsit altfel, vom avea parte şi de miracole. 

Desigur, asta nu ne garantează o viaţă de lux şi răsfăţ, ci că nu vom 
duce lipsă de nimic esenţial. Orice vom avea nevoie la un moment dat 
pentru evoluţia noastră, vom căpăta. De fapt, asta se întâmplă deja — nu 
suntem niciodată lăsaţi fără de ce avem nevoie, doar că nu sesizăm acest 
aspect. 

Încrederea în miracole nu elimină doar frica de sărăcie, ci şi obsesia 
banilor, a câştigului la loto sau alte obsesii care nu-ţi dau pace. Magia te 
face să ai încredere în viitor. 

După cum aflăm din istoria „Exodului” din Vechiul Testament, evreii 
au rătăcit prin pustie 40 de ani, fiind hrăniţi cu mana apărută din neant. 
A fost un miracol necesar, fiindcă altfel ar fi murit de foame cu toţii. Dar 
după ce s-au stabilit într-o regiune fertilă, au trebuit să muncească din 
greu pentru a supraviețui. Şi încă mai muncesc... 

Apropo de acest episod biblic, probabil că mulţi evrei ieşiţi din robia 
Egiptului îl cam bârfeau pe Moise că îi rătăceşte aiurea prin deşert. Şi 
aveau dreptate, din punctul de vedere al micului lor ego. Majoritatea au 
murit sub arşiţa deşertului, după ani de mers în gol. Dar motivul s-a 
revelat mai târziu: a fost necesar ca vechii robi să moară, pentru ca o 


43 https://www.youtube.com /watch?v=jplQWLooYxU 
4 https://www.youtube.com /watch?v=mYTNQhK5Cgk 

nouă mentalitate să se nască în poporul iudeu. Aşa a fost planul lui 
Dumnezeu, care desigur, nu a plăcut nimănui. Chiar şi acum e criticat... 

Şi aşa este cu viaţa tuturor, cu toţii avem câte ceva de reproşat lui 
Dumnezeu, că nu ne dă tot ce vrem, că ne face să suferim etc. Ego-ul 
nostru cârteşte mereu, că asta-i meseria lui. Mintea egotică ne aduce tot 
felul de obsesii, gânduri parazite, care ne fură pacea sufletească. Ne e 
frică de tot felul de lucruri imaginare, ca apoi să luăm unele măsuri 
disproporţionate de protecţie. Asta face ego-ul, întâi creează false 
probleme, pe care apoi tot el se oferă să le rezolve. 

Îi putem reteza macaroana din start, acceptând ideea că orice 
miracol este posibil. Va încerca el să riposteze prin argumente 
„raţionale”, dar fricile lui sunt şi mai iraționale. Pe astea nu le vede?! 

Oameni buni, hrăniţi-vă speranţa şi credinţa în miracole privind la 
„trucurile” magice, care sunt cât se poate de reale. Dumnezeu a dat liber 
la astfel de manifestări pentru a obişnui oamenii cu viitorul, pentru a-i 
desprinde de materialitate. 

Când magicianul materializează o mâncare, el nu o fură subtil din 
altă farfurie, ci o creează din atomi astrali. În lumea astrală există toate 
obiectele prezente în cea fizică, ba încă mult mai multe, unele 
necunoscute oamenilor deocamdată. Aşa a făcut şi Isus când a 
multiplicat peştii şi pâinile. 

De ce nu a făcut Isus mai multe miracole, de pildă când el şi 
discipolii flămânzeau, că nu le dădea nimeni de mâncare?! 

E simplu. Dacă ar fi făcut miracole la modul regulat şi obligatoriu, 
discipolii nu s-ar mai fi concentrat pe învăţăturile sale, care urmăreau 
îmbunătăţirea interioară. Dar aşa, miracolele îi luau pe neaşteptate şi 
erau văzute ca un favor de la Dumnezeu, o Graţie de necontrolat. 

Astăzi trăim alte vremuri şi ne apropiem de unele şi mai tulburi. De 
aceea, Dumnezeu îşi pregăteşte aleşii să poată răbda unele lipsuri şi 
ispite. Se spune că societatea va deveni total controlată, prin frica de 
lipsuri şi de sărăcie. Nu de moarte se vor feri oamenii, ci de lipsa de 
confort (dorind să evite orice suferinţă, riscuri şi lipsuri). Vor putea să 
scape de constrângerile impuse de autorităţi sau de natură numai cei care 
vor avea alternative spirituale. Ceilalţi se vor mulţumi cu firimiturile de la 
stăpânire, căci toate resursele Pământului vor fi strict controlate, chiar şi 
aerul de respirat. 

Cei care vor crea mâncare şi obiecte din aer nu vor putea fi 
manipulaţi nicicum. Numai aceştia vor avea autoritatea spirituală de a-i 
îndruma pe alţii să-i urmeze pe calea libertăţii. 

14 februarie 2022 

OMUL MULTIDIMENSIONAL 


„Filmări” din lumea astrală | Iluminarea poate veni pe orice cale | 
Expresivitatea formelor mentale | Mintea astrală | Astralul inferior 
seamănă cu fizicul | Spiritul uman nu devine glob luminos | Vindecarea 
karmei | Scara Conştiinţei 


Motto: «În Împărăţia Tatălui sunt multe lăcaşuri» (Isus) 


„Filmări” din lumea astrală 


Artistul plastic (ilustrator) şi, în acelaşi timp, călătorul astral 
JURGEN ZIEWE 45 ne pune la dispoziţie un proiect vizual interesant. 
El a ilustrat grafic în 3D tărâmurile astrale pe care le-a vizitat. Este 
printre puţinii psihonauţi care reuşesc acestă performanţă într-un mod 
atât de realist, pentru ca oricine să poată avea o licărire a acelor tărâmuri 
ascunse vederii noastre. 


Playlist cu câteva creaţii 3D ale lui Jurgen Ziewe “ 


De asemenea, are şi o întreagă galerie cu tablouri 2D. 
Light & Magic - windows into the next dimension “ 


Animaţiile suprarealiste ale lui Jurgen Ziewe te scufundă într-o altă 
realitate, încât uiţi cine eşti. Uitând cine eşti, dispar toate gândurile 
egotice, rătăcitoare, obositoare. Rămâi simpla conştiinţă, uimită de noul 
pe care-l întâlneşte în fiecare clipă. 

Cam aşa se petrece şi atunci când vizitezi o ţară complet străină, cu 
feţe noi, obiceiuri ciudate. Eşti foarte atent la exterior şi uiţi de gândurile 
personale. Vechea ta persoană rămâne undeva, în istorie. Tu eşti 
proaspăt cu fiecare nouă stradă sau clădire văzută. 


45 https://www.multidimensionalman.com/ 
46 https://www.youtube.com /watch?v= UDI1DCEvFgY &list=PL5owjegQ74FiPpwtq6p1Jrv8XVxGlq6w_5 


47 http://www.magicfantasyart.com/magicfantasyart.com/Free_Fantasy_World_Wallpapers/Free_Fantasy_World_Wallpapers.html 

Iluminarea poate veni pe orice cale 


Din interviul pe care Jurgen l-a dat emisiunii „Buddha at the Gas 
Pump”, am reţinut următoarea concluzie extraordinară. El spune că a 
avut de 3 ori experienţa iluminării spirituale depline, în care şi-a pierdut 
limitele personale. 

Prima dată i s-a întâmplat în tinereţe, în mod spontan, total pe 
nepregătite, când îşi lua micul dejun. Pe atunci nu ştia nimic despre 
iluminare. 

A doua oară s-a petrecut în timpul experienţelor sale astrale. El 
povesteşte cum călătorul astral ajunge să se plictisească la un moment 
dat de ceea ce îi oferă un anumit tărâm astral şi atunci doreşte să urce 
mai sus. Cu puţin efort, reuşeşte, spărgând, literalmente, tavanul acelei 
lumi astrale. Jurgen a reuşit să ajungă, treptat şi prin efort intens (sau tot 
prin Graţie), până la aceeaşi stare incomensurabilă de iluminare deplină. 

A treia oară, în anul 2013, în timpul unei retrageri solitare într-o 
cabană din munţii Scoției, după câteva zile de meditații prelungite, a 
reuşit să atingă aceeaşi stare de impersonalitate supremă, care nu l-a mai 
părăsit. Practic, de atunci, putem spune că a devenit un iluminat. 

La fel ca Ilie Cioară, Jurgen mărturiseste că, nu mai este deloc 
interesat de călătoriile astrale. De ce? Pentru că este îndrăgostit de 
realitatea cotidiană, care este mereu proaspătă. Aceasta este percepţia 
unui iluminat autentic. El nu simte nevoie să schimbe frumuseţea acestei 
realităţi naturale pentru altă realitate, la fel de interesantă, poate, dar 
aflată altundeva. Ba mai mult, el spune că nu este nevoie de dedublări 
astrale pentru a atinge această stare de binecuvântare permanentă, 
numită iluminare. 

Concluzia din această mărturie este că iluminarea poate veni pe, cel 
puţin, oricare dintre aceste trei căi: 1) spontan şi pe nepregătite, 2) prin 
extracorporalizare şi 3) prin meditaţie. De obicei, cei care ajung la 
iluminare pe o cale sau pe alta încep să o propovăduiască ca fiind unica 
cheie a succesului. Jurgen a ajuns la aceeaşi experienţă prin mai multe 
căi, ca o dovadă că se poate oricum. Nimeni nu are monopol pe vreo 
metodă sau cale, căci Dumnezeu are căile Lui misterioase, pe care le 
împărtăşeşte cui vrea EL. 

Aceeaşi concluzie a tras şi Sri Ramakrishna, după ce a trăit 
iluminarea urmând mai multe tipuri de religii: Dumnezeu poate fi atins 
pe orice cale, cu condiţia ca aspirantul să fie sincer în căutarea sa 
spirituală. Vârful muntelui poate fi atins urcând pe oricare potecă. 

Desigur, putem fi atraşi de charisma unui guru sau de o anumită 
metodă cu care rezonăm, dar asta nu înseamnă că este singura valabilă 
pentru toată lumea. Trebuie să avem o minte deschisă şi să manifestăm 
toleranţă cu cei care au alte opinii, mai ales în acest domeniul sensibil al 
spiritualităţii. Chiar şi iluminaţii pot avea păreri diferite, dar asta nu 
înseamnă că numai unii au dreptate în dauna altora. Fiecare are 
dreptatea sa. 

Parafrazându-l pe Isus: «În Împărăţia Tatălui sunt multe păreri». 


Expresivitatea formelor mentale 


În lumea astrală superioară, fiinţele au mai multă libertate de 
exprimare şi se pot arăta în diverse forme, de exemplu sub forma unor 
clădiri. Clădirea este reprezentativă pentru personalitatea sa, prin formă 
şi aspect, ca şi prin sunetele ce le emite. Instantaneu, înţelegi cum este 
acea entitate. Desigur, ea poate să se manifeste şi sub o formă umană, 
dacă vrea, şi atunci o vei vedea cu nişte trăsături umanoide frumoase. 

În planul mental, ideile apar sub forme abstracte şi simetrice. Dar nu 
sunt nişte forme simple, de cub sau tetraedru. Sunt forme complicate, de 
genul unui castel. La fel, ideea se manifestă ca formă şi sunet exact prin 
ceea ce este, şi poate fi foarte complicată, o întreagă ideologie exprimată 
într-o formă-gând. 

Puteţi afla foarte multe informaţii interesante din videoclipurile publicate 


de Jurgen Ziewe, pe care le-am tradus în cadrul rubricii: Jurgen Ziewe - 
explorator al lumilor invizibile % 


48 www,.spiritus.ro RAZVAN jurgen_ziewe-index.htm 

Mintea astrală 


Într-o călătorie astrală, Jurgen şi-a întâlnit tatăl decedat de câteva 
decenii, acum reîncarnat într-un băiat din Siberia. Forma sa astrală era 
identică cu a acelui băiat fizic, dar l-a recunoscut şi l-a strigat pe nume: 
„Jurgen!”. Desigur, mintea fizică a acelui băiat habar nu avea de nimic. 
Prin urmare, mintea astrală are memoria spiritului, dar în acelaşi timp, 
dublează viaţa omului în amănunt. 

Este clar că nu există o corespondenţă imediată şi directă între 
timpul fizic şi timpul astral. Adică desfăşurarea acţiunilor din astral nu 
are neapărat legătură cu orarul fizic. În acest caz, Jurgen dedublându-se 
noaptea, băiatul din Siberia probabil că dormea. Totuşi, acelaşi băiat din 
astral se juca cu fratele său. Pare că sunt vieţi paralele, cea fizică şi cea 
astrală. Altfel zis, timpul curge diferit. 

Şi totuşi, rolul minţii astrale este să ajute mintea fizică în 
faptele ei. Prin urmare, mintea astrală supraveghează îndeaproape 
acţiunile minţii fizice. Chiar şi visarea. Deci, unele acţiuni din astral pot 
deveni vise ale minţii fizice. De pildă, băiatul din Siberia ar fi putut visa 
că s-a întâlnit cu o persoană dragă, dar neputând-o identifica exact. 

În concluzie, aşa cum mintea fizică are o activitate proprie, dar se 
ocupă şi de corpul fizic, tot aşa mintea astrală asistă mintea fizică, dar se 
ocupă şi de corpul astral, care desfăşoară diverse activităţi înrudite cu 
cele ale corpului fizic. Dacă mintea fizică suferă de diverse tulburări 
temporare, atunci şi mintea astrală îşi va crea automat un ambient 
neplăcut. 

Totuşi, clarvăzătoarea Nina Petre a descoperit că, de pildă, în cazul 
unui handicapat mental declarat de o comisie medicală, mintea lui 
astrală poate fi foarte lucidă şi clară, nemanifestând deficienţele 
creierului. 

Jurgen relatează cum, atunci când dorea să se ridice din planul 
astral mai sus, dincolo de „bariera ego-ului” s-a văzut pe sine care îl 
încuraja „Vino aici!”. Era mintea mentală ce luase o formă familiară. 
După ce Jurgen a reusit să treacă dincolo, s-a identificat automat cu acel 
alt eu superior. 

Iată deci că, mintea mentală, pe lângă asistenţa pe care o oferă 
minţii astrale şi fizice, are un corp propriu de care se ocupă în planul 
mental. Însă, acel plan având o vibraţie net superioară, acolo nu există 
ambianţe neplăcute. Dacă omul fizic se află într-o stare afectivă foarte 

joasă, am putea spune că salvarea îi vine tocmai de la vibrația mentală, 
care nu este prea influenţată negativ de aceasta. Esta farul, ancora şi 
colacul de salvare al sufletului încarnat. 

Desigur, mintea mentală este o mini-copie a spiritului şi 
gândeşte aşa cum o învaţă el. Doar că spiritul are un orizont infinit mai 
larg, pe care nu are niciun rost să-l împărtăşească cu mintea mentală. 
Aceasta din urmă este focalizată mai ales pe ajutorul dat omului fizic, om 
care nu are nevoie să cunoască toate tainele creaţiei pentru a duce o viaţă 
bună, frumoasă şi folositoare pentru evoluţia spirituală. 

Din experienţele lui Jurgen putem concluziona că, la omul obişnuit, 
cele trei minţi (fizică, astrală şi mentală) funcţionează relativ 
independent, deşi există o neîndoielnică comunicare şi colaborare între 
ele. Doar că mintea fizică nu este conştientă de celelalte două, dar minţile 
superioare văd foarte bine tot ce gândeşte mintea fizică şi încearcă să o 
ajute cu indicaţii. 

La mediumi, mintea fizică devine conştientă de mintea astrală şi 
astfel interacționează cu cealaltă realitate subtilă. 

La omul care urmează o anumită practică spirituală, chiar şi 
informală, mintea fizică începe să devină tot mai conştientă de minţile 
superioare (Duhul Sfânt), până la nivelul când se înfrăţeşte cu ele, pe 
rând, adică gândeşte ca ele. Acest lucru îi poate părea straniu, fiindcă acel 
mod de gândire este neobişnuit pentru lumea ego-ului, dar este normal 
pentru lumile subtile. 

Astralul inferior seamănă cu fizicul 


Jurgen a petrecut destul timp în lumea astrală inferioară, pe care a 
descris-o cu lux de amănunte în cărţile sale. Nu este infernul, ci o copie 
ceva mai cenuşie a lumii fizice. Este aproape identică, am putea spune, 
doar că cerul este mereu plumburiu, acoperit de nori, iar oamenii sunt 
cam mofluzi. Până şi gunoaiele de pe străzi sunt la fel. 

Este interesant cum se reuşeşte imitarea fidelă a planului fizic. Asta 
arată că nu este vorba aici doar de gândirea creatoare a locuitorilor 
astrali. Este un mecanism mai complex, de natură fizică-energetică, care 
preia informaţiile atomilor din planul fizic. Ne putem da seama că am 
nimerit într-o lume astrală din faptul că mai apar şi obiecte demodate 
sau care nu ar trebui să existe, dar în rest, similaritatea este izbitoare. 

Acelor oameni le place să mănânce, ca o reminiscență a vieţii fizice şi 
pentru că chiar au nevoie de energie, şi o preiau prin această metaforă. 
Jurgen spune că nu există bani, ci un fel de schimb în natură, sau dacă se 
folosesc şi banii, ei au doar un rol simbolic de recunoştinţă. Locuitorii 
astrali s-au adaptat la acea realitate, sunt împăcaţi cu posibilităţile şi 
limitele ei, la fel cum sunt şi oamenii în planul fizic. De pildă, ei ştiu că ar 
putea levita, dar le ia un efort prea mare, care îi vlăguieşte — în astralul 
inferior. Aşa că preferă să meargă. Am putea face o paralelă cu Pământul, 
unde levitaţia, ba chiar şi un mic efect telekinetic solicită o imensă 
energie din partea celui care se încumetă. 

Totuşi, gândul sau concentrarea mentală dă efecte mai rapide decât 
pe Pământ. De pildă, Jurgen s-a concentrat puţin şi a reuşit să dea norii 
la o parte, iar Soarele a strălucit pentru câteva minute asupra oraşului 
astral. Însă, atmosfera generală este sumbră, chiar dacă se pot obţine 
efecte benefice temporare, de genul fenomenelor „paranormale”. 

Este o realitate consensuală, cu care oamenii sunt împăcaţi, dar pe 
care o produc şi singuri, automat, prin mentalitatea lor, rămasă aceeaşi 
cu cea care au avut-o pe Pământ. Ar putea s-o schimbe numai cu un mare 
efort colectiv, dar pe care nu îl face aproape nimeni. Şi iarăşi găsim o 
asemănare cu realitatea fizică, unde ştim că avem puterea de a schimba 
lucrurile, dar nu ne angrenăm, iar efectele individuale sunt aparent 
reduse. 

Astralul inferior pare acceptabil, dar nu este deloc acel paradis în 
care speră să ajungă persoanele religioase după moarte. Nivelul astral în 
care vom ajunge după moarte este determinat de gândurile şi emoţiile 
predominante pe care le întreţinem în viaţa fizică. S-ar putea spune că 
ceea ce am avut în psihic devine realitatea exterioară în astral. 

Un exemplu: când moare un om cu obsesii pornografice, va avea 
parte pe săturate de acele dorinţe încă nestinse în astralul inferior. Deci 
acolo nu este chiar infernul. Dar este păcat că a ajuns, prin rezonanţă, 
într-o lume astrală inferioară, unde bucuriile şi posibilităţile sunt reduse, 
aproape la fel ca pe Pământ. Există lumi astrale mult mai evoluate, unde 
viaţa este o fericire continuă, dar care, evident, nu satisfac obsesiile 
sexuale. Dacă oamenii şi-ar corecta defectele sau obsesiile cât timp 
trăiesc pe Pământ, ar fi atraşi după moarte în lumi mult mai plăcute. 

Jurgen spune că în astralul inferior apar mereu fiinţe din planurile 
astrale superioare (mesageri sau salvatori) care încearcă să convingă 
locuitorii că există lumi mai plăcute, dar trebuie să-şi învingă inerția 
pentru a ajunge mai sus. De pildă, la un moment dat, a văzut o orchestră 
care cânta în piaţa oraşului astral, făcând literalmente lumină în jur pe o 
rază de mai mulţi metri, în care perimetru locuitorii deveniseră veseli, 
dansau, se bucurau, îşi ridicaseră vibrația şi se putea ridica pe următorul 
nivel astral. Şi astfel de salvatori apar mereu, sub diverse forme, la fel ca 
pe Pământ. 

După cum se vede, astralul inferior este o copie a vieţii pe care am 
dus-o în fizic, generată de mentalitatea noastră. Deci psihologia joacă un 
rol mai important decât credinţa religioasă superficială. Există şi lumi 
astrale unde toată lumea este „religioasă”, la modul formal. Dar ce folos, 
că tot în astral au ajuns! 

Din perspectiva umană, astralul este o lume iluzorie, definită de 
vibrația pe care o avem la moarte. Pot ajunge în astralul inferior chiar şi 
spirite de rang mai înalt, dacă în viaţă şi-au hrănit pasiunile inferioare. 
Ele au însă avantajul că pot scăpa mai repede din astralul inferior, 
datorită experienţei lor. Spunem că este o lume iluzorie prin faptul că 
seamănă foarte mult cu lumea pământeană, ca o imitație de prost gust, o 
pastişă. Noi ştim cum este originalul, aşa că această imitație pare o tristă 
parodie. 

Totuşi, când ne aflăm acolo, este singura realitate şi încă una foarte 
solidă, la fel cum simţim pe Pământ cu toate simţurile şi mintea noastră. 
Aşa că trebuie să ne punem serios întrebarea invers. Nu cumva şi 
realitatea fizică este la fel de iluzorie, privită din altă dimensiune...?! 
Înţelepţii spun că da. 


Spiritul uman nu devine glob luminos 


Citat din Jurgen Ziewe, Afterlife Answers 71: 

«Viaţa nu se schimbă după moarte. Acel mare eveniment, despre care 
vorbesc mulţi oameni, este că s-ar întâmpla, chipurile, ceva dramatic, ceva cu 
totul diferit, că ne transformăm în globuri de lumină sau în bule fără corp.» 


Ultima parte a afirmației lui Jurgen este clară: viaţa în planul astral 
seamănă cu cea de pe Pământ, mai mult sau mai puţin. Dar atunci, acele 
globuri luminoase pe care pământenii le imortalizează cu aparatele 
fotografice sau de filmat, ce sunt? 

Noi am susţinut mereu că sunt spirite. Şi asta sunt. Dar ce sunt 
spiritele? 

În ce priveşte numai acele globuri luminoase care ne apar pe 
aparate, am putea nuanţa explicaţia astfel. Ele sunt: 

- fie entităţi energetice pământeşti non-umane. 

- fie entităţi energetice extraterestre. 

- fie îngeri sau alte entităţi superioare (din planurile mentale sau 
spirituale, conform clasificării lui Jurgen şi a teosofilor), venite ocazional 
cu misiuni precise în apropierea oamenilor. După cum spune Marius 
Ghidel, în planul mental şi mai sus de acesta ca vibraţie, entităţile nu au 
formă umană, ci sunt sferice. 

După cum se ştie, fantomele au forme omeneşti vaporoase, ele nu 
apar ca globuri. Fantomele sunt suflete captive în planul eteric, adică o 
dimensiune astrală care copiază aproape identic mediul pământesc. În 
acest plan eteric se mai pot întâlni şi elementalii, fiinţe non-umane 
însărcinate cu întreţinerea mediului natural al Pământului: gnomi, 
salamandre, ondine, silfide (iele), dragoni etc. Acestea pot apărea uneori 
ca globuri luminoase în fotografii. 

Doar în dimensiunile astrale entităţile provenite de pe Pământ îşi 
mai păstrează forma fizică, din obişnuinţă. În general, formele din astral 
seamănă cu cele cu care ne-am obişnuit pe Pământ. Probabil că astralul 
altor planete fizice seamănă cu formele lor fizice. Şi tot probabil, sufletele 
de animale au parte de altfel de ambianţă astrală, fiindcă s-ar plictisi în 
ambianţele umane. 

Şi aici deschidem o paranteză. Există mai multe dimensiuni fizice în afară 
de aceasta 3D în care trăim noi. De pildă, majoritatea extratereştrilor se 
apropie de noi prin dimensiunile 4D, 5D sau chiar mai sus, până la 9D. Cei 
mai avansați nu vin cu OZN-uri, ci cu globuri de lumină (merkaba), după cum 
povesteşte Matias de Stefano. lar cei mai avansați vin direct şi instantaneu, 


neavând nevoie de mijloace de transport. Desigur, ei sunt invizibili, dar se pot 
face vizibili, ba chiar pot imita la perfecţie forma corpului uman. 

Vindecarea karmei 


Un lucru important pe care îl prezintă Jurgen, pe care l-a trăit şi 
Adyashanti, este rezolvarea karmei vieților trecute atunci când ne 
aflăm într-o stare supramentală. Jurgen vorbeste despre faptul că s-a 
trezit într-o stare înaltă, mai sus de planul mental, unde se percepea în 
totalitatea sa, văzându-şi vieţile anterioare ca nişte centre energetice. 
Exact aceeaşi imagine a avut-o şi Adyashanti în momentul celei de-a 
doua iluminări, după vârsta de 30 de ani. Amândoi spun că puteau să 
intre în oricare dintre acele vieţi (cuvintele lui Adyashanti au fost că era 
ca şi cum se uita pe gaura din gard, care acum înfăţişa o întreagă scenă) 
şi să observe imediat ce probleme nerezolvate au rămas acolo. 
Focalizându-şi atenţia şi înţelepciunea, puteau aduce alinarea şi 
rezolvarea acelor probleme. Deci era un proces bidirecțional: trimiteau 
energie vindecătoare în trecut, care, la rândul său, le modifica în bine 
actuala existență terestră. Jurgen şi Adyashanti au realizat această 
performanţă într-o stare de conştiinţă modificată, supramentală. 


Scara Conștiinţei 


În acord cu mărturiile şi modelul propus de exploratorul Jurgen 
Ziewe, când ajungem în planul astral, ni se pare mult mai real decât 
planul fizic. S-ar părea că acest fenomen apare datorită faptului că am 
lepădat un înveliş, haina fizică şi conştiinţa ne este mai puţin obturată. 
Doar că revelaţiile nu se opresc aici. 

Când trecem în planul mental, atunci chiar şi planul astral pare un 
vis vag, prin comparaţie. Deci, lepădându-ne haina astrală, scăpăm de un 
alt filtru. 

Iar când ajungem în planul spiritual, atunci chiar şi planul mental 
pare un vis iluzoriu, atât de clară şi lucidă ne-a devenit conştiinţa. 

Prin urmare, putem spune că Conştiinţa spiritului se încarcă cu filtre 
de opacitate pe măsură ce coboară în materie. Cu cât Conştiinţa este mai 
liberă, cu atât ea percepe realitatea mai acut. Totul devine mai real, mai 
concret. 

Extrapolând acest raţionament, când ne pierdem şi ultimul înveliş, 
cel spiritual, rămânem în Absolut, fără niciun filtru. lar Absolutul 
rămâne singura Realitate, intensă, imaculată, faţă de care restul 
planurilor inferioare par nişte vise din colţurile conştiinţei. 

Putem aborda chestiunea şi altfel. Când nodul dintre planul fizic şi 
cel astral este parţial deblocat, omul capătă percepții extrasenzoriale sau 
capacitatea de a se dedubla conştient în astral. Exemplu, Eckhart Tolle 
relatează în “Puterea Prezentului” că, după prima trezire, percepea 
obiectele ca fiind mai proaspete, mai vii, mai luminoase. Aceasta, 
datorită percepţiei astrale. Alţii capătă o viziune la 360 de grade, putând 
vedea şi cu spatele. 

Între planul astral şi cel mental există bariera ego-ului. Când putem, 
ca oameni vii, să ne depăşim radical ego-ul, putem spune că începem să 
avem acces la planul mental. Ego-ul nu dispare de tot, dar ia sfârşit 
dominaţia sa. Este ca şi cum creştem cantitatea de conştiinţă disponibilă. 
Efectul este acelaşi ca atunci când, dedublaţi fiind, ne lepădăm învelişul 
astral. 

Între planul mental şi planul spiritual există o altă barieră, a minţii. 
Mintea nu are acces mai sus. Mintea omului are 3 componente: mintea 
fizică, mintea astrală şi mintea mentală. În planul spiritual operează 
Spiritul. 

Iluminarea este atunci când omul capătă acces la planul spiritual, 
desigur, fără ajutorul minţii. Atunci el percepe unitatea cu Tot-ce-există. 
De asemenea, într-o altă etapă, percepe vidul sau nimicul. De fapt, acest 
vid este Spiritul, aşa cum pare a se oglindi în mintea omului. Nu este 
chiar vid, dar mintea nu îi poate găsi nicio corespondenţă printre 
conceptele sau senzațiile omeneşti. Acest domeniu este total străin şi 
necunoscut minţii. Este incognoscibilul. 

Până aici pot avea oamenii acces. La marginea planului spiritual este 
bariera  individualităţii. Dacă am trece de ea, ne-am pierde 
individualitatea, intrând în tărâmul necreat, în Absolutul Ultim, în 

Dumnezeire. Odată ajunşi acolo, nu ne mai putem întoarce în Creaţie, 

dar putem comunica cu celelalte creaturi. Am devenit Dumnezeu. Aceea 

este adevărata Nirvana, dar suntem cu toţii departe de acel moment. 
Puteţi afla foarte multe informaţii interesante din videoclipurile publicate 


de Jurgen Ziewe, pe care le-am tradus în cadrul rubricii: Jurgen Ziewe - 
explorator al lumilor invizibile 


10 martie 2022 

